
INTRODUCCIÓN 


]. — EI manuscrite y su historia. — Aqui tienes, querido lec- 
tor, un nuevo tratado inédito de lecturas banecianas; incompleto, 
es verdad, pero, con todo, en la mejor forma que, después de haber 
rodado durante trés siglos y medio por los rincones de bibliotecas, 
ha sido posible restaurar el texto primitivo. 

El manuscrito 650 de la Biblioteca Universitaria de Salaman- 
ca que utilizamos para esta edición, único que nos queda de Bá- 
nez sobre el tratado De Gratia, esta incompleto. A lo que puede 
conjeturarse por lo que resta de él, el códice en el momento inme- 
diatamente anterior de adquirir la forma que actualmente pré- 
senta, constaba de trece cuadernillos, al parecer sueltos o ligera- 
mente unidos entre si, de doce folios cada uno, en tarnano de quince 
por veinte centimetros, salvo el cuadernillo décimo, que contenia 
y contiene solo once folios. Cada cuadernillo llevaba, y lleva, en 
su primer folio recto, al margen superior, en medio, el numero de 
orden, a la izquierda, M.”, y a la derecha, Bánez. En los cuaderni- 
llos tercero y cuarto han desaparecido casi por completo esas in- 
dicaciones, alcanzadas por la guillotina del encuadernador. 

Algün tiempo después de su composicion, desde luego en pleno 
siglo xvii, el dueno del manuscrito, viendo que los cuadernillos 
sueltos, o casi sueltos, eorrian el riesgo de extraviarse, quiso en- 
cuadernarlo, siquiera en rüstica. Pero la humedad a que estuvieron 
expuestos durante varios anos habia hecho en ellos estragos. En 
el final del cuadernillo séptimo, por su parte superior, el papel 
comenzaba a deshacerse, y el cuadernillo octavo, en sus primeros 
folios, ofrecia aspecto tan lamentable, que el poseedor decidió 
prescindir de él por completo. Asi, el manuscrito primitivo, que 
habia perdido ya una parte, o sea, los ültimos folios (pocos, al pa- 

recer), en donde se comentaba el articulo décimo de la cuestión 
114, y tal vez se daba principio o exponia el croquis del segundo 
tratado, al que se remite con frecuencia Bánez, perdia ahora de 
golpe doce folios con casi todo el comentario de la cuestión 111 y 
el primer articulo de la 112. Y no terminaron aqui las quiebras. 
For no haberse tornado la precaution de protéger los primeros 
folios con unas simples guardas, dos de ellos, que comprendian la 
introduction del tratado y el enunciado del primer articulo de la 
cuestión 109, han desaparecido también después de la encuader- 
nación. El códice queda, pues, sin principio ni fin, y, por supuesto, 
a primera vista sin enunciado alguno que indique su procedencia. 

Al revisar de nuevo el actual bibliotecario de la Universitaria, 
don Fulgencio Riesco, uno por uno, los manuscrites de su depar- 
tamento, para rehacer la catalogación detallada, vió con grata 
sorpresa, por el enunciado que llevan al frente los cuadernillos, 
que se trataba de una lectura escolar de Bánez. Inmediatamente, 
como sabia que venia yo trabajando en la publication de estas 


lecturas, lo puso en mi conocimiento. 


A este accidentado historial del códice podemos anadir que se 
debe al mismo amanuense que copié el manuscrito 305 de la men- 
cionada Biblioteca Universitaria, utilizado ya para la edition del 
tratado De peccatis, de Bánez. No es rigurosamente académico 
—como tampoco lo era aquél—, si bien parece copia en limpio 
hecha por el mismo escolar de las notas tomadas por él en el aula. 
A pesar de sus deficientias, resulta en lo básico un excelente medio 
para rehacer la lectura de Bánez sobre esta materia. 

Modernamente se han numerado los folios de 1 a 138. Hay 
folios 44 y 98 bis, de modo que en total son 140 folios. 

Penetrando un poco más en el contenido del manuscrito, se 
advierten en él otros defectos, afortunadamente de poca trascen- 
dencia. Hay, desde luego, un vatio por haber dejado el amanuense 
en blanco varias lineas (q. 113, a. 5, n. 1). Pero los más ordinarios 
son debidos: a mala audition de lo dicho por el profesor, a mala 
interpretation del oyente al transcribir en limpio lo que anotó en 
el aula, o, en fin, a incorrecciones diversas que se deslizan en el 
curso de la copia. Indicios de audition defectuosa son el empleo 


de conatur por ponatur, nullo por illo, nam por an, 'Medina por 

Molina, consiliens por consilii est, dilectionem por electionem, 
caritas por qualitas, hujusmodi por cujusmodi; de transcription, 
quo nam quamlibet creaturam por quo naturam quamlibet crea- 
tam, sententia (ss.) por justitia, naturaé (ntrae) por nostrae, non 
fuit por non fiunt, qui enim (qui. n.) por quin, id enim (id. n.) por 
idem. A uno de estos dos fenómenos debe atribuirse también el 
empleo de rigore por vigore, infima por infirma, quod por post, 
interroganti por interrogatur, quamvis por quodvis, operari por 
operire, requiritur por requirit. Otros defectos de copia no subsa- 
nados alrevisarlo su autor quedan todavfa en el manuscrito, como 
referibUia por refert, substantialem por susceptionem, sententia 
por justitia, gaudent por debent. Estos descuidos pueden reparar- 
se, en la mayoria de los casos, con solo atender al contexto; de 
modo que la version que nos transmite el manuscrito représenta 
con bastante fidelidad la exposition literal dada p'or el profesor 
en el aula. 

Lo irreparable, por no conocerse hasta el présente otros ma- 
nuscritos paralelos, son las lagunas correspondientes a los folios 
desaparecidos. Para no dar un comentario incompleto las hemos 
suplido en la introduction y en la cuestión 111 y articulo primero 
de la 112 con otra lectura de Pedro de Herrera (Biblioteca del 
Cabildo de Palencia), sucesor de Bánez en la cátedra de prima, 
quien explicó esa materia De gratia en 1607; y el articulo ultimo 
de la cuestión 114, que también falta en el manuscrito, con otro 
de Mancio de Corpus Christi (Biblioteca Provincial de Gerona, 
cod. 9-92). Nuestro deseo hubiera sido servirnos de Pedro de Le- 
desma o de Diego de Lorenzana, sustitutos de Bánez en otras oca- 
siones; pero la lectura del primero sobre ese tratado (Palencia), 
en lugar de ser un comentario articulo por articulo, adopta la for- 
ma de disertaciones, y la del segundo (Toledo, Biblioteca dei Se- 
minario) se limita a comentar los primeros articulos de la cues- 
tión 114. 

Si algün dia.se logra dar con otra lectura baneciana sobre este 
tratado—lo que pudiera suceder—, tendriamos manera de suplir 
lo que hoy es forzoso presentar en forma incompleta. Aun asi, 
dada la importanda de esta materia, y más tratada por un teólogo 
tan caracterizado en ella como el nuestro, lo que ahora se publica 
ha de despertar interés entre los profesionales. 

Otra laguna todavia mayor présenta nuestro manuscrite, de la 
cual no hemos hablado aim por creer que esa parte nunca estuvo 
incorporada al mismo. Nos referimos al segundo tratado De gra- 
tia, que él anuncia reiteradamente y a que se remite en el curso 
de la lectura, por lo menos una docena de veces. Cuando terminé 
la exposicién analitica de las cuestiones De gratia, estaba muy 
adelantado el curso para empezar una nueva serie de lecciones; 
y luego, a poco de comenzar el curso siguiente, se le autorizé para 
leer por sustituto a causa de sus enfermedades. Ese segundo tra- 
tado, aun cuando lo tuviese compuesto, no lo dié, pues, en el aula. 

A través de las referencias que hace a él podemos rastrear 
algo de su contenido. Desde luego, alli habia de precisar lo que 
atane al concurso divino con las causas segundas, no como causa 
parcial influyendo en el efecto, segün querian algunos reólogos 
neotéricos, sino en las mismas causas (cf. q. 109, a. 1, n. 2). Con- 
tra los mismos habia de probar que Dios aplica su virtud y mueve 
fisica, y no solo moralmente, a la voluntad para el acto bueno (ib .). 
Igualmente habia de refutar el congruismo (ib. nn. 10-11). Con 
gran amplitud se proponia estudiar las diversas clases de auxi- 
lios actuales (ib. a. 2, n. 51), distinguiendo bien los de orden natu- 
ral de los del sobrenatural (ib. a. 4, n. 3); a lo que seguiria el tema 
de la preparacién a la gracia (ib. a. 7, n. 5) y la necesidad de 
ésta para la perseverancia (ib. a. 10, n. 18). Punto obligado habia 
de ser la concordia de la gracia con el libre albedrio (cf. q. 112, 


a. 3 y q. 114, a. 1, n. 4). 


Este tratado, que, al no figurar en el manuscritO salmantino, 
lo dábamos por perdido, o, en todo caso, otro tan similar que lo 
sustituye perfectamente, por fortuna no ha perecido. Se encuentra 
en Roma, en el Archivo Generalicio de la Orden de Predicadores, 
registrado con la signatura XIV-165. No es autégrafo, pero si de 
indiscutible autenticidad baneciana, como lo atestiguan las repe- 
tidas referencias en primera persona a sus propios escritos y las 
notas y correcciones autégrafas del teélogo mondragonense que 


aparecen con frecuencia en él. 

Las referencias al tratado primero, o comentario a la materia 
de gratia, que se encuentran también en él (segunda parte, cap. 1, 
numéro 4; cap. 2, nüm. 6, y cap. 3, nüm. 6), indican suficiente- 

mente su conexión con dicho comentario, y, por tanto, su identifi- 
cación sustancial con el tractatus secundus. Lo cual se corrobora 
aun más por otro ejemplar, dé texto algo distinto, que se conserva 
igualmente en el mencionado archivo con la misma signatura, 
segün el cual se terminé el tratado a 8 de septiembre de 1600, 
o sea, a poco de concluir Bánez la exposicién de la materia de gratia 
y un mes antes de comenzar el curso siguiente, al principio del 
cual nuestro teélogo obtuvo la jubilacién. 

El malogrado Padre Maximiliano Canal (t 1945) habia hecho 
una copia dei tractatus, sin duda con idea de publicarlo. Y en la 
remesa de papeles suyos que acaba de Hegar a Salamanca, sin la 
menor diligencia por nuestra parte y de manera providencial, ha 
venido a nuestras manos en el momento mismo en que corregiamos 
las pruebas de esta introduction y del comentario. Pedida urgen- 
temente una reproduccién fotográfica del manuscrite romano, gra- 
cias a los buenos servicios de los Padres Aniceto Fernandez y 
Francisco P. Muhiz, hemos podido confrontar con él la copia del 
Padre Canal. Y convenientemente corregida y hecha la distribu- 
tion del texto y comprobacién de referencias, con la debida autori- 
zacién de la censura, hemos creido necesario incluir un estudio tan 
luminoso como este a continuation del comentario, como comple- 


mento obligado y parte integrante dél mismo en el plan del autor. 


2. — Autenticidad baneciana y cronologia de esta lectura. — 
Volviendo ahora al cédice salmantino, diremos que su autenti- 
cidad, tomada en general, es extremo que no admite la menor 
duda. Porque no existe solo la indication que aparece al frente 
de cada cuadernillo, Maestro Bánez, lo cual a veces puede fallar, 
y falla en otros casos, por intervenir de improviso un sustitu- 
to que no se registra en la copia en limpio; sino principalmente 
por las continuas referencias y remisiones del profesor a sus Co- 
mentarios a la primera parte (alguna vez, a la segunda edition, 
especificándola: cf. q. 114, a. 5, n. 13), a los de la Secunda secundae 
ya su releccién De augmento caritatis. Dos veces aparece la re- 
ferentia a ésta (ib, a. 4, n. 1 y a. 8, n. 4) y dieciocho repartidas a 
lo largo de la lectura a sus Comentarios impresos a la Suma. 

Los registros universitarios corroboran esa impresién y nos 

permiten precisaria algo mas, si bien no todo lo que fuera de 
desear, a causa de sus lagunas. 

En el de Cuentas, se dice que Bánez durante aquel curso “no 
fué multado; repitió; ganó residuo", o sea, que en todo cumplió 
con la ley. 

En el de Visitas de cátedras, falta en la primera serie, de 
enero, la correspondiente a Bánez. En la segunda, hecha a 19 de 
abril, declaran los testigos “que va leyendo la materia De gratia, 
art. 2, q. 113 de la Prima secundae, e ha leido continuamente y lee 
in voce (explicando) toda la hora, y lo demás (media hora) da in 
scriptis (dictando) ; y lee muy bien e a provecho y en latin con- 
forme a estatutos". Las otras dos visitas correspondientes al tiem- 
po dei curso ordinario no se hicieron. En la ültima de verano ac- 
tuaban, como era costumbre, los sustitutos. 

Por los registres de Claustres sabemos que la presencia de 
Bánez en ellos es continua, salvo durante cuarenta dias, del 12 de 
enero al 23 de febrero, que invirtió en el viaje a Madrid, acom- 
panando al rector, para asuntos de la Universidad y dar el pa- 
rabién a Felipe IH por su boda y regreso de Valencia a Castilla. 
En otra ocasión nos hemos ocupado de las peripecias de este viaje, 
hecho en el rigor del invierno y con no pequeno riesgo, siendo 
él anciano de setenta y dos anos y con muchos achaques (1). Al 
informar al claustro en el regreso, el rector mismo encareció los 
buenos servicios de nuestro religioso, con cuya “autoridad y am- 
paro y buena industria y diligencia se habian hecho las cosas que 
la Universidad mandé con más brevedad y mejor despacho" (2). 

Ignorámes quién fué el sustituto de Bánez durante esa ausen- 
cia. La materia debia de ándar enfonces por la q. 110. Al final de 
la 109 (a. 10, n. 18) hay un indicio manifiesto de la actuación del 
sustituto: “Est ultimum dubium circa articulum decimum —se dice 
alii—utrum homo justificatus indigeat auxilio gratiae Dei ad per- 
severandum in gratia usque ad finem vitae. Sed hanc quaestionem 
sapientissimus magister [nempe Banes] reservat tractandam in 
secunda parte hujus materiae." Poco despues (q. 110, a. 2, n. 18) 


apareee otra anomalia, indicadora también de la intervención dei 


(1) Actuation del maestro Domingo Bánez en la Universidad de Salamanca, 
en La Ciencia tomista, t. XXVI (1922), pp. 72-73. 
(2) Libro de claustros de 1599-1600, claustro de 4 de marzo, fol. 27 v. 

sustituto. Para ilustrar la solution del sexto argumento propuesto 
en el dubio, se lee alli en nuestro códice: “Videantur nostra Com - 
mentaria in 2, 2, q. 25, de augmento caritatis quae eleganter per- 
tractant rem hanc." De ser eso de Bánez mismo, a cuyo comen- 
tario se remite, él no pudo emplear tal expresión. En cambio, en 
el sustituto cuadra perfectamente. El alumno, sin darse plena 
cuenta dei caso, reprodujo la remisión, poniendo en primera per- 
sona lo que el suplente habia enunciado en tercera. Otro tanto 
debió de sucederle en la referencia dei nüm. 11 de ese mismo ar- 
ticulo. 

Toda la exposition de la cuestión 110 parece ser del sustituto, 
si bien utiliza la lectura del propietario. 

Este debió de reanudar sus tareas en la q. 111; pero ésa pre- 
cisamente falta en ej manuscrite, habiendo tenido que suplirla 
con otra de Herrera. La gran diferencia de estilo entre éste y el 
comentario baneciano excluye la identification del anónimo susti- 
tuto con el mismo Herrera, aunque se encontraba a la sazón en 
Salamanca. 

Del présente comentario a las cuestiones 109-114 correspon- 
de^ pues, a Bánez las qq. 109, 112, 113 y 114, salvo los pequenos 
fragmentos ya indicados. La cuestión 110 es del sustituto, si bien 
se sirve de la lectura de Bánez. La 111 pertenece a Herrera. Des- 
contada ésta, tenemos, por tanto, en lo fundamental una lectura 
baneciana, cosa fácilmente perceptible, tanto en lo que se refiere 
al estilo como a la doctrina, por cualquiera que esté algo familia- 


rizado con los escritos del gran teólogo. 


La lectura procede del curso de 1599-1600, y es lo ültimo que 
explicó Bánez en su cátedra de prima, puesto que al comenzar el 
curso siguiente, por razón de enfermedad crónica, se le autorizó 
para desempenar la cátedra por sustituto (3). Que la lectura pro- 
cede de ese curso, y no del de 1585-86, en que explicó él la misma 


materia, se deduce con toda evidencia por las referencias al tomo 


(3) La cronologia de las lecturas de Bánez la hemós expuesto en nuestro es- 
tudio Valor doctrinal de las lectur«as del P. Bánez, en La Cienda tomista, t. XXXIX 
(1929), pp. 79-81. Acerca de la jubilación de este catedrático, véase el citado estudio 
Actuación del maestro Domingo Bánez..., en La Ciencia tomista, t. XXVI (1922), 


paginas 216-223. 

segundo de sus Cornentarios a la primera parte, publicado en 
1588, y a la relección De augmento caritatis, dada en el curso de 
1589-90 e impresa en 1590; y sobre todo, por las citas que hace 
de obras ajenas publicadas por primera vez a partir de ese mismo 
ano, a saber: Relectio de gratia Christi (q. 110, a. 2, nn. 13, 18 
y 37), del P. Juan Vicente, editada en Roma en 1590 (4); el Co- 
mentario de Zümel a la Prima secundae (q. 109, a. 7, n. 5 y q. 110, 
a. 4, n. 8), editado en 1594, y el opüsculo de Suarez De concursu, 
motione et auxilio Dei (q. 109, a. 1, n. 10 y a. 4, n. 3), impreso en 
Madrid en 1599. 


3. — Nuestra edition. — Quizás algün lector exigente eche de 
menos una mayor diligenda en la comprobación de las citas y 
referendas. Reconocemos que en ese punto se podria haber hecho 
todavia más, si bien estamos seguros de que el fruto no correspon- 
des al esfuerzo. Quienes hayan trabajado en la reedición de 
textos similares saben cuán dificil es identificar esas citas, adu- 
cidas frecuentemente de memoria y quoad sensum, sin precisar 
las fuentes, o habiéndose alterado o perdido a través de la trans- 
cripción dei alumno alguno de los elementos que nos orientarian 
en su busqueda. En esas condiciones, ha sido preciso reducir la 
consignation a las citas literales; pues a veces, después de recorrer 
todo el libro o tratado de referentia, no siempre se ha logrado dar 
con el texto que se buscaba. Tal ocurre, por ejemplo, con el de Te- 
rentio: “Nihil suave meritum est mihi" en el Pormión (cf. q. 114, 
a. l, n. 2) y con algunas maximas agustinianas, como aquella: 
"Reddis debita, nulli debes" (cf. q. 114, a. 1, n. 12). 

En no pocas ocasiones ha habido que rectificar la numeration 
de las citas dadas por el manuscrito. Tampoco las atribuciones son 
siempre légitimas. El De vocatione omnium gentium lo atribuye 
Herrera (y lo propio hace Bánez aqui y en otros tratados) a San 
Ambrosio, a cuyo nombre figura en la edición de Paris, 1568, que él 
utilizaba. El Scriptum ad Hannibaldum,tanto Bánez como Herrera 
lo dan también como auténtico de Santo Tomás. El mismo Herrera 
atribuye el De ecclesiasticis dogmatibus a San Agustin, cuando 
es sabido que procede de Genadio de Marsella. 


(4) Sobre esta edición, véase: nuestro estudio El P. Juan Vicente Asturicen.se. 
en Archivum FF. Praedicatorum, vol. XI (1941), pp. 5-50. 

Frecuentemente, en el curso del comentario suele reproducir 
Bánez el texto de Santo Tomás y el comentario de Cayetano, pre- 
cedidos de una alusión explicita o implicita. La reproducción, 
como hecha generalmente de memoria, no siempre es del todo 
literal. Alguien, sospechando que la discrepancia podria venir del 
alumno, nos ha aconsejado que enmendásemos el texto del ma- 
nuscrite por el de las ediciones modernas, de mayor solvencia. 
Pero no hemos querido adoptar procéder tan arriesgado, prefirien- 
do dejar el texto como está, siempre que forme sentido, si bien 
lo hemos incluido entre comillas cuando es literal o las divergen- 
cias son de poca consideración. 

Igualmente hemos respetado la repetition de la premisa me- 
ner en forma équivalente (sed iste effectus formalis...) que apa- 
rece en la prueba de Escriturá (Secundo probatur) en la q. 110, 
a. 2, n. 9, por tratarse de una repetition tipica del dictado repro- 
ducida fielmente por el alumno. 

En la presentation, distribution y numeration del texto hemos 
seguido las mismas normas que en los tomos anteriores. 

No queremos encarecer las dificultades de un trabajo hecho 
con tanta escasez de materiales, y éstos de calidad tan inferior, 
al menos en cuanto a la forma. Pero el benévolo lector debe tenerlo 
en cuenta para no pedir imposibles. Una lectura en las condiciones 
de la nuestra, sin principio ni fin, con frecuentes lagunas y demás 
taras que quedan indicadas, hubiera continuado sepultada en el 
montón de papeles amorfos donde ha estado durante trés siglos y 
medio, perdiendo cada dia trozos sustanciales, a no ser por alguna 
de estas tres circunstancias, o mejor, por las trés a la vez, que en 
ella concurren: que se trata de una lectura baneciana; que versa 
acerca de una materia estudiada por su autor con todo interés, y 
que el texto por ella transmitido es el mismo que salió de la plu- 
ma del insigne catedrático de prima. 

Reciban cuantos nos han ayudado con su asesoramiénto o de 
obra en la confrontation dei texto (PP. M. Morán y Elorza) y en 
la identification de las citas (PP. A. Alonso y A. Olivar) el testi- 
monio de nuestra gratitud. En especial queremos expresar nuestro 
reconocimiento al P. Santiago Ramirez, quien ha tenido a bien, 
restando tiempo a sus meritisimos trabajos, leer todo el manuscri- 
te, haciéndonos atinadas observaciones. 

Sin esta colaboración, aparté de retrasarse la publicación ciel 
présente volumen, tal vez no hubiéramos pasado adelante en la 
preparation de los siguientes, abrumados por el trabajo y las di- 
ficultades que implica continuar una labor tan enojosa, cuya se- 
gunda parte, la relativa a los comentarios de los tratados De In- 
carnatione y De Sacramentis, se présenta en forma aún más ardua 
que los tratados de la Prima secundae. Quiera Dios darnos salud 


y tiempo para llevar a feliz término lo comenzado. 


QUAESTIO CENTESIMANONA (" 


De exteriori principio actuum humanorum, scilicet de gratia 


1.— Dubitatur circa istum titulum, an gratia vere sit prin- 
cipium exterius actuum humanorum. 

Videtur quod non. Primo quia gratia inhaeret animae et est 
intrinseca cordibus nostris, ut habetur Jer., 31, et in concilio Tri- 
dentino sess. 6, can. 11: ergo non est principium exterius. 

2.— Secundo. Gratia est habitus, ut patebit q. 110: ergo est 
principium intrinsecum actuum humanorum; id enim est de ra- 
tione habitus, ut docet divus Thomas supra in introductione 
quaest. 49. 

3.— Tertio. Gratia est principium multarum operationum su- 
pernaturalium vitalium voluntariarum: ergo principium intrinse- 
cum. Antecedens patebit in decursu hujus quaestionis. Et conse- 
quentia probatur quia, teste Aristotele 2 De anima, text. 12, et 
divo Thoma supra, q. 6, a. 1, et 2. 2, q. 23, a. 2, principium talium 
operationum debet esse forma intrinseca. 

4. — Sed contra est auctoritas divi Thomae. 

Pro hujus declaratione supponenda est significatio et varia 
acceptio hujus termini “gratia”. In primis gratia dicitur quia gra- 
tis datur. Ita Augustinus Psal. 17, 43 et 49, et id signat Paulus ad 
Rom.,4 (v. 4) dicens: Ei qui operatur, id est meretur, merces non 
imputatur secundum gratiam; et cap. 11 (v. 6) : Si autem gratia, 
jam non ex operibus, alioquin gratia jam non est gratia. Sed quia, 
teste divo Thoma 1 p., q. 38, a. 2, quod in libera donatione primum 
tribuitur est ipsa voluntas et amor, quem aliciunt aliqua bona, 
cuique debetur gratitudo et a quo proveniunt multa beneficia, ideo 

gratia extenditur ad omnia ista significanda. Unde primo gratia 
[sumitur] pro libera voluntate amante aliquid. Unde Jer., 31 (v. 2) 
dicitur: invenit gratiam in deserto populus, etc., id est, voluntatem 
Dei inclinatam ad benefaciendum illi. Sap. 16 (v. 25) : Omnium 
nutrici gratiae tuae deserviebant, id est voluntati tuae. Et ad 
Rom., 4 (v. 5) : Reputatur fides ejus ad justitiam secundum propo- 
situm gratiae Dei, id est amoris et voluntatis Dei. Et de hac in- 
telligitur Scriptura quando in ea dicitur invenisse aliquem gra- 
tiam, id est amorem alicujus, et quando Augustinus 2 De praedes- 
tinatione sanctorum, cap. 15, dixit, eadem gratia hominem fieri 
Christianum, et Verbum factum esse hominem, id est eadem bona 
voluntate, quia Deus est unitus humanitati medio aliquo dono 
gratiae (1). Vide divum Thomam infra, q. seq., a 1, et 3 p., q. 2, 
a. 1, et in 2 d. 26, q. 1, a. 1l, et Abulensem Matthaei 19, q. 174 
ad primum. 

Secundo accipitur gratia pro bono consiliante amorem et ali- 
ciente voluntatem, ut Esth., 15 (v. 17) : Facies tua plena est gra- 
tiarum ; Eccli., 26 (v. 16) : Gratia mulieris sedulae, etc.; et Prov., 31 
(v. 30) : Fallax gratia et vana est pulchritudo. 

Tertio accipitur gratia pro gratitudine debita amori et volun- 
tati. De qua divus Thomas 2. 2, q. 106, et Agustinus, lib. 83 00, 
q. 31, et Cicero in lib. De inventione. Ita accipitur in illo 77 Reg., 16 
(v. 17) : Haec est gratia ad am icum ?, id est gratitudo; et Eccli., 35 
(v. 4) : Retribuet gratiam qui offert similaginem, quia scilicet illa 
Lev., 7, jubebatur offerri pro gratiarum actione. 

Quarto accipitur pro quolibet dono proveniente a libera volun- 
tate donantis, sive hominis, sive Dei, etiamsi illud sit ordinis na- 
turalis. Hominis quidem, ut Eccli. 3 (v. 34) : Deus protector est 
ejus qui reddit gratiam, id est eleemosynam; et cap. 7 (v. 37): 
Mortuo ne prohibeas gratiam, id est eleemosynam vel orationem. 
Dei vero, quia ita docent Augustinus 4 Confessionum, cap. 16, 
Psal. 144, Epistola 91 et 105, et lib. De nat. et gratia, cap. 10, 11 
et 53; Chrysostomus homil. 29 in Matth., homil. 31 imperfecti, et 
homil. 13 in Joan, et Hieronymus in epist. ad Cyprianum, super 
Psal. 89. Et ita acceperunt gratiam patres conciliorum Milevitani 
et Cartaginensis in epistola ad Innocentium, de quo vide Driedo- 


(1) S. August., De praedest. sanet., c. 15, n. 31. ML. 44, 982. 

nem lib. De gratia et lib. arbitrio, tract. 2, cap. 2, parte prima ; et 
ita etiam accipitur in sexto Synodo generali, act. 11 in epistola 
ad Sofronium quando dicitur, angelos per gratiam esse immorta- 
les, id est per naturam suam gratis productam. 

Ultimo accipitur specialius pro dono supernatural! excedente 
naturam. Et in hac significatione, teste Augustino 1 Rerractatio- 
num, cap. 25, sumitur dupliciter. Uno modo generalius pro quo- 
cumque dono supernatural!. In qua significatione lex evangelica 
et beatitudo vocantur gratia. Nam de prima dicitur Joan., 1 (v. 17) : 
Lex per Moysen data est, gratia et veritas per Jesum Christum; 
et ad Tit., 2 (vv. 11-12) : Apparuit gratia Dei... erudiens nos. De 
secunda vero patet ex illo Joan., 1 (v. 16) : De plenitudine ejus acce- 
pimus, gratiam pro gratia, id est beatitudinis praemium. Alio 
modo sumitur stricte pro gratia habituali justificante nos et red- 
dente gratos Deo, juxta illud ad Rom., 3 (v. 24) : Justificati gratis 
per gratiam ipsius; et ad Hebr., 12 (v. 28) : Habemus gratiam per 
quam serviamus placentes Deo. Et licet haec sit objectum princi- 
palius hujus tractatus, adaequatum tamen objectum illius est gra- 
tia ut sumitur communiter pro dono supernatural!. 

5. — Quo supposito ad dubium propositum sunt quinque modi 
dicendi. Primus est titulum esse falsum nec esse divi Thomae. 
Ita Gabriel Vazquez hic. Secundus est Conradi hic, quod gratia 
dicitur principium extrinsecum non secundum se, sed ut procedit 
a Deo, qui est principium extrinsecum nostrorum actuum adjuvans 
nos per gratiam. Tertius est quod gratia est principium extrinse- 
cum a permissive, quia aliquod auxilium gratiae saltim morale est 
extrinsecum. Quartus est quod gratia dicitur principium extrinse- 
cum actuum quia non est in ipsa potentia elicitiva actus hujusmodi 
ut sic, scilicet in voluntate, licet sit intrinsece in essentia animae, 
sicut supra q. 78 ostenditur hominem peccantem ex passione pec- 
care ex principio extrinseco quia, licet passio sit intrinseca homi- 
ni in appetitu sensitivo, tamen est extrinseca voluntati, a qua 
procedit omne peccatum ut sic. Quintus est quod actus humanus 
supernaturalis formaliter et substantialiter habet duas entitates: 
alteram naturalem correspondentem virtuti naturali potentiae a 
qua elicitur secundum rationem formalem sui objecti; alteram su- 
pernaturalem correspondentem auxilio gratiae. Et quia haec ratio 


est omnino extrinseca priori, ideo gratia quae solum elicit istam 

entitatem, dicitur esse principium extrinsecum actus humani ut 
sic, id ést secundum rationem naturalem qua est humanus. 

6. — Sed pro explicatione dico primo: Isti quinque modi expli- 
candi titulum quaestionis sunt insufficientes. De primo patebit 
conci. 2. De secundo etiam probatur, quia alias, justitia originalis, 
lumen propheticum et species supernaturales etiam essent prin- 
cipia extrinseca, cum non procedant necessario ab aliquo priori 
principio supernatural! in quo radicentur, sed a Deo qui est prin- 
cipium extrinsecum. Tertius vero, quia talis titulus saltim non 
poterit verificari de auxilio gratiae physico, quod semper est in- 
trinsecum, ut infra dicetur. Et praeterea non posset absolute dici 
gratiam esse principium extrinsecum magis quam intrinsecum, 
cum etiam inter auxilia moralia gratiae dentur multa intrinseca; 
sicut licet detur aliqua species intelligibilis subsistens et non in- 
trinsece inhaerens, sicut essentia divina, non ideo dicimus species 
intelligibiles esse subsistentes et principia extrinseca nostrarum 
intellectionum. Similiter quartus verificari nequit universaliter de 
omni gratia ut hic loquimur. Nam auxilia physica gratiae et mul- 
tae gratiae gratis datae sunt in eisdem potentiis a quibus eliciun- 
tur actus humani. V. gr., auxilia actualia physica et supernatura- 
lia quae dantur ad eliciendos actus fidei, intellectus et voluntatis, 
sunt in eisdem potentiis a quibus eliciuntur tales actus, de quo 
infra. Similiter fides, quae est gratia gratis data, est in intellectu, 
a quo elicitur, certissima supernaturalium cognitio pro qua poni- 
tur. Tandem quintus falsus est, quia ex illo sequitur actus super- 
naturales fidei secundum suam substantiam et essentialiter non 
esse supernaturales. Consequens non est admittendus. Ergo. Se- 
quela patet, nam substantialiter et essentialiter sunt vitales et 
humani; sed ut vitales et humani sunt naturales: ergo. Minor 
vero probatur, nam secundum suam speciem ultimam sunt super- 
naturales: ergo et secundum suum genus et secundum totam suam 
substantiam; alias non essent simplices actus, sed compositi ex 
duobus. Confirmatur. Quia alias non requireretur principium in- 
trinsecum et formale ad actum caritatis secundum suam specifi- 
cam rationem et ut est supernaturalis. Consequens ostenditur fal- 
sum 2. 2, q. 23, a. 2: ergo. Sequela probatur. Tota ratio quare ibi 
probatur requiri tale principium, et Spiritum Sanctum non posse 
esse principium actus caritatis, est quia ille actus est voluntarius, 

qui proinde debet procedere a principio intrinseco. Sed secundum 
istum modum dicendi, ille actus ut est caritatis et supernaturalis, 
est entitas distincta a seipso ut est voluntarius et humanus. Ergo 
ad illum ut est caritatis et supernaturalis secundum rationem suam 
specificam non requiritur aliquod principium formale intrinsecum, 
sed poterit esse ab Spiritu Sancto. 

7. — Dico secundo: Gratia dicitur principium eoctrinsecum hu 
manorum actuum quia est extra et supra omne debitum et capa- 
citatem naturae subjecti operantis. Declaratur hoc. Quia gratia 
de qua loquimur est omnino supernaturalis. Sed, ut dicemus infra, 
supernaturalia excedunt omnem capacitatem cujuscumque natu- 
rae, etiam creabilis, nec sunt illi debita; alias si gratia esset ex 
debito naturae, non esset omnino gratia. Ergo. Secundo probatur 
ex illo Matth., 11 (v. 12) : Regnum caelorum vim patitur; ubi Ca- 
jetanus ait quod proprie dicitur vim pati illud quod ab extrinseco 
recepit aliquid ad quod nullam habet habilitatem naturalem. Et 
quia regni caelorum et omnium supernaturalium tanta est excellen- 
tia, ut omni creaturae, etiam producibili, proveniant ab extrinseco 
auxilio Dei, et ab illa nullam habeant completam capacitatem na- 
turalem, nec ipsa supernaturalia habeant connaturalem habilita- 
tem ut possint ab hominibus adquiri; ideo cum adquiruntur dicun- 
tur vim pati. Ex quo sic arguitur: supernaturalia vim patiuntur 
cum adquiruntur a creaturis: ergo sunt supra omnem capacita- 
tem creaturarum, nec illis sunt debita. Quod vero hoc sufficiat ut 
gratia vere dicatur principium extrinsecum humanorum actuum, 
patet a simili. Nam teste divo Thoma De caritate, a. 3, ad 18, ca- 
ritas dicitur forma extrinseca virtutum quia, licet intrinsece in- 
formet eas secundum se per sui participationem, ut habet divus 
Thomas De veritate, q. 14, a. 5, ad nonum, et nos docuimus 2. 2, 
in materia de fide et caritate, tamen ipsa est extra essentiam: 
omnium virtutum. Ergo similiter gratia dicetur principium extrin- 
secum actuum huma.norum quia est extra omnem essentiam et 
capacitatem connaturalem cujuslibet suppositi illos producentis. 
Attribuitur autem ' gratiae esse principium extrinsecum magis 
quam habitibus vel virtutibus, quarum multae sunt supernatura- 
les, quia ratio expressa in nomine habitus vel virtutis non dicit 
esse supra naturam et ejus capacitatem, quia aliquae sunt adqui- 
sibiles virtute naturali. Ratio autem expressa in nomine gratiae 

de qua loquimur id sonat ut sonat in prima acceptione. Et ideo 
idem habitus vel virtutes supernaturales quae sub nomine virtu- 
tum dicuntur principia intrinseca et inhaerens subjecto suo, no- 
mine gratiae dicentur extrinseca ratione dicta. 

Et per haec patet ad argumenta,'convincunt enim gratiam esse 
nobis inhaerens, non tamen esse principium intrinsecum ortum 


ex aliqua natura vel illi debitum ff. 


ARTICULUS PRIMUS 


Utrum homo sine gratia aliquod verum cognoscere possit 


1. — Prima conclusio: Ad cognitionem cujuscumque rei homo 
indiget auxilio divino, cum intellectus moveatur a Deo ad suum 
effectum. 

Secunda conclusio bimembris est: intellectus hominis non in- 
diget ad cognoscendam in omnibus veritatem nova illustratione su- 
peraddita naturali lumini; indiget tamen in quibusdam quae exce- 
dunt naturalem cognitionem. 

Istae duae conclusiones pendent ex duobus fundamentis prae- 
jactis. 

Tertia conclusio: Aliquando Deus per suam gratiam miraculose 
aliquos instruit de illis quae per naturalem rationem cognosci 
possunt; aliquando miraculose facit quae natura facere potest 
quantum ad substantiam rei factae. Haec conclusio constat ex eo 
quod Deus protoparenti indidit scientias naturales quae per lu- 
men naturale poterant' adquiri. Et Exodi, 31 dedit Deus scientiam 
artificialem duobus hominibus qui fabricaturi erant tabernaculum. 


Similiter et Salomoni scientiam perfectam dedit rerum naturalium. 


2.— Cajetanus in hoc articulo rria breviter docet. In primis 
notat inscios esse in philosophia dicentes ignem posse comburere 
stupam cessante motu caeli, immo non penetrant dependentiam se- 
cundi motoris a primo. Hic autem divus Thomas hoc exemplo uti- 
tur de motu caeli a quo dependet omnis actio causae naturalis, ut 

inde quasi a minori ad majus argumentando doceat quod non so- 
lum dependemus in esse et conservari a primo agente, sed etiam 
in operari et moveri; ita ut ipso non operante et movente, non 
possimus operari, etiamsi conservet in nobis ipsum esse et omnia 
principia operativa. Quae doctrina rejicitur a quibusdam neoteri- 
cis theologis, qui concursum Dei ad quasdam operationes nihil 
aliud putant quam conservatio ipsius esse operantis creaturae et 
principiorum activorum quae in illa sunt, et negant Deum influere 
in causam secundam, sed dumtaxat in effectum; ac proinde pri- 
mam causam concomitanter se habere et ut partialem cum causa 
secunda, supposita conservatione ipsius esse et principiorum cau- 
sae secundae. Contra quorum imaginationem in secundo tractatu 
latius erit disputandum. 

Interim tamen observandum est maximum discrimen inter con- 
cursum caelorum et causarum universalium erga causas secun- 
das, et inter concursum causae simpliciter primae erga omnes 
alias causas et totum universum. Nam concursus causarum uni- 
versalium determinabilis est per causas secundas. Neque enim 
primi mobilis concursus determinat causas particulares ad spe- 
ciales suos effectus, sed potius illius concursus applicatur et deter- 
minatur vel ex concursu planetarum, vel ab aliquo particulari agen- 
te naturali, vel de industria applicando activa passivis, vel etiam 
ab aliquo agente a casu et a fortuna, quod tamen reducendum est 
semper ad aliquod agens per se et ex intentione. Aliquando etiam 
determinatur ille concursus ex dispositione particularis mobilis, 
sicut quando sol eadem influentia liquefacit ceram e: indurat 
lutum propter diversam dispositionem mobilis. At vero primum 
movens simpliciter qui est Deus, reliqua inferiora movet et deter- 
minat secundum rationem suae providentiae, cuncta gubernans et 
disponens apponendo causas effectrices juxta condictum effectum, 
ita ut effectibus quos voluit esse necessarios in ordine universi 
apponat causas certissimas et immutabiles, sicut, v. gr., caelesti- 
bus luminaribus praeesse facit angelos, ut tamquam causas mere 
immortales indefatigabiles ut facerent verbum ejus; at vero effe- 
ctibus contingentibus apposuit causas impedibiles ab aliis, res- 
pectu quorum causarum sumitur formalitas contingentiae in re- 
bus inferioribus. Ceterum respectu rationis divinae providentiae, 
quae in sui dispositione non fallitur, non sumitur formalitas con- 

tingentiae, quia nihil potest resistere rationi et decreto divinae 
providentiae absolute, id est, quando absolute et ex voluntate abso- 
luta [procedit?], juxta illud Isaiae: Consilium meum stabit et 
omnis voluntas mea fiet (46, v. 10). Nihilominus ipse Deus est 
causa efficiens contingentiae rerum omnium. Similiter etiam cau- 
sis libere operantibus suos effectus liberos, apponit Deus suam mo- 
tionem physicam et moralem, qua suaviter movet et determinat 
liberum arbitrium ad bene et libere agendum; ita ut bonus ipse 
usus liberi arbitrii sit effectus infallibilis decreti voluntatis abso- 
lutae Dei, ac proinde divini auxilii quo Deus intime movet volun- 
tatem ad recte agendum. Habemus igitur quod divina motio tam 
supereminens est omnibus, ut quantuncumque natura aliqua corpo- 
ralis vel spiritualis ponatur perfecta, per principia formalia ope- 
rativa non possit in suum actum secundum procedere nisi actua- 
liter ipsa moveatur a Deo; quae quidem motio praemotio dicitur 
secundum divinae providentiae rationem, non secundum necesita- 
tem naturae, qualis est motio corporis caelestis in haec inferiora. 

Hactenus ex doctrina divi Thomae in hoc articulo dicta sunt; 
ubi concludit divus Thomas universaliter quod actio intellectus et 
cujuscumque entis creati dependet a Deo non solum inquantum 
ab ipso habet perfectionem vel formam, sed etiam inquantum ab 
ipso movetur ad agendum. Itaque Deus movet et applicat secun- 
dum rationem suae providentiae causam secundam ad actuali- 
ter agendum; et non solum concomitanter ut partialis causa con- 
currit ad effectum. Hoc expresse docet divus Thomas in lib. 3 
Contra gentes, cap. 67 sex elegantibus rationibus, quarum quarta 
est quae procedit ex parte applicationis divinae. Deus enim appli- 
cat nostram voluntatem ad actionem bonam et consensum liberum 
applicatione reali seu physica, ut ipse dicit' et non solum applicat 
ut causa moralis proponendo objectum sub ratione appetibilis. De 
qua re in secundo tractatu dicendum est contra quosdam moder- 
nos theologos. 

3. — Secundo advertit Cajetanus ex divo Thoma “quod intel- 
lectus humanus ex virtute suae naturae potest cognoscere omne 
verum non supernaturale". 

Sed ipsemet Cajetanus objicit contra hoc. Nam divus Thomas 
supra q. 85, a. 3, dicit vulnus ignorantiae ex peccato primi homi- 
nis proveniens consistere in destitutione rationis ab ordine ad 

verum. Ergo modo in natura lapsa non potest homo omne verum 
sibi alias connaturale cognoscere. Alioquin non esset vulnerata 
natura humana vulnere ignorantiae. 

Ad hoc respondet Cajetanus quod, quia vulnus ignorantiae 
est in ratione, non quomodolibet, sed prout est subjectum pruden- 
tiae, et ipsamet ratio prout est mota a voluntate est subjectum 
prudentiae, hinc est ut vulnus ignorantiae consistat in destitutione 
rationis in ordine ad verum prudentiale, “quod non in sola cogni- 
tione, sed in voluntate consistit". Nam bonum intellectus practici 
est conformiter se habere appetitui recto, ut dicitur in 6 Ethico- 
rum. Dicendum ergo est conclusionem illam divi Thomae intelli- 
gendam esse de pura cognitione veri, non de cognitione quae pos- 
tulat appetitum rectum. Hinc sequitur quod ex puris naturalibus, 
etiam in statu naturae lapsae, potest homo cognoscere non solum 
speculativa dogmata, sed etiam moralia in communi, quamvis in 
tali statu ex illis non potest fieri prudens sicut non potest fieri 
studiosus. 


4. — Circa hoc dictum Cajetani solent moderni prolixius dispu- 
tare: an solo generali auxilio Dei possit homo in natura lapsa 
cognoscere omne verum speculativum proportionatum lumini na- 
turali secundum se. 

Ad hoc Gregorius.Ariminensis in 2 Sent., d. 26 et duabus se- 
quentibus negative respondet, immo inquit necessarium esse auxi- 
lium Dei speciale ad quodlibet verum cognoscendum et ad quodlibet 
bonum morale operandum; et oppositum hujus putat esse contra 
divum Augustinum, esse quoque pelagianum. Immo et Capreolus 
d. 28, q. 1, conci. 1 eamdem sententiam tenet, et arbitratur ita 
sentire divum Thomam in hoc art. 

5.— Nos tamen breviter respondebimus, et sit prima conclu- 
sio: Homo post peccatum originale potest cognoscere aliquod ve- 
rum, sive speculativum, sive morale, absque speciali Dei auxilio, 
cum solo generali quo quamlibet creaturam juxta modum suae 
naturae gubernat. 

Haec probatur ratione divi Thomae in art. ubi, cum ostendisset 
Deum concurrere cum omni actione et motu creaturae, ut simpli- 
citer primum movens, concludit quod homo non eget lumine su- 
peraddito ad omne verum cognoscendum. Ergo lumen naturale 

sufficiens est cum auxilio naturali Dei primi motoris ad aliqua 
vera cognoscenda. Alioquin non diceretur vulnerata natura vul- 
nere ignorantiae, sed potius diceretur naturale lumen extinctum 
esse in illa, siquidem ad nullum verum cognoscendum sufficeret. 

Secundo probatur. Quoniam Aristoteles et multi philosopho- 
rum cognoverunt plures veritates speculativas et morales, qui ta- 
men non habuerunt semper speciale Dei auxilium; nam saepe ad 
vanam gloriam inquirebant cognitionem veritatis, sed Deus non 
concurrit speciali auxilio ad malum. 

Et confirmatur ex illo ad Rom., 1 (v. 20) : Invisibilia Dei a 
creatura mundi per ea quae facta sunt intellecta conspiciuntur, 
sempiterna quoque virtus ejus et divinitas, ita ut sint inexcusabi- 
les. Ergo sufficit generale Dei auxilium cum lumine naturali ad 
cognitionem Dei. Nomine autem generalis auxilii jam diximus 
non solum esse intelligendum causalitatem qua Deus conservat 
creaturas in esse cum suis principiis formalibus operativis, sed 
etiam actualem motionem Dei qua Deus movet et applicat creatu- 
ram perfectam suis principiis ad operationem aut motum. 

Tertio probatur conclusio. Quia multa praecepta naturalia fa- 
cile naturali lumine cognoscuntur, v. gr., parentes esse colendos, 
non esse furandum aut occidentum, quia proxima sunt huic primo 
principio: quod tibi non vis, alteri ne feceris. Huic consonat quod 
ait Apostolus ad Rom., 2 (w. 14-15) loquens de gentilibus: Ipsi 
sibi sunt lex, quia ostendunt opus legis scriptum in cordibus suis, 
testimonium  reddente illis conscientia ipsorum, cogitationibus 
accusantibus aut etiam defendentibus. Ergo naturali lumine co- 
gnoscunt gentes naturalem legem obligatoriam esse; ac proinde 
cum solo generali Dei auxilio habere possunt usum illius luminis. 

Confirm atur ex illo Psalmi 4 (v. 6) : Multi dicunt, quis ostendit 
nobis bonum ? Et respondet: Signatum est super nos lumen vultus 
tui. Ergo sufficit cum illo lumine ad cognitionem veritatis generale 
et actuale Dei auxilium quo unamquamque creaturam secundum 
suae providentiae rationem movet ad propriam operationem aut 
motum aliquem. 

Quarto probatur ratione. Nam omnis potentia et habitus ope- 
rativus, proposito sibi objecto proprio, potest naturaliter habere 
suam operationem. Sed intellectus hominis perfectus habitu lu- 
minis naturalis permanet in homine post peccatum. Ergo propo- 

sito sibi objecto, poterit exire in actum cum generali Dei auxilio 
ut auctoris naturae. 

Confirm atur. Nam daemones post peccatum, in quibus manse- 
runt integra naturalia, cognoscunt omnes veritates naturales tam 
speculativas quam practicas cum auxilio generali Dei, quod est 
quasi debitum ipsi naturae conservatae in esse. Ergo etiam homi- 
nes, in quibus natura rationalis non est totaliter destructa sed 
laesa et vulnerata, poterunt aliqua vera cognoscere. 

Et denique sequeretur ex opposita sententia Gregorii quod 
homo non posset post naturam lapsam ultra peccare, nisi Deus 
speciali auxilio gratiae supernaturalis ostenderit aliquod verum 
illi et moveret ad bonum. Probo consequentiam, quia sine illo spe- 
ciali auxilio haberet homo invincibilem ignorantiam legis et im- 
potentiam ad bene operandum. Ergo non posset peccare. 

6. — Secunda conclusio: Post naturam lapsam non potest ali- 
quis homo omnia simul cognoscere vera speculativa et practica 
quorum quodlibet sub objecto naturalis lum inis continetur. 

Probatur conclusio. Post peccatum originale nemo praeter 
Christum Dominum novit omnia vera quae continentur sub ratione 
objecti intellectus humani, immo praecipui philosophorum, quos 
antiquitas celebres habuit, multos errores habuerunt tam in spe- 
culativis quam in practicis. Nam et Aristoteles non fuit valde pe- 
ritus in astrologia et medicina. Erravit impie in philosophia pu- 
tans se demonstrasse mundum fuisse ab aeterno, quoniam alias 
Deus non esset purissimus actus, si aliter se poterat habere quam 
modo se habet erga universum. Putabat enim hanc maximam 
absque aliqua exceptione verissimam esse, videlicet: causa totali 
eodem modo invariabiliter existenti, semper idem effectus sequi- 
tur, aut nunquam sequitur. Et quia Deus futurus erat causa to- 
talis si mundum ex nihilo produxisset, colligebat ex nihilo nihil, 
fieri et mundum ab aeterno fuisse. Similiter etiam circa immor- 
talitatem animarum dubius fuisse videtur et judicatur a multis. 
Ratio hujus conclusionis est quia post peccatum mansit corpus 
humanum valde passibile et defatigabile, ut non valeat deservire 
menti tam continue quam opus est ad cognitionem omnium specu- 
labilium adquirendam. Dependet enim intellectualis consideratio a 
phantasmatibus, et ipsa phantasmata a dispositione organi cor- 
poralis, quantumlibet homo sit a natura ingeniosus. Corpus enim 

quod corrumpitur aggravat animam et deprimit terrena inhabita- 
tio sensum multa cogitantem, ut dicitur in libro Sapientiae (9, 15). 
Quamobrem divus Thomas 1 p., q. 1, a. 1 et lib. 1 Contra gentes, 
cap. 4, ait fuisse necessarium ut ea ipsa quae naturaliter ratione 
possunt cognosci proponerentur credenda per fidem divinam, quo- 
niam a paucis et post multum tempus et cum admixtione erroris 
cognoscuntur. Nam quamvis vulnus ignorantiae principaliter sit 
in ratione prout est subjectum prudentiae, tamen indirecte attingit 
etiam ad rationem speculativam quatenus pendet a dispositione 
corruptibilis corporis. 

7.— Ad argumenta vero quae solent adduci pro sententia Gre- 
gorii Ariminensis ex testimoniis sacrae scripturae, v. gr., Joa/n., 15 
(v. 5) : Sine me nihil potestis facere; et II ad Cor., 3 (v. 5) : Non 
quod sufficientes simus cogitare aliquid a nobis quasi ex nobis, 
sed sufficientia nostra ex Deo est, et alia similia, facilis est so- 
lutio, quod illa testimonia explicanda sunt ad litteram de operibus 
et cogitationibus ad vitam aeternam pertinentibus, quas sine 
Christo et ejus merito nemo potest habere. Scio quosdam moder- 
nos asserere Christum meruisse ut etiam gentiles et barbari bona 
moralia quae faciunt facerent ex auxilio speciali et supernatural! 
Dei, v. gr., quod Turea det eleemosynam sine mala circumstantia, 
quod plantet vineas et invitet amicum ad prandium. Verumtamen 
qua facilitate hoc asseritur eadem a nobis rejicitur. Nam cum hu- 
jusmodi opera nullum ordinem prorsus habeant ad salutem aeter- 
nam, non pertinent ad meritum Redemptoris, qui propterea di- 
citur Jesus quia salvum facit populum suum a peccatis eorum 
(Matth., 1, 21). 

Respondetur secundo quod, si quis ea testimonia extendere 
voluerit ad operationes et cogitationes quae intra ordinem natu- 
rae fiunt, explicanda sunt de auxilio Christi inquantum Deus crea- 
tor est et Verbum divinum per quod facta sunt omnia. 

8.— Tertio advertit Cajetanus quod “homo in nullo statu, 
etiam naturae integrae, potest ex solis naturalibus verum aliquod 
supernaturale cognoscere". Sed adducit Cajetanus objectionem 
Durandi in 2 Sent. d. 28, q. 1, “quia daemones et haeretici de 
facto absque aliquo dono supernatural! cognoscunt aliqua vera su- 
pernaturalia fidei nostrae". Et respondet quod, si loquamur de so- 
lis naturalibus, excludendo omne supernaturale Dei opus tam in- 

trinsecum quam extrinsecum, certum est quod ex solis naturalibus 
non potest homo aliquod supernaturale verum cognoscere; quo- 
niam nisi Deus aliqua via illud revelasset alicui, nemo sciret esse 
tale verum supernaturale, v. gr., Deum esse trinum in personis 
et unum in' essentia, Deum esse hominem. “Si autem sit sermo de 
solis naturalibus, excludendo dumtaxat intrinsecum donum su- 
pernaturale, praesupposita objecti praesentatione", dicit Cajeta- 
nus quod *homo potest ex solis naturalibus assentire utcumque 
his quae sunt fidei, sed non sicut ex fide. Et hoc modo daemones 
et haeretici et gentiles possunt quibusdam veritatibus supernatu- 
ralibus assentiri". Ac proinde concludit Cajetanus quod, *quia 
cum quaeritur utrum sine gratia possit homo aliquod verum co- 
gnoscere, non quaeritur determinate sine hac vel illa gratia, sed 
absolute sine gratia, ut est supra totum ordinem naturalem..., ideo 
oportet absolute concedere quod sine gratia impossibile est su- 
pernaturale verum cognoscere", sive gratia sit intrinseca lux in- 
fusa cognoscendi, sive aliquid extrinsecum propositum ab alio ex 


aliqua auctoritate dicentis aut miracula facientis. 


Sed profecto, quamvis haec vera sint, tamen, si divus Thomas 
attente legatur, loquitur de gratia quae intrinsecus fit mediante 
aliquo fortiori lumine. Ait enim “altiora intelligibilia intellectus 
humanus cognoscere non potest nisi fortiori lumine perficiatur, 
sicut lumine fidei vel prophetiae, quod dicitur lumen gratiae in- 
quantum est naturae superadditum””. 


Ad objectionem autem Durandi respondetur quod divus Tho- 
mas loquitur de cognitione proportionata vero supernatural!, quae 


cognitio omnino certa debet esse, sicut ipsum supernaturale 
verum. 


9. — Solent praeterea aliqui praeceptores nostri temporis ni- 
mis immorari in hoc loco, disputantes an possit aliquis credere 
omnia quae sunt fidei convictus naturalibus argumentis, aut visis 
miraculis, absque lumine vel illustratione supernatural!. Dei intime 
illustrantis et convincentis intellectum ex pia voluntatis affectione. 
Sed quoniam ista quaestio pertinet specialiter ad materiam de fide 
et ad rationem formalem credendi veritates revelatas, de qua re 
agitur in 2. 2, q. 1l, a. 4 et 5 et in q. 6, ubi etiam Cajetanus aliqua 


dicit et nos plura diximus q. 10, in nostris Commentariis, art. 1, 

dubio 2, ubi de necessitate divini auxilii tam ad credendum quam 
ad diligendum tractavimus, nunc breviter pertransibimus. 

Hoc autem in loco sufficiat advertere errorem fuisse Pelagii, 
qui ad credendum Evangelium negabat aliam gratiam esse neces- 
sariam praeter quam quod Deus per se et per Apostolos praedica- 
verit Evangelium. Ceterum ad credendum Evangelio sufficere aje- 
bat solam liberi arbitrii facultatem nobis innatam cum naturali 
lumine. Contra quam haeresim late disputat Augustinus in libro 
De praedestinatione sanctorum et De bono perseverantiae et libro 
De spiritu et littera et libro De gratia Christi, cap. 8, et libro 
De fide ad Petrum [S. Fulgentii], cap. 32, et in Epistola ad Sixtum 
et Innocentium et ad Paulinum,et ad Vitalem. Et hic error ex 
sacris litteris sufficienter convincitur, v. gr. ad Ephes., 2 (v. 8): 
Gratia estis salvati per fidem, et hoc non ex vobis, Dei enim do- 
num est; et II ad Cor., cap. 4 (v. 6) : Deus qui dixit de tenebris lu- 
men splendescere, ipse illuxit in cordibus nostris ad illum inatio- 
nem scientiae claritatis Dei in facie Christi Jesu. Ac si diceret: 
qui post tenebras fecit lucem in mundo, ipsemet intus luxit, fecit 
lucem spiritualem in cordibus nostris ad cognitionem majestatis 
Dei, quae est in humanitate Jesu Christi. Dicitur enim Christus 
inquantum homo facies Dei, inquantum in humanitate apparet, 
juxta illud Psalmi (79, 4) : Ostende faciem tuam et salvi erimus. 
Et profecto Apostolus non loquitur de solo lumine habituali infu- 
So, sed etiam de actuali illustratione et usu ipsius luminis. Quae 
quidem motio ex parte Dei est auxilium actuale et efficax quo 
omnis qui recipit credit et omnis qui credit recipit; ita ut ipse 
Deus non solum sit causa moralis actionis credendi, sed etiam rea- 
lis causa quae intus realiter et physice operatur in nobis ipsum 
credere et piam affectionem voluntatis ad credendum. Et hoc est 
majus auxilium non solum moraliter, sed etiam physice quod re- 
cipit qui credit et per quod discernitur ab eo qui non credit. Et 
verificatur quod, quia recipit credit, et non quia credit vel credi- 
turus erat recipit. 

10. — Hoc obiter animadverterim ad excludendum quamdam 
distinctionem quorumdam modernorum, quorum princeps videtur 
esse doctor Suárez, qui specialiter in opusculo primo De concursu 
et motione et auxilio Dei, lib. 3, cap. 20, pag. 270 [Matriti, 1599], 
explicans quomodo contingere possit quod ex duobus hominibus 

aequale auxilium a Deo recipientibus, alius credat et alius non 
credat (quam quaestionem putat esse de nomine, quae in rebus et 
non in vocibus constituatur), ait igitur illic quod ista quaestio po- 
test intelligi de auxiliis gratiae quae sunt per modum principii 
praecise sumptis, vel includendo simul cum illis actualem concur- 
sum Dei supernaturalem et ad ordinem gratiae pertinentem; quae 
quidem distinctio nobis non displicet. Rursus aequalitas auxilio- 
rum dicit duplex intelligi potest. Una est in activitate et perfectio- 
ne physica seu in ipsa entitate auxilii. Alio modo considerari po- 
test illa aequalitas sub ratione quadam morali et in genere beneficii 
et majoris benevolentiae. Et isto secundo modo auxilium gratiae 
opportuno tempore datum, licet absolute et in genere entis majus 
non sit neque in activitate et perfectione physica, tamen moraliter 
et respective est majus beneficium quam si alio tempore daretur. 

Contra cujus sententiam, quamvis in secundo tractatu plura 
dicenda sint, tamen interim advertat theologus quod hic auctor 
opportunitati temporis adscribit differentiam quare unus conver- 
titur et alius non convertitur de duobus hominibus qui aequale 
auxilium gratiae praevenientis aequalitate absoluta in activitate 
et perfectione reali intrinseca ipsi auxilio habent. Non autem attri- 
buit hanc differentiam reali virtuti Dei efficaciter moventis libe- 
rum arbitrium intime operando mediante auxilio gratuito. Sed 
profecto difficile est assignare quid efficiat temporis opportunita- 
tem, nisi forte ex parte hujus singularis hominis et ex proprie- 
tate diffinitionis illius. Deinde hoc singulare individuum hic et 
nunc non potest ab alio differre in eo quod specificum est, sed 
in conditionibus individualibus et in complexione hominis vel ali- 
qua accidentali dispositione hominis seu affectione corporis, quae 
omnia subjacent influentiae caelestium corporum et planetarum. 
Ergo si aliquod divinum auxilium Dei aequale in activitate habet 
effectum in uno et non in altero homine, non potest hoc discrimen 
referri ad aliquid in quo sunt aequales illi duo homines, sed ad 
propietates illas singulares et ad affectiones singulariter diffe- 
rentes; ac proinde etiam illam opportunitatem faciet concursus 
planetarum differenter influens in unum quam in alterum propter 
diversam complexionem utriusque. 

Sed dicunt quod moraliter refertur illa differentia ad Deum 
sicut ad causam moralem. Nam licet Deus physice aequale aliquid 

supernaturale dederit utrique tamquam causa physica et physice 
operans, tamen quia sciens et prudens dedit alteri illud auxilium 
eo tempore quo sciebat illum consensurum si constitueretur in ta- 
libus circumstantiis, ideo magis benevolus fuit illi quam alteri 
cui dedit aequale auxilium in activitate ex parte auxilii eo tem- 
pore quo praesciebat nihil profuturum. Sed praeterea quando ita 
esset sicut ista sententia dicit, tamen cum praeterea interrogatur 
quare Deus dedit huic opportuno tempore et non alteri, profecto 
nullam causam possunt reddere praeter divinam voluntatem, ad 
quam illa discretio unius hominis ad alterum referenda est, juxta 
illud Psalmi (17, 20) : Salvum me fecit quoniam voluit me. Nos 
autem non opportunitati temporis neque ipsi Deo dumtaxat ut 
causae morali, sed etiam tamquam causae physicae, quae in tem- 
pore operatur conferendo majus auxilium efficax uni quam alteri. 
Et hoc totum referimus etiam ad beneplacitum divinae voluntatis, 
quae voluit istum discernere in tempore ab alio dando illi quod 
alteri non dedit; quod si dedisset, etiam ille converteretur. Igitur, 
ut inquit Apostolus ad Rom., 9 (v. 18) : Cujus vult miseretur et 
quem vult indurat, scilicet non conferendo illi speciale auxilium 
efficax quo realiter converteretur sicut et alter. Praeterea in con- 
cilio Arausicano (can. 4) definitum est quod Deus non exspectat 
nostram voluntatem ut purgari velimus, sed ipse facit quod veli- 
mus Spiritus Sancti inspiratione. 

Sed his omissis, nunc fateamur et confirmemus catholicam ve- 
ritatem in qua omnes convenimus, scilicet neminem posse per na- 
turae vigorem Evangelio credere sicut oportet ad justificationem. 
Nam in concilio Arausicano, can. 5, in hac forma definitum est: *Si 
quis initium fidei ipsumque credulitatis affectum... non per inspi- 
rationem Spiritus Sancti.., sed naturaliter nobis inesse dicit, ad- 
versarius apostolicis dogmatibus probatur, dicente Paulo... ad 
Phil., 1 (v. 6) : Vobis donatum est non solum ut in eum (s. Chri- 
stum) credatis, sed etiam pro ipso patiam ini." 

11. — Adverte obiter quam difficile accommodabitur huic doctri- 
nae sententia illa de opportunitate temporis praedicta. Illa etenim 
opportunitas secundum illam opinionem naturaliter nobis inest 
quantum ad hoc quod, si tali tempore detur auxilium huic homini, 
certissime crediturus erit. Quae certitudo non sumitur ex activi- 
tate auxilii, sed ex proprietate singulari hujus hominis praecogni- 

ti a Deo, quod sit talis conditionis quod, si constituatur in tali- 
bus circumstantiis, certissime sic operabitur. Deinde can. 6 et 7 
idipsum definitur. Et in concilio Milevitano, can. 4, asseritur 
"utrumque esse donum Dei, et scire quid facere debeamus, et di- 
ligere ut faciamus”. Vide Augustinum supra De fide ad Petrum (1), 
et in tractatu tertio super primam canonicam Joannis. Et denique 
in concilio Tridentino, sess. 6, can. 3, sic habetur: “Si quis dixerit 
sine praeveniente Spiritus Sancti inspiratione atque ejus adjutorio 
hominem credere, sperare, diligere aut poenitere posse sicut oportet 
ut ei justificationis gratia conferatur, anathema sit." Ubi observa 
in illis verbis “sicut oportet ut ei justificationis gratis confera- 
tur", non esse errorem contra fidem si quis diceret sola humana 
fide posse quempiam evangelio credere propter humana testimonia 
historiarum aut operationem miraculorum, dummodo neget hanc 
fidem sufficere ad justificationem quantum est ex parte intellectus. 

Verumtamen ego existimo vix aut nunquam reperire posse ho- 
minem qui totam catholicae fidei doctrinam indubitanter acceptet 
sola humana fide eo modo quo credimus esse Romam qui non vi- 
dimus illam. Et ratio est quia unum ex credendis in doctrina evan- 
gelica est nihil esse certius in rerum natura, immo neque tam 
certum sicut est auctoritas Ecclesiae catholicae. Hoc autem firmi- 
ter humana fide credere videtur impossibile, quia propter quod 
unumquodque tale, etc. Sed ille homo credit doctrinae evangelicae 
propter auctoritatem humanam. Ergo firmius credit humanae au- 
ctoritati quam auctoritati Ecclesiae. Ergo nisi adsit intima inspira- 
tio Spiritus Sancti, nulla humana fides sufficit ad firmiter creden- 
dam totam doctrinam evangelicam. Sed quia de hujusmodi auxiliis 
gratiae Dei saepe occurret occasio disputandi, praesertim in se- 


cundo tractatu, sufficiant quae diximus pro intelligentia primi 
articuli. 


ARTICULUS SECUNDUS 
Utrum homo possit velle et facere bonum absque gratia 


1. — Prima conclusio: Homo tam in statu naturae integrae 


quam corruptae indiget auxilio divino ad faciendum vel volendum 

quodcumque bonum, sicut primo movente, ut dictum est articulo 
praecedenti. 

Secunda conclusio: in statu naturae integrae, quantum ad suffi- 
cientiam operativae virtutis poterat homo per sua naturalia velle 
et operari bonum suae naturae proportionatum, quale est bonum 
virtutis adquisitae, non autem bonum superexcedens, quale est bo- 
num virtutis infusae. Haec conclusio habet duas partes. Prior pa- 
tet ex ratione conclusionis primae articuli praecedentis et fun- 
damento ejus. Similiter altera pars probatur, quia nulla forma 
potest operari circa objectum excedens proportionem nisi eleve- 
tur a superiore virtute; alias non esset objectum superexcedens. 

Tertia conclusio: Homo in statu naturae corruptae per virtu- 
tem suae naturae potest aliquod bonum particulare agere, sicut 
aedificare domos, plantare vineas; non tamen potest agere totum 
bonum sibi connaturale. Ratio utriusque partis est quia in statu 
naturae corruptae manet homo infirmus et vulneratus ita ut non 
possit totum bonum quod alias erat sibi proportionatum implere. 
Ratio secundae partis est quia natura humana per peccatum non 
est totaliter corrupta. 

Ex dictis colligit divus Thomas per modum corollarii: quod 
in statu naturae integrae indigebat homo virtute gratuita supe- 
raddita naturae quantum ad unum, scilicet ad volendum et ope- 
randum bonum supernaturale; sed in statu naturae corruptae 
quantum ad duo, scilicet ut sanetur natura ad agendum et vo- 
lendum totum bonum naturale, et ulterius ut bonum supernatura- 
lis virtutis operetur quod est meritorium vitae aeternae. Sed in 
utroque statu indiget homo auxilio divino ut ab ipso moveatur ad 
bene agendum. Ubi obiter nota quod nomine auxilii divini non 
semper intelligit divus Thomas aliquid quod datur per modum for- 
mae, sed per modum actualis motionis, quae semper necessaria 
est ad bene agendum. 

Quarta conclusio, in solutione ad primum : Quod homo deliberet 
vel non deliberet dependet ex hoc quod liberum arbitrium hominis 
moveatur ab aliquo exteriori principio quod est supra mentem hu- 
manam, scilicet a Deo. Ratio hujus est quia, quamvis homo sit domi- 
nus deliberandi vel non deliberandi, oportet quod deliberare vel non 
deliberare fiat per deliberationem praecedentem. Et cum hoc non 
, procedat in infinitum, oportet quod finaliter liberum arbitrium horni- 

nis moveatur ab aliquo exteriori principio ad deliberandum. Ex quo 
colligitur quod illud exterius principium debet primo deliberare, 
et sua deliberatione secundum rationem suae providentiae homi- 
nem movere ad deliberandum. Alias enim si primum principium 
quod est Deus ex necessitate naturae praemoveret liberum arbi- 
trium hominis ad deliberandum, sequerentur duo inconvenientia. 
Unum est quod liberum arbitrium hominis semper esset in perpe- 
tua deliberatione quia semper praemoveretur ad deliberandum. 
Alterum est quod homo esset primum deliberans, quia non pote- 
rat reduci ad aliud deliberans, cum tamen divus Thomas dicat, 
"oportet quod hoc sit per deliberationem praecedentem" ; ubi certe 
intelligit deveniendum esse ad deliberationem primi moventis, per 
quem liberum arbitrium excitatur per illuminationem objecti et 
per applicationem et motionem intimam ad deliberandum. Itaque 
humana deliberatio subordinata est quantum ad exercitium divi- 
nae deliberationi praemoventi ad bonum. Etiamsi homo esset in 


statu naturae integrae, opus haberet ista praemotione. 


2. — Jam vero pro intelligentia divi Thomae in hoc articulo .et 
duobus sequentibus, observandum est cum Cajetano quod, quamvis 
de facto in rriplici dumtaxat statu inveniatur vel inventus sit 
homo, videlicet in statu justitiae originalis sanantis naturam, ubi 
similiter fuit concomitanter in statu gratiae supernaturaliter or- 
dinantis naturam ad finem supernaturalem ; secundo est homo in 
statu naturae lapsae et corruptae originali saltim peccato; tertio 
invenitur homo in statu gratiae justificantis per Christum : nihilo- 
minus alios duos status considerant theologi ut possibiles quate- 
nus eorum consideratione melius explicentur quae de illis tribus 
prioribus dicuntur. Sit itaque quartus status in quo homo in pu- 
ris omnino naturalibus consideratur, scilicet absque peccato et 
absque gratia aliqua superaddita, sed dumtaxat ut compositus ex 
anima rationali et corpore corruptibili cum suis naturalibus poten- 
tiis. Quintus status sit si homo consideretur ut creatus a Deo 
absque gratia quidem supernaturaliter elevantem naturam ad finem 
supernaturalem, sed tamen cum dono quodam rectificante et sa- 
nante naturam ut ratio non impediretur a corruptibili corpore ne- 
que ab appetitu sensitivo ab operatione recta pro tempore et loco. 
Et ita esset homo proportionates ad omne bonum morale per- 

agendum non solum divisive, sed etiam collective. Qui quidem sta- 
tus de facto nunquam fuit solus, sed concomitanter se habuit in 
primis parentibus cum statu gratiae supernaturaliter elevantis 
naturam, vel certe in statu excellentissimae gratiae, qualis fuit in 
Beata Virgine, in qua ipsa gratia supplebat effectum omnem justi- 
tiae originalis quantum ad recte agendum, quamvis non quantum 
ad corporis lassitudinem. Hos quinque status non eodem ordine 
numeravimus sicut Cajetanus. Id quod dico de industria fecimus, 
ut status qui de facto inveniuntur humanae naturae convenisse 
seorsum similiter examinentur. 

Nunc igitur hic, cum divus Thomas in hoc articulo considerat 
humanam naturam in statu suae integritatis, intelligendus est de 
integritate naturae qualis fuit in Adam, abstrahendo tamen a gra- 
tia ordinante ad vitam aeternam, quae concomitanter se habebat 
cum ratione justitiae originalis. Sed per hominem in natura lapsa 
intelligit divus Thomas naturam infectam peccato originali. Hujus 
naturae lapsae sufficientiam ad recte agendum aequalem reputat 
Cajetanus ac si homo in puris naturalibus fuisset creatus. Quae 
sententia quibusdam theologis non placet. Arbitrantur enim ho- 
minem non posse creari a Deo in puris naturalibus absque vigore 
et rectitudine rationis ut potens esset subjicere appetitum sensi- 
tivum in omnibus agendis et vitare omne peccatum et agere totum 
bonum proportionatum naturae rationali. Et haec omnia includunt 


in puris naturalibus. 


3.— Est primum dubium: Utrum de potentia absoluta Dei sit 
possibilis status hominis tantum in puris naturalibus, sicut Caje- 
tanus opinatur. 

Arguitur primo pro parte negativa contra Cajetanum ex divo 
Hieronymo in Dialogo contra Luciferianos. Deus neminem obligat 
ad impossibile. Nam praeter quam quod esset blasphemum hoc 
asserere, implicat contradictionem. Nemo enim peccat in eo quod 
vitare non potest, quia peccatum sicut et opus virtutis debet esse 
voluntarium et in potestate hominis sic operari vel non operari. 
Sed si Deus hominem in puris naturalibus ita creatum obligaret 
ad servandam totam legem naturae, obligaret illum ad impossi- 
bile, ac proinde defectus illius hominis Deo attribueretur auctori. 

4. — Arguitur secundo. Hominem a Deo creari cum habitu vi- 


QUAEST. CIX, ART. 2 35 


tioso (sic), quia homo creatus sine rectitudine naturae rationalis 
non minus incideret in peccata et inclinaretur ad malum quam si 
fuisset conditus cum habitu vitioso (1). Major probatur. Nam ha- 
bitus vitiosus intrinsece est moraliter malus, ut colligitur ex divo 
Thoma supra q. 55, a. 3. Sed implicat Deum esse auctorem mali 
moralis. Ergo. Minor probatur, quoniam habitus vitiosus non in- 
clinat ad actum proprium nisi per usum liberi arbitrii; at vero 
similiter liberum arbitrium hominis carentis rectitudine illa natu- 
rali inclinaret ad actum defectuosum : ergo bona est consequentia. 

5.— Arguitur tertio contra dictum. Implicat Deum esse cau- 
sam peccati; sed si ille homo peccaret, necessario illud peccatum 
refunderetur in Deum: ergo. Minor probatur. Nam omne agens 
naturale, si perfectum est, potest producere suum effectum usque 
ad obtinendum finem naturalem. Ergo cum finis naturalis hominis 
sit implere totam legem naturae rationali naturaliter impositam, 
sequitur quod si Deus ut auctor naturae rationalis non daret ho- 
mini necessaria ad istum finem, vel quod ipse Deus esset agens 
imperfectum, vel si de industria non dedit, tunc ipse Deus esset 
causa defectus et deficientiae actualis a regula rationis. 

6. — Arguitur quarto. Pura naturalia, ut ex ipsa voce constat, 
sicut secludunt universa quae pertinent ad ordinem gratiae su- 
pernaturalis, ita etiam et omnia quae sunt praeter vel contra na- 
turam, qualia sunt peccata et effectus morales. Alias jam non 
essent pura naturalia, sed conjuncta cum defectu praeter vel con- 
tra naturam. Igitur pura naturalia includunt naturalem rectitudi- 
nem cum ordine ad legem naturaliter sibi 'intime impositam. 

7.— Et pro altera parte, quod nulla sit implicatio contradictio- 
nis, primo arguitur. Homo in puris naturalibus includit corpus 
corruptibile. Sed, ut inquit Sapiens, Sapientiae, 9 (w. 14-15) : Co- 
gitationes mortalium tim idae et incertae providentiae nostrae. Cor- 
pus enim quod corrumpitur aggrabat animam. Ergo ex hac naturali 
corporis lassitudine naturaliter etiam appetens afficeretur passio- 
nibus irae et concupiscentiae, timoris praeter ordinem rationis, ac 
proinde non esset illa integritas et vigor rationis ad continendum 
per omnia inferiorem appetitum secundum naturalem legem. 


(1) Desunt, omissa forsitan per homoteleutiam, secunda pars majoris, integra 


minor et prima pars consequentiae; quae omnia de facili colliguntur ex solu- 
tione hujus secundi argumenti numero 16 contenta. 

Confirmatur ex doctrina divi Thomae, 1 p. q. 76, a. 4, ubi 
docet, secundum naturalem rationem, animam rationalem conve- 
nienter uniri corpori corruptibili et passibili. Ergo jure naturali 
[passiones] non excludunt hanc imperfectionem hominis ex qua 
naturaliter consequitur bellum inter appetitum sensitivum et ra- 
tionalem. 

8.— Arguitur secundo ex communi theologorum sententia, ut 
etiam supra, q. 85, diximus et in 1 p., q. 64, a. 1, asserentium post 
peccatum omnia naturalia integra permansisse in homine et in 
angelo. Sed fides docet et experientia ipsa post peccatum non man- 
sisse illam rectitudinem et vigorem in homine. Ergo illa rectitudo 
non pertinet ad intrinsecam integritatem humanae naturae, nisi 
sicut donum superadditum ad supplendum naturalem imperfectio- 
nem illamque reparandam. 

9. — Arguitur rertio. Mors, quamvis sit inducta in poenam pec- 
cati, tamen alias naturalis fuisset omini composito ex materia 
elementorum corruptibilium. Ergo similiter rebellio carnis contra 
spiritum, quamvis sit poena peccati per ablationem originalis jus- 
titiae consecuta, tamen naturalis est homini, qui naturaliter est 
compositus ex corpore tali et anima. Confirmatur. Quia si recti- 
tudo illa naturalis esset humanae naturae et illi debita, sicut risi- 
bilitas, sequeretur hominem post naturam lapsam esse monstrum 
in universo, siquidem careret principio naturali sibi debito. 

10.— In hujus quaestionis decisione viri gravissimi nostri 
temporis divisi sunt in duas extremas sententias. Quidam enim 
opinantur esse tam intrinsecam illam rectitudinem humanae na- 
turae, ut non possit creari integra natura sine illa rectitudine 
magis quam sine risibilitate aut aliqua alia potentia, sive illa 
rectitudo sit habitus connaturalis, sive aliquid aliud collatum a 
Deo ut auctore naturae. Haec sententia potest explicari et adju- 
vari optimo exemplo. Disputant enim theologi, et nos disputavi- 
mus 1 p. q. 55, a. 2, dubio 2, utrum species intelligibiles sint 
propriae passiones in angelis dimanantes ab eorum essentia, an 
potius sint superadditae angelicae naturae ab ejus auctore ad hoc 
ut angeli, qui sunt praecipua pars universi, intelligerent totum 
universum. Nam ad intelligendum seipsos non opus habent specie 
intelligibili superaddita; etenim unusquisque illorum per suam 
essentiam unitam intellectui in ratione speciei intelligibilis se 

ipsum cognoscit. Et quidem pro utraque parte fecimus ubi supra 
magna argumenta, et utraque pars est probabilis. Priorem partem 
tenet Cajetanus ibidem; posteriorem vero tenet Ferrariensis, 
lib. 2 Contra gentes, cap. 98. Et haec sententia est exemplum 
accommodatum in proposito. Nam si Deus crearet angelum sine 
illis speciebus, esset quasi monstrum in universo; nam cum esset 
naturae intellectualis, nihil intelligeret extra se. Ad hunc ergo 
modum ajunt quod, si Deus crearet hominem, qui est naturae ra- 
tionalis, sine illo vigore et rectitudine, esset monstrum in uni- 
verso. Nam cum reliquae creaturae habeant perfectiones quibus 
attingunt suos fines, solus homo careret principio operative quo 
potens est attingere suum finem ultimum, videlicet operando sem- 
per secundum rectitudinem rationis totum bonum suae naturae 
proportionatum. 

Nihilominus altera sententia est in alio extremo, scilicet ho- 
minem in puris naturalibus nihil aliud sibi vindicare quam modo 
habeat in statu naturae lapsae, neque amplius differre quantum ad 
sufficientiam exercendi opera moralia naturae rationali consen- 
tanea quam modo in natura lapsa vel in puris naturalibus esset. 

11. — Pro decisione hujus quaestionis sit prima conclusio: 
Deus de potentia absoluta potest creare hominem absque illo vi- 
gore et rectitudine naturalis rationis, et conservare illum et gu- 
bernare absque majori auxilio quam modo in natura lapsa con- 
servat. et gubernat. Haec conclusio probatur communi ratione. 
Quia nihil denegandum est divinae omnipotentiae nisi quod contra- 
dictionem implicat; hoc autem ostenditur non implicare: ergo. Pro- 
batur secundo argumentis factis pro secunda parte. Probatur ter- 
tio. Quamvis concedamus illam rectitudinem et vigorem dimanare 
a natura rationali tamquam propiam passionem, nihilominus per 
divinam potentiam poterit separari ab homine sicut risibilitas. 

12.— Secunda conclusio: Etiamsi admittatur quod de facto 
crearet Deus hom inem sine illo vigore, non sequitur quod ille homo 
necessario peccaret neque quod Deus esset causa peccati. Prior 
pars probatur. Quia in illo casu, non peccaret homo etiamsi non 
haberet propositum absolutum et efficax perficiendi totum bonum 
rationalis naturae, scilicet implendi totam legem per totam vitam ; 
hoc enim erat ei impossibile. Ergo non erat peccatum non habere 


tale propositum; sicut, v. gr, justus modo non peccat venialiter 

si non habeat propositum vitandi collective omnia peccata venialia 
per totam vitam, quia hoc est impossibile secundum fidem catho- 
licam: ergo pari ratione neque in illo statu homo peccaret mor- 
taliter propter defectum illius propositi. Altera pars conclusionis 
probatur. Quia ille defectus non esset malum culpae: ergo quamvis 
Deus esset causa illus defectus, non ideo esset causa peccati. 
Probatur secundo. Quia de facto modo Deus non solum vult per- 
mittere peccata, sed etiam in rerum natura aliqua monstra facit 
propter pulchritudinem universi. Ergo si hominem cum illo de- 
fectu creasset, non propterea esset causa peccati, sed permitteret 
peccatum sicut modo permittit. 

13. — Si autem dicas, quando peccaret ille homo? Henricus, 
Quodl. 6, q. 11, ait hominem in illo statu cum solo generali auxilio 
posse totam legem per totam vitam servare. Sed haec sententia 
falsissima est, nam et nunc justificatus homo per gratiam non po- 
test sine speciali auxilio totam legem naturae et per longum 
tempus servare: ergo multo minus tunc potuisset cum solo auxilio 
generali. 

Quapropter sit tertia conclusio: 7/le homo peccaret quoties- 
cumque in particulari obligaretur naturali lege fugere ab aliquo 
malo vel operari aliquod bonum, si non fugeret vel operaretur. 
Haec conclusio ex ipsis terminis videtur manifesta. Probatur. Pri- 
mo, quia homo in natura lapsa nihil audivit de gratia evangelica; 
nihilominus mortaliter peccat dum rapit aliena vel occidit vel 
non dat eleemosynam indigenti: ergo etiam in illo statu peccaret 
in simili casu. Patet consequentia, quia in illo statu non esset 
homo minus potens quam in natura lapsa. Deinde modo de facto 
homo justus venialiter peccat quotiescumque non evitat singula 
venialia in particulari, quamvis non sit possibile evitare omnia 
collective per multum temporis. Ergo similiter in illo statu pecca- 
ret ille homo mortaliter si non evitaret singula mortalia, quamvis 
non posset evitare omnia collective per multum temporis. 

14. — Quarta conclusio: Non decet divinam bonitatem creare 
hominem in tam misero statu, scilicet in puris naturalibus, sed 
potius decuit ut hom inem !crearet cum vigore et rectitudine ra- 
tionis ad totum bonum proportionatum rationali naturae peragen- 
dum. Haec conclusio probatur ex doctrina divi Thomae supra, 


q. 85. a. 6, ubi optime exemplo quodam utitur ad explicandum 

quomodo decuit divinam bonitatem et sapientiam et omnipotentiam 
ut in institutione hominis suppleret defectum naturae. Quemadmo- 
dum, inquit, artifex qui eligit ferrum ad faciendum cultellum, eli- 
git quidem materiam duram et ductilem; sed quod ferrum sit 
frangibile aut rubiginem contrahens, hoc non eligit artifex, sed 
consequitur ex naturali dispositione ferri. Quam imperfectionem, 
si artifex posset impedire, utique impediret. Igitur Deus, omni- 
potens et sapientissimus artifex et summe bonus, non decebat 
eum creare hominem cum illo defectu qui consequeretur ex ne- 
cessitate materiae corporalis, sed maxime decuit ut dono justitiae 
originalis impediret corruptionem corporis, et rebellionem appeti- 
tus sensitivi compesceret vigore rectitudinis rationis. Ratio hujus 
est quia Dei perfecta sunt opera (Deut., 32, 4) : Vidit enim cuncta 


quae fecerat et erant valde bona (Gen., 1, 31). 


Haec conclusio sic explicata videtur evidens. Et confirmatur. 
Quia homo relictus suae naturae absque aliquo dono sanante, si 
aliquo tempore viveret, necessario esset miser et infelix non solum 
propter ignorantiam intellectus, sed etiam ex parte voluntatis, 
quia non habebat sufficientiam ad totum bonum naturae ratio- 
nalis implendum, ac proinde peccaret. Neque posset per vires na- 
turae reparari, sed in aeternum puniretur ab auctore naturae. 
Deinde confirmatur testimonio divi Augustini libro De correptione 
et gratia, cap. 11 ubi ait: si Deus adjutorium quo posset perseve- 
rare homini non dedisset, quia “non talis facta est natura (id est 
facta esset) ut sine divino auxilio permanere posset si vellet, non 
utique sua culpa cecidisset" (1). De cujus testimonii intelligentia 
in secundo tractatu dicturi sumus. Et libro 3 Hypognosticon late 
probat hanc possibilitatem permanendi et non peccandi fuisse per 
peccatum ablatam a natura liberi arbitrii. Itaque Adam accepit 
quo posset non peccare, non autem datum est illi quo non peccaret. 

15. — Reliquum est jam, cum nostra sententia media via pro 
cedat, ad argümenta utriusque partis respondere. 

Ad primum argumentum prioris partis respondetur Deum in 
tali casu non obligare hominem nisi ad singula bona opera exer- 


cenda quae sibi erant possibilia sigillatim, et ad singula peccata 


(1) S. August., De corrept. et gratia, cap. 11, ML 44, 936. 

evitanda quatenus sibi erat possibile carenti rectitudine et vi- 
gore rationis. 

Sed rogat aliquis, an ille homo peccaret in aliqua particulari 
occasione ex vehementi passione concitatus, in qua etiam homo 
existens in gratia indiget speciali Dei auxilio, si homo ille consen- 
tiret in actu naturali lege prohibitum. 

Respondetur quod, si tunc Deus non esset paratus opitulari 
homini misero, excusaretur a peccato quod per naturae vires excu- 
sare non poterat, neque aliud auxilium exspectare aut petere. Ac 
proinde non imputaretur ei ad culpam, si sub tanto onere subcum- 
beret; et poterat ille vere dicere: Velle adjacet mihi, perficere 
autem [bonum] non invenio (Rom., 7, 78), quia neque auctor na- 
turae neque gratiae opitularetur ei, sed omnino ferretur in obje- 
ctum veluti jumentum. Ac proinde dumtaxat peccaret in eventu 
in quo ipse poterat cum auxilio generali sequi dictamen rationis, 
faciendo quantum in se est ad resistendum peccatis. 

16. — Ad secundum nego consequentiam. Et ratio differentiae 
est quoniam habitus vitiosus seu vitium habituale dicit intrinse- 
cum ordinem ad voluntatem hominis deficientem contra legem a 
qua voluntate productus est ille habitus vitiosus. Deus autem non 
potest esse agens deficiens, et ideo sicut non potest esse causa 
peccati, non potest etiam esse causa vitii. Ceterum natura huma- 
na, quamvis crearetur sine dono illo sanante, non dicit intrinsece 
ordinem ad actum vitiosum, etiam si propter imbecillitatem na- 
turalem non posset longo tempore esse absque peccato. Unde talis 
defectus peccandi actualiter non attribueretur auctori naturae, 
sed libero hominis arbitrio, qui in particulari casu deficit cum 
posset non deficere. 

Sed contra posset Deus hominem vitiosum annihilare et postea 
iterum creare sicut antea erat: ergo tunc Deus esset causa habi- 
tus vitiosi. Respondeo distinguo consequens. Quantum ad substan- 
tiam habitus, concedo consequentiam; est enim Deus causa.phy- 
sica illius qualitatis. Quantum vero ad vitiositatem moralem, nego 
consequentiam, quia sola voluntas creata potest esse causa mo- 


ralis vitiositatis sicut et peccati. 
17. — Ad tertium patet ex dictis nihil valere consequentiam. 
Neque enim Deus tenetur naturam creatam ita perficere ut ad 


finem sibi connaturalem pertingat. Quin potius potest permittere 

peccatum. Quae tamen non imputabuntur auctori naturae, qui de- 
dit sufficiens principium ad evitandum illam actionem in particu- 
lari in qua homo peccat, ut explicatum est. 

18.— Ad quartum respondetur quod per pure naturalia non 
comprehenditur illud donum superadditum naturae quo rectifica- 
batur intra limites rationalis naturae, quia illud donum modo est 
intrinseca proprietas dimanans a rationali natura, quamvis secun- 
dum decentiam sit illi conveniens prout a summa bonitate creatur. 

19. — Ad argumenta vero secundae opinionis respondetur quod 
omnia simul probant non esse de intrinseca ratione humanae na- 
turae illum vigorem et firmam rectitudinem. Nihilominus tamen 
de facto non decuit divinam bonitatem creare hominem cum illo 
defectu qui sequebatur ek parte materiae. Angelum vero potuit 
Deus' creare in puris naturalibus absque aliqua indecentia, non 
ordinando illum per gratiam ad finem supernaturalem, in quo 
statu angelus peccare non poterat, ut ostendimus in nostris Com - 
mentariis in 1 p., q. 63, a. 1, dubio 1, conci. 2. Verumtamen de 
homine, si crearetur a Deo in statu quem nos quinto loco posuimus 
cum dono sanante naturam, non tamen ordinante ad finem super- 


naturalem, specialis difficultas est an ille homo possit peccare. 


20.— Est secundum dubium: Utram homo in illo statu per 
se ipsum absque speciali auxilio potuisset cognoscere omne verum 
tam speculativum quam practicum lumine naturali proportionatum. 

Ad hoc Scotus, divus Bonáventura in 2 Sent., d. 29, et quidam 
alii opinantur quod de facto Adam fuit creatus in illo statu sine 
gratia, id quod postea examinabimus. Nunc autem ad propositum 
dubium resolutorie respondemus et sit: 

Prima conclusio: Si Deus crearet hominem in illo statu virum 
perfectum sicut creavit Adam, decebat ut crearet illum cum omni- 
bus scientiis quae naturali lumine poterant adquiri. Et ita docet 
divus Thomas in 1 p., q. 94, a. 3. Et ratio ejus est quia primus homo, 
sicut futurus erat primum principium physicum generationis hu- 
manae naturae, ita etiam futurus erat caput morale ad erudien- 
dum filios in omni veritate. 

21. — Secunda conclusio: Non erat necessarium ad perfectio- 
nem illius status quod filii nascerentur cum habitibus omnium 


scientiarum. Probatur. Quia etiamsi Adam perseverasset in illo 

statu justitiae originalis cum gratia supernatural!, non nasceren- 
tur filii cum habitibus omnium scientiarum: ergo multo minus 
necessarium erat quod in illo statu nascerentur cum habitibus 
omnium scientiarum. Antecedens est communis sententia theolo- 
gorum. Et ratio ejus manifesta, quoniam naturale officium intel- 
lectus agentis est in homine adquirere rerum species abstrahendo 
illas a phantasmatibus rerum sensibilium. Ergo ut haec potentia 
non esset superflua, oportebat quod filii adquirerent scientiam a 
rebus sensibilibus accedente parentum disciplina. Quae ratio non 
habet locum in Adam, qui creatus est vir perfectus tanquam caput 
totius humanae naturae; sed habuit locum in Christo Domino, 
qui quamvis sit caput plenum gratiae et veritatis, tamen adquisi- 
vit scientias naturales per abstractionem specierum a rebus sen- 
sibilibus opera intellectus agentis, non ut cognosceret aliquid quod 
non cognovit ab instanti incarnationis tum per visionem beatifi- 
cam tum etiam per scientiam infusam, sed ut cognosceret alio 
modo proportionate humanae naturae, discurrendo ex cognitione 
unius ad cognitionem alterius. 

Verumtamen quantum ad operationem boni practici, major est 
difficultas, an in illo statu posset homo peccare contra legem na- 
turalem. Ratio dubitandi est quia, si in illo statu nullo modo 
posset homo peccare, videretur ille status felicior quam status in 
quo de facto creatus est Adam in justitia originali simul cum 
gratia,.quoniam Adam potuit peccare et peccavit in illo statu. Si 
autem fuisset creatus in justitia originali et sine gratia, et in illo 
statu non potuisset peccare, felicior fuisset ille status. 

Sed ex altera parte videtur quod in illo statu non potuisset 
homo peccare quia, ut diximus dubio praecedenti, si angelus crea- 
retur in puris naturalibus absque ordine ad finem supernaturalem, 
non poterat peccare, quia non habebat aliam legem quam natura- 
lem, neque aliqua ratione aut via poterat illi apparere bonum id 
quod non esset conforme legi sibi connatural!. Angelus fenim na- 
turaliter se diligeret referendo se ad.ultimum finem naturalem 
necessario cognitum ex cognitione sui, ac proinde non poterat 
magis discedere ab ordine ad illum finem quam a cognitione et 
amore sul ipsius. 

Ex hoc ergo a simili sic arguitur: Si homo crearetur in illo 
statu justitiae originalis praecise absque ordine ad finem super- 

naturalem, non esset minus perfectus proportionabiliter respectu 
suarum actionum in ordine ad suum finem naturalem quam an- 
gelus si crearetur in puris naturalibus. Ergo non poterat apparere 
homini sub aliqua ratione boni deficere ab ordine ad illum finem 
sibi naturalem, neque poterat ab illo discedere magis quam a 
cognitione et amore sui. 

Confirm atur. Quia ille homo non poterat peccare ex ignoran- 
tia, aut negligentia, aut ex pasione neque ex malitia, quia omnia 
haec reparata fuissent perfectione et vigore illius doni justitiae 
originalis undique sanantis naturam. Ergo in tali statu esset 
homo confirmatus in omnimoda rectitudine naturali. 

22.— Cajetanus tamen super istum articulum ait quod ille 
homo in illo statu posset primo venialiter peccare, non autem di- 
cit aut determinat quod posset peccare mortaliter. Quidam vero 
tenent quod homo in illo statu posset quidem peccare venialiter, 
non autem mortaliter. Neque alia ratione moventur nisi quia ille 
status non fuisset tam perfectus sicut status justitiae originalis 
prout de facto fuit Adam, et in quo non potuit primo peccare ve- 
nialiter secundum sententiam divi Thomae. 

23. — Nobis tamen multo probabilius videtur quod in illo statu 
non differret homo quantum ad hoc ab statu justitiae originalis in 
quo fuit Adam de facto. Sed in hoc tantum esset differentia, quod 
in illo statu non ordinaretur homo per gratiam ad finem superna- 
turalem neque haberet aliqua praecepta supernaturalia. Unde sic- 
ut in statu protoparentis per justitiam originalem praeservaba- 
tur homo ab omni corporea infirmitate et ab omni motu appetitus 
sensitivi praevenienti rectam rationem, ita etiam in illo statu per- 
ficeretur homo. Praesupponimus enim quod ille homo in eo statu 
gauderet tanto rationis vigore et corporis sanitate, ut nullatenus 
ex passione aut lassitudine in suis humanis actibus a naturali 
lege deficere posset. Si autem quis velit fingere quemdam statum 
minoris perfectionis in quo interdum pateretur homo corporis 
lassitudinem et alias aegritudines corporis et animae quales modo 
patitur, tunc non solum venialiter sed etiam mortaliter peccare 
poterat, cum appareret sibi bonum plus bibere aut comedere quam 
oporteret, et delectari cum muliere non sua ex praevenienti pas- 
sione concupiscibilis. Nos autem asserentes illum statum tam per- 
fectum fuisse futurum sicut status justitiae originalis in quo fuit 


44 DOMINICUS BASEZ 


Adam, quantum ad bonum morale rationi consentaneum peragen- 
dum, respondemus... [secta charta] rationem contrariae senten- 
tiae in qua dicitur quod ille status esset felicior quam statum in 
quo fuit Adam cum gratia, siquidem in illo statu poterat peccare 
et peccavit de facto. 

Ad quam rationem Scotus ubi supra ait quod donum illud 
reparativum naturae comparative ad gratiam habebat se ut exce- 
dens et excessum. Excedens quidem quia per illud firmius voluntas 
conjungebatur Deo ut fini ultimo naturali, siquidem nullam moles- 
tiam paciebatur homo a sensualitate neque a gravedine corporis; 
gratia vero simpliciter est excelentior quia conjungit Deo ut bono 
supernatural! (1). 

Nos vero simpliciter loquendo negamus consequentiam, quia 
in statu justitiae originalis in quo fuit Adam cum gratia conco- 
mitante erat tanta dignitas hominis, ut non solum posset praesta- 
re omnia quae in statu justitiae originalis sine gratia poterat 
homo praestare, sed insuper per gratiam elevabatur et ordina- 
batur ad beatitudinem ipsius Dei, scilicet ad visionem illius sicuti 
est, quem finem supernaturalem per fidem cognoscebat sibi possi- 
bilem ex auxilio Dei quod sibi promittebatur. Ceterum quod in 
illo statu potuit peccare peccatum superbiae sicut angelus fuit 
occasio, quia finis ille non cognoscebatur naturali lumine, sed 
per cognitionem obscuram fidei, per quam etiam cognovit Deum 
esse legislatorem illius praecepti de non comedendo de ligno scien- 
tiae boni et mali. Et hac via diabolus tentavit protoparentes di- 
cens: Cur praecepit vobis Deus ut non comederetis, etc., ac si 
diceret: Vos non habetis evidentiam de ratione et fine hujus man- 
dati, cum alias sitis sapientes; sed in hac arbore vetita est se- 
cretum quod scit Deus et vobis occultavit. Nam si comederitis 
ex ea, eritis sicut dii, scientes bonum et malum. Haec igitur 
fuit occasio quare in illo statu potuit homo peccare et peccavit. 
Et similis occasio fuit angelo, qui si non fuisset ordinatus per 
gratiam ad finem supernaturalem, non potuisset peccare contra 
legem naturae. Potuit tamen peccare ex viribus naturae contra 
legem supernaturalem, amans suam beatitudinem et excellentiam 
non subjiciendo illam ordini et fini supernatural!, 


(1) Scotus, 2 Sent., d. 29 aid 4. 

24.— Hactenus de illis duobus statibus possibilibus dicta sint. 
Jam vero veniamus ad illos tres status in quibus de facto inve- 
nitur vel inventus est homo. 

Primus status fuit justitiae originalis cum gratia, in quo fuit 
Adam. Secundus status est in quo invenitur homo cum peccato 
originali, qui dicitur status naturae lapsae. Et àd hunc statum 
potest reduci status naturae relapsae per peccatum mortale simul 
cum originali vel sine originali; in quo statu sunt peccatores 
baptizati. Tertius status est reparationis humanae naturae ex 
gratia Dei per Jesum Christum. De primo statu et conditionibus 
ejus plurima disputari poterant, nisi pertinerent ad primam par- 
tem in q. 94 et 95. De qua re vide Sotum, lib. 1, De natura et gra- 
tia, cap. 5 et 6, et nostra Commentaria super primam partem. 
Nihilominus de illo statu justitiae originalis quatenus potest con- 
ducere ad cognitionem status naturae lapsae et gratiae, tria bre- 
viter definiamus. Primum est an sit certum secundum fidem fuisse 
illum statum cum gratia junctum; secundum est in quo consiste- 
bat ratio formalis illius status; rertium est quid poterat homo in 


illo statu operari. 


25. — Est tertium dubium: Utrum primus homo creatus fuerit 
in gratia gratum faciente et ordinante illum ad finem supernatu- 
ralem. 

Pro. parte negativa arguitur primo ex divo Augustino in 
quaest. 123 De QQ. Novi et Veteris testamenti ubi ait Adam in 
sua creatione “non habuit Spiritum Sanctum" (1): ergo neque 
gratiam quae per Spiritum Sanctum infunditur. 

Confirmatur ex ilo primae ad Cor. 15 (v. 45): Factus est 
primus homo Adam in animam viventem, novissimus Adam in 
spiritum vivificantem. Primus homo de terra terrenus, secundus 
homo de caelo caelestis. Ergo Adam a principio non habuit spiri- 
tum vivificantem neque caelestia bona spiritualia. 

26.— Arguitur secundo. Gratia nunquam datur habenti usum 
rationis nisi praevia dispositione liberi arbitrii suscipientis. Sed 
Adam in primo instanti indivisibili suae creationis non potuit ha- 
bere dispositionem liberi arbitrii ad gratiam. Ergo non fuit crea- 
tus in gratia. 


(1) Ps.-August., QQ. Ver. et Novi Test., q. 123. ML 35, 2.376. 

27.— In hac quaestione gravi auctores negant Adam fuisse 
creatum in gratia. Ita sentit Hugo de Sancto Victore lib. 1 De sa- 
cram entis, p. 6, cap. 17, quamvis dicat se non audere aliquid teme- 
re diffinire. Ita sentit Magister Sententiarum in 2, d. 24, cap. 1 et 
Alexander Alens, in 2 p., q. 96, memb. 1 ubi ait hanc sententiam 
esse magis rationi consonam et auctoritatibus probatam et divi- 
nae excelentiae declarativam. Et divus Bonaventura eadem d., a. 2, 
q. 1, cum dixisset quod sine dubio Adam habuit gratiam ante 
lapsum, docet postea q. 2 quod non fuit creatus in ista gratia, 
sed prius tempore habuit naturalia perfecta quam haberet gra- 
tiam gratum facientem ; et ait hanc opinionem esse communio- 
rem et probabiliorem. Richardus eadem d., a. 1, q. 1 sentit cum 
Bonaventura, et Marsilius q. 16, a. 6 ait esse probabilem senten- 
tiam, et Egidius Romanus ibidem, p. 1, q. 2, opinatur quod Adam 
fuit creatus in justitia originali, quae erat donum gratuitum quod 
potest appellari gratia, non autem fuit creatus in gratia gratum 
faciente de quo loquimur. 

Oppositam sententiam tenet divus Thomas in 1 p. q. 95, a. 1, 
quam accepit ab Alberto Magno 2 Sent., d. 24, a. 1 ubi ait se non 
credere quod sit vera opinio Magistri. Item Durandus d. 29, q. 1 
accedit huic sententiae, et universi theologi qui tenent angelos 
creatos fuisse in gratia dicunt consequenter de homine quod crea- 
tus fuerit in gratia. 

28.— Pro decisione hujus dubii sit prima conclusio: Secun- 
dum fidem catholicam, tenendum est Adam ante peccatum ha- 
buisse dona supernaturalia et justitiam et sanctitatem, quae omnia 
per peccatum amisit. Probatur ex concilio Tridentino, sess. 5, 
can. 1: “Si quis non confitetur primum hominem Adam, cum man- 
datum Dei fuisset transgressus in paradiso... sanctitatem et justi- 
tiam in qua constitutus fuerat amisisse..., anathema sit.” Et can. 2 
idipsum habetur. Ita senserat divus Augustinus lib. 13 De civitate 
Dei, cap. 12 et 13 et 15 explicans illud Genesis, cap. 2 (v. 17): 
Quocumque die comederis, morte morieris, ubi ait hoc esse intel- 
ligendum de morte spirituali animae per amisionem gratiae sive 
justitiae. Divus Gregorius lib. 6 Epistolarum, ep. 14 ait: mortua 
est anima Adae non secundum substantiam vivendi, sed secundum 


qualitatem, “quoniam beatitudinem vitae amisit", ad quem tamen 

postmodum per poenitentiam rediit (1). Vide plura testimonia 
sanctorum in nostris Commentariis super primam partem ubi su- 
pra, dub. 1. 

29.— Secunda conclusio: Plus quam periculosum in fide et 
temerarium videtur asserere, Adam ita fuisse creatum in puris 
naturalibus, ut non haberet donum superadditum ipsinaturae quod 
illam sanaret et rectificaret intra limites naturae rationalis. Pro- 
batur. Quia omnes fere sancti et doctores in hoc conveniunt, quod 
Adam fuerit creatus cum justitia originali. Et videtur probari ex 
illo Eccle., 7 (v. 30) : Deus fecit hom inem rectum; et cap. 17 (v. 2) : 
Vestivit illum virtute. Item si in puris naturalibus ita fuisset 
creatus homo, ut diximus, profecto habuisset necessitatem mo- 
riendi, quod est contra illud Sapientiae 1 (vv. 13, 16) : Deus mor- 
tem non fecit.:., sed impii manibus suis accersierunt illam. Et 
cap. 2 My: 23) : Deus fecit hominem inexterm inabilem. At vero si 
in puris naturalibus fuisset creatus, Deus mortem fecisset, neque 
homo factus fuisset inexterminabilis. Et ad Rom. 5 (v. 12) : Per 
unum hominem peccatum in hunc mundum intravit, et per pecca- 
tum mors. Ergo error est asserere quod ante peccatum haberet 
homo necessitatem moriendi. Et denique Gen. 2 (v. 25) dicitur 
quod ante peccatum non erubescebant Adam et Eva cum uterque 
nudus essent. Ergo habebant aliquod donum superadditum natu- 
rae quo inferior appetitus sub rationis rectitudine contineretur. 
Itaque opposita sententia tamquam error est rejicienda. 

30. — Tertia conclusio: Asserere Adam non fuisse creatum in 
gratia gratum faciente et ad finem supernaturalem vitae aeternae 
ordinante, dummodo concedatur illam habuisse ante peccatum, 
nihil, periculi habet, sed probabilis sententia est. Probatur auctori- 
tate asserentium et argumentis factis pro parte negativa. Neque 
enim aliquo modo contrariatur diffinitioni concilii cum dicit Adam 
perdidisse-sanctitatem in qua constitutus erat. Non enim dixit in 
qua creatus fuerat, ut locum daret opponionibus catholicorum. 

31. — Quarta conclusio: Multo probabilior est sententia divi 
Thomae, Adam fuisse creatum cum gratia gratum faciente, et 
magis consonat cum sacris litteris et sanctorum patrum doctrina 


Hanc conclusionem late probavimus in | p. ubi supra testimo- 


1(1) s. Gregorius. Epist., lib. 6, ep. 14. ML 77. 806. 

niis divi Basilii, Ambrosii et Augustini expresse dicentis in libro 
De correptione et gratia, cap. 10 et 11, quod Adam a principio 
"habuit magnam Dei gratiam" et bonam voluntatem et adju- 
torium Dei quo “posset perseverare si vellet" (1). Hoc ipsum docet 
in Enchiridione, cap. 14. Et ratione probatur. Nam certum est 
secundum fidem Adam habuisse gratiam istam ante peccatum; 
sed nulla est ratio quare illam non habuerit ab initio: ergo ha- 
buit illam in instanti suae creationis. 

32. — Ad argumenta vero in oppositum respondetur. Ad pri- 
mum, sicut divus Thomas respondet 1 p., q. 95, a. 1 ad secundum, 
quod sicut ibidem dicit Augustinus, non negatur quin in Adam 
fuerit Spiritus Sanctus sicut in aliis justis, sed quod non sic fuerit 
sicut nunc est in fidelibus, qui statim post mortem ad aeternam 
vitam admittuntur. 

Respondetur secundo quod Augustinus non negat 'absolute 
Adam habuisse Spiritum Sanctum, sed quod non habuit ut quidam 
fratres affirmabant, ut esset perfectus in suo esse naturali. Eras- 
mus autem negat illum librum esse divi Augustini. 

Ad confirmationem vide divum Thomam super illum locum 
lect. 7 et 1 p. ubi supra ad primum. Respondeo, ex divo Augustino 
epistola 146, quod Apostolus illa verba inducit non ut affirmet 
quod. Adam non fuit spiritualis secundum animam, sed ut doceat 
esse etiam et dici corpus spirituale sicut est corpus animale, et 
quod vita spiritualis corporis incoepit in Christo qui est primoge- 
nitus ex mortuis, sicut vita corporis animalis incoepit in Adam. 

33. — Ad secundum duplex est solutio secundum duas opinio- 
nes discipulorum divi Thomae. Prima est quam sequitur Soto lib. 1 
De natura et gratia, cap. 5 ubi ait quod Deus “primam gratiam 
non contulit primo homini per motum et praeparationem liberi 
arbitrii, sicut confert nobis fungentibus libera voluntate, sed si- 
mul condidit naturam et largitus est gratiam". Et potest confir- 
mari haec sententia. Quia Deus omnes alias creaturas fecit per- 
fectas absque aliqua dispositione aut praeparatione praevia: ergo- 
etiam primum hominem fecit et condidit perfectum absque praevia 
dispositione liberi arbitrii. 

Secunda sententia est quod angelo et homini data est gratia 


(1) S. August., De corre-pt. et gratia, cap. 12. ML 44, 935. 

in ipsa creatione mediante dispositione liberi arbitrii, sicut nos 
diximus in 1 p., q. 62, a. 3, dub. 2 de dispositione angelorum ad 
gratiam. Hanc sententiam tenet Cajetanus in 2. 2, q. 24, a. 3 ad 
tertium et multi alii ex thomistis. Et judicio meo videtur esse 
expressa divi Thomae in 3 p., q. 34, a. 3 ubi ait Christo Domino 
in primo instanti datam fuisse gratiam habitualem ad modum 
adultorum mediante dispositione liberi arbitrii. Ergo eadem est 
ratio de protoparente, si creatus fuit in gratia. Similiter in 2 Sent., 
d. 29, q. unica, a. 2 ait quod homo in primo instanti suae creatio- 
nis ad Deum conversus gratiam consecutus est. Et probatur ra- 
tione. Quia primus homo creatus est a Deo cum libero usu ratio- 
nis: ergo justificatus est per propriam dispositionem liberii ar- 
bitrii. Probatur consequentia, quia hic est proprius modus quo 
justificantur adulti habentes usum rationis. Unde ad argumentum 
respondetur cum divo Thoma 1 p., q. 95, a. 1 ad quintum, ubi ait 
quod cum motus voluntatis non sit continuus, hoc est, non ne- 
cessario est continuus, sed in unico instanti potest consummari, 
nihil prohibet hominem in primo instanti suae creationis gratiae 
consensisse. 

34. — Sed profecto magna replica se offert in contrarium. 
Nam quamvis consensus liberi arbitrii humani in instanti exercea- 
tur, tamen consensus humanus praesupponit deliberationem, quae 
fit per discursum rationis praesupposita voluntate finis, ex qua 
proceditur sicut ex principio practico ad consensum, qui est quasi 
conclusio syllogismi practici, juxta communen doctrinam divi 
Thomae in 1. 2. Ergo in primo instanti creationis indivisibili non 
potuit homo habere illum discursum rationis humanae quo per- 
veniret ad consensum, quia ille discursus requirit tempus aliquod. 
Confirmatur. Quia in primo instanti creationis angeli qui non 
discurrit, negamus fuisse actum perfecte liberum, sed dumtaxat 
initiative diximus esse liberum in 1 p., q. 63, a. 6, dub. 2. Ergo 
multo minus in primo homine potuit inveniri perfectus consensus 
liberi arbitrii cum gratia praeveniente. 

Nihilominus respondetur quod divus Thomas proculdubio non 
intendit ponere perfectiorem assensum liberi arbitrii in Adam, 
cum primum ejus anima creata fuit in corpore, quam posue- 
rit in angelo ; sed sufficit quod ille consensus quantum ad substan- 
tiam suam coeperit simul cum anima, sicut coepit in angelo. Et 


Sto. Tomás - III 

quamvis non fuerit perfecte liber, ut probat argumentum, po- 
tuit nihilominus esse- dispositio conveniens ad gratiam quae in 
eodem instanti collata est homini, et quae in alio genere causae 
prius natura infusa est quam fuerit consensus liberi arbitrii. Sic- 
ut dicimus in naturalibus, quod forma ignis in genere causae 
formalis et quasi efficientis et radicalis prius natura unitur ma- 
teriae quam dispositiones ultimae, quamvis in alio genere causae, 
scilicet materialis, prius natura disponant materiam quam unia- 
tur illi forma substantiali. Sic etiam dicimus quod in diverso ge- 
nere causae, infusio gratiae et consensus liberi arbitrii possunt 
adinvicem se antecedere, quamvis sint in eodem instanti indivisi- 
bili. Postea vero Adam, quoniam aliquo tempore jam perfecta de- 
liberatione perstitit in illo consensu, potuit actus ille esse perfecte 
liber, sicut diximus de angelo ubi supra, et potuit esse meritorius 
augmenti gratiae et gloriae. Fateor tamen hoc argumentum faci- 
lius solvi ab ilis qui negant primum hominem creatum fuisse 
cum gratia gratum faciente, non tamen negant creatum fuisse 
cum gratia praeveniente divini auxilii supernaturalis, scilicet illu- 
minationis actualis a Deo in intellectu et inspirationis in volun- 
tate circa ultimum finem supernaturalem. Ex quo principio, Deo 
coopérante, perfecte deliberavit homo seipsum convertens et re- 
ferens in Deum ut in finem supernaturalem, atque ita libere cre- 
didit et libere dilexit et gratiam gratum facientem recepit in 
primo instanti terminativo usus rationis, quamvis non receperit 
in primo initiative, quemadmodum divus Thomas dixit supra, 
quod cum primum homo venit ad usum rationis, tenetur se con- 
vertere in Deum. Et ratio est quia primum quod occurrit homini 
venienti ad usum rationis, est deliberare de seipso convertendo 
se ad bonum rationis quod naturali lumine cognoscit, et ita se 
convertit implicite in Deum. Nam explicite non potest pro tunc 
se convertere, quia Deum esse non est per se notum. Primus autem 
usus rationis non peragitur in primo instanti indivisibili. Est enim 
discursus practicus qui perficitur et consummatur in instanti ter- 
minativo, ut satius ostendimus in 2. 2, q. 10, a. 1, dub. 2. Et 
fortasse ex hac via poterunt concordari praefate duae sententiae 
et poterit explicari sententia divi Thomae. 

Nihilominus prior solutio est magis ad mentem divi Thomae, 


art. 5 supra citato. Et quamvis regulariter loquendo consensus sit 

terminus illius discursus practici, tamen divina omnipotentia fieri 
potuit ut in illo instanti indivisibili creationis totus ille discursus 
cum suo termino virtualiter contineretur, eo vel maxime quia non 
ponimus consensum in illo instanti fuisse perfecte unum, sed ini- 
tiative tantum et quasi in via ab imperfecto ad perfectum. Et 
hoc sufficit ad rationem dispositionis liberi arbitrii ad gratiam; 
non enim dispositio ut sic dicit actum perfectum, sed potius im- 
perfectum. 


35/ — Bst secundum dubium: quid intelligamus per justitiam 
originalem, cum dicimus Adam fuisse creatum in justitiae origi- 
nalis statu, videlicet: Utrum justitia originalis et gratia gratum 
faciens fuerit idem habitus secundum rem in Adam, an potius fue- 
rint duo habitus realiter distincti. 

Arguitur primo et probatur quod fuerint idem habitus ex divo 
Thoma 1 p. ubi supra [q. 95] art. 1 ubi ait: “Ex quo datur in- 
telligi, si deserente gratia, soluta est obedientia carnis ad animam, 
quod per gratiam in anima existentem inferiora ei subdebantur", 
scilicet animae. Unde sic argumentor: Constat quod subjectio ani- 
mae ad Deum fiebat per gratiam; sed secundum doctrinam, divi 
Thomae etiam obedientia carnis ad animam fiebat per gratiam: 
ergo idem habitus erat justitiae originalis et gratiae. Probo con- 
sequentiam. Quia per justitiam originalem, secundum communem 
opinionem, caro subdebatur animae. Et confirmatur primo, quia 
divus Thomas 1. 2, q. 83, a. 2 ad secundum ait quod justitia origi- 
nalis est habitus inhaerens essentiae animae; sed hoc ipsum dicit 
infra q. 110, a. 4 de gratia: ergo idem habitus erat in Adam. 

Confirmatur secundo, quia in 2 Sent., d. 32, q. 1l, a. 1 ad pri- 
mum et ad secundum et in q. 4 De malo, a. 6 ad quartum ait quod 
justitia originalis restituitur nobis per baptismum quantum ad 
suum formale, quod est subjectio animae ad Deum : ergo idem est 
effectus formalis gratiae et justitiae originalis, ac proinde idem 
est habitus. 

36.—! Arguitur secundo ex concilio Tridentino in sess. 5 ubi 
dicitur quod Adam per peccatum amisit justitiam et sanctitatem. 
Quibus verbis videtur concilium insinuare totum quod Adam per- 
'didit per peccatum. Sed sola gratia gratum faciens est quae effi- 
cit hominem justum et sanctum. Ergo amittendo illam amisit justi- 

tiam originalem in qua fuerat creatus. Confirmatur. Quia effectus 
formalis non potest esse pariter a duobus habitibus. Sed illa 
subjectio animae ad Deum erat effectus formalis justitiae origi- 
nalis quae modo est effectus formalis gratiae gratum facientis. 
Ergo sunt idem habitus secundum speciem loquendo formaliter. 
Neque enim oportet multiplicare habitus realiter distinctos quando 
sufficit unus habitus cum distinctione rationis quae est differentia 
secundum quid. 

37. — In hoc dubio Soto lib. 1 De natura et gratia, cap. 5 opi- 
natur esse eumdem habitum justitiam originalem et gratiam gra- 
tum facientem, sed differre secundum rationem, quatenus in illo 
statu propter perfectionem gratiae extendebatur ad quosdam 
effectus ad quos modo non extenditur gratia gratum faciens per 
quam sumus reparati in praesenti via. Eamdem sententiam suppo- 
nunt tamquam certam Medina 1. 2, q. 83, a. 2, in cujus favorem 
adducit divum Thomam, sed non citat locum. 

Haec sententia est probabilis, etiam in via divi Thomae. Et 
potest explicari optimis exemplis. V. g., in 3 p., q. 8, a. 5 ait divus 
Thomas quod in Christo gratia capitis et gratia habitualis est 
idem habitus, et differunt secundum rationem per ordinem ad 
diversos effectus. Item 3 p., q. 62, a. 2 docet gratiam sacramen- 
talem et habitualem esse eumdem habitum, sed differre secundum 
rationem per ordinem ad diversos effectus. Ita etiam multi docto- 
res quos refert Richardus in 2 Sent., d. 30, a. 3, q. 2 affirmant quod 
quantum àd essentiam subjectionis animae ad Deum, justitia ori- 
ginalis erat ipsa gratia gratum faciens. Sed in illo statu habebat 
alium effectum ad quem secundario extendebatur, qui erat subji- 
cere appetitum sensitivum omnino imperio rationalis voluntatis, 
et causare consequenter perfectam corporis sanitatem, sicut modo 
gratia Christi suo tempore efficiet corporum incorruptibilitatem 
et gloriam. 

38. —!Opposita sententia, quod originalis justitia sit habitus 
realiter distinctus a gratja gratum faciente, est communior, quam 
tenent multi scholastici antiqui et recentiores. Henricus in Quot- 
lib. 6, q. 1, et Durandus in 2 Sent., d. 20, q. 5, a. 1; 7ZEgidius d. 29, 
1” p. q. 2; Scotus ibidem q. unica ad quartum; Gabriel d. 30, 
q. 1, a 3, dub. 2; Cajetanus in hoc articulo et Ferrariensis lib. 4 
Contra gentes, cap. 52, etc. 

Et probatur haec sententia ex divo Thoma 1 p. q. 100, a. 1 
ad secundum ubi, rejiciens opinionem asserentium filios Adam, si 
status ille permansisset, nascituros cum originali justitia, non 
autem cum gratia gratum faciente, ait quod si nascerentur cum 
originali justitia, similiter nascerentur cum gratia gratum facien- 
te, quia gratia gratum faciens est radix justitiae originalis. Unde 
Sic argumentor: Idem habitus non potest esse radix sui ipsius: 
ergo intelligit divus Thomas esse distinctos habitus quorum alter 
alterius radix est. 

Secundo. In ista quaestione, art. 3 et 4 docet quod homo in 
statu naturae integrae non indigebat dono gratiae superadditae 
bonis perfectionibus naturalibus ad diligendum Deum super omnia 
dilectione naturali et ad implenda mandata legis quantum ad 
substantiam, bene tamen indigebat dono gratiae superadditae ad 
diligendum Deum et implendum divina mandata ex caritate. Ergo 
intelligit habitum gratiae esse superadditum integritate justitiae 
originalis. 

Tertio. In q. 4 De malo, a. 2 ad 1 argumentum ait quod “justi- 
tia originalis includit gratiam gratum facientem". Si tamen non 
includit eam, non propter hoc excluditur quin carentia justitiae 
originalis habeat rationem culpae. Et q. 5 De malo, a. 1 ad 13 ita 
dicit: “Ratio illa procedit secundum opinionem ponentium quod 
justitia originalis non includit gratiam gratum facientem, quod 
tamen credo esse falsum." Et infra subdit quod “licet non inclu- 
deret gratiam, erat tamen quaedam dispositio quae praeexigeba- 
tur ad gratiam gratum facientem". 

Haec duo testimonio divi Thomae talia sunt, ut utraque opinio 
in sui confirmationem illis utatur: prior quidem opinio intelligen- 
do illa de inclusione intrinseca; posterior vero intelligendo de in- 
clusione per concomitantiam, nam ille status justitiae originalis 
in quo de facto fuit Adam utrumque includeret. Sed difficultatem 
habet quod ait in ultimo testimonio divus Thomas, quod justitia 
originalis, “licet non includeret gratiam, erat tamen quaedam dis- 
positio quae praeexigebatur ad gratiam gratum facientem". Nam 
profecto hoc videtur contrariari ei quod dicit in 1 p., q. 100, a. 1, 
quod gratia gratum faciens est radix justitiae originalis: ergo non 
praeexigit illam. Sed respondetur ex doctrina lectionis praeceden- 
tis, quod haec duo bene possunt stare simul in diverso genere 

causae. Sicut forma ignis est radix ultimae dispositionis ad illam, 
et ultima dispositio praeexigitur in genere causae materialis prout 
est introducta in materiam ab agente principali; ita Deus prius 
prioritate naturae indidit perfectionem justitiae originalis ut dispo- 
neretur humana natura decenter ut reciperet gratiam superna- 
turaliter elevantem. Ita ut gratia praesupponeret naturam per- 
fectam in seipsa, et nihilominus cum ipsa gratia fuit finis illius’ 
dispositionis, ita fuit ratio et radix a qua dimanarunt, sicut ajunt 
philosophi, quod forma naturalis est finis et radix ultimae dispo- 
sitionis ad illam. 

39. — Ex dictis colligo quod absolute loquendo verior et pro- 
babilior sententia est in se et in via divi Thomae, quod justitia 
originalis distinguitur realiter a gratia gratum faciente. Proba- 
tur. Quoniam Adam per poenitentiam nunquam recuperavit ha- 
bitum justitiae originalis; sed recuperavit gratiam gratum fa- 
cientem: ergo realiter distinguuntur. Et divus Thomas 1 p. ubi 
supra ait quod justitia originalis est habitus qui ex sua ratione 
erat dispositio naturae humanae, non autem personae. Sed gratia 
gratum faciens respicit primo et per se personam. Ergo realiter 
distinguuntur. Et confirmatur. Quia peccatum originale propterea 
distinguitur secundum rem a peccato actuali quia originale est 
peccatum naturae primo et per se, actuale vero est peccatum 
personae primo et per se. Ergo pari ratione distinguentur reali- 
ter justitia originalis et gratia. Confirmatur secundo. Quia ut 
docet divus Thomas 3 p., q. 8, a. 5, propterea in Christo Domino 
gratia capitis non distinguitur realiter a gratia habituali gratum 
faciente, quia in illo gratia capitis respicit immediate personam 
humanam, non naturám. At vero justitia originalis respicit imme- 
diate naturam et non personam. Ergo realiter distinguitur a gra- 
tia gratum faciente. Denique justitia originalis ex propria ratione 
et adaequata justificat hominem in ordine ad finem naturalem, et 
ad hoc data est ab auctore naturae, quamvis de facto elevata fue- 
rit per gratiam ad finem supernaturalem, ut patet in art. 3 et 4 
sequentibus. At vero gratia gratum faciens ex propria ratione et 
adaequata rectificat hominem in ordine ad finem supernaturalem. 
Ergo sunt habitus realiter distincti. 

40, — Ad argumenta oppositae sententiae respondetur. Ad pri- 


mum, quod per gratiam gratum facientem subdebantur Deo su- 

periora tamquam fini supernatural!. Sed per justitiam originalem 
subdebantur inferiora ipsi animae in ordine ad finem naturalem 
per se primo cum ea tamen conditione illius status, quod si homo 
amitteret gratiam per peccatum, consequenter amitteret justitiam 
originalem. Unde non sequitur ex illo testimonio divi Thomae 
quod gratia et justitia originalis erant idem habitus, sed solum 
sequitur quod gratia gratum faciens subordinabat sibi justitiam 
originalem elevando naturam humanam cum suis perfectionibus 
ad finem supernaturalem. 

Ad ultimum testimonium respondetur quod non est inconve- 
niens quod in essentia animae sint duo habitus differentes specie. 

Ad secundam confirmationem ex alio testimonio respondetur 
nego consequentiam. Sed solum probat rectitudinem illam animae 
ad Deum finem naturalem jam per gratiam Christi modo per re- 
generationem baptismalem fieri simul cum rectitudine animae ad 
finem supernaturalem per gratiam. Et quamvis gratia Christi non 
pertingat in hac vita ad perfectam subjectionem appetitus sensi- 
tivi ad rationem secundum legem communem, neque ad corporis 
immortalitatem, tamen ex excellentia pertinget ad hunc finem 
quando virtute gratiae Christi resurgemus. Interim tamen pla- 
cuit Deo ut habeamus thesaurum istum gratiae in vasis subtilibus 
et fictilibus, ut sublimitas sit virtutis Dei. Relinquitur etiam in 
nobis rebellio appetitus sensitivi et fomitis, ad majus meritum le- 
gitime certantibus virtute gratiae Christi. Dixi secundum legem 
communem, nam in beata Virgine gratia Christi habuit hunc 
perfectissimum effectum, ut per illam ligaretur fomes omnino et 
extingueretur postea. Mansit nihilominus beata Virgo in corpore 
mortali. 

41. — Ad secundum argumentum respondetur quod ad intelli- 
gentiam concilii Tridentini satis est dicere quod in illo statu pro- 
toparentis fuerunt de facto distincti habitus justitiae originalis 
et habitus gratiae gratum facientis. 

42. — Dubitari poterat tertio loco circa statum quem habuit 
Adam de facto praeditus originali justitia et gratia gratum fa- 
ciente; quidnam poterat homo in illo statu.constitutus circa bo- 
num supernaturale agendum. An indigeret adhuc in illo statu alio 
speciali auxilio gratiae ut supematuraliter operaretur. Nam quid 
poterat circa bonum naturali rationi proportionatum jam patet ex 

dubio secundo ubi, post secundam conclusionem, respondentes cui- 
dam difficultati, diximus quod homo circa bonum naturale peccare 
non poterat immediate magis quam angelus si in puris naturali- 
bus crearetur. Et divus Thomas art. sequenti ita videtur sentire. 
Sed tota difficultas est an circa actus supernaturales sigillatim 
exercendos semper indigeret auxilio supernatural! praemoventis 
gratiae actualis, an potius ad perseverandum in illo statu dumta- 
xat indigeret supernatural! et speciali auxilio Dei praemoventis. 
Sed haec disputatio commodiorem locum habet in art. 9 et 10, 
ubi fiet comparatio inter hominem justificatum gratia Christi et 
Adam antequam peccaret quantum ad indigentiam auxilii praemo- 
ventis gratiae ad opera supernaturalia. 


43. — Est tertium dubium in hoc articulo: Utrum homo in 
statu naturae lapsae possit operari aliquod bonum opus morale 
absque mala circumstantia cum solo generali concursu et praemo- 
tione Dei auctoris naturae humanae. 

De hoc dubio plurima habemus scripta a theologis recentio- 
ribus. Vide Soto lib. 1 De nat. et gratia a cap. 19 per duo cap. 
sequentia, ubi in propriis terminis hoc dubium movet et definit. 
Item Medina in sua Prima secundae super hunc art. hoc dubium 
dissolvit. Eamdem etiam latissime disserit Zumel super hunc art., 
disputatione sexta. Nos etiam in nostris Commentariis in 2. 2, 
q. 10, a. 4 dub. unico hoc dubium definivimus. 

Nihilominus hujus difficultatis decisionem breviter profera- 
mus. In primis nota cum Soto ubi supra duplicem esse seiisum 
hujus dubii. Prior est, utrum omnia opera liberi arbitrii, sive ab 
infideli facta, sive a Christiano existent! in peccato mortali, sint 
peccata. Alter sensus est, utrum absque auxilio gratiae, solo ge- 
nerali concursu Dei, possit homo in natura lapsa per sua natura- 
lia facere opus moraliter bonum. Et quidem in priori sensu ait 
neminem ex catholicis theologis propositionem affirmativam asse- 
ruisse. Nam etsi Gregorius Ariminensis in 2, d. 26, 27 et 28, q. 1, 
a. 2 judicetur a quibusdam eam sententiam tenuisse, tamen, si 
attente legatur, dumtaxat negat citra speciale auxilium posse ho- 
minem in natura lapsa vel minimum opus bonum morale praesta- 
re. Nihilominus affirmat hominem qui est in peccato mortali, 
etiam infidelem, hujusmodi auxilium speciale Dei habere quoties- 

cumque bene agit moraliter; et ita se explicat ipsemet respondens 
ad nonun argumentum. In hoc ergo sensu procedit nostra dis- 
putatio. 

44. — Arguitur primo pro parte negativa ex ilo Matth., 7 
(v. 18) : Non potest arbor mala bonos fructus facere. Sed qui est 
in peccato mortali est arbor mala. Ergo non potest de se bonos 
fructus facere. Item Luc. 11 (v. 34): Si oculus tuus fuerit sim- 
plex, totum corpus tuum lucidum erit; si autem nequam fuerit, 
totum corpus tuum tenebrosum erit. Nomine oculi intelligitur 
recta intentio sincere operantis. Sed qui est in peccato mortali 
habet malam intentionem finis. Ergo totum corpus, quod signifi- 
cat totam collectam operum humanorum, tenebrosum erit. 

Confirm atur ad Rom., 14 (v. 23) : Omne quod non est ex fide 
peccatum est. Ergo saltem omnia opera infidelium peccata sunt, 
siquidem non procedunt ex fide. Item facit illud Joan., 15 (v. 5): 
Sine me nihil potestis facere. Sed qui est in peccato mortali est 
sine Christo. Ergo nihil boni potest facere. 

45.— Arguitur secundo testimoniis sanctorum Patrum et de- 
cretis Pontificum. In primis divus Augustinus variis in locis vi- 
detur sentire neminem recte vivere nisi ex fide per Jesus Christum. 
Sic ait lib. 4 Contra Julianum, cap. 3 ubi dicit absit ut sit in 
aliquo vera virtus nisi fuerit justus; et lib. 5 De civitate Dei, 
cap. 19 et lib. 19, cap. 25 non fuisse veras virtutes in gentibus, 
sed potius illorum opera quae bona videbantur, fuisse facta propter 
vanam gloriam. Et insuper ait quod, “licet a quibusdam tunc ve- 
rae virtutes esse putentur quando ad se ipsas referuntur neque 
propter aliud expetuntur, tamen inflatae et superbae sunt; et ideo 
non virtutes, sed vitia vocandae sunt" (1). Ergo etiamsi non appo- 
nat homo malam circumstantiam finis, cum est in peccato mortali 
non faciet bonum opus morale. Hoc ipsum videtur sentire Augus- 
tinus super Psalm. 35, et lib. 1 Rerractationum, cap. 2, et divus 
Hieronymus super ep. ad Galatas, cap. 3, et super Hieremiam, 
cap. 24, et super Ecclesiasticum, cap. 13 et divus Gregorius lib. 2 
Moralium, cap. 23. Praeterea in concilio Arausicano, can. 9 dici- 
tur: Quotiescumque bona agimus, “Deus in nobis atque nobiscum 


ut operemur operatur" et can. 20: “Nulla bona facit homo quae 


(1) S. August, De dv. Dei, l. 19, oap. 25, ML 41, 656. 

non praestet Deus ut faciat homo.” Item Caelestinus Primus in 
Epistola ad Gallicanos episcopos, cap. 7 et 8 ait “neminem bene 
uti libero arbitrio nisi per Jesum Christum". Et ait: Praeparatur 
voluntas a Domino (Prov. 8, 25) "ut boni aliquid agat paternis 
inspirationibus””. Et cap. 9 ait “Deus in ipso libero arbitrio opera- 
tur.., ut omnis motus bonae voluntatis ex Deo sit, quia per illum 
aliquod bonum possumus sine quo nihil possumus" (1). Item 
Roffensis art. 36 Contra Lutherum ait hanc esse patrum senten- 
tiam, ut homo sine auxilio speciali non possit boni quidquam 
efficere. 

46.— Arguitur rertio ratione desumpta ex doctrina divi Tho- 
mae supra, q. l, a. 6 ubi ait quaecumque vult homo, vult propter 
ultimum finem. Et definierat art. 5 hunc finem ultimum esse tan- 
tum unum respectu unius hominis. Ex quo sic argumentor: Omnis 
qui est in peccato mortali, sive Christianus, sive infidelis, habet 
pro ultimo fine creaturam: ergo omnia quaecumque vult necesse 
est quod velit propter creaturam tamquam propter finem ultimum 
quandiu est in illo peccato. Patet consequentia, nam ibidem 
[a. 6] ait etiam divus Thomas ad tertium: “Virtus primae inten- 
tionis quae est respectu ultimi finis, manet in quolibet appetitu 
cujuscumque rei.” Cum igitur prima intentio principalis existens 
in peccato mortali feratur in creaturam ut ultimum finem, videtur 
colligi quod omnia quae vult actualiter, velit virtualiter propter 
illum finem ultimum. 

Confirm atur à simili, quoniam actus bonus ex objecto homi- 
nis justi qui semel se et omnia sua per caritatem retulit in Deum, 
etiamsi postea nihil cogitet de illo ultimo fine quando curat in- 
firmum, nihilominus virtualiter illud bonum opus ex objecto re- 
fertur in Deum ut in ultimum finem. Ergo similiter omnis actus 
pagani qui semel se retulit in falsum deum, refertur etiam vir- 
tualiter in illum ultimum finem. 

47.— Arguitur quarto. Actus humanus ut sit bonus simplici- 
ter non sufficit quod habeat objectum proprium et immediatum 
bonum, sed requiritur etiam bona circumstantia finis ultimi. Ergo 
si caret bona hac circumstantia, erit actus vitiosus, quia malum 
consurgit ex particulari defectu. 


(1) S. Cahlbstinus, Epist. ad episc. Galliarum, caps. 7-9. MT, 50, 532-533. 

Sed respondebit aliquis quod ille actus bonus ex objecto, si 
non ponatur actualiter mala circumstantia, statim ex natura sua 
refertur in Deum auctorem totius boni; ut si v. gr., paganus dat 
eleemosynam pauperi quando lex naturalis praecipit dare, nihil 
cogitans de suo falso deo, tunc illud opus natura sua tendit in 
auctorem legis naturalis. 

Contra sic argumentor: Illa relatio boni operis non est mo- 
ralis, cum non sit voluntaria operanti neque ex ejus intentione. 
Ergo non est sufficiens ad faciendum bonum opus morale magis 
quam cum hirundo nidificat quod illa nidificatio referatur ex natu- 
ra sua in Deum ultimum finem totius naturae. Ipse enim ut auctor 
naturae refert ad seipsum creaturas et operationem illarum. 

Confirmatur. Nam pari ratione diceres quod qui peccat refert 
actum qui est peccatum in Deum tamquam in ultimum finem. Pro- 
batur sequela. Quoniam illius actus quantum ad entitatem natu- 
ralem ipse Deus est auctor, et ad se ipsum refert quidquid ipse 
facit. Sed hoc non sufficit ut ille homo dicatur moraliter referre 
actum illum in Deum tamquam in ultimum finem. Ergo neque 
alterum actum eleemosynae refert paganus ille in Deum. 

48. — Pro decisione hujus dubii sit prima conclusio: Qui est 
in peccato mortali ante justificationem potest habere multas actio- 
nes bonas et utiles moraliter. Haec est certa secundum fidem 
catholicam, quia peccator antequam justificetur credit et invocat 
misericordiam divinam et propter poenas inferni incipit a peccato 
discedere. Ita definitum est in concilio Tridentino, sess. 6, can. 7 
et 8, et in concilio Constantiensi, sess. 15, errore 16 Joannis Hus. 
Vide Roffensem ubi supra Contra Lutherum. Neque tamen in ista 
conclusione condemnamus Gregorium Ariminensem; ille enim non 
negat aliqua opera bona fieri ab eo qui est in peccato mortali, 
sed ait omnia illa fieri auxilio Dei speciali quod non pertingit ad 
justificandum hominem. 

49.— Secunda conclusio: Peccator sive fidelis sive infidelis 
potest multa opera moraliter bona facere absque auxilio superna- 
turali. Nam de auxilio naturali quo Deus movet singulas creatu- 
ras secundum rationem suae providentiae proportionabiliter 
unamquamque secundum naturam suam, nulla debet esse dubita- 
tio neque esse potest inter theologos illud auxilium esse necessa- 
rium, ut demonstrat divus Thomas in his duobus articulis. Pro- 

batur conclusio ex divo Augustino lib. 3 Hypognosticon dicente, 
sine gratia manet liberum arbitrium per quod possit homo opera- 
ri bona quae sunt praesentis vitae sicut colere agros, habere ami- 
cos (1). Et in libro De spiritu et littera, cap. 28 ait: “Sicut non 
imnediunt a vita aeterna quaedam peccata venialia.., sic ad salu- 
tem aeternam nihil prosunt impio aliqua bona opera sine quibus 
difficillime vita cujuslibet hominis pessimi invenitur (2). Idem 
ait in Epistola 5. Et Hieronymus Matth., 22, et Magister Sent, in 2, 
d. 41 et ibidem fere tota schola theologorum, et divus Thomas ex- 
presse in hoc art. ita sentit, et supra q. 89, a. 1, et recentiores 
magistri supra citati. 

Et probatur ratione. Nam potest homo peccator viso paupere 
miserere illius dictante lumine naturali. Ergo cum dat illi eleemo- 
synam, conformat se rectae rationi et implet naturale praeceptum 
sine mala circumstantia. Deinde ratio divi Thomae in hoc articulo 
et alias saepe repetita videtur demonstratio, supposito quod per 
peccatum non est destructa totaliter natura rationalis, sed dum- 
taxat infirmata et debilitata et vulnerata est. Ergo cum solo ge- 
nerali auxilio Dei auctoris naturae, quod semper praesupponitur, 
poterit homo bonum aliquod naturae rationali proportionatum 
operari. Et confirmatur ex illa parabola de Samaritano qui curavit 
vulneratum a latronibus, quem Christus laudavit, et legisperito 
in exemplum protulit dicens: Vade et tu fac similiter [Luc., 10,37). 
Item quando aliquis idolátra, nihil cogitans de falso deo, solvit 
debitum proximo, bene facit moraliter. Alias minus peccaret si 
non solveret debitum. Nam solvendo referret virtualiter in idolum 
opus illud; et non solvendo tantum peccat contra justitiam com- 
mutativam: ergo minus peccaret. 

Hinc sequitur quam falsa sit sententia asserentium non posse 
hominem implere aliquod naturale praeceptum, etiam quantum 
ad substantiam, qui existit in peccato mortali. Quae sententia 
merito a communi schola rejicitur. Nam adulter qui solvit debi- 
tum alteri, adimplet praeceptum de restitutione. Alioquin seque- 
retur quod quotiescumque occurrit adimplere aliquod praeceptum, 
teneretur homo poenitere de peccatis, quod profecto ridiculum 
est apud theologos. 


(1) Pseudo-August., Hypognost., 1. 3, c. 4. ML 45. 1.623. 
(2) S. August.. De spiritu et Utt., c. 28. ML 44. 230. 

50. — Sed jam, ut respondeamus ad argumenta, nota quod cum 
divus Thomas in his articulis et in aliis locis affirmat hominem 
indigere auxilio divino ut ab ipso moveatur ad bene agendum, 
non loquitur dumtaxat de illo auxilio generali quo Deus omnia 
quae fecit et facit conservat in esse, sed etiam de quodam actuali 
auxilio quo actualiter movet unamquamque rem juxta modum 
suae naturae ad operationem vel motum. Et quod hoc ita sit pa- 
tet: tum in art. 1 ubi ait, quod “quantumcumque natura corporalis 
vel spiritualis ponatur perfecta, non potest in suum actum pro- 
cedere nisi moveatur a Deo; quae quidem motio est secundum 
suae providentiae rationem, non secundum necessitatem naturae, 
sicut motio corporis caelestis". Ac si diceret quod ratione suae 
providentiae omnia gubernat movendo illa ad suas operationes et 
motus prout sunt in ratione divinae providentiae. Ex quo sequi- 
tur quod, quamvis homo per liberum arbitrium caelorum concur- 
sum perpetuum determinet ad hanc operationem vel ad illam, 
juxta illud, sapiens dominabitur astris, tamen respectu divini 
auxilii quo Deus movet non pariter dominatur sapiens, sed omnino 
praemovetur a Deo quotiescumque bonum aliquod morale opera- 
tur. Deus enim, etiam ut auctor naturae rationalis, suaviter do- 
minatur libero arbitrio hominis vertens illud quocumque voluerit 
efficaciter et faciens illud eligere quod Deus vult ut eligat. Atque 
ita liberum arbitrium infallibiliter se determinat ad operandum 
bonum dum praedeterminatur et praemovetur simul a Deo mo- 
tione illa efficaci ad operandum id quod Deus vult ut operetur 
voluntate sua absoluta et aeterna. 

Item in hoc articulo secundo est observandum quod differen- 
tia quam ponit divus Thomas inter statum naturae integrae et 
naturae corruptae, non est quia in illo statu minus indigeret homo 
auxilio divino ad bene operandum quam in statu naturae corruptae. 
In utroque enim indiget divina motione, sive ad bene agendum 
moraliter conformiter ad naturam rationalem, sive ad bene agen- 
dum supernaturaliteri Sed tota differentia est quam divus Tho- 
mas assignat circa virtutem aut formam superadditam naturae 
per modum principii operativi. Etenim in statu naturae integrae 
indigebat homo virtute gratuita superaddita quantum ad unum, 
hoc est, ad operandum et volendum bonum supernaturale; at vero 
in statu naturae corruptae indiget homo virtute gratuita supe- 

raddita quantum ad duo, scilicet, ut per illam virtutem sanetur 
natura ad totum bonum sibi connaturale operandum, et insuper 
ut supernaturale bonum operetur quod est meritorium, scilicet 
vitae aeternae. Nihilominus ad quamlibet operationem, nulla 
excepta, indiget homo actuali auxilio Dei praemoventis prioritate 
causalitatis. Non dico modo quod illud auxilium non possit esse 
majus aut minus vel inferioris ordinis aut superioris, sed dico 
quod indigentia actualis auxilii in omni statu ex parte hominis 
pariter est aequalis. 

51.— Secundo nota quod hoc actuale auxilium, ut in secundo 
tractatu dicemus, dicitur generale dupliciter. Uno modo ut con- 
tradistinguitur ab auxilio supernatural!; altero modo ut contra- 
distinguitur ab auxilio speciali etiam intra ordinem naturae. So- 
let enim Deus, etiam ut auctor naturae, naturam miraculose per- 
ficere et secreto et ad operationem naturalem ex objecto speciali- 
ter perficere et movere creaturas. Dicimus ergo quod illud auxi- 
lium generale quo rationalis creatura praemovetur quotiescumque 
bene operatur vel incipit bene operari, non dicitur generale quia 
non distingatur a generali conservatione rerum, neque quia sem- 
per talis divina influentia sit continua, instar influentiae caeles- 
tium corporum, quae determinatur ab inferioribus agentibus aut 
mobilibus ad differentes effectus. Hoc enim non decet.divinam 
voluntatem, cujus providentiae ratio omnia gubernat, omnia or- 
dinat et determinat, et a nulla re determinatur. Sed dicitur ge- 
nerale quia Deus rebus omnibus juxta uniuscujusque naturam 
illud actuale auxilium praestat ut operentur et moveantur quoties- 
cumque operantur et moventur. Quod quidem auxilium nulla crea- 
tura etiam rationalis et libera sua operatione praeanticipare po- 
test, non solum prius tempore, sed neque prioritate causalitatis. 
Haec est doctrina divi Thomae supra q. 9, a. 4 et 6 ubi demonstrat 
quo pacto humana voluntas praemoveatur a Deo physice, tam ad 
volendum finem, quam media, sicut etiam hac quaest. art. 1 et 2 
universaliter affirmat necessarium esse actuale Dei auxilium ut 
homo moveatur ad bene agendum. 

52.— His suppositis, ad primum argumentum ex cap. 7 
Matth., respondetur quod per bonam arborem significatur bona 
voluntas actualis circa finem, ex qua nullus fructus: malus moralis 


potest sequi, sicut etiam neque ex mala voluntate actuali circa 

finem potest aliquis bonus fructus moralis procedere. Cum hoc 
tamen bene stat quod homo qui est in peccato mortali faciat ali- 
quod bonum opus morale quando illud [non] facit in virtute ma- 
lae intentionis circa finem, sed quia ratio naturalis dictat esse fa- 
ciendum. Et per hoc patet ad aliud testimonium ex divo Luca. 
Nam per simplicem oculum intelligitur recta intentio voluntatis 
circa finem, ex cujus virtute quidquid sequitur lucidum est, sicut 
viceversa, si intentio circa finem prava est, quidquid inde sequi- 
tur, tenebrosum erit. Ad aliud testimonium ad Rom. duplex est 
intelligentia. Prior ita ut omne quod procedit ex infidelitate pecca- 
tum sit; secunda ut fides accipiatur illic non pro virtute theolo- 
gica, sed pro conscientia; et ita omne quod non est ex bona 
conscientia, peccatum est. Prior intelligentia est divi Augustini 
lib. 4 Contra Julianum, cap. 3, et divi Thomae 2. 2, q. 10, a. 4 ad 
primum. 

53. — Ad secundum argumentum est communis solutio ad 
omnes illas auctoritates quod in omnibus illis sermo est de bonis 
operibus meritoriis vitae aeternae, ut in concilio Arausicano 
can. 7 explicatur: “Si quis dixerit per naturae vigorem bonum 
aliquod quod ad salutem pertineat vitae aeternae non posse fa- 
cere.., haeretico fallitur spiritu, non intelligens vocem Domini: 
Sine me nihil potestis facere. Joan., 15 (v. 5) et illud 77 ad 
Cor. 3 (v. 5): Non sumus sufficientes cogitare aliquid ex nobis 
quasi ex nobis, sed sufficientia nostra ex Deo est." Ita intelli- 
git illa testimonia Prosper in lib. Contra Collatorem, qui habetur 
inter opera divi Augustini, tomo 7, et ipse divus Augustinus ubi 
supra Contra Julianum ita concludit: “Scito nos illum bonum ho- 
minem dicere, illam voluntatem bonam, illud opus bonum per quod 
solum potest homo ad aeternum Dei donum regnumque perdu- 
ci" (1). Et in hoc sensu idem Augustinus Epistola 19 explicat 
illud Ezechielis, 20 (v. 25) : Dedi praecepta eis non bona, hoc est, 
non fructifera vitae aeternae, quia/ per praecepta legis veteris non 
poterant homines ad vitam aeternam perduci nisi per gratiam 
Christi, quae conferebatur per fidem in sanguinem ejus. Alio modo 
explicari solent illa testimonia extensive etiam de bonis operibus 
moralibus, quatenus sine actuali Dei auxilio generali ut auctoris 


naturae fieri non possit. 


(1) S. August., Contra Julia/num-, 1. 4, c. 3. ML 44. 755. 

54. — Ad tertium argumentum nota quod in omni intentione 
finis duo possumus considerare. Unum est ratio formalis finis et 
boni in quam fertur generaliter voluntas quatenus potentia quae- 
dam est. Et in hac ratione praecise considerata nihil mali intelli- 
gitur includi. Nemo enim intendens ad malum operatur. Hinc fit 
quod nulla intentio habet rationem mali ex parte objecti formalis 
potentiae voluntatis ut potentia est. Sicut enim ipsa potentia na- 
tura sua bona est, ita et proprium objectum ejus bonum est ad 
quod naturaliter inclinatur. Et quantum ad hoc, intentio volunta- 
tis semper est a Deo auctore naturae. Et hac ratione dicimus 
Deum esse causam physicam ipsius actus qui est peccatum, in 
quantum ad substantiam et naturalitatem ipsius actus necesse est 
concurrere auctorem naturae et primum omnium motorem. Sed 
dicunt aliqui recentiores quod concomitanter concurrit Deus ad 
substantiam illus actus, non autem praemovendo ad illam. Sed 
profecto in hoc falluntur, quoniam ad omnem effectum ad quem 
simul concurrit Deus cum creatura, necesse est quod prius ordine 
causalitatis concurrat sicut est primus motor. Deinde non satis- 
faciunt suae intentioni, quia ideo negant Deum praemovere ad 
substantiam illius actus, quia ille actus hic et nunc in singulari 
est peccatum, ac proinde Deus esset causa peccati. Sed profecto 
si haec ratio aliquid valet, etiam concludit Deum esse causam 
peccati si cooperatur concomitanter ad substantiam illius actus 
qui est peccatum. Sed in rei veritate neutra consequentia bona est, 
quia ille actus singularis potest habere aliam rationem formalem 
moralem prout egreditur a creatura rationali subjecta legibus, 
quam non habet prout procedit a Deo, qui non subjicitur legi hic 
et nunc. Alterum est quod in fine possumus considerare unde in- 
tentio fit bona vel mala. Et hoc est ipsa res quae induit rationem 
finis quatenus homo lege inducitur vel prohibetur tendere posse 
talem medium in finem illo priori modo considerato. Hinc ergo fit 
mala voluntas quia intentio mala est ex objecto morali, quod est 
legi contrarium. V. g., avarus dum quaerit beatitudinem in posses- 
sione pecuniarum non quidem peccat in eo quod quaerit beatitu- 
dinem, sed quia quaerit illam ubi revera non est, scilicet in posses- 


sione pecuniarum in qua lex prohibet esse quaerendam. Unde divus 
Augustinus ait in suis Confessionibus: “Quaeritate homines quod 

quaeritis", sed scitote quaerere (1). Et divus Thomas lib. 3 Con- 
tra gentes, cap. 17, ait quod Deus est finis omnium agentium se- 
cundum quod ratio formalis boni quod intenditur revera est in 
Deo, licet non ab omnibus quaeratur prout est in Deo in par- 
ticulari. 

Hoc supposito, respondetur ad argumentum quod virtus pri- 
mae intentionis circa ultimum finem in communi semper manet 
in omni appetitu cujuslibet rei, sed non semper manet secundum 
quod aliquando mala est intentio, nisi actualiter aliquod medium 
referatur ad finem malae intentionis. Et ideo poterit esse aliquod 
bonum opus morale, nisi opponatur illi expresse mala circumstan- 
tia finis operantis. 

Ad confirmationem negatur similitudo illa. Non enim est eadem 
ratio. Nam actus bonus qui sequitur post intentionem simpliciter 
bonam, ex natura sua referibilis est in bonum finem, quo fit ut sta- 
tim virtualiter referatur in bonum finem operandum. At vero actus 
bonus qui fit post malam intentionem circa ultimum finem, non 
est ex natura sua referibilis in malum finem. Et idcirco si non 
adsit actualis relatio, non refertur virtualiter in malum finem. 
Sed quando adest actualis relatio, quasi per violentiam corrum- 
pitur ille actus dum refertur ab operante ad malum finem. Alioqui 
ipse bonus actus moralis statim refertur in Deum ultimum finem. 

55. — Ad quartum argumentum patet ex praecedente solutio 
ne. Non enim deficit circumstantia ultimi finis illi actui bono 
moraliter quantum est ex parte actus etiam in singulari, et ideo 
simpliciter bonus actus est, quamvis non faciat bonum operan- 
tem. Ad replicam in qua intendebatur quod illa relatio boni actus 
non esset moralis, respondetur quod, quamvis sit naturalis con- 
siderando specificationem illius actus ex objecto potentiae natu- 
ralis, tamen quantum ad exercitium tendendi in illum finem per 
tale medium moralis et libera relatio est, quia operans libere se 
exercet in illo bono opere, ac proinde libere virtualiter ordinat 
illud ad finem ultimum proportionatum illi actui. 

Ad confirm ationem negamus paritatem rationis quoniam actus 
malus in esse moris repugnantiam habet ut ab operante referatur 
bona alia morali relatione in Deum. Si autem consideretur ille 


(1) S. August., Confessionum. lib. 4, c. 12. ML 32, 701. 

actus malus non secundum rationem objecti moralis, sed secun- 
dum rationem communem objecti naturalis potentiae voluntatis, 
jam diximus quod respectu illius finis in communi etiam dum 
homo peccat intendit illum finem bonum. Et hoc modo Deus est 
causa ilius actus quantum ad naturalitatem ipsius. Unde etiam 
dicimus quod Deus est causa physica illius actus non quia con- 
currat ex necessitate naturae, omnia enim operatur consilio vo- 
luntatis suae, sed quia non est causa moralis praecipiens vel sua- 
dens homini ut sic operetur, immo dissuadens et prohibens fieri. 


Hactenus de isto articulo dicta sint. 


ARTICULUS TERTIUS 


Utrum homo possit diligere Deum super omnia ex solis naturalibus 


sine gratia 


1.— Prima conclusio: Homo in statu naturae integrae poterat 
sine speciali auxilio Dei diligere Deum super omnia ut auctorem 
naturae. Ratio est quia talis dilectio erat proportionata naturae 
integrae, sicut etiam omni creaturae suo modo competit tendere 
in Deum ultimum finem. 

Secunda conclusio: Homo in statu naturae corruptae indiget 
auxilio gratiae sanantis naturam ad diligendum Deum super omnia. 
Ratio desumitur ex eo quia in statu naturae corruptae homo defi- 
cit ab hac dilectione Dei super omnia dum voluntas rationalis 


propter corruptionem naturae sequitur bonum privatum. 


2.— Cajetanus super hunc articulum proponit dubium circa 
conclusionem secundam et rationem ejus. 

Et arguitur primo contra conclusionem. “Homo pro statu na- 
turae corruptae potest ex solis naturalibus cognoscere... quod Deus 
est naturaliter diligibilis super omnia ab ipsomet homine" et 
hoc cognito, poterit prorumpere in actum diligendi Deum ut finem 
naturalem universi et supremum bonum. 

Confirmatur. Quia potest homo in praedicto statu aliquem 


alium actum moraliter bonum habere, ut jam diximus, v. g., sol- 

vere debitum alteri homini. Ergo poterit reddere Deo hoc debi- 
tum, scilicet actum dilectionis Dei, aestimando et magnificando 
illum super omnia. Patet consequentia, quia iste actus est etiam 
unus particularis bonus actus et contentus sub morali bono, sicut 
quilibet alius motus moralis. 

3. — Arguitur secundo contra rationem conclusionis. Quia in 
illa accipitur pro medio quod “diligere Deum super omnia est opus 
connaturale homini. Sed si haec ratio valeret, sequeretur quod 
nullum opus connaturale homini posset homo in isto statu ex na- 
turalibus perficere, cujus contrarium diximus". Si autem dicatur 
quod in littera adjungitur aliquid aliud illi medio, scilicet quod 
ab hoc actu dilectionis Dei super omnia deficit homo secundum 
appetitum voluntatis rationalis per quam, propter corruptionem 
naturae, sequitur bonum privatum, nisi sanetur per gratiam. Si 
ita quis respondeat, videtur talis ratio petere principium. Nam 
hoc est probandum, quod in statu naturae corruptae homo ita 
deficit ut non possit diligere Deum super omnia ex solis natu- 
ralibus. 

4. — Ad evidentiam dubii duo praenotat Cajetanus. Primum 
est quod hic diligere Deum super omnia non intelligitur de di- 
lectione Dei implicite, ut v. g., cum aliquis se convertit ad dili- 
gendum bonum in communi secundum rationem, in isto objecto 
implicite continetur summum bonum quod est Deus. Sed sermo 
est de diligere Deum cognitum in particulari et propositum vo- 
luntati diligendum super omnia. “Ac propterea caute advertendum 
est quod non est idem habere Deum pro ultimo fine alicujus actus, 
et diligere Deum super omnia.” Nam ad illud sufficit implicite 
ferri in Deum non actualiter cognitum; ad hoc autem requiritur 
explicite ferri in Deum tamquam in objectum expresse cognitum 
et propositum voluntati. 

Notat secundo quod adhuc illo secundo modo “diligere Deum 
super omnia, potest dupliciter contingere: uno modo simpliciter; 
alio modo secundum praesentem statum. Diligere Deum super 
omnia simpliciter, est Deum diligere ut finem omnium propter 
quem omnia diligantur nullo excepto. Diligere autem Deum su- 
per omnia secundum praesentem statum, est diligere Deum ut 
finem omnium, non simpliciter omnium, sed omnium referibilium 


in ipsum Deum secundum praesentem statum. Hi duo modi con- 

veniunt in duobus: primo in hoc quod sunt praecepta affirmativa ; 
secundo in hoc quod utrique repugnat diligere aliquid aliud a Deo 
ut ultimum finem cujuslibet actus in particulari exerciti". Diffe- 
runt autem in hoc quod illi priori modo diligendi Deum super 
omnia repugnat omne malum culpae in5,ipso operante etiam ve- 
nialis; secundo vero modo non repugnat aliquod malum culpae 
etiam mortalis esse in operante. Explicatur haec differentia. Nam 
*"ad habendum actum diligendi Deum super omnia simpliciter, 
oportet operantem omnia sua habere talia ut sint in Deum refe- 
ribilia". Alias si aliquid diligit quod non sit referibile in Deum, 
jam ita impedimentum ponit suae dilectioni, quod non possit ten- 
dere in Deum simpliciter super omnia diligendum. *Et quia ma- 
lum culpae quodcumque sit, sive mortale, sive veniale, repugnat 
referibilitati in Deum ut finem, ideo omne malum culpae repugnat 
observationi hujus praecepti, diliges Deum super omnia simplici- 
ter." Videtur hic Cajetanus etiam de veniali culpa loqui, et revera 
ita est, quod tamen postea explicaturi sumus. Nunc autem proce- 
damus in explicatione Cajetani et differentiae inter hos modos 
diligendi Deum super omnia. Ait ergo Cajetanus quod, “ad haben- 
dum actum diligendi Deum super omnia referibilia in ipsum, non 
reddit impotentem hominem quodvis malum culpae". Nam justi 
diligunt Deum super omnia et ut finem naturae et ut finem beati- 
tudinis, et nihilominus habent peccata venialia. 

5. — His ita constitutis, respondet ad propositum dubium di- 
cens quod, “licet homo in statu naturae corruptae quantum est 
ex sufficientia sua possit ex puris naturalibus diligere Deum su- 
per omnia referibilia in ipsum quae tunc sunt in sua potestate, ut 
argumentum probat, tamen non potest diligere Deum super omnia 
sua simpliciter, quia non potest non peccare, ac per hoc non potest 
non ponere impedimentum dilectioni Dei super omnia simpliciter, 
id quod poterat in statu naturae integrae, in quo poterat praeser- 
vare se ab omni peccato, et consequenter quando tempus esset, 
exire in actum diligendi Deum super omnia simpliciter, quia nihil 
sui erat irreferibile in Deum." 

Ad confirmationem respondet Cajetanus quod “non est eadem 
ratio de actu dilectionis Dei super omnia et de aliis actibus mo- 
ralibus: tum quia iste actus est supremus inter omnes actus mo- 
rales naturales, cum sit respectu ultimi finis simpliciter tamquam 

objecti, ac proinde est circa primum principium reliquorum 
omnium, unde et reliqui actus sub illo continentur ut inferiores...; 
tum etiam quia iste actus dilectionis universitatem actuum hu- 
manorum bonam eligit ut materiam. Non autem alii actus hoc 
requirunt". Nam potest aliquis adulterium committere, et solvere 
pecunias debitas. At vero “quicumque aliquod malum facit, eo 
ipso reddit actum illum et semetipsum illo infectum ut sic irre- 
feribilem in Deum ut finem; ac proinde non poterit omnia a se 


dilecta referre in Deum, quod faceret homo in natura integra". 


6. — Ad secundum argumentum contra rationem respondet 
[Cajetanus] quod *medium assumptum est esse opus connaturale. 
At vero "naturale" sumitur dupliciter. Uno modo pro eo quod fluit 
ex natura. Et sic accipiendo naturale, sufficeret ad inferendam 
priorem conclusionem. At vero diligere Deum super omnia appe- 
titu rationali non est nobis isto modo naturale ut fluat ex nostra 
natura.. Alio ergo modo sumitur naturale pro eo quod est secun- 
dum naturam. Et sic diligere Deum super omnia est naturale". 
Ceterum secunda conclusio “non probatur ex illo medio, ut patet 
si attente legamus litteram", ubi divus Thomas, postquam pro- 
bavit quod in natura integra poterat homo sine gratia diligere 
Deum super omnia ut auctorem naturae, statim subjungit quod 
"ex pronitate naturae corruptae ad bonum proprium deficit na- 
tura ab illo actu perfectissimo dilectionis Dei super omnia". Me- 
dium itaque ad secundam conclusionem est pronitas voluntatis ad 
privatum bonum; quae pronitas in nobis adeo viget, ut necessum 
sit in aliquod malum cadere. Hactenus est Cajetani. 

In cujus doctrina unum est quod difficultatem prae se fert. 
Nam videtur Cajetanus eum qui est in peccato mortali et eum qui 
est in peccato veniali aequales facere quantum ad'hoc quod neuter 
possit diligere Deum super omnia simpliciter, quia tam ille qui 
est in peccato mortali quam ille qui est in peccato veniali non po- 
test omnia sua referre in Deum quandiu est in illo statu. Etenim 
neque mortale neque veniale peccatum est referibile in Deum. Item 
in fine responsionis ad confirmationem ait quod adjutorio gratiae 
sanantis possumus in hac vita inchoative diligere Deum super omnia 
per caritatem, nihil contra Dei dilectionem admittendo. Sed tamen 


non possumus super omnia nostra simpliciter diligere Deum, sed 

super omnia nostra referibilia in ipsum. Consummate autem in 
patria diligemus Deum super omnia simpliciter. 

Ad hoc respondetur non esse mentem Cajetani negare quod 
justus adjutorio gratiae sanantis diligat Deum super omnia abso- 
lute et simpliciter loquendo. Nam, ut inquit Aristoteles, simpli- 
citer dico quod sine addito dico; sed justus diligit Deum super 
omnia absolute et sine addito loquendo: ergo simpliciter diligit 
Deum super omnia. Sed Cajetanus intendit per illam particulam 
"simpliciter" determinare distributionem illam “omnia” ita ut 
quaecumque diligat justus et quaecumque habeat, referat per ac- 
tum dilectionis in ipsum Deum. Hoc autem est impossibile in hac 
vita per longum tempus, quia non est justus qui non peccet ve- 
nialiter; et peccatum veniale est irreferibile in Deum actualiter 
vel virtualiter. Multo autem, minus ille qui est in peccato originali 
vel mortali poterit super omnia sua simpliciter diligere Deum, 
nam ipsemet sic affectus est irreferibilis in Deum, siquidem ut 
sic est aversus a Deo. Ex quo patet maxima disparitas inter eum 
qui est in peccato veniali et eum qui est in peccato mortali vel ori- 
ginali, quantum ad hoc quod est neutrum diligere Deum super 
omnia simpliciter. Nam justus qui est in peccato solum veniali 
absolute et simpliciter loquendo diligit Deum super omnia, quia 
qui manet in caritate in Deo manet et Deus in eo (I Joan., 4, 16), 
et nihil diligit magis quam Deum, immo nihil diligit aequaliter 
cum Deo, cui non obstat quod aliquid amet quod non sit referibile 
in Deum, dummodo non sit contrarium divinae dilectioni. At vero 
qui est in peccato mortali non potest in illo statu absolute et sim- 
pliciter loquendo diligere Deum super omnia, quia in illo statu est 
aversus ab ultimo fine. Nihilominus secundum quid, dum bene ope- 
ratur moraliter, amat aliquid propter Deum ut ultimum finem 
quorumdam quae secundum se sunt referibilia in Deum. Ac proin- 
de dum sic actualiter bene operatur, magis amat Deum ut finem 
illorum operum quam ipsa opera quae facit propter finem. Et hoc 
est quod Cajetanus in secundo notabili intendit docere dum inquit, 
quod diligere Deum super omnia secundum praesentem statum in 
quo est ipse operans est diligere Deum ut finem omnium referibi- 
lium in ipsum Deum pro illo statu. Quocirca divisio illa Cajetani 
de diligere Deum super omnia in actu secundo, cognoscendo 
actualiter Deum et voluntate actualiter tendente in ipsum, et de 

diligere Deum super omnia simpliciter, non est divisio univoci, sed 
analogi. Nam alterum membrum absolute et simpliciter continet 
rationem divisi; alterum vero in quibusdam, et secundum quid, ut 
patet in illo qui est in peccato originali vel mortali. In illo vero 
qui est in gratia et actualiter diligit Deum, univoce et absolute 
invenitur divisum quod est diligere Deum super omnia, quamvis 
non omnia sua sint referibilia. Sufficit enim quod non sint con- 
traria. Et ita dilectio justorum in via et dilectio beatorum, ejus- 
dem speciei est et univoce dicitur dilectio Dei super omnia, quam- 
vis in patria sit perfectior, quemadmodum puer et vir sunt ejus- 


dem speciei et univoce homo. 


7. — Ut autem doctrina divi Thomae melius intelligatur, de- 
bemus examinare quid sit diligere Deum super omnia, de quo lo- 
quitur divus Thomas, in statu naturae integrae et in statu naturae 
lapsae. Non enim loquitur de dilectione Dei super omnia quae 
est ex caritate. 

Est dubium principale: Utrum in statu naturae lapsae valeat 
homo absque auxilio gratiae implere praeceptum dilectionis Dei 
super omnia ut auctoris naturae. 

Primo arguitur pro parte affirmativa argumento Cajetani. Nam 
ille actus dilectionis Dei est quidam actus particularis bonus mo- 
raliter ex objecto. Ergo proposito illo objecto per intellectum, po- 
terit homo affectu voluntatis tendere in illud sicut in alia bona 
objecta. 

Confirmatur. Nam si alia objecta moraliter bona proposita 
voluntati per intellectum possunt aliquando allicere voluntatem ut 
tendat in illa secundum dictamen rationis, sequitur quod multo 
magis ipse Deus cognitus ut supremum bonum et excellens pul- 
critudo et maxime diligibile poterit veliementius ad se trahere 
affectum voluntatis secundum rationem objecti sub qua proponi- 
tur ab intellectu ut super omnia diligibile. 

Quod si respondeas cum Cajetano quod illa dilectio et tenden- 
tia voluntatis in Deum non est simpliciter dilectio Dei super omnia, 
quamvis sit super omnia referibilia: contra, ille homo pro illo 
statu habet ignorantiam invincibilem peccati originalis ; et ex alia 
parte naturali lumine cognoscit Deum esse super omnia diligen- 

dum: ergo tunc adimplet praeceptum cum illo affectu tendentiae 
in Deum ut summum bonum. 

Secundo confirmatur. Esto ita quod ille homo habeat etiam 
conscientiam gravis peccati, v. g., homicidii, et doleat se peccasse 
contra legem Dei naturali lumine cognitam. Tunc si isto affectu 
tendat in Deum, videtur adimplere praeceptum, si proponat de ce- 
tero servare legem. Non enim potest obligari naturali lumine ad 
id quod impossibile sibi est pro illo statu, scilicet ut credat in 
Deum justificatorem impii, quod sola fides catholica docet. Suppo- 
nimus enim quod ille homo non habeat aliquod auxilium gratiae. 

8.— Arguitur secundo ex supra dictis. Quia non minus po- 
test homo in statu naturae lapsae quantum ad operationem boni 
moralis quam potuisset si in puris naturalibus crearetur cum solo 
Dei auxilio generali. Sed in puris naturalibus ille affectus volun- 
tatis in Deum cognitum ut summum bonum naturae et super omnia 
diligendum, esset amor Dei super omnia. Ergo etiam in statu na- 
turae lapsae erit naturalis amor Dei super omnia. Probo conse- 
quentiam. Quia propterea quod operans sit in culpa propter pecca- 
tum praeteritum, non vitiatur actus moraliter bonus,-nisi homo 
actualiter referat illum in malum finem. Igitur neque ille actus 
vitiabitur ex defectu operantis. 

Confirm atur primo. Quia ille actus et affectus voluntatis est 
moraliter bonus: igitur est in aliqua specie virtutis. Sed non est 
in alia specie nisi in specie dilectionis Dei summi boni, quae est 
maxima virtus vel aliquid altius virtute. Igitur per illum actum 
adimplet homo praeceptum naturale dilectionis Dei super omnia. 

Confirmatur secundo. Nam si homo constituatur absque ali- 
quo auxilio gratiae in natura lapsa etiam cum peccato mortali 
supra originale, adhuc obligatur praecepto naturali diligendi Deum 
super omnia. Ergo poterit in illo statu servare illud praeceptum, 
saltim quantum ad substantiam actus. Probatur consequentia, quia 
Deus ut auctor naturae non obligat ad impossibile: ergo possibile 
est cum auxilio generali servare illud praeceptum pro tempore 
quo obligat. 

9. — Arguitur fertio auctoritate divi Thomae qui videtur esse 
hujus sententiae, De veritate, q. 24, a. 12, ad 16 ubi ait praeceptum 
de dilectione Dei dupliciter observari posse: uno modo meritorie; 
alio modo sic quod observatum facit vitare poenam. Priori modo 

non potest sine gratia servari; secundo modo potest quantum ad 
substantiam actus. Item in 2 Sent., d. 28, q. 1, a. 3 ad secundum 
ait quod “sicut aliarum virtutum actus dupliciter considerari 
possunt: vel secundum quod sunt a virtute, vel secundum quod 
antecedunt virtutem, ita etiam est de caritate. Potest enim aliquis 
caritatem non habens diligere proximum et Deum super omnia, 
ut quidam dicunt; et hoc diligere intelligitur actus caritatis sub 
praecepto cadere". Et in d. 5, q. 2, a. 1 ad primum ait: "quamvis 
liberum arbitrium possit de se in substantiam actus, non tamen 
in formam ejus per quam meritorius est". Et loquitur de prima 
conversione angelorum in Deum. Et in 3 Sent., d. 36, q. 1, a. 6 et 
ad secundum ait quod "praecepto caritatis praecipitur actus, non 
qui sit a caritate, sed qui est similis, sicut est actus naturalis di- 
lectionis". Item in 2. 2, q. 171, a. 2 [ad tertium] ait quod “diligere 
Deum et cognoscere illum in speculo- creaturarum non est supra 
naturam quantum ad substantiam actus". Et profecto loquitur de 
dilectione Dei supernaturali, ad cujus elevationem requiritur ha- 
bitus caritatis, non autem quantum ad substantiam actus. Et di- 
vus Basilius in Libro Regularum fusius disputatarum, interroga- 
tione secunda, ait: “Nulla caritatis in Deum externa est disciplina, 
sed simul atque constitit homo, insita ei naturalis etiam quaedam 
rationis vis quae in se ipsa amandi necessitudinis initia continet." 
Et paulo post vocat hunc amorem “occultam divini amoris scin- 
tillam" d). 

10. — Haec difficultas gravis est et multas alias tangit. Soto 
de hac difficultate lib. 1 De nat. et gratia, cap. 22, plurima dicit 
quae consideratione opus habent. Dicit primo in quadam conclu- 
sione: *Homo lapsus non potest diligere Deum, super omnia ex 
puris naturalibus." Et quidem si loquamur,de dilectione Dei su- 
per omnia ex caritate virtute infusa, nulla est difficultas in hac 
conclusione. Est enim manifeste catholica, testimoniis sacrae 
scripturae et sanctorum patrum confirmata. Sed tota difficultas 
est quam Cajetanus nititur explicare in hoc articulo de dilectione 
Dei super omnia, ad quam obligat naturali praecepto quemlibet 
hominem, etiamsi non habeat aliquam lucem supérnaturalem. Di- 
cit secundo hoc praeceptum dilectionis Dei super omnia quantum 


d) S. Basilius? Regulae fusius tractatae, int. 2. MG 31. 907. 

ad substantiam, posse impleri sine gratia. Dicit tertio differentiam 
esse inter Adam in statu naturae integrae et inter hominem in 
statu naturae lapsae in hoc, quoniam Adam in illo statu "duplicem 
potuisset habere dilectionem Dei super omnia, videlicet naturalem 
qua evitasset omnia peccata contra legem naturalem, et superna- 
turalem qua mereretur vitam aeternam””; posteri vero non posse 
habere nisi unam dilectionem Dei super omnia, scilicet superna- 
turalem. Et sic opinatur esse intelligendum divum Thomam in 
hac 1. 2, q. 100, a. 10 ubi ait hoc praeceptum non posse impleri, 
nisi per actum quo homo auxilio speciali disponit se ad gratiam. 
“Nec est impossibile hoc praeceptum servari quod est de actu 
caritatis, quia homo potest se disponere ad caritatem habendam, 
et quando habuerit eam potest ea uti." Haec divus Thomas. Sed 
profecto divus Thomas illic loquitur de praecepto caritatis super- 
naturalis,- ad quam nemo potest se disponere ex propriis viribus: 
naturae, neque aliquis qui non fuerit praeventus supernatural! 
speciali auxilio poterit se ad illam disponere. Quocirca omnis qui 
excusatur a peccato infidelitatis dum non credit Deum esse justi- 
ficatorem impii, excusabitur etiam a transgressione praecepti su- 
pernaturalis dilectionis Dei super omnia. Deinde concludit Soto et 
dicit quarto quod “nullus est actus unus singularis in viro justo, 
cujus similis quantum ad substantiam esse non possit in eo qui 
est extra gratiam". Immo vero ait quinto quod “nullus est actus 
adeo heroicus quin, mutata circumstantia, fiat malus". Et ponit 
exemplum in actu dilectionis Dei qui, si fiat quando non oportet, 
peccatum erit. V. g., si quis tempore quo tenebatur curare infir- 
mum, perseveret in contemplatione et dilectione Dei, jam illa di- 
lectio erit peccatum propter malam temporis circumstantiam. Et 
dicit sexto quod "nullus est actus dilectionis tam perfectus qui 
sit in individuo essentialiter bonus". 

Et tria postrema dicta Soti communiter rejiciuntur a disci- 
pulis divi Thomae. Neque immerito. Nam in primis quartum asser- 
tum non explicat in quo consistat illa similitudo quantum ad 
substantiam actus, an sit similitudo specifica ex parte objecti, an 
vero sit similitudo sicut inter hominem vivum et pictum. Si priori 
modo intelligas, falsa' est illa universalis negativa. Constat enim 
actum caritatis infusae non habere similitudinem quantum ad 
substantiam actus ex parte objecti cum actu amoris quem habet 

ille qui est in peccato mortali. Nam iste actus non potest habere 
idem objectum caritatis, scilicet Deum ut ultimum finem super- 
naturalem. Sed mendaciter poterit homo aestimare dum est in 
peccato mortali quod diligit Deum ut ultimum finem supernatu- 
ralem, juxta illud in prima canonica Joannis (2, 4) : Si quis dicit 
quia diligo Deum et mandata ejus non servat, mendax est. Si au- 
tem intelligas similitudinem quantum ad substantiam actus ex 
parte materialis objecti, tunc pari ratione diceret quod odium Dei 
est actus similis quantum ad substantiam actus cum dilectione 
Dei, quia uterque actus versatur circa idem objectum materiale. 
Similiter opinio de Deo uno et trino propter aliqua humana testi- 
monia esset similis cum actu fidei quantum ad substantiam actus, 
quia uterque actus versatur circa idem objectum materiale. Si 
autem intelligas similitudine qualis est inter hominem pictum et 
vivum, ista non est similitudo quantum ad substantiam rei, immo 
revera minor est similitudo inter actum illum dilectionis ementitae 
et inter dilectionem veram caritate infusam ; siquidem homo pictus 
saltem repraesentat speciem hominis vivi ad cujus exemplar figu- 
ratus est, at vero actus ille fictae dilectionis usurpat sibi ex parte 
operantis id quod revera non competit, scilicet habere Deum pro 
ultimo fine. Deinde quintum et sextum dictum multo minus ve- 
rum est. Non enim fieri potest quod idem actus numero elicitus a 
caritate infusa maneat et sit peccatum propter defectum circum- 
stantiae. Neque in casu ab illo posito manet actus dilectionis idem 
singularis quantum ad substantiam, sed alius fictus ab operante 
qui putat se manere in dilectione Dei contemplando ejus bonita- 
tem quando omittit curare infirmos tempore quo tenebatur ex 
praecepto. Non igitur est magis idem actus singularis quam sit 
idem motus canis vivi et mortui quando in via descensus mortuus 
est canis. 

Si quis autem respondeat quod non est idem actus numero 
moraliter, sed tamen est idem numero physice, et hoc potest con- 
tingere secundum doctrinam divi Thomae, quod idem actus sin- 
gularis physice verietur de bono in malum moraliter: non est 
sufficiens responsio ista in praesenti casu, quamvis alias possit 
contingere quod idem actus numero physice manens transeat de 
bono in malum moraliter propter aliquam circumstantiam. Quia 
hic loquimur de actu caritatis virtutis theologicae, qui etiam quan- 

tum ad substantiam suam physicam et specificam usque adeo bo- 
nus est, ut non possit idem manens habere malam circumstantiam 
moralem, quia est actualis unio cum summo bono quam Spiritus 
Sanctus efficit, ac proinde non potest secum admittere aversionem 
a Deo. Unde destructa specie illius actus, necesse est ut destruatur 
substantia illus actus. Non enim est elicitus a sola potentia vo- 
luntatis, sed a potentia elevata aliquo dono per modum principii 
formalis. Quemadmodum visio beatifica est actus elicitus ab intel- 
lectu elevato per lumen gloriae. Unde impossibile est quod maneat 
idem actus etiam physice loquendo ablato lumine supernaturali. 
Quamobrem certissimum esse debet, esse aliquos actus supernatu- 
rales tam intrinsece bonos, ut nullatenus possint manere iidem 
singulares physice quin habeant suam bonitatem vel speciem essen- 
tialem ex proprio objecto formali. 

11.— Notandum est igitur pro decisione hujus perplexi dubii, 
duplicem dilectionem Dei super omnia posse considerari. Alteram 
Dei ut est supernaturale objectum specificans formaliter actum 
caritatis quae per Spiritum Sanctum diffusa est in cordibus nostris, 
ad Rom., 5 (v. 5) ; alteram Dei ut potest esse objectum naturale 
voluntatis quasi contentum sub objecto naturali et adaequato vo- 
luntatis, quod est bonum in communi satiativum sub cujus ratio- 
ne voluntas amat quidquid amat, vult quidquid vult. 

Nota secundo quod haec dilectio naturalis Dei adhuc potest 
esse duplex: altera explicita ipsius Dei cogniti in particulari per 
lumen naturale non immediate, sed in speculo creaturarum; alte- 
ra est implicita, quatenus aliquis veniens ad usum rationis, ante- 
quam cognoscat esse Deum in speculo creaturarum vel ex aucto- 
ritate hominum, statuit apud se agere vitam secundum bonum 
rationis et legis naturalis quam naturaliter cognoscit, in qua 
voluntate implicite diligit Deum diligendo legem cujus auctor est 
Deus. Quemadmodum qui peccat contra legem naturalem peccat 
contra Deum legislatorem, etiamsi non cognoscat in particulari 
esse Deum. Non enim hoc est per se notum. 

12.— His ita constitutis sit prima conclusio certissima: /n 
statu naturae integrae sine speciali auxilio gratiae ordinis super- 
naturalis poterat homo virtute suae naturae diligere Deum sim- 
pliciter super omnia dilectione explicita et perfecta intra ordinem 


naturae. Haec conclusio probatur a divo Thoma in hoc art. 3 et 4, 

et est evidens ex definitione naturae integrae. Est enim natura 
rationalis sana et fortis ad operandum totum bonum sibi conna- 
turale, sicut natura angelica potens et constans erat in ordine ad 
totum bonum sibi connaturale praestandum. Sed diligere Deum 
simpliciter super omnia erat connaturale homini. Igitur hoc bo- 
num in illo statu poterat homo praestare absque auxilio gratiae 
speciali. Minor probat et demonstrat divus Thomas ex compara- 
tione hominis ad omnes alias creaturas quarum quaelibet secun- 
dum modum amoris sibi proportionati amat Deum super omnia. 
Ceterum rationem recidit divus Thomas hujus universalis asser- 
tionis, quia unicuique rei est naturale quod appetat aliquid se- 
cundum quod ipsa apta nata est esse. Unde unaquaeque agit prout 
apta nata est esse, ut inquit Aristoteles in 2 Physic, textu 78. Cum 
igitur bonum partis sit propter bonum totius, hinc est quod na- 
turali appetitu quaelibet res particularis amat proprium bonum 
propter bonum commune totius universi, quod quidem est Deus. 
Sed in hac ratione nota quod bonum commune totius universi in- 
trinsecum est ipse ordo intimus partium inter se et in ordine ad 
totum. At vero bonum commune totius universi est Deus. Non 
quia ipse sit universum neque pars totius universi, sed quia ipse 
est auctor et finis totius universi et conservator rerum omnium in 
suo ordine; ac proinde omnia appetunt illum, sicut divus Diony- 
sius dicit cap. 4 De divinis nominibus^ Deus convertit omnia ad 
amorem, sui ipsius (1). Igitur nostra conclusio est verissima; alias 
homo in statu naturae integrae esse pejoris conditionis in suo 
ordine quam aliae creaturae. 

13. — Secunda conclusio: Ille actus dilectionis Dei super omnia 
in statu naturae inte.grae, quamvis secundum se intra suum ordi- 
nem non esset meritorius beatitudinis supernaturalis, tamen de 
facto in illo statu etiam fuisset meritorius vitae aeternae. Ratio 
est quia in illo statu referebat homo per dilectionem ex caritate 
infusa se et omnia sua efficaciter in Deum ut ultimum finem su- 
pernaturalem. Ista conclusio ex diffinitione caritatis infusae ma- 
nifesta est, quia cum habeat pro objecto proprio summum bonum 
supernaturale, necesse est quod omnia naturalia referat in illum 


supremum finem. 


(1) Ps.-Dionys., De divin, noni., c. 4, n. 17. MG 3. 714. 

Est autem advertendum obiter quod naturalis ille amor Dei 
super omnia non pertine secundum se ad specialem virtutem in- 
fusam vel adquisitam, sed potius est aliquid altius virtute ad- 
quisita, pertinens ad naturalem propensionem voluntatis humanae 
ad bonum in communi, et consequenter ad summum bonum cogni- 
tum in particulari in speculo creaturarum tamquam auctorem natu- 
rae et ultimum finem ejus. Unde etiam consequenter existimo illum 
amorem non esse proprie amicitiae, ut ostendi in 2. 2, q. 23, a. 1, 
dubio unico ad secundum argumentum ex doctrina divi Thomae 
et ex propria ratione amicitiae, quae debet fundari in speciali 
communicatione bonorum ad invicem ipsorum amicorum. At vero 
Deus ut auctor naturae rationalis praecise non communicat homi- 
ni aliquid speciale nisi id ad quod lumen naturae se extendit, 
v. g., ad cognitionem Dei ex cognitione creaturarum, non autem 
ad aliquam specialem cognitionem ipsius Dei sicuti est in se, 
V. £., quod sit trinus in personis et unus in essentia, et quod possi- 
bile sit videre Deum sicuti est ex gratia Dei. 

Ex quo sequitur quod amor hominis erga Deum naturalis non 
sit proprie amicitia neque uniat hominem ipsi Deo prout in se 
summum bonum est, sicut caritas et ejus actus unit immediate 
Deo summo bono. Propterea dicitur vinculum perfectionis, id est 
perfectissimum vinculum cum ipso Deo. Nihilominus amor natu- 
ralis est debitus Deo prout cognoscitur in speculo creaturarum, 
maxime in ipsomet homine, in quo cognoscitur Deus perfectius 
quam in cognitione aliarum creaturarum quatenus in homine est 
intellectus et liberum arbitrium, juxta illud Psalmi (138, 6) : Mira- 
bilis facta est scientia tua ex me. Et iste amor naturalis exercetur 
in cultu Dei, qui pertinet ad virtutem religionis. Et ita videtur 
sentire Cajetanus in fine commentarii hujus articuli. Immo dicit 
quod iste amor est pietas et religio reddens Deo debitum cultum. 
Et de hac omissione accusat Apostolus philosophos ad Rom. 1 
(v. 21) : Quia cum cognovissent Deum non sicut Deum glorifica- 
verunt aut gratias egerunt. 

14. — Tertia conclusio: Si homo crearetur in puris naturalibus 
sine justitia originali sanante naturam, poterat nihilominus ex 
viribus naturae habere illum actum dilectionis Dei naturalem quo 
diligeret Deum sive implicite sive explicite cognitum super omnia. 


V. g., cum veniret ad usum rationis et converteret se ad bonum 

honestum peragendum, tunc ille implicite diligeret Deum super 
omnia in illo affectu prosequendi bonum honestum. Non dico modo 
in ista conclusione quod homo in illo statu poterat ex viribus na- 
turae constanter perseverare in dilectione Dei super omnia obser- 
vando omnia mandata Dei. Hoc enim jam supra diximus quod in 
illo statu erat impossibile. Sed dumtaxat intendo in hac conclu- 
sione quod illa dilectio secundum se erat sufficiens implere na- 
turale praeceptum de dilectione Dei super omnia, non solum 
quantum ad substantiam actus, sed etiam quantum ad modum 
intra limites naturae. Et in hoc sensu probatur conclusio. Quia 
tunc nulla erat circumstantia neque ex parte actus neque ex parte 
operantis mala quae impediret quominus homo attingeret per illum 
actum Deum ut ultimum finem naturae rationalis; nam et actus 
et ipse operans placebant Deo. 

Ista conclusio est contra Alexandrum Alensem in 2 p., q. 2, 
memb. 10, et Albertum Magnum in 3 Sent., d. 13, a. 12, et contra 
Altissiodorensem, lib. 3, tit. 3, cap. 1 suae Theologiae (1). Et 
fundantur isti gravi doctores in hoc quod in illo statu illa dilectio 
non esset efficax ad servandum omnia praecepta per longum tem- 
pus ex viribus naturalibus. Nihilominus respondetur hoc non esse 
necessarium ad hoc quod illa dilectio simpliciter diceretur dilectio 
Dei super omnia; sed satis est quod esset sufficiens quantum est 
in se ad servandum omnia praecepta naturalia. 

15. — Unde sit quarta conclusio : 7n illo statu illa dilectio erat 
perfecta et sufficiens quantum erat in se ad servandum omnia 
praecepta cum auxilio generali. Probatur primo ex doctrina divi 
Thomae, Quodlib. 1, a. 8 et aliorum scholasticorum in 2 Sent., 
d. 28, Durandi q. 9, et /Egidii q. 2, et Abulensis super cap. 19 in 
Matth., q. 177, et Cajetani in opusculo De contritione, q. 1. Et 
ratione probatur. Quia pro tunc homo diligebat Deum plus quam 
seipsum: ergo quantum est ex parte illius affectus volebat homo 
servare absolute omnia mandata Dei. Si autem diu perseverare 
non poterat in illo statu, hoc proveniebat ex infirmitate naturae 
et non ex defectu ipsius dilectionis quae pro tunc omnia praecepta 
servabat. Et confirmatur. Quia etiam modo in statu gratiae indi- 
get homo speciali auxilio ad perseverandum in observantia man- 


(10) I e. Summa a/urea super quatuor lib. Sent. 

datorum per multum tempus; et nihilominus dilectio caritatis di- 
citur sufficiens ad observandum omnia mandata: ergo similiter in 
sua proportione illa dilectio naturalis erat sufficiens quantum est 
in se servare omnia mandata, etiamsi ex puris naturalibus non 
poterat homo perseverare in observantia mandatorum nisi Deus 
praestitisset illi particulare auxilium ut auctor naturae rationalis. 
Si autem Deus non esset paratus hujusmodi auxilium praestare, 
tunc peccaret quidem homo quando singula peccata poterat evi- 
tare cum auxilio generali, non autem poterat peccare in hoc quod 
non habebat dilectionem efficacem ad servandum omnia mandata 
cum solo auxilio generali. Quemadmodum justus qui est in gratia 
peccat quidem venialitetr quando non vitat singula peccata venialia, 
et nihilominus non peccat in hoc quod non habet dilectionem Dei 
cum proposito efficaci evitandi omnia peccata venialia per fotam 
vitam cum communi adjutorio gratiae, quia hoc fides nostra docet 
esse impossibile. 

16. — Quinta conclusio: In statu naturae lapsae non potest 
homo sine auxilio supernaturali gratiae Dei diligere Deum super 
omnia, etiam ut auctorem naturae, simpliciter et absolute loquen- 
do. Et probatur ista conclusio. Quia dilectio Dei super omnia 
etiam naturalis rectificat hominem respectu ultimi finis. Sed qui 
est in peccato, aversus ab ultimo fine, non potest simul esse recti- 
ficatus cum ultimo fine. Ergo nulla dilectio Dei erit simpliciter 
et absolute super omnia quandiu homo est aversus a Deo. Secundo 
probatur. Quia postquam homo de facto ordinatur ad finem su- 
pernaturalem secundum legem communem Dei, impossibile est di- 
ligere Deum super omnia simpliciter, nisi per dilectionem quae 
convertat hominem ad illum finem supernaturalem. Haec autem 
esse non potest ex viribus naturae, quia homo est aversus ab ul- 
timo fine per peccatum, quod remitti non potest nisi per gratiam 
Dei. Denique probatur ex concilio Milevitano, can. 4, et Arausi- 
cano, can. 25, ubi definitum est non posse hominem viribus natu- 
rae sine speciali auxilio gratiae Dei habere dilectionem Dei super 
omnia. Et quamvis haec doctrina de dilectione Dei ex caritate 
super omnia directe sit intelligenda, tamen consequenter etiam 
intelligenda est de dilectione Dei super omnia quae cadit sub 
praecepto naturali, cujus muneris est rectificare hominem cum Deo 


auctore naturae. Quae rectificatio jam fieri non potest post natu- 

ram lapsam nisi per gratiam et dilectionem ex caritate infusa. Et 
hoc est certum secundum fidem catholicam, sicut certum est quod 
non potest homo mundari a peccato nisi per gratiam Dei et merita 
Christi. Et hoc intelligimus secundum legem ordinariam nobis 
revelatam. 

Utrum autem de potentia Dei absoluta possit homo mundari a 
peccato et rectificari cum Deo auctore naturae absque gratia, in 
sequentibus dicendum est. Nunc autem solum consideramus ratio- 
nem doctrinae conciliorum, quae desumitur ex hoc quod liberum 
arbitrium per peccatum est attenuatum viribus et inclinatum ad 
bona sensibilia, cum nisi gratia Dei sanari non possit. 

17.— Ultima conclusio: Nihilominus in statu ipso naturae 
lapsae potest homo habere ex viribus naturae affectum dilectionis 
Dei super omnia, imperfectum quidem, sed quo impleat homo 
praeceptum naturale de dilectione Dei super omnia quantum ad 
substantiam actus, ita ut non peccet de novo contra illud prae- 
ceptum naturale neque fiat reus novae poenae propter om issionem 
praecepti affirmativi. Ista conclusio probatur argumentis quae fe- 
cimus pro parte affirmativa et testimoniis divi Thomae quae ita 
intelligenda sunt. Et Cajetanus in hoc articulo expresse tenet hanc 
sententiam. 

18. — Jam vero ad argumenta facta in oppositum respondetur. 
Ad primum, concedo antecedens et consequentiam ; sed tamen non 
probat quod ille affectus voluntatis sit dilectio Dei simpliciter 
super omnia, sed secundum quid et valde imperfecte. Et per hoc 
patet ad confirmationem. Et ad replicam respondetur quod igno- 
rantia invincibilis peccati originalis excusat quidem a novo pecca- 
to, sed non facit hominem habilem ad diligendum Deum super 
omnia simpliciter. Unde ille affectus solum implet praeceptum 
quantum ad substantiam actus. Et per hoc etiam patet ad secun- 
dam confirmationem, nam etiam qui est in peccato mortali pote- 
rit implere illud praeceptum naturale quantum ad substantiam 
actus, si invincibiliter ignorat aliud remedium. 

19. — Ad secundum argumentum principale, concedo majorem 
et minorem et nego consequentiam. Et ratio est quia major illa 
assumpta illo argumento, quod non minus posset homo in statu 
naturae lapsae quantum ad operandum bonum morale quam po- 


tuisset si in puris naturalibus crearetur, intelligenda est de ope- 

ratione boni moralis quantum ad substantiam actus, non tamen 
quantum ad illum modum, qui consistit in diligendo Deum aucto- 
rem naturae, referendo se et omnia sua simpliciter in illum. Hoc 
autem qui est in peccato mortali praestare non potest. Sed tamen 
non exinde vitiatur ille actus, sed manet bonus ex objecto, sed 
impedit ex inhabilitate subjecti a consecutione finis naturalis. 

Ad confirmationem respondetur distinguo consequens. Si enim 
intelligatur de specie perfecta virtutis, nego consequentiam, quia 
de facto nulla est vera virtus sine caritate in natura lapsa. Si 
autem intelligatur de specie virtutis imperfectae quantum ad 
substantiam actus et reductive, concedo consequentiam, quia ille 
actus pertinet ad speciem dilectionis Dei summi boni naturalis, 
reductive tamen et absque mala circumstantia implens praeceptum 
naturale quantum ad substantiam actus. Et per hoc patet ad [se- 
cundam] confirmationem. Concedimus enim totum quod intendit 
cum isto addito, quantum ad substantiam actus. 

20. — Denique ad testimonia divi Thomae respondetur quod 
sunt intelligenda quantum ad substantiam actus. Sed observan- 
dum est quod, cum divus Thomas distinguit 'de caritate, docens 
quod ejus praeceptum dupliciter potest servari: uno modo quan- 
tum ad substantiam actus; altero modo quantum ad meritum vi- 
tae aeternae, intelligendus est et explicandus de caritate naturalis 
dilectionis Dei, cui potest supervenire ratio meriti vitae aeternae 
ex caritate infusa. Si autem divus Thomas locutus fuit de caritate 
supernatural!, dicendum est mutasse sententiam in isto loco vel 
quod locutus fuit referendo aliorum opiniones, sicut ipsemet in 
particulari dixit expresse in 2 Sent.) d. 28, q. 1, a. 3 ad se- 
cundum. 

Ad testimonium vero divi Thomae ex 2. 2, q. 171, Cajetanus 
optime respondet super illum articulum. Sed quia ex illo loco divi 
Thomae quidam occasionem acceperunt ut assererent eum Soto 
ubi supra quod nullus actus est supernaturalis supernaturalitate 
intrinseca quantum ad essentiam actus, sed dumtaxat supernatu- 
ralitate extrinseca quatenus fit meritorius vitae aeternae ex gratia 
Dei, ita ut etiam ipse actus dilectionis supernaturalis haberet su- 
pematuralitatem ex gratia Dei et posset manere idem quantum 
ad essentiam intrinsecam sine illa supernaturalitate, necesse est 
exponere locum illum cum Cajetano. Sed prius dicamus ad divum 

Basilium quod loquitur de dilectione in genere quatenus rebus 
omnibus creatis suo modo singulis commune est amare Deum. 
Unde et homini tamquam rationali creaturae factae ad imaginem 
Dei, magis intima et naturalis est ista inclinatio ad dilectionem 
Dei super omnia. Non tamen negat Basilius hanc inclinationem 
infirmatam fuisse propter peccatum et reparandam per gratiam 
Dei supernaturalem. 


21. — Est dubium cum Cajetano quomodo sit intelligendum id 
quod divus Thomas ait ubi supra [2. 2, q. 171, a. 2 ad 3] quod 
"cognoscere incerta et occulta divinae sapientiae est supra na- 
turam humanam quantum ad substantiam actus", diligere autem 
Deum super omnia non est supra naturam humanam quantum ad 
substantiam actus. 

Et videtur falsa prior assertio. Quia omnis appetitus intellectus 
humani et visio beatifica quantum ad substantiam actus est ab 
ipsa potentia intellectiva, cum sit actio vitalis, quamvis quantum 
ad qualitatem sit a tali lumine vel habitu. Ergo cognitio prophe- 
tica qua cognoscuntur incerta et occulta divinae sapientiae erit 
ab intellectu prophetae quantum ad substantiam actus. Confirma- 
tur. Quia universaliter loquendo omnis actio vitalis quantum ad 
substantiam actus est a potentia vitali. Ergo mala est illa divisio 
divi Thomae cum inquit: “donum gratiae hominem elevans ad 
aliquid quod est supra naturam humanam dupliciter, potest esse: 
Uno modo quantum ad substantiam actus sicut... cognoscere in- 
certa et occulta divinae sapientiae; alio modo est aliquid supra 
naturam humanam quantum ad modum ipsius actus, non quantum 
ad substantiam, sicut diligere Deum et cpgnoscere illum in speculo 
creaturarum". 

Pro solutione difficultatis notar Cajetanus quod actus huma- 
nus potest intelligi et qualificari dupliciter, sicut et qualitas du- 
pliciter dicitur secundum Aristotelem 5 Metaphys., videlicet pro 
differentia et pro accidenti. “Atque ita humanus actus primo di- 
citur talis et qualis in esse naturae ex differentia constitutiva 
ipsius in specifico esse naturae; quemadmodum actio sensitiva 
visus dicitur talis cognitio ex differentia constituente illam sen- 
sationem in specie. Secundo dicitur actus humanus talis in esse 
morali ex conditione accidentali constituente ipsum talem in esse 

morali; quemadmodum etiam dicimus visionem sensitivam impu- 
dicam esse ex appositione malae conditionis moraliter". 

Notat secundo quod, *quia morale supponit naturale et habet 
se ad naturale ut accidens ad substantiam, ideo actus ille dicetur 
esse supra facultatem humanae naturae quoad substantiam actus 
qui secundum naturalem speciem suam excedit facultatem huma- 
nae naturae. Ille vero dicetur esse supra humanam naturam 
quantum ad modum actus non quantum ad substantiam qui secun- 
dum naturalem speciem potest ab homine fieri, sed secundum 
moralem conditionem excedit vires humanas." Et ponit exemplum 
in diligere Deum meritorie. “Potest enim homo naturae viribus 
Deum diligere, sed non meritorie nisi ex caritate infusa. Quae si 
apponatur actui quo diligo Deum, actus meae dilectionis sortitur 
ex illa modum illum diligendi meritorie. Et similiter, inquit, po- 
test homo ex proprio intellectu et voluntate assentire his quae 
sunt fidei, sed non laudabiliter sicut oportet ad justificationem 
nisi ex aliquo lumine superinfuso, unde habetur ille modus." 

Hoc tamen secundum exemplum Cajetani non placet, quia 
omnis assensus antecedens lumen fidei neque meritorius est su- 
perveniente lumine fidei neque concurrit secundum se ad justifica- 
tionem, sicut diligere Deum super omnia ex viribus naturae su- 
perveniente infusa caritate accipit modum extrinsecum quo fit 
meritorius vitae aeternae. 

Notat tertio Cajetanus quod “actus excedentes quoad substan- 
tiam humanam naturam non sunt unius rationis. Nam quidam ita 
excedunt, ut sint incommunicabiles, sicut creare, vel nunquam de 
facto communicentur homini nisi deprecative, ut facere solem sta- 
re, resuscitare mortuum, quae Deus ipse operatur ad orationem 
vel votum hominis. Quidam vero sunt actus qui de facto commu- 
nicantur homini, ut videre Deum sicuti est. Hujusmodi enim actus 
secundum suam naturalem speciem excedit limites facultatis hu- 
manae naturae et soli Deo est connaturalis. Communicatur vero 
animae... quatenus ipsa elevatur per donum Dei quod est lumen, 
ut sit potens elicere talem actum, qui alias facultatem nudae na- 
turae excedit", sed elevatae per lumen non excedit. Et per hoc 
Cajetanus respondet ad argumentum in oppositum. Ait enim quod 
“aliud est actum cognitionis esse quoad substantiam actus ab 
intellectu nostro, et aliud est actum cognitionis excedere quoad 


QUAEST. CIX, ART. 3 85 


substantiam actus, facultatem naturalem intellectus nostri. Nam 
primum nihil aliud significat quam actum causari quoad substan- 
tiam a nostro intellectu, quod quidem verificatur de intellectu ele- 
vato per lumen gloriae; secundum autem significat proportionem 
actus quoad substantiam cum naturali facultate intellectus. Unde 
actus videndi Deum quoad substantiam actus est ab intellectu 
creato, quamvis elevato. Nam illa cognitio Dei contrahitur ad 
cognitionem visivam per differentiam substantialem in esse natu- 
rae. Neque enim est ibi aliquis actus substractus qui sit cognitio 
Dei et postea per appositionem luminis gloriae fiat visio, sicut 
contingit in actu dilectionis Dei accedente caritate... Nulla ita- 
que implicatio est dicere quod actus secundum substantiam suam 
specificam excedit facultatem naturalem hominis, et quod ille 
actus quoad substantiam suam vere sit ab homine elevatus et vere 
sit actus vitalis procedens ab intrinseco principio, elevato tamen 
per donum supernaturale, sive illud sit habituale sicut in patria, 
sive per modum passionis ut fuit in prophetis". 

Hactenus ex doctrina Cajetani, quae nobis omnino placet. Sed 
unum semper est observandum: quod sive Cajetanus, sive divus 
Thomas ponat exemplum in dilectione Dei super omnia quam 
homo quantum ad substantiam actus potest habere ex viribus na- 
turae, non tamen quantum ad modum meritorie diligendi (hoc 
enim accedit illi dilectioni ex caritate infusa) ; dicimus itaque non 
sic intelligendum quod dilectio caritatis infusae ab ipsa elicita sit 
eadem quantum ad substantiam cum priori dilectione ex viribus 
naturae, sed quod ista dilectio secunda dat modum priori acciden- 
talem et extrinsecum, referens illam ad finem caritatis infusae, ex 
quo fit meritoria. Ceterum ipsa dilectio elicita a caritate infusa 
etiam est supra facultatem naturae quantum ad substantiam suam 
naturalem, sed non supra facultatem naturae elevatae per habi- 
tum infusum. Et per hoc patet ad confirmationem. 

ARTICULUS QUARTUS 


Utrum homo sine gratia per sua naturalia legis praecepta 


im plere possit 


1. — Prima conclusio: Homo in statu naturae integrae potuit 
omnia mandata legis implere quantum ad substantiam operum. 
Ratio est quoniam alias homo non potuisset in illo statu non 
peccare. 

Secunda conclusio: Homo in statu naturae corruptae non potest 
omnia legis praecepta implere quantum ad substantia operum. 
Hanc conclusionem supponit divus Thomas ex praecedentibus. 

Tertia conclusio : Neque in statu naturae integrae nec corruptae 
potest homo implere legis mandata quantum ad modum agendi 
absque gratia. Hanc probat divus Thomas expressa auctoritate 
divi Augustini lib. De correptione et gratia, cap. 2. 

Quarta conclusio: In utroque statu indiget homo auxilio Dei 
moventis ad mandata implenda. Haec conclusio intelligitur sive de 
adimpletione mandatorum quantum ad substantiam operum, sive 
quantum ad modum, differenter tamen. Nam quantum ad substan- 
tiam operum in statu naturae integrae illa motio Dei requisita 
eirat a Deo ut auctore naturae; 'at vero quantum ad modum de 


quo loquitur divus Thomas motio Dei debet esse ab illo ut auctore 
gratiae. 


2.— Circa litteram hujus articuli nota: primo quod conclu- 
siones divi Thomae plane intelliguntur de praeceptis naturalibus 
decalogi, quae secundum se proportionem habent cum lumine na- 
turali. 

Secundo nota quod est differentia inter primam et secundam 
conclusionem in eo quod in utraque dicitur “quantum ad substan- 
tiam operum". Nam in prima conclusione est intelligendum quan- 
tum ad substantiam operum, ut condistinguitur contra modum su- 
pernaturalem qui provenit ex caritate et elevat impletionem prae- 
ceptorum naturalium ad finem superiorem. Ceterum in statu na- 
turae integrae poterat homo omnia praecepta naturalia implere, 

etiam quantum ad modum sibi proportionatum, attingendo finem 
ultimum naturalem ex dilectione Dei naturali super omnia. At 
vero in statu naturae corruptae, neque quantum ad istum modum, 
neque quantum ad substantiam operum potest homo sine gratia 
implere omnia praecepta naturalia; multo autem minus quantum 
ad modum caritatis respectu finis supernaturalis. Et de isto modo 
loquitur divus Thomas in hoc articulo. 

Tertio nota circa ultimam conclusionem quomodo nomine auxi- 
li Dei non solum intelligat divus Thomas collationem alicujus 
principii formalis operativi, sed etiam auxilium Dei est ipsa divi- 
na motio ad actum implendi mandata. Hoc inquam adnotaverim 
propter aliquos recentiores, qui ajunt divinum concursum signifi- 
care actionem ipsam liberi arbitrii, et quod nomine auxilii proprie 
ajunt significari vires inditas homini ad agendum. Ita expresse 
sentit Suarez, lib. 3 De auxiliis, cap. 20, $ 4. Quae sententia falsa 
est. Deus enim concurrit nobiscum ad actionem producendam: 
ergo concursus divinus non est ipse actus noster. Alias diceremus 
quod divinus concursus concurrit ad concursum. Item quando di- 
cimus quod homo indiget auxilio Dei moventis sive concursu Dei 
ad agendum, v. g., ad credendum, nemo intelligit quod indiget 
homo actione ad agendum. Haec enim est formalis denominatio 
agentis actualiter quod ab actione denominatur. Sed plane intelli- 
gimus divinam motionem ex parte Dei ut causae efficientis de non 
operantibus actualiter operantes, de non credentibus credentes. 
Hac enim motione reali indiget homo, quantumlibet perfectus sit 
viribus inditis et auxiliis praevenientibus, antequam consentiat 
et transeat de non recte operante ad recte operantem. Et haec est 
causa quare divus Thomas toties repetit quod homo semper indi- 
get auxilio Dei moventis, quantumlibet sit perfectus alias viribus 
et principiis operativis. 

3. — Ex dictis sequitur quod cum divus Augustinus, lib. De 
correptione et gratia, cap. 11 docet hominem in statu naturae in- 
tegrae indiguisse speciali auxilio gratiae. Dei ut permaneret in 
bonum (1), intelligendus est non solum de bono naturali, sed etiam 
de supernatural! cui subordinatum erat de facto naturale bonum 


et a quo dependebat, in tantum ut si homo deficeret a supernatu- 


(1) S. August., De corr&pt. et gratia; c. 11, n. 32. ML 44, 935-6. 

rali bono, perderet etiam integritatem naturae. Et similiter cum 
inquit in libro De natura et gratia, cap. 48 hominem indiguisse 
gratia in illo statu ut impleret omnia praecepta, intelligendus est 
vel quantum ad modum, vel de impletione etiam supernaturalium 
praeceptorum. Nam ea condictione fuit homo constitutus in inte- 
gritate naturae, ut ex divino praecepto subordinaret se gratiae 
Dei elevanti ad finem supernaturalem quem erat assecuturus per 
obedientiam supernaturalium praeceptorum fidei, spei et caritatis 
et obedientiae. Et eodem modo interpretandi sunt aliqui recen- 
tiores, qui super hunc articulum ajunt ultimam conclusionem divi 
Thomae sic intelligendam, quod ad perseverandum in bono natu- 
rali indigebat homo speciali auxilio gratiae. Loquuntur enim de 
bono naturali non ut praecise considerato, sed sicut de facto erat 
in illo statu subordinatum bono supernatural! gratiae cum prae- 
dicta conditione. Ceterum, ut in superioribus diximus, primum 
peccatum hominis in illo statu non potuit esse immediate contra 
legem naturalem, sed contra legem supernaturalem, sicut fuit de 
facto, in cujus poenam amisit homo integritatem naturae. Si au- 
tem crearetur homo in illo statu sine gratia elevante, non indi- 
geret speciali auxilio gratiae ad perseverandum in illo statu, quin 
potius poterat semper servare omnia praecepta naturalia cum 
generali auxilio Dei. Et per hanc doctrinam poterit explicari Ca- 
jetanus super hunc articulum. 

Sed profecto divus Thomas cum in ultima conclusione inquit 
in utroque statu hominem indigere auxilio Dei moventis, non lo- 
quitur determinate de auxilio gratiae, sed indiferenter de auxilio 
Dei actualiter moventis, proportionabiliter tamen secundum quali- 
tatem actus. Nam ad naturalia praecepta servanda sufficeret auxi- 
lium Dei generale ut auctoris naturae; ad supernaturalia vero 
requiritur supernaturale auxilium gratiae, quod quidem respectu 
naturalis auxilii dicitur speciale. Utrum autem detur auxilium 
gratiae generale in illo ordine gratiae respectu cujus sint talia 
auxilia specialiora, dicendum est in secundo tractatu. 


| 4. — Est unum dubium circa secundam conclusionem divi Tho- 
mae: Utrum homo in natura lapsa possit implere sine speciali 
auxilio gratiae omnia praecepta naturalia. 


Arguitur primo pro parte affirmativa. Homo in isto statu ex 

propriis viribus cum auxilio generali potest servare aliqua prae- 
cepta naturalia per quaedam opera bona moraliter, ut dictum est 
supra. Ergo poterit omnia servare. Probatur consequentia. Quia 
per observationem quorumdam non fit impotentior sed magis po- 
tens ad servandum alia, etenim per actus bonos adquiritur habi- 
tus ad similia opera promptius et delectabilius exercenda. 

5.— Arguitur secundo. Vel homo in natura lapsa non potest 
implere omnia praecepta ex defectu gratiae quia non habet gra- 
tiam, vel ex mala inclinatione naturae lapsae. Non ex primo, quia 
etiam in natura integra cum sola justitia originali, si homo non 
haberet gratiam, poterat tamen omnia praecepta naturalia ser- 
vare, ut diximus. Neque ex secundo, nam etiamsi homo habeat 
bonum aliquod per quem inclinatur ad bonum opus, poterit nihilo- 
minus contra inclinationem habitus ex facultate liberi arbitrii 
quodlibet peccatum committere. Ergo pari ratione non obstante 
mala inclinatione naturae lapsae, poterit homo per liberum arbi- 
trium contra illam bene operari. 

6. — Arguitur tertio. Gratia et caritas dumtaxat tribuit ho- 
mini sufficientiam respectu supernaturalis meriti, praesupposita 
libertate naturali ad eligendum bonum et evitandum malum. Ergo 
quantum ad substantiam operum poterit homo per liberum arbi- 
trium omnia praecepta naturalia implete, quamvis quantum ad 
modum, scilicet ad rationem meriti vitae aeternae pendeat a 
gratia. 

7.— Arguitur quarto. Quoniam alias, sequeretur quod posset 
homo se certo scire esse in gratia. Probatur sequela quia potest 
homo per multum temporis experiri non fregisse aliquod prae- 
ceptum naturale. Ergo si est certum quod hoc non potest praestare 
sine gratia, erit etiam eadem certitudine certus homo se esse in 
gratia. 

Et confirmatur. Quia alias, sequeretur quod homo post pecca- 
tum mortale teneretur statim poenitere ex praecepto. Probatur se- 
quela, quia si non statim poenitet, manet in certo periculo peccan- 
di contra aliquod naturale praeceptum quandiu est sine gratia. 

Alia plurima argumenta multiplicari poterant desumpta ex 
divo Thoma De veritate, q. 24, a. 12. 

8. — In responsione ad hanc difficultatem duo extrema fugien- 
da sunt. Alterum fuit Pelagii error asserentis posse hominem ex 

propria libertate et viribus naturae omnia mandata naturalia et 
supernaturalia implere; gratiam autem dari ut facilius implean- 
tur. De quo errore vide divum Augustinus in Libro de haeresibus, 
cap. 88 et in Epistola 70 et sequentibus. Vide etiam Castro in 
libro De haeresibus, in verbo Gratia. Vide etiam quae supra dixi- 
mus art. | circa finem. Alter error est in altero extremo luthe- 
ranorum negantium posse hominem in hac vita aliquod prae- 
ceptum implere, aliquod b.onum operari, quin potius in omni opere 
suo peccat homo. De qua re vide Soto lib. | De natura et gratia, 
cap. 12 et 17 et 22. 

Sed inter catholicos sunt etiam duae sententiae extremae. 
Quidam enim tenent cum Gregorio Ariminensi in 2 Sent., d. 26 
nullum praeceptum naturale posse ab homine servari in natura 
lapsa sine auxilio speciale Dei. De qua sententia supra diximus 
articulo 2. 

Altera sententia est in altero extremo Durandi in 2 Sent., d. 28, 
q. 3 et 4, et attribuit illam Scoto ibidem q. 1, quod potest homo 
solo generali auxiljo implere omnia mandata legis naturalis, etiam 
collective quantum ad substantiam operum, non quantum ad mo- 
dum ut fiant meritoriae vitae aeternae. 

9..— Pro decisione hujus dubii sit prima conclusio: Homo in 
natura lapsa ex viribus naturae cum solo auxilio generali potest 
adimplere aliqua praecepta naturalia. Haec est communis senten- 
tia quae satis confirmata est supra contra Gregorium. 

Secunda conclusio: Homo ex viribus naturae non potest longo 
tempore sine auxilio speciali Dei vitare omnia peccata mortalia 
contra legem naturalem. Hanc tenet divus Thomas in hoc articulo 
et art. 8, et lib. 3 Contra gentes, cap. 147, et Marsilius in 2 Sent., 
q. 18, a. 2; Richardus, d. 28, a. 7; Henricus in Quodl. 5, q. 2; /Egi- 
dius in d. 28, q. 4; divus Bonaventura in eadem d., a. 1, q. 3, et 
omnes doctores isti sentiunt oppositam sententiam non esse tutam 
et sapere haeresim pelagianam. Haec conclusio videtur probari 
ex concilio Milevitano, can. 3, 4 et 5, ubi definitur: Si quis dixerit 
hominem indigere gratia “tantum ad facilius implendum legem", 
et non ad simpliciter implendum, anathema sit. Idem definitur in 
concilio Arausicano, can. 22, et Tridentino, sess. 6, et in Toleta- 
no 3 in can. 2. 


Sed potest aliquis respondere quod concilia non loquuntur de 

observatione praeceptorum naturalium praecise, sed etiam super- 
naturalium, ad quod requiritur auxilium speciale. Haec tamen 
solutio non satisfacit, quia concilia differentiam faciunt inter ho- 
minem in natura lapsa et in natura integra. Sed profecto quantum 
ad observantiam supernaturalium mandatorum non est differen- 
tia, nam in utroque statu indiget homo speciali auxilio gratiae 
ad observantiam supernaturalium mandatorum. Ergo respectu na- 
turalium est differentia constituenda. Et certe divus Augustinus 
frequenter docet necessitatem divini auxilii ad naturalia prae- 
cepta servanda, v. g., in Libro 83 quaestionum, q. 53 ubi negat 
praecepta decalogi posse servari viribus naturae. Idem sentit di- 
vus Ambrosius [Ambrosiaster in expositione] ad Rom., 7: Velle 
adjacet mihi, et divus Hieronymus in Epistola ad Ctesifontem et 
divus Gregorius Homilia 11 super Ezechielem, cap. 15. Et inter 
errores Pelagii expresse ponitur hominem posse servare legem 
naturalem et scriptam sine gratia Dei, ut patet in Epistola 90 
apud Augustinum, quae vere est approbata in concilio Carta- 
ginensi. 

Neque rursus valet respondere praedicta testimonia intelligen- 
da esse de auxilio generali, nam Pelagius nunquam negabat auxi- 
lium generale Dei auctoris naturae, quod commune est bonis et 
malis, ut constat ex Augustino Epist. 98 et in libro De natura et 
gratia, cap. 10. Habemus igitur conclusionem esse intelligendam 
de observatione naturalium praeceptorum, etiam quantum ad 
substantiam actus, ita ut homo non peccet transgressione aut 
omissione naturalis praecepti per totam vitam aut totum tempus. 
Ratio hujus conclusionis sufficienter desumitur ex perpetuo bello 
carnis contra spiritum, de quo conquerebatur Apostolus ad Rom., 7 
dicens (vv. 24-25) : Quis me liberabit de corpore mortis hujus? 
Et respondet: Gratia Dei per Jesum Christum. Constat autem 
quod bellum carnis contra spiritum est contra legem naturalem. 
Item Sapientiae 8 dicitur (v. 21): Scio quod non possum esse 
continens nisi Deus dederit. Denique hactenus non est inventus 
homo qui sine gratia Dei per totam vitam aut per longum tem- 
pus servaverit omnia naturalia mandata: ergo impossibile est hoc 
inoraliter loquendo. 

10. — Tertia conclusio: Non potest etiam homo viribus natu- 


rae quodlibet praeceptum naturale in qualibet occasione servare 

absque Speciali auxilio. Haec conclusio non videtur quibusdam 
tam certa sicut praecedens. Nihilominus ejus oppositum non vi- 
detur nobis undique tutum. Primo quidem quia potest evenire 
aliqua occasio ubi absque certo periculo vitae non possit homo 
servare aliquod naturale praeceptum, v. g., si virginem quis aggre- 
diatur ut consentiat in stuprum, alioquin gladio perituram. Pro- 
fecto in tali eventu moraliter loquendo non videtur possibile quod 
illa femina resistat cum periculo vitae, nisi ex auxilio speciali Dei, 
etiamsi alias esset in gratia constituta. Ergo multo minus si erat 
in peccato mortali posset ex viribus naturae resistere. Similiter 
si juvenis sollicitetur a muliere pulchra loco et tempore opportuno 
quando etiam ipse sollicitabatur passione concupiscibili, impossi- 
bile est moraliter loquendo quod solis viribus naturae resistat. 

Et confirmatur. Nam ad hoc ordinatur illa petitio frequens 
orationis dominicae: Ne nos inducas in tentationem, hoc est, non 
permittas nos cadere in peccato ex aliqua tentatione, sed da no- 
bis auxilium quo possimus vincere tentationem et vincamus. Si 
autem viribus natulrae quamlibet tentationem sigillatim quantum- 
libet magnam posset homo vincere sine auxilio speciali Dei, non 
opus esset tam instanter orare, Er ne nos inducas in tentationem, 
neque illud praeceptum Christi: Vigilate et orate ne intretis in 
tentationem (Matth., 26, 4), esset necessarium. Nam quod homo 
jam habet ex viribus naturae, non opus est illi petere. 

Deinde haec doctrina passim invenitur apud sanctos Patres, 
ut etiam justi opus habeant speciale auxilium Dei invocare, ne 
vincantur in hujusmodi tentationibus. Ergo multo magis pecca- 
tores opus habent speciali Dei auxilio ad vincendam aliquam ten- 
tationem magnam. Vide Chrysostomum in Homilia 42 in populum 
ubi, loquens de negatione Petri, ait: *ut discas quid non tantum 
negligentiae fuit negatio, quantum absentiae Dei docentis eum 
humanas nosse mensuras, neque his quae a praeceptore diceban- 
tur contradicere neque altiora sapere, sed scire absque Deo nihil 
fieri posse,'et quod nisi Dominus aedificaverit domum in vanum 


laboraverunt", etc. (1). 
11. — Sed est observandum circa conclusionem praecedentem 


et istam quod haec impossibilitas de qua loquimur non est physica 


(1) Homilia 31. 3 in Epist. ad Hebraeos, cap. 12. MG 63. 215. (Cf. 433, ver- 
sionem Mutiani.) 


, 

aut metaphysica. Alias enim non peccaret homo qui nullam ha- 
bet notitiam specialis auxilii gratiae Dei. Sed intelligendae sunt 
istae conclusiones de morali impossibilitate. Pro cujus intelligen- 
tia nota quod impossibilitas physica aut metaphysica attenditur 
praecise penes repugnantiam intrinsecam rerum, ut impossibile 
est caecum esse videntem, Petrum simul currere et non currere. 
Hujusmodi res sunt impossibiles intrinsece ex natura rei neque 
possunt cadere sub praecepto. At vero moraliter impossibile de 
quo loquimur non ex naturis rerum physicis aut meta.physicis 
desumitur, sed ex hominum moribus et inclinationibus. Nam 
quando, v. g. variae et magnae difficultates in bona operatione 
occurrunt, facile deficiunt ab ordine legis, nisi ab aliquo superiori 
motivo in officio contineatur. Quapropter de homine praesertim 
existente in peccato mortali vel mortalibus ex quibus habitus vitii 
adquisivit, dicimus esse impossibile moraliter loquendo quod per 
multum temporis perseveret absque novo peccato, vel quod in 
magna occasione non corruat nisi speciali Dei auxilio contineatur. 

Haec autem moralis impossibilitas non destruit libertatem ar- 
bitrii humani, ita ut excuset a peccato, quia sua culpa homo caret 
illo speciali auxilio vel saltem propter suam indignitatem quae 
oritur ex praecedenti peccato. Nam et diabolus in multis peccat 
quotidie. Sed quia ejus obstinatio in malo est sibi voluntaria ex 
electione quam habuit ab initio et in qua permanet, non excusat 
illum a peccato et peccatis quae quotidie comittit tentando homi- 
nes ad malum. 

Homines autem in hac vita cum majore libertate peccant, quia 
nondum sunt obstinati in malo; sed tanto infirmiorem libertatem 
habent, quanto pluribus peccatis actualibus se devinxerunt. Non 
tamen ideo minus peccant, quia illam infirmitatem libertatis vo- 
luntariae contraxerunt. Habemus igitur quod cum dicimus mo- 
raliter esse impossibile hominem in natura lapsa aut in multis 
peccatis existentem servare omnia mandata aut a lege mandatum 
in certa quadam occasione absque speciali auxilio Dei, non loqui- 
mur de morali ut dicit libertatem in actibus humanis prout distin- 
guuntur actiones naturales necessariae et actiones morales et hu- 
manae. Nam hujusmodi moralitas inseparabilis est ab actu virtu- 
tis vel peccati, ità ut semper verificari debeat quod qui peccat 
vel studiose agit, habeat facultatem ad utrumlibet, scilicet ad 

operandum vel non operandum. Sed ex ista facultate sciens et pru- 
dens hic et nunc sic operatur et se determinat ad alteram partem 
contradictionis. Sed accipitur morale pro eo quod communiter et 
regulariter operantur homines, sicut dicimus impossibile est quod 
homo iracundus ex natura sua non irascatur in aliqua occasione. 
Non tamen per hanc impossibilitatem negamus quin libere appe- 
tat vindictam et peccet mortaliter sic appetendo, sed significa- 
mus communem cursum humanorum actuum, nisi adsit speciale 
Dei auxilium detinens hominem a peccato. 

12. — Quarta conclusio: Absolute loquendo concedendum est 
quod omnis homo quandiu est in hac vita potest implere omnia 
mandata naturalia et supernaturalia. Ista conclusio, si recte in- 
telligatur, certissima est secundum fidem catholicam. Sed est ob- 
servandum quod verbum illud *potest" non dicit virtuosam potes- 
tatem, quam omnis homo habeat quandiu est in hac vita quasi 
constitutus per illam in actu primo ad implenda mandata. Hoc 
enim solus justus qui est in gratia Dei habet per quam potest ser- 
Yare omnia mandata. Sed dicit possibilitatem verbum illud per 
quem omnis homo secundum communem legem Dei possibiliter 
erit justus ac proinde possibiliter servabit omnia mandata. Alias 
haec propositio est impossibilis: peccator servat omnia mandata 
Dei, et reprobus perseverat usque in finem in gratia Dei. Sed lo- 
quimur absolute et simpliciter secundum communem legem Dei 
secundum quam omnis homo possibiliter est justus quandiu est in 
hac vita. 

Sed adhuc est notandum quod haec possibilitas fundatur in 
duobus. Primo quidem et principaliter in virtute Christi, quae est 
sufficiens ad salutem humani generis ; secundario vero in libertate 
arbitrii, ut expresse dicit divus Thomas 3 p., q. 8, a. 3 ad primum. 
Et hoc modo asserit quod Christus est caput in potentia etiam 
infidelium. Et in 2. 2, q. 2, a. 5 ad primum argumentum quod erat 
hujusmodi: “Nullus tenetur ad id quod non est in ejus potestate; 
sed: credere aliquid explicite non est in potestate hominis...: ergo 
non tenetur homo credere aliquid explicite" respondet quod “si 
in potestate hominis dicatur esse aliquid excluso auxilio gratiae, 
sic ad multa tenetur homo ad quae non potest sine gratia praepa- 
rante, sicut ad diligendum Deum et ad credendum articulos fidei; 
sed tamen hoc potest homo cum auxilio gratiae. Quod quidem auxi- 

lium quibuscumque divinitus datur, ex misericordia datur; qui- 
bus autem non datur, ex justitia non datur in poenam praece- 
dentis peccati, et saltim originalis peccati, ut ait divus Augustinus 
in lib. De correptione et gratia, cap. 5 et 6. Ubi observa, quod, 
quamvis homines teneantur credere evangelium, tamen multi ex-, 
cusantur a peccato infidelitatis quia nullam notitiam habuerunt 
de illo et nullam inspirationem circa supernaturale objectum cujus 
nullam notitiam habuerunt. De qua re vide quae dixi late in 2. 2, 
q. 10, a. 1, dub. 1 et 2, et infra in hac materia plura dicemus. 

Nunc autem hoc documentum observetur: quod minor libertas 
requiritur et sufficit ad peccandum quam ad recte agendum. Voco 
autem minorem libertatem illam quàe est magis imperfecta et 
destituta principiis operativis et auxiliis divinis possibilibus 
absolute loquendo secundum legem communem. Unde major et 
perfectior libertas est in viro justo quam in peccatore, et multo 
major in viro confirmato in gratia quam in non confirmato. Et 
Iratio est quia quanto magis liberum arbitrium creaturae assimila- 
tur divino, tanto perfectius est et majorem libertatem haWfet in 
sua operatione. 

13, — Ad argumenta in oppositum respondetur. Ad primum 
negatur consequentia. Ad probationem respondetur quod, quamvis 
homo per exercitium bonorum operum moralium acquirat prompti- 
tudinem habitualem ad similes actus, tamen aliunde crescit diffi- 
cultas ex circumstantiis quae possunt emergere. Quarum una po- 
tissima est quae consurgit ex complexione corporis corruptibilis 
quo utitur anima in omnibus suis operationibus studiosis et in 
intellectualibus ad quas requiruntur phantasmata; quod quidem 
corpus lassitudine afficitur dum contravenitur ejus passionibus 
et inclinationibus naturalibus per rationem. Id quod exemplis pa- 
tefieri potest in variis tentationibus. V. g., irritatur Petrus ab 
aliquo improbo exprobrante. Et prima vice patienter se habet 
hodie et cras et tertia die. Et quamvis requirat aliquem habitum 
patientiae, tamen tam frequenter poterit irritari, quod crescat 
difficultas, maxime ex parte subjecti et objecti et amittat patien- 
tiam et prorumpat in vindictam, nisi speciali auxilio gratiae de- 
tineatur. Et simile exemplum est in tentationibus concupiscibilis. 
Quamvis enim aliquis homo hodie et cras et perendie se contineat 
et acquirat aliquem habitum continentiae, tamen nisi speciale Dei 

auxilium illi adsit, non est possibile moraliter loquendo quod sem- 
per se contineat, vel in vehementi passione cum praesentia objecti 
delectabilis hic et nunc se coerceat. Cujus rei moralis impossibili- 
tas non aliunde rationem habet quam ex infirmitate et lassitudine 
humani corporis, quod quidem dum ejus concupiscentiis resisti- 
tur, debilitatur et humores perturbantur, ac proinde interdum 
majores passiones solent insurgere quibus homo, nisi speciali auxi- 
lio gratiae adjutus, resistere non valet moraliter loquendo. Immo 
et ipse Aristoteles dixit esse impossibile animam diu sine vehe- 
menti aliqua delectatione permanere. Unde si in rebus spirituali- 
bus aut divinis non vehementer interdum delectatur homo, facile 
convertitur ad delectabilia secundum sensum. Unde et ipse Aris- 
toteles lib. 1 Ethicorum, cap. 8, et lib. De bona fortuna [asserit] 
esse extraordinarios Dei instinctus naturae datos ut possit homo 
vivere secundum rationem (1). De quo vide Ferrariensem lib. 3 
Contra gentes, cap. 81. Et idem videtur dixisse Plato in Phaedro. 
Nos autem christiani hujusmodi instinctus auxilio supernaturalis 
gratiae tribuimus. Itaque perseverare in omni occasione tam diffi- 
cile est, ut nullus habitus adquisitus viribus naturae illam difficul- 
tatem possit vincere, sed solo auxilio gratiae poterit homo per- 
manere in observatione naturalium praeceptorum. 

14. — Ad secundum argumentum respondetur quod non solum 
ex absentia gratiae, sed etiam ex naturae infirmitate provenit 
quod non possit homo perseverare in observantia mandatorum. 

15. — Ad rertium argumentum respondetur quod gratia et 
caritas etiam praestant naturae rationali sanitatem ut valeat homo 
naturalia praecepta servare. Gratia enim perficit naturam etiam 
intra proprios limites. 

16. — Ad quartum argumentum respondetur nego sequelam. Et 
ad probationem nego antecedens. Sunt enim multa peccata occulta, 
etiam contra legem naturalem, vel ex ignorantia vel omissione et 
oblivione, et maxime circa praeceptum naturale de dilectione Dei 
super omnia. 

Ad confirmationem respondetur nego sequelam. Nam prae- 
ceptum poenitentiae est affirmativum et non obligat nisi pro tem- 


pore. At vero periculum incidendi in alia peccata non est specialis 


(0 Arist., Ethica Nie. l| 1, c. 8, n. 11. Didot, 2, 8. 

materia hujus praecepti, sed aliorum quorum singula circa pro- 
prias materias obligant, ita ut non sit novum peccatum non sta- 
tim poenitere de praeterito ad evitandum periculum fornicationis, 
sed erit peccatum contra sextum praeceptum, si quis fornicetur 
cum posset per poenitentiam se reprimere a fornicatione. De qua 
re vide Canum in Relectione de poenitentia, parte 4, et Soto in 4, 
d. 17, q. 2, a. 6 et d. 18, q. 1, a. 4. 

Denique quid senserit divus Thomas circa praefatum dubium, 
non satis convenit inter ejus discipulos. Nam in 2 Sent., d. 28 
docet quod potest homo vitare omnia peccata mortalia contra le- 
gem naturae et implere omne praeceptum naturale collective et 
divisive; quam sententiam amplexus est Durandus ubi supra. 
Nihilominus idem divus Thomas in altero Scripto Sententiarum 
ad Hannibaldum, in eadem dist. 18, mutavit sententiam et sequitur 
doctrinam quam in nostris conclusionibus praecedentibus docui- 
mus et in aliis locis supra citatis. Unde, quamvis auctor Tabulae 
aureae dubio 688 nitatur conciliare loca divi Thomae, tamen me- 


lius Cajetanus ait divum Thomam mutasse sententiam. 


ARTICULUS QUINTUS 


Utrum homo possit mereri vitam aeternam sine gratia 


Conclusio est negativa. Ratio est quia vita aeterna est finis 
praesupponens et superexcedens proportionem humanae naturae 
virium. 

De materia hujus articuli agendum est infra in q. 114. Sed di- 
vus Thomas interponere voluit hunc articulum ut jaceret quoddam 


fundamentum pro articulo sequenti, ut statim videbimus. 


ARTICULUS SEXTUS 


Utrum homo possit seipsum ad gratiam praeparare per seipsum. 


absque exteriori auxilio gratiae 


1. — Prima conclusio: Praeparatio voluntatis ad bene operan- 


dum et Deo fruendum non potest fieri sine habituali gratiae dono. 


Sto. Tornas III 

Secunda conclusio: Ad hoc quod homo se.praeparet ad sus- 
ceptionem gratiae habitualis non oportet praesiupponere aliud do- 
num habituale in anima. Ratio est quia alias esset processus in 
infinitum. 

Tertia conclusio: Ad recipiendum gratiam habitualem oportet 
praesupponere aliquod auxilium gratuitum Dei interius animam 
movens sive inspirans bonum propositum. Ratio est quia cum ordo 
finium est secundum ordinem agentium, necesse est quod ad ulti- 
mum finem convertatur homo per motionem primi moventis. Sic 
igitur cum Deus sit primum movens simpliciter respectu omnium 
quae in ipsum convertuntur, necesse est quod homines justos con- 
vertat ad seipsum sicut ad specialem finem quem intendunt et 
cui cupiunt adhaerere non solum communi motione et auxilio, sed 
etiam gratuito et speciali. 

Quarta conclusio: Ista conclusio directe respondet quaestioni 
et est negativa. Ratio est quia praeparare se ad gratiam est con- 
verti in Deum ut in finem supernaturalem: ergo ab auctore su- 
pernaturaliter movente necesse est quod homo praeparetur ad 
gratiam. 

Quinta conclusio, quae colligitur ex solutionibus ad argumenta: 
Illud commune proloquium, facienti quod in se est Deus non dene- 
gat gratiam, non est intelligendum de faciente quod in se est ex 
viribus naturae, sed de faciente quod in se est cum auxilio Dei mo- 


ventis et trahentis ad se. 


2.— Cajetanus ad explicationem litterae hujus articuli respon- 
det duabus objectionibus Durandi in 2 Sent., d. 28, q. 1, a. ul- 
timo, quarum altera est contra quartam conclusionem. Nam homo 
potest absque speciali adjutorio Dei operari opus aliquod mo- 
raliter bonum; sed bonum opus morale habet immediatum ordi- 
nem ad bonum gratiae: ergo illud opus est praeparatorium ad 
gratiam. 

Confirm atur. Quia divus Thomas ibidem art. 4 videtur sentire 
quod homo faciendo quod in se est praeparat se ad gratiam. 

3.— Altera objectio est contra rationem conclusionis, videli- 
cet quod “solius primi agentis est praeparare ad ultimum finem", 
quae propositio falsa est. Et probatur ejus falsitas. Nam “licet 
perducere ad ultimum finem sit solius primi moventis, tamen 

disponere ad illum potest esse inferioris agentis", ut patet in ge- 
neratione hominis, ubi agens particulare disponit materiam ad 
animam recipiendam, quam solus Deus producit per creationem. 
Ergo similiter, licet solus Deus det gratiam, homo tamen se po- 
test disponere propria virtute ad gratiam recipiendam. 

4. — Ad solutionem harum objectionum notat Cajetanus quod 
ratio conclusionis principalis procedit ex per se notis quodammo- 
do. Ex eo enim quod omne agens agit propter finem aliquem sibi 
proprium, constat quod in finem proprium alicujus agentis nihil 
potest tendere nisi propter ipsum agens, quemadmodum neque 
alia propria alicui convenire possunt alteri nisi propter illud cui 
primo conveniunt. Ex quo sequitur quod tendere in finem ultimum 
ita sit proprium primi agentis, quod sibi non propter aliud, cete- 
ris vero quibus convenit propter ipsum conveniat in quocumque 
rerum ordine, sive tendant ut agentia, sive ut mobilia. Et ad hoc 
adducit divus Thomas exemplum de victoria in quam tendit miles 
non ut proprium finem, sed ut motus a duce, cujus proprius ulti- 
mus finis est victoria ipsa. Sed advertit Cajetanus quod multi 
falluntur in hoc, quia nesciunt distinguere inter disponere ad finem 
formaliter, vel materialiter. Nam disponere ad victoriam formali- 
ter est pugnare cum intentione operandi ad victoriam. Sed dispo- 
nere materialiter ad victoriam est tantum pugnare vel operari 
aliquid limitate ex praescripto alterius cujus pugna ab alio diri- 
gitur ad victoriam, scilicet a duce qui formaliter respicit victoriam 
ut proprium finem. Sunt autem aliqua agentia media quae movent 
mota ab alio ad eumdem finem ad quem tamen ab alio moventur. 
Descendendo igitur ad propositum de motu intentionis de quo est 
sermo, respondetur quod illa propositio, “solius primi agentis est 
tendere in finem ultimum", est verissima intellecta formaliter de 
tendentia in finem illum, quia nulla materia, nullum disponens, 
nullum adjuvans intendit in illum finem nisi ex primi agentis mo- 
tione, cui convenit praetendere illum finem ut proprium. 

Ex quo sequitur quod "instantia quae adducitur de agente na- 
turali disponente ad animam intellectivam peccat in hoc quod non 
advertit quod ultima dispositio ad animam intellectivam" fit in 
virtute animae intellectivae hominis generantis, ac proinde agit 
homo ille in virtute primi agentis, a quo solum est omnis anima 
intellectiva dependens ab eo in fieri et conservari. Neque enim 

intendit Cajetanus in hac doctrina quod homo generans hominem 
attingat virtute propria animae suae ad productionem alterius 
animae hominis geniti. Haec enim a solo Deo absque aliquo instru- 
mento aut media causa creatur. Sed intendit quod ipsamet ultima 
praeparatio et dispositio ad uniendam animam corpori attribuitur 
minus principaliter virtuti animae hominis generantis. Cujus ra- 
tio est quia omnis anima intellectiva a solo Deo pendet in fieri et 
conservari. Unde quicquid fit virtute animae principaliter tribui- 
tur ipsi Deo ut primo agenti, a quo solum anima pendet in fieri et 
conservari ac proinde in operari. 

5.— Jam vero ad objecta contra conclusionem respondet Ca- 
jetanus quod “facere opus bonum moraliter in humanis actibus 
non est propinqua praeparatio ad gratiam, sed necesse est addere 
quod fiat conversione media ad Deum ut finem supernaturalem; 
quoniam praeparatio ad gratiam inchoatio est intentionis creatu- 
rae respectu beatitudinis supernaturalis". Unde quia ad supre- 
mum agens spectat intendere in ultimum finem, quod est supre- 
mum bonum, impossibile est quod aliqua creatura intellectualis 
sine speciali Dei adjutorio se praeparet ad gratiam Dei, quia est 
specialis conjunctio supernaturalis ad ultimum finem et supre- 
mum bonum. 

6..— Ad probationem autem respondetur quod, “licet inter 
opus morale et opus gratiae sit immediatus ordo, non tamen inter 
opus pure morale et tale opus gratiae quod est donum habituale 
gratum faciens, inter quae mediat aliud opus gratiae, quae est 
conversio ad Deum, quae quidem in suo termino est meritoria 
utpote gratia informata". Et sic verificatur quod nullum opus con- 
summatum invenitur medium inter opus gratiae meritoriae et in- 
ter opus morale. Neque huic doctrinae dissonat quod homo facien- 
do quod in se est disponat se ad gratiam. Hoc enim intelligitur de 
homine faciente quod in se est ex auxilio speciali convertendo se 
ad Deum, sicut divus Thomas docet in solutione ad secundum. 

Denique notat Cajetanus circa solutionem ad secundum quod 
illud testimonium Joan., 15 (v. 5) : Sine me nihil potestis facere, 
“est universaliter intelligendum, sed proportionaliter distribuen- 
dum". Nam “quemadmodum nihil naturae sine Deo ut primo prin- 
cipio naturali fit, ita nihil gratiae sine illo ut primo principio 
fieri potest". Et quia praeparare se hominem ad gratiam est ali- 

quid gratiae, ideo sine Deo et Christo specialiter influente non 
potest homo facere quod in se est praeparando se ad gratiam. 


ARTICULUS SEPTIMUS 


Utrum homo possit resurgere a peccato sine auxilio gratiae 


1. — Conclusio: Requiritur auxilium gratiae ad hoc quod homo 
a peccato resurgat et quantum ad habituale donum et quantum 
ad interiorem Dei motionem. Ratio hujus conclusionis in summa 
est, quia resurgere a peccato est reparari hominem ad ea quae 
peccando amisit. Sed homo peccando incurrit triplex detrimen- 
tum, scilicet maculam, corruptionem boni naturalis, reatum poe- 
nae aeternae, quorum singula reparari non possunt sine auxilio 


gratiae habitualis et actualis motionis. 


2.— Cajetanus in hoc articulo in primis advertit ordinem ar- 
ticulorum hujus quaestionis. Nam in praecedentibus agit divus 
Thomas de necessitate gratiae in ordine ad bonum. Sed in isto 
articulo et sequenti, de necessitate gratiae respectu mali, in duo- 
bus autem ultimis de necessitate gratiae in homine constituto in 
gratia ad promotionem in bonum et perseverandum in gratia. 

Sed ego specialiter adverto convenientiam et differentiam in- 
ter hos duos articulos 6 et 7. Nam uterque agit de praeparatione 
ad gratiam. Sed differunt. Quia art. 6 abstrahit a peccato prae- 
cedenti, sed solum considerat vires naturae et definit non sufficere 
per se ipsas sine auxilio supernatural! praeparare se ad gratiam, 
etiamsi nullum peccatum praecessisset. Hic autem art. 7 conside- 
rat hominem in termino a quo magis remoto, scilicet in peccato, 
a quo necesse est speciali ratione resurgere auxilio gratiae Dei 
moventis ut ad gratiam praeparetur et eam adquirat. Et de tali 
resurrectione inquiritur an sit effectus auxili gratiae Dei. Et 
definitur quod est effectus utriusque auxilii gratiae, scilicet ha- 
bitualis et actualis motionis interioris Dei. 

Ubi adhuc observandum est quod divus Thomas non solum 
vocat auxilium Dei seu gratiae actualem motionem vel praemotio- 
nem, sed etiam ipsam gratiam habitualem infusam. Quae adver- 

tentia necessaria est pro his quae dicenda sunt in secundo tracta- 
tu. Sed modo considerandum est quod resurrectio a peccato du- 
pliciter potest considerari. Uno modo prout est in fieri; alio modo 
prout est in termino, sicut solemus considerare generari et ge- 
nitum esse quae sunt in eodem instanti. Priori quidem modo 
praeintelligitur auxilium gratiae interioris motionis Dei. Sed se- 
cundo modo praeintelligitur gratia habitualis quatenus ejus for- 
malis effectus est vita spiritualis per quam homo formaliter re- 
surgit a morte peccati. Propterea dixit divus Thomas quod ad 
hujusmodi resurrectionem necessarium erat utrumque auxilium, 


et gratiae interioris motionis et gratiae habitualis. 


3.— Est dubium circa hunc articulum et responsionem ad 
tertium ubi dicitur quod ordo naturae reparari non potest, nisi 
Deo voluntatem hominis ad se trahente per gratiam. Hoc enim 
ex duplici capite difficultatem habet. 

Primo ex parte Dei. Nam qualemcumque potest Deus hominem 
creare, talem potest absolute loquendo reparare. Sed Deus potest 
creare hominem absque gratia recte ordinatum. Ergo talem po- 
terit post lapsum reparare sine gratia. 

Secundo difficultatem habet ex parte hominis. Quia, ut inquit 
Aristoteles in Praedicamentis, et a divo Thoma approbatur in 
2 Sent., d. 28, "pravus ad meliores exercitationes deductus pro- 
ficiet" (1). Et probatur. Nam actus et habitus pravi non ita dimi- 
nuunt naturae bonum ut homo necessitetur ad manendum in ma- 
lum. Ergo poterit per voluntatem mutari in oppositum bonum et 
continua exercitatione voluntatem stabilire in subjectione ad Deum 
ut auctorem naturae, ac proinde reparabitur ordo naturae sine 
auxilio gratiae. 

4.— Ad priorem objectionem respondeo non esse praesentis 
loci de illa disputare, sed infra q. 113, a. 2 examinabitur, an de 
potentia absoluta possit Deus reparare peccatorem ad ordinem 
naturae, sine gratia. Nunc autem solum agitur de necessitate gra- 
tiae in comparatione ad vires hominis. Et sic definimus quod nullo 
modo potest homo per vires naturae et auxilio generali Dei se 
reparare ad ordinem naturae rationalis cum subjectione volunta- 


tis ad Deum auctorem naturae. 


(1) Aristot., 7^aedic-am., cap. 8. 

Ad secundam objectionem respondet Cajetanus quod duplici- 
ter potest intelligi in ordine naturae sic reparare hominem ut vo- 
luntas ejus Deo subjiciatur. Uno modo dé subjectione limitata et 
secundum quid; alio modo de subjectione simpliciter. Pro cujus 
intelligentia notat quod, *si fingamus homini non fuisse revelatum 
aliquid pertinens ad ordinem gratiae, tunc convertendo se in Deum 
ut auctorem naturae esset subjectus illi simpliciter". At vero de 
facto certum est esse ordinem gratiae revelatum. Unde ad con- 
versionem in Deum simpliciter subjiciendo se illi necesse est quod 
per gratiam reparetur a quo per peccatum deordinatus est ut ab 
auctore naturae. Et cum sit idem Deus omnino [auctor tam na- 
turae quam gratiae], et ordo naturae de facto subordinetur ordini 
gratiae, non potest homo reparari simpliciter et absolute etiam 
in ordine naturae, nisi ordo naturae conjungatur cum ordine 
gratiae. 

Unde respondetur ad objectionem quod “licet voluntas ho- 
minis sine gratia possit mutari de intemperantia ad esse tem- 
peratam, et de quolibet alio vitio et inobedientia legis ad obedien- 
tiam et subjectionem ad Deum ut est principium et finis naturae, 
tamen hoc non est esse subjectum Deo simpliciter et absolute, 
sed secundum quid”. Ut autem simpliciter subjiciatur necessarium 
est auxilium gratiae, quia mutatio voluntatis simpliciter ad ter- 
minum ad quem non potest fieri nisi simpliciter avertatur a ter- 
mino a quo. Est enim aversa voluntas per peccatum praecedens 
ab ipso Deo ut auctore etiam naturae. Unde reparari non poterit 
absque auxilio gratiae Dei. Per illud autem auxilium gratiae gra- 
tum facientis non solum reparatur homo ad ordinem gratiae, sed 
etiam reparatur in ipso ordine naturae. Et hoc est quod saepe 
dicit divus Thomas, quod gratia supplet vicem justitiae originalis 
sanando naturam secundum ordinem voluntatis et rationis na- 
turalis. 

Et si adhuc instetur quod “talis subjectio non spectat per se 
ad ordinem naturae, sed gratiae, respondetur, inquam, quod nihilo- 
minus gratia est necessaria... quia post lapsum hominis non datur 
medius status inter conversionem ad Deum finem supernaturalem 
et aversionem ab illo, etiam ut a fine naturali". Sed in statu na- 
turae integrae poterat dari medium inter esse conversum ad Deum 
ut finem supernaturalem et aversum ab illo ut a fine supernatu- 

rali, videlicet quia ille status praecise consideratus neque includit 
ilium ordinem neque excludit, sed dumtaxat in illo erat homo 
simpliciter conversus ad Deum ut finem naturalem. Neque haec 
doctrina praedicta est contra dictum Aristotelis ubi supra, quia 
ille nihil cognovit de conversione aut aversione a Deo ut est finis 
supernaturalis, sed dumtaxat intra limites naturalis luminis asse- 
ruit quod pravus ad meliores exercitationes deductus potest pro- 
ficere diminuendo habitum malum et adquirendo aliquem habitum 


bonum morale. 


5. — Jam vero circa hos duos articulos notandum est quod du- 
plex quaestio poterat disputari circa praeparationem ad gratiam 
vel resurrectionem a peccato. Alteram: an homo possit ex solis 
viribus naturae cum auxilio generali Dei seipsum ad gratiam prae- 
parare, ita ut infallibiliter vel tamquam ex merito vel tamquam 
ex lege statuta a Deo assequatur homo gratiam et remissionem 
peccatorum. Altera quaestio magis accommodata nostris tempo- 
ribus poterat disputari, an supposito aliquo auxilio supernatural! 
ad quod non infallibiliter sequitur gratia, valeat homo ex viribus 
naturae quasi partialiter concurrentibus cum illo auxilio, seipsum 
ad gratiam praeparare et efficaciter assequi gratiam Dei et re- 
missionem peccatorum; et ut clarius dicam, an possit homo ex 
viribus propriis rationalis naturae ita bene uti illis auxiliis supe- 
radditis et praevenientibus, ut infallibiliter assequatur gratiam 
et justificationem a peccato, ita sane ut bonus ille usus liberi ar- 
bitrii non sit effectus infallibilis alicujus auxilii interioris gratiae, 
sed liberum arbitrium faciat illud auxilium efficax esse; quod qui- 
dem prout a Deo proveniebat, non afferebat secum talem effica- 
ciam ut infallibiliter in opere sequeretur bonus usus liberi arbitrii. 
De ista secunda quaestione latissime dicendum est in secundo 
tractatu. De priore vero quaestione resolutorie in. hoc loco dice- 
mus quid sit tenendum, quamquam recentiores late disputant. 
Vide Zumel super istos duos articulos et Sotum lib. 2 De natura 
et gratia, ubi non solum contra lutheranos, sed etiam contra pe- 
lagianos agit de praeparatione ad gratiam, praesertim cap. 3. 
A nobis autem sequentibus conclusionibus quid sit sentiendum 
definiendum est. 


g. — Prima conclusio: Secundum fidem catholicam, certum est 

neminem valere naturae viribus ad gratiam se praeparare vel a 
peccato resurgere naturae viribus. Haec conclusio patet aperte ex 
sacris litteris in pluribus testimoniis, v. g., Joan., 6 (v. 44) : Nemo 
potest venire ad me nisi Pater qui misit me traxerit eum. Et pau- 
lo inferius (v. 66) : Nisi fuerit ei datum a Patre meo. Ubi nota 
quod non dixit, Pater qui creavit caelum, sed qui misit me, ut 
intelligeremus quod loquitur de Patre ut auctore gratiae, nam ut 
sic misit Christum. Item in eo quod dicit "traxerit" satis dat 
intelligere quod non sufficit auxilium generale, sed requiritur par- 
ticulare. Deinde ad Hebr., 11 (v. 6) dicitur: Sine fide impossibile 
est placere Deo. Sed fides est donum Dei non ex operibus, ut dici- 
tur ad Ephes., cap. 2. Ergo conclusio est de fide. 

Et confirmatur. Quia sine caritate impossibile est habere gra- 
tiam; sed actum caritatis, ut dictum est, non potest homo habere 
ex viribus naturae: ergo. Et in concilio Tridentino, sess. 6, can. 1, 
dicitur: “Si quis dixerit hominem suis operibus quae vel per vi- 
res naturae vel per legis doctrinam fit, absque divina per Jesum 
Christum gratia posse justificari coram Deo, anathema sit." Et 
can. 3: *Si quis dixerit sine praeveniente Spiritus Sancti inspira- 
tione atque ejus adjutorio hominem credere, sperare, diligere aut 
poenitere posse sicut oportet, ut ei justificationis gratia confe- 
ratur, anathema sit." Et omnia testimonia quae in art. 3 dubio 
principali attulimus pro confirmatione quintae conclusionis pro- 
bant etiam praesentem conclusionem. Vide etiam quae scripsimus 
in 2. 2, q. 10, a. 1, dubio 2 ad quartum, documento primo et se- 
quentibus. Denique sanctorum patrum testimonia plurima vide 
apud recentiores theologos super istos duos articulos. 

7. — Secunda conclusio: Non minus haereticum censeo assere- 
re hominem valere solis viribus naturae facere opus aliquod quod 
sit meritorium gratiae vel auxilii supernaturalis ex quo infalli- 
biliter sequatur gratia justificans. Haec conclusio eisdem testimo- 
niis probatur sicut praecedens. 

Sed dicet aliquis quod, quamvis homo non mereatur simplici- 
ter gratiam vel dispositionem ad gratiam, tamen [licet] asserere 
quod est lex infallibilis ut peccatori facienti quod in se est ex 
viribus naturae, maxime si nihil audivit de gratia evangelii, Deus 
statim illuminabit eum et justificabit illum, et quod meruit Chri- 


stus ut ita fieret. 

8.-—-Si quis ita dicat, sit tertia conclusio: Hoc asserere non 
solum est falsum, sed et temerarium, et ego existimo erroneum 
et contra doctrinam conciliorum et patrum. Et probatur. Nam 
si esset talis lex infallibilis, aut esset lex naturalis, vel superna- 
turalis positiva. Sed naturalis esse non potest, quia lumen natu- 
rale non dictat remissionem peccatorum, quae est purus articulus 
fidei. Lex autem supernaturalis nunquam talis invenitur in sacris 
litteris, neque per consequentiam evidentem deducitur ex revela- 
tis illa infallibilitas, ut facienti quod in se est ex solis viribus 
naturae detur remissio peccatorum. Item si esset talis lex, seque- 
retur quod illa actio bona ex viribus naturae facta esset meritoria 
remissionis peccatorum et gratiae. 

Praeterea si esset talis lex infallibilis, jalh tunc illa actio facta 
ex viribus naturae esset meritoria gratiae et remissionis pecca- 
torum. Probatur sequela. Quia ratio meriti fundatur in opere 
bono, in lege vel naturali, vel divina, aut positiva ordinante ali- 
quod opus ad praemium vel mercedem. Ergo si fuisset talis lex 
divina positiva ut facienti quod in se est ex solis viribus naturae 
statim daretur gratia, jam talis gratia daretur in praemium me- 
riti. Est exemplum. Si rex faceret legem ut quicumque occideret 
Tuream darentur illi mille ducati, profecto omnis qui Tuream 
occideret mereretur illud praemium et mercedem. Item cum Pau- 
lus inquit in priore ad Cor., cap. 4 (v. 7) : Quis enim te discernit? 
Quid autem habes quod non accepisti?: possemus respondere, non 
me discernit lex, quae pariter omnibus imponitur, sed ego me 
discerno viribus naturae ab altero qui non credit, quia ego me 
dispono propriis viribus naturae meae, ille autem alter non se dis- 
ponit, ac proinde non me discernit gratia sed natura. Similiter 
cum inquit Apostolus ad Rom., 11 (v. 35) : Quis prior dedit illi et 
retribuetur ei?, poterit homo respondere: ego prior dedi illi ex 
viribus propriis liberi arbitrii dispositionem; ipse autem Deus 
ex lege statuta dedit mihi gratiam et peccati remissionem. Si 
autem quis dicat ipsummet liberum arbitrium quo homo potest 
bene operari secundum rationem, esse etiam donum et gratiam 
Dei, hic jam non erit catholicus sed expresse pelagianus. Nam 
Pelagius hanc solam gratiam homini a Deo factam ajebat, quia 
dedit ei liberum arbitrium et conservat illud quo possit homo 
credere et bene operari et Christum imitari. Si quae autem alia 

donabat Deus, haec omnia proderant ut melius et facilius opera- 
retur homo. De qua re videndus est divus Augustinus lib. 1 De 
gratia Christi contra Pelagium et Caelestium. Neque enim libe- 
rum arbitrium potest dici donum et gratiam Dei magis quam ho- 
minem esse risibilem, quia utrumque est proprietas quae con- 
sequitur naturam hominis. Tota igitur gratia intra limites na- 
turae ea est quia Deus homini dedit esse per creationem educens 
illum ex nihilo. Reliqua vero consequuntur ipsam naturam et di- 
cuntur illi naturaliter debita quia pertinent ad ejus diffinitionem 
secundario. Ergo per liberum arbitrium non distinguuntur fideles 
ab infidelibus neque justi ab injustis, sed per gratiam Dei super- 
naturaliter operantis et praeparantis liberum arbitrium. Alias 
facile possemus assignare rationem differentiae quare aut ita 
eadem praedicatione evangelii et visis eisdem miraculis, unus cre- 
dit et justificatur et alius nec justificatur nec credit. Possemus 
enim dicere hanc differentiam ab innata libertate utriusque ho- 
minis provenire, contra illud dictum divi Augustini: “Quare is- 
tum trahat et illum non trahat, nolli velle judicare si non vis erra- 
re" (1) ; ac si diceret divus Augustinus: non inquiras certam ra- 
tionem ex parte naturae liberi arbitrii, sed hanc differentiam attri- 
bue incomprehensibili gratiae Dei 'dicens cum Apostolo: O altitudo 
divitiarum, etc. 

Et denique si esset talis lex infallibilis, frustra concilia anti- 
qua et nova diffinirent non posse hominem aliquid facere quod ad 
vitam, aeternam pertineat ex facultate naturae. Nam profecto ta- 
lis praeparatio facta ex viribus naturae multum conduceret ex 
lege extrinseca ad gratiam adquirendam quae est radix vitae 
aeternae. 

Ex dictis sequitur eadem censura dignum videri quod aliqui 
dicunt, fortassis esse talem legem. Nam haec assertio dubitat de 
doctrina certa et catholica, ut probatum est. Dubius autem in 
fide, infidelis est. 

Quod si quis objiciat contra nos id quod diximus in 2. 2, a. 1, 
dub. 2 ad quartum, q. 10, “quod si homo veniens ad usum rationis 
faciat in illa prima deliberatione quantum in se est convertendo 
se ad bonum secundum rationem persequendum, pie credimus quod 


(1) S. August., Tract. in Joannem, tr. 26, n. 2. ML- 33, 1.607. 

omnis qui ita se gesserit illuminatur et justificatur a Deo per 
gratiam sicut videtur dicere divus Thomas 1. 2, q. 89, a. 6”. 

Respondetur quod ibidem statim in eodem loco, interposita 
prius explicatione ampla de auxiliis sufficientibus et efficacibus, 
diximus quod cum aliquis venit ad usum rationis et convertitur 
efficaciter ad omne bonum rationis prosequendum, si ille tunc 
justificatur, ut opinio divi Thomae affirmat, necesse est conse- 
quenter asserere quod ille homo praeventus fuerit divino superna- 
turalique auxilio ut ita se disponeret qualiter oportebat ad re- 
missionem peccati. Non igitur quia ille fecerat quod in se erat ex 
viribus naturae ideo consecutus est auxilium supernaturale et gra- 
tiam; sed potius quia praeventus est a Deo et praeilluminatus 
auxilio sufficienti et efficaci, ideo conversus est non solum ad 
bonum supernaturale, sed etiam ad bonum rationis naturae pro- 
portionatum. Et sic intelligitur commune proloquium: “facienti 
quod in se est Deus non denegat gratiam, hoc est, si homo prae- 
ventus divino auxilio fecerit quod in se est, consequetur gratiam 
justificantem””. Et ita intelligit divus Thomas in hac quaest., a. 6, 
ad secundum et quartum, et a. 7 ad primum. Quotiescumque enim 
de libero arbitrio agitur quod pertinet ad remissionem peccati et 
gratiam infundendam, semper praesupponitur in sacris litteris 
auxilium gratiae praevenientis juxta doctrinam concilii Tridenti- 
ni, sess. 6, cap. 5: “cum dicitur in sacris litteris Convertim ini ad 
me et ego convertar ad vos, libertatis nostrae admonemur; cum 
autem respondemus, Converte nos Domine et convertemur, Dei 
nos gratia praeveniri confitemur". 

9. — Nihilominus adversus hanc doctrinam solent fieri commu 
nia argumenta quaedam tam ex sacra scriptura quam ex doctrina 
sanctorum quibus intenditur probari quod sit lex infallibilis ut 
qui fecerit aliqua opera misericordiae, consequetur remissionem 
peccatorum et gratiam Dei. V. g., Tobiae, 4 (v. 11) . Eleemosyna 
a peccato et a morte liberat, et non patietur animam ire in tene- 
bris. Sed hoc testimonium et similia sanctorum patrum dupliciter 
explicanda sunt. Primo juxta illud Apostoli Z ad Cor., 13 (v. 3): 
Si distribuero omnes facultates meas in cibos pauperum.. cari- 
tatem autem non habuero, nihil mihi prodest. Secundo possunt 
explicari quatenus auxilio Dei supernatural! diriguntur haec ope- 
ra ut homo assequatur divinam misericordiam, sive in justificatio- 


QUAEST. CIX, ART. 8 109 


ne, sive in augmento gratiae, juxta illud Math., cap. 5 (v. 7): 


Beati misericordes, quoniam ipsi misericordiam consequentur. 


ARTICULUS OCTAVUS 
Utrum homo sine gratia possit non peccare 


1. — Conclusio prima: Homo in statu naturae integrae ex pro- 
priis viribus sine gratia habituali poterat non peccare neque mor- 
taliter neque venialiter, praesupposito tamen auxilio Dei conser- 
vantis in bono. 

Secunda conclusio: In statu naturae corruptae indiget homo 
gratia Dei habituali sanante naturam ad hoc quod omnino a peccato 
abstineat. 

Tertia conclusio: In praesenti vita, sanata natura quantum ad 
mentem per gratiam habitualem, potest homo abstinere ab omni 


peccato mortali, non tamen ab omni veniali. 


2.— De prima conclusione sufficiunt quae dicta sunt super 
praecedentes articulos. Cajetanus autem contendit super hunc 
art. probare quod prima conclusio intelligitur de omni peccato, 
etiam contra praecepta supernaturalia. Ait enim aliud esse im- 
plere praecepta supernaturalia, aliud vero non peccare contra 
illa. Nam ut impleantur magis requiritur quam ut non peccetur 
contra illa. Etenim ut impleantur requiritur actus supernaturalis, 
ad quem non sufficiunt vires naturae sine auxilio supernaturali. 
Sed ut non peccet homo contra illa non requiritur aliquis actus, 
sed satis est si non ponat obicem divinae gratiae; quemadmodum 
ille qui ignorat invincibiliter legem supernàturalem non peccat 
contra illam, sed neque illam implet. 

3.— Probatur secundo quia homo in statu naturae integrae 
poterat ex propriis conservare immortalitatem sicut justitiam 
ipsam originalem: ergo poterat ex propriis vitare omne pecca- 
tum. Patet consequentia quia per quodvis peccatum amitteret 


immortalitatem. 


Confirmatur ex Augustino lib. De correptione et gratia, cap. 12, 


110 DOMINICUS BASEZ 


abi ait hominem in paradiso potuisse non peccare sicut et non 
mori. 

4.— Nihilominus contraria sententia est communis, maxime 
inter thomistas. Et probatur quod divus Thomas in prima conclu- 
sione non loquatur nisi tantum praecise de non peccare contra 
legem naturalem. Quia nihil aliud praesupponit quam auxilium 
generale Dei conservantis hominem in bono. Sed si loqueretur de 
non peccare contra legem supernaturalem per totam vitam, prae- 
supponeret auxilium speciale quo posset perseverare non trans- 
grediendo praeceptum supernaturale, quod re vera transgres- 
sus est. 

Et confirmatur. Nam vel divus Thomas loquitur de non pecca- 
re pro aliquo instanti vel parvo tempore, aut de nunquam peccare. 
Si priori modo loquatur, non erit differentia in statu naturae 
corruptae, in quo etiam pro aliquo tempore non peccat homo. Si 
autem posteriori modo loquatur, ut re vera loquitur, habemus in- 
tentum. Et constat differentia inter utrumque statum. Quia in 
statu naturae corruptae indiget homo gratia sanante ad hoc quod 
omnino abstinéat a peccato quod est contra legem naturalem. 
Deinde praeceptum supernaturale fidei et alia hujusmodi obligant 
ad aliquem actum supernaturalem., ita ut si pro tempore quo obli- 
gant se habeat homo pure negative, peccet mortaliter. Igitur ad 
nunquam peccandum contra praeceptum supernaturale in illo sta- 
tu eget homo auxilio supernatural! gratiae. 

Et haec est expressa sententia divi Thomae supra q. 62, a. 3 
ad secundum ubi ait esse quidem peccata quae non possunt vitari 
sine supernatural! auxilio Dei, qualia sunt peccata contra virtu- 
tes theologicas. Et divus Augustinus lib. De natura et gratia, 
cap. 18, et lib. 14 De civitate Dei, cap. 26, et in Enchiridions, 
cap. 106 et 107, ait expresse quod primus homo indigebat divino 
adjutorio ut posset non peccare et in rectitudine qua conditus 
fuit permanere. Et in concilio Arausicano, can. 19 dicitur: “Na- 
tura humana etiamsi in illa integritate in qua est condita perma- 
neret, nullo modo seipsam, creatore suo non adjuvante, servaret. 
Unde cum sine gratia Dei non possit salutem custodire quam acce- 
pit, quomodo sine Dei gratia poterit reparare quod perdidit?" 
Hoc testimonium notetur pro articulo sequenti. 

5. — Ad rationem autem Cajetani priorem jam diximus illam 

distinctionem esse malam et inutilem. Et exemplum quod affert 
de ignorante invincibiliter legem supernaturalem non est ad pro- 
positum, tum quia procedit etiam in statu naturae corruptae, et 
certe divus Thomas in prima conclusione loquitur de natura in- 
tegra; tum etiam quia proprie loquendo- quando homo se habet 
pure negative circa aliquod praeceptum, quatenus non peccat con- 
tra illud neque impedit, non dicitur ex viribus naturae ita se ge- 
rere, nam etiam dormiens poterit ita se habere. Sed cum dicimus 
ex viribus naturae posse hominem non peccare, consideramus vi- 
res naturae quasi principium alicujus rei voluntariae directe vel 
indirecte. V. g., cum aliquis, sufficienter sibi proposito evangelio, 
discredit vel non credit, tunc quidem proprie dicimus quod ex vi- 
ribus naturae potuit peccare contra legem supernaturalem et 
peccavit de facto. At vero cum aliquis habet ignorantiam invin- 
cibilem, non potest dici proprie quod ille homo ex viribus naturae 
non peccat. 

6.— Ad secundum argumentum nego antecedens, supposito 
quod de facto ordinabatur homo ad finem supernaturalem, a qua 
ordinatione dependebat immortalitas ejus et justitia originalis, 
ut diximus in superioribus. 

Ad confirmationem respondetur quod homo in paradiso po- 
tuit non peccare, quoniam habuit gratiam qua potuit conservare 
se in obedientia. Sed non habuit auxilium gratiae quo non pecca- 
ret; quod quidem si habuisset non frangeret praeceptum obedien- 
tiae. Et hic modus loquendi est divi Augustini saepissime, ut in 
sequentibus patebit, ut aliud sit auxilium quo homo potest serva- 
re legem, et aliud quo servet. Illud enim constituit hominem quasi 
in actu primo; hoc vero constituit in actu secundo efficaciter; et 
dicitur auxilium efficax, cui nullus duro corde resistit. 

Dubium aliud movet hic Cajetanus, an homo existens in pecca- 
to mortali possit diu permanere absque alio peccato mortali. De 
hoc tamen satis diximus supra art. 4, unde constat responsio ad 
ea quae Cajetanus multipliciter objicit. 


7.— Est hic dubium breviter examinandum circa tertiam con- 
clusionem: Utrum homo existens in gratia possit vitare omnia 


peccata venialia collective, ita ut per longum tempus vel per totam 


vitam non peccet venialiter. 

De quo vide Soto, lib. 3 De natura et gratia, cap. 3 et 4 et re- 
centiores theologos in suis scriptis super istum articulum. 

De hac re fuerunt haereticorum errores varii. Primus fuit 
Pelagii qui, ut refert divus Augustinus lib. De haeresibus, haere- 
si 88, et in Epistola 95, ajebat posse hominem ex propriis viribus 
naturae vitare omnia peccata etiam venialia, immo vero negabat 
haec duo stare simul, quod aliquis esset justus, et venialiter 
peccaret. Et divus Hieronymus refert lib. 2 Contra Jovinianum 
errorem illius qui negat hominem semel justum posse amplius 
peccare venialiter. Et probabat ex illo primae Joan., 3 (v. 9) : Qui 
nàtus est ex Deo non peccat, sed neque peccare potest. 

Confirmatur. Quia sacrae scripturae saepissime hortantur fide- 
les ut sint immaculati: ergo possibile est in hac vita omnes 
justos esse omnino immaculatos. 

8. — Arguitur secundo argumento communi. Quia potest homo 
justus vitare hoc peccatum, et sic de singulis: ergo per multum 
tempus pro sua libertate poterit omnia vitare. 

9. — Arguitur rertio. Homo existens in gratia potest vitare 
omnia peccata mortalia: ergo poterit vitare omnia venialia. Pro- 
batur consequentia. Nam qüi potest id quod difficilius est, pote- 
rit quod minus difficile est. Sed tentationes peccatorum morta- 
lium sunt vehementiores. Ergo justus qui habet potestatem per 
gratiam illas superandi poterit etiam vincere omnia peccata ve- 
nialia. 

Denique ex ratione divi Thomae saltem sequitur quod omnia 
venialia quae non sunt ex subreptione posset homo justus vitare 
per totam vitam aut per longum tempus, qualia sunt verbum otio- 
sum et mendacium officiosum et nimia cura rerum temporalium, 
plus comedere aut bibere quam oportet et alia hujusmodi. 

Alter error fuit Lutheri asserentis omnia opera hominis esse 
peccata coram Deo; sed homini justo propter fiduciam non im- 
putabantur. Et probat ex illo Isaiae, 64 (v. 6): Omnes justitiae 
nostrae quasi pannus menstruatae coram eo. De quo errore vide 
Soto ubi supra. 

Prior error Pelagii condemnatus est in concilio Milevitano, 
can. 6 et 7 et 8, et plurimis sacrae scripturae testimoniis quae re- 
ferunt recentiores theologi super istum articulum; et denique in 
concilio Tridentino, sess. 6, can. 23, diffinitur expresse contra 

errorem Pelagii. Et excipitur determinate beata Virgo ab omni 
peccato veniali, ut tenet Ecclesia. 

10. — Pro decisione sit prima conclusio: Justi per aliquod tem 
pus breve possunt esse absque omni peccato veniali, v. g., per 
unam horam aut per unum diem. Probatur conclusio. Qui justus 
[est] per fervorem caritatis obtinet veniam omnium peccatorum 
venialium quibus nullo modo haberet voluntas in proposito. Ergo 
cum jam sit omnino mundus, non necesse est quod immediate 
peccet venialiter, sed poterit statim communicare et perseverare 
in devotione per unam horam aut duas. Alioquin justus in omni 
opere suo peccaret venialiter, quod est condemnatum in concilio 
Tridentino ubi supra, can. 25: “Si quis in quolibet bono opere 
justum peccare venialiter dixerit... anathema sit.” Cum igitur 
homo digne communicando non peccet, et per communionem re- 
mittantur peccata venialia, poterit permanere per aliquod tempus 
immunis a peccato, et exercere se in alio bono opere. 

Si quis autem objiciat Prov. 24 (v. 16) : Septies in die cadit 
justus et resurget: ergo per unum diem non poterit justus esse 
absque peccato veniali. Respondetur quod sensus illius sententiae 
est quod, si justus septies ceciderit in die, virtute justitiae resuir- 
get a peccatis venialibus. Praecesserat enim: Ne quaeras impie- 
tatem in domo justi; septies enim cadit justus in die et resurget. 
Impius autem in malum corruet, hoc est in peccatum mortale. 

Rursus si quis objiciat diffinitionem concilio Milevitani ubi 
supra ubi decernitur quod, justi vere et proprie pro seipsis orant: 
Dimitte nobis debita nostra: ergo quotiescumque justi orant ha- 
bent veniale peccatum. Respondetur nego consequentiam, quia 
mens concilii non est diffinire quod justi perpetuo sunt in peccato 
veniali; alias nunquam obtinerent quod postulant. Sed quia saepe 
venialiter delinquunt, saepe etiam pro seipsis vere et proprie orant, 
Dim itte nobis debita nostra. Quae petitio duplicem potest habere 
sensum. Primus est ut petant remissionem culpae venialis. Alter 
est ut petant remissionem poenae debitae peccatis venialibus, 
etiam remissis quantum ad culpam. 

11. — Secunda conclusio: Probabilius potest dici quod justus 
absque speciali privilegio, sed virtute gratiae quam habet inten- 
sam, potest vitare omnia illa peccata venialia quae non fiunt ex 


subreptione sed ex proposito et ex deliberatione animi. Tamen 

probabilius videtur magistro Soto et aliis ubi supra quod omnia 
ista quae sunt ex proposito non potest justus vitare omnia collecti- 
ve. Quod si haec secunda pars conclusionis universaliter de omni 
justo intelligatur, mihi non est probabilis. Sunt enim multi justi 
in Ecclesia perfecti qui nullatenus ex proposito aut deliberatione 
animi dicent unum mendacium officiosum aut verbum otiosum vel 
quodvis aliud quod sciant esse veniale peccatum. Ceterum non ca- 
rebunt venialibus peccatis ex aliqua subreptione partis inferioris. 
Hujusmodi perfectionem habuerunt proculdubio Apostolus, Joan- 
nes Baptista et sanctus Joseph. Sed etiam multi alii confessores 
habuerunt hanc perfectionem. 

12. — Tertia conclusio: £x privilegio speciali poterit justus 
omnia peccata venialia vitare etiam collective per totam vitam. 
Et haec conclusio certissima est secundum fidem quantum ad bea- 
tam Virginem Dei genitricem. Nam concilium Tridentinum ubi 
supra excipit beatam Virginem a peccato veniali ut tenet Eccle- 
sia. Et in sexta synodo generali actione 11 asseritur beata Virgo 
immunis ab omni peccato. De qua re vide divum Thomam 3 p., 
q. 27, a. 4. 

Sed quaeritur utrum hoc privilegium possit extendi ad aliquem 
alium sanctorum. Respondetur negative ut constat ex dictis 
scripturarum jam citatis. 

Quaeritur autem in quo consistat hoc privilegium. Ad quod 
respondet Durandus in 3, d. 3, q. 4 quod non consistit in aliqua 
perfectione gratiae habitualis, sed dumtaxat consistit in extrinse- 
ca manutentia Dei. Sed tamen divus Thomas ibidem q. 1, a. 2, 
gla. 3 ait hoc privilegium consistere in maxima perfectione gra- 
tiae, quae fuit tanta in beata Virgine ut omnino abstulerit po- 
tentiam peccandi. 

Sed nota quod duplex perfectio gratiae potest considerari. AI- 
tera secundum intensionem habitus, quae in hac vita potest cres- 
cere absque limite. Altera vero secundum perfectionem quam ha- 
bet in patria, etiamsi sit minima in intensione. Quam perfectionem 
etiam in ista vita potest gratia habitualis habere quantum ad ali- 
qua. Dicimus ergo quod secundum priorem perfectionem intensio- 
nis non habet gratia habitualis quamtumlibet intensa dare facul- 
tatem homini ad nunquam peccandum venialiter. At vero secun- 
dum perfectionem gratiae quam habet in patria et participatur 

in via praestat facultatem intrinsecam ad nunquam peccandum 
venialiter beatae Virgini, quemadmodum Apostolis confirmatis in 
gratia praestat facultatem nunquam peccandi mortaliter. Quae 
confirmatio non consistebat in sola manutenentia Dei. Alias omnes 
praedestinati essent in hac vita aliquo tempore confirmati in gra- 
tia; siquidem pro aliquo tempore adest illis manutenentia Dei ut 
sint in gratia antequam moriantur. Sed consistit in illa intrinseca 
perfectione secundi generis. Ad hunc etiam modum docet divus 
Thomas in 3 p., q. 27 quod in beata Virgine pér gratiam sanctifica- 
tionis in conceptione ejus ligatus fuit fomes peccati; sed postea 
quando concepit Filium Dei extinctus fuit omnino fomes peccati. 
Quae quidem extinctio extrinseca erat ex virtute gratiae parti- 
cipata ex conditionibus beatitudinis, et non per solam manutenen- 
tiam Spiritus Sancti. Quemadmodum etiam immortalitas primi 
hominis in statu innocentiae non erat per solam manutenentiam 
Dei, sed per aliquid intrinsecum continens hominem in incorruptio- 
ne, ut ait divus Thomas 1 p., q. 97, maxime art. 2 ad quartum. 
Nunquam tamen excluditur per haec dona intrinseca auxilium 
Dei moventis cum opus fuerit hominem justum exercere aliquam 
bonam actionem. 

13. —- Ad argumenta posita in principio dubii respondetur. Ad 
primum quod illud testimonium intelligendum est quantum est ex 
parte gratiae et caritatis. 

Ad confirmationem respondetur cum Augustino in libro De 
perfectione justitiae quod esse hominem immaculatum omnino 
etiam quantum ad peccata venialia non complete perficitur in hac 
vita; sed ista perfectio erit in patria. Et hoc est quod hortantur 
sacrae litterae, ut taliter vivamus quod perveniamus ad illam per- 
fectionem. Et ita explicat Augustinus illud ad Ephes., 5 (v. 27) : 
Ut exhiberet sibi sponsam non habentem maculam, etc., ubi ait 
Augustinus quod hoc non completur perfecte nisi in patria. 

14.— Ad secundum negatur consequentia, ut patet jam ex 
supradictis, quod moraliter loquendo est impossibile vitare omnia 
venialia. 

15. — Ad tertium etiam negatur consequentia. Ad probatio- 
nem negatur iterum consequentia ultima, quia major difficultas 
est abstinere ab omni peccato mortali et veniali quam a solo mor- 


tali. Immo vero magis est in potestate hominis justi abstinere ab 

omni peccato mortali quam ab omni veniali, quia gratia habi- 
tualis sanat hominem quantum ad mentem, in qua est peccatum 
mortale, non autem sanat hominem quantum ad perfectionem in 
qua est peccatum veniale, ad quod minimus consensus sufficit. Et 


haec de hoc toto articulo. 


ARTICULUS NONUS 


Utrum ille qui jam consecutus est gratiam, per seipsum possit 


operari bonum et vitare peccatum, absque alio auxilio gratiae 


Prima conclusio: Justificatus non indiget alio habituali dono 
ad recte vivendum et vitandum peccatum praeter donum habituale 
gratiae. Haec conclusio relinquitur a divo Thoma tanquam certa 
et manifesta, quia habitualis gratia datur per modum praemii 
constituentis hominem in actu primo ad recte operandum. 

Secunda conclusio: Justificatus indiget alio auxilio gratiae Dei 


ut a Deo moveatur ad recte agendum. 


ARTICULUS DECIMUS 


Utrum homo in gratia constitutus indigeat auxilio gratiae 


ad perseverandum 


1. — Prima conclusio : Si perseverantia dicatur habitus firmans 
hominem in bono contra tristitias supervenientes vel secundum 
quem habet propositum perseverandi in bono, non opus est alio 
auxilio ad habendam istam perseverantiam. Ratio est quia utroque 
modo accipiatur perseverantia infunditur ille habitus cum gratia. 

Secunda conclusio : Si accipiatur perseverantia ut est continua- 
tio quaedam boni usque ad finem vitae, ad talem perseverantiam 
habendam homo in gratia constitutus non indiget aliqua alia ha- 
bituali gratia, sed indiget divino auxilio ipsum dirigente et prote- 
gente contra impulsus tentationum. 

Tertia conclusio: Justificatus per gratiam necesse habet a Deo 


petere praedictum perseverandi donum. 

2.— Est dubium gravissimum circa secundam conclusionem 
articuli noni: Utrum justificatus habituali gratia et habitibus vir- 
tutum infusarum indigeat deinceps ad singulos actus bonos auxilio 
gratiae quo actualiter moveatur a Deo ad bene operandum. 

Arguitur primo pro parte negativa. Homo in natura corrupta 
propriis viribus, quantumlibet sit peccato infectus, potest facere 
aliquod bonum morale sine auxilio gratiae. Ergo etiam et multo 
magis constitutus in gratia poterit idem opus morale praestare 
absque alio auxilio supernatural! 

3. — Sed 'dices quod, quamvis possit tale opus facere ex solis 
E viribus naturae, tamen ut fiat meritorie respectu vitae aeternae ne- 
cessarium est auxilium speciale et actuale quo ille actus referatur 
ex caritate in Deum. 

Contra et arguitur secundo. Ad hoc quod aliquis actus mo- 
raliter bonus referatur in finem supernaturalem, non est necesse 
quod actualiter referatur in illum ex caritate, sed sufficit quod 
referatur saltem virtualiter, videlicet in virtute alicujus actus qui 
praecessit, scilicet caritatis. Sed omnis qui est in gratia justifi- 
catus per suam propriam dispositionem retulit actualiter se et 
omnia referibilia in Deum finem supernaturalem. Ergo actus bonus 
moralis postea factus ex viribus naturae erit meritorius vitae 
aeternae. 

Et confirmatur ex illo Gen., 4 (v. 4): Respexit Dominus ad: 
Abel et ad munera ejus, id est quia persona ipsius Abel erat in 
gratia, etiam munera ejus accepta erant Deo. Ergo opus moraliter 
bonum et absque mala circumstantia factum ab eo qui est in 
gratia erit acceptum Deo et meritorium vitae aeternae. 

4.— Arguitur tertio ex doctrina divi Thomae art. 9 ad pri- 
mum, quod erat hujusmodi: Gratia ad hoc datur nobis ut possimus 
bonum facere et vitare peccatum. Ergo si per gratiam homo non 
potest hoc facere, videtur quod vel frustra detur, vel quod sit im- 
perfecta potestas. Et respondet divus Thomas quod “donum gra- 
tiae habitualis non ad hoc datur nobis ut non indigeamus ulterius 
divino auxilio; indiget enim quaelibet creatura ut a Deo conser- 
vetur in bono quod ab eo accepit". Ergo sufficit, secundum divum 
Thomam, quod Deus conservet hominem cum habituali gratia, 
ut valeat postea operari aliquem actum etiam supernaturalem 

elicitum a virtutibus infusis absque alio auxilio actualis motionis 
gratiae Dei. 

5. — Arguitur quarto. Homo in statu naturae integrae per 
dona supernaturalia cum solo concursu generali Dei poterat ope- 
rari suam salutem vitamque aeternam promereri usque ad finem 
absque aliis specialibus auxiliis. Ergo et nunc homo justificatus 
absque speciali auxilio poterit unum aut alterum opus superna- 
turale bonum facere et meritorium vitae aeternae, quamvis ad per- 
severandum per longum tempus et usque ad finem vitae indigeat 
speciali auxilio. 

Et confirmatur ex divo Thoma ex secunda ratione secundae 
conclusionis in qua, postquam in prima ratione quae videtur pro- 
cedere de auxilio generali, cum inquit *nulla res creata potest in 
quemcumque actum prodire nisi in virtute motionis divinae", ad- 
jecit insuper rationem specialem desumptam ex conditione status 
praesentis humanae naturae, “quae licet per gratiam sanetur 
quantum ad mentem, remanet tamen in ea corruptio et infectio 
quantum ad carnem", et quaedam obscuritas ignorantiae in in- 
tellectu; “et ideo necesse est nobis ut a Deo dirigamur et prote- 
gamur". Ex qua ratione non colligitur quod ad singulos actus su- 
pernaturales homo justificatus indigeat speciali auxilio divinae 
motionis, sed dumtaxat ad illos in quibus intervenit vel ignoran- 
tiae obscuritas in intellectu, vel gravis repugnantia carnis contra 
spiritum. 

Confirm atur secundo ex Cajetano qui ait conclusionem respon- 
sivam titulo articuli esse intelligendam non limitate hic et nunc 
respectu hujus actus vel alterius, sed absolute quod homo jam 
consecutus gratiam non potest operari bona operanda et mala 
vitanda sine speciali auxilio Dei ultra gratiam habitualem. Ergo 
Cajetanus non de singulis actibus etiam supernaturalibus intelli- 
git conclusionem, sed per multum temporis vel per totam vitam 
vel in difficillimis occasionibus. 

6. — Pro intelligentia hujus difficultatis explicandus est sen- 
sus articuli noni et conclusionis respondentis titulo. Nam Cajeta- 
nus triplicem sensum proponit. Primus est ut sit sensus “de bono 
morali vel meritorio indefinite. Et sic esset quaestio utrum posset 
homo justificatus aliquod bonum sive morale sive meritorium ope- 
rari" absque novo auxilio divinae motionis. Et hic sensus 'quibus- 

dam placet, qui accipiunt ex hoc articulo occasionem ut putent de 
sententia divi Thomae non posse hominem sine speciali auxilio ali- 
quod bonum opus morale facere. Sed hanc sententiam jam supra 
rejecimus tamquam alienam a veritate et a sententia divi Thomae. 
Alter sensus sit “ut sit sermo de bono et malo universaliter. Et 
tunc est quaestio utrum homo in gratia constitutus possit omne 
bonum opus ad se pertinens facere et omne malum vitare" absque 
novo auxilio gratiae. Et ita conclusio debet esse negativa, quam 
secunda ratio demonstrat. Sed iste sénsus, “licet in secunda con- 
clusione claudatur, non tamen est adaequatus et directe intentus : 
tum quia rationes litterae non tendunt ad hoc quod homo possit 
esse sine veniali post consecutam gratiam; tum etiam quia in 
articulo sequenti ex decisione praesentis concluditur quod homo 
sine speciali auxilio Dei non potest vitare omne mortale, etiam 
post consecutam gratiam, quia indiget illo auxilio ad perseveran- 
dum in gratia". “Tertio potest intelligi titulus et conclusio sim- 
pliciter absque determinatione aliqua, ita ut sit sermo de bono 
consono gratiae et de malo dissonanti.. Et tunc in quaestione 
versatur an homo consecutus gratiam, bona opera quae facit et 
mala quae vitat.., operetur et vitet ex sola gratia habituali.” Et 
sic est conclusio negativa, quod homo per solum habituale donum 
gratiae non potest operari bona operanda et vitare mala vitanda 
absque novo auxilio gratiae Dei. Et hunc tertium sensum colligit 
Cajetanus. 

Sed profecto judicio meo, quamvis iste tertius sensus verita- 
tem contineat, tamen non adaequat mentem divi Thomae, qui 
non coarctat conclusionem ad bona opera consona gratiae quae 
continue et semper facit homo. Et ideo mihi certum est quod 
divus Thomas loquitur de operari bonum consonum gratiae, vel 
consonantiae ejus ordinis secundum se, quales sunt habitus eliciti 
a virtutibus infusis; vel etiam consonantia extrinseca per relatio- 
nem in finem supernaturalem in virtute actus caritatis, quales 
sunt actus boni moraliter mensurati ratione naturali, qui nihilo- 
minus referuntur a caritate in finem supernaturalem. Et ratio 
quae me movet est quia secundam conclusionem probat divus Tho- 
mas ratione generali, quia nulla res creata potest in quemcumque 
actum prodire nisi virtute motionis divinae. Cum igitur titulus 
articuli loquatur de auxilio gratiae, necesse est dicere quod illa 

virtus divinae motionis de qua loquitur divus Thomas respectu 
actuum supernaturalium non sit dumtaxat motionis divinae gene- 
ralis qua Deus ut auctor naturae concurrit cum omnibus rebus 
quae agunt aut moventur. 

7.— Hoc supposito sit prima conclusio: Homo in gratia consti- 
tutus valet absque actuali alio auxilio gratiae quaedam opera mo- 
raliter bona exercere. Haec conclusio demonstratur hic a Cajeta- 
no contra Capreolum et contra Gregorium in 2, d. 28, qui putant 
contrariam sententiam esse veram et colligi ex hoc articulo divi 
Thomae, propter primam rationem quae universalis est de omni 
bono. Sed profecto falluntur vehementer. Et ostendimus supra in 
art. 2 et Cajetanus et Soto ubi supra optime argumentantur. Nam 
si homo extra gratiam constitutus potest exercere viribus natu- 
rae quaedam opera bona moralia absque novo auxilio supernatu- 
ral!, multo melius qui jam est constitutus in gratia poterit exer- 
cere plura bona opera moralia et difficiliora absque novo auxilio 
actualis gratiae. Et ratio est quia ipsa gratia habitualis sanat 
mentem et praestat illi vires ex proposito fine praeconcepto, cujus 
contrarium habet qui est in peccato mortali; de quo docet divus 
Thomas art. 8 quod, quia "non habet cor firmatum in Deo... facile 
in repentinis operatur secundum finem praeconceptum et habitum 
praeexistentem... quamvis ex praemeditatione rationis possit ali- 
quid boni agere praeter ordinem finis praeconcepti". Cum igitur 
qui est in gratia habeat finem optimum praeconceptum, multo 
facilius operabitur bona opera moralia et difficiliora quam qui est 
in peccato mortali. 

8. — Secunda conclusio: Probabilis sententia est quod bona 
opera moralia hominis qui justificatus est, per propriam disposi- 
tionem, scilicet per actum fidei Dei et caritatis et contritionis, 
sunt meritoria vitae aeternae. Hanc tenet Soto lib. 3 De natura 
et gratia, cap. 4, et probat argumento secundo quod fecimus. Sed 
efficacius probatur. Nam ille qui justificatus est, per talem dispo- 
sitionem regulis certis et omnia sua refert in Deum ut finem su- 
pernaturalem, quem actualiter diligit ex caritate infusa, cum vero 
proposito permanendi in bono per totam vitam: ergo omnia bona 
opera quae deinceps facit referuntur virtualiter in eumdem finem 
ultimum ac proinde erunt meritoria vitae aeternae. 

Confirmatur. Quia multa bona opera facit justus quae sunt 

meritoria vitae aeternae, etiamsi actualiter non cogitet de Deo 
neque diligat illum actualiter ex caritate; ut v. gr., quando justus 
praedicat populo Christiano vel studet sacrae doctrinae vel alia 
opera similia facit, quae secundum suam speciem ordinantur ad 
finem supernaturalem, ut cum ministrat sacramenta bonus sacer- 
dos. Ergo omnia opera bona moralia quae referibilia sunt in ul- 
timum finem supernaturalem, referuntur etiam virtualiter in vir- 
tute actus caritatis praecedentis. 

Confirmatur ex eo quod dicitur in Tridentino, sess. 6, can. 32: 
“Si quis dixerit... justificatum bonis operibus quae ab eo per Dei 
gratiam... fiunt, non vere mereri augmentum gratiae et vitam 


” 


aeternam.., anathema sit.” Sed illa bona opera moralia fiunt ab 
homine justificato per Dei gratiam, scilicet in virtute praecedentis 
dilectionis. Ergo sunt meritoria vitae aeternae. Minor hujus ar- 
gumenti versatur in opinione; alias conclusio esset certa secun- 
dum fidem. Quidam autem negant sufficere ad relationem bonorum 
operum moralium in finem supernaturalem illam ordinationem ca- 
ritatis in communi; sed ajunt esse necessarium quod homo justus 
cogitet in particulari de illis operibus et referat illa in finem su- 
pernaturalem, ad hoc quod sint meritoria vitae aeternae. Et ita 
verificatur canon concilii citatus, ubi sermo est de bonis operibus 
quae fiunt a justificato per Dei gratiam et Jesu Christi merita. 
At vero bona illa: moralia quae dumtaxat rationi naturali commen- 
surantur non fiunt per Dei gratiam et Christi merita; exempli 
causa, si homo justus invitet ad prandium amicum hospitem nulla 
alia consideratione nisi quia est ab illo invitatus vel invitandus, 
aut si homo justus solvit debitum mercenario. 

Et confirmatur ex cap. 10 ejusdem sessionis, ubi asseritur 
quod justificati crescunt “in ipsa justitia per Christi gratiam 
acceptam, coopérante fide bonis operibus". Sed illis operibus mo- 
ralibus sola ratio naturalis cooperatur. Ergo per illa opera non 
crescit justus in justitia neque vitam aeternam meretur. 

See haec argumenta non convincunt; potest enim responderi 
pro secunda conclusione, quod sufficit illa actualis relatio carita- 
tis quae respectu illorum operum est virtualis, atque etiam fides 
virtualiter cooperatur illis bonis operibus. 

9. — Sit tertia conclusio: Probabilior mihi sententia est quod 


hujusmodi opera non sunt meritoria vitae aternae. Et probatur 

factis argumentis contra secundam conclusionem, quae omnino 
confirmant eam. Quia illa opera ex proprio objecto et specie non 
sunt ordinis supernaturalis, sed limitata ad naturalem ordinem. 
Ergo nisi expresse fides et caritas ordinent illa ad finem caritatis, 
manebunt in suo ordine. Deinde si illa relatio in communi sufficeret, 
sequeretur quod qui plura bona opera facit, v. g., plures emptio- 
nes et venditiones et contractus justitiae exerceret, haberet majus 
praemium essentiale vitae aeternae quam alter qui, post illam 
relationem in communi, quaedam opera Christianae religionis, 
quae est supernaturalis ordinis, fecit. 

Deinde argumentor ex proportione. Nam bona opera moralia 
quae facit idololatra qui retulit semel se et omnia sua in falsum 
deum, nihilominus non corrumpuntur illa opera nisi expresse appo- 
nat malam circumstantiam, ordinando illa in particulari ad ho- 
norem idoli. Ergo similiter cum bona opera ex propria specie sint 
limitate ordinis naturalis, non attingent finem supernaturalem 
nisi in particulari per fidem et caritatem referantur. 

10. — Quarta conclusio: Opera virtutum moralium infusarum 
quae exercentur ab eo qui est in gratia, semper virtualiter refe- 
runtur ad finem caritatis. Probatur, quia haec opera sunt ordinis 
supernaturalis, in quibus ponit medium prudentia Spiritus Sancti: 
ergo fiunt propter finem ultimum supernaturalem, ac proinde in 
virtute primi actus caritatis erunt meritoria vitae aeternae. 

11. — Quinta conclusio: Ad omnem actum elicitum, a virtuti- 
bus infusis requiritur auxilium actuale Dei supernaturale, ultra 
ipsum habitum. Haec conclusio quantum ad actus virtutum theo- 
logicarum certissima debet esse inter theologos, quamvis opposi- 
tum sentiat Molina in sua Concordia, disp. 4, $ 2 et 3 ubi ait esse 
communem theologorum sententiam hominem in statu naturae in- 
tegrae "potuisse cum communi auxilio Dei operari suam salutem 
vitamque aeternam promereri absque aliis auxiliis specialibus". 
Et intendit probare hoc dupliciter. Primo quia illi habitus infusi 
sunt accommodati viribus naturalibus ad eliciendos actus sibi si- 
miles; et in illo statu nulla esset difficultas ex parte virium natu- 
ralium: ergo cum communi auxilio Dei poterat homo omnia ne- 
cessaria operari ad suam salutem. Deinde probat quoniam modo 
nos, “comparato habitu fidei, spei et caritatis supernaturalis, 


possumus cum communi Dei auxilio elicere unum aut alterum 

actum fidei, spei et caritatis, elicereque unum aut alterum opus 
meritorium vitae aeternae, licet diu totam legem, propter rebel- 
lionem virium sensibilium et debilitatem corporis, implere non 


possimus". Et citat Soto lib. 3 De natura et gratia, cap. 4. 
Quae sententia omnino falsa censetur a nobis. 


Et in primis falso imponit Soto talem sententiam. Nam ille 
ubi supra solum loquitur de operibus moralibus intra limites ra- 
tionis naturalis, quae dicit esse meritoria vitae aeternae, si fiant 
ab homine existante in gratia, etiam absque alio auxilio superna- 
turali, ut nos explicavimus in secunda conclusione. Item etiam im- 
ponit communi sententiae theologorum suam sententiam; immo 
communis sententia theologorum est quod Adam in illo statu, ad 
eliciendos actus supernaturales, indigebat auxilio supernatural! 
divinae motionis. Neque prima ejus ratio quidquam valet. Nam 
quamvis vires naturales cum auxilio communi Dei potuissent 
praestare omnia bona opera quae pertinebant ad finem naturalem, 
tamen opera superioris ordinis praestare non poterant, nisi ele- 
varentur habitibus infusis fidei, spei et caritatis, et insuper adju- 
varentur ad actum auxilio divinae gratiae moventis motione ejus- 
dem ordinis. Non enim habitus infusi accommodantur viribus na- 
turae ut superioribus, sed viceversa, vires naturae accommodan- 
tur habitibus infusis et elevantur ut fiant superioris ordinis et 
moveantur a Deo motione superioris ordinis ad eliciendos actus 


similes habitibus. 


Deinde quod ista sententia sit contra doctrinam divi Thomae, 
patet ex his quae dicta sunt in ista quaestione, art. 1 et 2. Etenim 
ex doctrina divi Thomae, quantumlibet potentia sit perfecta ha- 
bitibus, non potest procedere in actum nisi moveatur a Deo. Et 
in utroque statu indiget homo auxilio divino ut ab ipso moveatur 
ad bene agendum. Sed ait Molina sufficere auxilium commune cum 
habitibus infusis ad veritatem doctrinae divi Thomae. Contra, pro- 
bo ex divo Thoma quod non sufficiat illud auxilium commune quod 
ponit Molina $ 6 et 7 ubi supra. Ait enim hujusmodi auxilium 
nihil aliud esse quam conservationem rerum et virtutum natura- 
lium et supernaturalium habituum. Nam 'profecto divus Thomas 
super omnia illa exigit actualem motionem Dei quotiescumque 


homo indiget et utitur potentiis et habitibus et transiit de non 

operante in operantem. Hoc patet expresse in littera art. 1 et 2 


hujus quaest. 


Sed dices: esto ita requiratur actualis motio Dei quae, secun- 
dum divum Thomam, provenit a ratione divinae providentiae, 
quae omnia gubernat a maximo usque ad minimum, tamen suffi- 
ciet actualis motio generalis ejusdem ordinis naturalis qua Deus 
omnia creata gubernat. Contra, Deus non est minus auctor gra- 
tiae quam naturae, nec minus est primus motor ordinis gratiae 
quam naturae. Ergo sicut omnis motus et actio ordinis naturae 
reducitur ad'Deum ut ad primum actualiter moventem ex ratione 
suae providentiae circa naturalem ordinem, ita etiam necesse est 
quod omnis actio creaturae ordinis supernaturalis reducatur ad 
Deum ut ad primum supernaturaliter moventem in ordine gratiae. 
Probo consequentiam ex demonstratione divi Thomae in art. 6 
ubi ait: “secundum ordinem agentium est ordo finium", et reliqua 
quae ibi dicit, quae nullatenus possunt reduci ad solam conserva- 
tionem habituum, neque ad actualem motionem Dei ordinis na- 
turalis. Neque illa quae dicit divus Thomas in art. 9 possunt aliter 
explicari: “Homo ad recte vivendum dupliciter auxilio Dei indi- 
get: uno modo quantum ad aliquod habituale donum, per quod 
natura sanetur et elevetur ad opera meritoria vitae aeternae... 
alio modo indiget homo auxilio gratiae ut a Deo moveatur ad agen- 
dum." Ecce quomodo appellat divus Thomas auxilium gratiae mo- 
tionem illam divinam et constituit illam ut quid distinctum a dono 
habitualis gratiae. Ergo cum doctrina divi Thomae non potest 
stare doctrina Molinae. 

Praeterea idem probatur auctoritate divi Augustini quae addu- 
citur a divo Thoma in argumento Sed contra, et habetur De natura 
et gratia, cap. 26. Praeterea concilium Arausicanum can. 19 vi- 
detur esse contra Molinam quantum ad id quod ait de homine in 
natura integra ubi dicit concilium quod in illo statu natura hu- 
mana “nullo modo Deo non adjuvante se servaret". Et loquitur 
concilium de auxilio speciali ad servandum praeceptum supema- 
turale. Quem locum, cum contra se Molina adduxisset, male dis- 
solvit et pejus conclusit, quod scilicet homo in illo statu non in- 
diguit ad perseverandum in gratia auxilio particulari superaddito 
habitibus justitiae originalis et gratiae theologaliumque virtu- 

tum. Quae conclusio summopere displicet thomistis et de illa 
graviter censuerunt. 

Sed nos a censendo modo supersedeamus. Sed si rationibus 
ex theologia et metaphysica desumptis sit agendum, hac Molinae 
assertione rota ruit metaphysica. Et praemisso habitus virtutum 
theologicarum dari, quod nullus catholicus negare audebit, et quod 
isti habitus aliquando exeunt in actum, aliquando non, quod satis 
compertum est, sic argumentor contra Molinam: Isti habitus ali- 
quando operantur, et aliquando non: ergo necessum est quod re- 
ducantur in actum secundum ab aliquo quod sit in actu. Sed hoc 
non potest esse nostrum liberum arbitrium secundum vires natu- 
rales solum cum generali auxilio. Ergo debet esse agens superna- 
turale, quod solum est causa illorum habituum efficiens et filabi- 
tur menti hominum. Probatur minor, quia actus habituum su- 
pernaturalium excedit facultatem liberi arbitrii non elevati per 
aliquid supernaturale. 

Et confirmatur haec ratio. Quia si homo ad actualiter cre- 
dendum vel sperandum vel amandum non eget motione superna- 
turalis agentis, sequeretur quod in opere bono supernatural! homo 
inciperet excitando habitum sive potentiam elevatam cum habitu 
ad exercitium illarum virtutum, quod est contra illud Arausicani 
concilii, can. ultimo ubi dicitur: “hoc salubriter profitemur et cre- 
dimus quod in omni opere bono nos non incipimus". Et can. 18 di- 
citur: “debetur merces bonis operibus si fiant, sed gratia quae 
non debetur praecedit ut fiant”. 

Et si dicas quod praecessit gratia justificans et caritas: con- 
tra, ille homo meretur augmentum gratiae et caritatis: ergo prae- 
cessit gratia quae esset principium proportionatum illi augmento. 
Sed haec proportio non est in habitibus antecedentibus. Ergo 
necessaria est actualis gratia divinae motionis. 

Praeterea, si illi homini non adfuit actualis gratia ad illud 
augmentum, sequitur quod possit gloriari adversus alterum qui 
aequales habitus infusos habet, dicens se absque majori auxilio 
gratiae Dei auxisse gratiam et caritatem et magis promeruisse 
gloriae quam alter, non aliunde quam ex viribus innatae liberta- 
tis, quia ipse voluit uti habitu infuso. Hoc non reputat inconve- 
niens Molina, qui saepe dicit et reducit ad innatam libertatem 


quod unus convertatur cum aequali, immo cum minori auxilio, et 

alius non convertatur, sicut Suarez lib. 3 De auxiliis, cap. 20, $ 2 
et 4 docet, quod cum aequali auxilio physico, unus convertitur et 
alius non convertitur. Cujus rei differentiam Deo non tribuit nisi 
ut causae morali, qui uni dedit auxilium eo tempore in quo praes- 
civit liberum arbitrium illius consensurum. Eamdem doctrinam 
confirmans, ait quod cum aequali vel minori gratia per modum 
principii, includendo gratiam habitualem et praemotionem gratui- 
tam, posse contingere unum hominem intensius operari, immo 
cum minori gratia, quia pro sua libertate potest unus homo minus 
illi gratiae cooperari et alius magis. Sed de hac doctrina, de cujus 
falsitate non dubitamus, expectamus censuram a Sede Apostolica. 

Nos tamen quintam conclusionem ut certissimam defendimus 
et tutissimam, et idem censemus de actu intensiori virtutum in- 
fusarum et de quomodolibet meritorio, ad quorum singulos dici- 
mus esse necessarium actuale auxilium gratiae Dei praemoventis 
efficaciter facultatem liberi arbitrii ut taliter operetur. 

Sed pro hac ultima conclusione et ejus materia, accipite duo 
loca insignia. Alterum Arausicani concilii can. 25 ubi sic dicitur: 
“Hoc enim secundum fidem catholicam credimus, quod accepta 
per baptismum gratia Dei, omnes baptizati, Christo auxiliante et 
coopérante, possint et debeant adimplere quae ad salutem perti- 
nent". Ubi ad opera salutis, praeter gratiam, ponit auxilium 
Christi sacrum concilium, quod est auxilium speciale. Alterum est 
divi Thomae 3 Contra gentes, cap. 149. Et pro tota hac materia 
legendus erit idem sanctissimus praeceptor eodem 3 libro a 
cap. 147 usque ad finem libri. 

12. — Ad argumenta in oppositum. Ad primum et secundum 
respondetur quod ad actum moralem bonum et ratione commen- 
suratum exercendum non opus habet homo justus actuali motione 
Dei Salvatoris, sed auctoris naturae, qui ex ratione suae 'provi- 
dentiae cuncta gubernat. Ut autem ille actus sit meritorius vitae 
aeternae, jam diximus in opinionem versari, an sufficiat prima 
relatio caritatis quam homo habuit ex auxilio gratiae actualis ut 
in virtute ejus referantur omnia opera bona moraliter in finem 
caritatis. De qua re integrum erit unicuique quod maluerit eli- 
gere. Sed ego existimo esse necessarium ut justus speciali cogni- 
tione illorum operum referat illa et elevet ad finem supernatura- 
lem; non tamen erit necesse expressam relationem horum operum 

concomitari exercitium illorum operum. Habuit tamen homo justus 
actuale auxilium prius quo illa retulit ad finem caritatis, quae re- 
latio adhuc permanet in virtute. 

Et per hoc patet ad confirmationem. 

13. — Ad tertium respondeo nego consequentiam, immo Deus 
unamquamque rerum movet juxta modum formae quam habet. Et 
si quidem forma fuerit connaturalis, tunc Deus movet ad actum 
ut auctor naturae; si autem fuerit supernaturalis et elevans fa- 
cultatem operativam, tunc concurrit ut auctor supernaturalis mo- 
tione gratuita. Et oppositum asserere est pervertere rerum ordi- 
nem. Quae omnia praedicti auctores inculcant, ut suam novam 
concordiam gratiae cum libero arbitrio defendant. 

14. — Ad quartum nego antecedens, est enim falsissimum, ut 
dictum est contra Molinam in ultima conclusione. 

Ad confirmationem respondeo divum Thomam in illa secunda 
ratione praemisisse primam, quae proportionabiliter procedebat 
ex motione necessaria ex parte Dei ad quemlibet actum creaturae 
proportionabiliter, ita ut si fuerit naturalis divina motio, sit Dei 
ut auctoris naturae; si autem fuerit supernaturalis actio, sit Dei 
ut auctoris gratiae. Ceterum secunda ratio est specialis in statu 
naturae humanae corruptae. Et subdit divus Thomas quod maxime 
est necessarium auxilium gratiae homini justificato in isto statu 
propter rebellionem partis inferioris et infirmitatem corporis. 

Ad secundam confirmationem ex Cajetano respondetur illum 
non negare conclusionem etiam esse intelligendam de singulis 
actibus supernaturalibus, sed asserere conclusionem indifferen- 
tem manere, et in communi dicere quod homo postquam conse- 
cutus est gratiam non debere putare se non egere auxilio actuali 
novae gratiae, sive haec indigentia sit ad singulos actus, sive ad 
diu perseverandum. Sed jam superius explicavimus verum sensum 


conclusionis et legitimam intelligentiam divi Thomae. 


15. — Est secundum dubium cum Cajetano circa responsionem 
ad tertium in articulo decimo: quomodo stent simul haec duo: homo 
habet auxilium gratiae quo potest perseverare, et homo ex sola 
gratia non potest perseverare. 

Et utrumque habetur in littera: primum ex divo Augustino, 
secundum autem ex divo Thoma in corpore art. Et idem dubium 

extenditur ad materiam praecedentis articuli. Nam homo habet 
donum gratiae quo potest bene operari et mala culpae fugere; et 
tamen concluditur quod non potest homo ex sola gratia habituali 
bene operari et mala culpae fugere. Et quidem gratia et caritate 
potens est homo operari bonum, quia sunt principia proxima 
bonorum operum. Et quod sit potens vitare malum patet, quia 
per idem principium vitamus unum contrarium per quod possu- 
mus operari in alterum contrarium, sicuti ignis eodem principio 
quo facit calidum fugat frigiditatem. 

16. — Ad hoc dubium respondetur cum Cajetano quod, “quan- 
do usus vel operatio potentiae aliunde pendet quam ex ipsa po- 
tentia, tunc ex sola potentia non potest inferri usus vel operatio 
in exercitio. V. g., potentia visiva habet pro actu proprio videre, 
quod pendet a subjecto et lumine". Ac proinde non potest inferri 
ex eo quod homo habet potentiam visivam, haec consequentia: 
ergo ex sola illa potest in exercitio habere actum, quia nunquam, 
dabitur in exercitio actus videnti sine lumine. “Unde sicut stant 
ista duo: homo habet potentiam visivam qua potest videre, et 
non potest videre in actu exercito ex sola illa, ita in proposito"" 
quia gratia habitualis sive habitus virtutum infusarum, qui etiam 
nomine gratiae nunc includuntur, “quia, inquam, gratia est qua 
homo potest elicere operationem bonam et resistere contrariis et 
continuare in perseverantia, ideo homo dicitur habere donum quo 
haec praestare potest”. Sed quia gratia in exercitio non habet illos 
actus quando oportet et ubi oportet sine sanitate carnis et lumine 
intellectus coopérante, quorum opposita 'distrahunt arbitrium ab 
usu gratiae sine extrinseco lumine et opere, “idéo dicitur quod 
homo ex sola gratia sine speciali auxilio non potest in haec sim- 
pliciter". Sicut si ponamus hominem infirmum secundum vires 
ministrantes intellectui, tunc homo potentia intellectiva potens est 
intelligere et vitare errores et in hoc continuare. “Verumtamen 
quia ad continuationem et perfectionem actus intellectus quando 
oportet, exigitur sanitas virium inferiorum, scilicet phantasia, , 
ideo ille homo non poterit uti intellectu in judicando propter in- 
firmitatem virium inferiorum, nisi quis opem ferat sanitatis, 
quamvis posset sine tali ope ad horam recte judicare." Et ita 
respondet Cajetanus “quod isti duo articuli de necessitate divini 
auxilii ad usum gratiae sunt. Quoniam multis datur gratia quibus 

non datur uti ea quando oportet, sed divina permissione abjiciunt 
illam... Et ideo oportet orare: Cum defecerit virtus nostra ne de- 
relinquas nos Domine (Ps. 70, 9), et Ne nos inducas in tentatio- 
nem ”. Haec sententia Cajetani, quamvis in se verissima sit, a 
multis tamen male intelligitur, qui opinantur esse dumtaxat ne- 
cessarium actuale auxilium et divinam motionem gratiae praeve- 
nientis ad diu perseverandum in gratia et bene operandum, cujus 
contrarium in quaestione proxime disputata fuit ostensum. 

17. — Pro hujus autem intelligentia notandum est quod actuale 
auxilium gratiae dupliciter dicitur speciale. Uno modo prout dis- 
tinguitur contra auxilium generale quo Deus ut auctor naturae 
cum omnibus proportionabiliter concurrit; alio modo dicitur spe- 
ciale etiam in ordine supernatural! in quo constituitur homo per 
gratiam. Ita sane ut illud auxilium quod dicitur speciale, respectu 
auxilii generalis Dei auctoris naturae, dicatur etiam in ordine 
gratiae generale auxilium et commune, quo Deus ut auctor gratiae 
concurrit ad quemlibet actum elicitum a virtutibus infusis res- 
pectu specialioris auxilii; quo Deus cum quibusdam justis con- 
currit ut diu vel per totam vitam operentur, ne unquam deficiant 
a bonis operibus propter varias tentationes et infirmitatem carnis. 
Et de isto auxilio gratiae loquitur divus Thomas et Cajetanus in 
secunda ratione art. 9, quem dixit esse specialem propter con- 
dictum status naturae humanae. Céterum illud auxilium superna- 
tural divinae motionis, quod vocamus generale intra ordinem 
gratiae, jam diximus esse necessarium cuilibet actui elicito a vir- 
tutibus infusis. Neque excluditur cum dicimus per gratiam et 
virtutes posse hominem operari bonum et fugere malum ; hoc enim 
verificatur quantum est ex parte principii proximi operativi. Ne- 
que enim quod commune est in ordine gratiae, excludendum est 
in illa locutione, sicut quod commune est in ordine naturae non 
excluditur per similes locutiones. Dicimus enim quod ignis potest 
generare ignem per propriam formam. Et ad exercitium hujus ge- 


nerationis necessaria est generalis motio Dei et universalium cau- 
sarum. 


18. — Est ultimum dubium circa articulum decimum: Utrum 
homo justificatus indigeat auxilio gratiae Dei ad perseverandum in 


gratia usque ad finem vitae. 

Sed hanc quaestionem sapientissimus magister [nempe Ba- 
nes] reservat tractandam in secunda parte hujus materiae. Inte- 
rim tamen adnotate quae concilium Tridentinum, sess. 6, cap. 13 
habet, ubi sic dicitur: “Similiter de perseverantiae munere, de 
quo scriptum est: Qui perseveraverit usque in finem, hic salvus 
erit (Matth., 10, 22). Quod quidem aliunde haberi non potest nisi 
ab eo qui potens est eum qui stat statuere ut perseveranter stet, 
et eum qui cadit restituere. Nemo autem aliquid certi sibi absolu- 
ta certitudine polliceatur; tametsi in Dei auxilio firmissimam spem 
collocare omnes et reponere debent. Deus enim nisi ipsi illius gra- 
tiae defuerint, sicut coepit opus bonum, ita perficiet, operans velle 
et perficere. Verumtamen qui se eocistimat stare, videat ne cadat 
(J Cor. 10 12), et cum timore et tremore salutem suam operetur 
(Phil., 2, 12) in laboribus, in vigiliis, in eleemosynis, in orationibus 


et oblationibus, in castitate." 


QUAESTIO CENTESIMADECIMA 


De gratia Dei quantum ad ejus essentiam 


In superiori quaestione divus Thomas tractavit quaestionem 
illam de gratia quae attinet ad quaestionem an sit. Ex eo enim 
quod determinavit quaestionem de necessitate gratiae et ostendit 
illius necessitatem, consequenter diffinivit gratiam Dei esse, quia 
Deus non deficit in necessariis. Quae quaestio prius tractanda est, 
juxta praeceptum Aristotelis in principio secundi Posteriorum. 
In hac autem quaestione tractat de gratia quid sit; quae quaestio 


secundo loco determinanda est post quaestionem an sit. 


ARTICULUS PRIMUS 


Utrum gratia ponat aliquid in anima 


Prima conclusio: Tribus modis accipitur gratia. Primo modo 
pro amore quod quis alium diligit; secundo modo pro beneficio 
quod ei confert; tertio modo pro recompensatione beneficii gra- 
tis dati. 

Secunda conclusio: Duobus ultimis modis accipiendo gratiam ,, 
manifestum est gratiam ponere aliquid in eo qui accipit gratiam. 

Tertia conclusio: Quantum ad primum est differentia inter gra- 
tiam Dei et gratiam hominum, id est inter dilectionem Dei et di- 
lectionem hominum, quia ex dilectione Dei profluit bonum in crea- 
tura; ex dilectione autem hominum non causatur totaliter rei bo- 
nitas, sed praesupponit ipsam, vel in parte vel in toto. 

Quarta conchisio: Dilectione communi secundum quam diligit 


Deus omnia quae sunt, ut habetur Sapientiae 11 (v. 25), rebus 

creatis Deus esse largitur. Dilectione speciali, secundum quam Deus 
"trahit rationalem creaturam supra conditionem naturae ad parti- 
cipationem divini boni, secundum quam etiam Deus dicitur diligere 
aliquem simpliciter", hac inquam dilectione causatur quoddam su- 
pernaturale in homine qui dicitur gratiam Dei habere, quod a Deo 
provenit. 

Quinta conclusio: Quandoque tamen ipsa aeterna Dei dilectio 
dicitur gratia praedestinationis, inquantum Deus gratuito et non 
ex meritis aliquos praedestinavit. Et ita ad Ephes., 1 (v. 5) dicitur: 
Praedestinavit nos in adoptionem filiorum in laudem gloriae gra- 


tiae suae. 


ARTICULUS SECUNDUS 


Utrum gratia sit qualitas animae 


1. — Prima conclusio: Si gratia accipiatur pro effectu prove- 
niente ex gratuita Dei voluntate, quo effectu *anima movetur ad 
aliquid cognoscendum vel volendum vel agendum", qui effectus 
dicitur auxilium, sic gratia *non est qualitas, sed motus quidam 
animae. Actus enim moventis in moto est, ut dicitur 3 Physi- 
corum ”. 

Secunda conclusio: Si accipiatur effectus gratuitae Dei volunta- 
tis pro quodam dono quo adjuvatur homo ad consequendum bonum 
supernaturale et aeternum, sic gratia est qualitas infusa homini 
secundum quam homo suaviter movetur et prompte ab ipso Deo. 

Tertia conclusio, in solutione ad secundum : Gratia est partici- 
patio divinae bonitatis. 

Quarta conclusio, ibidem: Gratia est perfectior anima inquan- 
tum est participatio divinae bonitatis, non autem quantum ad mo- 
dum essendi. 

Quinta conclusio, in solutione ad tertium: “Gratia dicitur creari 
ex eo quod homines secundum ipsam creantur, id est, in novo esse 
constituuntur ex nihilo, id est, non ex meritis, secundum illud ad 
Eph., 2 (v. 10) : Creati in operibus bonis in Christo Jesu." 

In his duobus articulis a divo Thoma fit sermo de gratia justi- 


ficante, ut patet ex toto contextu. 

2.— Bst dubium primum: Utram gratia gratum faciens sit 
aliquid intrinsece inhaerens animae. 

Et videtur quod non. Primo. Christus est nostra justitia, san- 
ctificatio et redemptio ; sed Christus non est aliquid inhaerens ani- 
mae nostrae: ergo nostra justitia qua justi sumus non est aliquid 
inhaerens animae intrinsece. Probatur major, 7 ad Cor., 1 (v. 30) : 
Christus factus est nobis justitia, sanctificatio et redemptio, et 
ita de ipso canit Ecclesia: “salus nostra Jesu Christe". 

Et confirmatur primo. Nam ad Eph., 1 (v. 6) dicit Paulus: 
Gratificavit nos in dilecto Filio suo: ergo Christus gratia nostra 
est. Probatur consequentia. Nam gratia est in qua gratificamur; 
sed in Christo gratificamur: ergo Christus est gratia. Non igitur 
gratia est aliquid intrinsecum inhaerens animis nostris. Et ad 
Rom., 5 (v. 19) dicit Paulus: Per obedientiam unius hom inis, 
scilicet Christi, justi constituuntur multi: ergo obedientia Christi 
est nostra justitia. Sed haec est quid extrinsecum. Ergo. 

Et confirmatur secundo. Quia in sacris litteris gratia explica- 
tur per extrinsecam Dei acceptationem tantum: ergo gratia non 
est aliquid nobis inhaerens. Probatur antecedens ex illo Tobiae, 12 
(v. 13) : Quia acceptus eras Deo, etc., id est gratus. Ergo gratia 
extrinseca quaedam acceptatio est. 

3.— Secundo arguitur. Per hoc quod Deus hominem diligat, 
causát omne bonum hominis tam naturale quam supernaturale: 
ergo prius est hominem esse dilectum a Deo, quam quod habeat 
bonum sibi inhaerens. Non est ergo gratus per aliquid sibi in- 
trinsecum et inhaerens, nam idem est esse gratum ac esse di- 
lectum a Deo. Prima consequentia probatur. Nam causa prior est 
suo effectu, saltim natura: sed amor Dei terminatus ad hominem 
est causa gratiae: ergo prius est terminatus ad hominem quam 
gratiam causet, et in illo priori intelligitur homo gratus sine aliquo 
dono intrinseco, quia intelligitur dilectus, et tunc nullum donum 
intelligimus in homine dilecto. Ergo. 

Sed si dicas quod in Deo nos intelligimus duplicem dilectionem : 
unam qua nos intelligimus Deum dare gratiam homini, alteram 
qua diligit hominem habentem gratiam: contra est argumentum. 
Nam illa dilectio qua vult dare gratiam creaturae est efficax, et 
ita causát gratiam. Sed haec dilectio causativa gratiae est amor 
hominis quo Deus illum prosequitur, quia per illum amorem causát 

maximum bonum. Ergo jam intelligimus Deum hominem diligere, 
et non intelligimus in homine dilecto aliquod donum intrinsecum. 

4. — Tertio arguitur. Vel gratia est prior dilectione Dei, vel 
posterior; sed neutrum horum: ergo non datur in nobis gratia 
inhaerens ex dilectione divina causata. Antecedens probatur, quod 
non sit prior gratia quam, voluntas divina. Quia alias, jam volun- 
tas divina moveretur ab objecto seu praesupponeret objectum quod 
diligit, quod est falsum, quia hoc est proprium voluntatis huma- 
nae et non divinae, ut asserit divus Thomas in littera. Neque item 
est posterior gratia voluntate divina, quia alias, jam esset ter- 
minata voluntas divina ad hominem nostro'modo intelligendi, et 
in illo priori non intelligeremus gratiam in homine, siquidem gra- 
tia posterior est voluntate divina seu actu dilectionis divinae. 

Sed si dicas quod sunt simul: contra quia causa et effectus 
non sunt simul natura; sed dilectio divina qua amat hominem ad 
supernaturalem finem est causa gratiae: ergo est prior illa. 

Et confirmatur. Quia omnis potentia et actus illius quantum 
ad specificationem praesupponunt suum objectum: ergo voluntas 
Dei qua diligit hominem gratum praesupponit gratiam. 

5.— Quarto arguitur. Deus dat homini gloriam propter gra- 
tiam et merita; sed dare gloriam est hominem diligere, et haec 
dilectio praesupponit merita: ergo voluntas divina etiam mo- 
vetur a bono, praeintellecto ejus actui, quod est contra divum Tho- 
mam in corpore articuli. Minor illa probatur, quia Deum hominem 
diligere est causare bonum in illo; sed maximum bonum hominis 
est visio beata: ergo Deus illam causando hominem diligit. 

6. — Quinto arguitur etiam contra rationem divi Thomae. Vo- 
luntas divina non causát aliquod bonum in re magis dilecta: ergo 
neque in re dilecta causabit aliquod bonum intrinsecum. Conse- 
quentia est evidens, quia si Deus aliquem magis potest diligere 
sine aliquo dono intrinseco, a fortiori poterit hominem minus dili- 
gere sine aliquo dono intrinseco. Antecedens probatur, quia a Deo 
magis diligitur peccator praedestinatus quam justus praescitus. 
Sed peccator praedestinatus nullam qualitatem habet ratione cujus 
diligatur a Deo, nec dilectio divina in illo causát aliquam quali- 
tatem. Ergo quando diligit justum praescitum nullam qualitatem 
in illo causabit. Quod vero magis diligat peccatorem praedestina- 
tum quam justum praescitum, probatur. Quia Deum magis dilige- 

re aliquem est majus bonum illi velle; sed majus bonum vult 
peccatori praedestinato, quia vult illi vitam aeternam : ergo. 

Et confirm atur. Nam innocens melior est poenitente; et tamen 
plus Deus diligit poenitentem quam innoceijtem : non ergo voluntas 
divina diligendo res qualitates aliquas causát in illas, quia illi 
quos Deus magis diligit essent meliores. 

7.— Sexto arguitur. Homo qui existit in gratia ut quatuor et 
operatur bona opera intense ut tria, est magis gratus coram Deo 
quam ille quiest in gratia ut quatuor et'nulla opera bona operatur, 
[vel operatur] sine intensiori qualitate. Ergo de facto voluntas 
divina quando diligit res, nullam qualitatem in illis causát; alias 
quando magis diligit, perfectiorem qualitatem causaret, quia sic- 
ut se habet magis ,ad magis, ita simplicitelr ad simpliciter. 

Et confirmatur. Nam anima Christi est grata Deo per gratiam 
unionis, quae est aliquid increatum: ergo etiam poterit Deus de 
facto hominem justum facere per aliquod non inhaerens ipsius 
animae. 

8. — In hac quaestione varii sunt errores haereticorum. Impius 
Lutherus cum suis sequacibus asserit nullam nos habere justitiam 
et gratiam intrinsecam et nobis inhaerentem qua simus justi co- 
ram Deo, sed omnem nostram justitiam et gratiam esse quid ex- 
trinsecum nobis. Quae haeresis varie a suis sectatoribus expli- 
catur. Quidam enim dicunt nostram justitiam esse solum Chri- 
stum fide apprehensum, et ab illo formaliter extrinsece homines 
dici justos. Alii autem dicunt esse favorem Dei seu benevolentiam 
divinam, qui nobis condonat delicta et acceptat ad vitam aeter- 
nam. Alii vero dicunt esse solam remissionem peccatorum ob 
Christi merita, quae nobis imputantur. Alii vero dicunt esse ipsam 
justitiam essentialem Dei, quatenus manet in nobis et facit nos 
bene operari. Bucerus vero existimat duplicem esse justitiam: 
alteram imperfectam, quae consistit in virtutibus, et alteram per- 
fectam et omnino extrinsecam, quae est justitia Christi qua ipse 
in se justus est. Et ab hac sola dicit nos justificari formaliter. 
Cavendus est Pighius cum alis, Controversia secunda, qui vi- 
dentur impense huic haeresi favere, licet sint catholici auctores, 
qui etiam cavendus est libro 5 De libero arbitrio, ubi videtur ne- 
gare gratiam esse qualitatem. 


9. — Prima conclusio: Fides catholica est justitiam et gratiam 

qua sumus justi formaliter coram Deo esse qualitatem i/ntrinse- 
cam nobis inhaerentem. Hanc conclusionem videte late probatam 
apud Sotum lib. 2 De nat. et gratia, cap. 19 et infra, et apud De- 
canum Lovaniensem art. 8 contra Calvinum, apud Hosium in 
Confessione Polonica, cap. 70. 

Et probatur conclusio ex concilio Tridentino, sess. 6, can. 11 
ubi sic dicitur: “Si quis dixerit homines justificari vel sola impu- 
tatione justitiae Christi, vel sola peccatorum remissione, exclusa 
gratia et caritate, quae in cordibus eorum per Spiritum Sanctum 
diffundatur atque illis inhaereat, aut etiam gratiam qua justifi- 
camur esse tantum favorem Dei, anathema sit.” Et eadem sess., 
cap. 7 ita dicitur: “Hujus justificationis causae sunt, finalis qui- 
dem gloria Dei et Christi et vita aeterna; efficiens vero misericors 
Deus, quia gratuito abluit et sanctificat signans et ungens Spiritu 
promissionis Sancto qui est pignus hereditatis nostrae; meritoria 
quidem dilectissimus Unigenitus suus Dominus noster Jesus 
Christus qui, cum essemus inimici, propter nimiam caritatem qua 
dilexit nos, sua sanctissima passione in ligno crucis nobis justi- 
ficationem meruit et pro nobis Deo Patri satisfecit; instrumen- 
talis item sacramentum baptismi..; demum unica formalis causa 
est justitia Dei, non qua ipse justus est, sed qua nos justos facit, 
qua videlicet ab eo donati, renovamur spiritu mentis nostrae et 
non modo reputamur, sed vere justi nominamur et sumus, justi- 
tiam in nobis recipientes." Et inferius: “Unde in ipsa justificatio- 
ne, cum remissione peccatorum, haec omnia simul infusa accipit 
homo per Jesum Christum, cui inseritur, fidem, spem et caritatem." 
Et cap. 16 sic dicitur: “Ita nec propria nostra justitia tamquam 
ex nobis propria statuitur, neque ignoratur aut repudiatur justi- 
tia Dei; quae enim justitia nostra dicitur, quia per illam nobis 
inhaerentem justificamur, illa eadem Dei est, quia a Deo nobis 
infunditur per Christi meritum." 

Secundo probatur conclusio ex sacra scriptura. Ad Rom. 5 
(v. 5) : Caritas Dei diffusa est in cordibus nostris per Spiritum 
Sanctum quidatus est nobis. Diffusio autem illa caritatis in nostris 
cordibus, aliquid intrinsecum insinuat. Si enim justitia nostra 
esset aliquid extrinsecum tantum, non diceremur habere Dei ca- 
ritatem in nobis diffusam. Et 77 Cor., 1 (v. 22) : Deus signavit nos 


et dedit nobis pignus in cordibus nostris. Et I Joan., 5 (v. 18): 

Qui natus est ex Deo non peccat, quia semen Dei manet in illo. 
Semen autem Dei manens in nobis gratia est, secundum quam 
formaliter sumus filii Dei per participationem. De quo divino se- 
mine dicitur Z Petri, 1 (v. 23) : Renati ex semine incorruptibili. 
Et Ezech., 36 (v. 26) dicitur: Dabo vobis cor novum et spiritum 
novum ponam in medio vestri. Ad Coloss., 3 (vv. 9-10) : Expolian- 
tes vos veterem hominem cum actibus suis et induentes novum 
qui renovatur... secundum imaginem ejus qui creavit illum. Totum 
hoc aliquid intrinsecum est. Nam induere novum hominem est in- 
duere habitum gratiae, quo homo renovatur et fit similis Deo. Ad 
Ephes., 4 (w. 23-24) : Renovamini spiritu mentis vestrae, et in- 
duite novum hominem, qui secundum Deum creatus est in justitia 
et veritate. Si autem justitia et gratia qua sumus formaliter justi 
esset quid extrinsecum, non renovaretur homo in spiritu, nam per 
illud quod extrinsecum est non mutatur homo nec renovatur for- 
maliter. Iem dum homo justificatur, transfertur de morte ad vi- 
tam. Sed non potest transferri de morte ad vitam nisi per aliquid 
intrinsecum. Justitia ergo qua transferimur de morte ad vitam 
quid intrinsecum est. Praeterea homo dum manet in peccato mor- 
tali est conversus ad bonum commutabile: ergo ut convertatur 
ad bonum incommutabile debet in ejus anima poni aliquid intrin- 
secum quo ordinetur. Praeterea homines justi sunt filii Dei, se- 
cundum illud 7 Joan., 3 (v. 1): Videte qualem caritatem dedit 
nobis Pater, ut filii Dei nom inemur et simus. Sed iste effectus for- 
malis non potest poni in nobis nisi ponatur aliqua forma intrinse- 
ca; sed iste effectus formalis sine forma reperiri non potest. Ergo 
forma qua sumus filii Dei in nobis est, et haec est gratia. Gratia 
igitur in nobis aliquid intrinsecum est. Praeterea homo justus di- 
ligit Deum super omnia ex caritate; sed haec dilectio excedit vires 
naturae: ergo non consequitur ad naturam. Ergo est in homine 
justo aliqua forma supernaturalis dans esse supernaturale et ele- 
vans hominem radicaliter ad operationes supernaturales ad quam 
supradicta operatio consequatur. Haec autem forma gratia est. 
Igitur gratia in nobis est quid intrinsecum. Praeterea Jer., 31 
(v. 32): dicitur: Dabo legem meam in visceribus eorum, et in 
corde eorum scribam eam. Haec autem lex est evangeliea lex quae, 
secundum divum Thomam supra, q. 106, art. 1, principaliter est 
ipsa gratia Spiritus Sancti interius data. Et quantum ad hoc lex 

nova justificat. Unde dicit Augustinus De spiritu et littera, in 
veteri testamento lex extrinsecus est posita qua justi terreren- 
tur; in novo testamento lex intrinsecus est data qua justificaren- 
tur (1). Ergo nostra justitia scripta est in cordibus nostris a Deo et 
in visceribus nostris. Non ergo est aliquid extrinsecum quo for- 
maliter justificamur. Praeterea peccatum primi parentis traduci- 
tur in posteros, ita ut omnis qui ab Adam secundum propagatio- 
nem carnis descendunt, contrahant peccatum originale, quod inest 
unicuique proprium. Nam per unum hominem peccatum intravit 
in mundum et per peccatum mors, et sic in omnes homines per- 
transiit in quo omnes peccaverunt (Rom., 5, 12). Ergo qui per 
Christum justificantur, debent ab ipso Christo accipere justitiam 
sibi inhaerentem. Nam sicut in Adam omnes moriuntur, ita in 
Christo omnes vivificabuntur (I Cor. 15, 22). Sed moriuntur in 
Adam per aliquid sibi intrinsecum, scilicet per peccatum originis. 
Ergo vivificabuntur in Christo per aliquid sibi intrinsecum a Deo 
acceptum, quod est gratia. Praeterea sacramentum baptismi rege- 
nerat homines in filios Dei, et ita vocatur a divo Paulo ad Ti- 
tum, 3 (v. 5) lavacrum regenerationis et renovationis. Sed neque 
generatio nec regeneratio intelligi possunt sine aliqua forma in- 
trinseca in regenerato, quae det tale esse. Igitur nostra justitia 
quid intrinsecum est. 

Et praeterea ex concilio Arausicano probatur conclusio, ubi 
can. 24 ita dicitur: “Ita sunt in vite palmites, ut viti nihil confe- 
rant, sed inde accipiant unde vivant; sic quippe vitis est in pal- 
mitibus, ut vitale alimentum subministret eis, non sumat ab eis. 
Ac per hoc et manentem in se habere Christum, et manere in 
Christo, discipulis prodest utrumque, non Christo. 


argumentor: Palmites a vite accipiunt vitam in se manentem: 


> 


Ex quo sic 


ergo justi a Christo accipiunt justitiam et vitam manentem in 
ipsis. Probatur consequentia, quia in hoc tenet similitudo adducta 
a concilio. Praeterea homo cum mortaliter peccat perdit vitam 
spiritualem : ergo amittit aliquam formam quae in ipso erat. Pro- 
batur consequentia, quia mors est separatio principii vitalis ab 
aliquo subjecto. Praeterea Christus est agnus Dei qui tollit pecca- 
ta mundi: ergo dat nobis justitiam intrinsecam qua hujusmodi 


(1) S. August.. De spiritu et littera, cap. 25. ML 44, 226. 

peccata tollantur. Alias non tolleret peccata Christus, unde se- 
queretur quod justi non poterunt mereri vitam aeternam. Item 
Isequeretur] quod unus justus non sit justior alio, quia ab eadem 
justitia et forma, secundum Lutherum, et illa quidem extrinseca, 
justificantur formaliter. Sed ab eadem forma idem effectus for- 
malis provenit. Ergo erunt omnes,justi aequaliter, quod est hae- 
reticum. Praeterea Sanguis Christi emundat nos ab omni peccato, 
ut habetur / Joan., 1 (v. 73) et ad Hebr., 9 (v. 14) dicitur quod 
sanguis Christi mundat conscientiam nostram ab operibus mor- 
tuis. Ergo aliqua munditia intrinseca ponitur in nobis per Christi 
sanguinem. 

Quod vero haec justitia intrinseca sit qualitas probatur. Nam 
qualitas est qua quales esse dicimur, ut patet ex Aristotele in 
Praedicamentis c. de qualitate et quale. Sed per justitiam et 
gratiam qua justificamur dicimur quales. Ergo est qualitas. Minor 
probatur, nam sumus justi et sancti et filii Dei per participatio- 
nem; sed omnes isti sunt effectus formales qualitatis: ergo. Prae- 
terea concilium sacrum [i. e. Tridentinum] definit justitiam qua 
sumus formaliter justi inhaerere nobis; sed inhaerere est habere 
esse in alio, quod est proprium accidentis, ut patet ex Meta- 
phys. (1). Et hoc accidens inhaerens non potest ad aliud praedica- 
mentum pertinere nisi ad praedicamentum qualitatis, sive per se, 
sive reductive. Ergo. Praeterea secundum fidem, ut patet ex con- 
cilio Tridentino, loco superius adducto, causa formalis nostrae 
justificationis est "justitia Dei, non qua ipse justus est, sed qua 
nos justos facit, qua videlicet ab eo donati, renovamur spiritu 
mentis nostrae et vere justi nominamur et sumus". Ergo nostra 
justitia est vere causa formalis qua sumus justi. Ergo ex necessi- 
tate est aliquid creatum, quia Deus non potest esse causa formalis; 
hoc enim dicit imperfectionem, quae Deo competere non potest, 
quia causa formalis intrinsece est pars rei constitutae per illam : 
ergo est quid creatum. Et non potest esse substantia, quia substan- 
tia non potest esse forma alterius substantiae completae: ergo est 
accidens, secundum fidem, et facit nos formaliter justos. Ergo est 
qualitas, quia qualitas est qua sumus formaliter quales. Unde 
sacrum concilium definiendo esse formam intrinsecam justitiam 


nostram qua sumus formaliter justi, definivit esse qualitatem, quia 


(1) Aristot. VI Métaphys., cap. t. Didot II, 538; cap. 4, 541, et passim. 

nullo alio modo fieri potest haec justificatio quae a concilio poni- 
tur nisi per qualitatem inhaerentem. 

10. — Secunda conclusio: Existimo certa fide tenendum esse 
hanc realem animae immutationem per formam accidentalem sibi 
inhaerentem esse habitualem, id est permanenter se habentem in 
anima, et non per modum transeuntis. Probatur conclusio. Nam 
parvuli secundum fidem justificantur per sacramentum baptismi 
et accipiunt justitiam qua sunt justi, innocentes, immaculati et 
exuunt veterem hominem et induunt novum qui secundum Deum 
creatus est (Ephes., 4, 24). Sed haec justificatio non est per mo- 
dum transeuntis, quia durat multo tempore. Ergo et justificatio 
adultorum est per modum permanentis et habitualis. Probatur 
consequentia. Quia concilium eodem modo diffinit de utraque justi- 
ficatione quantum ad formam qua sunt formaliter justi. Secundo 
probatur conclusio ex illis verbis concilii Tridentini, sess. 6, cap. 7, 
"recipientes justitiam unusquisque suam juxta propriam cujusque 
dispositionem et cooperationem””. Quibus verbis concilium distin- 
guit justitiam susceptam in anima a Deo ab operationibus super- 
naturalibus fidei, spei, caritatis et poenitentiae quibus anima dis- 
ponitur et cooperatur Deo ad suam justitiam et gratiam. Ergo si 
quidem haec justitia est quid distinctum ab operationibus, non 
potest esse nisi quid habituale. Praeterea parvulus et adultus dor- 
miens, si sint justi, sunt actu intrinsece ordinati ad vitam aeter- 
nam. Ergo per aliquam formam supernaturalem. Et haec est 
justitia qua sunt formaliter justi. Ergo illa justitia secundum fidem 
permanenter se habet. Praeterea concilium Tridentinum eadem 
sess., can. 3, ita dicit: “Si quis dixerit hominem posse sine Spiritus 
Sancti adjutorio credere, sperare, diligere aut poenitere sicut opor- 


33 


tet, ut ei justificationis gratia infundatur, anathema sit." Ecce 
ubi justificationis gratia quae confertur animae distinguitur ab 
omnibus operationibus supernaturalibus quae concurrunt in ipsa 
justificatione. Ergo praeter illas datur animae justitia habitualis 
quae perseverat in anima justificata. Ergo datur praeter istas-, 
operationes justitia quaedam animae quae sit per modum perma- 
nentis, siquidem non est operatio. Et advertite hanc gratiam justi- 
ficationis esse quid distinctum ab anima non solum formaliter, 
sed et realiter tamquam res a re; quia infunditur a Deo, diffun- 
ditur in cordibus nostris, quae omnia distinctionem realem aper- 

tam introducunt. Item quia ista gratia habet esse supernaturale, 
et anima esse naturale. Sed esse naturale et supernaturale quoad 
substantiam differunt. Ergo non possunt identificari. Nam quam- 
vis sit probabile aliquibus accidens naturale et substantiam iden- 
tificari posse, non tamen est mihi probabile de accidente super- 
natural! 

11.— Tertia conclusio: Non est veritas fidei, ita ut oppositum, 
sit manifestus error, quod gratia justificationis sit verus habitus. 
Ita tenent gravissimi theologi: Cano lib. 7 De locis, cap. 2; Me- 
dina 1. 2, q. 110, a. 2, et in nostris Commentariis 2. 2, q. 23, a. 2, 
quamvis oppositum tenuerit Scotus in 3, d. 23, et Gabriel ibidem. 
Ratio hujus conclusionis est quia non diffinitur hoc in sacro 
concilio expresse, et ejus definitio de justitia inhaerente potest 
salvari sine eo quod dicamus justitiam esse verum habitum, dum- 
modo dicamus esse quid intrinsecum diffusum in cordibus nostris 
nos mundans et lavans et faciens filios Dei, quod potest fieri 
etiamsi solum sit qualitas permanenter se habens. Sed jam ego 
dixi esse veram qualitatem secundum fidem, et ita facile explican- 
tur omnia. Quamobrem non placet explicatio magistri Joannis 
Vicentii, Relectione de gratia Christi, folio 88, quia inintelligibili- 
ter explicat nostram justificationem, ut salvet non esse de fide 
esse verum habitum. 

12. — Et si a me inquiras quanta certitudine sit tenendum 
nostram justitiam esse verum habitum: respondeo, et sit quarta 
conclusio: Adeo certum est habitus infusos esse, et nostram justi- 
tiam seu gratiam qua sumus formaliter justi habitum esse, ut 
oppositum sit falsum, improbabile, temerarium, periculosum et 
errori proximum. Probatur. Quoniam si secludamus habitus infu- 
sos, magna cum improprietate poterunt explicari verba quae con- 
cilium adducit in praedictis definitionibus, et fere accedimus ad 
errorem Lutheranorum, qui negant justitiam infusam et animae 
inhaerentem; quem errorem evadere minime possumus, nisi con- 
fugiamus ad modum justificationis valde miraculosum, et parum 
intelligibilem, et qui parum consentit suavitate quam divina pro- 
videntia in rerum tam naturalium quam supernaturalium disposi- 
tione servare solet. Probatur praeterea. Nam in homine justo est 
qualitas quaedam permanens, ex natura sua bene disponens na- 


turam ad esse supernaturale. Haec autem est gratia. Igitur gratia 

est habitus proprie. Major est diffinitio habitus. Consequentia et 
minor sunt clarae. Et etiam fidei, spei et caritatis diffinitio ha- 
bitui operativo proprie convenit. Praeterea quia ad suavem Dei 
dispositionem pertinet quod, sicut in rebus naturalibus respectu 
operationum naturalium dedit potentias et habitus naturam per- 
ficientes, ita etiam respectu operationum divinarum et supernatu- 
ralium infundantur in nobis habitus, propter quod efficiamur con- 
sortes divinae naturae et possimus opera supernaturalia conna- 
turaliter, id est, conformiter ad esse supernaturale facere. Quae 
ratio est divi Thomae in art. 2. De hac re videatur divus Thomas 
supra, q. 54, a. 4 et 5, et doctores in 1, d. 17, et in 2, d. 26 et 27. 

Quod si arguas: nam peccatum originale dicitur a concilio 
sess. 5 quod sit inhaerens unicuique proprium; et tamen pecca- 
tum originale est privatio: ergo non sequitur quod si concilium 
dicat justitiam nostram esse nobis inhaerentem, quod sit accidens 
et qualitas et habitus, sed erit quaedam relatio rationis ad justi- 
tiam Christi et ad dilectionem Dei, quatenus per illam ordinamur 
ad vitam aeternam. 

Respondeo quod peccatum originale est peccatum superbiae 
etiam in parvulis, et ita est quid reale, licet habeat privationem 
annexam, quamobrem proprie dicitur inhaerere. 

Secundo respondeo quod cum loquatur concilium de justitia 
quae est forma dans esse reale et principium operationum super- 
naturalium et meriti vitae aeternae, accipit inhaerere proprie. 
Et ita non potest haec justitia esse quid rationis, sed forma realis 
accidentalis et qualitas quae sit vere habitus, quia ens rationis 
non potest esse principium praedictorum. Unde quamvis peccatum 
originale esset quid rationis, quod est falsum, hoc de justitia qua 
sumus formaliter justi non potest sine haeresi affirmari. 

13. — Ad argumenta in principio. Ad primum respondetur 
quod Christus dicitur factus nobis sapientia, justitia et sancti- 
ficatio et redemptio, non formaliter, sed causaliter, ita ut sit sen- 
sus quod Christus Dominus fuit causa sapientiae nostrae, et modo 
est justitiae, sanctificationis et redemptionis, quatenus Deus causa 
effectiva principalis, quatenus vero homo causa meritoria; quo 
loquendi modo dicitur Christus ad Ephes., 2, pax nostra. Ex quo 
sequitur contra Lutherum potius. Nam, ut inquit divus Thomas 
art. l ad secundum, quia Deus est causa effectiva nostrae salutis, 

et Christus unigenitus Dei, causa meritoria, ut asserit concilium 
ubi supra, concedendum subinde est in justis esse formam in- 
trinsecam qua sint justi. Nam agens non informat subjectum per 
suam substantiam, sed per formam quam causát in passo. Et ita 
dicitur Deus per meritum Christi causare in nobis formam in- 
trinsecam qua simus formaliter justi. Videte magistrum Vicen- 
tium Relectione de gratia Christi: fol. 777. Reliqua loca' adducta 
in eodem argumento eamdem habent explicationem. 

Ad confirmationem respondetur quod gratia prout se tenet 
ex parte nostra dicit aliquid reale nobis inhaerens, terminans id 
quod se tenet ex parte Dei, scilicet ejus acceptationem et bene- 
volentiam. Unde cum in sacris litteris dicitur aliquem acceptum 
esse Deo, praesupponitur in ipso gratia, et explicatur acceptio et 
benevolentia quae se tenet ex parte Dei. 

14. — Ad secundum et tertium argumentum ut respondeamus 
nota, ex divo Thoma 1 p., q. 20, a. 1 ad tertium, quod actus amoris 
semper tendit in duo, scilicet in bonum quod quis vult alicui, et in 
eum cui vult bonum. Hoc enim est proprie aliquem amare, velle 
ei bonum. Unde eodem amore quo Deus amat aliquem, attingitur 
subjectum amatum et producitur bonum quod Deus vult subjecto. 
Et hoc simul natura. Nec per aliam volitionem Deus vult produce- 
re bonum, et per aliam amat hominem habentem illud bonum, sed 
una. et eadem producitur bonum et amatur subjectum in quo est 
tale bonum; licet nostro modo intelligendi prius intelligamus nos 
amorem terminari ad productionem boni, quam ad subjectum ha- 
bens tale bonum cui amor divinus illud bonum vult. Sicut si ego 
per visionem producerem albedinem qua video Petrum, prius in- 
telligerem visionem meam terminari ad productionem albedinis, 
quam ad hominem, quia est ratio videndi hominem. Neque est 
prius natura visio Petri quam productio albedinis, quia per visio- 
nem albedinis Petrus videtur; ita non est prius Deum producere 
gratiam quam diligere Petrum habentem illam gratiam, sed eodem 
actu producitur gratia in subjecto et Petrus amatur ratione illius, 
quia est ratio ex parte objecti dilectionis Petri. 

.'Unde'ad secundum argumentum respondetur quod dilectio Dei 
quà- Petrum diligit est causa boni quod est in Petro, et simul est 
dilectio Petri; nam idipsum est diligere Petrum quod causare bo- 


num in Petro. Unde'dilectio Petri non est prior bono causato. 

15. — Ad tertium respondetur quod gratia est effectus dilectio- 
nis divinae, sed simul cum dilectione Petri, quia est ratio diligendi 
Petrum ex parte objecti. Unde quamvis referendo gratiam ad di- 
lectionem nostro modo intelligendi intelligamus nos amorem di- 
vinum prius quam gratiam, tamen referendo amorem divinum ad 
Petrum simul intelligimus nos Deum diligere Petrum et gratiam 
esse in Petro. 

Ad confirmationem respondetur quod amor divinus est facti- 
vus objecti secundario dilecti, et ità non praesupponit illud, sicut 
intellectus agens non praesupponit universale quod est suum ob- 
jectum quia facit illud. 

16. — Ad quartum argumentum respondetur quod, cum Deus 
vult dare homini gloriam propter merita, nihil aliud est quam ea 
quae sunt ad finem ordinari in finem. Vult enim hoc esse propter 
hoc, sed non propter hoc vult hoc, ut asserit divus Thomas 1 p. 
q. 19, a. 5. Et cum dat gloriam homini, amat hominem, et suus 
amor causa est gloriae. Nec divus Thomas negat bonum causatum 
a Deo per unam dilectionem esse rationem secundum quam Deus 
conferat aliud bonum. 

17.— Ad quintum respondetur, ex divo Thoma 1 p., q. 20, a. 4 
ad quintum, ubi sic dicitur: “quod cum voluntas divina sit causa 
bonitatis in rebus, secundum illud tempus pensanda est bonitas 
ejus qui amatur a Deo, secundum quod dandum est ei ex volun- 
tate divina aliquod bonum. Secundum ergo illud tempus quo prae- 
destinato peccatori dandum est ex divina voluntate majus bonum, 
melior est, licet secundum aliud tempus sit pejor, quia et secun- 
dum aliquod tempus non est nec bonus nec malus". Et ita Deus 
magis diligit praedestinatum pro illo tempore quo illi majus bo- 
num dabit, quam praescitum pro eodem tempore quo illi non tale 
bonum dabit. Licet pro isto tempore quo praescito dat gratiam 
et non praedestinato magis diligat praescitum quam praedesti- 
natum. Et ita semper quando magis diligit majus bonum causát 
in re dilecta. 

Ad confirmationem respondetur ex eodem divo Thoma ibidem 
quod poenitentes et innocentes habent se tamquam excedentes et 
excessi. Nam sive sint poenitentes sive innocentes illi sunt melio- 
res qui habent [magis] de gratia. Ceteris tamen paribus, inno- 
centia dignior est et magis dilecta a Deo. Dicitur autem Deus 


QUAEST. CX, ART. 2 145 


plus gaudere de poenitentibus quam de innocentibus, quia ple- 
rumque poenitentes cautiores et humiliores et ferventiores resur- 
gunt. Unde Gregorius super illud Lucae, 1 Dico vobis, etc., dicit 
quod dux in praelio eum militem plus diligit qui post fugam 
conversus fortiter hostem premit, quam qui nunquam fugit neque 
unquam fortiter fecit. 

18. — Ad sextum respondetur ab aliquibus quod ille homo qui 
facit illa opera habet majorem gratiam in genere gratiae, quia 
erit acceptus ad majorem gloriam. Sed de ista quaestione videan- 
tur nostra Commentaria 2. 2, q. 25, de augmento caritatis, quae 
eleganter pertractant rem hanc (sic). 

Ad confirmationem, videatur magister Vicentius Relectione 
de gratia Christi, fol. 93 et deinceps usque ad fol. 102. 


19. — Est secundum dubium: Utrum gratia educatur de po- 
testia materiae, an vero creetur, etc. 

In hoc dubio sunt variae sententiae. Prima tenet gratiam crea- 
ri proprie. Ita Ferrariensis 4 Contra gentes, cap. 57, quem alii 
sequuntur, et fuit olim communis opinio. Quorum ratio erat quia 
gratia non educitur de potentia naturali subjecti; nam cum sit 
forma supernaturalis, non potest contineri in potentia naturali. 
Et ita cum. fit, creatur; quia subjectum non concurrit ad illius 
productionem, et ita ex nihilo fit. Et idem dicunt de multis formis 
accidentalibus naturalibus, ut de lumine, de speciebus sensibilibus 
et aliis hujusmodi, quia subjectum, cum non alteretur ad pro- 
ductionem illarum, non concurrit in genere causae materialis, et 
ita non educuntur de illius potentia. 

Et si dicas quod formae supernaturales fiunt in subjecto: ergo 
non creantur: negant consequentiam, nam anima rationalis etiam 
producitur in subjecto per creationem. Et si rursus instes, quia 
habet gratia esse dependens a subjecto, cum sit accidens : respon- 
dent quod ut creetur requiritur aliquid amplius, scilicet quod 
subjectum per potentiam naturalem in genere causae materialis 
concurrat ad productionem et esse illius, ita ut habeat veram cau- 
salitatem materialem circa talem formam producendam et con- 
servandam. 

20.— Soto in 4, d. 1, q. 1, a. 4 dicit gratiam non proprie 
creari, sed concreari ad creationem subjecti in gratia, sicut for- 

ma caeli non creatur, sed. concreatur ad creationem caeli. Et illius 
ratio est quia, sicut habet esse in alio, et non est ens per se com- 
pletum, sed forma inhaerens alteri, ita producitur ad productum 
alterius. Sit aliud exemplum. Nam forma equi non generatur per 
se, sed ad generationem equi, et prius equus habet esse quam for- 
ma; et ad esse equi forma habet esse, et ita congeneratur. Eodem 
modo quia gratia habet esse in alio, fit ad productionem subjecti 
sub illa forma, et ita concreatur. Et ut opinio Soti intelligere 
positis, videte ipsum 1 PAysicorum, q. 7, fol. 26. Et istis modis 
dicendi videtur favere divus Thomas in hac quaest. art. 2, ad 
tertium ubi dicit quod concreatur gratia. Et in 2, d. 26, a. 1 et 2 
dicit quod gratia cum corrumpitur in nihilum redit. Ergo si de- 
sinit esse per apnihilationem, incipit esse per creationem, quia 
anima rationalis supernaturaliter non potest desinere esse nisi 
per annihilationem. 

21. — Respondetur quod cum gratia producitur in subjecto, 
non creatur, sed producitur per generationem secundum quid, seu 
per alterationem supernaturalem. Et idem est dicendum de aliis 
habitibus supernaturalibus. Probatur conclusio. Nani divus Tho- 
mas 1 p. q. 45, a. 4 demonstrat nihil praeter Deum posse con- 
currere ad creationem, etiam instrumentaliter, quia omnis crea- 
tura, cum sit determinatae virtutis, debet agere circa aliquod 
subjectum. Sed creatio nullum subjectum praesupponit. Ergo non 
potest creatura ut causa principalis creare. Neque ut instrumen- 
talis, quia de ratione instrumenti est quod per actionem sibi pro- 
priam dispositive operetur ad effectum principalis agentis. Sed 
circa nihil non potest dispositive operari creatura. Ergo neque 
concurrere ad creationem instrumentaliter. Sed gratia producitur 
instrumentaliter per sacramenta, ut patet 3 p., q. 62, a. 1. Ergo 
gratia, in opinione divi Thomae et secundum veritatem, non crea- 
tur. Praeterea gratia educitur de potentia obedientali animae: 
ergo non creatur. Consequentia est evidens, nam quod creatur fit 
ex nihilo. [Sed] quod educitur de potentia obedientiali subjecti 
fit ex aliquo, et subjectum concurrit in genere causae materialis 
ad illius productionem et conservationem. Antecedens probatur. 
Nam gratia in esse et fieri dependet a potentia obedientiali: ergo 
educitur per generationem secundum quid seu alterationem, et 
non per creationem. Praeterea, nam divus Thomas 1 p., q. 104, 

a. 1 dicit accidentia non annihilari quia, quamvis gint formae 
simplices, cum desinunt esse, remanet subjectum et potentia illa- 
rum formarum. Ad hoc autem ut annihilarentur necessum erat 
quod nihil illarum remaneret, nec subjectum nec potentia obe- 
dientialis de qua fuerunt eductae. Qua ratione asserimus cum 
corrumpitur equus, illius formam non annihilari quia, quamvis 
nihil formae maneat entitative, manet tamen subjectum illius de 
cujus potentia fuit educta, nimirum materia prima. 

22. — Ad rationem ergo in oppositum respondetur quod, quam- 
vis gratia non educatur de potentia naturali subjecti per altera- 
tionem naturalem seu generationem secundum quid, educitur ta- 
men de potentia obedientiali animae ab ipso Deo, quod sufficit ut 
non creetur. 

23.— Ad rationem divi Thomae, qui oppositum videtur dicere, 
respondeo quod divus Thomas ait gratiam creari metaphorice, 
quia non praesupponit aliqua merita nec datur ex meritis subjecti, 
sed gratis; non vero asserit proprie creari. Secundo respondeo 
quod, ut constat ex divo Thoma 1 p., q. 45, a. 1 ad primum, creari 
dupliciter accipitur quantum attinet ad praesens. Uno modo per 
hoc quod est ex nihilo produci; et sic non loquitur divus Thomas 
cum dicit gratiam creari cum gratia educatur de potentia subjecti 
obedientiali. Alio modo accipitur creari secundum quod creari 
dicuntur res quae in melius reformantur, ut cum dicitur aliquis 
creari in episcopum. Et sic homines dicuntur creari in gratia, quia 
per illam in esse supernaturali constituti, in melius reformantur.. 
Quam acceptionem gratiae habet divus Augustinus in lib. Contra 
adversarium legis et prophetarum, ut patet ex primo argumento 
hujus articuli. Et cum asserit divus Thomas in secundo gratiam 
annihilari, vujt dicere quod nulla pars ipsius manet quando desinit 
esse, quia ut annihilaretur in rigore, erat necesse quod nec pars 
ipsius nec subjectum de cujus potentia fuit educta maneret, cujus 
contrarium diximus. 


24.— Est tertium dubium: Utrum gratia sit perfectior anima. 
In hac difficultate versantur variae opiniones. Aliqui dicunt 
gratiam esse simpliciter perfectiorem anima rationali et angelo. 
Et probant. Primo quia gratia dat nobilius esse: ergo est nobilior 
forma. Consequentia est evidens, nam nobilitas formae ex nobili- 

tate effectus primarii pensanda est. Ideo enim anima hominis 
perfectior est anima leonis quia dat perfectius esse, nam esse 
hominem perfectius est quam esse leonem. Sed antecedens proba- 
tur, quia gratia dat esse filium Dei per participationem, et anima 
dat esse hominem; sed melius est esse filium Dei per participatio- 
nem quam esse hominem: ergo gratia melior est anima rationali 
et perfectior. Probatur minor, quia illa res quae magis accedit ad 
Deum et illi magis assimilatur, perfectior erit; sed filius Dei per 
participationem magis assimilatur Deo ratione formae, quae est 
gratia, quam assimilatur homo ratione animae: ergo est magis 
perfectus, et sic gratia est magis perfecta. 

25.— Arguitur secundo. Actio quae consequitur gratiam maxi- 
me consummatam, est perfectior omni actione quae per naturam 
fieri potest: ergo forma quae est radix talis operationis est per- 
fectior omni forma naturali. Consequentia probatur, quia ex no- 
biliori forma nobilior operatio subsequitur. Antecedens probatur, 
nam visio beatifica consequitur gratiam consummatam, quae visio 
est nobilissima operatio omnium, et asserit divus Thomas 1 p. 
q. 25, a. 6 ad 4 habere quamdam infinitatem. 

26.— Arguitur rertio. Existentia est accidens; et tamen est 
perfectior substantia absolute, quia est omnium entium actualissi- 
mum, et actuat etiam formas ipsas, ut asserit divus Thomas 1 p., 
q. 3, a. 4: ergo a fortiori gratia quae est supematuralis ordinis 
erit magis perfecta quam substantia. 

27. — Arguitur quarto, nam potius homo debet eligere annihi- 
lari quam non habere gratiam : ergo gratia perfectius est substan- 
tia naturalis ordinis, alias non bene eligeret. Probatur antecedens, 
quia potius homo debet eligere annihilationem quam committere 
peccatum per quod perditur gratia. 

28.— Arguitur quinto. Nam divus Thomas infra, q. 113, a. 9 
ad secundum respondet in haec verba: *Ad secundum dicendum 
quod bonum universi est majus quam bonum particulare unius, si 
accipiatur utrumque in eodem genere; sed bonum gratiae unius 
majus est quam bonum naturae totius universi". Ex quo sic ar- 
gumentor: gratia est majus bonum quam bonum totius naturae: 
ergo est magis perfectum bonum quam bonum totius naturae, 
nam in his quae mole magna non'sunt, idem est majus quod per- 
fectius. Et idem divus Thomas in corpore ejusdem articuli con- 

eludit majus opus esse justificationem impii quam creationem 
caeli et terrae ex parte rei quae fit, quia justificatio terminatur 
ad bonum aeternum divinae participationis, creatio autem caeli 
et terrae terminatur ad bonum naturae mutabilis. 

29. — Hoc ultimum argumentum apud me est ita magni pon 
deris, ut existimem certissimum esse, gratiam meliorem esse, non 
solum anima rationali et angelo, sed toto bono naturae creato; 
quia ita affirmat divus Thomas, et thomistae in isto articulo quaes- 
tionis 110 hanc doctrinam sine aliqua limitatione suscipiunt. Ne- 
que negandum est in doctrina divi Thomae substantias omnes 
quantum ad modum essendi esse perfectiores gratia, quia omnes 
substantiae habent esse per se, gratia vero et omnes ejus per- 
fectiones habent esse in alio quia sunt accidentia. Sed modus 
essendi per se nobilior est modo essendi in alio, quia ille consti- 
tuit substantiam et iste constituit accidens. Substantia vero in 
ratione entis perfectior est accidente. Et ita ens dicitur de illis 
analogice et perfectiori modo et per prius de substantia, de acci- 
denti vero per posterius. Ita docet divus Thomas in art. 2 hujus 
quaest. in solutione ad secundum et 2. 2, q. 23, a. 3 ad tertium, 
ubi sic dicit: “Ad tertium dicendum quod omne accidens secun- 
dum suum esse est inferius substantia, quia substantia est ens 
per se, accidens vero est ens in alio." Et ita relinquitur certissi- 
mum quod substantia est perfectior gratia et caritate in ratione 
entis. Ita docet expresse divus Thomas in 1, d. 17, q. 1, a. 1 ad 7. 

Dico secundo, gratia et caritas sunt perfectiores omni substan- 
tia creata et omni bono naturae, etiam simul sumpto, inquantum 
gratia et caritas sunt participationes naturae superioris et altioris 
ordinis, dico sunt perfectiores simpliciter et absolute. Haec con- 
clusio est sententia divi Thomae loco adducto ex 2. 2, ubi sic 
dicit: “Sed secundum rationem suae speciei accidens quod causa- 
tur ex principiis subjecti est indignius subjecto, sicut effectus 
causa; accidens vero quod causatur ex participatione alicujus na- 
turae superioris est dignius subjecto, inquantum est similitudo 
superioris naturae, sicut lux diaphano. Et hoc modo caritas 
est dignior anima inquantum est participatio quaedam Spiritus 
Sancti.” Et certum est quod divus Thomas in his verbis loquitur 
de perfectione absolute et simpliciter. Nam si vellet dicere quod 
caritas solum secundum quid esset perfectior substantia, nihil 

novi dixisset, cum. hujusmodi perfectionem secundum quid in pri- 
mo Sententiarum loco adducto tribuat cuilibet accidenti respectu 
substantiae cujuslibet, quia omne accidens respectu cujuscumque 
substantiae est actus secundum aliquam rationem, et substantia 
secundum aliquam considerationem est potentia; actus autem ut 
sic perfectior est potentia ut sic. Et ita dicit ibidem quod albedo 
corporis Christi quantum ad hunc actum quod est esse album, 
nobilior est corpore Christi, quia in'omni genere actus nobilior 
est potentia quantum ad illud genus. Cum igitur dicit divus Tho- 
mas caritatem esse perfectiorem substantia, loquitur de perfectio- 
ne absolute et simpliciter. Praeterea nam in eisdem verbis adducit 
in exemplum duo genera accidentium. Alterum eorum quae cau- 
santur ex principiis subjecti, et hoc genus accidentium dicit esse 
indignius subjecto. Loquitur de indignitate et imperfectione sim- 
pliciter. Nam si solum vellet dicere quod erat indignius secun- 
dum quid, inquantum est aliquid inhaerens seu productum a 
subjecto, nihil movi diceret divus Thomas, quia hujusmodi in- 
dignitas omni convenit accidenti, et non erat cur distingueret haec 
duo accidentium genera. Vult ergo dicere quod est indignius 
subjecto simpliciter. Ergo cum adducit aliud genus accidentium 
quod non causatur ex principiis subjecti sed ex participatione 
alicujus naturae superioris, et dicit hoc genus accidentium esse 
nobilius subjecto, loquitur de nobilitate simpliciter. Et ita gratia 
et caritas in sententia divi Thomae absolute et simpliciter sunt 
perfectiores substantia et omni ente creato ordinis naturalis. 
30. — Sed notandum est quod hujusmodi perfectio quae tri- 
buitur gratiae et caritati est in illis ut informis, quia alia sunt 
talia, ipsae vero sunt participationes divinae naturae ut quo, non 
ut quod. Quia cum sint accidentia, non sunt per se subsistentia. 
Et ita sunt id quo substantia talis dicitur. Nec potest dari aliqua 
substantia supernaturalis ordinis creata cui conveniat ex natura 
sua ut quod habere talem perfectionem. Istae ergo formae super- 
naturales accidentales sunt simpliciter et absolute meliores et 
perfectiores omni substantia creata, quod, ut dixi, probant argu- 
menta facta in principio. Et praeterea, quia, illae formae absolute 
et simpliciter sunt perfectiores quae altiori modo participant esse 
divinum. Sed ordo rerum gratiae et caritatis est hujusmodi. Ergo 

substantia creata. Minor probatur, quia perducunt hominem ad 
ordinem elevatiorem et ad esse magis sublime et ad altissimas 
operationes. Explicatur hoc et probatur amplius. Nam imper- 
fectiora sunt propter magis perfecta et ordinantur in illa, et non 
e converso. Sed ordo naturae est ordinabilis ad gratiam et in illam 
ordinatur a Deo de facto. Ergo est magis perfectus ordo gratiae 
quam ordo naturae simpliciter et absolute. Probatur consequen- 
tia, quia Deus imperfectiora ordinat in ea quae sunt magis per- 
fecta, et non e converso. Nam esset ordo, perversus ut magis per- 
fecta tamquam in finem ordinarentur in minus perfecta et ibi 
sisterent. Confirmatur. Nam ordo gratiae habitualis ordinatur a 
Deo in gratiam unionis, quae est magis perfecta. Ergo si Deus 
ordinat naturam in gratiam ut in finem, magis perfecta erit gra- 
tia quam totus ordo naturae. De hac ratione videndus erit Caje- 
tanus 3 p., q. 1, a. 3 et magister frater Joannes Vicentius in Re- 
lectione de gratia Christi, folio 679. 

31. — Sed contra istam conclusionem est primum argumen- 
tum. Anima et angelus sunt in praedicamento substantiae; sed 
gratia est in praedicamento qualitatis, etiam secundum quod a 
nobis magis perfecta ponitur: ergo anima et angelus sunt magis 
perfecta simpliciter et absolute quam gratia. Probatur consequen- 
tia, quia praedicamentum substantiae est magis perfectum sim- 
pliciter et absolute quam reliqua praedicamenta: ergo ea quae in 
ea collocantur simpliciter et absolute sunt magis perfecta. 

Respondeo quod hoc argumento solum probat quod quantum 
ad modum essendi magis perfecta est substantia quam gratia 
quae est qualitas; non vero probat quod sit magis perfecta sim- 
pliciter et absolute, quia qualitas participat esse divinum altiori 
modo ut quo, praedicamenta vero ordinantur secundum modum 
essendi. Et ita potest aliquid quod est in praedicamento minus 
nobili quantum ad modum essendi, esse magis perfectum secun- 
dum aliam considerationem, quatenus est participatio altioris 
formae. 

Et si dicas, nam gratia quantum ad omnia quae habet est 
accidens et dicens ordinem ad substantiam: ergo est minus per- 
fecta quam substantia. Respondeo negando consequentiam, sed 
solum sequitur quod in ratione accidentis sit minus perfecta, non 

vero sequitur quod quatenus est participatio formae altioris, 
etiamsi sit accidens, non sit magis perfecta quam substantia. 
Alia sententia dicit gratiam et caritatem simpliciter esse mi- 
nus perfectas, licet secundum quid in ratione gratiae sint per- 
fectiores et in ratione ordinis supernaturalis. Hanc videtur tenere 
Cajetanus, quem alii sequuntur loco citato ex 2. 2; sed prima 


sententia tenenda est. 


32. — Est dubium quartum circa secundum articulum : Utrum 
gratia sit participatio formalis divinae naturae, id est, illius quod 
nos inteiligimus in Deo habere rationem essentiae divinae. 

Et videtur quod non. Primo id quod nos in Deo concipimus 
per modum naturae est esse imparticipatum et infinitum, quod est 
actus purus; sed hoc non potest participari a creatura aliqua per 
quamcumque formam: ergo gratia non est participatio formalis 
illius quod in Deo habet rationem naturae nostro modo intelligen- 
di. Minor probatur, quia illud esse in propria ratione dicit aliquid 
quatenus distinguitur a tota latitudine esse creabilis: ergo non 
potest participari ab ente creabili formaliter. Probatur consequen- 
tia, quia id quod est Deo proprium non potest formaliter compe- 
tere creaturae, alias non esset Deo proprium, siquidem alteri quam 
Deo formaliter convenit. 

Confirm atur. Quia creatura non potest esse actus purus, in- 
finita in essentia, habens esse independens, quia haec sunt propria 
Dei: ergo gratia non erit formalis participatio entis per essen- 
tiam et independentis, quod in Deo nostro modo intelligendi ha- 
bet rationem naturae. Consequentia probatur, nam esset creatura 
supradicta omnia, si gratia esset participatio formalis divinae 
naturae. 

Confirmatur secundo et explicatur magis haec ratio. Quia 
perfectiones divinae quae in sua ratione communi et abstracta 
sumptae non important aliquid proprium Deo, bene possunt par- 
ticipari a creaturis formaliter, ut sapientia, scientia, justitia. Quia 
sapientia in sua ratione abstrahit a creata et increata et non dicit 
nisi cognitionem rerum per causas altissimas; et justitia solum 
dicit exequi quod justum est, in quibus nihil proprium Deo im- 
portatur. Et ita bene possunt hujusmodi perfectiones' formaliter 

proprium Deo, cujusmodi est esse actum purum, esse ens per 
essentiam et imparticipatum, non poterunt formaliter tribui crea- 
turis, et nulla forma erit dabilis qua istae habeantur perfectiones. 
Quamobrem gratia non erit participatio formalis entis imparti- 
cipati et per essentiam. 

Et si dicas, esse ens subsistens, actum purum, dupliciter acci- 
pi posse: primo modo participative; alio modo per essentiam. Et 
gratiam facere hominem actum purum per participationem et esse 
subsistens per participationem, non vero per essentiam: 

33. — Contra, et sit secundum argumentum. Nam praedicta 
praedicata dicunt aliquid proprium Deo ut distinguitur a creatu- 
ris: ergo nullo modo possunt competere creaturis, etiam addu- 
cendo illam particulam “per participationem". Antecedens patet, 
nam semper actus purus quomodocumque sumatur, et ens per se 
subsistens et imparticipatum, includunt negationem potentialita- 
tis et mutabilitatis, quae est propria entis per essentiam ut dis- 
tinguitur ab ente per participationem. Ergo nullo modo potest 
de ente per participationem affirmari. 

Confirmatur. Nam modus essendi per essentiam et per parti- 
cipationem sunt oppositi: ergo non potest dici quod aliquid sit 
ens per essentiam participative. Probatur consequentia. Quia ma- 
gis differunt ens per essentiam et per participationem, et magis 
repugnant quam rationale et irrationale. Sed impossibile est quod 
aliquid sit rationale et irrationale. Ergo impossibile est quod sit 
ens per essentiam et per participationem. Non enim aliquid potest 
esse irrationale per essentiam et rationale per participationem: 
ergo non poterit aliquid esse essentialiter ens participatum, et 
participative ens imparticipatum. 

Et confirmatur secundo. Nam si gratia est ens per essentiam 
participative et cum limitatione, sequitur ipsam non ésse forma- 
lem participationem Dei. Probatur sequela. Quia ad formalem par- 
ticipationem requiritur formalis convenientia in praedicato secun- 
dum quod est participatio et diversitas in modo essendi; ut sa- 
pientia est formaliter in Deo et in creatura, et in Deo est per 
essentiam, et in creatura per participationem. Sed si gratia per 
participationem sit participatio Dei secundum quod est ens per 
essentiam, non potest habere convenientiam formalem cum Deo 


secundum hanc rationem, quia involvit contradictionem eamdem 


154 DOMINICUS BANEZ 


entitatem secundum eamdenr rationem formalem esse formaliter 
ens per essentiam et imparticipatum, et simul esse ens per par- 
ticipationem. Ergo. 

34.— Tertium argumentum. Quaelibet res creata est Dei si- 
militudo et participatio ipsius Dei, quia omnis effectus suae cau- 
sae assimilatur; et non dicitur quod talis res habeat in se parti- 
cipium divinae naturae et quod sit Deus per participationem : ergo 
neque habens gratiam potest dici Deus per participationem, 
etiamsi habeat in se similitudinem ipsius Dei. 

35. — Quartum argumentum. Qui participat naturam divinam 
participat etiam omnes proprietates naturae divinae; sed justus 
non habet omnes Dei proprietates: ergo non participat divinam 
naturam. Major patet, quia proprietates consequuntur ad natu- 
ram: ergo eodem modo quo participatur natura participantur pro- 
prietates. Probatur minor, quia justus non est omnipotens, immor- 
talis et aeternus et aliae infinitae proprietates quae Deo attri- 
buuntur. 

36.— Prima conclusio: Gratia per se primo est formalis quae- 
dam expressio et participatio divinae naturae secundum id quod 
excellentius est in ipsa natura Dei. 

Sed pro intelligentia hujus conclusionis nota dupliciter nos 
posse intelligere gratiam esse participationem formalem divinae 
naturae. Uno modo sic ut habens gratiam dicatur participare divi- 
nam naturam formaliter, ad eum modum quo aqua dicitur partici- 
pare calorem ab igne. Hic calor forma est aquae et facit ipsam 
formaliter calidam, licet calor non causetur ex principiis aquae. 
Et si ita accipiamus participationem divinae naturae, erit sensus 
quod divina natura forma 'est qua homines dicuntur dii formaliter, 
licet haec forma non conveniat illis ex sua natura. Et in hoc sen- 
su nullus catholicus nec sanae mentis accipit participationem di- 
vinae naturae, quia divina natura non unitur nobis ut forma fa- 
ciens nos filios Dei formaliter, quia Deus nulla ratione potest esse 
forma informans subjectum. Et in hoc sensu nullus unquam ex 
schola divi Thomae locutus fuit. Sed qui hunc modum dicendi im- 
pugnant, fingunt mostrua quae superare possunt. 

Alio modo possumus intelligere participationem divinae natu- 
rae formaliter, quia habemus in nobis formam aliquam secundum 
quam sumus dii per participationem. Quae forma est similitudo 

divinae naturae, non ejusdem rationis univoce, sed analogice, ut 
asserit divus Thomas 1 p., q. 13, a. 10 ubi docet hoc nomen “Deus” 
analogum esse ad Deum per essentiam et per participationem. Et 
in hoc sensu dicimus cum thomistis gratiam esse participationem 
divinae naturae, id est, esse formam similem naturae divinae se- 
cundum quam illud subjectum in quo est dicitur esse simile Deo 
et Deum per participationem. 

Hanc conclusionem tenet divus Thomas in multis locis suae 
doctrinae. In isto articulo [ad secundum] sic dicit: “Et quia, gra- 
tia est super naturam humanam, non potest esse quod sit substan- 
tia aut forma substantialis, sed est forma accidentalis ipsius ani- 
mae. Id enim quod substantialiter est in Deo, accidentaliter fit in 
nobis participantibus divinam bonitatem, ut de scientia patet." 
Et ipsa participatio divinae bonitatis est gratia. Ex quo sic argu- 
mentor: Scientia creata est participatio divinae scientiae; et for- 
malis quidem participatio: ergo et gratia est formalis participatio 
divinae bonitatis et essentiae, secundum divum Thomam. Proba- 
tur consequentia, quia eodem modo dicit divus Thomas gratiam 
esse participationem divinae bonitatis, sicut scientia creata est 
participatio divinae scientiae. Et idem divus Thomas infra q. 112, 
art. l in corpore ita dicit: “Donum autem gratiae excedit omnem 
facultatem naturae creatae, cum nihil aliud sit quam quaedam 
participatio divinae naturae, quae excedit omnem aliam naturam; 
et ideo impossibile est quod aliqua creatura gratiam causet. Sic 
enim necesse est quod solus Deus deificet, communicando consor- 
tium divinae naturae per quamdam similitudinis participationem." 
Ubi videtis aperte gratiam esse participationem divinae naturae, 
et quod Deus deificat homines per participationem similitudinis 
divinae: ergo gratia est quaedam similitudo Dei analogica, et fa- 
cit homines formaliter Deo similes. Nam similitudo existens in ali- 
quo facit eum formaliter simile rei quae similis dicitur. Et 3 p., q. 2, 
a. 10 ad primum ita dicit: “Ad primum dicendum quod gratia, 
quae est accidens, est quaedam similitudo divinitatis participata 
in homine." Ergo ista similitudo facit nos similes divinitati: ergo 
jam habemus in nobis.aliquam formam secundum quam Deo si- 
miles sumus; et haec est gratia: ergo gratia est participatio for- 
malis divinae naturae. Et q. 3, a. 4 ad tertium ita dicit: “Ad ter- 


tium dicendum quod assumptio quae fit per gratiam adoptionis, 

terminatur ad quamdam participationem divinae naturae secun- 
dum assimilationem ad bonitatem illius, secundum illud ZZ Petri, 1 
(v. 4) : Ut divinae simus consortes naturae. Et ideo haec assumptio 
communis est tribus personis ex parte principii et ex parte termi- 


> 


ni.” Ergo gratia participatio formalis est divinae naturae. Et 
q. 62, a. 2 in corpore ita dicit: "Respondeo dicendum quod... gra- 
tia secundum se considerata perficit essentiam animae in quan- 
tum participat quamdam similitudinem divini esse." Ergo gratia 
divini esse formalis participatio est. Est autem divinum esse 
subsistens actus purus, infinitum: igitur est participatio esse in- 
finiti et actus puri. Et 2. 2, q. 24, a. 7 ita dicit in corpore art. 
quod “caritas est participatio infinitae caritatis Dei”. Cur ergo 
gratia non erit participatio infinitae essentiae divinae? 

Ex his auctoritatibus sic argumentor: nam gratia est parti- 
cipatio naturae divinae; sed natura divina est actus purus, esse 
subsistens et infinitum: ergo est participatio actus puri et esse 
subsistentis et infiniti. Praeterea, nam homo per gratiam est 
filius Dei, ut superius visum fuit ex sacris litteris; non est autem 
filius Dei per essentiam: ergo per participationem: ergo partici- 
pat naturam divinam. Sed natura divina est actus purus infinitus: 
ergo participat homo justus actum purum et infinitum per gra- 
tiam. Unde dixit divus Thomas 3 p., q. 23, a. 1 quod sicut per 
actum creationis communicatur bonitas divina omnibus creaturis 
secundum quamdam similitudinem, ita per actum adoptionis com- 
municatur similitudo naturalis filiationis hominibus, secundum 
illud ad Rom., 8 (v. 29) : Quos praescivit conformes fieri imaginis 
Filii sui. Et sicut filiato naturalis postulat perfectissimam et infi- 
nitam communicationem totius naturae divinae per substantialem 
generationem habitam, ita adoptiva filiatio divina necessario exi- 
git participatam communicationem totius naturae divinae, super- 
natural! quadam accidentaria tamen et imperfecta generatione 
factam. De qua dixit Jacobus cap. 1 (v. 18) : Voluntarie genuit 
nos verbo veritatis. 

37.— Secunda conclusio: Haec formalis similitudo in eo con- 
sistit quod est similitudo esse divini, quod non radicaliter, sed 
per formalem inclusionem reliquas Dei formalitates complectitur. 

Sed est advertendum nullam posse esse formam creatam seu 


creabilem, sive actualis sit sive habitualis, quae ipsam Dei essen- 

tiam exprimát et participet juxta modum quem habet in semetipsa. 
Sed gratia dicitur formalis participatio divini esse, quia per mo- 
dum formae est totalis expressio radicaliter praehabens omnes 
Dei perfectiones secundum participationem quae in reliquis infu- 
sis habitibus explicantur, ad eum modum quo creata substantia 
est radix omnium suarum operationum et potentiarum. Nam sic- 
ut Deus in suo esse continet omnem suam perfectionem, scilicet 
vivere, intelligere et amare, ita gratia continet in suo esse ope- 
rationes omnes supernaturales quae ad suum ordinem pertinent.. 
Et non est necesse quod, si esse Dei sit suum vivere et intelligere 
formaliter, gratia sit operatio caritatis et visionis beatae formali- 
ter, quia gratia est creata forma, et non potest esse operatio ali- 
qua formaliter, sed radicaliter tantum, quia forma creata sicut 
non est suum esse, ita non est sua operatio. 

Ex quo infertur quod ille qui habet fidem sine gratia et cari- 
tate, non est simpliciter admissus ad divinae naturae participatio- 
nem, quia esse participem divinae naturae non est habere unam 
aut alteram perfectionem divinae naturae, sed habere totam ipsam 
Dei naturam formali expressione communicatam. Nam qui unam 
tantum aut alteram perfectionem divinae naturae participat, ex 
parte tantum et quasi partialiter in consortium divinitatis admitti- 
tur, atque adeo secundum quid et non simpliciter est particeps 
ejus. Et ex eo quod gratia facit nos participes divinae naturae, 
efficit in nobis amicabile consortium inter nos et Deum, et est 
vinculum supernaturalis amicitiae, et constituit hominem in eo 
statu in quo, dum perseveraverit, odio a Deo minime haberi' po- 
test, immo necessario necessitate suppositionis a Deo debet diligi. 

Et si contrafiat argumentum: nam sequitur ex dictis gratiam 
non esse formalem participationem divinae naturae, sed radica- 
lem : quia ita se habet gratia ad operationem habituum infusorum, 
sicut se habet anima rationalis ad suas operationes. Sed anima 
respectu suarum operationum non est principium formale, sed 
radicale. Ergo gratia respectu suarum operationum erit etiam prin- 
cipium radicale. 

Respondeo quod respectu suarum operationum ita verum est 
gratiam esse principium radicale; tamen respectu esse quod tri- 
buit forma est dans esse divinum participative. Et ita est for- 


malis participatio divinitatis, analogica tamen, sicuti anima ra- 

tionalis, etiamsi sit radix suarum operationum, est principium for- 
male constituens hominem. 

Et nota quod, sicut Deus est ipsum esse imparticipatum et 
intellectuali vita vivens, ita gratia quae est participatio hujus esse 
appellatur in sacris litteris indefectibilis, immortalis et aeterna 
quantum est ex parte sua. Et sicut Deus seipsum cognoscit et su- 
per omnia amat, ita gratia radix est amoris et cognitionis super- 
naturalis quibus Deus amatur et cognoscitur. De quibus omnibus 
videatur magister Joannes Vincentius, Relectione de gratia Christi, 
a folio 11 et deinceps, et Medina in Commentariis ad q. septimam 
Tertiae partis. 

Ex his omnibus sequitur non ex acceptatione Dei extrinseca, 
sed ex ratione sui propria et quidditativa gratiam constituere ho- 
minem filium Dei, objectum congruum et proportionatum amica- 
bili dilectioni Dei, et formaliter justificare animam, omnemque 
peccati mortalis inordinationem ab anima excludere, ita ut con- 
tradictionem implicet mortale peccatum simul in anima cum gra- 
tia esse, quia implicat cum filiatione adoptiva, quae filium Dei 
facit, esse peccatum mortale, quod facit inimicum Deo et diaboli 
filium per malitiam mortalem. 

38.— Ad argumenta in contrarium. Ad primum respondetur 
quod esse divinum ut in se est non potest participari, ut jam 
dictum est in prima conclusione. Potest tamen participari secun- 
dum formam gratiae, quae analogice divinitas dicitur, sicuti homo 
justus dicitur Deus per participationem, et sicut homo dicitur per 
sapientiam creatam participare sapientiam increatam. Et haec 
forma secundum quam homo justus Deus dicitur per participa- 
tionem, in infinitum distat a Dei natura, sicuti omnis effectus a 
Deo productus in infinitum ab ipso Deo distat. Est tamen gratia 
intra ordinem effectuum supernaturalium altissima Dei partici- 
patio. Neque aliquis thomista unquam asseruit quod est Deo pro- 
prium, formaliter ut est in Deo, creaturae competere; sed dicimus 
quod est Deo proprium participari a creatura per formam gratiae. 

Ad confirmationem respondetur quod creatura, sicuti est Deus 
per participationem, ita est actus purus et esse subsistens per 
participationem. Ad hoc autem non est necesse quod gratia sit 
actus purus et Deus, sed sufficit quod sit effectus altissimus Dei 
quo ejus natura exprimitur et participatur. 

Ad secundam confirmationem respondetur quod tam perfectio- 
nes quae dicunt aliquid proprium Deo quam illae quae non dicunt 
aliquid proprium in suo conceptu participantur a creatura, quia 
nunquam illas creatura participat secundum esse quod habent in 
Deo, sed in esse quodam formali creato. Et secundum veram me- 
taphysicam, sapientiae creatae et increatae non datur unus con- 
ceptus abstractus, sicuti neque enti creato et increato, sed dantur 
duo conceptus proportionaliter se habentibus. 

Ad tertiam confirmationem respondetur quod esse ens per 
essentiam formali participationi est habere formam quae sit par- 
ticipatio entis per essentiam, quae participatio est ens creatum. 
Sit exemplum in verbo repraesentante hominem. Dicimus enim 
quod illud verbum in esse intelligibili est homo et substantia; 
entitative tamen accidens est. Ita gratia est ens infinitum et Deus 
participative; entitative vero est ens creatum et accidens. 

39. — Ad secundum argumentum cum prima confirmatione 
patet ex dictis. 

Ad secundam confirmationem respondetur quod ad formalem 
participationem sufficit convenientia in aliquo praedicato analo- 
gice; et ita hoc est Deus per participationem. Et gratia dicitur di- 
vinitas participata et analogice. Nam si esset formalis participa- 
tio ejusdem rationis, hoc nomen Deus univoce diceretur de Deo 
per essentiam et per participationem, quod est stultum. 

40. — Ad tertium respondetur quod res creatae participant 
Deum secundum aliquid, vel in esse per se, vel in vita, vel in 
intelligere; at vero gratia est participatio divinitatis secundum 
illud quod nos intelligimus in Deo habere rationem naturae, quod 
est esse subsistens praehabens formaliter omnem perfectionem. 

41. — Ad quartum argumentum respondent aliqui quod gratia 
participat naturam divinam et omnes proprietates ejus imperfecto 
modo secundum aliquam similitudinem. Sed melius est dicere quod 
participat esse divinum gratia et proprietates naturales ipsius 
quae sunt a creatura participabiles. Unde cum posse creare non 
possit participari a creatura, non sequitur quod si sit Deus per 
participationem homo, quod sit creator per participationem, licet 


participet naturam creatoris. 

ARTICULUS TERTIUS 
Utrum gratia sit idem quod virtus 


1. — Respondetur negative. Et ratio est quia sicut virtutes na- 
turales disponunt hominem secundum naturam qua homo est, ut 
operetur secundum lumen naturale, ita virtutes infusae debent 
disponere hominem altiori modo secundum aliquod altius esse et 
in ordine ad altiorem finem. Et ita disponunt hominem in ordine 
ad naturam divinam participatam quae est gratia, ut operetur se- 
cundum lumen gratiae. Ergo sicut virtutes adquisitae distinguun- 
tur a subjecto quod perficiunt, ita virtutes infusae distinguuntur 
a gratia; et ita gratia non est idem quod virtus infusa. 


Solutiones argumentorum sunt notandae. 


2.— Est dubium: Utram conclusio divi Thomae vera sit. 

Et videtur quod non. Et est primum argumentum contra ra- 
tionem articuli. Nam sequitur quod, si virtutes supernaturales et 
infusae praesupponunt esse supernaturale distinctum ab illis, sic- 
ut virtutes adquisitae et naturales praesupponunt esse distinctum 
naturale quod perficiant, quod sicut non potest esse virtus natu- 
ralis sine esse naturali quod praesupponitur, ita non possint esse 
virtutes supernaturales sine esse supernaturali. Hoc autem est 
falsum. Ergo. Et ita ratio divi Thomae erit nulla. Probatur minor, 
quia fides et spes manent sine gratia, et istae sunt virtutes in- 
fusae. 

3.— Secundum argumentum. Caritas habet eas proprietates 
quas sacrae litterae et patres tribuunt gratiae; et gratia eas quas 
tribuunt caritati: ergo sunt idem. Consequentia patet, quia eaedem 
proprietates consequuntur eamdem essentiam. Sed antecedens pro- 
batur. Quia caritati tribuitur quod distinguat inter filios regni et 
perditionis et quod sit principium mériti; item quod nos Deo con- 
jungat et quod expellat peccatum mortale. Sed haec omnia conve- 
niunt gratiae. Ergo gratia et caritas non distinguuntur. 

4.— Tertium argumentum. Si caritas et gratia distinguuntur 
realiter, debent distingui ut duae species qualitatis. Sed non isto 
modo distinguuntur. Ergo sententia divi Thomae est falsa. Major 

patet, quia non distinguuntur genere neque numero solum: ergo 
debent distingui specie. Minor probatur. Quia duae species non 
possunt esse aequalis perfectionis, sed una debet esse perfectior, 
cum se habeant sicut numeri. Gratia autem deberet esse perfectior, 
cum se habeat sicuti essentia, et caritas ut passio hujus essentiae. 
Sed hoc est falsum. Ergo. Probatur minor, nam divus Augusti- 
nus, 15 De Trinitate., cap. 18, et De moribus Ecclesiae, cap. 12, et 
divus Bernardus Sermone 15 in Cantica et divus Gregorius Ho- 
milia 38 in Evangelia dicunt omnium maximum et perfectissimum 
esse caritatem. 

5.— Quartum argumentum. Nam si gratia et caritas realiter 
distinguuntur, sequitur quod possit Deus unum ab alio separare, 
et quod possit homo manere cum gratia et sine caritate; sed hoc 
est falsum : ergo. Sequela probatur, quia quae realiter distinguun- 
tur, cum habeant diversum esse, potest a Deo unum sine alio 
conservari. Probatur minor, quia tunc ille homo non salvaretur, 
cum non habeat caritatem; et salvaretur, cum habeat gratiam, 
quae est aperta contradictio. 

6. — Quintum argumentum. In accidentibus eadem forma po- 
test dare esse formale subjecto et esse principium operandi, ut 
patet in calore, qui est forma qua aliquid formaliter est calidum 
et est principium calefaciendi alia. Ergo et caritas poterit dare 
esse gratum subjecto formaliter, et esse principium diligendi 
Deum; et secundum primam considerationem habebit rationem 
gratiae, et in secunda rationem caritatis: non ergo gratia et ca- 
ritas distinguuntur realiter. 

Et confirmatur. Nam in concilio Tridentino, sess. 6, cap. 7 in 
justificatione impii, praeter remissionem peccatorum, dicitur so- 
lum infundi fidem, spem et caritatem ; et tamen datur gratia: ergo 
gratia est fides, spes et caritas, et non alia qualitas quae sit in 
essentia animae. 

Videte alia septem argumenta in divo Thoma, q. 27 De veri- 
tate, art. 2. 

7.— Prima conclusio: Gratia non est idem realiter cum fide, 
spe et caritate. Probatur ista conclusio, quia sequeretur quod non 
posset amitti gratia a parte rei, quin pariter amitteretur fides, 
spes et caritas. Consequens est haereticum, ut patet ex concilio 
Tridentino, sess. 6, cap. 15 et can. 27 et 28. Ergo et illud ex quo 

sequitur. Probatur sequela, quia si gratia est eadem res quae est 
caritas, spes et fides et eadem formalitas, quando amitteretur 
gratia amitterentur etiam fides, spes et caritas. 

Secundo probatur, quia sequeretur in patria manere fidem et 
spem. Consequens est falsum. Ergo et illud. Probatur sequela, quia 
gratia, secundum istos, est fides, spes, caritas; sed in patria ma- 
net gratia: ergo manet fides et spes. Falsitas consequentis proba- 
tur ex illo Pauli: Quod, videt quis, quid sperat? (Rom ., 8, 24) ; et: 
Cum venerit quod perfectum est, evaquabitur quod er parte est 
(I Cor., 13, 10). De qua re agitur supra q. 67, a. 3 et 4. 

8. — Secunda conclusio: Gratia distinguitur a caritate, non so- 
lum realiter formaliter, sed tanquam res a.re; et idem dicendum 
est respectu cujuscumque alterius virtutis. Ista conclusio ponitur 
contra Magistrum in 2, d. 26 et 27, et contra Scotum ibidem et 
suos sequaces, et contra Bellarminum libro 1 De gratia et Ubero 
arbitrio, cap. 6 et 7. Est tamen conclusio divi Thomae hoc articulo 
et lib. 3 Contra gentes, cap. 150 et deinceps, et De veritate, q. 27, 
a.2,et 2 Sent., d. 26, q. 1, a. 4, ubi idem tenet /Egidius, Dionysius 
Cartusianus, Capreolus et Bonaventura, et etiam q. 5, et in 3 Sent., 
d. 27, a. 1, q. 3 et 4, Cajetanus hic, Ferrariensis ubi supra, et 
Soto lib. 2 De natura et gratia, cap. 27, et est communis thomista- 
rum opinio. Et probatur. Nam concilium Tridentinum, sess. 6, 
cap. 7 distinguit gratiam a donis ita dicens: “Hanc dispositionem 
seu praeparationem justificatio ipsa consequitur, quae non est sola 
peccatorum remissio, sed et sanctificatio et renovatio interioris 
hominis per voluntariam susceptionem gratiae et donorum." Et 
in cap. praecedenti locutus fuerat de fide, spe et caritate, quae 
sunt dispositiones ad gratiam. Ergo jam gratia a fide, spe et ca- 
ritate et donis distinguitur. Et in can. 11 apertissime habetur 
sententia divi Thomae, ubi ita dicitur: *'Si quis dixerit homines 
justificari vel sola imputatione justitiae Christi, vel sola peccato- 
rum remissione, exclusa gratia et caritate", etc. Ubi vides sa- 
crum concilium distinctionem facere inter gratiam et caritatem. 
Alias si idem essent et solum operatione intellectus distingueren- 
tur, non loqueretur copulative de illis. Et divus Dionysius, unde 
divus Thomas hanc desumpsit doctrinam, De ecclesiastica hierar- 
chia, cap. 2 docet quod sicut ad faciendum opera humana requi- 
ritur esse humanum, ita ad faciendum opera divina requiritur 

esse divinum, et non potest homo operari divina nisi prius ade- 
ptus fuerit esse divinum et supernaturale (1). Igitur sicut esse 
humanum distinguitur ab operibus humanis et eorum proximis 
principiis, ita esse divinum quod iit per gratiam distinguitur ab 
operibus divinis et eorum proximis principiis. Ergo a caritate. Et 
divus Augustinus lib. De praedestinatione sanctorum, cap. 2, et 
De bono perseverantiae, cap. 14, inquit quod gratia praevenit ca- 
ritatem: ergo non sunt idem, nam idem non praevenit seipsum. 

Et praeterea probatur. Nam omnis virtus operativa conse- 
quitur aliquam formam; sed virtutes infusae sunt virtutes opera- 
tivae immediate: ergo consequuntur aliquam formam. Sed non 
potest dari alia forma ad quam consequantur nisi gratia. Ergo 
ad illam consequuntur: ergo sunt distinctae ab illa realiter, quia 
nihil ad seipsum consequitur, nam illa consecutio dicit aliquid 
causalitatis. 

Praeterea in sacris litteris gratiae infusio vocatur generatio: 
quaedam spiritualis; et sacramentum baptismi dicitur lavacrum 
regenerationis: ergo sicut generatio naturalis terminatur ad for- 
mam substantialem dantem esse- immediate, ad quam consequun- 
tur virtutes operativae, ita supernaturalis et accidentalis gene- 
ratio terminabitur ad formam supernaturalem dantem esse su- 
pernaturale, ad quam formam consequuntur virtutes operativae 
supernaturales. Probatur consequentia. Quia sicut in esse naturali 
oportet distinguere formam dantem esse et quae sit ultimus ter- 
minus generationis, et principia operativa quae ad illa consequun- 
tur, ita in esse supernatural!, quia Deus supernaturalia ad modum 
naturalium efficit. 

Praeterea probatur conclusio optima ratione ex divo Thoma. 
De veritate, q. 27, a. 2. Nam ad consecutionem finis alicujus tria, 
requiruntur: natura proportionata ad illum finem, et inclinatio in 
eumdem finem, et motus in finem. Sicut patet in lapide, cujus finis 
est quiescere in centro; unde habet naturam tali fini proportiona- 
tam, et habet gravitatem per quam in talem finem propenditur, 
quae est appetitus naturalis quiescendi in centro et praeterea mo- 
tum deorsum, ut cum fuerit extra finem illum consequatur. Igitur 


cum homo sit ordinatus in finem supernaturalem, in Dei clara 

visione debet habere illa tria ad talis finis consecutionem, nimirum 
formam tali fini proportionatam, et haec est gratia, secundum 
quam natura humana elevatur ad tantam dignitatem, ut visio Dei 
sit illi competens. Ad inclinandum autem affectum in hunc finem, 
datur caritas; ad exequendum autem opera quibus praedictus finis 
adquiritur, dantur aliae virtutes. Ergo sicut in rebus naturalibus 
est aliud natura ipsa quam inclinatio naturae et ejus motus et 
operatio, ita in gratuitis est aliud gratia a caritate et ceteris vir- 
tutibus et earum operationibus. 

Praeterea essentia gratiae est quod sit actus quidam primus 
dans esse supernaturale. Ergo si essentia gratiae formaliter est 
virtutes supernaturales quae sunt veluti potentia ejus, semper 
gratia esset in actu secundo habens hujusmodi operationes. Con- 
sequens est falsum. Ergo et illud. Probatur major, quia sicut sem- 
per gratia dat esse gratum, semper formaliter daret esse operans, 
si eadem formalitas qua datur esse gratum, esset eadem formali- 
tas caritatis. 

Praeterea, quia forma ut sic solum per seipsam ordinatur ad 
dandum esse, quia forma est quae dat esse. Ergo non ordinatur 
per seipsam ad operandum, sed per potentias sibi superadditas, 
quae sunt virtutes infusae: ergo distinguitur ab illis. 

Sed dices his rationibus non probari nisi quod gratia realiter 
formaliter distinguatur a caritate, non vero tamquam res a re, 
quia gratia est forma quaedam ex natura sua ordinata, et con- 
sistit sua essentia in ratione actus primi actualis; at vero caritas 
est quaedam forma ex natura sua ordinata ad operandum. Itaque 
semper non habet actum conjunctum secundum, sed sua natura 
est habere potentialitatem ordinatam ad actum. Ergo impossibile 
est quod istae rationes tam diversae fundentur in eadem entitate. 
Probatur consequentia, quia propter hanc rationem materia prima 
et forma non possunt esse eadem entitas. Et ad eumdem modum 
se habent essentia et passiones, gratia et caritas. De quibus vi- 
dendus est divus Thomas q. 54 Primae partis, art. 3 et q. 77, a. 1, 
et ibidem Cajetanus, ubi eleganter dicit quod, “quamvis negatio 
formalis non inferat identicam", quia possunt aliqua non esse 
idem formaliter et esse idem entitative, infert tamen distinctionem 
realem et entitativam in illis rebus quae habent oppositas rationes 
formales essentialiter in ratione actus et potentiae. Et quia gratia 

est formaliter actus, et natura sua ordinatur solum ad dandum 
esse filii Dei, et non ordinatur ad operandum per seipsam, sed per 
virtutes superadditas, et caritas est ex natura sua principium ope- 
randi et non habens ex sua natura semper actum secundum con- 
junctum, ideo realiter tamquam res a re distinguitur a gratia. 

9. — Ad primum argumentum in contrarium respondetur quod 
fides informis non est virtus simpliciter, sed secundum quid, ut 
patet ex divo Thoma 2. 2, q. 4, a. 5 in corpore et ad tertium; et 
ita non manente lumine gratiae, fides non manet in esse virtutis 
simpliciter. Quia etsi fides informis habeat perfectionem debitam 
actus fidei informis ex parte intellectus, non autem habet per- 
fectionem debitam ex parte voluntatis. Unde fides pendet a gratia 
et caritate in esse perfectae virtutis, non vero in esse imperfectae, 
sed potest manere sine gratia et caritate. Et ratio divi Thomae 
in articulo intelligitur primo modo, quod virtutes supernaturales 
in esse perfectae virtutis dependent a gratia. 

10.—- Ad secundum respondetur quod aliqua excellentia con- 
venit gratiae quae non convenit caritati, scilicet quod gratia sit 
primum principium formale ipsius .esse supernaturalis et filii Dei 
adoptivi, quod per divinam generationem accipit homo. Et praete- 
rea, ut inquit divus Thomas De veritate q. 27, a. 2 ad sextum, 
gratia format caritatem et caritas non format gratiam. Et quando 
gratiae et caritati videntur tribui eaedem proprietates, differenti 
modo conveniunt, nam gratiae conveniunt ut radici, et caritati 
ut fructui ipius radicis. Ita gratia facit formaliter filium Dei; ca- 
ritas est virtus operativa filii Dei, et facit filium Dei quantum ad 
operativam virtutem. Item gratia dicitur esse forma virtutum 
tamquam id a quo virtutes dimanant; caritas vero est forma vir- 
tutum tamquam id a quo virtutes habent operari in finem et illum 
attingere. Item gratia unit nos Deo ut principium formale et 
participatio divinae naturae formalis; caritas vero ut principium 
proximum actus unitivi, qui est amor. Item gratia distinguit inter 
filios regni et perditionis ut principium formale dans esse filii 
Dei; caritas ut principium operandi ut decet filios regni. Gratia 
autem expellit peccatum ut forma cum qua peccatum mortale non 
stat; caritas vero ut principium operandi cum qua operatione non 
stat peccatum mortale. 

11. — Ad tertium respondetur quod sunt duae species qualita- 

tis gratia et caritas; et gratia est perfectior caritate, sicuti essen- 
tia est perfectior passione. Nam quamvis gratia sit accidens, est 
tamen radix caritatis, ut dictum est. Et quando divus Augustinus 
et alii sancti dicunt caritatem esse omnium perfectissimam, non 
fit comparatio ad gratiam, sed ad habitus aliarum virtutum, vel 
loquuntur de caritate prout includit suum principium et radicem. 

12.— Ad quartum respondet Capreolus in 2, d. 26, q. 1 quod, 
si Deus conferret alicui gratiam sine caritate vel e contra, ille 
non salvaretur neque condemnaretur, sed Deus specialiter de illo 
disponeret secundum suum beneplacitum, quia esset casus ex- 
traordinarius non comprehensus lege communi. 

Secundo respondetur quod ille homo salvaretur, si haberet 
gratiam sine caritate, quia perfectio caritatis continetur in gratia 
virtualiter; et si haberet caritatem sine gratia similiter, quia per- 
fectio gratiae se explicat in caritate ut in inclinatione ad finem 
ultimum, et divina voluntas suppleret defectum habitus quantum 
ad vitam aeternam. 

13. — Ad quintum respondetur quod, etsi accidens det aliquod 
esse formale subjecto, illud est constituendo subjectum aptum ad 
proxime operandum; non vero dando esse subjecto in esse alicujus 
naturae, sicut calor facit calidum, non tamen ignem. Et ita licet 
caritas faciat hominem aptum ad diligendum proxime, non facit 
ipsum filium Dei, sed praesupponit hoc esse. Et ita est necessaria 
alia forma realiter distincta quae det hoc esse quod gratia datur. 

Ad confirmationem jam vidimus ex concilio Tridentino in jus- 


tificatione gratiam conferri homini. 


ARTICULUS QUARTUS 


Utrum gratia sit in essentia animae sicut in subjecto, an in aliqua 


potentiarum 


1.— Prima conclusio: Gratia est in essentia animae sicut in 
subjecto. 

Secunda conclusio, ad tertium: Anima est subjectum gratiae 
secundum quod est in specie intellectualis vel rationalis naturae. 

Tertia conclusio, ad primum: Sicut ab essentia animae fluunt 


ejus potentiae, quae sunt operum principia, ita etiam ab ipsa gratia 

fluunt virtutes in potentias animae, per quas potentiae moventur 


ad actus. 


2.— Est dubium: Utrum doctrina divi Thomae vera sit. 

Et videtur quod non. Primo gloria est gratia consummata; 
sed gloria est in intellectu essentialiter: ergo et gratia. 

Et confirmatur. Gratia perficit animam in ordine ad actum: 
ergo est in potentia aliqua. Probatur consequentia, quia actus est 
potentiae et non essentiae ; et perfectio debet esse in re perfecta: 
ergo gratia debet esse in potentia. 

Et confirmatur secundo. Quia si gratia esset in essentia ani- 
mae, posset haec perfectio redundare in intellectum sine eo quod- 
redundaret in voluntatem, et tunc esset meritorius et gratificabilis 
actus intellectus sine actu voluntatis, quod est falsum. 

Et confirmatur tertio, quia omnis habitus est in aliqua poten- 
tia; sed gratia est habitus: ergo. 

3.—I Secundo arguitur. Potentiae realiter distinguuntur ab 
anima; et similiter fides et caritas Fealiter distinguuntur a gratia: 
ergo est impossibile quod a gratia fluant virtutes in intellectu et 
voluntate. Probatur consequentia, quia nulla forma neque agens 
potest causare aliquid in aliquo subjecto realiter distincto nisi 
per aliquam actionem; sed gratia non est forma activa: ergo non 
potest producere caritatem et reliquas virtutes in potentiis. 

Dices quod producit illas per resultantiam quamdam, sicut 
potentiae producuntur ab anima. Contra nam productio per re- 
sultantiam et non per veram actionem non se extendit ad aliud 
subjectum, sed ad aliquid quod est in ipso subjecto a quo resultat. 
Ergo productio caritatis per resultantiam non potest fieri a gra- 
tia in voluntate, quia voluntas est subjectum realiter distinctum 
ab anima. 

4. — Tertio arguitur. Anima non est Deo grata nisi secundum 
quod convertitur ad illum et est digna remuneratione. Sed con- 
verti ad Deum et esse dignam remuneratione non convenit animae 
nisi ratione liberae voluntatis. Ergo gratia est inhaerens volunta- 
ti et non animae. 

Et confirmatur. Culpa et offensa Dei est in voluntate; sed 
gratia opponitur illi: ergo est in voluntate. Probatur consequen- 
tia, quia opposita habent fieri et esse circa idem. 

5.— Sed his non obstantibus, doctrina divi Thomae verissima 
est. Itaque gratia habet esse in anima, non mediante aliquo acci- 
denti nec potentia, quod est subjectari in animae essentia. Et ra- 
tio est aperta, quia gratia datur ad hoc quod homo sit filius Dei 
per participationem; et non datur immediate ad operandum: ergo 
debet esse immediate in anima quae dat esse formale homini, et 
non in potentiis quae dantur immediate ad operandum. Itaque sic- 
ut ipsa anima est principium essendi naturale, gratia, quae est 
principium essendi supernaturale, debet esse et subjectari in ipsa 
ut elevet illam ad esse supernaturale. Et praeterea, nam gratia 
non est habitus operativus immediate, quia nullo modo est virtus 
'infusa nec theologica: ergo non est immediate in potentiis. Pro- 
batur consequentia, quia solum in potentiis sünt virtutes et habi- 
tus operativi perficientes'illas in suis actibus. Et praeterea, quia 
peccatum originale ex eo quod est peccatum naturae est in essen- 
tia animae: ergo gratia, quia est elevatio naturae ad esse divinum 
participatum, erit etiam in ipsa anima, quae est principium for- 
male naturae. Ultimo nam, si gratia est in voluntate, ut ait Scotus, 
ergo virtutes quae sunt in intellectu non fluerent ab illa, quia quae 
sunt in potentia priori, non dimanant ab eo quod est in potentia 
posteriori, cujusmodi est voluntas respectu intellectus. Et ratio 
divi Thomae in articulo est efficacissima quia, sicut gratia est 
prior virtutibus, siquidem dimanant virtutes ab illa, ita etiam de- 
bet esse in subjecto priori respectu potentiarum in quibus sunt 
virtutes. Hujusmodi est animae essentia. 

6. — Ad primum argumentum respondetur quod gloria, quae 
est beatitude, est actus intellectus essentialiter. Et cum dicitur 
quod gloria est gratia consummata, sensus est quod gratia est 
conjuncta actibus visionis et fruitionis beatificae; non vero est 
sensus quod formaliter et in recto sit operatio alicujus potentiae. 

Ad confirmationem respondetur quod gratia primo et format- 
ter perficit quoad esse filium Dei, et non quoad meritum et ope- 
rationem, nisi radicaliter, quatenus ex illa nascuntur virtutes qua- 
rum actibus meremur vitam aeternam. 

Ad secundam confirmationem respondetur quod gratia prius 
gratificat intellectum quam voluntatem quia, cum sit in essentia 
animae, illam potentiam prius gratificat quae prius radicatur in 
anima et in qua natura se prius explicat. Ex eo enim quod anima 

est Deo grata, totus homo Deo gratus est, et illa potentia prius 
quae prius habet esse in essentia animae. Si autem loquamur de 
gratia non in ordine ad esse gratum, sed secundum rationem ra- 
dicalem principii meriti, haec radix prius explicat se formaliter 
in voluntate, quae est potentia motiva omnium aliarum potentia- 
rum; et ita ejus actus primo est meritorius deinde actus aliarum 
potentiarum. Si autem esset solus intellectus, esset gratus per 
gratiam existentem in anima, non vero ejus actus esset merito- 
rius, quia deficit actus voluntatis. 

Ad tertiam confirmationem respondetur quod habitus operati- 
vus immediate est in aliqua potentia, non vero habitus non ope- 
rativus. Gratia autem non est habitus operativus immediate, et 
ita est in essentia animae. 

7.— Ad secundum respondetur quod caritas producitur per 
actionem distinctam ab illa qua producitur gratia, nam ejus pro- 
ductio identificatur cum illa. Et cum caritas realiter distinguatur 
a gratia, productio ejus distinguitur a productione gratiae et di- 
citur per resultantiam produci, quia haec productio consequitur 
ad illam per quam producitur gratia. 

Secundo respondetur quod Deus eadem actione qua producit 
gratiam producit caritatem, et haec actio primo et per se termi- 
natur ad gratiam et secundario ad caritatem ; et hoc est caritatem 
produci per resultantiam, quia per primam actionem ab ipsa gra- 
tia resultat caritas. Et bene potest caritas resultare in voluntate 
quae distinguitur ab anima realiter, quia radicatur voluntas in 
eadem animae essentia ubi residet gratia, sicut risibilitas, quae 
est passio corporalis, resultat ab homine in quantitate, quae dis- 
tinguitur realiter ab ipso. Non enim potest bene inhaerere homini 
accidens corporale, nisi prius inhaereat quantitati. 

8.— Ad tertium respondetur quod conversio voluntatis ad 
Deum non est causa formalis nostrae justificationis et gratificatio- 
nis, sed tantum dispositiva. Causa vero nostrae justificationis gra- 
tia est, quae est participatio formalis divini amoris et luminis 
divini. 

Ad confirmationem respondetur quod gratia non opponitur 
formaliter et per se et directe culpae ratione actus existentis in 
voluntate, sed ratione maculae relictae ex hujusmodi actu; quae 
quidem macula directe et primo inficit animae essentiam. De qua 

re agitur supra q. 86, a. 2 et infra q. 113, a. 2, ubi solet disputari 
illa quaestio: an Deus de potentia sua absoluta possit animam 
gratificare formaliter sine habitu gratiae; et disputat illam ma- 
gister Zumel in hoc articulo. 

9. — Ex dictis in hac quaestione sequitur quid sit gratia. Est 
enim gratia qualitas animae infusa per quam efficimur consortes 
naturae divinae. Secunda diffinitio gratiae: Gratia est forma su- 
pernaturalis quae confert nobis esse et vitam supernaturalem. Ter- 
tio modo diffinitur quod sit ornamentum et vestis animae qua 
anima pulchra et grata efficitur coram Deo, sicut si in Sponsam 
Dei et filiam assumatur. Colligitur haec diffinitio ex illo Isaiae, 61 
(v. 10): Gaudens gaudebo in Domino, et eeultavit anima mea in 
Deo meo, quia induit me vestimentis salutis et indumento justi- 
tiae circumdedit me, quasi sponsam decoratam corona et quasi 
sponsam ornatam monilibus. Quarto modo diffinitur: Gratia est 
per quam homo acceptatur ad gloriam. Et datur per proprietatem 
ipsius gratiae haec diffinitio. Nam ex eo quod sumus filii Dei per 
gratiam, proprietas consequens est acceptatio ad gloriam, et quod 
simus heredes gloriae, secundum illud Pauli: Quod si filii, et 
heredes; heredes quidem Dei, coheredes autem Christi (Rom., 8, 
17). Quinto modo diffinitur, et est communis: Gratia est qualitas 
animae per quam reddimur grati et amabiles Deo. Et haec datur 
per causam formalem, quae praecipue explicat rei quidditatem. Et 


haec de quaestione. 


QUAESTIO CENTESIMAUNDECIMA 


De divisione gratiae 


ARTICULUS PRIMUS 


Utrum gratia convenienter dividatur per gratiam gratum 


facientem et gratiam gratis datam 


1. — Prima conclusio est affirmativa. Et est ratio, quia est 
quoddam donum per quod homo conjungitur Deo. Aliud vero est 
donum per quod unus homo cooperatur alteri ad hoc quod Deo 
conjungatur. Illud donum dicitur gratia gratum faciens, alterum 
vero dicitur gratia gratis data. 

Secunda conclusio, ad primum : Gratia gratum faciens non effe- 
ctive sed form aliter gratum facit, et per eam homo justificatur et 
dignus efficitur vocari Deo gratus. 

2.I— Circa istum articulum adverte quod divus Thomas in 
2 Sent., d. 28, q. 1, a. 1 ad primum et alii theologi cum Magistro 
solent distinguere gratiam in gratiam increatam et gratiam crea- 
tam. Vocant autem gratiam divinam voluntatem qua Deus libere 
et ab aeterno et gratuito antecedenter ad nostra merita vel pro- 
prietatem naturae in specie vel in individuo  *........... * [charta 
corrupta] praeparavit media quibus perduceret in vitam aeter- 
nam, juxta illud quod habetur Jerem., 31 (v. 3) : In caritate per- 
petua dilexi te, ideo attraxi te miserans; et illud ad Rom. 5 
(vv. 8-9) : Commendat caritatem suam in nobis Deus, quia cum 
inimici essemus... Christus pro nobis mortuus est. Haec inquam 
caritas Dei qua ab aeterno diligit hominem dicitur gratia increa- 
ta, et est causa efficiens gratiae per quam formaliter justificamur 


et sumus grati Deo. Aliquando etiam gratia unionis divinae natu- 

rae cum humana in persona Verbi dicitur increata, quia est ipsa 
personalitas Verbi data humanae naturae gratis. Gratia vero 
creata est quae recipitur in membris Christi, et est quoddam acci- 
dens et participatio quaedam Dei ordinis supernaturalis; et haec 
dividitur hic in gratiam gratum facientem et gratiam gratis 


datam. 


3. — Est dubium: Utrum haec sit bona divisio. 

Arguitur primo pro parte negativa ex illo ad Rom., 6 (v. 23): 
Gratia autem Dei vita aeterna; sed vita aeterna non est gratia 
gratum faciens neque gratia gratis data: ergo mala divisio. 

4. — Arguitur secundo. Auxilia Dei supernaturalia quibus 
homo disponitur ad gratiam justificationis et ipsamet dispositio 
et auxilia quibus homo perseverat in gratia et virtutes infusae et 
actus illarum sunt et dicuntur gratia Dei, scilicet dona quaedam 
supernaturalia quibus Deus ordinat hominem in vitam aeternam. 
Et tamen non sunt neque gratia gratum faciens neque gratis data. 
Ergo mala est divisio. 

5. — Arguitur tertio. Ista divisio non est generis in species 
neque subjecti in accidentia neque alterius proprietatis divisionis: 
ergo non est bona divisio. Quod non sit generis in species proba- 
tur. Quia in quaest. praecedenti diffinita est gratia habitualis per 
quam homo efficitur consors divinae naturae: ergo non potest di- 
vidi sicut genus in species in gratiam gratum facientem et gra- 
tiam gratis datam, quia unum membrum divisionis non potest esse 


genus quod X. ......* [charta corrupta] in... ea divisione. Igitur 





si datur aliud genus quod divid Eo ........ * genus diffinire et dein- 
de dividere ho. :*........ * ista divisio. 

6.— Ad primum argumentum respondetur quod gratia dicitur 
vita aeterna causaliter et radicaliter; et Fon... * dicitur gratia 
consummata quatenus visio beatifica est finis ultimus et consum- 
matio gratiae, non quia formaliter ad invicem sit idem. 

7.— Ad secundum respondetur quod tam ipsa gloria quam 
auxilia divina et dispositio ad ipsam et perseverantia in ipsa et 
virtutes infusae et actus illarum, omnia haec reducuntur ad gra- 
tiam gratum facientem, vel quia perficiunt hominem convenien- 
ter secundum gratiam gratum facientem, vel quia disponunt re- 
cipientem ad gratiam gratum facientem. Ac propterea bona est 

divisio, quia intrinsece omnia ilia pertinent ad gratiam per quam 
homo conjungitur Deo. 

8. — Ad tertium argumentum respondetur quod haec divisio, 
si attente consideretur, est analogi nominis in sua analogata. 
Quemadmodum sanum dicitur analogum respectu animalis in quo 
formaliter est sanitas intrinseca illi subjecto, et de medicina etiam 
dicitur sana quatenus est cooperativa ad sanitatem animalis; sic 
etiam gratia non dicitur univoce de gratia gratum faciente quae 
est forma qua homo formaliter conjungitur Deo, et de gratia gra- 
tis data quae non est forma qua homo conjungitur Deo, sed dum- 
taxat dicitur gratia quia cooperativa est ad gratiam justifi- 
candorum. 

Neque valet objectio, quia etiam auxilia quibus homo movetur 
ad justificationem et sanctitatem a Deo non faciunt formaliter 
gratum, et nihilominus reducuntur, sicut diximus, ad gratiam gra- 
tum facientem: ergo etiam gratia gratis data potest reduci ad 
gratiam gratum facientem. 


Ad hanc objectionem quidam dicunt quod illa auxilia *............. 


QUAESTIO (ENTESIMAUNDECIMA (,) 


De divisione gratiae 


ARTICULUS PRIMUS 


Utram gratia convenienter dividatur in gratiam gratum facientem 


et gratiam gratis datam 


1.— Concltisio est affirmativa. 


Dubitatur an haec divisio sit bona. 

Videtur quod non. Primo quia justitia originalis fuit gratia 
non debita homini; et tamen neutra istarum est: ergo. Minor, quod 
non esset gratis data, patet, quia ordinabatur in bonum habentis. 
Quod vero non esset gratum faciens patet, quia mansit in Eva 
simul cum ejus peccato antequam peccaret Adam, nam non eru- 
buit cum esset nuda, qui erat effectus justitiae originalis. 

2.— Secundo. Gratia unionis sumpta pro conjunctione Verbi 
ad humanitatem est gratia supernaturalis et creata. Et tamen 
neutra istarum. Ergo. Major patet, quia est causata a tota Trini- 
tate, ut ait divus Thomas 3 p., q. 3, a. 4 ad tertium. Minor vero 
probatur, quia illa de se non ordinatur ad aliorum utilitatem : ergo 
non est gratis data. Et rursus per: illam non efficitur humanitas 
Christi formaliter grata et particeps naturae divinae, quia hic 
est effectus gratiae justificantis quae alteri formae competere 
nequit. Ergo. 

3.— Tertio arguitur. Potestas conferendi sacramenta et con- 
secrandi corpus Christi est gratia. Et neutra istarum. Ergo. Mi-(*) 


(*) Integra quc&est. Ill et art. 1 q. 112, quae desiderantur in commentario 


bannesiano, supplentur expositione Petri de Herrera ex codice Palentino desumpta. 

nor patet, nam est in. peccatoribus et indelebilis propter characte- 
rem: ergo non est gratia gratum faciens, quae deletur per pecca- 
tum mortalem. Rursus non numeratur inter gratias gratis datas, 
et datur cuicumque volenti, et recipitur ab homine, et non'habet 
manifestum effectum. Ergo non est gratia gratis data, quia haec 
solum datur secundum divisionem voluntatis Dei, et ad manife- 
stationem Spiritus et fidei, per effectum manifestum, ut dicitur 
I Cor., 13, 

Confirmatur. Auxilia supernaturalia ad operandum bonum et 
perseverandum in illo est gratia. Et non gratum faciens, quia non 
est habitus, et aliqua manent in peccatore; gratia autem gratum 
faciens est habitus et non manet cum peccato, ut dictum est. Nec 
gratia gratis data, quia non ordinantur ad aliorum utilitatem. 
Ergo. 

4.— Quarto arguitur. Donum sapientiae secundum eamdem 
rationem est gratia gratum faciens et gratis data. Ergo haec di- 
visio non est bona. Consequentia patet, quia divisio debet dari per 
opposita quamvis eadem ratione nequeunt convenire eidem. An- 
tecedens autem probatur. Nam teste divo Thoma 2. 2, q. 45, a. 5, 
connectitur cum gratia justificante, quod est proprium eorum quae 
pertinent ad gratiam gratum facientem. Rursus ibidem divus 
Thomas ait quod secundum gradum altiorem eadem sapientia per- 
tinet ad gratias gratis datas; sed eadem est ratio formalis formae 
secundum intensiorem vel remisiorem gradum: ergo. 

5.— Quinto arguitur. Augmentum gratiae et beatitudo sunt 
gratia; et neutra istarum: ergo praedicta divisio gratiae in gra- 
tum facientis et gratis datae non est sufficiens. Major pro prima 
parte patet, nam gratia aucta est eadem ipsa gratia quae primo 
fuit infusa: ergo est essentialiter gratia. Pro secunda parte etiam 
patet, nam ad Rom., 6 (v. 23) dicitur: Gratia Dei vita aeterna. 
Minor vero probatur, nam utraque datur ex meritis: ergo non est 
gratis data nec gratum faciens, quia haec etiam debet dari gratis, 
ut dicitur hic ad tertium. 

6. — Sed contra est conclusio articuli. 

In hoc dubio sunt rres sententiae. Prima quod haec divisio est 
bona, sed non adaequata gratiis hujus vitae. Ita Gabriel Vazquez 


hic, et probat cum responsione ad tertium. 

Secunda est quod divisio est adaequata gratiis hujus vitae, non 
alterius. Ita Medina hic, et probat primo argumento. 

Tertia est utramque gratiam esse non solum gratis datam, ut 
hic ait divus Thomas, sed etiam gratum facientem, quia subjectum 
qua ratione recipit eas terminat supernaturalem dilectionem Dei 
ut est causa earum, et hoc sufficit ut sit Deo gratum. Ita Va- 
lentia hic. 

7. — Sed pro explicatione veritatis dico primo: Gratia super- 
naturalis collata supposito ut connaturalis ordini gratiae conve- 
nienter dividitur in gratiam gratum facientem et gratis datam. 
Dixi supematuralis, ut excludam naturam, quam in principio hu- 
jus materiae dixi vocari gratiam. Dixi collata supposito, quia gra- 
tia unionis non comprehenditur sub hac divisione, ex eo quod est 
collata naturae, non supposito, cui nulla est facta gratia in tali 
unione. Et divus Thomas hic ad secundum expresse ait loqui de 
gratia non debita personae. Dixi connaturalis ordini gratiae ut 
excludam eamdem gratiam unionis quae pertinet ad superiorem 
ordinem hypostaticum, et ut excludam apostolatum, quem Paulus 
ad Rom., 12 vocat gratiam et potestatem conferendi sacramenta, 
et alia hujusmodi quae, licet pertineant ex institutione et libera- 
litate Dei ad ordinem gratiae, non tamen sunt connaturalia tali 
ordini quasi ei debita; nam sine illis possent homines reduci ad 
Deum, et ordo gratiae non maneret imperfectus et deficiens, ut 
patet in angelis. 

Quibus suppositis probatur conclusio. Primo, nam in scriptu- 
ris insinuatur ista divisio; nam de gratia gratum faciente dici- 
tur ad Rom., 3 (v. 24) : Justificati gratis per gratiam ipsius; et 
ad Ephes., 1 (v. 6) : In laudem et gloriam gratiae suae in qua gra- 
tificavit nos. De gratia vero gratis data dicitur Z ad Cor. 12 
(v. 4) : Divisiones gratiarum sunt, etc., et 7 Petri, 4 (v. 10) : Unus- 
quisque nostrum sicut accepit gratiam illam in alterutrum admi- 
nistrantes. Secundo probatur. Nam haec divisio datur per intrin- 
seca gratiae : ergo. Antecedens patet, nam de ratione gratiae prae- 
dictae est non esse debitam supposito et procedere ex dilectione 
supernatural! Dei connatural! ordini gratiae, ut dictum est. Scd 
gratia gratis data est quae participat primam rationem, gratia 
vero gratum faciens quae participat utramque, quia etiam proce- 
dit ex dilectione simpliciter Dei; et nulla est ex gratiis supradictis 

quae non participet aliquam vel utramque istarum rationum. Ergo. 
Tertio. Gratia est quaedam participatio deitatis qua unimur vel 
assimilamur Deo in eo quod est sibi proprium, ut dictum est. Ergo 
participamus vel assimilamur Deo quantum ad ejus actum ex gra- 
tia gratis data, ut cum participamus cognitionem propheticam 
vel operationem miraculorum. Si autem participamus ejus natu- 
ram modo explicato quaestione praecedenti, vel aliquid ordinatum 
ad illam, ut sunt virtutes et auxilia supernaturalia quibus dispo- 
nimur ad gratiam, operamus secundum illam ex gratia gratum 
faciente: ergo. 

8. — Dico secundo: Gratiae gratis datae non faciunt subje 
ctum simpliciter gratum, sed secundum quid. Probatur. Nam quaest. 
praecedenti, a. 3, dubio 2, conci. 3, diximus implicare quod ali- 
quis sit simpliciter gratus modo quo ibi explicuimus, et quod 
id non habeat formaliter a gratia gratum faciente condistincta 
contra gratiam gratis datam. Ergo licet gratia gratis data ponat 
in subjecto aliquid ratione cujus secundum quid sit gratum Deo, 
non tamen potest facere illum simpliciter gratum, quia non est 
effectus dilectionis simpliciter Dei nec facit hominem intrinsece 
dignum vita aeterna et participem naturae divinae, et est composi- 
bilis cum peccato mortali, ut statim dicam, quod tamen repugnat 
esse simul cum gratia gratum faciente, ut dictum est supra. 

9.— Dico tertio: /stae gratiae inter alia differunt tripliciter. 
Primo, quia gratia gratum faciens per se primo ordinatur in utili- 
tatem habentis; gratis vero data in utilitatem aliorum. De prima 
id patet, nam ad Titum, 3 (v. 7) dicitur: Ut justificati gratia 
ipsius, heredes simus... vitae aeternae. Esse vero heredem pertinet 
ad utilitatem ipsius heredis. Et ratio est quia cum illa non sit 
operativa, sed solum per se primo reddat subjectum formaliter gra- 
tum, et effectus formalis formae per se primo pertineat ad sub- 
jectum ipsius formae, inde est quod per se primo ordinatur ad 
bonum ipsius habentis. De secunda etiam id ostendunt testimonia 
citata conci, prima ex 7 Cor., 12, et 7 Petri, 4, illudque asserit Hie- 
ronymus in illud Matth. (7, 22) : Nonne in nomine tuo propheta- 
vimus. Dixi “per se primo", nam per accidens et secundario gratia 
gratis data potest ordinari in ornamentum et perfectionem ha- 
bentis. Ita divus Thomas 2. 2, q. 172, a. 4 ad primum; Gregorius 


Homilia 11 Ezechiélis, et Alensis 3 p., q. 73, memb. 2. Et patet in 


Sto. Tornas - III 12 


178 PETRUS DE HERRERA 


beata Virgine, quae habuit omnem illam ornamentationem animae 
suae, licet nunquam fuerit omnibus illis usa in utilitatem aliorum. 
Vide de hoc divum Thomam 3 p., q. 27, a. 5 in corpore et ad 
tertium. 

Hinc sequitur gratiam justificantem in omnibus justis esse se- 
cundum eamdem rationem, quia confertur ad justificationem 
eorum, et omnis justificatio est ejusdem rationis. Secundo quia 
est participatio formalis totius naturae Dei, et haec non potest 
specie multiplicari, ut dicetur art. sequenti. Gratia vero gratis 
data non est in omnibus eadem, sed per partes et divisim commu- 
nicatur membris Ecclesiae, et in diversis secundum diversas spe- 
cies, juxta illud 7 ad Cor., 12 (v. 11) : Dividens singulis prout vult. 
Ratio est quia illa ordinatur ad aliorum utilitatem, ut reducantur 
ad Deum, et est participatio specialis actus divini. Possunt autem 
homines variis mediis reduci ad Deum. Et in eo considerantur di- 
versae rationes actuum et operationum; et ideo eorum participa- 
tiones possunt specie multiplicari. Rationem autem quare divina 
providentia divisim conferat istas gratias, explicat eleganter Gre- 
gorius Homilia 10 Ezechielis, et lib. 28 Moralium, cap. 10 et 11. 
Dixi *membris Ecclesiae", nam ut contra aliquos recentiores os- 
tenditur 3 p., q. 7, a. 7, capiti Christo omnes collatae sunt, immo 
et ex membris Ecclesiae collatae sunt omnes beatae Virgini, ut 
solet ostendi 3 p., q. 27, a. 5. 

Secunda differentia est quod nulla gratia gratis data ex se est 
incomposibilis cum peccato mortali, bene autem gratia justificans, 
ut dictum est. Ita divus Thomas 2. 2, q. 178, a. 2; Clemens lib. 8 
De constitutionibus apostolicis, cap. 1; Augustinus lib. 13 Contra 
Faustum, icap. 15; Gregorius Homtl. 11 Ezechielis, et Cassianus 
Collatione 15, cap. 6 et 7. Et probatur. Nam Matth., 7 (v. 23) ha- 
bentibus gratiam prophetiae, curationum, etc. dixit Christus : Nun-' 
quam novi vos. Eos vero qui per gratiam sunt Dei, novit Dominus, 
ut dicitur 77 ad Tim., 2. Confirmatur, quia Z ad Cor., 13, dixit Pau- 
lus posse haberi istas gratias sine caritate, et sine illa propheta- 
verunt Sibyllae, Balaam et Caiphas. Et ratio est, nam istae sunt 
actus intellectus qui praecedunt caritatem, vel exteriores qui non 
ordinant mentem hominis infallibiliter ad ultimum finem; gratia 
vero gratum faciens, ut dictum est supra, opponitur ipsi peccato 
mortali. Alia vero quae reducuntur ad gratiam gratum facientem, 

ut statim dicemus, licet non excludant peccatum, disponunt ta- 
men ad expulsionem, quia ex natura sua disponunt ad gratiam 
justificantem, quae est incomposihilis cum peccato. 

Tertia est quod gratia justificans secundario ordinatur ad actus 
meritorios, sive interiores, sive exteriores; gratiae vero gratis da- 
tae solum ad actus exteriores manifestativos fidei. Ita divus Tho- 
mas 3 p., q. 7 a. 7 ad primum. Et ratio est quia gratia gratis data 
ordinatur ad aliorum utilitatem ut reducantur in Deum; redu- 
cuntur autem per actus externos quibus manifestatur fides, quia 
non cognoscuntur occulta cordis. Gratia vero justificans conjungit 
nos cum Deo, et est causa virtutum, quae habent actus exteriores 
et interiores, quibus omnibus ordinamur ad Deum et conjungimur 
ill. Alias differentias vide in divo Thoma, ad Romanos, 1, lect. 3 
et in Medina hic. 

10. — Ad primum ergo Cajetanus 1 p., q. 95, a. 1 censet justi- 
tiam originalem esse gratiam gratis datam. Sed contra hoc est 
primo, quia ordinabatur in bonum habentis, non' in bonum aliorum 
per actus exteriores. Secundo, quia licet esset supernaturalis pos- 
sessive, tamen essentialiter erat naturalis, quia non ordinabat ho- 
minem ad aliquid simpliciter supernaturale, sed solum ad bonum 
consonum naturae. Et ideo pertinebat quidem ad dona gratuita 
ordinis naturae, non vero continetur sub gratia simpliciter et 
essentialiter supernatural! quae hic dividitur. 

11. — Ad secundum patet ex prima conclusione, quod illa gra- 
tia non est gratia suppositi, sed naturae; et non est connaturalis 
ordini gratiae, sed hypostatico, et ideo non continetur sub divisio- 
ne. Vel dicatur quod pertinet ad gratiam gratum facientem, quia 
est radix vel ratio propter quam naturae humanae in Christo con- 
naturaliter debetur gratia justificans. 

12. — Ad rertium patet etiam ex prima conclusione illam gra- 
tiam non esse connaturalem ordini gratiae, sed ex divina institu- 
tione et beneplacito superadditum. 

Ad confirmationem divus Thomas hic a. 4 ad secundum, et 
De veritate q. 27, a. 5 in corpore et ad 12 reducit ad gratiam justi- 
ficantem omnes virtutes et auxilia supernaturalia ad bene operan- 
dum, et gratias sacramentales secundum id quod addunt ad gra- 
tiam habitualem quod est auxilium divinum. Et idem habet Con- 
radus hic a. 2. Unde infert divisionem gratiae in operantem et 

cooperantem, in praevenientem et subsequentem, quae sunt di- 
visiones divinorum auxiliorum, esse subdivisionem gratiae gra- 
tum facientis, et reduci ad illam, quia ordinantur ad eam adqui- 
rendam vel perficiendam. 

.Hinc sequitur gratiam analogice analogia ad unum finem dici 
de gratiis. Nam ad gratiam justificantem ut ad finem ordinantur 
omnes gratiae gratis datae et omnia auxilia ceteraque dona quae 
reducuntur ad gratiam gratum facientem. Et quia analogum per 
se sumptum stat pro principali significato, ideo divus Thomas di- 
cens gratiam justificantem esse habitum, non loquitur de omni- 
bus quae pertinent reductive ad illam, sed de ipsa gratia quae est 
formalis participatio totius deitatis. 

13. — Ad quartum distinguo antecedens. Eadem sapientia se- 
cundum eamdem rationem, nego antecedens; secundum diversas, 
transeat antecedens. Cajetanus autem ibidem distinguit has ra- 
tiones, quia inquit, donum sapientiae, si augeatur intensive, per- 
tinet ad gratiam justificantem; si vero extensive per cognitionem 
diversorum objectorum, pertinet ad gratias gratis datas, quia sic 
ordinatur ad salutem aliorum. 

Sed contra hoc est quod extensiva cognitio sapientiae de se 
non ordinatur ad actum exteriorem manifestativum fidei, quod 
requiritur ut sit gratia gratis data. Secundo augmentum exten- 
sivum in dono scientiae vel intellectus non facit illa dona esse 
gratias gratis datas: ergo nec sapientiam. Tertio quia alias de- 
beret assignari nova gratia gratis data praeter eas quas numera- 
bimus art. 4, nam sapientia extensive aucta non est aliqua earum 
quae ibi recensentur. 

Respondetur ergo divum Thomam ibi inter gratias gratis da- 
tas non numerasse sapientiam secundum se, quovis modo augeatur, 
sed sermonem sapientiae. Unde in fine illius articuli dixit quod 
sapientiae gradus secundum quem potest quis altiora mysteria 
aliis manifestare, scilicet sermone praedito, pertinet ad gratias 
gratis datas. Vide quae dicemus art. 4. 

14. — Ad quintum nego minorem. Ad probationem, divus Tho- 
mas infra, q. 114, a. 5 ad secundum respondet quod satis est si 
gratis detur primum principium merendi augmentum gratiae et 


beatitudinem. De quo ibi latius. 


QUAEST. CXI, ART. 2 181 


ARTICULUS SECUNDUS 


Utrum gratia convenienter dividatur per operantem 


et cooperantem 


1. — Conclusio est: Gratia sumpta pro auxilio actuali et pro 
gratia habituali convenienter dividitur in operantem et coope- 
rantem. 

Dubitatur an doctrina hujus articuli sit vera. 

Videtur quod non. Primo quia gratia sumpta pro auxilio et 
pro gratia habituali est accidens inhaerens subjecto, et non per 
se subsistens, ut patet. Ergo non habet operationem sine concursu 
sui subjecti; et per consequens nulla gratia est operans quin etiam 
sit cooperans. Probatur consequentia, quia gratia cooperans est 
quae habet operationem concurrente subjecto ad illam. Ergo si 
nullam habet operationem per se sine concursu sui subjecti, nulla 
est operans, sed omnis cooperans. 

Dices cum divo Thoma hic ad secundum et in 2, d. 26, q. 1, 
a. 5 ad sextum,et Soto lib. l. De natura et gratia, cap. 16, gratiam 
operantem non habere operationem sine concursu subjecti, sed 
ejus essentiam in homine consistere ut praeveniat liberum arbi- 
trium et moveat illud ad operandum. Et quia illud se habet ut 
motum et obsequens motioni gratiae, ideo gratia dicitur operans, 
non quia operetur sine libero arbitrio. 

Sed contra hoc est quia, si haec explicatio esset vera, seque- 
retur e contra nullam gratiam esse cooperantem, sed omne opus 
bonum provenire a gratia operante, respectu cujus voluntas se ha- 
bet ut mota et applicata a Deo per auxilium supernaturale, et 
respectu cujus Deus se habet ut movens et applicans voluntatem 
per gratiam et incipiens tale opus, ut ex divo Augustino probat 
divus Thomas hic in argumento Sed contra. Sed ita se habent 
Deus et voluntas in omni opere supernatural!. Ergo. Minor pa- 
tet nam voluntas no se applicat ad illud virtute propria, neque 
incipit illud ex sua naturali facultate, sed Deus est qui suo auxilio 
incipit illud et sua gratia praeveniente praedeterminat volunta- 
tem ad illud, ut docet multoties Augustinus Tractatu septuagesi- 


mosecundo in Joannem, et libro primo Contra duas epistolas pe- 

lagianorum, cap. 19, et lib. 2, cap. 8, et lib. De gratia et libero 
arbitrio, cap. 16 et 17. 

2.—' Secundo arguitur et probatur falsum esse quod ait divus 
Thomas, gratiam operantem esse qua Deus movet mentem ad 
actum intensiorem voluntatis, in quo voluntas se habet ut mota, 
et quod hoc praesertim contingit quando voluntas incipit velle 
bonum quae prius volebat malum. 

Contra hoc sic arguitur: Multae hujusmodi voluntates sunt a 
gratia subséquente: ergo et a gratia coopérante. Consequentia pa- 
tet, nam art. sequenti docebimus ex divo Thoma gratiam subse- 
quentem esse cooperantem. Antecedens vero est divi Thomae in 
eodem articulo, ubi ait quod animam sanatam per gratiam velle 
bonum, est effectus gratiae subsequentis. Ergo volitio prima quam 
habet anima sanata per gratiam quae prius volebat malum, est 
effectus gratiae subsequentis. 

Confirm atur dupliciter. Primo. Primus actus ejus qui conver- 
titur et prima volitio illius potest esse meritoria beatitudinis, ut 
dicemus q. 112, a. 2 dubio 2, conclusione 1. Ergo est a gratia 
coopérante. Probo consequentiam. Nam actus meritorius est 
effectus gratiae cooperantis, ut docent Ambrosius De vocatione 
gentium,lib. 2, cap. 9, et divus Thomas in introductione quaest. 114 
infra et hic dum ait, actum meritorium esse effectum gratiae ha- 
bitualis ut est cooperans. 

Secundo. Quia alias, omnes actus supernaturales quos sine 
praevia consultatione in quocumque negotio habuerit homo pri- 
mos, erunt a gratia operante. Consequens est falsum, nam illi 
etiam sunt meritorii, ut patebit in actibus quos statim refere- 
mus. Ergo. Sequela patet, nam gratia operans datur ad actus in 
quibus homo non se movet, sed movetur a Deo. Sed in similibus 
primis actibus non se movet homo, quia non se applicat ad illos 
ex praecedenti consultatione, sed applicatur a Deo, ut patet in 
primo actu angelorum, in quo moti sunt a Deo, quia non habue- 
runt actum priorem in cujus virtute se possent movere ad illud. 
Ergo. Idem est de primo actu Adami et Christi. 

3. — Tertio. Omnis actus gratiae operantis est actus intel- 
lectus omnino praeveniens libertatem. Ergo non est actus ille quo 
primo voluntas incipit velle bonum et movetur a Deo, ut vult di- 
vus Thomas. Antecedens patet. Nam divus Augustinus solum vo- 

cationem ad fidem vel sanctam cogitationem aut bonam inspira- 
tionem, quae sunt actus intellectus, ait esse a Deo vel a gratia 
operante, ut patet lib. 1 De praedestinatione sanctorum, cap. 19, 
et lib. 1 Ad Simplicianum, q. 2 in medio, et lib. De spiritu et litte- 
ra, cap. 34, in Enchiridione, cap. 32, De ecclesiasticis dogmatibus, 
cap. 21, et epist. 107; quibus in locis docet Deum operari in no- 
bis, per internam quamdam et altissimam vocationem, nostram 
volitionem, et ratione illius incipere opera nostra, et quod ideo 
nostrum opus bonum non est currentis neque volentis, sed Dei 
miserentis (Rom., 9, 16), quia per talem vocationem quam Deus 
causát sine nostro morali consensu, movet et applicat voluntatem 
ad volendum bonum. 

Confirm atur. Quilibet actus voluntatis, quamvis primus, etiam 
in eo qui incipit velle bonum, cum antea voluisset malum, est con- 
sensus in objectum bonum propositum per sanctam cogitationem 
praecedentem. Ergo est a gratia coopérante. Antecedens patet. 
Nam omnis volitio alicujus objecti propositi per intellectum, etiam 
est consensus quo voluntas vult et consentit se velle tale actum. 
De quo vide Cajetanum supra q. 16, a. 4. Ergo prima volitio su- 
pernaturalis et bona qua quis incipit velle bonum est consensus in 
bonam cogitationem, id est, in objectum propositum per illam. 
Consequentia vero probatur rripliciter. Primo quia Tridentinum, 
sess. 6, cap. 5 refert in gratiam adjuvantem et cooperantem con- 
sensum gratiae excitantis. Secundo quia concilium Arausicanum 
secundum, can. 9, desumpto ex sententia divi Augustini, ait: 
“Quoties bonum operamur, Deus in nobis atque nobiscum, ut ope- 
remur^ operatur." Ergo Deus nobiscum operatur bonum illum 
primum consensum quem operamur, quod est illum esse a gratia 
coopérante. Tertio quia Augustinus lib. De ecclesiasticis dogma- 
tibus, cap. 21 docet differre inter vocationem et consensum in 
illam, quod vocatio est a Deo operante, consensus autem a nobis, 
cum auxilio divinae gratiae, quod est esse a gratia coopérante. 
Alias non distinguerentur, quia utrumque esset a Deo per se 
operante. 

4. — Quarto, sequitur ex doctrina articuli, ad primum actum 
caritatis ejus qui justificatur requiri quinque rationes gratiae. 
Consequens est falsum. Ergo. Minor patet quia alias, nullum esset 
auxilium efficax et sufficiens ad talem actum, cujus contrarium 

ostendetur sequenti [art.] et in materia de auxiliis. Etenim teste 
divo Thoma De veritate, q. 27, a. 5, illud quod est sufficiens ad 
aliquid est unum tantum. Alias si multa essent, vel nullum esset 
sufficiens, vel multa superfluerent. Sequela vero patet, nam in 
tali actu reperiuntur quinque conditiones pro quarum singulis re- 
quiruntur singulae gratiae. Prima est moralis determinatio qua 
Deus per sanctam cogitationem applicat voluntatem ad illum mo- 
raliter; et pro hac requiritur gratia operans moralis, scilicet 
sancta cogitatio. Secunda est physica determinatio voluntatis ad 
talem actum eliciendum, ut ostenditur in materia de auxiliis; et 
pro hac requiritur auxilium physicum gratiae operantis quo phy- 
sice determinetur voluntas ad illum, quia ipsa non se physice de- 
terminat, sed debet determinari a Deo per auxilium physicum 
praedeterminativum. Tertia est quia voluntate jam physice deter- 
minata, ipsa physice concurrit et elicit talem actum; et respectu 
hujus requiritur etiam gratia physica cooperans, quia voluntas 
non elicit illum sua naturali virtute, sed operando simul cum 
auxilio divinae gratiae. Quarta est moralis quaedam determinatio 
qua voluntas ut causa secunda se determinat ad talem actum et 
consentit in illum ; alias enim ille non esset liber, sicut actus amo- 
ris beatifici non est liber, quia voluntas nec secundario se ad illum 
determinat. Et cum voluntas non se possit secundario determinare 
ad illum virtute naturali, sed virtute gratiae cooperando illi, se- 
quitur pro tali determinatione ponendam esse aliam gratiam coope- 
rantem, non physicam, sed moralem, ut sit ejusdem ordinis cum 
tali determinatione. Quinta est ratio meritorii quae ibi reperitur; 
et pro illa certum est requiri gratiam justificantem. Ergo. 

5. — Ultimo arguitur contra secundam partem conclusionis. 
Nam remissio culpae est a gratia coopérante. Ergo et justificatio 
quae, ut patet infra q. 113, a. 1, est idem cum remissione culpae. 
Antecedens patet, nam teste divo Thoma 3 p. q. 85, a. 2 ad 
tertium, expulsio peccati vel remissio culpae est effectus actus 
poenitentiae. Ille enim effective expellit peccatum, ut ibi ostendi- 
tur, et per consequens est a gratia coopérante quia, teste divo 
Thoma hic ad secundum, ut sit a gratia coopérante, satis est quod 
effective causetur nostris actibus. 

Confirm atur dupliciter. Primo justificatio est effectus moralis 


nostrorum meritorum de congruo: ergo est a gratia coopérante. 

Teste enim divo Thoma hie ad secundum, quod est effectus nostro- 
rum actuum, est a gratia coopérante. Antecedens vero asseritur 
ab Augustino epist. 89, q. 4, et Tractatu 44 in Joannem, et Psal- 
mo 50; Hieronymo, lib. 2 Contra pelagianos; Ambrosio, sermone 6 
De oratione dominica, et aliis multis quae adducit Vega, lib. 8 In 
concilium, cap. 7, et q. 7 De justificatione. De quo etiam vide 
quae diximus q. 109, a. 6, dub. 4. Secundo quia Ambrosius Psal- 
mo 43 ait quod homo est sibi lumen innocentiae et auctor gratiae. 
Ergo gratia et formalis ejus effectus, scilicet justificatio, causa- 
tur a nobis, et per consequens pertinet ad gratiam cooperantem. 

6. — Sed contra est divus Thomas et ejus conclusio. 

In hoc dubio non omnes conveniunt in utraque parte conclu- 
sionis divi Thomae. A secunda enim parte dissentiunt Vega libi In 
Concilium, cap. 13; Bellarminus, lib. 1 De gratia et lib. arbitrio, 
cap. 14, convictus argumento primo divi Thomae hic, et Gabriel 
Vazquez hic, disp. 185, cap. 9, num. 42, et 1 p., disp. 88, cap. 2 
convictus prima confirmatione nostri primi argumenti; qui omnes 
sentiunt gratiam habitualem non posse esse operantem, nec. justi- 
ficationem esse a gratia operante. A prima etiam parte conclusio- 
nis dissentiunt theologi, et inter eos invenio quatuor sententias 
dissonas a quinta divi Thomae. 

Prima est gratiam operantem non esse aliquod donum Dei no- 
bis intrinsecum, sed extrinsecum beneplacitum Dei quod nos mo- 
vet ad operandum. Ita Durandus in 2, d. 26, q. 3. 

Secunda est gratiam operantem esse quamlibet operationem 
nostram supernaturalem ut causatam a Deo, cooperantem vero 
esse eamdem operationem nostram ut producitur a nobis tamquam 
a causa secunda subordinata Deo. Ita /Egidius in 2, d. 26, a. 2, 
q. 3; et id tenentur asserere qui in materia de auxiliis referunt 
sentire auxilia Dei esse nostras operationes ut procedunt a Deo. 
Sentiuntque idem ex parte Vazquez et Vega, qui tenent aliquas 
operationes nostras esse gratiam operantem. 

Tertia est motus et actiones nostras bonas supernaturales in- 
deliberatas esse gratiam operantem vel effectus illius, quia nos 
non elicimus nec causamus illas, sed Deus per se ipsum causát 
eas et infundit nostris potentiis; cooperantem vero gratiam esse 
principium nostrorum operationum deliberatarum, quo mediante 


nos producimus illas et movemus nos ad illas ex intentione finis 

praeconcepti per actionem indeliberatam. Ita Vega, lib. 6 In Con- 
cilium, cap. 8. 

Quarta est omnem volitionem bonam etiam supernaturalem 
esse a gratia coopérante; gratiam vero operantem solum esse in 
sancta cogitatione quo quis subito ante omnem libertatem incita- 
tur ad bonum vel deterretur a malo. Ita Gabriel Vazquez hic, 
disp. 185, cap. 6 et 7, et 1 p., disp. 86, cap. 6 et 7. Et licet in 
ppaedicto cap. 6, num. 20 et 24 dicat motum subitum voluntatis 
ortum ex illa sancta cogitatione ante omnem libertatem pertinere 
ad gratiam operantem, tamen cap. 7, num. 27 et 29 censet gratiam 
operantem consistere in sola vocatione. Et id probat quia Triden- 
tinum, sess. 6, cap. 5 solam vocationem ait esse a gratia praeve- 
niente, id est operante, et quia Augustinus solam 'vocationem vo- 
cat gratiam operantem. Adducitque pro hac sententia Castro, ver- 
bo Gratia, haeresi prima. 

Quinta, sententia divi Thomae, consistit in duobus. Primum 
est quod gratia sumpta pro auxilio est operans quando movet ad 
actum interiorem voluntatis respectu cujus voluntas est tantum 
mota; cooperans vero quae movet ad actum exteriorem respectu 
cujus voluntas se movet. Secundum est quod gratia ut significat 
donum habituale dicitur operans quatenus justificat vel sanat ani- 
mam; cooperans vero quatenus est radix actus meritorii qui pro- 
cedit ab illa et a libero arbitrio. Primam autem partem hujus 
sententiae diversimode- explicatur a theologis. Prima explicatio 
est divum Thomam loqui universaliter de omni actu interiori et 
immanenti voluntatis quod sit a gratia operante, a coopérante 
vero ceteri alii actus exteriores. Ita insinuat divus Thomas in 2, 
d. 26, q. 1, a. 5, et Augustinus, lib. De gratia et lib. arbitrio, 
cap. 17 dicens Deum operari in nobis quando dat ut velimus; 
cooperari vero nobiscum cum facimus, etc. (1). Secunda est a gratia 
operante esse actum interiorem qui est inefficax et conditionatus 
non pertingens usque ad exteriorem executionem ; exteriorem vero 
qui est a coopérante esse actum efficacem et absolutum etiam volun- 
tatis, qui ducit usque ad exteriorem executionem. Hanc explicatio- 
nem refert Bellarminus ubi supra. Tertia est Cajetani hic, divum 
Thomam hic loqui de actu interiori ut est meritorius formaliter, et 


(1) S. AtrcusT., De grot, et lib. arb., c. 17. TVIT. 44, 901. 

intelligere illam esse gratiam cooperantem quae est principium 
actus meritorii procedentis ab anima habente jam gratiam habi- 
tualem qua possit mereri, vel habente alium actum priorem me- 
ritorium in cujus virtute possit movere se ad eliciendum secun- 
dum actum meritorium. Gratiam vero operantem esse ipsam ha- 
bitualem quae constituit animam potentem mereri ut reddit illam 
gratam, vel esse actuale auxilium Dei ad primum actum merito- 
rium interiorem qui nec procedit ex habitu gratiae nec ex alio 
priori actu meritorio. Nam tunc voluntas non se poterit movere 
ad istam actionem actus meritorii ut sic, quia non habet princi- 
pium ratione cujus se possit reducere ad talem actum ut sic, sed 
ad illum movebitur a Deo. Quarta est quod aliud est voluntatem 
aliquid velle, et aliud est voluntatem applicari et determinari ad 
volendum. Quia licet volitio et applicatio voluntatis ad volendum 
sint realiter idem actus, distinguuntur tamen formaliter, et vo- 
luntas respectu volitionis eliciendae habet se active, passive ta- 
men determinatur et applicatur a Deo ad talem vplitionem elicien- 
dam, ut disputatur supra q. 9, a. 4, et in materia de auxiliis. Quo 
supposito ait ista sententia, gratiam cooperantem esse auxilium 
collatum ad eliciendam volitionem ; operantem vero esse auxilium 
quo voluntas vel alia potentia applicatur et determinatur ad eli- 
ciendum suum actum. Ita Conradus hic et Gregorius; Capreolus 
in 2, d. 28, q. unica ad 12 contra secundam. 

Prima est per actum interiorem ad quem voluntas non se mo- 
vet, sed movetur a Deo, intelligere divus Thomas intentionem 
finis; volitionem autem mediorum ad quam voluntas se movet 
intelligi per actum exteriorem. Et tunc sensus divi Thomae est 
gratiam operantem esse auxilium quo elicimus intentionem finis 
ad quam voluntas non se movet, sed movetur a Deo; cooperantem 
vero gratiam esse auxilium quo elicimus quamcumque volitionem 
mediorum ad quam voluntas se movet, sive illa sit actus immanens 
in intellectu et voluntate, sive transiens et potentiae exterioris. 
Ita insinuat divus Thomas in 2 ad Hannibaldum, d. 26, q. unica, 
a. 4, et. sequuntur illum Soto ubi supra, Cajetanus, Medina, Zumel 
et Valentia hic, Bellarminus ubi supra, Driedo lib. 2 De gratia et 
lib. arbitrio, tract. 10, cap. 2, et Ruardus Tapper, a. 7. 

7. — Sed pro explicatione dico primo: Distinctio gratiae in 


operantem et cooperantem non habetur expressa in scripturis, 

colligitur tamen ex illis et conciliis, et habetur in sanctis patribus, 
potestque adaptari gratiae habituali. Prima pars conclusionis pa- 
tet, quia scriptura nomine operantis intelligit auxilia utriusque 
gratiae. Nam Zs., 26, et 7 ad Cor., 12, dicitur Deum omnia illa 
operari; et ad Phil., 2 (v. 13) de omnibus illis dicitur, Deus est qui 
operatur in vobis velle et perficere. Et tamen, ut postea dice- 
mus, primum pertinet ad gratiam operantem, secundum ad coope- 
rantem. Nomine etiam cooperationis comprehenduntur in scriptu- 
ra ambae gratiae. Ad Rom. enim 8 (v. 28) dicitur: Diligentibus 
Deum omnia cooperantur in bonum. lta Augustinus lib. De cor- 
reptione et gratia, cap. 9 in fine, et Glossa interlinearis et Caje- 
tanus ibi, qui explicat hoc de omnibus espectantibus ad justos, a 
quacumque gratia proveniat, sive ab operante, vel coopérante. 

Secunda pars conclusionis patet, nam Tad Cor. 15 (v. 10) di- 
citur: Plus omnibus laboravi, non ego, sed gratia Dei mecum. Ex 
quo loco Augustinus lib. De gratia et lib. arbitrio, cap. 5, colligit 
gratiam cooperantem quae operabatur simul cum Apostolo. Et 
Marci ultimo dicitur, Dom ino coopérante. Et in concilio Arausica- 
no secundo insinuatur ista distinctio: gratia operans qua Deus 
operatur in nobis, cooperans vero qua operatur nobiscum. Unde 
can. 9 ait: “Quoties bonum operamur, Deus in nobis atque no- 
biscum, ut operemur, operatur." Et can. 20, desumpto ex Augusti- 
no, lib. 2 Contra duas epistolas pelagianorum, cap. 8, et in Triden- 
tino, sess. 6, cap. 5, insinuatur eadem distinctio, docentque illam 
Augustinus in locis citatis, et lib. De gratia et lib. arbitrio, cap 17, 
et De spiritu et littera, cap. 34, et lib. De gratia Christi, cap. 44 
et 45; Ambrosius, lib. 2 in Lucam, cap. 12 et 2 De vocatione gen- 
tium, cap. 9, et ibi Prosper; Gregorius, lib. 16 Moralium, cap. 10 
et 11; Anselmus 7 ad Cor., 15, et Bernardus, lib. De gratia et lib. 
arbitrio, circa finem. 

Tertia vero pars probatur. [Primo], nam Augustinus, lib. 3 
Hypomnesticon circa principium ait: “Praevenitur homo medi- 
cina, id est gratia Christi, ut sanetur et reparetur" (1). Loquitur 
ibi Augustinus de gratia habituali, non de auxilio actuali aut 
sancta cogitatione quae manent in peccatore et infideli et non 
sanant hominem neque restituunt ad statum ante peccatum, quod 


(1) Pseudo-August. Hypognopti^&n, 1. 3, c. 5. ML 45, 1.625. 

requiritur ad reparationem, quia sola gratia justificans est quae 
sanat et reparat hominem. Sed de illa dicit Augustinus quod est 
praeveniens: ergo operans. Dicemus enim art. sequenti esse gra- 
tiam operantem quae est omnino praeveniens. Secundo, illa est 
gratia operans, cujus effectus nostris actibus nos non produci- 
mus effective et respectu cujus producendi non habemus princi- 
pium sufficiens. Sed talis est justificatio, quae est effectus gratiae 
habitualis. Ergo. Tertio. Justificatio est effectus gratiae gratum 
facientis; et non cooperantis, quia non producimus illam effective 
nostris actibus: ergo operantis. Diximus enim art. praecedenti 
gratiam gratum,facientem dividi in operantem et cooperantem, 
et per consequens, si justificatio est effectus gratiae gratum fa- 
cientis, et non cooperantis, debet esse effectus gratiae operantis, 
non effective ut objicit Bellarminus, sed formaliter ut explicat 
divus Thomas hic ad primum et in 2, d. 26, q. 1, a. 5 ad secun- 
dum et tertium, et in 2 ad Hannibaldum ubi supra ad secundum. 

Dices: justificatio est effectus noster. Dicitur enim ad Phil., 2 
(v. 12): Cum metu et tremore salutem vestram operam ini; et in 
scriptura dicitur saepe hominem se justificare: ergo est effectus 
gratiae cooperantis. Sed respondetur Paulum loqui de operibus 
bonis quibus disponimur ad gratiam vel conservamus eam. Nam 
ideo subditur ratio talis metus, quia Deus est qui operatur velle 
et perficere. Ita Cajetanus ibi. Ad aliud vero dicetur q. 112, a. 1 
ad confirmationem primi. 

8. — Dico secundo: Gratia operans non est voluntas increata 
Del et beneplacitum ejus, nec nostra operatio ut procedit a Deo 
tamquam a prima causa, neque aliqua operatio quam Deus se solo 
causai in nobis sine aliquo concursu nostrarum potentiarum. Pri- 
ma pars probatur. Nam gratia operans continetur sub gratia jus- 
tificante, ut dictum est art. praecedenti. Illa autem, ut ibi diximus, 
est gratia creata. Ergo voluntas et beneplacitum Dei, quae est 
gratia increata, non est operans gratia de qua hic loquimur. Se- 
cundo. Nam gratia operans est aliquod donum nobis collatum: 
ergo non est voluntas increata Dei manens in ipso. Antecedens 
est Augustini in Dnchiridione, cap. 32; De praedestinatione san- 
ctorum, cap. 70; Gregorii, 2 Moralium, cap. 10; Fulgentii, lib. 
2 Ad Monimum, cap. 9, et videtur esse Pauli 77 ad Tim., 1 (v. 9) 


ubi ait: Qui vocavit nos, etc., secundum suam gratiam quae data 

est nobis in Christo Jesu. Loquitur autem de gratia operante, cu- 
jus effectus est vocatio. Et ratione probatur. Nam teste divo Tho- 
ma hic ad quartum, gratia operans est eadem ac cooperans. Sed 
cooperans, ut adversarii sentiunt, est donum nobis collatum. Ergo 
et operans. Tertio. Vocatio et conversio atque justificatio sunt 
effectus gratiae operantis, ut habet Augustinus, lib. De gratia 
et lib. arbitrio, cap. 5 et 3 Hypomnesticon Circa principium. Ergo 
illa est aliquod donum supernaturale nobis intrinsecum. Conse- 
quentia patet, quia alias, darentur in nobis tales effectus super- 
naturales intrinsece sine causa supernatural! intrinseca, quae est 
gratia operans. 

Secunda pars conclusionis ostenditur in materia de auxiliis, 
ubi demonstratur gratiam sumptam pro auxilio esse quamdam 
vim activam constituentem potentiam in ultima et commensurata 
actualitate, in cujus vi possit elicere operationem quantum ad 
suam actualitatem secundam; et per consequens gratia operans 
sumpta pro auxilio debet esse vis constituens potentiam in ultima 
et perfecta actualitate actus primi in cujus virtute eliciatur ope- 
ratio. Ergo non est ipsa operatio; distinguuntur enim operatio et 
ejus principium. Secundo, datur auxilium sufficiens gratiae ope- 
rantis sine omni actu. Ergo illa non est actus. Antecedens osten- 
detur infra. Nam saepe homo peccat ex eo quod habens auxilium 
ad suam conversionem non convertitur. Tale autem auxilium, teste 
Augustino De gratia et lib. arbitrio, cap. 5 est gratiae operantis. 
Tertio. Prius quam potentia eliciat operationem pertinentem ad 
gratiam operantem, v. gr., primam volitionem boni, debet esse in 
actu primo per aliquam formam supernaturalem activam ratione 
cujus possit illam elicere. Sed non est in actu per ipsam operatio- 
nem ut procedit a Deo, quia ut sic habet rationem effectus, et non 
principii activi, quod debet distingui ab ipso effectu. Ergo. 

Tertia tandem pars conclusionis est divi Augustini, lib. 1 Ad 
Sim plicianum, q. 2, et lib. 2 Contra duas epistolas pelagianorum, 
cap. 8, et lib. De correptione et gratia, cap. 7, et Bernardi, lib. De 
gratia et lib. arbitrio, qui docent actus nostros provenientes a 
gratia esse Dei et nostros, et quod ita filii Dei moventur ad illos 
ab Spiritu Sancto, quod etiam ipsi se movent ad illos et produ- 
cunt eos. Secundo probatur. Impossibile est tales actus produci a 
Deo immediate ut a causa prima. Ergo. Antecedens patet, nam de 

ratione talium actuum ut sunt immanentes et distinguuntur a 
transeuntibus est quod sint perfectiones sui agentis. Ita Aristo- 
teles 9 Metaphysicorum, text. 16. Et quod non requirant nisi 
unam potentiam quae simul sit elicitiva et receptiva illorum. 
Ita divus Thomas De potentia, q. 9, a. 9 ad quartum. Et quod 
sint vitales, et per consequens a principio radicali vitae. Et tan- 
dem quod elicere tales operationes sit simul agere et pati. Ita 
Cajetanus 1 p., q. 79, a. 2. Sed si Deus se solo produceret illas in 
nobis, illae non essent perfectiones Dei producentis eas, et requi- 
rerent duas potentias, alteram activam in Deo, alteram recepti- 
vam in nobis, et Deum elicere illas non esset simul agere et pati 
illum ab eis, neque procederent a principio radicali vitae. Ergo. 
Tertio probatur ratione divi Thomae 2. 2, q. 23, a. 2. De ratione 
actus amoris est esse voluntarium et per consequens a principio 
intrinseco. Ergo prima volitio boni quae pertinet ad gratiam ope- 
rantem debet esse â principio intrinseco, et non causata a solo 
Deo principio extrinseco et infusa nobis. 

9. —— Dico tertio: Gratia operans non est sola vocatio. Proba- 
tur. Volitio credendi, teste Augustino, lib. De spiritu et littera, 
est a gratia operante, et similiter conversio peccatoris, ut habet 
idem lib. De grat. et lib. arb., cap. 5. Et tamen sunt' actus distincti 
a vocatione. Ergo. Secundo. In Arausicano 2, can. 9 dicitur, “quo- 
ties bona operamur, Deus operatur in nobis", id est, gratia datur 
operans, ut concedit Vazquez. Ergo illa non reperitur in sola vo- 
catione. Tertio. Nam ibidem can. 20 et in Augustino 2 Contra duas 
epistolas pelagianorum dicitur multa bona fieri in homine quae 
non facit homo, quo, teste eodem "Vazquez, significatur gratia 
operans. Ergo illa non reperitur solum in vocatione, sed in aliis 
multis bonis quae fiunt in homine. Quarto. Augustinus, lib. De 
gratia et lib. arb., cap. 17 et lib. 4 Ad Simplicianum, q. 2, docet 
Deum solum operari ut velimus, nam ideo dicit Paulus ad Phil., 2 
quod Deus operatur velle in nobis. Sed quod operatur solus Deus 
in nobis pertinet ad gratiam operantem, ut admittit Vazquez. 
Ergo. Circa haec argumenta videnda sunt quae dicemus in 2 par- 
te quintae conclusionis. Quinto. Nam licet prima vocatio sit ini- 
tium morale omnium nostrorum bonorum operum supernatura- 
lium, non tamen est initium physicum eorum. Ergo respectu eorum 
debemus ponere gratiam operantem physicam, quae sit principium 

eorum distinctum a vocatione. Declarator hoc. Nam teste Augu- 
stino, lib. De spiritu et littera, cap. 34, et Prospero et Ambrosio, 
lib. 2 De vocatione gentium, cap. 9, Deus saepe movet hominem 
moraliter ad bonum exhortatione, terrore vel miraculis, etc. Cete- 
rum sola ista motio moralis non sufficit ad eliciendum actum su- 
pernaturalem amoris vel conversionis. V. gr., audita eadem prae- 
dicatione, non omnes conversi sunt vel amaverunt Deum, sed illi 
quibus propter talem praedicationem auditam per speciale auxi- 
lium physicum aperuit aures cordis, ut dicitur Actorum, 16. Ratio 
est quia, posita tali praedicatione vel vocatione interiori in intel- 
lectu, voluntas manet cum sola virtute naturali. Ergo ut possit 
elicere actum supernaturalem, qui necessario debet procedere a 
principio supernaturali, et ut applicetur ad illum eliciendum, re- 
quiritur alia gratia physice operans, cujus est applicare poten- 
tiam ad actum supernaturalem ; et per consequens datur alia gra- 
tia operans praeter vocationem. Ostendetur hoc clarius in materia 
de auxiliis. Interim vide Augustinum, lib. De gratia Christi, 
cap. 24, 44 et 45 ; Ambrosium, lib. 10 in Lucam, cap. 96, et divum 
Thomam quodl. 1, a. 7. 

10. — Dico quarto: Gratia operans sumpta pro aueilio Dei non 
requiritur ad, omnem rationem actus boni interioris supernatu- 
ralis, nec solum ad actus indeliberatos, nec sufficit ad consti- 
tuendum hominem in esse vel statu meritorio. Prima pars conclu- 
sionis patet. Nam actus interiores virtutum saepe sunt meritorii: 
ergo ut sic debent esse a gratia coopérante, non operante, diximus 
enim meritum esse effectum gratiae cooperantis. Secundo. Actus 
interiores virtutum moralium saepe sunt liberi et imperati ab in- 
tentione finis, utpote qui sunt volitiones mediorum. Ergo move- 
mus nos ad illos ut sic ex praecedente intentione finis, et per con- 
sequens ut sic sunt a gratia coopérante, quae ponitur pro actibus 
respectu quorum homo se movet ex praecedente volitione finis. 
Tandem Augustinus De gratia et lib. arbitrio, cap. 17, et De eccle- 
siasticis dogmatibus, cap. 21; Ambrosius, lib. 2 De vocatione gen- 
tium, cap. 9, et Bernardus, lib. De gratia et lib. arbitrio circa 
finem, admittunt actum interiorem voluntatis et consensum nos- 
trum esse a gratia operante. 

Secunda pars conclusionis probatur. Nam dictum est a gratia 
operante provenire voluntatem credendi et conversionem ad Deum. 

Sed isti sunt actus absoluti et efficaces. Ergo. Secundo. In omni 
operatione bona reperitur gratia operans, ut dicetur conclusione 5; 
et tamen non omnis est conditionalis: ergo. Tertio. Idem actus 
non potest esse simul conditionalis et absolutus, inefficax et effi- 
cax. Et tamen potest esse simul a gratia operante et coopérante, 
ut statim dicetur. Ergo gratia operans non ponitur solum pro acti- 
bus conditionalibus et cooperans pro absolutis. Confirmatur. Ex 
praecedente volitione finis potest quis movere se ad actum condi- 
tionalem, ut ex amore Dei posset quis habere hunc actum, velle 
non peccasse si esset possibile. Sed gratia, operans non ponitur 
pro actibus ad quos se movet homo ex praevolitione finis. Ergo. 

Tertia pars conclusionis probatur. Quia auxilium actuale sine 
gratia habituali non reddit hominem simpliciter gratum : ergo nec 
constituit statum merendi qui, ut disputatur in materia de merito, 
debet supponere subjectum gratum. Antecedens ostendit Augusti- 
nus libro De gratia et lib. arbitrio, cap. 5, docens Paulum habuisse 
tale auxilium et gratiam operantem ad suam conversionem sine 
aliquo statu merendi. Et patet ratione, quia peccator non est in 
statu merendi; et tamen habet gratiam operantem ex qua prove- 
nit voluntas credendi et suae conversionis: ergo. Debet ergo ex- 
plicari Cajetanus qui contrarium sentit de auxilio actuali, quod 
est ipsa gratia habitualis ut est in actuali infusione. Docet enim 
ipse Cajetanus infra q. 113, a. 3 ad secundum ipsam gratiam ha- 
bitualem ut est in actuali infundi, habere rationem auxilii actualis, 
ex quo proveniunt motus in Deum et in peccatum. Et de hoc auxilio 
certum est constituere hominem in statu meritorio, quia gratificat 
illum simpliciter, quod non habent cetera auxilia actualia. 

11. — Dico quinto: Gratia operans physica est actuale auxi 
lium Dei praedeterm inans voluntatem ad suum actum quando ipsa 
non est determinata, vel applicans et determinans animam vel ce- 
teras potentias ad suos actus prius natura quam voluntas applicet 
se vel illas ad suos actus. Dixi gratia physica, nam gratia ope- 
rans moralis potest esse sancta cogitatio, vocatio exterior, praedi- 
catio aut visio miraculi, per quem Deus ante omnem voluntatem 
hominis et ejus cooperationem excitat eum ad bonum, proponendo 
illi objectum. Ceterum quia potentia nostrae voluntatis physice 
applicatur ad eliciendum actum supernaturalem, et talem appli- 
cationem aliquando non potest habere a se ut in volitione finis, et 

nunquam potest habere illam a se primo, quia non potest esse pri- 
ma causa physica talis applicationis, ideo oportet assignare gra- 
tiam physicam operantem qua media Deus operetur talem appli- 
cationem, vel solus, ut in primo actu voluntatis, vel prius natura 
quam ipsa voluntas, ut in ceteris actibus subsequentibus. 

Pro hujus ergo declaratione duo suppono. Primum ex divo Tho- 
ma et Cajetano hic et supra q. 9, a. 4, scilicet voluntatem non se 
applicare aut determinare ad voiitionem finis ut sic, sed ad illam 
applicari a Deo solo. Probatur. Voluntas non praemovet se ad 
talem voiitionem ex praevolitione alterius finis: ergo non applicat 
et determinat se ad illam, sed applicatur ut mota a Deo. Antece- 
dens patet, quia finis ut sic non est volitus ex volitione alterius 
finis praecedentis, nam mediorum proprium est esse volita ex 
praevolitione finis praecedentis. Consequentia vero probatur. Quia 
omne agens et movens se agit ex praevolitione finis, qui agit 
propter finem. Ergo ubi non praecesit volitio finis non se potest 
agere. De hac ratione vide Cajetanum supra q. 9, a. 4. Confirma- 
tur. Voluntas priusquam velit finem erat in potentia ad illum 
volendum. Et non habet principium ratione cujus possit se redu- 
cere ad actum volitionis illius, quia volitio, finis ut sic non causa- 
tur ab alia volitione finis, sicut volitio mediorum. Ergo debet re- 
duci ad actum volendi illum ut mota et applicata ab aliquo extrin- 
seco potente agere in illam, quod soli Deo competit. Secundum 
est quod omnis potentia operativa ad quemlibet actum, quantum- 
vis liberum, maxime supernaturalem, debet determinari a Deo 
prius natura quam ad illum applicetur ab ipsa voluntate. Hanc 
veritatem demonstravi multoties in materia de auxiliis. Modo 
vero probatur breviter. Primo. Quia divus Augustinus saepe ita 
docet, ut lib. 1 Ad Simplicianum, q. 2, lib. 1 Contra duas epistolas 
pelagianorum, cap. 19, lib. De praedestinatione sanctorum, cap. 10 
et 11, De spiritu et littera, cap. 34, in Enchiridione, cap. 32, et 
epistola 107; quibus in locis inter alia id probat, quia Ezech., 36 
(v. 27) dicit Deus: Faciam ut in praeceptis meis ambuletis, quo 
signat se applicaturum voluntatem et potentiam ad implenda prae- 
cepta. Alias promitteret quod non ipse sed nos deberemus im- 
plere. Confirmatur. Quia Ezechiel, 33 dicitur de Deo immutavit 
vias eorum et ex ipsis benedixit et exaltavit et ex eis sanctifieavit 
et ad se applicuit. Ergo Deus primo applicat. Alias si voluntas 

primo applicasset et immutasset vias hominum, Deus adjuvaret 
convertentes et applicantes se, non vero applicaret et immutaret 
illos. Secundo probatur. Quia alias principium physicum boni ope- 
ris supernaturalis esset a nobis, et non a Deo. Consequens est con- 
tra fidem. Ergo. Sequela probatur. Nam tale principium est appli- 
catio potentiae ad operandum, quae est prior natura quam ipsa 
operatio. Ergo si illa est prius a nobis quam a Deo, vel non prius 
a Deo quam a nobis, tale initium boni operis non primo esset ex 
Deo. Minor vero probatur. Quia ad Phil, 1 (v. 6) dicitur: Qui 
coepit in vobis opus bonum perficiet; et Psal. 76 (v. 11) dicitur: 
Nunc coepi, haec mutatio dexterae excelsi, ubi haec incoeptio non 
tribuitur voluntati sed Deo. Ita Augustinus, lib. 2 Contra duas 
epistolas pelagianorum, cap. 8,9 et 10, et Leo Papa Sermone 8 de 
Epiphania, et epist. 84 [159], aci Nicetam. Tertio. Quia Prov., 8 
(v. 35) secundum aliam litteram [LXX] dicitur: Praeparatur volun- 
tas a Deo. Ex quo loco concilium Arausicanum,can.4,et Augustinus 
saepe, specialiter lib. 2 Contra duas epistolas pelagianorum colli- 
gunt Deum praevenire et praedeterminare atque applicare volun- 
tatem ad bonum prius natura quam ipsa se determinet. 

His suppositis, prima pars conclusionis probatur. Illam deter- 
minationem voluntatis ad voiitionem finis et ipsam voiitionem non 
causát voluntas tamquam movens se ad illam, sed ad eam appli- 
catur a Deo. Ergo illa est a gratia operante. Antecedens patet quia, 
licet voluntas effective eliciat talem actum, tamen non se effective 
applicat, quia principium talis applicationis a se faciendae debet 
esse praeexistens volitio finis, quam non habet respectu illius.. 
'Causa vero quia gratia operans datur pro actibus quos Deus per 
se operatur in nobis sine nobis est quia, licet illos eliciamus phy- 
sice, non tamen libere et moti a nobis ipsis, sed a Deo. Declaratur 
hoc. Qüi patitur motus inordinatos, et resistit illis, physice elicit 
illos, sed naturaliter, non libere ut homo. Et hoc sufficit ut dicat 
Paulus ad Rom., 7 (v. 20) : Si autem quod nollo illud facio, jam 
ego non operor illud. Dicit illud facio, quia naturaliter et sine liber- 
tate causát tales motus. Dicit autem illud non operor ego, quia 
non se applicat libere ad illos habendos et ex fine prius volito. Si- 
militer hic, quia intentionem finis elicit homo physice, sed non 
libere movendo se ad illam, sed motus a Deo, hoc sufficit ut di- 


catur illam esse a Deo operante, et non ab homine coopérante. 

Secunda pars conclusionis probatur. Primo. Quia in concilio 
Arausicano 2, can. 9 dicitur: “Quoties bonum operamur, Deus in 
nobis, ut operemur, operatur." Et concilium Tridentinum, sess. 6, 
cap. 16, ait gratiam Dei, scilicet actualem, antecedere omnia opera 
nostra. Istae autem diffinitiones salvari non possent, nisi in omni 
opere bono concurreret gratia operans et praeveniens. Sed non 
concurrit ad aliam rationem actus nisi ad praedictam applicatio- 
nem, quia ad omnem aliam rationem coopérante auxilio Dei nos 
cooperamur ex praecedente volitione finis. Ergo. Secundo proba- 
tur. Nam Augustinus, lib. 2 De lib. arbitrio, cap. 16, ait quod, licet 
velimus et faciamus bona opera, Deus facit ut velimus et facia- 
mus. Et cap. 17 ait ut velimus sine nobis operatur. Et lib. 1 Ad 
Simplicianum, quaestione 2, ait: “quod voluerimus solus prae- 
stat" (1). Quibus significatur Dtum causare in nobis hos actus 
sine nobis, non quantum ad substantiam, sed quantum ad applica- 
tionem prius natura quam nos applicemus ad illos. Et lib. De spi- 
ritu et littera, cap. 34, ait misericordiam et gratiam Dei ideo prae- 
venire omnia opera bona nostra quia applicat nos ad illa (2). Et 
idem habet epist, 107. Quod ibi probat ex illo Psal. 36 (v. 23): 
A Domino gressus hominis dirigentur, et ex illo (Prov.) : Praepa- 
ratur voluntas a Deo. Et lib. De gratia Christi, cap. 45, ex Ambro- 
sio probat etiam opera exteriora bona provenire a gratia Dei ope- 
rante et movente illa. Tertio. Quia ideo Rom., 9 (v. 16) non esse 
volentis nec correntis, sed miserentis Dei, id est, ut explicat 
Augustinus in Enchiridione, cap. 32, et lib. 1 Ad Simplicianum, 
q. 2, solius Dei miserentis. Quia licet nos active velimus et curra- 
mus, solus tamen Deus applicat nos ad volendum prius natura 
quam nos applicemus ad illud. Alia multa in hujus confirmatio- 
nem adduximus in materia de auxiliis. 

12. — Sed Vazquez hic, disp. 185, c. 8 respondet omnia haec 
testimonia verificari quia Deus causát vocationem qua praepara- 
tur voluntas ad omnia talia opera elicienda. Sed contra hoc est 
quod, licet Augustinus epist. 107 et in aliis locis dicat Deum sua 
alta et secreta vocatione ita movere nostrum affectum ut prae- 


beamus assensum, non hoc significat quod sola vocatio sit gratia 


(1) S. August., De diversis quaestionibus ad Simplicianum, 1. 1, q. 2, n. 10. 
ML 40, 117. 
(2) S. August., De spiritu et litt., c. 34. ML 44, 240. 

operans ratione cujus Deus operetur omnia opera nostra bona 
per gratiam operantem. Quia si ad hoc sufficeret talem gratiam 
praecessisse, etiam sufficeret ut diceretur Deum in nobis et sine 
nobis causare consensum et perseverantiam in bono, quia talis 
gratia vocationis praecessit et praeparavit nos ad consensum et 
perseverantiam. Consequens tamen est contra eumdem Augusti- 
num, lib. De spiritu et littera, cap. 34, ubi distinguit inter velle 
credere, et consentire libere, quod illud est a gratia operante, hoc 
vero a coopérante. Confirmatur ratione ejusdem Augustini. Quia 
alias non deberemus Deo speciales gratias quia nos applicavit ad 
multa bona opera praeter eas quas debemus ei propter vocatio- 
nem; neque deberemus specialiter a Deo petere hujusmodi appli- 
cationem, quia illa non est speciale beneficium Dei praeter vo- 
cationem. Et per consequens sufficeret pro ea gratias agere aut 
eam petere. Consequens tamen esse impium ostendit Augustinus 
epist. 107 et lib. De praedest. sanctorum, cap. 19, et est contra id 
quod clamamus ex Psal. 85 (v. 11): Deduc me in via tua; et 
Psal. 89 (v. 17) : Opera manuum nostrarum dirige, et Psal. 118 
(v. 36) : Inclina cor meum in testimonia tua; quibus significatur 
requiri gratiam Dei applicantem nos ad volendum et exequen- 
dum mandata Dei. Secundo. Nam idem Augustinus, lib. De gra- 
tia et lib. arb., cap. 16 ait certum est nos facere cum facimus, 
sed ille facit ut faciamus praebendo vires efficacissimas voluntati 
qui dixit Ezech., 36 (v. 27) : Faciam ut in praeceptis meis ambule- 
tis. Ex hoc sic arguitur: Deus facit nos ut faciamus, et ita appli- 
cat nos quia praebet vires efficacissimas voluntati ad tale opus: 
ergo praeter vocationem oportet ponere gratiam operantem effica- 
cem qua Deus id faciat. Probo consequentiam. Primo, quia sola 
vocatio non est efficax ex se ad operandum omnia praecepta Dei, 
cum multi qui habent vocationem non operentur illa. Secundo, 
quia ille vires efficacissimae debent tribui voluntati; vocatio au- 
tem quae est actus intellectus nihil ponit in voluntate: ergo. Ter- 
tio, quia Ambrosius, lib. 10 in Lucam, c. [n.] 90, docet ad conversio- 
nem et lacrimas Petri non tantum concurrisse vocationem Dei vel 
sanctam cogitationem, sed etiam aliquod auxilium receptum in 
affectu et voluntate. Illud autem erat gratia operans, quia daba- 
tur ad actum poenitentiae, quem divus Thomas 3 p., q. 86, a. 4 ad 


secundum et a. 6 ad primum docet esse a gratia operante. Ergo. 

Quarto. Deus applicat et determinat nostras potentias ad actus 
supernaturales physice prius natura quam ipsae se determinent 
ad eos. Ergo debet dari gratia operans physica qua determinet eas. 
Antecedens patet, quia Deus est prima causa physica eorum et 
applicationis physicae nostrarum potentiarum ad eos, sicut est 
ultimus finis eorum. Alias nos essemus prima causa physica eorum 
et determinationis ad eos, et eam non deberemus Deo. Consequen- 
tia vero probatur, quia álias talis effectus physicus supematuralis 
non haberet causam physicam intrinsecam supernaturalem a qua 
proveniret. 

Ex his sequuntur duo. Primum est gratiam cooperantem esse 
illam per quam, applicati a Deo ad opera supernaturalia, nos se- 
cundario applicamus nosmetipsos ad eaidem opera et consenti- 
mus in illa, et «ex praecedenti volitione finis libere cooperamur in 
volitionem mediorum, Vel libere continuamus ipsam intentionem 
et volitionem finis. Notat autem divus Thomas in 2 Ad Hannibal- 
dum, d. 26, q. unica, a. 4 ad tertium quod, licet gratia operans sit 
causa operationis principalior quam liberum arbitrium ut infor- 
matum gratia operante, principalius concurrit ad praedictas actio- 
nes quam ipsa gratia cooperans. Et ita gratia cooperans, ut infe- 
rior, non solum adjuvabit ad praesuppositum finem, ut ait divus 
Thomas hic ad tertium, sed etiam adjuvabit causam principalio- 
rem, scilicet gratiam operantem et intentionem finis ad executio- 
nem actus exterioris, id est electionis mediorum. Secundum est 
gratiam operantem et cooperantem posse realiter identificari. In 
gratia habituali id patet, nam eadem est quae justificat et quae 
est principium actus meritorii. De actuali etiam id asserit divus 
Thomas hic ad quartum. Et ratio est, nam auxilium physicum 
proportionatur actui pro quo datur. Actus autem idem secundum 
rem est applicatio potentiae et operatio et consensus in illam, et 
solum distinguuntur secundum diversas rationes. De quo vide di- 
vum Thomam et Cajetanum supra q. 9, a. 4, et q. 16, a. 4 ad 
tertium. Ergo similiter auxilium idem erit operans ut est causa 
applicationis, et cooperans ut est causa operationis et consensus. 
Immo sequitur e contra, eumdem actum liberum esse a gratia 
operante et coopérante. Ita Cajetanus hic. Et probatur. Nam ideo 
diximus ex Arausicano, can. 9, et Tridentino, sess. 6, cap. 16, in 
omni opere bono nostro, scilicet libero dari gratiam excitantem et 

adjuvantem, et Deum operari dn nobis et nobiscum. Secundo. Quia 
teste Augustino, actus conversionis in Deum simul est a gratia 
excitante et adjuvante, id est operante ut applicat potentiam et 
coopérante ut consentimus in illum. Tertio. Quia actus poeniten- 
tiae ut antecedit gratiam et caritatem est a gratia operante, quia 
non est ex praevolitione finis, a coopérante vero ut est meritorius 
vitae aeternae. Aliam probationem vide in Cajetano hic. 

13. — Ad primum ergo nego secundam partem consequentiae. 
Ad probationem distinguo antecedens. Gratia cooperans est quae 
habet operationem concurrente subjecto ut libere se movente, con- 
cedo antecedens; ut moto a Deo, nego antecedens. Et quia gratia 
saepe habet operationem concurrente subjecto ut moto a Deo, et 
non se movente ex praevolitione finis, ideo non omnis gratia est 
cooperans. Et hoc insinuabat solutio ibi assignata. 

Ad replicam distingo minorem. Ita se habet respectu omnis 
actus supernaturalis ut est applicatio potentiae, transeat minor, 
nam ut sic omnis talis actus est a gratia operante; ut est libera 
volitio et consensus voluntatis secundario se applicantis, nego mi- 
norem, nam voluntas vi auxilii supernaturalis secundario determi- 
nat se et ceteras potentias ad tale opus, et hoc sufficit ut sit gra- 
tia cooperans. 

14. — Ad secundum distingo consequens. A gratia coopérante 
ut sunt actus liberi et meritorii ad quos voluntas se secundario 
applicat, transeat consequens. Secundum rationem applicationis 
factae a Deo prius natura quam a voluntate, nego consequentiam, 
nam sic sunt a coopérante. Et ita intelligit divus Thomas, docet 
enim illum actum esse a gratia subséquente ut est consensus in 
opus et meritorius, non secundum rationem applicationis factae a 
Deo. Sed de hoc iterum articulo 3. 

Ad primam confirmationem, distinguo consequens. Eodem 
modo est a gratia coopérante ut est liber et meritorius, concedo 
consequentiam; ut elicitur a voluntate applicata a Deo ante suam 
applicationem factam ex praevolitione finis, nego consequentiam, 
quia ut sic est ab operante. Ad secundam confirmationem, eodem 
modo distinguo consequens. Erunt a gratia operante ut sunt a 
potentia mota a Deo et non a voluntate, concedo consequentiam. 
Ut sunt liberi et meritorii, nego consequentiam, quia ut sic sunt 
a coopérante ut convincit argumentum. 

15. — Ad tertium nego antecedens. Ad probationem jam os- 
tendi ex Augustino quod, licet gratia operans moralis saepe repe- 
riatur in vocatione, tamen gratia physica operans debet reperiri in 
voluntate ut principium actus indeliberati vel applicationis ut est 
a Deo prius natura quam a voluntate. 

Ad confirmationem nego consequentiam pro secunda parte, 
nam dictum est eumdem actum secundum varias considerationes 
esse ab utraque gratia. Probationes vero consequentiae solum pro- 
bant talem actum ut est liber et cum consensu voluntatis esse a 
gratia coopérante, non vero probant quod secundum alias rationes 
non sit ab operante. 

16. — Ad quartum concedo sequelam. Illae tamen quinque ra- 
tiones gratiae solum requirunt tres entitates gratiae realiter dis- 
tinctas, scilicet entitatem gratiae habitualis ut tribuat rationem 
meritorii, vocationem et auxilium actuale physicum. Vocatio vero, 
licet sit gratia operans ut praecedit omnem nostram volitionem, 
tamen quia voluntas ex tali vocatione applicata ad amorem Dei 
ex eadem procedit ad alia opera bona, in quo sensu dicitur Jac. 2 
quod fides cooperatur bonis operibus, ideo talis vocatio etiam 
habet rationem gratiae moralis cooperantis. Idem dico de auxilio 
physico, quod secundum varias rationes praedictas habet ratio- 
nem gratiae operantis et cooperantis. Et ideo ex istis tribus enti- 
tatibus realiter distinctis resultant illas quinque rationes gratiae. 
Immo vero possunt reperiri in duabus tantum, scilicet vocatione 
et gratia habituali, quae est principium meriti et ut est in actuali 
infusione habet rationem auxilii actualis, ut dicemus ex Cajeta- 
no infra q. 113, a. 8; et secundum varias considerationes erit 
auxilium operans et cooperans. Nec ex hoc sequitur nullam gra- 
tiam praedictarum esse sufficientem in suo genere quia, licet 
nulla sufficiat absolute ad omnes istas rationes et conditiones 
actus, tamen quaelibet earum per se sufficit ad conditionem pro 
qua ponitur. V. gr., gratia habitualis sufficit per se tribuere actui 
rationem meritorii, et gratia physica operans sufficit applicare 
potentiam et sic de ceteris. 

17. — Ad quintum Suarez 3 p., q. 86, a. 4 ad secundum docet 
contritionem esse a gratia coopérante, et per consequens justifica- 
tionem quae est effectus contritionis etiam esse a gratia coopé- 
rante. Et primo probat quia in Tridentino, sess. 6, can. 3 dicitur 

quod poenitere est ab Spiritu Sancti inspiratione primo gratia 
operante et adjuvante, id est coopérante. Secundo, quia contritio 
ut antecedit gratiam est libera: ergo ab auxilio coopérante. Ce- 
terum divus Thomas ibidem et a. 6 ad primum, et hic ad secun- 
dum, et De veritate, q. 28, a. 8 ad octavum docet illam esse a gra- 
tia operante, et specialiter hic q. sequenti, a. 2 ait motum liberi 
arbitrii quo disponimur ad gratiam, qualis est contritio, esse 
a libero arbitrio ut moto a Deo, et non se movente. Ergo a gratia 
operante et non coopérante. Tertio, ille actus' est a gratia coopé- 
rante ad quem homo se movet ex praevolitione finis. Sed non se 
movet homo ad contritionem ut antecedit gratiam et caritatem et 
disponit ad illam ex praevolitione finis, quia ut sic praecedit illam 
in genere causae materialis. Ergo ut sic secundum suam specialem 
rationem non est a gratia coopérante, sed operante. Ceterum quia 
in eodem instanti est libera et informata a gratia et caritate, et 
sequitur illas in genere causae efficientis, sub hac ratione potest 
esse a gratia coopérante. Et id voluit concilium, si nomine adju- 
torii intellexit specialiter gratiam operantem ut coopérante, et 


non auxilium in communi, videlicet gratiae operantis. 


Loquendo ergo de contritione ut praecedit gratiam, ad quin- 
tum nego antecedens. Ad probationem, nego antecedens, nam teste 
divo Thoma in 4, d. 14, q. 2, a. 3, et Soto d. 15, q. 1, a. 5, remissio 
culpae est effectus poenitentiae ut informatur gratia. Et ideo 
non est effectus illius secundum se, sed ratione gratiae. Neque in 
genere causae efficientis, sed formalis, sicut causatur a gratia et 
consequitur talis remissio non est a gratia coopérante, quia ad 
hoc requirebatur ut procederet effective a nostris actibus super- 
naturalibus secundum se, et non ratione gratiae informantis. Se- 
cundo respondeo ex eodem divo Thoma ibidem, remissionem quan- 
tum ad ablationem maculae esse effectum contritionis ratione gra- 
tiae qua informatur, et ita non esse effectum nostri actus ut sic, 
sed gratiae informantis; remissionem vero culpae in ratione offen- 
sae, quatenus ex justitia recompensatur Deo inaequalitas et in- 
juria quae illi irrogatur in offensa, esse effectum proprium con- 
tritionis. Sed remissio culpae isto modo non est idem quod justi- 
ficatio, quae dicit interiorem renovationem animae et ablationem 


peccati ut dicit maculam et est malum nostrum. Et ideo licet ista 


202 PETRUS DE HERRERA 


remissio vel recompensatio sit a gratia coopérante, ipsa justifica- 
tio non erit a gratia coopérante. 

Ad confirmationem nego antecedens. Ex professo enim damnat 
illud Augustinus lib. De grat. et lib. arb., cap. 5. Testimonia vero 
in contrarium explicat in simili divus Thomas in secundo Ad Hannu 
baldum, d. 27, a. 1, a. 4, quod in talibus locutionibus meritum 
sumitur improprie pro dispositione ad' gratiam, vel intelliguntur 
de augmento gratiae quod cadit sub merito. Ambrosius etiam 
eodem modo intelligit quod homo dispositive est sibi auctor gra- 


tiae, non effective. 


18. — Circa solutionem ad quartum hujus articuli et solutio- 
nem ad secundum articuli sequentis: 

Dubitatur secundo: an possint dari multae species gratiae ju- 
stificantis essentialiter diversae. 

Videtur quod sic. Primo. Gratia Adami et nostra distinguun- 
tur specie: ergo. Antecedens probatur dupliciter. Primo quia, 
teste divo Thoma 1 p., q. 100, a. 1 ad secundum, illa erat radix 
justitiae originalis et subjiciebat corpus animae et potentiae ra- 
tioni, quod non habet nostra. Distinguuntur autem specie quarum 
una ex se habet aliquam vim et effectum quem alia ex se non ha- 
bet. Secundo quia gratia Adami fuit mere gratis data, et non ex 
meritis Christi et influentia ejus ut capitis. Distinguuntur autem 
in ratione gratiae quae datur mere gratis, et quae non datur mere 
gratis, et quae ex se non pendent ex eisdem principiis. 

19. — Secundo principaliter arguitur. Gratia beatorum et via- 
torum ut sic causant diversas passiones: ergo distinguuntur spe- 
cie. Consequentia patet, quia diversitas passionum exigit diversas 
naturas. Antecedens vero probatur, quia gratia viatorum producit 
in eis fidem et spem ut passiones; gratia vero beatorum producit 
in eis lumen gloriae et comprehensionem et theologiam claram: 
ergo. 

20.— Tertio. Gratia angelorum et patrum habet effectum 
formalem specie diversum a nostra: ergo. Consequentia patet, quia 
distinguuntur specie formae quarum effectus formales sunt specie 
diversi. Antecedens autem probatur. Nam gratia nostra, ut dixi- 
mus q. 110, a. 2, facit nos filios adoptivos Dei, quod non habebat 


gratia angelorum et antiquorum. De angelis id asserit Chrysosto- 

mus homil. 22,in Genesim, quia numquam, inquit, in Scripturis 
vocantur filii Dei (1). De antiquis etiam id. patet, nam de nobis 
ad eorum differentiam dicitur Rom., 8 (v. 15) : Non accepistis spi- 
ritum servitutis, etc., sed spiritum adoptionis filiorum Dei. Ergo 
antiqui non acceperunt illum, et ita non erant filii Dei. Quod etiam 
asserunt Augustinus, Ambrosius, Athanasius, Cyrillus et alii rela- 
ti a Castro in illud /sa., 1 (v. 2) : Filios enutrivi. 

21. — Quarto. Gratia est finita participatio infinitae essentiae 
Dei: ergo potest specie multiplicari. Antecedens est certum, nam 
est creatura ac proiinde finita. Consequentia vero probatur, quia 
infinita perfectio est participabilis infinitis modis specie diversis 
quorum quilibet secundum essentiam sit finitus, quia nullus eorum 
exhaurit infinitam ejus perfectionem. Confirmatur. Lumen intel- 
lectus divini quia est infinitum participatur a lumine gloriae fidei, 
prophetiae, etc. quae sunt participationes illius specie diversae. 
Ergo natura Dei, quia est infinita, poterit participari per diversas 
gratias specie distinctas. 

22.— Quinto. Essentia Dei distinguitur ratione ab ejus natu- 
ra: ergo poterunt dari duae gratiae specie distinctae quarum una 
per se primo sit participatio essentiae, altera naturae. Antecedens 
est divi Thomae 1 p., q. 39, a. 2 ad tertium, quia essentia dicitur 
in ordine ad esse, natura vero ut est principium operationum. Con- 
sequentia vero probatur. Quia licet intellectus et voluntas Dei 
solum differant ratione, tamen perfectiones quae sunt formales 
participationes eorum distinguuntur specie, ut caritas quae per 
se primo est participatio voluntatis, et fides quae per se primo et 
formaliter est participatio intellectus. Ergo similiter in nostro casu. 

Confirmatur. Deus potest facere formam quae per se primo 
sit formalis participatio totius Trinitatis vel alicujus divinae rela- 
tionis ut sic, et illa erit gratia justificans distincta specie a nostra. 
Major patet, quia in hoc nulla est repugnantia. Sicut enim fecit 
formalem participationem totius naturae absolutae, potest facere 
formalem participationem totius Trinitatis. Minor vero pro prima 
parte probatur. Quia nostra gratia est justificans quia est parti- 
cipatio totius naturae absolutae Dei, cum tam perfectae partici- 


pationi repugnat peccatum, ut supra diximus. Sed etiam formalis 


(1) S. J. Chrysost., Hg-h'l in Genesin, hem. 22. MG 53, 188. 

participatio totius Trinitatis vel alicujus relationis divinae esset 
tam perfecta participatio sicut illa, quia Trinitas vel relatio divina 
non est minoris perfectionis quam essentia absoluta Dei. Ergo. 
Pro secunda parte probatur eadem minor. Quia nostra gratia per 
se primo est participatio naturae absolutae, et secundario Trini- 
tatis; illa vero per se primo esset participatio Trinitatis, et se- 
cundario deitatis. Sed haec est differentia essentialis. Ergo. Se- 
cundo possunt haec omnia confirmari ex distinctione quae reperi- 
tur inter gratiam, et gratiam Christi capitalem, et unionis, et quae 
est inter gratiam sacramentalem, quae est plus quam accidenta- 
lis. Ergo. 

Sed contra est divus Thomas infra q. 112, a. 4 docens gratiam 
justificantem non posse specie multiplicari. Ergo. 

23. — In hoc dubio possunt esse quatuor sententiae. Prima est 
tot esse species gratiae quot sunt virtutum. Ita illi quos supra 
retulimus tenere gratiam et virtutes esse idem. Secunda posset 
esse gratiam antiquorum differre specie a nostra, ut probabat 
tertium argumentum. Tertia est non repugnare dari per Dei omni- 
potentiam plures species gratiae essentialiter distinctas. Quarta 
saltim posse dari plures species gratiae distinctas ex modo essen- 
di actualiter vel habitualiter, sicut aliqui sentiunt differre specie 
aliquo modo lumen gloriae collatum beatis et Paulo in raptu. 

Sed pro explicatione dico primo: Gratia angelorum, antiquo- 
rum et nostra est ejusdem speciei atomae. Probatur. Nam habet 
effectus formales ejusdem atomae speciei cum nostra, scilicet 
justificare et facere filios Dei. Nam etiam angeli ratione gratiae 
dicuntur filii Dei, ut patet Job 1 et 38. Patres etiam antiqui ad 
Gal., 4 comparantur filio existent! sub tutore; et de eisdem dici- 
tur Rom., 9 (v. 4) : Quorum est adoptio filiorum. Secundo. Passio- 
nes gratiae in omnibus istis sunt ejusdem speciei atomae: ergo et 
ipsa gratia, quia diversam formam sequuntur diversae passiones. 
Antecedens patet, nam fides, spes et caritas et dona Spiritus 
Sancti, etc., in illis er nobis sunt ejusdem speciei atomae propter 
omnimodam unitatem rationis formalis. Et ZI ad Cor., 4 dicitur 
antiquos habuisse eumdem spiritum fidei atque nos; et ad Hebr., 11 
commendat Paulus eamdem fidem in antiquis et nobis. Tertio quia 
alias ex angelis et hominibus novi et veteris testamenti non re- 
sultaret una Ecclesia et unicum corpus mysticum sub uno capite 

Christo. Consequens est contra scripturam: ergo. Sequela patet, 
nam unitas Ecclesiae et corporis mystici consistit in unitate spi- 
ritus vivificantis nos per gratiam et in unitate fidei, spei et cari- 
tatis, de quo late Banes 2. 2, q. 1, a. 10 in Commentariis fusiori- 
bus, dub. 2, conci. 1. Minor vero probatur ex illo ad Ephes., 4 
(vv. 3-4): Solliciti servare unitatem spiritus in vinculo pacis. 
Unum corpus et unus spiritus, sicut vocati estis in una spe voca- 
tionis vestrae. Ad Coi. etiam 2 dicitur Christum esse caput omnis 
principatus et potestatis, etc. Ubi autem tantum est unum caput 
tantum est unum corpus, quod est Ecclesia. Quarto. Idem specie 
est finis connaturalis gratiae angelorum, et omnium hominum: 
ergo et gratia est eadem specie. Consequentia patet, quia diversae 
formae per se inclinant in diversos fines sibi connaturales et pro- 
prios. Antecedens vero probatur, quia visio beata est ejusdem 
speciei, ultimus finis gratiae angelorum, et nostrae et connaturalis 
illi. Ideo enim Matth., 22; 'Mar., 12, et Luc., 22 promittitur ho- 
minibus quod in beatitudine erunt similes et aequales angelis, quia 
tunc omnes videntes Deum erimus ei similes, ut dicitur Z Joan., 3, 
et per consequens similes inter nos. 

24. — Dico secundo: Gratia est unius speciei quasi forma omni 
no simplex et non composita ex multis virtutibus. Contrarium 
hujus tenuere quidam relati a divo Thoma De veritate, q. 27, a. 5. 
Dicebant enim quod, sicut multi tenent scientiam esse unam spe- 
cie, licet sint multae species ordinatae inter se, ita gratia est idem 
una specie, sed constans ex omnibus virtutibus ut efficiunt homi- 
nem dignum beatitudine, quia gratia est dignitas beatitudinis et 
illa consurgit ex omnibus virtutibus. 

Sed nostra conclusio probatur. Nam gratia est quae facit nos 
dignos beatitudine, ut heredes illyis, de quo alias disputavimus. 
Sed beatitudo non est hereditas virtutum, sed gratiae, quae facit 
nos filios Dei esse heredes illius. Ergo. Secundo. Dignitas beati- 
tudinis quam confert gratia potest esse sine virtutibus, si homo 
baptizatus, v. gr. careret potentiis in quibus resident virtutes. 
Ergo. Tertio. Nam supra diximus gratiam esse in essentia ani- 
mae et causam radicemque virtutum quae sunt in essentia, ani- 
mae. Ergo gratia non est ipsae virtutes ut reddunt nos dignos bea- 
titudine, alias neque esset causa illarum, neque in essentia ani- 
mae, sed in potentiia sicut et virtutes. 

25. — Dico tertio: De potentia absoluta Dei nequeunt dari plu- 
res species gratiae justificantis diversae specie physica et essen- 
tiali ex parte naturae. Probatur. Gratia justificans est formalis 
participatio totius deitatis, ut supra diximus. Ergo. Probo con- 
sequentiam, quia totalis participatio alicujus non potest sic specie 
multiplicari, alias cum una differret ab alia quia participaret 
aliquid quod non participaret alia, illa non esset totalis partici- 
patio. Secundo. Visio beata, caritas et lumen gloriae non possunt 
sic specie multiplicari, quia de sua ratione habent tendere in Deum 
ut in se est, summe bonus et summe verus. Ergo idem est de gra- 
tia, quae est totalis participatio Dei ut in se est; eo vel maxime 
quod, si darentur duae gratiae sic distinctae, darentur etiam duae 
caritates et duae visiones eodem modo distinctae, nam caritas est 
passio gratiae et visio est finis connaturalis. Dantur autem diver- 
sae passiones et diversi fines ubi est distinctio formalis. Ultim o. 
Quia alias posset quis habere duas gratias specie diversas, quod 
implicat: ergo. Sequela patet. Nam illae, licet essent specie diver- 
sae, non includeret una privationem alterius, sicut duo lumina 
clara, v. gr., gloriae et scientiae infusae, licet differant specie et 
unum sit perfectius altero, sunt imcomposibilia in eodem subjecto 
quia unum non dicit privationem alterius. Ergo idem erit de dua- 
bus gratiis. Minor vero probatur. Tunc ille homo haberet duos 
ultimos fines, quia quaelibet illarum gratiarum inclinaret ad dis- 
tinctum finem. Implicat autem hominem inclinari in diversos fines 
ultimos, de quo supra q. 1. 

Dixi in conclusione “specie physica et essentiali ex parte na- 
turae", quia possunt dari diversae gratiae distinctae specie mo- 
rali et accidentali, ut gratia Christi morali specie differt a nostra, 
quia est principium meriti infiniti, et specie accidentali, quia est 
principium nostrae gratiae, quod non habet nostra, de quo Ca- 
jetanus 3 p., q. 7, a. 11 et Medina a. 10. Similiter gratiae sacra- 
mentales differunt inter se specie accidentali, quia habent diversas 
virtutes contra diversa vulnera peccatorum, de quo in materia de 
sacramentis. Dixi “ex parte naturae", nam si possunt dari diver- 
sae gratiae differentes solum penes esse actuale vel habituale, de 
quo modo non disputo, illa differentia solum esset modalis ejusdem 
naturae, non diversarum, et solum differrent ex modo essendi, 
non ex parte naturae. 

26.— Ad.primum ergo nego antecedens. Ad probationem nego 
gratiam nostram ex se non habere virtutem conferendi perfectio- 
nem justitiae originalis, nam illam contulit beatae Virgini, ut 
disputatur 3 p., q. 27, et in resurrectione eam et multo majorem 
conferet nobis; nam teste Augustino in epistola ad Dioscorum, ex 
gloria animae redundabit ad corpus gloria et perfectio major 
quam fuerit justitia originalis. Gloria autem animae oritur ex 
gratia perfecta et consummata in suo statu. Providentia autem 
Dei modo comprimitur ejusmodi virtus gratiae pro nostra majori 
utilitate et majori merito, de quo alias. Ad secundam probationem 
respondeo gratiam nostram tribui nobis liberaliter et mere gra- 
tis, quia mere gratis applicantur nobis merita Christi quibus de- 
betur. Et de ratione gratiae est quod non debeatur operibus ejus 
cui confertur, licet correspondent meritis alterius cui debetur. 
Dependere vero per se ex diversis principiis principalibus infert 
diversitatem formarum. Secus vero si accidentaliter ad essentiam 
formae dependeat ex diversis instrumentis, sicut non variat essen- 
tiam caritatis quod conferatur per diversa sacramenta, quia hoc 
est accidentale essentiae ejus. Itaque est accidentale gratias con- 
ferri ab humanitate Christi ut instrumento, non enim variatur 
ejus species per hoc quod conferatur vel non dependeat ab illo. 

27.— Ad secundum, distinguo antecedens. Gratia nostra se- 
cundum suam essentiam absolute sumptam, nego antecedens; ut 
ex diversis statibus, transeat antecedens. Et nego consequentiam, 
quia eidem formae in diversis statibus competunt diversae pro- 
prietates, ut animae conjunctae competit abstrahere species et 
intelligere cum conversione ad phantasmata, quod repugnat illi 
separatae. Non secus gratia secundum se sumpta abstrahit ab 
statu viae et patriae, er solum habet producere passiones conso- 
nas statui quem habuerit; in via, fidem er spem, etc., in patria 
lumen gloriae. Ex natura autem statuum virtutes viae debent 
praecedere virtutibus patriae ob tres rationes. Pirima quia gratia, 
sicut quaelibet alia natura reducens hominem de potentia obedien- 
tiali ad actum perfectum supernaturalem, debet procedere ab 
imperfecto statu viae, scilicet fide, ad statum perfectum patriae, 
scilicet claram visionem. Nam ideo ait Paulus / Cor., 13 (vv. 10- 
11): Cum essem parvulus, loquebar ut parvulus, etc., cum autem 


venerit quod perfectum est, scilicet status patriae, evacuabitur 

quod ex parte est, id est imperfectio fidei. Secunda est quia status 
viae et meriti ex natura sua praecedit statui termini et praemii. 
Status autem fidei est status viae, juxta illud 77 ad Cor., 5 (v. 7) : 
Per fidem ambulamus, et per fidem comparatur meritum. Visio 
autem est terminus et praemium, et ideo posterior fide. Tertia 
quia ad beatitudinem pervenitur addiscendo, juxta illud Joan., 6 
(v. 45) : Omnis qui audivit a Patre et didicit, venit ad me. Addis- 
centem autem antequam videat conclusionem oportet credere prin- 
cipia. Et ideo prius debet homo credere in Deum quam videre 
illum. Ratio est divi Thomae 2. 2, q. 2, a. 2, quain ibi ex scriptura 
et sanctis patribus demonstrabimus. 

28.— Ad tertium nego antecedens. Ad probationem nego mi- 
norem pro utraque parte. Ad Chrysostomum respondeo bene vo- 
luisse quod in Scriptura secundum editionem antiquam Septua- 
ginta, quam sequuntur ipse et Philo judaeus et Eusebius Caesa- 
riensis et alii, angeli nunquam vocantur filii Dei. Nam ex locis 
adductis ex libro Job et lib. 6, ubi nos legimus filii Dei, ipsi lege- 
bant olim angeli Dei. Ad illud vero de antiquis patribus respondeo 
quod aliud est loqui de illis secundum id quod habebant ex vir- 
tute legis veteris, aliud secundum id quod habebant ex gratia, se- 
cundum quam pertinebant ad legem evangelii, ut habet Augusti- 
nus lib. 3 Contra duas epistolas pelagianorum, cap. 41, Psalm. 2, 
et titulo Psalmi 72, et Psalm. 128, Sermone 23, et tract. 6 in 
Joannem. Nam quia lex antiqua non justificabat, ex vi illius non 
accipiebant spiritum adoptionis filiorum, sed servitutis. Ex vi ta- 
men gratiae quam accipiebant ejusdem rationis cum nostra, erant 
proprie fili, ut late ostendit Medina 3 p. q. 33, a. 3. Et quia 
eorum filiatio erat imperfectior ea quam habemus ex passione 
Christi, ideo eorum filiatio dicitur figura nostrae, et ipsi dicuntur 
typice filii. 

29.— Ad quartum nego consequentiam. Ad probationem dis- 
tinguo antecedens. Participatio quae determinat modum, nego an- 
tecedens. Si non determinet, transeat antecedens. V. gr., amor et 
lumen divinum possunt specie multiplicari, ut alius sit amor ami- 
citiae, alius concupiscentiae, et aliud lumen clarum, aliud oscu- 
rum, quia secundum suas essentias et rationes abstractas non de- 
terminant modum tendendi in sua objecta. Amor vero caritatis et 
visio clara Dei nequeunt specie multiplicari, quia dicunt modum 

determinatum et indivisibilem formaliter tendendi in suum obje- 
ctum ut in se est. Gratia vero dicit formalem participationem to- 
tius deitatis. Et ideo quia dicit modum determinatum participandi 
deitatem, qui est formaliter indivisibilis, nequit specie multipli- 
cari. Et per haec ad confirmationem. 

30. — Ad quintum nego consequentiam. Ad probationem nego 
etiam consequentiam. Differentia est quia essentia et natura in 
Deo solum distinguuntur ratione penes explicitum et implicitum, 
quia essentia implicite dicit principium primum operandi, quod 
dicit expresse natura. Et essentia, quia dicitur in ordine ad esse, 
implicite dicit principium operandi; et ita non distinguuntur for- 
maliter virtualiter, quo modo distinguuntur in Deo intellectus et 
voluntas, quia dicunt tales perfectiones quod, si in Deo posset 
esse formalis distinctio, illae distinguerentur formaliter. Et ideo 
formalis participatio unius non est formalis participatio alterius, 
sicut participatio naturae est participatio essentiae. 

Ad confirmationem nego antecedens, nam illa esset relativa, 
et relatio non est per se producibilis, quia ad relationem non est 
per se motus. Et si illa participatio esset per se primo produci- 
bilis, non esset gratia, quia per se primo faceret nos relatos ad 
terminum talis relationis. Gratia autem per se primo debet facere 


nos gratos, quod non pertinet ad relationis praedicamentum. 


ARTICULUS TERTIUS 


Utrum gratia convenienter dividatur in praevenientem 


et siubsequentem 


1. — Conclusio est affirmativa. 

Dubitatur an doctrina articuli sit vera. Videtur quod non. 
Primo, quia liberum arbitrium praevenit gratiam': ergo non datur 
gratia praeveniens. Antecedens patet ex illo Psalm. 87 (v. 14): 
Oratio mea praeveniet te; et Psalm. 118 (w. 147-148) : Praeveni 
in maturitate et clamavi; et rursus: Praevenerunt oculi mei ad 
te diluculo. Confirmatur. Nam Chrysostomus homilia 12 ad He- 
braeos, homil. 17 in Joannem, homil. 42 ad populum, et lib. De 


compunctione cordis, docet Deum non antecedere nostram volun- 


Sto. Tomás - III 14 

tatem, sed cum nos elegerimus, tunc multam conferre auxiliatio- 
nem. Ergo. 

2.— Secundo. Nam admissa gratia praeveniente, divus Tho- 
mas diminute recensuit effectus ejus et gratiae subsequentis. Ete- 
nim Cajetanus Psalmo 118 in ultimo octonario ponit alios effectus 
utriusque gratiae; et Cassiodorus Psalmo 22 recenset decem 
effectus gratiae subsequentis, quae continentur in illo Psalmo. 
Ergo divus Thomas fuit diminutus in illis recensendis. Confirma- 
tur. Nam ex parte intellectus vocatio vel sancta cogitatio est gra- 
tia praeveniens, ut habet Augustinus lib. De natura et gratia, 
cap. 32. Ergo divus Thomas diminutus fuit non ponendo gratiam 
praevenientem ex parte intellectus. 

3..— Tertio. Sanare animam non est effectus gratiae actualis 
quae est praeveniens; et perseverare est effectus gratiae habitua- 
lis, ut patet supra, q. 109, a. 10. Ergo isti effectus male tribuun- 
tur gratiae praevenienti et subsequent!, qui alias deberent tribui 
gratiae actuali et habituali, quas dicimus esse praevenientes et 
subséquentes. 

Confirmatur. Velle bonum immo et semper pie vivere est 
effectus gratiae praevenientis: ergo male attribuitur gratiae sub- 
sequent!. Antecedens pro prima parte est in Enchiridione, cap. 32, 
Gregorii 2 Moralium, cap. 10, Fulgentii lib. 1 Ad Monimum, cap. 5 
et 11. Unde art. 2 diximus esse effectus gratiae operantis, quae 
est eadem cum praeveniente. Pro secunda parte idem antecedens 
est Augustini, lib. De nat. et 'gratia, cap. 31 ubi ait "praevenit ut 
pie vivamus””: ergo. 

4. — Quarto. Ut homo perveniat ad beatitudinem, satis est si 
perseveret in bono, licet nihil aliud operetur. Ergo pervenire ad 
beatitudinem non est effectus gratiae subsequentis distinctus a 
perseverantia. Probo consequentiam. Quia, teste divo Thoma De 
veritate, q. 27, a. 5 ad sextum, gratia cooperans et subsequens 
sunt idem. Ergo si pervenire ad beatitudinem non requirit opus 
distinctum a perseverantia, non requirit gratiam cooperantem, et 
per consequens nec subsequentem. 

5. — Quinto. Gratia praeveniens et subsequens dicuntur in or- 
dine ad nos: ergo male ait divus Thomas gratiam praevenientem 
significare primum effectum gratiae, et subsequentem significare 


secundarium. Antecedens patet, quia Psalm. 58 (v. 11) dicitur: 

Misericordia ejus praeveniet me, et Psalmo 22 (v. 6) : Misericordia 
tua subsequetur me. Et eodem modo loquuntur Augustinus, Gre- 
gorius; Fulgentius et alii in locis citatis et aliis. Confirm atur. Da- 
tur gratia concomitans distincta a praeveniente et subséquente: 
ergo ista divisio est insufficiens. Antecedens patet, nam illius me- 
minere Tridentinum, sess. 6, cap. 16, et Bernardus, lib. De modo 
bene vivendi, sermone 3.. 

6. — Sed contra est auctoritas divi Thomae. 

In hoc articulo duos reperio modos 'dicendi contrarios divo 
Thomae. Primus Gabrielis Vazquez hic, disp. 185, cap. 10 dicentis 
tria. Primum est secundum Augustinum solam gratiam actualem 
et non habitualem hic dividi; secundum gratiam vocari praeve- 
nientem et subsequentem respectu nostri, et non respectu alicujus 
sui effectus comparati ad ahum priorem vel posteriorem; tertium 
est gratiam praevenientem solam esse quae antecedit justificatio- 
nem, subsequentem vero omnem quae illam consequitur. 

Secundus est Suarez, lib. 3 De auxiliis, cap. 5, quod gratia 
praeveniens solum est ea quae antecedit nostram libertatem, subse- 
quens vero quae illam consequitur. 

7.-— Sed pro explicatione dico primo: Divisio gratiae in prae- 
venientem et subsequentem est bona, et secundum Augustinum 
et alios patres, convenit gratiae habituali. 

Prima pars probatur ex illo 7 ad Cor., 15 (v. 10) : Gratia Dei 
sum id quod sum; ecce praevenientem; et gratia ejus in me vacua, 
non fuit; ecce subsequentem. Ita Anselmus ibi, Gregorius et alii. 
Et Canticorum 2 (v. 16) dicitur: Dilectus meus m ihi; ecce praeve- 
nientem; et sequitur de subséquente: et ego illi. Ita Bernardus ibi, 
sermone 67. Eadem gratia praeveniens refertur Psalm. 20, 87 et 
Sapientiae 6, subsequens vero significatur in testimoniis quae 
art. 2 adduximus ad probandum gratiam cooperantem, quae est 
eadem cum subséquente. 

Et confirmatur. Nam Augustinus in Enchiridione, cap. 32, et 
3 Hipomnesticon, et lib. 2 Contra duas epistolas pelagianorum, 
cap. 9, Gregorius 16 Moralium, cap. 11 et 12, et lib. 24, cap. 11, 
et.homil. 9, et 10 Ezech., Fulgentius, Anselmus, Bernardus et alii 
hanc distinctionem approbant, nullum aliud membrum addentes illi. 

Secunda pars est expressa Augustini. Primo, nam lib. 2 Con- 
tra duas epist. pelagianorum, cap. 9, de gratia praeveniente nos 

in benedictionibus dulcedinis dicit illam gratiam esse quae facit 
nos ut ex caritate delectemur in mandatis Dei. Sed hoc non facit 
gratia actualis, quae potest esse sine caritate. Ergo debet verifi- 
cari de habituali. Secundo quia lib. 3 Hipomnesticon ait: “Praeve- 
nitur homo medicina, id est gratia Christi, ut sanetur et repare- 
tur" (1). Et loquitur, ut patet ex contextu, de gratia qua sanantur 
peccata et homo efficitur justus, quod convenit gratiae habituali, 
non actuali quae, licet in aliquo opere roboret potentiam, non sa- 
nat animam nec reparat illam, quia non reducit illam ad statum 
quem habebat ante peccatum. Tertio. Gregorius lib. 16 Moralium, 
cap. 12, et lib. 24, cap. 11 ait praevenientem esse illam gratiam 
qua reddimur innocentes, et de qua Paulus dixit: Gratia Dei sum 
id quod sum (1 Cor., 15, 10) (2). Sed illa est habitualis. Ergo. 
Minor pro prima parte patet, nam illa est qua reddimur justi. Et 
pro secunda etiam patet, nam Augustinus Psalm. 67, de gratia 
qua gratificamur in filios Dei, quae est habitualis, explicat illum 
locum Pauli. Confirmatur. Quia divus Thomas De veritate ubi 
supra, et in 2, d. 26, q. 1, a. 5 hanc divisionem applicat gratiae 
habituali, quia habet plures effectus ordinatos, quorum quidam 
praeveniunt alios, alii subsequuntur. 

8.— Dico secundo: Aliqua gratia antecedens justificationem 
est praeveniens, non vero solum, est praeveniens quae antecedit 
libertatem, sed quaecumque dicitur praeveniens si habet aliquem 
effectum priorem aliis. 

Prima pars est Augustini, De nat. et grat., cap. 32, et Fulgen- 
tii ubi supra, et Gregorii 16 Moralium, cap. 11, dicentium gratiam 
praevenientem esse qua vocamur et justificamur. Sed vocatio prae- 
cedit justificationem. Ergo. Confirmatur. Quia gratia antecedens 
justificationem potest esse operans, ut diximus art. 2: ergo et 
praeveniens, sunt enim idem, ut dicemus conclusione tertia. Dixi 
*aliqua" quia justificationem potest praecedere gratia subsequens, 
ut interius opus bonum, et perseverantia et continuatio illius per 
multum temporis pertinet ad gratiam subsequentem et potest 
fieri ante justificationem pro gratia obtinenda. 

Secunda pars probatur. Nam teste Gregorio homil. 10 in Eze- 
chiel. in fine, et Augustino, lib. 2 Contra duas epist. pelagiano- 


(1)  Psejudo-August., Hypoc/nosticon, 1. 3, c. 5. MT, 45, 1.625. 
(2) S. Gregorius, Moral, 1. 24, c. 10. ML 76, 299. 

rum, cap. 9, Deus nos praevenit sua gratia in omni opere bono. 
Sed multa opera bona sunt libera. Ergo. Confirmat id Augustinus. 
Nam orare pro aliis est opus liberum; sed id fit per gratiam prae- 
venientem, juxta illud 77 Cor., 8 (v. 16) : Gratias autem Deo, qui 
dedit idem studium pro vobis in corde Titi. Secundo. Nam teste 
divo Thoma De veritate, ubi supra, gratia praeveniens et subse- 
quens dicuntur quadrupliciter. Prima dicitur praeveniens qua 
justificamur, et subsequens respectu illius qua justificati opera- 
mur bonum. Secunda est praeveniens qua bonum volumus, subse- 
quens vero respectu ilius qua operamus quod volumus. Tertia 
praeveniens est qua fiunt omnia ista, scilicet justificari, recte velle 
et operari, subsequens vero respectu illius qua perseveramus in 
ilis. Quarta dicitur praeveniens, teste Augustino De nat. et grat., 
cap. 32, qua pie vivimus in hac vita et perseveramus, subsequens 
vero respectu ilius qua glorificamur. Sed gratia quae datur ad 
pie vivere et perseverare et exterius operari, datur ad opus libe- 
rum et est praeveniens. Ergo. 

Tertia pars conclusionis probatur. Nam gratia non est subse- 
quens quia habet effectum posterius natura quam nostrum libe- 
rum arbitrium consideratum secundum sua naturalia, nam ut sic 
non potest applicari ad actum supernaturalem neque elicere illum. 
Ergo dicitur subsequens quia habet effectum subsequentem ad 
alium productum prius ab eadem vel alia gratia; et ita dicitur 
subsequens respectu gratiae praevenientis vel effectus primarii 
ejus. Explicatur hoc. Effectus gratiae subsequentis numerati a 
divo Thoma hic necessario supponunt gratiam praevenientem, ut 
perseverantia er glorificatio supponunt alias gratias quibus homo 
incipiat esse bonus et mereatur. Ergo licet scriptura et sancti lo- 
quantur de gratia ut praevenit et subsequitur nos, quia non loqui- 
mur de nobis nisi in ordine ad alios effectus ejusdem vel alterius 
gratiae, bene potuit divus Thomas docere gratiam praevenientem 
esse quae secundum suum primarium effectüm praecedit alios 
effectus secundarios, et gratiam subsequentem esse quatenus 
effectus secundarius supponit alium priorem effectum gratiae 
prioris. 

9. — Dico tertio: Omnis gratia operans est praeveniens, non 
tamen e contra. Ita divus Thomas 2 Ad.Hannibaldum, q. unica, 


d. 26, a. 4 ad quartum. 

Prima pars probatur. Nam gratia operans antecedit alios 
effectus gratiae cooperantis, ut gratia qua intendimus finem vel 
potentiae applicantur a Deo praecedit gratiam qua volumus media. 
Et voluntas applicat potentiam ad suos actus. Ergo. 

Secunda etiam pars probatur. Nam teste divo Thoma De veri- 
tate, ubi supra, omnis gratia qua operamur bonum est praeveniens 
respectu perseverantiae, et tamen saepe est cooperans in actibus 
omnino liberis, ut dictum est. Similiter non omnis gratia subse- 
quens est cooperans; nam gratia qua intendimus finem, et nostrae 
potentiae applicantur a Deo ad suos actus prius quam a nostra 
voluntate, est subsequens justificationem, et tamen est operans ut 
dictum est. Glorificatio etiam est effectus gratiae subsequentis et 
non cooperantis, quia non est operatio nostra libera, pro qua solum 
ponitur gratia cooperans. 

10. — Dico quarto: Praeter praedictas divisiones gratiae, de- 
bent admitti aliae duae. Prima est gratia alia excitans, alia adju- 
vans; secunda gratia alia est sufficiens, alia efficax. 

Prima divisio habetur in Tridentino, sess. 6, cap. 5 et 6, et 
can. 3; in Augustino, lib. 2 De peccatorum remissione, cap. 18; 
Bernardo, lib. De grat. et lib. arb., fundaturque in scriptura. Nam 
de excitante dicitur Apoc., 3 (v. 20) : Ego sto ad ostium et pulso; 
et sequitur de adjuvante: Si quis mihi aperuerit, etc. De adjuvan- 
te etiam dicitur Rom., 8 (v. 26) : Spiritus adjuvat infirm itatem 
nostram. Et alia multa hujusmodi ad gratiam excitantem perti- 
nent, vocationem interiorem vel exteriorem, praedicationem, mi- 
racula, etc., quae sunt principia actuum sequentium moralia po- 
tius quam physica. Ad adjuvantem vero ut distinctam ab excitante 
pertinent illa auxilia quibus homo libere consentit Deo vocante. 

Circa istam autem divisionem duo nota. Primum quod haec 
divisio convenit etiam gratiae habituali, nam illa est adjuvans ad 
implenda mandata et vitanda peccata, ut ostendimus q. 109. Est 
etiam excitans, saltem radicaliter, nam quamlibet naturam viven- 
tem naturaliter sequuntur aliqui motus excitantes ad actus pro- 
prios illi, ut naturam animalem sequuntur motus incitantes ad 
nutritionem et generationem. Ergo similiter gratiam quae tribuit 
nobis vitam divinam, naturaliter consequuntur aliqui motus exci- 
tantes ad opera sibi consona. Secundum est omnem gratiam exci- 
tantem saltim moraliter esse operantem et praevenientem re- 

spectu actus liberi ad quem excitat; non tamen esse physice ope- 
rantem et praevenientem, nam homo per vocationem excitatum ut 
eliciat physice intentionem finis, indiget alia gratia physica a 
qua applicetur ad illam, ut diximus art. 2. 

Secunda etiam divisio fundatur in scriptura et sanctis patri- 
bus. Nam de sufficiente dicitur /saiae, 5 (v. 4) : Quid ultra debui 
facere vineae meae et non feci?; et II Cor., 12 (v. 9) : Sufficit tibi 
gratia mea; et alia hujusmodi. De efficaci vero dicitur Zs., 50 (v. 5) : 
Dom inus aperuit m ihi aurem, et ego non contradico. Et Ezech., 36 
(v. 27) : Faciam ut in praeceptis meis ambuletis. Approbant hanc 
distinctionem Cyrillus, lib. De adoratione, post medium, et Augus- 
tinus, lib. D& corrept. et gratia, cap. 12, et lib. 1 Ad Simplicianum, 
q. 2, et lib. Octogintatrium quaest. q. 68, et divus Thomas supra, 
q. 109, a. 10 ad tertium, ubi docet etiam gratiam habitualem esse 
sufficientem ad perseverandum, quae etiam est efficax ad justifi- 
candum et ad eliciendam contritionem quando confertur per mo- 
dum auxilii actualis, ut diximus ex Cajetano infra, q. 113, a. 8. 
Sed de hac divisione multae et gravissimae quaestiones discutiun- 
tur in materia de Auxiliis. 

11. — Ad primum ergo nego antecedens. Ad probationem re- 
spondeo orationem et desideria nostra praevenire multa beneficia 
Dei, non tamen omnia, nam ab illo praevenimur ut oremus et de- 
sideremus bonum. Ita concilium Arausicanum can. 3, et Augusti- 
nus epist. 105, et Psal. 87, et Psal. 118, Sermone 29, et Ambro- 
sius ibi Sermone 29. Et ideo Rom., 8 dicitur quod Spiritus Sanctus 
facit nos orare. 

Ad confirmationem respondetur Chrysostomum non negare 
quod Deus libere praeveniat voluntates nostras, sed tantum velle 
quod non praeveniat illas necessitando illas. Ita in simili explicat 
divus Thomas 1 p., q. 23, a. 1 ad primum. 

12. — Ad secundum respondeo effectus quos ponit Cajetanus 
reduci ad eos quos hic recenset divus Thomas, ut patebit intuenti. 
Cassiodorus vero non numerat solos effectus interiores gratiae, 
sed etiam aliquos extrinsecos, ut scriptura, sanguinem Christi, sa- 
cramenta, etc. Divus Thomas autem hic solum recenset eos quos 
gratia ponit intrinsecos nobis. Ad confirmationem respondeo vo- 
cationem etiam reduci ad sanationem animae quia ordinatur ad 
illam. 

13. — Ad rertium nego antecedens pro utraque parte. Pro pri- 
ma, quidem, nam cum gratia actualis causet contritionem qua 
disponimur ad habitualem sanantem animam nostram, ipsa etiam 
dicitur sanare illam dispositive, et sic pertinere ad gratiam prae- 
venientem. Pro secunda etiam parte, nam, licet cum sola gratia 
habituali nullus actualiter perseveret, tamen, teste divo Thoma 
q. 109, a. 10 ad tertium et Cajetano ibi, illa de se sufficiens est 
ad causandam perseverantiam, licet ex imperfectione subjecti re- 
quirat multa alia auxilia ad eam causandam actualiter et effica- 
citer. Et licet ad actualem perseverantiam concurrant multae 
gratiae praevenientes morales, ut vocationis, et physicae, ut gra- 
tiae quibus applicantur potentiae ad servanda mandata, tamen 
quia conservatio gratiae, quae est formalis perseverantia, suppo- 
nit alios effectus formales primarios gratiae, videlicet justifica- 
tionem, etc., ideo formaliter pertinet ad gratiam subsequentem. 

Ad confirmationem, distinguo antecedens. Est effectus gra- 
tiae praevenientis justificationem, de qua loquitur divus Thomas, 
nego antecedens, nam subsequitur illam; gratiae praevenientis ope- 
rationem exteriorem vel glorificationem, ut ex divo Thoma dixi- 
mus in secunda conci., transeat antecedens. Et isto modo lo- 
quuntur sancti patres. 

14.— Ad quartum nego consequentiam. Ad probationem re- 
spondeo divum Thomam loqui de gratia coopérante in via. Ita se 
explicat in 2 Ad Hannibdldum ubi supra. Non vero de ea quae per- 
tinet ad statum patriae. Nam beatitudo, quia non est operatio 
libera, non est effectus gratiae cooperantis. Est tamen effectus 
gratiae subsequentis, juxta illud Psal. 22 (v. 6) : Misericordia tua 
subsequetur me.., ut inhabitem in domo Domini. De hoc vide 
Burgensem in Additionibus ad Psalm. 89 in fine, et 90 in principio, 
ubi ostendit in illis duobus Psalmis recenseri istos quinque effectus 
gratiae praevenientis et subsequentis. Dicitur autem beatitudo 
esse effectus gratiae subsequentis actualis vel habitualis, quia 
est effectus moralis utriusque; utraque enim concurrit ad actum 
quo meremur illam, vel specialiter est effectus gratiae habitualis, 
quia illa perfecta ex conjunctione ad essentiam divinam in ratione 
speciei, physice concurrit ad ejus productionem. De quo di- 
cemus a. 5. 

15. — Ad quintum patet ex fine secundae conclusionis. Ad 

confirmationem respondeo gratiam concomitantem esse subse- 
quentem quia supponit priorem effectum gratiae praevenientis, 
scilicet applicationem potentiae factam a Deo. Non enim conco- 
mitatur nos nisi quando operamur. Operationem autem nostram 
praecedit gratia qua applicamur ad operandum, et ideo comprehen- 


ditur sub nomine gratiae subsequentis. 


ARTICULUS QUARTUS 
Utrum gratia gratis data convenienter ab Apostolo dividatur 


1. — Conclusio est affirmativa. 

Dubitatur an doctrina hujus articuli sit vera. 

Videtur quod non. Primo quia ad Rom., 12, praeter gratias 
hic numeratas, recensentur aliae, scilicet gratia docendi, exhor- 
tandi, gubernandi, ministrandi, dispensandi, quae etiam referuntur 
I Cor., 12 ubi dicitur (v. 29) : Numquid omnes apostoli? nunquid 
omnes prophetae?, etc., ubi gratiae prophetiae adjungitur gratia 
apostolatus, quae etiam ordinatur ad alterorum utilitatem, et ita 
erit gratia gratis data. 

2.— Secundo. Sicut dantur dona sapientiae et scientiae, ita 
intellectus et consilii; et sicut conclusiones scientiae oportet ex- 
plicare per causas altissimas vel per effectus et exempla, ita opor- 
tet manifestare aliis ipsos articulos fidei de quibus est intellectus, 
et oportet per consilium instruere alios de agendis. Ergo sicut 
inter gratias gratis datas ponuntur sermones sapientiae et scien- 
tiae correspondentes dono sapientiae et scientiae, ita debent poni 
sermones intellectus et consilii correspondentes donis intellectus 
et consilii, et ita ista divisio est diminuta. 

Confirm atur. Nam divus Thomas 2. 2, q. 52, a. 1 ad secundum 
docet inter gratias gratis datas debere computari gratiam dandi 
bonum consilium, qualem habuit Simeon, de quo dicitur 7 Mach., 2 
(v. 65) : Ipse vir consilii est. Et ratio est quia per bonum consilium 
reducitur homo ad Deum: ergo illud est gratia gratis data. 

3. — Tertio. Gratiae gratis datae non connectuntur cum cari- 
tate, ut diximus a. 1. Sed sermo sapientiae et scientiae connectun- 


tur cum illa. Ergo non sunt gratiae gratis datae. Minor probatur 

quia, ut ostenditur supra q. 68, a. 5, cum ilia connectuntur dona 
sapientiae et scientiae; sermo autem sapientiae et scientiae ne- 
cessario connectuntur cum istis donis, quia loqui de altissimis 
causis, qui est sermo sapientiae, necessario supponit habitum sa- 
pientiae quo cognoscantur; et idem est de sermone scientiae. 

4.—— Quarto. Fides ut est quaedam certitudo interior de cre- 
dendis, non respicit aliud nec ordinatur ad utilitatem aliorum, sic- 
ut nec dona sapientiae et scientiae. Ergo sermo fidei et non ipsa 
fides erit gratia gratis data, sicut sermones sapientiae et scientiae 
et non dona sapientiae et scientiae sunt gratiae gratis datae. 

5.— Quinto. Sermo sapientiae et genera linguarum possunt 
naturaliter haberi. Ergo non sunt gratiae gratis datae et super- 
naturales, quae nequeunt haberi per naturam. Antecedens pro pri- 
ma parte est Augustini 4 De doctrina Christiana, cap. 12 dicentis 
homines posse naturali studio sic loqui de divinis ut doceant, de- 
lectent et moveant, ad quod ponuntur sermones sapientiae et 
scientiae. Pro secunda etiam parte est divus Thomas supra, q. 51, 
a. 4, et 2. 2, q. 171, a. 3 ad secundum dicentis *studio et consue- 
tudine posse adquiri genera linguarum" et interpretationem ser- 
monum. 

Confirmatur. Gratia linguarum datur in utilitatem habentis 
et non aliorum: ergo non est gratia gratis data. Consequentia pa- 
tet ex art. 1, conci. 3. Antecedens vero pro prima parte probatur 
ex illo 7 ad Cor., 14 (v. 4) : Qui loquitur lingua, semetipsum aedi- 
ficat. Pro secunda autem parte asseritur a divo Thoma 2. 2, q. 176, 
a. 2 ad secundum, et probatur ex illo 7 Cor., 14 (v. 2) : Qui loquitur 
lingua non hominibus loquitur, id est non loquitur ad aliorum 
utilitatem. Ergo. 

6. — Sed contra est auctoritas divi Thomae. 

In hoc dubio Bellarminus, lib. 1 De grat. et lib. arb., cap. 10, 
et Vazquez hic dicunt dari alias gratias gratis datas praeter istas, 
et a Paulo solum famosiores recenseri. In eamdem sententiam in- 
clinatur Cajetanus 1 p., q. 95, a. 1, insinuans justitiam originalem 
esse gratiam gratis datam. 

7. — Sed pro explicatione dico primo: sufficienter numerari 
ab Apostolo et divo Thoma gratias gratis datas ut distinguuntur 
a ministrationibus et operationibus. 


Pro hujus explicatione nota Paulum Z ad Cor. 12 Jvv. 4-6) 

haec tria distinguere. Ait enim divisiones gratiarum sunt, idem 
autem Spiritus; et divisiones mmistrationum sunt, idem autem 
Dom inus, et divisiones operationum sunt, idem autem Deus. Dis- 
tinguntur autem, teste divo Thoma ibi, quia gratia gratis data 
solum dicit facultatem exercendi actum manifestativum fidei, ut 
operatio sanitatum dicit facultatem sanandi infirmos, ministratio 
vero dicit auctoritatem exercendi aliquem actum in ordine ad alios, 
ut apostolatus, praelatio, etc. Unde licet prophetia numeretur in- 
ter gratias gratis datas ut dicit facultatem praedicandi futura, 
tamen ad Rom., 12 etiam numeratur inter ministeria, quia aliqui- 
bus incumbit ex officio prophetare multis, ut Jeremiae, cap. 1, 
Baptistae et Joanni Evangelistae, ut patet Apocalypsis 10. Ope- 
ratio autem est executio ipsius ministerii. Loquendo ergo de gra- 
tiis gratis datis ut distinctis a ministerio et opere, probatur con- 
clusio auctoritate Pauli quam hic adducit divus Thomas. De quo 
videndus est ipse divus Thomas 7 ad Corinthios, 12. Eamdem di- 
visionem esse sufficientem docet Rupertus, lib. 3 De glorificatione 
Trinitatis et processione Spiritus Sancti, cap. 16 et 18, ubi singulas 
istas gratias ait correspondere singulis ordinibus angelorum, ut 
ibi late explicat. 

8. — Dico secundo: Divus Thomas optime explicat essentiam 
omnium istarum gratiarum. Specialiter autem oportet declarare 
naturam trium. Prima est fides. Aliqui relati a divo Thoma 2. 2, 
q. 4, a. 5 ad quartum dicunt gratiam fidei quae hic numeratur esse 
fidem informem. Clemens autem Alexandrinus, lib. 5 Stromatum 
ait hanc fidem esse quae perficitur ex cognitione et observatione 
mandatorum. Tertio Ambrosius et Glossa interlinearis I ad Cor., 12 
et divus Thomas ubi supra et Cajetanus 2. 2, q.. 178, a. 1 dicunt 
istam fidem esse quamdam ejus excellentiam et constantiam .qualem 
datur in confirmatione ad protestandam fidem. Quarto Grego- 
rius 28 Moralium, cap. 10 et Chrysostomus homil. 29 in 7 ad Cor., 
dicunt significare fidem miraculorum qua imperamus elementis et 
aliis hujusmodi, juxta illud Maith., 17 (v. 19) : Si habueritis fidem 
sicut granum sinapis, dicetis huic monti, transi hinc illuc, et trans- 
ibit; quod fecisse Gregorium Neocaesariensem et Agapetum epis- 
copum Synnada referunt Eusebius Nyssenus, Baronius et alii. 

Sed contra duas priores explicationes facit quod gratiae gra- 
tis datae non sunt communes omnibus fidelibus, ut dictum est; 

fides autem illis modis sumpta est omnibus communis. Secundo 
quia gratiae gratis datae ordinantur non in bonum habentis, sed 
aliorum. Nam ideo Augustinus, lib 13 Confessionum, cap. 18, et 
Psal. 135 comparat eas luminaribus caeli, quae ibi sunt ad utili- 
tatem nostram, non caelorum. At fides istis modis sumpta ordina- 
tur ad bonum habentis, non aliorum, quia ut sic' non habet ope- 
rationem exteriorem manifestativam fidei. Eisdem argumentis im- 
pugnatur rertia explicatio. Quarta vero, quia alias non distingue- 
remus inter fidem et operationem virtutum quae, teste divo Thoma 
hic, significat potentiam faciendi miracula in elementis vel aliis 
ejusmodi. 

Vera ergo explicatio est quam habent divus Thomas locis ci- 
tatis et Glossa interlinearis primae ad Cor., 12, quod fides signifi- 
cat quamdam excellentiam et eximiam certitudinem fidei, ut hic 
ait divus Thomas. Sed non significat talem certitudinem ut solum 
perficit suum subjectum, sed ut per sermonem fidei manifestat 
ejus veritatem ad aliorum utilitatem. 

9. —i Secunda gratia est sermo sapientiae vel scientiae, de 
cujus essentia diversimode sentiunt theologi. Bellarm inus ubi su- 
pra ait per illum significari dona sapientiae et scientiae, quae qui 
habet scit proferre sermonem de pertinentibus ad eam. Et probat. 
Nam Paulus loquens de istis gratiis gratis datis, quod non possunt 
haberi sine caritate, ait: Si noverim mysteria omnia, et omnem 
scientiam, etc. (/ Cor., 13, 2), ubi sapientiam et scientiam ponit 
pro gratiis gratis datis. Secundo Ambrosius ubi supra sermonem 
scientiae applicat contemplationi divinorum, sermonem vero sa- 
pientiae ait esse consilium de agendis. Tertio Augustinus ubi su- 
pra, et Psal. 135, et Glossa ZI ad Cor., 12 e contra, sermonem sa- 
pientiae applicat contemplationi divinorum, sermonem vero scien- 
tiae iis quae pertinet ad actionem temporalium. 

Sed contra primam explicationem facit quod dona sapientiae 
et scientiae connectuntur cum caritate, ut docet divus Thomas 
'supra, q. 68, et ordinantur ad bonum habentis ut sit bene mobilis 
ab Spiritu Sancto, ut ibi ostenditur; gratiae vero gratis datae or- 
dinantur ad bonum aliorum, et non connectuntur cum caritate. 

Contra secundam etiam expositionem facit quod divina possunt 
considerari per causas altissimas, quas respicit sepientia. Et consi- 
lium potest dari per causas temporales, quas considerat scientia. 


QUAEST. CXI, ART. 4 221 


Ergo non est cur sermo sapientiae applicetur consiliis, et solus 
sermo scientiae applicetur contemplationi divinorum. 

Tertia vero expositio magis accedit ad sententiam divi Tho- 
mae, et ideo dicendum est quod, quia sacra theologia, teste Au- 
gustino, lib. 14 De Trinitate, cap. 1, ordinatur ad nutriendam et 
defendendam fidem, potest considerari tripliciter. Primo modo ut 
perficit subjectum in ordine ad se, et ita est virtus intellectualis. 
Secundo ut interpretatur scripturas ex speciali gratia Dei ad alio- 
rum utilitatem, et sic, teste divo Thoma 2. 2, q. 173, a. 2, et Ca- 
jetano q. 176, a. 2 circa solutionem ad quartum, continetur sub 
interpretatione sermonum. Tertio quatenus per sermones mani- 
festat suas conclusiones per causas altissimas, et sic est sermo sa- 
pientiae; vel per temporales, et sic est sermo scientiae. Et quia 
ipsa etiam est practica ordinata ad operationes agibiles, ideo qua- 
tenus dictat de illis est gratia dandi consilium circa agibilia mo- 
ralia. Et sub hac ratione continetur etiam sub sermone scientiae, 
qui respicit temporalia. 

10. — Tertia gratia est operatio virtutum. De qua Gregorius 
ubi supra ait esse gratiam suscitandi mortuos. Chrysostonius vero 
ubi supra ait quod est gratia occidendi alios quando expedit bono 
fidei vel aliorum saluti spirituali, ut Paulus Act., 13 occidit vel pu- 
nivit Barjesu, et Petrus cap. 5 occidit Ananiam et Saphiram ; occi- 
dit etiam, teste Augustino, lib. Contra Adimantum, cap. 17, filiam 
cujusdam hortulani, quia haec impediebat ejus saluti. 

Sed contra has expositiones facit quod gratia faciendi miracula 
in caelis vel elementis sub nulla istarum continetur, et ideo melior 
est expositio divi Thomae. 

De ordine vero quo istae gratiae servant in dignitate, dissen- 
tiunt patres. Augustinus ubi supra ait sermonem sapientiae prae- 
stare ceteris, sicut sol praestat omnibus stellis. Chrysostomus vero 
praestat ceteris interpretationem sermonis, quia ceterae gratiae 
ordinantur ad illam. Sed proprius locus hujus disputationis est 
2. 2, q. 176, a. 2; 

11. — Ad primum ergo nego antecedens, nam conclusione pri- 
ma diximus illa dona esse ministeria vel operationes, non gratias 
gratis datas. 

12. — Ad secundum respondeo quod fides et intellectus versan- 
tur circa idem, scilicet circa articulos fidei, licet diversimode, fides 

assentiendo illis, intellectus vero penetrando eos. Et ideo sermo 
intellectus et fidei idem omnino manifestat. Et ita non oportet 
multiplicare sermones fidei et intellectus, sed ad explicandos ar- 
ticulos fidei sufficit sermo fidei, qui intelligitur nomine fidei, ut 
dictum est in secunda conclusione. Ad confirmationem dictum est 
in fine secundae conclusionis. 

13. — Ad rertium nego minorem. Ad probationem nego ante- 
cedens, nam in secunda conclusione docui sermonem sapientiae et 
Scientiae non supponere dona Spiritus Sancti, quae sunt sapien- 
tiae et scientiae, sed cognitionem theologiae. Illa enim sufficit ut 
quis speciali gratia Dei possit per sermonem manifestare conclu- 
siones suas. 

14.— Ad quartum, dictum est finem hic sumi pro illa certitu- 
dine ut manifestatur per sermonem. 

15. — Ad quintum Origenes super illud ad Rom., 12 (v. 6), Ha- 
bentes donationes, ait hominem suo studio posse adquirere ali- 
quam gratiam gratis datam, v. gr., interpretationem sermonum 
vel scripturae. Sed teste divo Thoma et Cajetano 2. 2, q. 177, a. 1 
ad primum, istae facultates ut sunt gratiae gratis datae, ita, sal- 
tim in modo, excedunt vires naturae, ut per illas adquiri non 
possint. Propter quod dicebat Paulus: Sermo meus et praedicatio 
mea non in persuasibilibus humanae sapientiae verbis, sed in os- 
tensione Spiritus et virtutis (I Cor., 2, 4). Hoc autem per naturam 
haberi nequit, et ideo nego. Nec Augustinus aut divus Thomas lo- 
quuntur de istis facultatibus ut sunt gratiae gratis datae, sed ut 
sunt res quaedam naturales. 

Ad confirmationem nego antecedens. Nam Z ad Cor., 14 dicitur 
linguas datas esse in signum infidelibus, non vero fidelibus, et ita 
per illas sicut per alia miracula et signa possunt homines reduci 
ad Deum; et ita computantur inter gratias gratis datas. Dicitur 
autem non prodesse aliis, quantum ad res distinctas per linguas 
ignotas; nam si illae non intelliguntur ab aliis, non proderunt eis 
exhortationes lingua ignota factae. Et de hoc loquuntur Paulus et 
divus Thomas. Si vero loquamur de eis quantum ad diversitatem 
idiomatum, prosunt aliis, quia videre homines loqui diversas lin- 
guas quas ignorant, est signum manifestativum fidei, ut contigit 
in die Pentecostes, Act., 1. Et hoc modo genera linguarum sunt 


gratia gratis data. 

ARTICULUS QUINTUS 


Utrum gratia gratis data sit dignior quam gratia gratum 


faciens 


1. — Conclusio est: gratia gratum faciens estmulto excellentior. 

Dubitatur an visio beata sit essentialiter nobilior quam gratia 
gratum faciens. 

Videtur quod sic. Primo quia gratia 7 Joan., 3 vocatur semen 
illius: ergo. 

Confirm atur. Visio beata est ultimus finis gratiae: ergo essen- 
tialiter nobilior quam illa. Antecedens asseritur a Tridentino, 
sess. 6, cap. 6, et probatur ex illo Joan., 4 (v. 14) : Fiet in eo fons 
aquae salientis in vitam aeternam, per quem saltum significatur 
inclinatio gratiae in vitam aeternam ut in finem, id est in visionem 
beatam, juxta illud Joan., 17 (v. 3) : Haec est vita aeterna, ut 
cognoscant te, etc., scilicet clare. Consequentia vero probatur, quia 
ultimus finis cujuslibet rei debet esse essentialiter nobilior illa; 
alias ordo naturae esset inversus, siquidem res imperfectior, scili- 
cet ultimus finis, esset propter se et magis volitus quam res per- 
fectior, scilicet natura quae ordinatur ad illum. 

2.— Secundo. Visio beata est praemium gloriae: ergo nobilior 
illa essentialiter. Antecedens patet Joan., 1 (v. 16) : De plenitudine 
ejus non omnes accepimus, et gratiam 'pro gratia, id est gloriam 
pro gratia, ut explicat Augustinus, lib. De grat. et lib. arb., cap. 8 
et 9. Consequentia vero probatur, quia Deus praemiat ultra con- 
dignum; et si visio beata qua praemiat gratiam esset inferior 
illa, praemiaret citra condignum et aequalitatem. 

Confirm atur. Nam divus Thomas De veritate, q. 7, a. 7 ad pri- 
mum ait gloriam esse causam finalem gratiae, et gratiam solum 
esse causam dispositivam gloriae, et ideo esse imperfectiorem illa. 
Et hic q. 113, a. 9 ait gratiam absolute esse minus bonum quam 
gloria, et ideo glorificationem justi esse majus opus quam,sit justi- 
ficatio impii. Ergo. 

3.— Tertio. Visio beata est béatitude hominis: ergo est 


summum ejus bonum et perfectius quam gratia. Antecedens suppo- 

nitur ex q. 3, a. 8. Et consequentia probatur, quia beatitudo ho- 
minis est summa ejus perfectio. 

Confirmatur. Carentia divinae visionis est summa miseria et 
pejor privatione [gratiae] : ergo visio beata est perfectior quam 
gratia. Consequentia patet, quia illud est optimum cujus privatio 
est summum malum. 

Confirm atur secundo. Nam teste divo Thoma 1 p., q. 25, art. ul- 
timo ad tertium, Deus nihil potest facere melius visione Dei: ergo 
gratia quae iit a Deo non est melior illa. 

4. — Quarto. Visio beata conjungit nos immediatius quam gra- 
tia et facit nos similiores Deo: ergo est perfectior quam gratia. 
Consequentia patet ex ratione articuli, nam ideo probatur gratiam 
gratum facientem esse perfectiorem gratiis gratis datis. Antece- 
dens autem pro prima parte probatur, nam visio est ipsa assecutio 
ultimi finis, quod non habet gratia. Pro secunda etiam probatur 
ex illo 7 Joan., 3 (v. 2) : Cum apparuerit, similes ei erimus, quia 
videbimus eum. Hanc autem similitudinem modo non tribuit 
gratia. 

Confirmatur. Visio beata est actus secundus : ergo essentiali- 
ter est perfectior quam gratia quae est habitus. Patet consequen- 
tia, quia actus secundus includit magis de actualitate, et per con- 
sequens est perfectior habitu sui generis, ut diximus q. 51, a. 3. 

5.— Quinto. Visio beata per se pendet ex principio formali 
nobiliori quam gratia, scilicet ex unione essentiae divinae in ra- 
tione speciei intelligibilis cum intellectu: ergo. Probo consequen- 
tiam, quia nobilior forma est quae per se requirit nobilius princi- 
pium formale. 

Sed contra est quod Ecclesia canit suam omnipotentiam maxi- 
me manifestari in remissione peccatorum, quae fit per gratiam. Si 
autem visio esset forma perfectior, magis ostenderetur omnipo- 
tentia Dei in ejus productione. Ergo. 

6. — In hoc dubio sunt duae sententiae. Prima est visionem 
esse essentialiter perfectiorem. Ita Medina hic et Valentia q. 113, 
puncto 3. Secunda est quod gratia et visio se invicem excedunt. 
Excedit gratia quia est radix visionis, et visio ordinatur ad eam 
perficiendam sicut quaelibet operatio ordinatur ad perfectionem 
naturae a qua procedit. Excedit vero visio quia est actus secundus, 

beatitudo hominis et conjunctio cum ultimo fine, cujus principium 
formale est essentia divina in ratione speciei. 

7.— Dico primo: Gratia habitualis ex parte suae naturae est 
essentialiter perfectior visione beata. 

Haec conclusio videtur esse expressa Ghrysostom i homilia 9 in 
epist. ad Rom. in fine, ubi ait quod: “Nec liberatio a gehenna, 
nec assecutio regni caelestis est tantum bonum... sicut esse dile- 
ctum et esse gratum Deo" (1). Secundo. Gratia habitualis est par- 
ticipatio formalis totius deitatis, ut diximus q. 110; visio autem 
solum est participatio unius gradus, scilicet intellectionis ut ha- 
bet rationem operationis. Est autem absolute major perfectio quae 
est formalis participatio gradus nobilioris, ceteris paribus. Ergo. 
Confirmatur. Privatio gratiae est pejor privatione visionis beatae: 
ergo. Consequentia patet, quia privationes sunt pejores vel minus 
malae juxta perfectionem formarum quibus privant. Antecedens 
autem probatur. Nam beati rationaliter eligerent carere visione 
potius quam gratia. Et Paulus ad Rom., 9 optabat pro fratribus 
esse anathema a Christo et carere visione Dei. Non tamen ita 
posset optare carere gratia sicut potest aliquis rationabiliter eli- 
gere carere regno paterno potius quam filiatione regali et dignita- 
te habendi hereditatem. Tertio. Visio ad aequalitatem correspon- 
det perfectioni quam actus meritorius participat a gratia: ergo 
gratia est nobilior. Consequentia patet quia, si visio esset per- 
fectior, non corresponderet ad aequalitatem ipsi gratiae, sed exce- 
deret illam, et per consequens magis excederet imperfectam par- 
ticipationem gratiae quae reperitur in actu meritorio. Antecedens 
autem probatur. Nam, ut ostenditur in materia de merito, sicut 
quilibet actus virtutis participat ex passivo imperio caritatis 
quamdam intrinsecam perfectionem minorem quam sit perfectio 
caritatis, ita a gratia refunditur in actum meritorium quaedam 
imperfecta participatio ipsius gratiae, ratione cujus redditur aequa- 
lis et meritorius de condigno visionis beatae. Quarto. Gratia est 
radix visionis beatae in genere causae efficientis principalis: ergo 
non est ignobilior illa. Antecedens probatur tripliciter. Primo quia 
visio beata est operatio supernaturalis perfecta: ergo juxta ea 


quae diximus ex divo Thoma q. 110, a. 3, debet supponere prin- 

cipium intrinsecum, principale et radicale a quo oriatur, quod non 
potest esse nisi gratia existente in anima per quam ipsa ut prin- 
cipium radicale influat in illam. Secundo quia divus Thomas in 3, 
d. 31, q. 1, a. 2 qa. 3 dixit gratiam habitualem de se esse causam 
sufficientem visionis beatae, et hic a. 3 dixit visionem beatam 
esse effectum gratiae subsequentis, quam ibi diximus esse habi- 
tualem. Tertio quia, ut ex divo Thoma ostendimus q. 110, a. 3, 
gratia habet se ad actus supernaturales perfectos, qualis est vi- 
Sio, sicut anima ad suas operationes; sed anima est essentialiter 
perfectior illis: ergo. 

8. — Dico secundo: Absolute loquendo potest dici visionem 
beatam esse naturalem proprietatem gratiae perfectae. Haec con- 
clusio negatur ad aliquibus, quia inquiunt proprietatem alicujus 
essentiae debere sufficienter causari ab illa sine concursu alicujus 
extrinseci quod non oriatur ab ipsa essentia. Visio autem beata 
causatur a gratia mediante unione essentiae divinae in ratione 
speciei, quae non est effectus ipsius gratiae. Ergo. Item quia 
praemium debet conferri a praemiante, et non debet oriri ex his 
quae sunt propria praemiati. Sed gratia est jam propria merentis. 
Ergo visio quae est praemium non debet ex illa naturaliter oriri. 

Sed nostra conclusio probatur. Primo. Ut aliqua proprietas 
naturaliter conveniat alicui per modum actus secundi, non requiri- 
tur ut non supponat aliquid proprium a quo oriatur quod sit ex- 
trinsecum naturae cujus est proprietas. Ergo similiter visio beata 
potest esse proprietas gratiae perfectae, licet supponat unionem 
essentiae divinae quae non oritur a gratia. Antecedens probatur 
dupliciter. Primo quia, teste divo Thoma et Cajetano supra q. 10, 
a. l ad tertium, actu ridere et actu intelligere sunt proprietates 
magis per se connaturaliter convenientes homini quam esse risi- 
bilem vel intellectivum, et tamen supponunt praesentiam objecto- 
rum a quibus abstrahantur species. Talis autem praesentia non' 
oritur ex essentia hominis. Secundo, beatitudo naturalis angeli est 
proprietas naturaliter et necessario conveniens illi, ut ostendi 
1 p. q. 62, a. 1. Et tamen supponit per specialem actionem Dei, 
quae non oritur ex ejus essentia, conferri illi speciem omnium 
naturalium per quam eliciat cognitionem Dei, in qua consistit ejus 
beatitudo naturalis, ut ostendi 1 p., q. 56, a. 3. Ergo. 

Secundo probatur conclusio. Ex gratia perfecta in patria ori- 

tur aliqua cognitio quae sit proprietas ejus connaturalis: ergo ex 
illa etiam oritur lumen gloriae et visio beata ut proprietas conna- 
turalis ejus. Antecedens probatur. Nam, ut diximus q. 110, a. 4, 
inter ceteras virtutes quae in via oriuntur ex illa ut proprietates 
ejus, oritur etiam supernaturalis cognitio obscura, et dona intel- 
lectualia Spiritus Sancti, et fides in non habentibus eam. Ergo ex 
illa perfecta in patria debet etiam oriri aliqua cognitio connatu- 
ralis illi statui. Consequentia vero probatur. Quia lumen cognosci- 
tivum connaturale gratiae perfectae debet esse clarum. Nullhm 
autem lumen supernaturale repraesentans conditiones Dei quoad 
quid sunt potest esse clarum, nisi sit lumen gloriae vel supponat 
illud quia, ut disputatur 1 p., q. 1, a. 2, cognitio clara de proprie- 
tatibus Dei supponit claram visionem ejus, et ideo, ut ibidem do- 
cemus, omnis theologia subaltematur visioni Dei quia pendet ab 
illa in claritate. 

Tertio. Ex gratia oritur in patria amor necessarius Dei ut pro- 
prietas ejus connaturalis: ergo et visio beata. Antecedens suppo- 
nitur ex dictis q. 110, a. 4, ubi docuimus ex illa oriri amorem Dei, 
sed illi proportionalem quoad modum ; in via oritur amor liber, in 
patria vero necessarius. Consequentia vero probatur. Nam amor 
necessarius Dei supponit cognitionem claram et essentiam divi- 
nam unitam in ratione speciei intelligibilis, quae unio non oritur 
ex essentia gratiae. Ergo si hoc non tollit amorem necessarium Dei 
esse proprietatem gratiae in patria, non tollet visionem claram 
Dei esse ejus proprietatem. Dicendum est ergo quod ut aliqua 
forma sit connaturalis proprietas alicujus essentiae, sat est si pro- 
cedat ab ea ex suppositione alicujus extrinseci illi, tamen conna- 
turaliter debiti. V. gr., igni naturale est comburere stuppam sibi 
applicatam, licet supponat influxum caeli sibi connaturaliter debi- 
tum; et animae separatae connaturalis proprietas est intelligere 
per species inditas a Deo in statu separationis quia, licet illae 
non sint consequentes ejus essentiam, sunt tamen ei connaturali- 
ter debitae in tali statu. Similiter ergo hic, quia unio essentiae 
cum intellectu est connaturaliter debita gratiae perfectae in pa- 
tria, ideo visio Dei orta ex tali unione absolute potest dici pro- 
prietas gratiae imperfectae, vel per excellentius auxilium illi con- 
naturaliter debitum in tali statu, vel per quamdam novam digni- 


tatem et excellentiam quam a Deo adquirit in tali statu sibi con- 

naturali, ut omnis res magis perficitur in statu sibi connatural! 
quam in praeternaturali. 

9. — Dico tertio: Visio beata ex modo essendi actuali est essen- 
tialiter nobilior quam gratia. Probatur. Quia ut docui supra q. 51, 
a. 3, actus secundus et operatio ex hac parte est essentialiter no- 
bilior habitu, quia non includit potentialitatem quam includit ha- 
bitus. Sed visio beata est actus secundus, gratia vero est habitus. 
Ergo. Nec ut ibi ostendi, implicat dari duas naturas quarum quaeli- 
bet secundum diversas rationes sit altera essentialiter nobilior. 
Lumen vero gloriae, quia semper est habitus et participatio spe- 
cialis perfectionis Dei, semper essentialiter est imperfectius gra- 
tia, licet secundum quid et accidentaliter sit perfectius illa, qua- 
tenus necessario conjungitur actui secundo et visioni Dei, cum ta- 
men gratia sit separabilis et non semper conjungatur actuali ope- 
rationi. 

10.— Ad primum ergo nego antecedens. Ad probationem re- 
spondeo ibi significari gratiam esse semen Dei, id est dispositionem 
ad unionem essentiae divinae in ratione speciei intelligibilis; vel 
est semen gloriae, id est, sui ipsius jam perfectae in patria, quae 
tunc vocatur gloria, ut dicemus ad confirmationem secundi; vel 
tertio, quia visio beata ex modo essendi est essentialiter nobilior, 
ex hac parte gratia potest vocari semen illius. 

Ad confirmationem distinguo consequens. Visio est essentiali- 
ter nobilior ex modo essendi et ut assecutio ultimi finis et quate- 
nus requirit essentiam Dei uniri cum intellectu in ratione speciei, 
transeat consequens. Ex parte naturae, nego consequentiam. Et 
fini satis est si ex modo essendi et rationibus dictis sit essentia- 
liter perfectior. 

11. — Ad secundum nego antecedens, sed est praemium actus 
meritoirii, qui est imperfectior gratia. Sed quia ille habetur ex 
dono Dei, ideo vocatur gratia, et ratione ejus dicitur quod acce- 
pimus gratiam pro gratia, id est gloriam pro meritis. Vel acce- 
pimus gloriam non ut praemium, sed ut hereditatem pro gratia 
quatenus per gratiam efficimur filii Dei et heredes beatitudinis. 

Ad confirmationem Conradus loco citatio quaestionis 113 ait 
divum Thomam per gloriam non intelligere visionem, sed ipsam 
gratiam perfectam et consummatam modis praedictis, nam omnia 
dona vocantur gloriae. Et ita gratia imperfecta est imperfectior 

seipsa consummata in patria, et est dispositio ad seipsam ut ibi 
perfectam. Ita se explicat divus Thomas De veritate, q. 27, a. 2 
ad septimum dicens quod gratia est sicut dispositio ad gloriam, 
quae est gratia consummata. 

12. — Ad tertium distinguo consequens. Est summum bonum 
ex modo essendi et ut est consecutio ultimi finis et ut supponit 
unionem essentiae divinae novae speciei, transeat consequens. Ex 
parte formae et naturae, nego consequentiam. Beatitudini autem 
hominis sufficit esse summam perfectionem hominis primo modo, 
licet secundo modo detur alia major perfectio in homine. 

Ad primam confirmationem distinguo antecedens. Privatio vi- 
sionis simul cum privatione gratiae et indignitate videndi Deum, 
concedo antecedens. Sine privatione gratiae, nego antecedens. Nam 
quando Paulus ad Rom ., 9 optabat illam, non desiderabat summam 
miseriam, nec illam haberet, quia habens gratiam careret visione 
Dei. Et ideo solum sequitur gratiam et visionem esse majus bo- 
num sola visione. 

Ad secundam confirmationem respondeo divum Thomam ibi 
loqui de fruitione Dei, quae est imperfectior visione ejusdem Dei, 
et solum velle [dicere] quod ex parte objecti Deus non potest 
facere melius, quia Aon potest facere actum qui attingat melius 
objectum. Hoc tamen non tollit quin Deus possit facere gratiam 
aliam perfectiorem, quia scilicet respectu ejusdem objecti partici- 
pat majorem perfectionem quam visio et fruitio. Et isto modo 
gratia est perfectior, quia est participatio totius deitatis, quae 
eminenter est perfectior proprietate Dei quam participant visio 
et fruitio. 

13. — Ad quartum respondeo dupliciter. Primo nego conse- 
quentiam. Nam ratio divi Thomae intelligitur ceteris paribus, 
quod hic non contingit. Nam licet visio Dei excedat ut est asse- 
cutio ultimi finis, non exceditur a gratia, quia gratia est formalis 
participatio totius deitatis, visio vero solum est participatio unius 
proprietatis, scilicet intelligendi. Secundo respondetur, distinguo 
antecedens. Pro prima parte et inter nos formaliter et immedia- 
tius, transeat antecedens, quia est ipsa unio et consecutio ultimi 
finis; et inter nos immediatius illi efficienter, nego antecedens. Et 
de hac unione loquitur divus Thomas. Nam gratiae gratis datae 
efficienter nos ordinant et uniunt Deo, immediatius tamen gratia 

habitualis, quia ex illa efficienter oritur caritas, quae est incli- 
natio ad Deum et unio cum illo secundum affectum. Ad secundam 
partem antecedentis nego antecedens. Ad probationem respondeo 
dupliciter. Primo ilam similitudinem mon causari a visione, quae 
nec est similis nec facit nos formaliter similes, sed provenire ex 
essentia divina unita in ratione speciei. Et ita non sequitur quod 
visio faciat nos similiores quam gratia. Secundo respondetur ex 
Cajetano ibidem Joannem loqui de similitudine quam causát gra- 
tia, quia facit nos deiformes ordinis divini et ejusdem naturae 
cum Deo, ut dictum est, et per consequens in hoc facit nos similes 
illi et nos habere hanc similitudinem, licet non appareat in via. 
Probat Apostolus ab effectu, quia scilicet habemus operationem 
connaturalem gratiae, nempe quia videbimus eum sicuti est. 

Ad confirmationem patet ex tertia conclusione. 

14. — Ad ultimum respondeo dupliciter. Primo nego antece 
dens, nam sic principium formale extrinsecum visionis est essentia 
divina in ratione speciei; principium formale extrinsecum gratiae 
est ipsa essentia divina non tantum ut habet rationem speciei, 
sed ut habet perfectiones totius deitatis, quo modo non est im- 
perfectior seipsa ut est species. Essentiam vero divinam modo 
praedicto esse principium formale gratiae probatur, quia partici- 
patur a gratia, ut dictum est. Et teste divo Thoma Quodlibet. 3, 
a. 20, et in 3, d. 27, q. 2, a. 4, gla. 3 ad secundum, quod participa- 
tur ab aliquo est veluti principium formale suae participationis. 
Secundo nego consequentiam. Ad probationem nego antecedens, 
nam ut [dictum est] disp. 5, q. 9 a. 1, probabile est amorem pen- 
dere a verbo ut a principio formali. Banez autem 1 p., q. 12, a. 2, 
dub. 2, censet intellectionem, quae essentialiter est nobilior amo- 
re, per se solum pendere ab specie intelligibili in ratione principii 
formalis. Et tamen verbum, quia est actualius, est essentialiter 
perfectius specie, quae est habitus. Similiter cognitio quam habet 
angelus de Deo per speciem angeli supremi est essentialiter no- 
bilior cognitione quam per suam essentiam habet de se et de 
Deo. Et tamen essentia angeli quae, teste Banez ibidem, solum in 
ratione principii formalis concurrit ad 'talem intellectionem, est 
essentialiter nobilior specie accidentali quam habet de supremo 
angelo, quae per se solum est principium formale cognitionis 
illius. 

Et haec de hac quaestione 111 Primae secundae sint satis, in 
laudem gloriosissimae "Trinitatis et beatae "Virginis Mariae et 
sanctorum Apostolorum, eruditissime perfecta a magistro Herre- 
ra, cathedrae primariae moderatore in ultimo meorum studiorum 
anno 1607. 


QUAESTIO CENTESIMADUODECIMA 


De.causa gratiae 


ARTICULUS PRIMUS 
Utrum solus Deus sit causa gratiae 


1. — Prima conclusio: Im posibile est quod aliqua creatura cau- 
set gratiam. 

Secunda conclusio, in solutione ad primum: Humanitas Christi 
et sacramenta causant gratiam instrumentaliter, et non ut causa 
principalis. 

2.— Dubitatur an prima conclusio sit vera. 

Videtur quod non. Primo, quia Apoc., 1 dicitur gratiam esse 
a septem spiritibus, id est angelis. Ita explicant Aretas [Paulus 
Aresi] et Lyra ibi, et Clemens Alexandrinus, lib. 6 Stromaton: 
ergo. 

Confirmatur. Homo vere dicitur justificare vel sanctificare se 
vel liberare se a peccato: ergo est causa principalis suae gratiae. 
Antecedens probatur. Nam Z Joan., 3 (v. 3) dicitur: Qui habet 
hanc spem ..., sanctificat se. Et Eccli., 2 (v. 20) dicitur: Qui timent 
Deum sanctificabunt animam suam; et Job, 33 (v. 28) dicitur de 
homine, Liberavit animam suam ne pergeret in interitum. Simili- 
ter Augustinus Tract. 27 et 72 in Joan.; Ambrosius Psalm. 48; 
Hieronymus Ephes. 1, et 5, Chrysostomus homil. 38 imperfect., 
Origenes homil. 9 in Numeros, docent homines esse auctores suae 
salutis et gratiae; immo Paulus 7 ad Cor., 3 (v. 9) ait quod in illa 
causanda sumus adjutores Dei. Ergo. Consequentia vero probatur, 
quia ista justificatio, sanctificatio vel liberatio a peccatis solum 
fit per gratiam; et si illa fit ab homine, fit ab ipso ut a causa 
principali eliciente actus supernaturales caritatis vel poenitentiae, 
ut suppono, quia sunt immanentes et vitales, de quorum ratione 

est ut procedant a potentia ut a causa principali. Nam quod est 
causa principalis alicujus causae vel actus, etiam est causa prin- 
cipalis effectus producti per talem causam vel actum. 

3. — Secundo arguitur. Gratia capitalis Christi est vera causa 
efficiens principalis nostrae gratiae; et tamen est creatura: ergo. 
Major probatur. Ut aliquid sit causa principalis efficiens alicujus 
effectus, sufficit ut sit activa illius et ejusdem'nobilitatis cum illo. 
Sed gratia Christi saltem est ejusdem nobilitatis specificae cum 
nostra et activa illius, nam est capitalis, cujus est influere gra- 
tiam in membra, de quo 3 p., q. 7. Ergo. 

4.— Tertio. Praemia virtutis ex sua propria ratione habent 

expellere peccatum efficienter ut causa principalis: ergo etiam 

habent causare gratiam ut causa principalis. Antecedens ostendi- 

tur a divo Thoma 3 p., q. 85, a. 2 ad tertium, ubi docet actum 
proprium virtutis poenitentiae esse effective expellere peccatum. 
Quod autem ei competat ut causa principali patet, nam omnis 
virtus est causa principalis sui proprii actus a quo specificatur. 
Ergo si expellere peccatum effective est proprius actus specifica- 
tivus poenitentiae, poenitentia elicit illum ut causa principalis. 
Consequentia vero probatur quia, ut ostenditur infra quaest. se- 
quenti, implicat expelli peccatum sine gratia. Ergo quod potest ut 
causa principalis expellere peccatum, eodem modo principaliter 
poterit causare gratiam. 

Confirmatur dupliciter. Primo quia nulla virtus activa per se 
primo tendit ad destructionem alicujus gratiae, sed ad productio- 
nem alterius incomposibilis cum illa per quam destruitur altera. 
Ergo poenitentia per se primo non tendit ad destructionem pecca- 
ti, sed ad causandam gratiam per quam destruitur peccatum. An- 
tecedens patet, nam omnis virtus activa per se primo tendit in 
finem et bonum. Destructio autem formae non potest esse finis et 
bonum, quia est privatio et non ens. Secundo confirmatur suppo- 
nendo hominem posse aliquando habere contritionem ex auxilio 
actuali sine gratia, ut multi volunt. Et tunc sic arguitur: homo 
in tali casu ut causa principalis facit seipsum gratum et acceptum 
Deo: ergo ut causa principalis potest causare gratiam saltim in 
esse gratiae. Antecedens patet, nam, ut dicitur in Psal. 50, cor 
contritum est acceptum Dec; sed ut causa principalis facit se 


contritum: ergo et acceptum. 


MANRESA HALL 


234 PETRUS DE HERRERA 


5. — Quarto. Homo ut causa principalis ponit ultimam dispo- 
sitionem ad gratiam : ergo ut causa principalis potest causare gra- 
tiam. Consequentia probatur, quia in omnibus formis quae in fieri 
dependent a materia, qualem supra diximus esse gratiam, quae ut 
causa principalis efficiens ponit ultimam dispositionem ad finem, 
producit ipsam formam ut causa principalis. Antecedens autem 
patet, nam ut causa principalis efficiens producit actus poeniten- 
tiae et caritatis, quae sunt ultima dispositio ad gratiam. 

Confirmatur. Habens gratiam ut quatuor potest conservare ut 
causa principalis gratiam ut quatuor: ergo et producere. Conse- 
quentia probatur. Quia ejusdem rationis et virtutis sunt produ- 
cere et conservare rem, quia conservatio nihil aliud est quam con- 
tinuata productio rei. Antecedens autem patet, quia calidum ut 
quatuor potest principaliter conservare calorem ut quatuor: ergo 
idem erit de gratia. 

6. — Quinto. Datur causa principalis creata visionis beatae: 
ergo etiam gratiae et reliquorum habituum supernaturalium. Con- 
sequentia probatur. Quia visio beata est nobilior quam gratia, quia 
est finis et praemium illius. Et ideo si illi non repugnat produci a 
causa efficienti principali creata, id non repugnabit gratiae et cete- 
ris habitibus. Antecedens autem patet, nam intellectus cum lumine 
gloriae est causa principalis efficiens illius. 

7.— Sed contra est prima conclusio articuli. 

In hoc dubio sunt quinque sententiae. Prima ait quemlibet ho- 
minem per se ut causam principalem posse causare gratiam et 
dare Spiritum Sanctum. Ita albanenses haeretici [cathalri]. 

Secunda est humanitatem Christi posse illam causare ut cau- 
sam efficientem principalem physicam. Ita tenuit Medina 3 p. 
q. 13, a. 2, conci. 8. Tenuit idem Arnoldus haereticus, citatus hic 
a Capponio, qui existimabat (1) humanitatem Christi esse omnino 
aequalis perfectionis et potestatis cum Deo, et ideo posse causare 
gratiam sicut Deus. 

Tertia est hominem qui proprio actu justificatur per contritio- 
nem, effective concurrere ad productionem gratiae, et per conse- 
quens ut causam principalem, ut probat Aretas in confirmatione 
primi argumenti. 


(1) Ln codice Palentino ita legitur: "Arnoldus Henricus Pilatus hic a Capponio 
qui 1 existimabat"... (!). 

Quarta est saltim per Dei omnipotentiam posse dari formam 
radicalem supernaturalem specie diversam a gratia quae sit prin- 
cipium quo illius. 

Quinta tandem est Deum posse communicare ipsi gratiae crea- 
tae virtutem producendi principaliter aliam gratiam, sive talis 
virtus proveniat ex conditione subjecti, ut in Christo, sive ex- 
trinseca omnipotentia Dei communicante gratiae puri hominis vir- 
tutem similem ei quam habet gratia Christi ex suo subjecto. 

8. — Sed pro explicatione veritatis dico primo: De facto solus 
Deus est causa principalis efficiens physica gratiae. Dico physica 
quia Christus est causa principalis moralis illius et meritoria. 

Haec conclusio probatur. Primo quia scriptura soli Deo ut 
causa principali tribuit producere gratiam et ejus effectus: ergo. 
Consequentia probatur. Nam si solum intenderet docere Deum 
esse causam primam gratiae, nihil speciale illi tribueret respectu 
gratiae quod non haberet respectu omnium effectuum quorum 
ipse solus est prima causa. Antecedens autem probatur. Nam 
Isa. 43 (v. 25) dicitur: Ego sum qui deleo iniquitates tuas. Et 
iterum ibi et Oseae, 13 (v. 4): Salvator non est praeter me. 
Psal. 83 (v. 12): Gratiam et gloriam dabit Dominus. Is., 50 et 
ad Rom., 4 et 8, Deus est qui justificat. Et Job., 14 (v. 4) : Quis 
potest facere mundum de immundo? Nonne tu qui solus es? Idem 
docent Augustinus 1 De Trinitate, cap. 12, et Cyrillus, lib. 12 in 
Joan., cap. 25. Secundo. Gratia, quia est summa participatio to- 
tius naturae divinae, est eminentior omnibus aliis formis, ut di- 
ximus q. 110. Ergo nulla alia creatura potest esse causa princi- 
palis efficiens illius. Probo consequentiam, quia causa principalis 
efficiens aequivoca, qualis esset omnis alia forma respectu gra- 
tiae, debet esse nobilior suo effectu. Tertio. Solus Deus potest 
efficienter principaliter voluntatem movere ex parte ipsius poten- 
tiae, ut probatur q. 9, a. 6: ergo solus ille potest principaliter cau- 
sare gratiam. Probo consequentiam, quia per gratiam ipsamet 
potentia in se immutatur, nam per illam in se praeparatur et dis- 
ponitur, ut disputat Augustinus, lib. De nat. et gratia, cap. 23, 
et lib. De grat. et lib. arbitrio, cap. 16. Quarto. Solus Deus ut causa 
principalis efficiens potest nos adoptare in filios suos: ergo solus 
potest sic causare principaliter gratiam. Consequentia probatur. 
Quia per gratiam adoptamur in filios Dei, nam ideo per illam ha- 

bemus jus ad hereditatem Patris adoptantis, scilicet beatitudinem. 
Unde Augustinus, epist. 120, cap. 4, et lib. Contra Faustum, cap. 3 
ait Deum adoptare nos quia tribuit nobis gratiam. Antecedens 
autem [probatur] ratione divi Thomae 3 p., q. 25, a. 2 ad primum. 
Adoptare aliquem in filium convenit ei qui habet naturam quae 
est principium quo generationis naturalis; substituitur enim filius 
adoptivus loco filii naturalis. Sed nulla creatura habet naturam 
divinam, quae est principium quo generationis naturalis filii divi- 
ni. Ergo. Confirmatur ex divo Thoma De veritate, q. 27, a. 3 ad 
decimum, quia solus Deus potest ut causa principalis efficiens ele- 
vare creaturam supra statutum ordinem rerum : ergo et solus cau- 
sare gratiam. Antecedens probatur, quia solus Deus sic potest 
condere et statuere ordinem rerum naturae, scilicet gratiae et 
gloriae; et ejusdem potestatis est statuere talem ordinem et ele- 
vare creaturam supra ordinem sibi connaturalem. Antecedens vero 
probatur, quia qui causát gratiam in aliquo, elevat illum supra 
ordinem naturae ad ordinem gratiae. Ultimo probatur ratione ar- 
ticuli. Nulla creatura est Deus per essentiam, ut patet: ergo nulla 
potest causare gratiam principaliter. Probo consequentiam, quia 
gratia est participatio divinae naturae, et solum qui habet na- 
turam per essentiam potest causare ejus participationem, sicut 
solus ignis ignire. 

Dices: quaelibet natura substantialis, v. gr., equi, est parti- 
cipatio infinitae perfectionis Dei, et etiam potest producere alte- 
ram ejusdem speciei: ergo gratiam esse participationem naturae 
divinae non arguit illam a solo Deo produci posse. Sed respondeo 
negando consequentiam. Differentia est desumpta ex divo Thoma 
ubi supra ad 24, quod perfectiones naturales ex parte quidem for- 
mae et essentiae sunt imperfectiores gratia, etenim ex parte per- 
fectibilis et modo perficiendi subjectum possunt possideri per- 
fectius. Quae possidentur modo proportionato virtuti et essentiae 
rei naturalis supra ejus capacitatem sunt semper res supernatu- 
rales. Est autem conditio formae corruptibilis quae possidetur 
perfecto modo, ut possit generare sibi similem, quod non habent 
formae quae possidentur modo imperfecto. Et ideo gratia est 
quaedam participatio diminuta et analoga totius naturae divinae, 
quae in infinitum excedit omnem creaturam. Consequens est quod 
participetur a nobis imperfecte, et per consequens quod in nobis 

non possit producere aliam gratiam sibi similem, sicut materiales 
formae naturales possunt, quae in suo ordine sunt perfectae et 
completae. Et ideo solum potest produci a Deo, ubi reperitur com- 
pleta ejus perfectio. 

9. — Dico secundo: Per Dei omnipotentiam fieri nequit ut ali- 
qua creatura distincta a gratia causet ipsam gratiam tamquam 
causa efficiens principalis physica. Haec conclusio probatur ratio- 
nibus et confirmationibus factis prima conclusione. 

10. — Dico tertio: Per Dei omnipotentiam absolute fieri nequit 
ut nostra gratia sit principium efficiens primum alterius gratiae. 

Probatur. Nam fieri nequit ut nostra gratia id habeat de sua 
essentia nec per aliquam virtutem superadditam: ergo. Antece- 
dens pro prima parte probatur. Quia nostra gratia id ex sua essen- 
tia solum habet, dare esse suo subjecto, non vero recipere sub- 
jectum extraneum aut operationem transferre in illud. Omnis 
autem forma quae de se est causa alicujus effectus producendi in 
alieno subjecto, de se habet actiones transferendi in subjectum 
extraneum et recipiendi illum. Secunda pars antecedentis proba- 
tur. Nam talis virtus superaddita gratiae et distincta ab illa non 
provenit ex ejus essentia; et ideo, sicut est causa principalis gra- 
tiae, deberet esse nobilior illa et infinitae virtutis, ut probatum 
est. Implicat autem dari talem virtutem creatam. Ergo. Dixi illam 
virtutem non esse provenientem ex essentia gratiae, quando virtus 
qua naturaliter causa producit effectum non debet esse nobilior 
illo, si oritur ex ipsa essentia causae, ut patet in virtute genera- 
tiva hominis. Si vero non est connaturalis causae proveniens ex 
ejus essentia, debet esse nobilior effectu, quia tunc non agit in 
virtute causae principalis et ut movetur ab illa, et ut ipsa causa 
influit in eam, transfundens in eam totam suam virtutem et per- 
fectionem. Et ideo debet esse causa principalis et per consequens 
nobilior effectu. Et ideo si talis virtus est superaddita gratiae, 
nec oritur ex ejus essentia, consequens est ut sit causa principalis 
ilius, et per consequens nobilior illa infinitae perfectionis et non 
subjecta Deo, quod implicat ut dictum est. 

11. — Dico quarto: Homo cum justificatur per actus superna- 
turales nec producit gratiam effective in se nec unit illam sibi. 

Prima pars probatur. Nam qui producit gratiam in aliquo, 
mundat illum a peccato et remittit peccata illius. Sed nullus homo 

potest se mundare a peccato aut dimittere sibi sua peccata. Ergo. 
Major patet, nam illi sunt effectus inseparabiles gratiae receptae 
in peccatore, et per consequens debent produci a causante gratiam. 
Minor vero pro prima parte probatur ex illo Prov., 20 (v. 9) : Quis 
potest dicere: cor meum mundavi, purgavi me a peccato meo? 
Ita ex hebraeo legit Cajetanus et explicat ad nostrum propositum. 
Secunda.etiam pars minoris patet ex illo Mare., 2 (v. 7) : Quis po- 
test dimittere peccata nisi solve Deus? Confirmatur. Nam in Tri- 
dentino, sess. 6, cap. 7 definitur nostros supernaturales actus qui- 
bus cooperamur ad gratiam et justificationem esse causas dispo- 
sitivas illus; distinguitque eos Concilium a causa efficiente gra- 
tiae, quod non faceret si homo per illos effective produceret gra- 
tiam. Confirmatur secundo. Si homo produceret gratiam per suos 
actus supernaturales, produceret illam ut causa principalis, ut 
probatum est. Sed implicat creaturam esse causam principalem 
gratiae, ut dictum est. Ergo. Tertio confirmatur. Homo non pro- 
ducit illam per suos actus tamquam causa principalis, ut proba- 
tum est, nec tamquam causa instrumentalis: ergo nullo modo. 
Antecedens pro secunda parte patet, quia alias produceret illam 
ex opere operato, sicut sacramenta dicuntur producere illam ex 
opere operato. Haec autem productio seu causalitas solum est 
admittenda in sacramentis legis novae. Ergo. Tertio. Infusio gra- 
tiae, ut patet supra q. 110, a. 2, pertinet ad gratiam operantem, ad 
quam homo non se libere movet, sed movetur a Deo; et tamen si 
nostris liberis actibus illam effective adquireremus, moveremus 
nos libere ad illam et pertineret ad gratiam cooperantem: ergo. 
Ultimo. Gratia de se est habitus infusus: ergo nullo modo est 
causabilis per nostros actus, etiam ut procedunt a principio su- 
pernatural!; alias etiam theologia esset habitus infusus, quia cau- 
satur nostris actibus ut procedunt ex principiis supernaturalis 
fidei. Confirmatur. Quia alias prius produceretur in anima habitus 
caritatis vel poenitentiae quam gratia. Consequens est falsum. 
Ergo. Minor probatur, quia illae virtutes consequuntur gratiam 
ut passiones essentiae. Essentia autem producitur prius quam 
passiones. Ergo. Sequela vero probatur. Contritio, v. gr. per se 
primo respicit virtutem poenitentiae et suum principium et dicit 
immediatum ordinem ad illam : ergo si habet vim causativam ali- 
cujus habitus, immediate causabit poenitentiam et illa mediante 

causabit gratiam. Urgetur hoc amplius. Actus immediatius attin- 
gunt et immutant potentiam quam essentiam animae: ergo si actus 
nostri supernaturales habent vim productivam habitus, immedia- 
tius producent illum in potentiis quam in essentia animae, et per 
consequens immediatius producent virtutes, quae sunt in poten- 
tiis, quam gratiam, quae est in anima. 

Secunda pars conclusionis negatur ab aliquibus, censentibus 
hominem non posse causare gratiam nec dare illi esse ut sit extra 
suas causas, bene tamen posse dare illi esse in subjecto eo modo 
quo aliqui interpretantur Sotum, sacramenta non causare gratiam, 
sed hominem gratum, quia causant gratiam ut est in subjecto, 
non vero ut est in se extra suas causas. 

Sed contra hoc argumentor. Primo. Qui unit gratiam subjecto 
elevat naturam subjecti ultra suum ordinem ad gradum superna- 
turalem ; sed hoc requirit potentiam infinitam non subjectam Deo, 
quae repugnat creaturae ut dictum est: ergo. Secundo. Vera exis- 
tentia gratiae quae est accidens est inhaerentia ad subjectum: 
ergo qui causát illam in subjecto causát illam simpliciter ut est 
extra suas causas, quia non habet aliam existentiam nisi ut est in 
subjecto. Alias a Deo causaretur ut substantia existens per se, et 
non ut accidens inhaerens subjecto. 

12. — Dico quinto: Eodem modo creatura non potest esse cau 
sa principalis efficiens physica productionis velaugmenti habituum 
supernaturalium. 

Prima pars probatur. Ideo tales dicuntur infusi quia non sunt 
producibiles nostris actibus. Et Augustinus, lib. 2 De lib. arbitrio, 
cap. 18 et 19 definit eos quod Deus producit eos in nobis sine 
nobis agentibus. Ita exponit divus Thomas supra q. 41, a. 4, et 
in 1, d. 17, a. 2 ad secundum, et in 2, d. 27, q. 2, a. 2, et De virtu- 
tibus, q. 1, a. 11 ad quartum. Rationes vero pro hac conclusione 
varias adduxi 2. 2, q. 24, a. 2, dub. 1, conci. 3. Duae vero sunt 
praecipuae. Prima est quod homo etiam elevatus per auxilium su- 
pernaturale non habet principium sufficiens permanentiae habitus 
supernaturalis. Declaratur hoc. Actus scientiae vel temperantiae 
producunt habitum quia operantur in virtute principii permanen- 
tis et. nobilioris talibus habitibus, scilicet in virtute habitus pri- 
morum principiorum vel naturalis inclinationis. Actus vero super- 


naturales qui possunt producere habitus supernaturales solum 

possunt producere ab auxilio actuali, quod non est permanens, et 
ideo non habent unde possint tribuere permanentiam habitus. Se- 
cunda ratio est quam ibi declaravimus ex divo Thoma solvendo 
argumenta Vazquez contra illam, quia scilicet habitus infusus ne- 
quit recipi nisi in potentia obedientiali animae. Est autem solius 
Dei ponere formam in tali potentia et eam educere ex illa, quia 
potentia obedientialis ut sic solum respicit Deum ut omnipotentem 
qui possit eam reducere ad actum. 

Secunda pars conclusionis de augmento habituum patet eisdem 
rationibus. Nam habitus quantum ad illam perfectionem quae au- 
getur etiam est per se infusus, cum sit ejusdem rationis cum prae- 
cedenti: ergo non est a nobis ut ab agentibus. Secundo quia etiam 
illa perfectio quae augetur est permanens, et non habet homo prin- 
cipium permanens tantae perfectionis ut possit illam tribuere. Ter- 
tio quia illud augmentum etiam educitur de potentia obedientiali 
animae: ergo solum potest fieri ab omnipotentia Dei. Quarto quia 
homo per suos actus supernaturales meretur augmentum caritatis 
vel poenitentiae, ut habet concilium Tridentinum, sess. 6, can. 32: 
ergo non causát efficienter tale augmentum. Nam teste divo Tho- 
ma 1 p. q. 62, a. 9 ad primum, nullus ab alio meretur quando a 
se potest producere, quia meritum est respectu praemii quod ex- 
pectatur ab alio, non respectu ejus quod a se potest habere. 

13. — Ad primum ergo respondetur gratiam dici esse a septem 
spiritibus quia est ab Spiritu Sancto septiformi, qui facit nos 
dignos stare ante thronum Dei. Ita Ambrosius, Beda, Rupertus, 
divus Thomas et alii. Si vero per spiritus intelligantur angeli, gra- 
tia dicitur esse ab eis moraliter et impetratorie, quia impetrant 
eam nobis suis orationibus, juxta illud Job, 33 (vv. 23-24) : Si fue- 
rit pro eo angelus loquens, etc., miserebitur ejus, etc. 

Ad confirmationem Ruardus Tapper articulo De justificatione, 
pag. 5 et Canus, lib. 13 De locis, cap. 12 ad septimum concedunt 
antecedens ; sed illud esse negandum ostendit Cyrillus, lib. De fide 
ad reginas, cap. Quod unus est Filius, et cap. Anti, ex evangelic 
Joannis. Et ibi lib. 11 in Joan., cap. 25 (?) docet esse proprium 
Christo sanctificare seipsum, quia gratia est ei propria secundum 
divinitatem, ex qua derivatur ad humanitatem. Cui consonnat Au- 
gustinus sermone 16 De verbis Apostoli dicens idem esse hominem 


se facere justum et habere gratiam sibi propriam. Sed implicat gra- 

tiam esse propriam et connaturalem alicui homini. Ergo. Secundo 
quia idem Joan., 1 dicitur passive, dedit eis potestatem filios Dei 
fieri, quod iit per gratiam et justificationem; quia homo non se 
justificat, sed justificatur a Deo. TeErtio. Nullus potest se justificare 
nisi causando gratiam in se remittendi sibi peccata et liberando se 
a peccatis. Sed nihil hominis potest facere homo, ut patet ex quarta 
conclusione. Ergo. Tandem quia alias non esset proprium Dei esse 
salvatorem, nam qui se justificat, se salvat, nam effectus justifica- 
tionis est salvari a peccatis. 

Ad confirmationem nego antecedens. Ad probationem respon- 
deo illis testimoniis tantum significari consensum liberi arbitrii 
quo homo disponitur ad gratiam et justificationem. Ita Gregorius, 
lib. 24 Moralium, cap. 12; Damascenus, lib. 4 De fide, cap. 20, et 
Anselmus, lib. De casu diaboli, cap. 18. Illud vero ex. 7 ad Cor., 3 
intelligitur de praedicatoribus qui suis exhortationibus adjuvant 
moraliter homines ut salventur. Ita Gregorius, lib. 17 Moralium, 
cap. 10. 

14. — Ad secundum nego majorem. Ad probationem distinguo 
antecedens. Si sit activa per virtutem sibi connaturalem, transeat 
antecedens. Si vero sit activa per virtutem superadditam, nego 
antecedens, de quo dixi conci. 3. Ut autem ostendi 3 p., q. 13, a. 2, 
gratia Christi est productiva nostrae non ex virtute sibi conna- 
tural!, sed ei superaddita ex perfectione subjecti. 

15.— Ad tertium nego consequentiam. Ad probationem re- 
spondeo peccatum ut est malum meum non posse expelli nisi per 
gratiam; peccatum vero ut est offensa Dei expellitur formaliter 
per satisfactionem de. justitia, non vero per gratiam, licet illa 
supponatur ad talem satisfactionem, ut statim dicam. Poenitentia 
vero non expellit peccatum ut est malum meum, sed ut est offensa 
Dei; et ideo non debet causare gratiam, sed satisfactionem ad 
Deum, et illam ex se ponit poenitentia. 

Ad primam confirmationem patet ex eadem doctrina, nam 
poenitentia per se tendit ad ponendam formam positivam, scilicet 
recompensationem et satisfactionem injuriae illatae Deo per quam 
tollitur peccatum ut est offensa Dei. 

Ad secundam confirmationem aliqui admittunt antecedens, et 
dicunt in tali casu hominem non esse simpliciter justificatum et 


gratum, quia non est particeps naturae divinae nec habet habitus 

virtutum supernaturalium, quod requiritur ad esse gratum et jus- 
tificatum simpliciter. Et consequenter dicunt illi non deberi beati- 
tudinem visionis divinae, quia illa est finis connaturalis gratiae et 
nulli alteri formae inferiori. Dicunt secundo tali homini per con- 
tritionem dimitti peccata, et consequenter non deberi illi poenam 
damni, sed aliqualem participationem supernae beatitudinis. Pri- 
mum horum probant quia contritio vel supponit vel intrinsece 
includit actum caritatis, nam est dolor de peccatis propter Deum 
summe dilectum. Cum actu vero caritatis nullo modo est compo- 
sibile peccatum nec actuale nec habituale. Ergo. Minor pro prima 
parte patet, quia habens actum caritatis efficaciter refert se et 
omnia sua in Deum et actualiter habet illum pro ultimo fine. Im- 
plicat vero existentem in peccato mortali referri in Deum secun- 
dum se et omnia sua, quia in Deum solum bona possunt referri. 
Implicat etiam eum qui est in peccato et habet creaturam pro 
ultimo fine, actualiter referri in Deum ut in ultimum finem, quia 
alias haberet duos ultimos fines actuales. Ergo. Pro secunda etiam 
parte ex qua amplius prima declarabitur probatur eadem minor. 
Quia, ut diximus q. 109, amor ultimi finis, quia est efficacissimus, 
etiam transacto actu, relinquit voluntatem habitualiter defixam 
et inclinatam in talem ultimum finem. Ergo transacto actu cari- 
tatis dum non revocatur, voluntas hominis manet habitualiter in- 
clinata in Deum, et per consequens repugnat habere illum pecca- 
tum mortale etiam habituale, quia alias haberet habitualiter duos 
ultimos,fines, scilicet Deum et creaturas. Secundum etiam probant 
quando per actum caritatis convertitur in Deum et aufertur pecca- 
tum: ergo illi non debetur poena damni, quae solum respondet 
peccato. Tali praedictae inclinationi ad finem supernaturalem de- 
betur aliqualis participatio beatitudinis qualem Deus disposuerit. 

Sed mihi probari nequeunt ista duo quae isti in hoc secundo 
dicto asserunt. Primum quidem quia peccatum ut est malum 
meum, teste divo Thoma q. seq., a. 2, etiam per Dei omnipoten- 
tiam non potest tolli nisi per gratiam habitualem. Ibi autem suppo- 
nitur nullam esse, sed solum contritionem. Ergo per illam nequit 
tolli peccatum ut est malum meum. Rursus peccatum ut est offen- 
sa Dei solum tollitur per recompensationem vel satisfactionem 
acceptatam a Deo ut est hominis grati. Sed talis homo non est 


gratus. Ergo. Major patet, nam solum tollitur per satisfactionem 

sufficientem ex acceptatione Dei. Non est autem aliqua satisfactio 
sufficiens ex Dei acceptatione nisi supposita gratia et amicitia Dei 
acceptantis opus hominis grati, nam munera impiorum non pro- 
bat Dominus, ut dicitur in scriptura (Eccli., 34, 23). Ergo. De hac 
ratione vide Cajetanum 3 p., q. 1, a. 2, ad tertiam rationem primi 
dubii. Secundo. In eo qui habet caritatem sine gratia remanet pri- 
vatio gratiae et macula. Et licet Deus possit dispensare cum aliquo 
neteneatur habere gratiam, non tamen potest tollere debitum quod 
quis habet non amittendi illam per peccatum, nec dispensare cum 
illo ut non teneatur non amittere illam peccando. Quandiu autem, 
manet macula in anima manet peccatum. Ergo. Ex hoc infertur 
secundum, scilicet illi homini deberi poenam damni, nam quandiu 
manet macula, manet sufficiens indignitas beatitudinis et digni- 
tas carendi illa. Sed haec est poena damni. Ergo. 

Ad secundam nego confirmationem nec admitto suppositionem, 
scilicet contritionem esse sufficientem ad tollendum peccatum sine 
gratia incipiente vel concomitante. Et ideo censeo Deum ex suppo- 
sitione quod concurrit cum aliquo ad actum caritatis vel poeni- 
tentiae, ad concedendum illi gratiam necessitari, quia actus isti 
propter intrinsecam suam perfectionem habent necessariam de- 
pendentiam a gratia, sicut actus intellectus vel voluntatis necessa- 
rio debent elici ab habente naturam intellectualem. Et hac ratione' 
divus Thomas 3 p., q. 79, a. 1, et in 2, d. 26, q. 1, a. 4 ad quintum, 
et in 3, d. 27, q. 2, a. 4, gla. 4 negat caritatem posse esse sine 
gratia. Ex quo in 4 Contrai gentes., cap. 72 infert nec poenitentiam 
posse esse sine gratia, quia non potest 'esse sine caritate quae 
sine gratia esse nequit. 

16. — Ad quartum Medina hic et Banez 2. 2, q. 24, a. 6, dub. 1 
ad primum sentiunt actus caritatis vel poenitentiae, ut sunt actus 
virtutum, esse ab homine ut a causa efficiente principali; esse 
vero a solo Deo ut habent rationem dispositionis ad gratiam. Sed 
Trid.entinum, sess. 6, can. 4 admittit hominem per istos actus 
disponere se ad gratiam, et can. 3 diffinit hominem ex auxilio Dei 
diligere et credere ut oportet ad hoc ut gratia justificationis in- 
fundatur homini, quod est disponere se ad gratiam. Confirmatur. 
Quia scriptura saepe dicit hominem se disponere vel praeparare 
ad gratiam, ut patet Z Regum 3, Amos 4, et Prov. 16 (v. 1), ubi 


dicitur: Hom inis est praeparare animam ; idemque saepe admittit 

divus Thomas, ut patet supra q. 109, a. 6, et hic art. seq. Secundo, 
teste divo Thoma in 4, d. 17, q. 2, a. 5, gla. 5, et De veritate, q. 28, 
a. 8 ad secundum, contritio est dispositio ad gratiam ut est actus 
virtutis poenitentiae; sed ut sic fit ab homine: ergo. Minor patet, 
nam ut sic elicitur a virtute poenitentiae, quae non elicit actus 
per se solam, nisi media voluntate hominis: ergo. Confirmatur. 
Isti actus sunt dispositiones quatenus per id quod habent sibi in- 
trinsecum redunt animam magis aptam ad recipiendam gratiam, 
elongando eam a peccato et uniendo Deo. Sed hoc habent ut se- 
cundum suam substantiam sunt ab homine, nam per illam vi- 
taliter elicitam fugit homo a peccato et unitur Deo. Ergo. Confir- 
matur secundo. Isti actus nihil reale habent a Deo quod non sit 
ab homine, nam sunt formae simplices vitales, quarum totum esse 
debet esse a principio radicali vitae: ergo. Tertio. Qui conteritur 
de peccatis cooperatur Deo moventi et disponenti illum ad gra- 
tiam, ut dicitur in Tridentino, sess. 6, can. 4: ergo per talem actum 
disponit se ad gratiam. Probo consequentiam. Homo per illum 
actum elicitum ex auxilio Dei intendit simpliciter et in actu exer- 
cito quod intendit Deus movens illum, nam ideo cooperatur Deo. 
Sed Deus movens illum intendit disponere eum ad gratiam. Ergo 
homo suis actibus cooperans illi intendit se ad eam disponere, et 
consequenter realiter se disponit ad eam; alias talis intentio non 
esset efficax, sed frustranea. 

Hoc supposito, ad quartum principale nego consequentiam. Ad 
probationem solent adhiberi variae solutiones quarum multas esse 
sufficientes ostenditur 2. 2, q. 24, a. 2. Quibus omissis, modo 
assigno quatuor. Prima est quod ut causa principalis efficiens pro- 
ducit formam, quia ut sic ut efficiens principale ponit ultimam dis- 
positionem physicam sufficientem ad introductionem illius; secus 
vero quando ad inducendam formam requiritur alia moralis con- 
ditio vel dispositio quam in se non causát. Et quia ad introductio- 
nem gratiae, praeter actus caritatis vel poenitentiae, quae sunt 
dispositiones physicae, requiritur specialis benevolentia Dei in- 
fundentis gratiam, et homo non causát benevolentiam efficientem, 
ideo, licet causet actum caritatis vel poenitentiae, non causát gra- 
tiam. Requiri autem talem benevolentiam ad infusionem gratiae 
probatur dupliciter. Primo, nam Paulus ad Rom., 4 (v. 5), de eo 
qui per actus fidei formatae disponit se ad gratiam ait quod fides 

reputatur ei ad justitiam secundum propositum gratiae Dei, id 
est specialis benevolentiae. Secundo, quia infusio gratiae est spe- 
cialis gratia et distinctum beneficium ab actu caritatis vel poe- 
nitentiae: ergo exigit specialem benevolentiam. Formae vero na- 
turales non exigunt dispositionem moralem, sed naturalem, et ideo 
causát illam qui causát talem dispositionem. Secunda solutio est 
quod quando dispositiones habent rationem instrumenti, ad cau- 
sandam formam in materia extrinseca, qui principaliter causát 
ilas ut sic, principaliter causát formam; non vero quando dispo- 
sitio ut est ab aliquo solum habet rationem causae materialis opor- 
tet ut causans eam principaliter, principaliter causet formam in 
genere causae efficientis. V. gr., ignis geniti habet rationem in- 
strumenti per quod ipse ignis generans attingit materiam extrin- 
secam ignis geniti et producit in eo formam substantialem ignis. 
Et ideo forma ignis geniti, quae per naturalem resultantiam effi- 
cienter principaliter producit calorem ut octo, ut est dispositio ad 
seipsam non producit seipsam efficienter principaliter; producit 
vero illam ignis generans, quia ipse principaliter producit calorem 
ut octo tamquam instrumentum cui communicat suam virtutem 
ad alium ignem producendum. Dispositiones vero ad gratiam pro- 
cedunt ab eo qui justificatur ut dispositiones quae eum praeparant 
ad illam in genere causae materialis, non vero ut instrumenta 
activa gratiae, quia nostri actus per se, nisi elevati a sacramentis, 
non habent virtutem instrumentalem ad causandam gratiam. Et 
ideo non oportet ut qui principaliter efficienter producit disposi- 
tionem, efficienter principaliter causet gratiam. Tertia est quod 
quando causatur a forma de potentia materiae subjecta agenti, 
ultimam dispositionem producit eam principaliter qui principali- 
ter producit ultimam dispositionem. Secus vero si forma solum 
sit educibilis de potentia matériae subjicibilis soli Deo. Et quia 
formae naturales praeter animam rationalem educuntur de po- 
tentia materiae naturaliter subjicibili agenti naturali, ideo agens 
naturale producens ultimas dispositiones pro illis, causát eas prin- 
cipaliter. Non vero debet principaliter causare gratiam qui ponit 
ultimas dispositiones pro ea, quia illa tantum est educibilis de po- 
tentia obedientiali animae, quae soli Deo subjicitur. Et earum ra- 
tione nec principaliter producit nec auget ceteros habitus super- 
naturales qui ponit ultimas dispositiones ad eorum productionem 

vel augmentum. Quarta solutio est quod quando ultima dispositio 
in illo priori quo antecedit formam et disponit ad illam, producitur 
a forma aeque nobili cum ea ad quam disponitur et quae sit pro- 
ductiva alterius formae, tunc quia principaliter causát talem dis- 
positionem, principaliter et formam ad quam disponit; secus vero 
si aliquid horum desit, ut contingit in dispositionibus ad gratiam. 
Explicantur singula. Primum quidem quia nihil potest principali- 
ter causare aliquam formam, nisi habeat aliam aeque nobilem et 
activam ejus; ut ignis, homo et reliqua agentia naturalia habent 
formas naturales aeque nobiles cum suis effectibus et activas illo- 
rum, et ideo mediantibus dispositionibus quas causant in mate- 
riam extrinsecam ut habentibus virtutem formae principalis a 
qua procedunt aeque nobilis cum suis effectibus, possunt produ- 
cere alios sibi similes. Secundum etiam probatur. Nam contritio 
vel dilectio, quae sunt dispositiones ad gratiam ut in genere cau- 
sae materialis praecedunt illam, non intelliguntur procedere ab 
ipsa gratia nec ab alia forma aeque nobili. Et licet procederent a 
gratia, tamen gratia non est activa alterius. Et ideo non oportet 
ut efficienter principaliter causet gratiam qui efficienter princi- 
paliter producit dispositiones ad illam. 

Ad confirmationem nego antecedens. Ad probationem nego 
consequentiam. Differentia est quia calor de se est activum et con- 
servativum alterius; gratia vero, dictum est, non est activa nec 
est alterius conservativa, quia conservare est continuate producere. 

17. — Ad quintum falsum supponitur in antecedenti, scilicet 
visionem beatam esse nobiliorem gratia, de quo supra. Transeat 
antecedens, et nego consequentiam. Differentia est quia visio bea- 
ta educitur de potentia intellectus facta connaturaliter tali actui 
propter lumen gloriae quod supponitur non solum ut principium 
eliciens visionem, sed etiam ut dispositio intellectus ad illam re- 
cipiendam, ut insinuat divus Thomas 1 p., q. 52, a. 5, et nos alias 
declaravimus. Habitus vero supernaturalis educitur de potentia 
obedientiali animae, ex qua, ut dictum est, solus Deus potest edu- 
cere formam, et ideo non est eadem ratio. 

Secundo dubitat hic Cajetanus an gratia creetur. Et tertio du- 
bitant alii an in quolibet instanti in quo Deus conservat gratiam 
producat novam gratiam. Sed de primo diximus q. 100. De secun- 


do vero vide divum Thomam Quodl. 4, a. 9 ubi id disputat. 


QUAESTIO CENTESIMADUODECIMA *' 


De causa gratiae 


ARTICULUS PRIMUS 


Utrum soliis Deus sit causa gratiae 


in essendo ; ideo non dicitur creari. At vero anima rationalis vere 
et proprie creatur quia nullo modo educitur de potentia subjecti, 
ac proinde neque cum aliqua dependentia a subjecto in essendo in 


quo producitur. 


ARTICULUS SECUNDUS 


Utrum requiratur aliqua praeparatio sive dispositio ad gratiam 


ex parte hominis 


1. — Prima conclusio: Si gratia accipiatur pro habituali dono 
gratiae, requiritur aliqua praeparatio. Ratio est quia nulla forma 
recipitur in materia absque dispositione. 

Secunda conclusio : Si gratia accipiatur pro auxilio Dei moven- 
tis animam ad bonum, nulla praeparatio requiritur ex parte ho- 
minis quasi praevenientis divinum auxilium,sed potius quaecumque 
praeparatio in homine est ex auxilio Dei moventis animam ad 
bonum. 


Tertia conclusio : Ipse bonus motus liberi arbitrii quo quis prae- 


(* Banez, ex codice salmauiti.no: continuatio textus interrupti pag. 173 
(fol. 80 v codicis). 

paratur ad bonum gratiae suscipiendum est actus liberi arbitrii 
moti a Deo, et quantum ad hoc dicitur homo se praeparare. 

Quarta conclusio, ad primum: Praeparatio quae est simul cum 
infusione gratiae est meritoria non gratiae, sed gloriae. Ratio est 
quia nullum est meritum nisi procedat ex gratia. 

Quinta conclusio: Praeparatio quae antecedit non sufficit ad 
meritum, quia non procedit ex gratia. 

2. — Hic articulus simul cum sequenti sunt memoriae commen- 
dandi pro disputatione verae concordiae liberi arbitrii hominis 
cum gratia Dei. 

Est dubium interim: Utrum prima conclusio divi Thomae sit 
vera et ratio ejus bona. 

Arguitur primo pro parte negativa. Gratia habitualis est quae- 
dam forma accidentalis: ergo ratio conclusionis non est univer- 
salis per se loquendo. Probatur consequentia, quia non omnis for- 
ma accidentalis requirit dispositionem, sed ipsamet solet esse dis- 
positio; alias esset processus in infinitum. 

3. — Arguitur secundo. Parvulis in baptismo infunditur habi- 
tualis gratia per quam justificantur absque aliqua praeparatione 
et dispositione: ergo conclusio non est necessaria. 

4. — Arguitur tertio. Gratia est immediate in essentia animae; 
sed motio liberi arbitrii est immediate in potentia: ergo non est 
dispositio ad gratiam. Probatur consequentia, quia dispositio et 
praeparatio debet esse in eodem subjecto in quo forma est re- 
cipienda. 

5. — Arguitur quarto. Angeli et Adam et anima Christi Domi- 
ni receperunt gratiam habitualem absque dispositione et praepa- 
ratione liberi arbitrii: ergo conclusio non est universalis et ne- 
cessaria per se loquendo. Probatur antecedens, quia angeli et 
Adam et anima Christi Domini receperunt gratiam habitualem in 
primo instanti creationis, in qud non fuit usus liberi arbitri. 

6. — Prima conclusio: Parvuli vere et realiter sanctificantur 
per baptismum absque actuali consensu eorum et dispositione 
actuali illorum. Haec conclusio certissima est secundum fidem. Et 
probatur. Quia secundum fidem, illis prodest baptismus ad salu- 
tem aeternam. Constat autem ratione naturali quod illi non ha- 
bent usum liberi arbitrii. Ergo conclusio est vera. Vide Augusti- 
num in Epistola 27, et in lib. De peccatorum meritis, cap. 20 ubi 

disputat contra haereticos negantes parvulis prodesse baptismum, 
citantes illud Mare, ultimo (v. 16) : Qui vero non crediderit con- 
demnabitur. Vide etiam Bernardum in Sermone 66 et 68 in Can- 
tica et in Epistola 67 ubi confutat illum errorem. Ceterum illud 
quod objiciunt haeretici ex Matth. ultimo, explicatur in ca. Majo- 
res de baptismo intelligendum esse .de adultis quibus praedicatur 
evangelium, et non de credentibus. At vero parvuli dicuntur cre- 
dere et profiteri Christi religionem non proprio actu, sed consensu 
Ecclesiae, ut inquit Augustinus ubi supra, cap. 19. Item possunt 
dici credere habitualiter per habitum fidei infusum in baptismo. 

Quidam vero theologi, adeo volunt esse verum quod requiritur 
dispositio ad gratiam, ut asserant characterem baptismalem esse 
in parvulis dispositio ad gratiam. At vero in parvulis sanctifica- 
tis in utero, qualis fuit Joannes et Jeremias et beata Virgo, ajunt 
ponendum esse quemdam ornatum et dispositionem ad gratiam. 
Sed haec sententia communiter rejicitur a theologis in materia de 
baptismo. 

Cajetanus vero in hoc loco dicit quod nunquam datur gratia 
sine dispositione vel propria personali, vel capitis, qui est Christus. 
Et ita dicit parvulis dari gratiam propter meritum Christi tam- 
quam per dispositionem. Sed profecto improprie dicitur quod 
actiones Christi Domini sint dispositiones et praeparationes par- 
vulorum qui baptizantur, nam proprie dispositio debet esse in 
eodem mobili in quo recipienda est forma. 

7.— Secunda conclusio: Nullus adultus de facto justificatur 
sine propria dispositione liberi arbitrii. Haec etiam est certissima 
secundum fidem catholicam, et diffinita in concilio Tridentino, 
sess. 6 fere per totam. Et in sacris litteris plurima sunt testimo- 
nia quae illam confirmat; v. g.: Nisi poenitentiam habueritis omnes 
simul peribitis (Luc., 13, 3) et: Qui non crediderit condemnabitur 
(Mare. 16, 16) ; item illud Zach. (1, 3): Convertim ini ad me, et 
ego convertar ad vos. Et hoc est quod inquit Augustinus: “Qui 
creavit te sine te, non salvabit te sine te", hoc est, sine tuo con- 
sensu (1). 

8.— Tertia conclusio: De potentia Dei absoluta poterit adultus 


justificari absque actuali dispositione liberi arbitrii per solam in- 


di S. August., Sermo les (alias 15 de verbis Apostoli), cap. 11, n. 13. ML 38, 923. 

pusionem gratiae habitualis. Probatur, quia in hoc nulla est im- 
plicatio contradictionis magis quam si Deus de potentia absoluta 
induceret formam ignis in materiam primam absque aliquo acci- 
dente. Et confirmatur. Quia plurimi adulti justificantur de facto 
cum sola attributione, virtute sacramenti recepti: ergo poterat 
Deus de potentia absoluta absque aliqua actuali dispositione in- 
fundere gratiam et justificare peccatorem. Probo consequentiam, 
quoniam attritio de se non est sufficiens dispositio ad gratiam: 
ergo qui de facto supplet insufficientiam dispositionis, poterat de 
potentia absoluta supplere totam dispositionem, sicut etiam de 
facto supplet in baptismo parvulorum. Diximus autem in conclu- 
sione, “absque actuali dispositione". Etenim si voluntas hominis 
fuerit aversa per peccatum a Deo, videtur nobis implicare con- 
tradictionem quod ille homo sit in gratia Dei et ejus voluntas ad 
Deum conversa non sit, saltim habitualiter vel per modum habitus. 

Ex dictis sequitur quod conclusio divi Thomae intelligenda est 
secundum legem ordinariam, et quod ratio divi Thomae est ar- 
gumentum congruum desumptum a proportione et similitudine ge- 
nerationis rerum naturalium, quae semper fit cum praevia dispo- 
sitione ad formam substantialem. 

9. — Ad argumenta in oppositum respondetur. Ad primum 
quod, quamvis gratia sit qualitas, tamen est immediata participa- 
tio divinae substantiae, et habet se ad modum formae substantialis 
in ordine supernatural! et in esse ipsius, et per illam regenera- 
mur in Deo formaliter et ex Deo nati sumus. 

Ad secundum argumentum respondetur quod probat tertiam 
conclusionem et etiam primam. 

Ad tertium argumentum respondetur nego consequentiam, nam 
etiam in physicis dispositio non recipitur immediate in materia 
prima, sed in quantitate, cum tamen forma substantialis imme- 
diate recipiatur in materia prima quam actuat. 

Ad quartum argumentum vide quae diximus in nostris Com- 
mentariis 2. 2, q. 24, a. 3 dubio unico, praesertim ad quartum ar- 
gumentum. Nunc autem respondetur nego antecedens, immo an- 
geli habuerunt consensum liberi arbitrii, non qui absolute praece- 
deret gratiam ut erat a libero arbitrio, sed ut erat a Spiritu Sancto 
movente liberum arbitrium secundum suam conditionem liberta- 
tis; nihilominus certissime et infallibiliter movente et efficaciter 

praeparante liberum arbitrium ad gratiam condigne et congrue 
recipiendam. Et isto modo justificatus est Adam et anima Christi. 

Circa solutionem ad primum dubitari poterat an dispositio et 
praeparatio ad gratiam sit meritoria gloriae. Sed haec dubitatio 


examinabitur infra q. 114. 


ARTICULUS TERTIUS 


Utrum necessario detur gratia se praeparanti ad gratiam vei 


facienti quod in se est 


Prima conclusio: Praeparatio ad gratiam secundum quod est a 
libero arbitrio nullam necessitatem habet ad gratiae consecutio- 
nem. Ratio est in summa quia donum gratiae excedit omnem prae- 
parationem humanae virtutis. 

Secunda conclusio: Praeparatio ad gratiam secundum quod est 
a Deo movente habet necessitatem ad id ad quod ordinatur a Deo, 
non quidem coactionis, sed infallibilitatis. Ratio est quia intentio 
Dei deficere non potest. 

Tertia conclusio. Ista est corollaria et explicativa praecedentis 
conclusionis: Si intentio Dei est quod homo cujus cor movet, gra- 
tiam consequatur, infallibiliter ipsam consequetur. Hinc infertur 
unum corollarium evidenter ex opposito consequentis ad oppositum 
antecedentis: Si homo cujus cor Deus movet non consequitur gra- 
tiam, non fuit ex intentione Dei quod illam consequeretur per illam 
praeparationem. 

Quarta conclusio, ad secundum: Defectus gratiae prima causa 
est a nobis; sed collationis gratiae prima causa est a Deo. Hanc 
probat testimonio Oseae (v. 9) : Perditio tua Israel; tantummodo 
in me auxilium tuum. Cui consonat illud quod alius propheta dicit: 
Narra si quid habes ut justificeris (Is., 43, 26). 

Nota breviter in hoc articulo et in sequenti quam opportune 
poterat hic disputari quaestio de efficacia divini auxilii et de con- 
cordia liberi arbitri cum auxiliis gratiae. Sed quia commodius de- 
finietur haec quaestio post intelligentiam doctrinae divi Thomae 
in tota hac materia de gratia, ideo pro nunc istam disputationem 
suspendimus. Observamus tamen memoriam harum conclusionum, 

quae plurimum distant a sententia illorum qui dumtaxat referunt 
in Deum efficaciam moralem actualis conversionis hujus hominis 
singularis, neque agnoscunt physicam efficaciam et realem ma- 
jorem ex parte auxilii in eo qui convertitur quam in eo qui non 
convertitur; imino interdum cum minori efficacia auxilii unus con- 
vertitur et alius cum majori efficacia non convertitur; sed totam 
rationem differentiae volunt consistere in eo quod uni datur illud 
auxilium opportuno tempore et alteri non datur. Hanc autem oppor- 
tunitatem ajunt consistere in praescientia Dei simul cum volunta- 
te dandi auxilium illud tali tempore. Nos autem nullam aliam 
opportunitatem agnoscimus nisi quam efficit divinae misericordiae 
actualis influentia; quando mediante,efficacia auxilii divini quo 
peccator infallibiliter convertitur, absque derogatione et detrimen- 


to suae libertatis, ut in secundo tractatu Deo volente explicaturi 


sumus. 
ARTICULUS QUARTUS 
Utrum gratia sit major in uno quam in alio 
1. — Prima conclusio: Si gratia gratum faciens et habitualis 


consideretur ex parte finis et objecti quatenus conjungit hominem 
cum Deo, non potest esse major in uno quam in alio. Ratio est quia 
gratia secundum hanc considerationem habet speciem suam ex eo 
quod conjungit immediate hominem summo bono, in quo non est 
magis aut minus. 

Secunda conclusio: Si magnitudo gratiae consideretur ex parte 
subjecti, potest recipere magis et minus secundum quod unus ma- 
gis illustratur lumine gratiae quam alius. 

Tertia conclusio: Hujus diversitatis ratio aliqua potest accipi 
ex parte praeparantis se ad gratiam, quatenus ima praeparatio 
major est quam altera in libero arbitrio unius quam alterius. 

Quarta conclusio: Prima causa hujus diversitatis est ex parte 
Dei, qui diversimode sua dona dispensat, dividens singulis prout 


vult. 


2.-— Notandum est in hoc articulo quod non ait divus Tho-. 


mas in quarta conclusione, praecipua causa hujus diversitatis, sed 

inquit, *prima causa", ac si diceret, prima causa et radix ad 
quam omnis alia ratio debet reduci quasi illi subordinata. Hoc di- 
xerim propter modernas opiniones quorumdam, qui ajunt Deum 
esse quidem praecipuam causam ad effectum conversionis impii, 
sed esse causam partialem, quae actualiter non influit in liberum 
arbitrium ejus qui convertitur magis quam in liberum arbitrium 
ejus qui non convertitur; sed ille qui convertitur est causa par- 
tialis per proprietatem sui liberi arbitrii singularis influens par- 
tialiter et physice in effectum et determinans auxilium Dei quod 
ipse solus induxit, non autem determinatur ab ipso auxilio ad 
hanc operationem liberam hic qt nunc. 

Haec doctrina est etiam contra Suarez de Societate, qui in 
lib. 3 Opusculorum, cap. 20, num. 8 expresse tenet quod cum aequa- 
li auxilio gratiae reali et physico, immo cum minori unus homo 
magis justificatur, majorem gratiam infusam recipit quam alius, 
propter majorem conatum liberi arbitrii. Sed profecto iste mo- 
dus dicendi sufficientissime rejicitur, quia major ille conatus ex 
parte liberi arbitrii nullam habet proportionem cum majori inten- 
sione gratiae infusae: ergo non efficit realiter majorem praepara- 
tionem neque poterit esse causa in aliquo genere proportionata 
cum tanto effectu. Probo antecedens. Quia sicut se habet simpli- 
citer ad simpliciter, ita magis ad magis. Sed conatus liberi arbitrii 
prout distinguitur ab auxilio praeparante gratiae nullam habet 
proportionem cum justificatione. Ergo major conatus liberi arbi- 
trii illam non habet, et prout distinguitur a majore praeparatione 
gratiae, non erit ratio majoris justificationis neque majoris inten- 
sionis gratiae infusae. Item ille qui magis justificaretur propter 
majorem conatum sui liberi arbitrii, posset in se ipso gloriari ad- 
versus alterum qui cum majore praeparatione auxilii gratiae mi- 
nus justificatus evasit. Poterat enim dicere: ego viribus naturali- 
bus superadjeci ad effectum supra proportionem divinae praepa- 
rationis, ac proinde in se ipso gloriaretur et non in Domino. Sed 
ajunt quod illa minima praeparatio in esse reali et physico est 
major moraliter loquendo, quatenus divina voluntas ab aeterno 
statuit conferre illi talem praeparationem minimam eo tempore in 
quo praescivit Deus illum hominem magis conaturum ex proprie- 
tate sui liberi arbitrii. Sed haec solutio non tollit quin ille homo in 
se ipso gloriari possit de majori effectu, siquidem illa majoritas 

in solum liberum arbitrium illius refunditur tamquam ad solam 
causam physice et realiter influentem et efficientem. Praetermitto 
quod haec solutio non solvit praecedens argumentum. Et denique 
in concilio Tridentino, sess. 6, cap. 7 dicitur quod major aut minor 
justitia illius qui justificatur est secundum, dispositionem quam 
Spiritus Sanctus operatur in libero arbitrio. Dicere autem quod illa 
operatio Spiritus Sancti in casu posito est tantum moralis respectu 
majoris illius effectus, nobis omnino displicet. 

3. — Tandem circa rationem divi Thomae pro tertia et quarta 
conclusione, videlicet: quia ex parte subjecti praeparantis se “non 
potest accipi prima ratio hujus diversitatis, quia praeparatio ad 
gratiam non est hominis, nisi inquantum liberum arbitrium ejus 
praeparatur a Deo", observanda est maxime circa istam rationem 
et circa concordiam liberi arbitrii cum motione divinae gratiae 
praeparantis, differentia quae est inter esse naturae creatae, quod 
dicimus esse naturale et ordinis naturalis, et inter esse gratiae 
quod dicimus esse supernaturale et ordinis divini, in eo quod esse 
quidem naturale habet primo quod est esse receptum in aliqua 
natura et essentia limitata, et per hoc quod recipitur in aliqua 
natura limitatur magis aut minus secundum majorem imperfectio- 
nem vel perfectionem. Itaque quanto perfectior est natura in sua 
specie, habet etiam perfectius esse. Et hinc est quod omne esse 
creaturarum dicitur esse finitum et limitatum, quia cum ipsum 
esse sit prima actualitas omnium rerum, non habet unde limi- 
tetur nisi ab essentia in qua recipitur. Habet secundo quod, quam- 
vis ipsum esse sit formalitas per quam res extra nihil consti- 
tuitur, tamen non elevat illam ad superiorem ordinem, sed relin- 
quit limitatam in suo genere et specie, sicut ipsum esse manet 
limitatum cum illa. Quo fit ut illa essentia creata cum illo esse, 
repraesentet primum ens cujus essentia est ipsum esse limitate 
dumtaxat quantum ad ideam illius rei, v. g., quantum ad ideam 
hominis si est esse hominis, vel quantum ad ideam equi si est 
esse equi. At vero esse gratiae, quod est esse supernaturale et or- 
dinis divini, quamvis non ducat formaliter res ex nihilo, tamen 
quia transfert res ab esse naturalis ordinis limitato quantum ad 
speciem ad esse supernaturalis ordinis divini illimitatum quantum 
ad speciem, dicitur nova creatio quaedam, quia non est minor 


distantia ab esse ordinis naturalis ad esse ordinis divini, quam sit 

ex nihilo ad esse naturale. Unde non minus ostenditur omnipoten- 
tia Dei in sanctificatione creaturae per gratiam et in justificatione 
peccatorum, quam in productione creaturae ex nihilo. 

4. — Ex quo sequitur quod, quamvis esse gratiae quantum ad 
intensionem ipsius qualitatis quae est gratia sit limitatum et 
finitum in subjecto, tamen quantum ad formalitatem specificam 
non limitatur a subjecto, neque elevatur aut deprimitur per majo- 
rem vel minorem perfectionem naturae specificae. Nam gratia in 
angelo non est major aut perfectior propterea quod recipitur in 
angelo. Eadem enim est mensura hominis et angeli. Unde tam 
perfecta est in homine tanta gratia sicut in angelo, neque magis 
elevat angelum quam hominem. Immo vero etiam quantum ad in- 
tensionem non est inaequalis gratia in uno quam in altero ex 
dignitate subjecti in quo recipitur, vel ex operatione et dispositio- 
ne subjecti tantum, et inquantum subjectum illud praeparatur ab 
auxilio gratiae Dei moventis creaturam rationalem ad esse gra- 
tiae. Sed quia ista praeparatio fit cum consensu liberi arbitrii, 
dicitur homo se praeparare praeparatus a Deo. Itaque ipse bonus 
usus liberi arbitrii effectus est gratiae praeparantis Dei, non 
solum quantum ad substantiam specificam consensus, sed etiam 
quantum ad majorem vel minorem intensionem consensus quae 
provenit a majore praeparatione Dei moventis hominem. Unde in 
nullo possumus gloriari nisi in Deo, quia, ut inquit Cyprianus, et 
citatur a divo Augustino in Enchiridione, nihil nostrum est, vi- 
delicet ex viribus naturae nihil habemus neque habere possumus 
quod pertineat ad ordinem gratiae. Si autem haberemus ex viribus 
nostris liberi arbitrii magis conari cum minore praeparatione gra- 
tiae Dei moventis nos, jam illa majoritas intensionis gratiae esset 
nostra, quia attribueretur nostris viribus naturalibus tamquam 
causae physicae et reali. 


ARTICULUS QUINTUS 


Utrum homo possit scire se habere gratiam 


1. — Prima conclusio: Per divinam revelationem potest aliquis 
scire se habere gratiam. 
Secunda conclusio: Per se ipsum non potest homo certo scire 


se habere gratiam Dei. 

Tertia conclusio: Conjecturaliter per aliqua signa potest aliquis 
cognoscere se habere gratiam. 
Quarta conclusio, ad secundum : Quicumque habet scientiam vel 


fidem certus est se habere. 


2. — In hoc articulo est dubium: Utrum certitudine divinae fidei 
cui non potest subesse falsum possit aliquis esse certus de propria 
gratia secundum legem ordinariam. 

De qua re fuit magna controversia in concilio Tridentino inter, 
theologos qui illic interfuerunt disputationibus, praesertim inter 
Ambrosium Catherinum et Dominicum de Soto, [qui] in 3 libro De 
natura et gratia, cap. 10, et in Apologia contra Catherinum late 
disputat de hac difficultate. Vega etiam minorita integrum librum 
composuit de certitudine gratiae et Castro De haeresibus, in ver- 
bo Gratia. Vide Roffensem Contra Lutherum, art. 11 et 12, et Al- 
bertum Magnum 1 Sent., d. 17, et ibidem divum Bonaventuram, et 
Durandum, et Alexandrum Alensem in 3 p., q. 71. 

Pro intelligentia hujus difficultatis advertendum est quod cer- 
titudo quae proprie convenit potentiae intellectivae est firma de- 
terminatio et adhaesio intellectus ad alteram partem contradictio- 
nis. Quae quidem adhaesio, ut sit simpliciter certitudo, debet con- 
siderari ex propriis meritis et viribus principiorum secundum se, 
et non secundum imaginationem et proprium cerebrum adhaeren- 
tis alicui propositioni. Nam haereticus putat se esse tam certum 
de suo errore, sicut catholicus de veritate catholica. 

3. — Secundo nota quod est duplex certitudo. Altera conjuncta 
cum evidentia, qualis est certitudo primorum principiorum et con- 
clusionum quae per evidentem consequentiam inferuntur ex illis; 
altera est inevidens et obscura. Rursus haec certitudo inevidens, 
quae est firma determinatio intellectus ad veritatem quam non 
intuetur in se neque in sua causa neque in suo effectu, adhuc est 
duplex. Altera quidem infallibilis, cujus ratio formalis assentiendi 
est infallibilis veritas prima; altera vero est certitudo inevidens 
et degenerans, quae non innititur primae veritati revelanti; ut 
V. g., ego sum certus esse Romam, fuisse Troiam et Achilem et 
Hectorem per certitudinem humanae fidei. Similiter sum certus 
me esse baptizatum. Et dicitur haec humanae fidei certitudo. De- 


nique certitudo fidei divinae duplex esse potest. Altera quae fun- 

datur in particulari revelatione facta a Deo alicui personae de re 
quae non pertinet ad communem fidem Ecclesiae; altera vero est 
quae innititur primae veritati revelanti, primo quidem prophetis 
et apostolis aliquas veritates pertinentes ad communem utilitatem 
Ecclesiae; deinde etiam unicuique fidelium intime revelat Spiritus 
Sanctus lumine fidei hujusmodi veritatibus adhaerendum esse. 

4. — His suppositis 'sit prima conclusio: Nemo potest in prae- 
senti statu evidenti certitudine cognoscere se esse in gratia. Ratio 
est quia, cum gratia sit superioris ordinis, non potest evidenter 
cognosci neque in se neque in sua causa neque in effectu. At vero 
in patria universi beati vident in essentia divina se habere gra- 
tiam, hoc enim pertinet ad illorum beatitudinem; immo etiam vi- 
dent alios beatos esse in gratia, quia hoc pertinet ad perfectionem 
ilius reipublicae. At vero qui modo sunt beati non vident gratiam 
viatorum, nisi speciali revelatione Dei, sicut non vident contritio- 
nem cordis ejus qui peccavit, quia istae sunt cogitationes quae 
soli Deo evidenter cognitae sunt. 

5. — Secunda conclusio: Per specialem revelationem Dei potest 
justus certificari de sua gratia propria. Haec conclusio a nullo re- 
jicitur, quia potens est Deus hoc facere, immo de facto credimus 
talem revelationem factam fuisse beatae Virgini et apostolo Paulo 
et omnibus Apostolis, sicut docet divus Thomas De veritate, q. 24, 
a. 9, et Cano, lib. 9 De locis, cap. 3, et est communis sententia 
theologorum. Quoniam in Apostolis specialiter concurrunt ratio- 
nes quas divus Thomas ponit in articulo. Aliis vero sanctis qui- 
busdam etiam pie potest credi factam fuisse talem revelationem, 
praesertim prope finem vitae; sicut dicebat divus Martinus: “Quid 
hic adstas, cruenta bellua? Nihil in me funestum invenies, sed 
sinus Abrahae me suscipiet" (1) ; et divus Dominicus morti appro- 
pinquans promisit fratribus suis se magis profuturum in caelis 
quam si viveret in terris.. 

6. — Tertia conclusio, etiam certissima: Potest justus magnis 
argumentis conjecturalibus aliqualem certitudinem habere de sua 
gratia. Haec argumenta maxime sunt quae divus Thomas ponit in 
articulo. 


7 .— Quarta conclusio, in qua omnes catholici conveniunt: Ne- 


d) S. Severus, Epist. 3. ML 20, 185. 

mo certitudine fidei catholicae secundum legem ordinariam potest 
esse certus de sua gratia, neque aliquis justus obligatur ad hoc ex 
aliquo praecepto. Ita definitum est in concilio Tridentino, can. 13: 
*Si quis dixerit omni homini esse necessarium ad salutem et pec- 
catorum remissionem credere absque haesitatione remissa sibi 


> 


esse peccata, anathema sit.” Et ratio manifesta est, quia illud 
creditur fide catholica quod a catholica Ecclesia proponitur cre- 
dendum. Sed numquam Ecclesia tale praeceptum proposuit fideli- 
bus. Ergo non est talis obligatio. 

8. — Tota igitur difficultas est et in duobus consistit. Primo 
quidem utrum aliquis aliquando certitudine fidei divinae quam in 
se habet, absque specialiori revelatione, possit certo cognoscere 
se esse in gratia. Secundo utrum saltem morali certitudine fidei 
humanae excludente omne dubium possit cognoscere se esse in 
gratia. In priori sensu Catherinus in opusculo De certitudine gra- 
tiae respondet posse justum certitudine fidei divinae cognoscere 
se esse in gratia. Interrogatus autem unde habent justi hanc certi- 
tudinem fidei divinae, respondet quod Spiritus Sanctus habitans 
in omnibus justis per gratiam proponit et revelat quantum est ex 
parte sua omnibus justis quod sunt in gratia. Sed interrogatus 
secundo quid causae est, cum omnes justi habeant Spiritum San- 
ctum, non omnes habeant hanc certitudinem, respondet hoc pro- 
venire ex aliqua culpa et negligentia ipsorum qui non convertun- 
tur ad cor discutientes propriam conscientiam. Probat autem ille 
hanc sententiam ex illo Romanorum, 8 (w. 15-16) : Non accepistis 
spiritum servitutis iterum in timore, sed accepistis spiritum adop- 
tionis filiorum Dei in quo clamamus Abba, id est, Pater. Ipse 
enim Spiritus Sanctus testimonium reddit spiritui nostro quod 
sumus filii Dei. Sed testimonium Spiritus Sancti est certissimum 
et infallibile. Ergo poterit justus certus esse de sua gratia. 

Secundo nititur probare plurimis sanctorum testimoniis, v. g., 
divi Gregorii, Dionysii et Augustini et Bernardi, quorum testimo- 
nia ad longum refert Vega ubi supra et dissolvit. 

Tertio potest quis esse certus infallibiliter de gratia alterius: 
ergo etiam de propria gratia. Probatur antecedens. Quia sacerdos 
baptizans puerum cum intentione faciendi quod Ecclesia intendit 
facere, certissimus est puerum esse in gratia. Patet quia, secun- 
dum fidem catholicam, certum est illi baptismum conferre gratiam 

non ponenti obicem; et ex alia parte certus est de sua intentione, 
et quod parvulus non potest ponere obicem. 

Quarto. De fide est quod facienti quod in se est Deus non de- 
negat gratiam. Sed potest quis certo cognoscere quod ipse facit 
totum quod in se est. Ergo erit certus quod habet gratiam. Pro- 
batur minor. In casu particulari qui accedit ad sacramentum poe- 
nitentiae certus est se esse attritum, quia dolet de peccatis propter 
poenas inferni quas per fidem credit. Sed attritio est sufficiens 
dispositio ad gratiam cum sacramento poenitentiae. Ergo ille ma- 
nebit certus de sua gratia recepto sacramento. 

Quinto. Illi quibus Christus dicebat, remittuntur tibi peccata 
tua, erant certi de propria gratia. Ergo etiam ille cui sacerdos im- 
pendit absolutionem erit certus de sua gratia. Patet consequentia 
quia sacerdos in virtute Christi remittit peccata. 

Ultimo arguitur. Cum aliquis fidelis rapitur ad martyrium pro 
testimonio fidei, est certus certitudine fidei divinae se habere gra- 
tiam Dei. Ergo possibile est. Probo antecedens, quia ille certus est 
se diligere Deum super omnia, nam Majorem caritatem nemo ha- 
bet quam ut animam suam ponat quis pro amicis suis (Joan., 
15, 13). Et confirmatur. Quia Ecclesia non potest errare in cano- 
nizatione sanctorum. Sed ad canonizandum aliquem pro martyre 
sufficit illi Ecclesiae quod probetur occisus pro testimonio fidei. 
Ergo etiam ipse poterit esse certus de sua gratia quando prompto 
animo vadit ad martyrium. 

9. — His non obstantibus, sit quinta conclusio: Nemo secun- 
dum legem ordinariam., quantum libet perfectus sit coram Deo, po- 
test esse certus certitudine fidei divinae, cui non possit subesse 
falsum, se habere gratiam Dei. Hanc conclusionem latissime pro- 
bat Soto ubi supra et Vega, lib. 9 Super decretum concilii Triden- 
tini. Sed nos breviter probamus.. In primis ex decreto concilii Tri- 
dentini, sess. 6, cap. 9 ubi dicitur: "Licet nemo pius dubitare possit 
de Dei misericordia et de Christi meritis et sacramentorum virtute 
et efficacia, unusquisque tamen se ipsum et propriam infirmitatem 
et dispositionem respiciens, formidare et timere potest, cum nullus 
scire valeat certitudine fidei, cui non potest subesse falsum, gra- 
tiam Dei esse consecutum." Ex quo sumitur argumentum contra 
Catherinum : quia si omnis justus potest formidare: ergo non ha- 

bet infallibilem certitudinem suae gratiae, ac proinde non est cer- 
tus divina fide cui non possit subesse falsum. 

Secundo probatur ex quodam decreto Innocentii tertii, et re- 
fertur cap. ultimo de purgatione canonica, ubi pontifex improbat 
ut temerarium et indiscretum juramentum cujusdam archiepisco- 
pi qui juravit se esse immunem et liberum a peccato. Si autem po- 
test fidelis pervenire ad talem statum de lege ordinaria, non esset 
ille reprehendendus de juramento. 

Tertio probatur ex illo Eccle., cap. 9 (v. 1) : Nemo scit utrum 
amore vel odio dignus sit. Quod testimonium aliqui contendunt 
intelligere de amore vel odio praedestinationis vel reprobationis 
propterea quod ibidem sequitur: Sed omnia in futurum servantur 
incerta. Sed haec ratio non convincit quominus etiam intelligatur 
de amore vel odio secundum praesentem statum, quia similiter 
etiam loquebatur Apostolus in priori epistola ad Cor., cap. 4 
(w. 2-5): Hic jam quaeritur inter dispensatores utrum fidelis 
quis inveniatur. Mihi autem pro minimo est ut a vobis judicer. 
Sed neque meipsum judico. Qui autem judicat me Dominus est, 
qui et illum inabit abscondita tenebrarum et manifestabit consilia 
cordium, etc. Itaque nolite ante tempus judicare. Ecce ubi Apo- 
stolus loquens de praesenti justitia ministrorum Dei, refert nihilo- 
minus certitudinem hujus justitiae in diem judicii. Ergo similiter 
Salomon certitudinem praesentis justitiae justorum retulit mani- 
festandam in diem judicii. Ac proinde merito divus Thomas attu- 
lit illud testimonium ad confirmandum quod in praesenti vita, se- 
cundum praesentem justitiam, nemo est certus utrum amore vel 
odio dignus sit. 

Sed si objicias: ergo nemo potest scire quod sit in peccato et 
dignus odio, respondetur quod sapiens verba faciebat de viris justis, 
quorum opera sunt in manu Dei; et de istis dicit quod non sunt 
certi in hac vita utrum placeant vel displiceant Deo. Ceterum pec- 
cator qui fornicatur vel furatur, certissimus est quod non placet 
Deo. Praeterea Eccli., 5 (v. 5) dicitur: De propitiato peccato noli 
esse sine metu. Et Prov., 20 (v. 9) : Quis potest dicere, cor meum 
mundum est, purus sum a peccato? Et cap. 28 (v. 14) : Beatus vir 
qui semper est pavidus. Item in Psalmo 18 (v. 13) : Delicta quis in- 
telligit? Ab occultis meis munda me et ab alienis parce servo tuo. 


Item Job, cap. 9 (w. 11-21) : Si venerit ad me, non videbo eum; si 

abierit, non intelligam; si simplex fuero, hoc ipsum ignorabit ani- 
ma mea et taedebit me vitae meae. Certum est autem quod pro- 
pheta sanctus Job loquitur de adventu Domini in anima per gra- 
tiam. Nam certissimum est Deum esse ubique conservando crea- 
turas suas. Et paulo infra (v. 28) inquit: Verebar omnia opera 
mea coram illo, sciens quod non parceres delinquentem. Ex istis 
testimoniis omnino excluditur illa infallibilis certitudo quam ponit 
Catherinus, tamquam temeraria et errori lutheranorum proxima. 
Plurimis etiam testimoniis poteramus rejicere illam sententiam, 
sed omnes sunt inferiores testimoniis citatis. Et optima ratio est 
quam facit divus Thomas in articulo, quae magis explicabitur in 
solutionibus argumentorum. 

10. — Ad primum argumentum respondetur quod Paulus in 
eo loco intendit docere quod Spiritus Sanctus testimonium illud 
reddit spiritui nostro, non tamen revelando per certitudinem fidei 
quod sumus filii Dei, sed per quosdam effectus et bona opera, per 
exultationem animi in obsequium Dei, et per patientiam in labori- 
bus et per hoc quod homo non habet conscientiam, peccati mortalis. 

Secundo respondetur quod, licet Spiritus Sanctus testificetur 
aliquo modo justis per internam consolationem et devotionem quod 
sunt in gratia, non tamen constat homini justo firmiter quod illa 
delectatio et devotio sit ab Spiritu Sancto, quia saepe Satanas se 
transfigurat in angelum lucis. 

Ad secundum argumentum, quod sumebatur ex auctoritate san- 
ctorum, respondetur unico verbo quod loquuntur de quadam con- 
jecturali certitudine quae consurgit in conscientia justorum ex 
testimonio bonorum operum, juxta illud: Haec est gloria nostra, 
testimonium conscientiae nostrae (II Cor., 1, 12). 

Ad tertium respondetur quod, licet sacerdos sit certus puerum 
a se baptizatum esse in gratia, tamen neque puer est certus de 
sua gratia, quia non habet usum rationis, immo etiamsi esset adul- 
tus, non poterat habere tantam certitudinem, quia non est certus 
de intentione ministri neque de sua dispositione. 

Ad quartum respondetur quod facienti quod in se est ex auxilio 
speciali divinae gratiae, Deus non denegat gratiam. Hoc autem 
non potest esse homini certum certitudine cui non potest subesse 
falsum. Ad aliud vero de illo qui accedit cum attritione cognita 
ad sacramentum poenitentiae, respondetur quod ille dubitare po- 

test de suo proposito et examinatione in futurum. Item de inten- 
tione sacerdotis non est ita certus cui non possit subesse falsum. 

Ad quintum respondetur quod illi quibus Christus dicebat, re- 
m ittuntur tibi peccata, cum crederent illum esse veracem per fidem 
infusam, nullatenus poterant dubitare se esse in gratia. At vero 
minister sacramenti poenitentiae non creditur per fidem infusam 
esse ministrum rite ordinatum. Deinde etiamsi crederetur legiti- 
mus minister, tamen non creditur prophetam esse cognoscentem 
cogitationes cordis et dispositionem legitimam poenitentis. 

Ad sextum respondetur quod ille qui pergit ad martyrium pro 
testimonio fidei ferendo, habet quidem maximam conjecturam 
quod sit in gratia, tamen non est omnino certus an ex vera dilectio- 
ne Dei velit pati martyrium vel ex alio motivo humano. Et ad ar- 
gumentum, quia Ecclesia non potest errare in canonizatione mar- 
tyrum et sanctorum, cujus oppositum censetur valde temerarium 
et errori proximum: respondetur quod hoc provenit praecipue ab 
assistentia Spiritus Sancti, qui non permittet Ecclesiam errare in 
sanctorum canonizatione neque in examinatione quae praerequiri- 
tur ad canonizationem. At vero ille qui pergit ad martyrium po- 
terit haesitare de sua dispositione et motivo ad martyrium, quia 
ex hoc nullum sequitur inconveniens. Sequeretur autem maximum 


inconveniens in Ecclesia si illa erraret in canonizatione sanctorum. 


11.— Est secundum dubium: Utrum saltem certitudine morali 
excludente omnem dubitationem possit aliquis esse certus de sua 
gratia. 

Pro cujus intelligentia observandum est quod fides humana 
excludens omnem dubitationem duplex est. Altera quidem quae 
oritur ex levitate cordis credentis, qui absque rationabili causa 
temerarie judicat alteram partem contradictionis, de quo dicitur: 
Qui cito credit levis est corde (Eccli., 19, 4). Et de hujusmodi cer- 
titudine non est nobis disputandum. Altera est quae fundatur in 
causa et auctoritate rationabili. Sed haec adhuc est in duplici 
gradu. Unus est quando humana fides excludit moraliter et ratio- 
nabiliter actualem haesitationem et dubitationem, ut v. g., quando 


aliquis prudenter credit quod episcopus iste est baptizatus et rite 
ordinatus et consecratus, et quod iste sacerdos est verus minister 
et consecrat, et adoramus hostiam quam consecravit et elevat. Et 

stultus reputaretur qui actualiter haesitaret absque rationabili 
causa. Nihilominus ista certitudo, non excludit habitualiter omnem 
dubitationem, quia poterit contingere in aliquo raro casu quod hic 
qui creditur sacerdos non sit baptizatus vel rite ordinatus, ac 
proinde passibile est tali humanae certitudini subesse falsum. Al- 
tera vero certitudo humana est in superiori gradu, excludens etiam 
habitualem dubitationem, ut v. g., cum credimus esse utramque 
Indiam, orientalem et occidentalem. Haec quidem certitudo exclu- 
dit omnem dubitationem habitualem non solum quia innititur hu- 
mana auctoritate hominum, sed quia fit exinde eminens ratioci- 
natio et evidens moraliter in attestantibus, videlicet: impossibile 
est esse falsum id quod tanta hominum multitudo asserit se vi- 
disse, praesertim cum illi homines ex variis locis et nationibus 


non potuerunt convenire ad fallendum me. 


12. — Est alia dubitatio: An possit aliquis justus esse certus se 
esse in gratia certitudine humana prioris vel secundi generis. 

Ad quam dubitationem est prima opinio Soti in Apologia con- 
tra Catherinum, quod justus potest esse tam certus de sua gratia, 
humana et morali certitudine, quam sumus certi esse Romam qui 
non vidimus eam. Eamdem sententiam tenet Vega minorita, lib. 9 
Super concilium Tridentinum, et ita explicat testimonia scriptu- 
rae et sanctorum, quae testimonia adducta sunt in favorem Cathe- 
rini. Item probant quia potest homo hujusmodi certitudine esse 
certus quod est gratus alteri homini sibi amico, quia videt signa 
certissima amicitiae illius usque adeo ut dubitare non possit. Ergo 
justus homo poterit habere ut signa caritatis Dei circa se, ut 
humana quadam certitudine excludente dubitatione sit certum se 
esse in gratia. 

Probat secundo ex illa canonica 7 Joan., cap. 4 (v. 18) : Per- 
fecta caritas foras mittit timorem ..., qui timet non est perfectus 
in caritate. Ergo secundum legem ordinariam potest homo per- 
fectus esse certus absque timore se habere gratiam Dei. 

Et confirmatur ex illo Petri II canonica (1, 10) : Satagite ut 
per bona opera certam vocationem et electionem faciatis. Ergo 


poterit justus per bona opera esse certus morali certitudine ex- 
cludente dubitatione se esse in gratia. 


Tertio quia fides humana ideo excludit omnem dubitationem quia 

nulla apparet ratio dubitandi. Sed justus usque adeo potest cresce- 
re in virtute ut nulla sibi appareat ratio dubitandi de sua justitia. 

13. — Nihilominus sit prima conclusio: Justus quantum libet 
perfectus absque speciali revelatione non potest habere humanam 
certitudinem excludentem omnem dubitationem etiam habitualem. 
Haec conclusio in primis est divi Thomae hic, ubi dumtaxat tribuit 
justis quantumlibet perfectis cognitionem conjecturalem de sua 
gratia, majorem vel minorem secundum plures vel minores et 
majores conjecturas. 

Deinde probatur. Quia in concilio Tridentino ubi supra decer- 
nitur quod nullus justus potest esse certus de sua gratia certitu- 
dine cui non possit subesse falsum. Sed illae humanae certitudini 
posterioris gradus absolute potest subesse falsum. Ergo talis cer- 
titudo non potest haberi absque speciali revelatione. 

Item si talis certitudo possit esse in homine justo, licitum esset 
ei jurare se esse in gratia, quia veritas quae Cognoscitur absque 
aliqua dubitatione licite cadit sub juramento. At vero Innocentius 
tertius ubi supra [c. Accepimus] decrevit tale juramentum esse 
temerarium. 

Praeterea qui est certus tali morali certitudine non posset ali- 
quo modo licite dubitare de sua sanctitate; esset enim mendax 
aut stultus. At vero quilibet perfectus est humilis vere et timo- 
ratus, dum habet aliquam dubitationem de sua sanctitate et dicit, 
ab occultis meis libera et munda me Domine. Neque ego credide- 
rim praefatos doctores de tali morali certitudine fuisse locutos 
quae omnem dubitationem etiam habitualem excludat; quoniam 
in hoc sensu est contra communem opinionem theologorum nostri 
temporis, et videtur esse contra decretum concilii et contra testi- 
monia quae attulimus contra Catherinum. 

14. — Unde sit secunda conclusio: Certitudine morali prioris 
generis bene potest justus esse certus de sua gratia. Ratio est 
quia illa certitudo moralis non excludit rationem conjecturarum, 
sed erit maxima conjectura quae ad tempus qui erat, hominem 
quodammodo securum facit, quamvis non omnino tutum. Nam, ut 
inquit Spiritus Sanctus, Est via quae videtur homini recta, no- 
vissima autem ejus ducunt ad mortem (Prov., 16, 25). Nulla ergo 
erit certitudo in homine, quantumlibet perfectum, cui non possit 


subesse falsum ex modo certitiidinis. citra divinam revelationem. 

15. — Ad argumenta in oppositum respondetur. Ad primum 
non est eadem ratio de amicitia humana et divina, quia ut aliquis 
sit gratus alteri, non est necessarium quod non constituat finem 
ultimum in aliqua creatura, sicut est necessarium ad gratiam Dei. 

Ad testimonium vero divi Joannis respondetur quod loquitur 
de timore servili et quantum ad hoc bene potest justus sua per- 
fectione vincere timorem servilem; timorem vero filialem non 
amittit propter perfectionem virtutis. 

Ad confirmationem ex divo Petro respondetur quod pari ar- 
gumentatione probatur quod posset aliquis esse certus de sua prae- 
destinatione, quod est falsissimum et contra decretum concilii 
Tridentini. Dicendum est igitur sensum illorum verborum esse 
quod per bonam operationem pervenimus et habemus quandam 
certitudinem conjecturalem quod simus a Deo vocati et electi. 

16. — Reliquum erat dubium disputandum : an Christianus sit 
certus infallibiliter se habere fidem supernaturalem. Sed quia de 
hoc disputavimus late in nostris Commentariis, Secunda secundae, 
q. 6, a. 2 dubio ultimo, relinquitur hic haec disputatio. 

Nihilominus resolutio est quod nullus Christianus tenetur fa- 
cere istam reflexionem supra suam fidem, examinando an sit cer- 
tus quod habeat fidem supernaturalem ; sed dumtaxat tenetur sin- 
cere credere articulos fidei sicut credit et tenet sacrosancta mater 
Ecclesia catholica. 

Dico secundo, bene potest Christianus prudens sive theologus 
examinare se ipsum de certitudine suae fidei, et esse certus in- 
fallibiliter certitudine fidei cui non possit subesse falsum quod ha- 
beat fidem supernaturalem. Et ratio est quia, sicut scientia certi- 
ficat intellectum directe de suo objecto, et per reflexionem certifi- 
cat ipsum intellectum se habere scientiam; ita etiam fides super- 
naturalis quae revera est in christiano certificat illum de objecto 
fidei directe, sed per quandam reflexionem certificat illum se ha- 
bere fidem supernaturalem catholicam. Haec tamen certitudo non 
est cum evidentia, sed juxta conditionem fidei cum oscuritate. Et 
laudabile est quod Christianus asseveret se habere fidem catholi- 
cam et quod credit eodem spiritu quo credidit Petrus et Paulus. 
Et haec doctrina est conformis doctrinae divi Thomae ad secun- 
dum argumentum, et est valde utilis Christianis ut agnoscant obli- 
gationem suam et vitam instituant juxta regulam fidei. 


QUAESTIO CENTESIMADECIMATERTIA 


De effectibus gratiae. Et primo de justificatione impii 


ARTICULUS PRIMUS 


Utrum justificatio impii sit remissio peccatorum 


Divus Thomas, supposito quod justificatio hic accipitur passi- 
ve, ut est motus ad justitiam, ponit unicam conclusionem. 

Conclusio: Transmutatio qua aliquis transmutatur ab statu in- 
justitiae ad statum justitiae per remissionem peccati sortitur no- 
men a termino ad quem, et vocatur justifiteatio impii. 

Nota primo in hoc articulo quomodo divus Thomas non re- 
spondeat directe affirmative titulo quaestionis. Et ratio est quia 
ista locutio, *justificatio impii est remissio peccati", non potest 
esse formalis. Alias esset falsa locutio sicut ista: accessus ad ter- 
minum ad quem est recessus a termino a quo. Et ratio es quia 
subjectum et praedicatum important diversos aspectus quorum 
unus non est alter, quamvis inveniantur materialiter in eadem mu- 
tatione. Unde de industria dixit divus Thomas in conclusione quod 
illa transmutatio ab statu injustitiae fit per remissionem peccati, 
et non dixit quod est remissio peccati. 

Nota secundo id quod Cajetanus dixit, videlicet quod justifi- 
catio impii proprie loquendo non est motus a contrario in contra- 
rium. Ratio ejus est quia “culpae macula quae manet post actum 
peccandi non est aliquid positivum" formaliter. Sed nihilominus 
dicitur justificatio hic habere se ad similitudinem motus qui est a 
contrario in contrarium, quoniam justificatio ut modo considera- 
tur non tantum fit ex pura negatione termini ad quem, sed ex pri- 


vatione termini debiti inesse. 

Sed profecto non placet nobis ista intelligentia Cajetani, quo- 
niam in justificatione impii est vera transmutatio ab injustitia ad 
justitiam quatenus injustitia non dicit solam privationem, sed pra- 
lan dispositionem virium animae, quae consistit non solum in 
privatione pura, sed in prava conversione ad bonum commuta- 
bile. Quam conversionem et pravam dispositionem diximus inve- 
niri etiam in peccato originali, quod secundum sententiam divi 
Thomae non est pura privatio. Et quamvis, ut ait Cajetanus, trans- 
acto actu peccati mortalis non maneat aliquid actualiter positi- 
vum, nihilominus manet prava dispositio voluntatis quae habi- 
tualiter et formaliter est conversio ad bonum commutabile quae 
relicta est ex actuali conversione; quemadmodum aliquis manet 
in termino ad quem, cessante motu per quem pervenit ad termi- 
num ad quem. 


ARTICULUS SECUNDUS 


Utrum ad remissionem culpae, quae est justificatio impii, 


requiratur gratiae infusio 


1.— Unica conclusio: Non posset intelligi remissio culpae si 
non adesset infusio gratiae. Ratio est in summa quia remissio cul- 
pae est effectus specialis benevolentiae Dei; effectus autem hu- 
jusmodi benevolentiae est infusio gratiae. Hic articulus est valde 
observandus. 

2. — Circa hunc articulum adverte quod lutherani duos erro- 
res habent. Alter est quod putant nihil aliud esse justificationem 
impii quam quod non imputentur illi peccata quae revera habet 
et manent in illo. Alter vero est quod putant per denominationem 
extrinsecam justificari peccatorem et dici justum, scilicet a justi- 
tia quae formaliter est in Christo Domino. 

Priorem errorem probare nituntur abutentes testimoniis qui- 
busdam sacrae scripturae. In primis ad Rom., 7 (v. 23) cum dici- 
tur ab Apostolo: Sentio aliam legem in membris meis repugnan- 
tem legem mentis meae. Et paulo ante (v. 17) : .Jam non ego ope- 
ror illud, sed quod habitat in me peccatum. Ergo in Apostolo erat 
peccatum. 

Secundo in Psalmo 31 (v. 2): Beatus vir cui non imputavit 
Dominus peccatum. Ergo beatitudo praesentis vitae consistit in 
hoc quod Deus non imputet nos peccata nostra. 

Tertio arguitur ex illo I canonica Petri, cap. 4 (v. 8) : Caritas 
operit multitudinem peccatorum. Sed id quod operitur manet pro- 
fecto sub operculo. Ergo manet in nobis peccatum. 

Quarto ex illo Isaiae, 64 (v. 6) ubi ait propheta: Facti sumus 
immundi omnes, et universae justitiae nostrae tamquam pannus 
menstruatae. 

Denique quinto argumentantur ratione. Quoniam saltem illud 
praeceptum maximum de divina dilectione nunquam impletur ab 
aliquo in praesenti vita, ut docet divus Augustinus in libro De 
spiritu et littera et in libro De perfectione justitiae. Et divus Gre- 
gorius in libro 9 Moralium, cap. 14 inquit: omnis humana justitia 
injustitia est, si districto Dei judicio discutiatur (1). Et divus Au- 
gustinus iterum libro 9 Confessionum, cap. 13: Vae laudabili vitae 
hominis si remota misericordia Dei discutiatur! (2). 

3. — His non obstantibus, certa est conclusio secundum fidem 
catholicam: Peccatum ita remittitur in justificatione impii, ut 
omnino tollatur omnis culpa, sive mortalis, sive originalis. Et 
quidem quantum ad catholicos probatur ex concilio Tridentino, 
sess. 6, cap. 4 ubi dicitur quod justificati transierunt a morte in 
vitam. Et canone 11: *Si quis dixerit hominem justificari sola im- 
putatione justitiae Christi, non per justitiam inhaerentem, ana- 
thema sit." Et can. 25 expressius diffinitur: “Si quis in quolibet 
bono opere justum peccare mortaliter vel venialiter dixerit, et 
mereri poenas aeternas, tamquam ob id non damnari, quia Deus 
illa opera non imputat ad damnationem, anathema sit." 

Deinde probatur contra haereticos ex illo ad Col., cap. 1 
(w. 12-13: Dignos nos fecit in partem sortis sanctorum..., et 
transtulit de potestate tenebrarum in regnum Filii dilectionis suae. 
At vero si in justificatis manent maculae et tenebrae, non possunt 
haec verba proprie verificari. 

Item 7 ad Cor., cap. 6 (v. 11) recitatis multis abominationibus 


peccatorum, inquit Apostolus: Haec aliquando fuistis. Sed abluti 


(1) s. Gregor., Moral., 1. 9, c. 14. ML 75, p. 871. 
(2) S. August., Confession., 1. 9, c. 13. ML 32. 778. 

estis; sanctificati estis.— Eratis aliquando tenebrae; nunc autem 
lux in Domino (Ephes., 5, 8). 

Item Joan., 17 (v. 17) : Pater, sanctifica eos in veritate; et 
Joan., 8 (v. 36): Si vos Filius liberaverit, vere liberi eritis. Et 
I Joan.; cap. 3 (v. 7) : Qui facit justitiam justus est. At vero Lu- 
therus asserit non qui facit justitiam justus est, sed cui non im- 
putatur injustitia. 

Item 77 ad Cor., cap. 6 (w. 14-15) : Quae participatio, inquit 
Apostolus, justitiae cum iniquitate, aut quae societas lucis ad te- 
nebras, aut quae conventio Christi ad Belial? Lutherus vero, deli- 
rans, dicit quod revera homo immundus et in tenebris peccatorum 
constitutus habet consortium cum Christo; quod illi qui nominan- 
tur filii Dei sunt filii diaboli, quamvis non imputentur illis pecca- 
ta, neque puniantur propter illa. 

Item probatur illo testimonio /saiae, 43, ubi Dominus, osten- 
dens omnipotentiam suam quatenus creator erat et multa mirabi- 
lia fecerat, concludit et inquit (w. 18, 25) : Ne mem ineritis prio- 
rum, et antiqua ne intueamini.. Ego sum, ego sum qui deleo ini- 
quitates tuas propter me. At vero si delere iniquitates nihil aliud 
esset quam non imputare peccata ad poenas, non esset mirabile, 
nam et apud homines [invenitur] alterum remittere offensam isto 
modo. Sed tamen inquit Dominus, qui deleo iniquitatem tuam, 
quia revera iniquitas non manet in homine justificato. 

Et confirmatur ex illo Job (14, 4) : Quis potest facere mundum 
de immundo conceptum sem ine ? Nonne tu, qui solus es? Et Joan., 1 
(v. 5): Ecce qui tollit peccata mundi. Et Apoc. cap. 1 (v. 5): 
Qui lavit nos a peccatis nostris sanguine suo. Quae omnia et mul- 
ta similia quae sunt in sacris litteris nullatenus verificari possent, 
si manerent in nobis maculae peccatorum, et nostra justificatio 
consisteret dumtaxat in non imputatione peccati ad culpam. 

Denique probatur ratione. Nam si homo diceretur justus quam- 
vis habeat peccatum, quod intrinsece includit privationem justi- 
tiae, pari ratione poterat dici fidelis etiamsi esset haereticus, quia 
potuisset Deus de potentia absoluta non imputare haeresim ad 
poenam. Implicatque contradictionem error iste Lutheri. Nam si 
peccatum revera manet, quod est iniquitas, necesse est quod homo 
sit formaliter in illo, ac proinde odio habitus a Deo, juxta illud 


Sapientiae, 14 (v. 9) : Pariter sunt Deo odio impius et impietas ejus. 

4. — Ad argumenta lutheranorum respondetur. Ad primum 
dicimus quod ipsa passio concupiscentiae et fomes peccati meta- 
phorice dicitur peccatum quatenus fuit effectus peccati et ad pec- 
catum incitat. Ita explicat concilium Tridentinum, sess. 5, cap. 
ultimo. 

Ad secundum argumentum respondetur nullam esse illam con- 
sequentiam, quod si ille beatus est cui non imputat Dominus pec- 
catum, statim sequatur: ergo peccatum manet in illo. Immo vero 
contrarium sequitur. Nam si ille revera beatus est, necesse est 
quod non maneat in illo peccatum. Haec est enim differentia inter 
Deum et alios judices humanos, quod quando alii judices non im- 
putant reo peccatum, sed dimittunt illud, non statim sequitur 
quod ille vir sit beatus; potest enim manere in sua iniquitate in 
corde. Sed tamen ille vir erit beatus cui Deus non imputaverit 
pecatum, sed pronuntiaverit justum. Etenim ipsemet qui non im- 
putat peccatum mundat a peccato. Et hoc insinuat divus Thomas 
in solutione ad secundum, et expresse docetur ad Rom. cap. 4. 

Ad tertium respondetur quod caritas dicitur operire multitu- 
dinem peccatorum, quatenus propter illa peccata quae homo fe- 
cerat, non est odio habitus a Deo, quoniam ipse Deus metaphorice 
dicitur oblivisci peccatorum. 

Ad quartum respondetur ex divo Hieronymo ibidem prophe- 
tam loqui de justitiis ex operibus veteris legis, quae per compara- 
tionem ad statum legis nostrae dicuntur tamquam pannus men- 
struatus (1). Non enim sanguine hircorum aut vitulorum lavan- 
tur peccata, sed sanguine Christi in novo testamento mundantur, 
cujus virtus applicatur nobis per sacramenta novae legis. Non 
itaque displicebat Deo quod illa antiqua sacrificia offerrentur ex 
praecepto Dei, quatenus erant signa futuri sacrificii per Christum. 
Sed quia comparatione ad sacrificium Christi manebant infirma 
et nullius virtutis secundum se, possunt dici panni menstruati. 

Secundo respondetur prophetam non loqui ita universaliter, ut 
neget esse aliquem justum. Ipse enim justus erat, et plures alii 
erant justi. Sed loquitur in persona plurimorum peccatorum qui 
erant in populo, juxta modum loquendi sacrarum litterarum et 


regulam quam notat divus Augustinus, lib. 2 De doctrina christia- 


(1) S. Hierony mus, Comment. in Isaiann, c. 64. ML- 24, 647. 

na de permixta Ecclesia. Aliquando enim loquuntur sacri scripto- 
res in persona malorum, aliquando vero in persona justorum, ali- 
quando in persona totius Ecclesiae. Vide de explicatione illius loci 
Adamum [Sasbout] super Isaiam. 

Ad ultimum respondetur quod praeceptum caritatis perfecte 
implebitur'in patria tamquam in termino, quia tunc homo totaliter 
et perpetuo feretur in ipsum Deum et adhaerebit ipso actuali di- 
lectione. Nihilominus praeceptum caritatis impletur in via quando 
nihil habet et amat homo contrarium dilectioni Dei, et suo tem- 
pore diligit Deum actualiter, quando praeceptum caritatis obligat, 
quod est affirmativum et non obligat pro semper. 

5. — Secundus error Lutheri intenditur ab illis probari ex illo 
testimonio Z ad Cor., 1 (v. 30) : Qui factus est nobis a Deo sapien- 
tia et justitia, sanctificatio et redemptio, ubi Apostolus loquitur 
de Christo. Et commentantur lutherani quod ab extrinseca justi- 
tia Christi quam homines apprehendunt per fidem, non quidem per 
eam quam credunt Christum esse Filium Dei et justum, haec enim 
est fides historiarum, sed per fidem quae est fiducia qua homines 
credunt, non imputari sibi peccata propter redemptionem quae est 
in ipso Christo. Et videtur divus Augustinus hoc ipsum insinuare 
et sentire in Enchiridio,ne, cap. 41 ubi, explicans illud 77 ad Cor., 
cap. 5 (v. 21) : Eum qui non novit peccatum, pro nobis peccatum 
fecit, ut nos efficeremur justitia Dei in illo, ita inquit divus Au- 
gustinus: “Ergo peccatum ut nos justitia; nec nostra, sed sua; 
neque in nobis, sed in illo, sicut ipsum peccatum non suum, sed 
nostrum ; neque in se, sed in nobis" (1). 

6. — Nihilominus pro confutatione hujus erroris nota primo 
quod justitia nostra in sacris litteris aliquando significat eam 
justitiam quam ex propriis viribus aut meritis naturae utamus 
(mutuamur?] ab ea, sicut pelagiani putabant hominem justificari 
ex viribus naturae; vel etiam illam justitiam quae erat ex operi- 
bus legis veteris, seclusa gratia et redemptione Christi, ut existi- 
mabant infideles judaei. Et in hac acceptione divus Augustinus 
super Exodum, q. 25, et lib. 4 De Trinitate, cap. 12 explicat illud 
Pauli ad Rom., 10 (v. 3): Ignorantes justitiam Dei, et suam vo- 


lentes statuere, justitiae Dei non sunt subjecti, id est non sunt 


(1) S. August., E^nchiridion, c. 41. ML 40, 253. 

participes verae justitiae, quae nobis communicatur a Deo per 
redemptionem Christi. Altero modo appellatur justitia nostra, quia 
vere et realiter inhaeret nobis tamquam subjecto, et ad nostram 
utilitatem nobis communicatur, quamvis sit ab extrinseco, scili- 
cet a Deo: supernaturaliter operante in nobis, ut optime explicat 
divus Gregorius, lib. 34 Moralium, cap. 2, explicans illam petitio- 
nem, Panem nostrum quotidianum da nobis hodie, et divus Augus- 
tinus, lib. De gratia et Ubero arbitrio, cap. 9 ubi utitur exemplo 
vestis quae, licet sit mihi donata ab alio, tamen jam dicitur mea. 

Item justitia Dei proportionabiliter potest dupliciter dici. Pri- 
mo illa qua Deus formaliter- est justus et sanctus; secundo illa 
quam Deus causát in nobis vel intime subjectatur in nobis. De 
qua explicat divus Augustinus, lib. Contra duas epistolas pelagia- 
norum illud Psalmi (30, 2) : In justitia tua libera me, id est, gratia 
et redemptione participata in nobis per Christum; et divus Cyril- 
lus, lib. 12 Thesauri, cap. 3 et sequentibus. His etiam modis in- 
telligitur justitia Christi; aliquando illa qua ipse formaliter justus 
est et sanctus, aliquando illa quae ex meritis illus causatur in 
nobis, ut etiam explicat divus Gregorius, lib. 1 Pastoralis curae, 
cap. 3. 

Nota secundo quod hoc verbum "imputare" potest dupliciter 
accipi. Primo modo ut significat idem quod communicare alicui, 
vel participem facere de aliqua re. Et ita imputatur nobis justi- 
tia Christi quatenus de plenitudine ejus nos omnes accepimus. 
Hoc etiam modo in malam partem imputatur alicui aliquod pecca- 
tum quod reyera habet in se, quamvis derivatum ab alio; et sic 
imputatur nobis peccatum primum protoparentis, a quo tamquam 
a radice derivatur ad nos per naturalem generationem macula et 
culpa originalis, unicuique propria. Secundo modo solet significa- 
re dumtaxat respectum extrinsecum ad aliquem. Quod si aliquando 
reperiatur hujusmodi verbum apud catholicos auctores, asserentes 
justitiam Christi nobis imputari, intelligendi sunt in priori sensu, 
quatenus justitia Christi causa est nostrae nobis inhaerentis. Lu- 
theran! vero blasphemi intelligunt secundo illo modo justitiam 
Christi nobis imputari. De hac re vide Hosium cardinalem in Con- 
fessione fidei, cap. 71, et Vega, lib. 15 Super concilium Triden- 
tinum, cap. 2. 

Nota tertio quod modo non inquirimus an nostra justificatio 

fiat per habitus infusos, sed definimus quod fiat per justitiam 
inhaerentem realiter nobis, sive sint habitus, sive actus; et sta- 
tuimus quod homo justificatus manet intime rectificatus cum Deo 
et mundus ab omni macula peccati. 

7.— Unde sit conclusio certa: Homo dicitur justus a justitia 
quae vere et proprie sibi inhaeret, quam habet ex Deo per merita 
Christi. Haec patet ex concilio Tridentino, sess. 6, cap. 7, et can. 10, 
et ex multis testimoniis sacrae scripturae et sanctorum quae nos 
partim supra retulimus, et moderni theologi referunt in suis com- 
mentariis super hunc articulum. 


Deinde probatur. Quia quod est tale per extrinsecam dumta- 
xat denominationem, non est simpliciter et proprie tale; sicut 
columna non est dextra vere et proprie neque sinistra, sed inter- 
dum denominatur dextra quia est propinqua dexterae hominis, et 
interdum sinistra quia est propinqua sinistrae hominis. Sed est 
egregium testimonium Apostoli contra lutheranos ad Rom., cap. 5, 
ubi comparat Apostolus delictum Adae cum redeptione Christi, 
et tandem concludit quod sicut per unius inobedientiam peccatores 
constituti sunt multi, etiam per unius obeditionem justi consti- 
tuentur multi. Non dixit denominabuntur, sed constituuntur; ita 
sane ut sicut peccatum Adae infecit nos et constituit peccatores 
per maculam intrinsecam unicuique propriam, ita redemptio et 
meritum Christi afficit nos vera justitia qua constituimur formali- 
ter justi. Item 77 ad Tim., cap. 2 (v. 22) inquit Apostolus: Sectare 
veram (sic) justitiam, fidem, spem et caritatem. Ergo vera justi- 
tia non consistit in extrinseca imputatione, sed in caritate in- 
trinseca, quae diffusa est in cordibus nostris per Spiritum San- 
ctum, qui datus est nobis, ut inquit Apostolus ad Rom., 5 (v. 5), 
ubi simul explicavit causam efficientem extrinsecam, scilicet Spi- 
ritum Sanctum, et rationem formalem intrinsecae justitiae. Et de- 
nique Deus inhabitat mentem hominis justi speciali et distincta 
existentia qua existit in omni creatura rationali, etiam quando 
peccat. Sed haec distinctio potest accipi ex parte ipsius Dei, et 
ex parte effectuum. Ergo cum dicitur specialiter inhabitare men- 
tem hominis justi, specialem effectum efficit in illum, per quem 
formaliter est justus. De qua re vide divum Bernardum, Hom ilia 3 
super Missus et in Sermone 71 in Cantica, et Cyrillum, lib. 10 in 
Joannem, cap. 14, et Ambrosium, lib. 2 De vocatione gentium, 

cap. 9. Quod autem Lutherus addit, quod omnino sancti sunt ae- 
qualiter sancti, manifeste convincitur esse errorem absurdum ex 
sacris litteris, in quibus homines admonentur ut magis ac magis 
crescant in sanctitate; v. g., Ephes., 4 (v. 15) : Veritatem autem 
facientes, in caritate crescamus. Et Apoc., 22 (v. 11) : Qui justus 
est, justificetur adhuc. 

8.— Ad argumentum lutheranorum ex testimonio Apostoli, et 
alia similia quae asserunt, respondetur ex doctrina primi notabilis, 
quod justitia Dei et Christi Domini dicitur nostra, quia in nobis 
efficit justitiam et sanctitatem; et justitia et sanctitas quae in 
nobis, est justitia Dei et Christi, quoniam a Deo et Christo facta 
est. Immo vero ex illo testimonio convincimus errorem luthera- 
norum, quoniam taliter dicit: Qui factus est nobis a Deo sapientia 
et sanctificatio. Sed per hoc non excluditur quod sapientia nobis 
inhaereat, per quam formaliter sumus sapientes. Ergo non exclu- 
ditur a nobis sanctitas per quam formaliter sumus sancti. 

Ad testimonium divi Augustini respondetur mentem illius esse 
explicare quomodo Christus factus est sacrificium pro peccato, et 
passione et morte solverit poenas peccatoribus debitas, cum tamen 
ipse non- habuerit peccatum. Et sicut poena peccati ex nostra cul- 
pa derivata est ad Christum, qui 'voluit illam solvere, ita etiam ex 
meritis illius et non ex nostris derivatur gratia et sanctitas ad 
nos, formaliter et intrinsece sanctificandos. Sed differentia est 
quod peccatum nostrum quod Christo imputatur, juxta illud Psal- 
mi 21 (v. 2) : Longe a salute mea verba delictorum meorum, nullo 
modo est in Christo subjective, sed dumtaxat in nobis. Gratia 
tamen et sanctjtas quae nobis imputatur, cum sit in Christo, efficit 
in nobis aliam sanctitatem et gratiam ab illa derivatam per quam 


formaliter sumus justi et sancti. 


9. — Dubium aliud est utile et curiosum inter catholicos theo- 
logos: An de potentia Dei absoluta possit remitti peccatum sine 
infusione gratiae. 

Et pro parte affirmativa arguitur. Primo. Tota malitia peccati, 
sive quae est in ipso actu, sive quae manet per modum habitus 
post actum peccati, provenit ex voluntaria aversione a Deo, quae 
quidem debet tolli per contrariam conversionem. Sed contraria con- 
versio potest esse in homine sine gratia. Ratio est quia potest homo 

sine habitibus supernaturalibus, de potentia Dei absoluta, habere 
actum supernaturalem ex solo auxilio Dei supernatural!. Ergo 
tunc remittetur ill peccatum sine infusione gratiae. 

10.—! Secundo arguitur. Peccatum est causa expulsiva gratiae. 
Ergo prius natura intelligitur expulsio peccati quam intelligatur 
gratia infusa in anima. Ergo expulsio peccati non dependet ab in- 
fusione gratiae, ac proinde poterit esse sine illa. 

11. — Tertio arguitur. Potest Deus hominem peccatorem resti- 
tuere ad rectitudinem naturalem sine infusione gratiae, quia recti- 
tudo naturalis non dependet ab aliquo supernatural! dono. Sed 
tunc vere remitteretur peccatum, cum sit incomposibile cum recti- 
tudine naturali. Ergo. 

12. — Arguitur quarto. Si peccatum et gratia tam immediate 
opponerentur quod non possit tolli peccatum sine illa, sequeretur 
etiam quod non posset tolli gratia infusa sine peccato, quemadmo- 
dum sicut ex immediata opositione caecitatis et visus, consequitur 
quod neutrum possit tolli nisi per alterum. Sed tamen Deus per 
suam omnipotentiam absolutam poterit ab homine auferre habi- 
tum gratiae infusum, absque eo quod homo peccet. Ergo non sunt 
immediate opposita peccatum et habitum gratiae, sed poterit dari 
medium, quod homo neque habeat peccatum neque gratiam. 

13. — In oppositum est divus Thomas in fine articuli asserentis 
non posse intelligi remissionem culpae si non adesset infusio 
gratiae. 

Pro intelligentia hujus difficultatis nota primo, quod nunc non 
loquimur neque vertimus in dubium de gratia prout dicit praecise 
aliquid gratis concessum. Constat enim quod sine gratia isto modo 
impossibile est remitti peccatum. Sed loquimur de gratia ut im- 
portat interiorem renovationem, per quam homo desinit esse pecca- 
tor vere. Et quia haec renovatio potest intelligi fieri, vel per recti- 
tudinem naturalem, vel per habitum supernaturaliter infusum, 
vel per aliquod supematurale auxilium actuale, quaerimus utrum 
sit intrinsece necessarius habitus infusus gratiae ad remissionem 
peccati quae fit per renovationem; an vero possibilis sit alius mo- 
dus de praedictis. 

Nota secundo quod remissio peccati potest dupliciter conside- 
rari. Altera perfecta per quam homo restituitur ad pristinum sta- 
tum quem amisserat per peccatum, qualis est modo de facto in 

homine qui justificatur et reddit ad statum gratiae. Altera vero 
potest imaginari imperfecta per quam peccatum quidem exclu- 
ditur, ita ut vere homo non maneat abominabilis coram Deo, sed 
tantum non restituatur in pristinum statum gratiae, per quam 
est particeps divinae naturae et actualiter ordinatur in vitam ae- 
ternam. 

Nota tertio quod de remissione peccati etiam dupliciter possu- 
mus loqui. Uno modo praecise in ordine ad naturalem rectitudi- 
nem et naturalem finem, ut si v. g., homo fuisset conditus in puris 
naturalibus, absque aliquo ordine divinae providentiae ad finem 
supernaturalem. 

14. — His suppositis sit prima sententia Scoti, ut refert hic 
Cajetanus : quod in omni statu potest remitti peccatum absque ali- 
qua renovatione intrinseca homini; aut saltim in statu praesenti, 
in quo humana natura ordinata est in finem supernaturalem per 
gratiam, potest remitti peccatum per solam restitutionem hominis 
ad rectitudinem naturalem de potentia Dei absoluta. 

Secunda sententia est Cajetani, quod in nullo statu potest re- 
mitti peccatum absque aliqua intrinseca renovatione hominis. 

15. — Et ista sententia sit nobis prima conclusio. Et probatur. 
Primo quia, si vere Deus remittit homini peccatum, necesse est 
quod homo vere et realiter aliter se habeat quam cum est in pec- 
cato. Ergo intervenit aliqua realis mutatio in illo. Patet conse- 
quentia, quia illa realis mutatio non potest esse ex parte Dei quia 
est omnino immutabilis, ac proinde debet esse ex parte hominis. 
Ergo necessario se tenet ex parte hominis illa realis mutatio. An- 
tecedens vero probatur. Quia existens in peccato est realiter et 
intime abominabilis coram Deo ; et quando non est in peccato, quia 
remissum est illi a Deo, non est abominabilis coram Deo: ergo 
aliqua mutatio fuit realis a parte rei, nam ex eo quod res est vel 
non est, dicitur creatio vera vel falsa. 

Confirmatur. Quando homo est in peccato mortali, est realiter 
conversus inordinate ad bonum commutabile. Quando vero re- 
mittitur illi peccatum, non est realiter conversus ad bonum com- 
mutabile. Ergo realiter est mutatus. Alioquin remissio peccati 
nihil aliud esset quam non imputatio ad poenam ; et tunc impossi- 
bile erat quod, si quando homo peccavit, imputasset Deus illi ad 
poenam, quod postea non imputaret ad poenam. Probatur, quia 

Deus mutaretur solus, sicut mutatur homo rex, qui modo decernit 
criminosum punire, et postea remittit illi poenam. 

Secundo probatur principaliter conclusio. Quia reatus peccati, 
etiam in opinione Scoti, non consistit in sola obligatione ad poenam, 
sed in quadam intrinseca indignitate hominis, quae radix est obliga- 
tionis ad poenam. At vero haec intrinseca indignitas non potest 
intelligi auferri per solam extrinsecam voluntatem Dei, absque 
renovatione interiori ipsius hominis. Alias remissio peccati esset 
dumtaxat non imputatio ad poenam, quam diximus esse impossi- 
bilem, si semel Deus imputavit peccatum ad poenam, et creatura 
non mutatur. 

16. — Secunda conclusio valde probabilis: Si Deus crearet 'ho- 
minem in. puris naturalibus, non ordmando illum ad finem super- 
naturalem, poterat perfecte remittere peccatum sine infusione 
gratiae vel alicujus doni supernaturalis vel rectitudine supernatu- 
rali. Haec conclusio est contra Cajetanum in hoc loco. 

Et probatur. Primo quia peccatum in illo statu de facto non 
averteret hominem a fine supernaturali. Ergo reparatio illius ho- 
minis non postulat rectitudinem supernaturalem, secundum quod 
supernaturale dicit ordinem ad finem supernaturalem. Igitur po- 
terit ille hominem reparare renovando illum ad naturalem recti- 
tudinem. 

Confirmatur. Quia in illo statu nullum esset peccatum contra 
praeceptum supernaturale: ergo non esset necessarium [quod ei 
infundatur gratia] ad perfectam remissionem peccati. 

Praeterea macula peccati, etiam secundum divum Thomam, in 
illo statu tantum esset privatio c'onjunctionis ad Deum ut aucto- 
rem naturae et nitoris consecuti ex illa conjunctione. Ergo ad re- 
parationem non requireretur conjunctio supernaturalis ad Deum 
ut auctorem gratiae. 

Unde non videtur sufficiens fundamentum Cajetani opinantis 
quod eo ipso quod homo deordinatur a fine naturali, deordinetur 
etiam a fine supernaturali, taliter quod non possit restitui [absque 
infusione gratiae]. Ad quod tamen facile respondetur, quod hoc 
intelligitur quando homo erat ordinatus de facto ad finem super- 
naturalem. Non tamen sufficit quod homo esset ordinabilis a Deo 
ad finem supernaturalem ad hoc quod, quando peccaret in illo 

statu pure naturali, averteretur a fine supernatural! actualiter vel 
virtualiter. 

Et si quis pro Cajetano respondeat quod ille homo avertitur a 
fine supernatural! per peccatum commissum contra legem natu- 
ralem. Non quidem a fine supernatural! ad quem ordinatus erat, 
sed ad quem ordinabilis erat existens in rectitudine naturali. Per 
peccatum autem factus est inordinabilis ad finem supernaturalem. 
Ad hoc tamen facilis est solutio, si dicamus quod per reparationem 
ad rectitudinem naturalem, restituitur homo ad illam ordinabilita- 
tem. Unde non opus est gratia ut reparetur ad rectitudinem na- 
turalem. 

17. — Sed observandum est quod, quamvis homo tunc justifi- 
caretur sine gratia vel dono supernatural! pertinentibus ad ordi- 
nem supernaturalem vel finem, tamen non rectificaretur sine dono 
aliquo gratuito sibi concesso ab speciali benevolentia Dei, per quod 
interius renovaretur ad antiquam rectitudinem. Et ratio est quia 
remissio peccati non est naturalitér debita, secundum generalem 
gubernationem Dei auctoris naturae, etiam rationalis, quamvis ho- 
minem poeniteat se peccasse. Non enim est lex naturalis quod 
poenitenti Deus remittat peccatum. 

Hinc tamen oritur alia replica in favorem Cajetani. Si Deus 
ut auctor naturae posset rectificare peccatorem mediante aliquo 
dono ab speciali Dei benevolentia indito, sequitur quod naturali 
ratione posset a nobis cognosci possibilis remissio peccati. Conse- 
quens est falsum, quia est articulus fidei sextus pertinens ad di- 
vinitatem quod Deus est salvator, id est justificator impii. Seque- 
la vero probatur, quia ea quae Deus ut auctor universi operatur 
vel operari potest, cognoscibilia sunt naturaliter, saltem a perfecta 
creatura intellectuali qualis est angelus. 

Et confirmatur. Quia haec videtur esse demonstratio: Deus 
naturali ratione cognoscitur summe bonus et sapiens et potens et 
omnipotens gubernator: ergo nunquam permittit peccatum nisi 
propter majus bonum, saltem ad ostensionem justitiae suae pu- 
niendo peccatorem. Ergo ut auctor ordinis naturae non potest 
parcere peccanti et remittere peccatum. 

Ad hoc argumentum respondetur: primo concedo sequelam, 
sed nego minorem. Ad probationem respondetur quod articulus 


fidei non est praecise quod Deus possit remittere peccata contra 

se commissa, sed quod sit salvator et fecerit legem remittendi 
peccata poenitentibus cum spe veniae, ex fide Jesu Christi explici- 
ta vel implicita. 

Secundo respondetur nego sequelam. Multa enim posset Deus 
facere ut auctor naturae, quae non sunt cognoscibilia ab intel- 
lectuali natura. Quamvis enim illa comprehendat quidditatem et 
ordinem universi, non tamen comprehendit omnipotentiam creato- 
ris; immo neque multa alia quae contingunt in ordine universi 
non comprehenduntur ab angelis, qualia sunt futura contingentia 
et actiones liberi arbitrii etiam intra ordinem naturae. 

18. — Tertia cbnclusio: Supposita ordinatione naturae ratio 
nalis ad finem supernaturalem, in protoparente non potuit re- 
mitti peccatum sine aliquo dono supernaturali gratiae, per quod 
intrinsece renovetur homo in ordine ad Deum ut finem superna- 
turalem. Probatur. Homo per peccatum voluntarie est aversus a 
Deo fine supernaturali: ergo non potest remitti peccatum ejus cum 
omni circumstantia sine conversione ad eumdem finem, quae ne- 
cessario debet fieri a Deo supernaturaliter operante. 

Et confirmatur. Quia peccatum modo de facto causát maculam 
in anima, quae est privatio conjunctionis ad Deum ut ad finem su- 
pernaturalem, et nitoris quod consequitur ex illa conjunctione, ut 
dicit divus Thomas supra, q. 86, a. 2. Ergo quousque homo con- 
jungatur eidem fini supernaturali, non tollitur illa macula. Haec 
autem conjunctio non fiet sine dono supernaturali. Denique, suppo- 
sita praedicta elevatione, in sensu composito, rectitudo naturalis 
subordinatur rectitudini supernaturali, et taliter subjicitur illi 
quod non potest consistere sine illa. Ergo non potest homo resti- 
tui ad rectitudinem naturalem sine supernaturali aliquo dono 
rectificante illam ad finem supernaturalem. Et sic intelligendus 
est divus Thomas. Non potest intelligi remissio culpae, si non 
adesset infusio gratiae. Loquitur enim ut theologus, supponens 
culpam fuisse cum aversione a fine supernaturali. 

Et confirmatur. Quia ipsamet ratio naturalis dictat obedien- 
dum esse Deo quomodolibet cognito et praecipienti. Ergo implicat 
peccare contra Deum aliquo modo cognitum et praecipientem su- 
pernaturaliter, quin consequenter tollatur rectitudo naturalis. 

Ex quo sequitur falsam esse illam sententiam quae asserit 
pueros in limbo existentes in peccato originali habere rectitudinem 

naturalem; et multo magis falsam in daemonibus manere rectitu- 
dinem naturalem, quia isti proprio actu aversi sunt a Deo, et con- 
versi ad bonum commutabile ut finem ultimum. 

19. — Quarta conclusio: Si loquamur de perfecta remissione 
peccati quod post baptismum committitur, non potest fieri sine 
infusione gratiae habitualis. Haec conclusio tam certa est, quam 
est certum in baptismo infundi gratiam habitualem. Sed probatur 
ex definitione perfectae remissionis peccati, quae requiritur ut 
homo restituatur ad illum statum quem habebat ante peccatum. 
Sed ante peccatum erat in statu gratiae habitualis, cujus effectus 
erat facere hominem formaliter consortem divinae naturae. Ergo 
implicat quod iste effectus suppleatur ab alia forma sine propria. 

20.— Quinta conclusio: Nihilom inus bene potest intelligi re- 
missio peccati sine infusione gratiae habitualis, quae sit imme- 
diate in essentia animae. Et loquimur de potentia Dei absoluta, 
etiam supposito quod homo fuerit ordinatus in vitam aeternam. Et 
probatur. Per caritatem et alia dona supernaturalia ordinantur 
humanae potentiae in Deum ut finem supernaturalem. Sed potest 
Deus infundere caritatem et alia dona supernaturalia, tam in vo- 
luntate, quam in intellectu, sine infusione gratiae habitualis. Ergo 
sic erit remissum peccatum, et homo sufficienter ordinatus in vi- 
tam aeternam. Probatur minor. Quia caritas realiter distinguitur 
a gratia, ut in superioribus probatum est; neque invenitur aliqua 
necessaria connexio inter utramque, ita ut Deus non possit alteram 
sine altera producere et conservare. 

Secundo probatur. Quia per caritatem diligit homo Deum su- 
per omnia ut finem supernaturalem, et est vere amicus illi. Ergo 
per caritatem destruitur omnis inimicitia cum Deo, ita ut, quamvis 
ille homo non habeat illud consortium divinae naturae per aliquod 
principium formale intrinsecum existens immediate in essentia 
animae, per quod efficerentur connaturales habitus aliarum vir- 
tutum—nam tale consortium jam diximus esse proprium gratiae 
habitualis et formalem effectum illius— nihilominus haberet ille 
homo consortium divinae naturae quantum ad virtutem imitati- 
vam Dei per opera supernaturalia, maxime per dilectionem ex 
caritate. 

Et si aliquis objiciat quod macula peccati est in ipsa essentia 
animae : ergo non potest tolli sine aliquo dono intrinseco essentiae 

naturae: respondetur quod macula peccati non dicit aliquid reale 
superadditum essentiae animae et causatum ex inordinatione po- 
tentiarum per actum malum peccati. Unde per ordinationem po- 
tentiarum etiam excluditur macula ab ipsa anima. Et quemadmo- 
dum in statu naturae integrae, id est rectitudinis naturalis, anima 
ipsa esset pulchra et nitida spiritualiter non per aliquod supe- 
radditum essentiae animae, sed per solam rectitudinem naturalium 
potentiarum; sic etiam in proposito, bene potest intelligi quod ani- 
ma sit supematuraliter pulchra et nitida absque macula, per 
solam supernaturalem rectitudinem potentiarum. Verum est ta- 
men quod non ita perfecte et ab intrinseco erit pulchra et nitida, 
sicut per habitum gratiae, qui est radix virtutum illarum a qua 
connaturaliter dimanant. Et ideo non est superfluus habitus gra- 
tiae quem thomistae collocant in essentia animae distinctum ab 
habitu caritatis, qui est in voluntate, sicut inclinatio potentiae con- 
sequens ad esse rei, quod secundum legem ordinariam debet esse 
connaturale cum inclinatione, et inclinatio connaturalis cum illo. 
Et si rursus aliquis objiciat quod peccatum fuit privatio gra- 
tiae habitualis: ergo illa privatio non potest tolli sine gratia ha- 
bituali: respondetur quod peccatum non est formaliter privatio 
gratiae habitualis, sicut caecitas est privatio visus; sed dicitur 
privatio gratiae habitualis causative, vel quia ipsa privatio gra- 
tiae est punitio peccati, quatenus Deus non conservat illum habi- 
tum in peccatore in poenam peccati, vel etiam, ut alii volunt, 
ipsum peccatum consequenter effective expellit gratiam, quando 
directe et per se primo destruit rectitudinem potentiarum. Sed 
hoc non obstat quominus possit Deus de potentia absoluta efficere 
rectitudinem potentiarum absque infusione gratiae habitualis. 
21. —!Sexta conclusio: Adhuc sine aliquo habitu supernaturali, 
etiam existenti in potentia per modum habitus, sed per solam ope- 
rationem supernaturalem, ex auxilio supernaturali Dei, potest re- 
mitti peccatum. Probatur, quia operatio supernaturalis, v. g., ca- 
ritatis, perfectius hominem conjungit cum Deo quam habitus su- 
pernaturales potentiarum sine operatione. Ergo poterit auferri 
peccatum er placari Deus absque infusione habitus. 
Confirmatur. Quoniam actus caritatis est unitivus actualiter 
hominis immediate cum Deo. Ergo ille solus sufficiet ad rectifican- 
dum hominem, quia omnis rectitudo consistit in unione ad ipsum 

Deum. Quod autem Deus sine habitu de potentia absoluta possit 
concurrere cum homine ad actum caritatis supernaturalem absque 
habitu infuso, probatur. Quia in illo instanti operationis poterit 
Deus dare homini aliquam qualitatem per modum transitus, quae 
sit principium formale efficiens ad eliciendum illum actum pro- 
portionatum. Et hoc vocamus auxilium speciale. Quemadmodum 
si Paulus vidit divinam essentiam in raptu, habuit procul dubio 
lumen gloriae per modum transitus, quod erat ejusdem speciei 
quantum ad objectum cum lumine beatorum. 

22.— Ultima conclusio: Peccatum originale in parvulis non 
potest remitti sine infusione alicujus habitus supernaturalis, sive 
gratiae, sive caritatis. Probatur conclusio. Quia ad hoc quod re- 
mittatur illis peccatum, necesse est quod renoventur per aliquam 
realem mutationem. Sed in parvulis non potest esse actualis mu- 
tatio per consensum illorum et actualem conversionem ad Deum. 
Ergo necesse est quod fiat per habitualem ex infusione alicujus 
habitus. 

Et confirmatur. Quoniam actualis rectitudo potentiarum ani- 
mae non sufficit quod sit naturalis ad remissionem peccati, quod 
est cum aversione a Deo ut fine supernaturale, quale est peccatum 
originale. Ergo requiritur quod sit supernaturalis. Sed non potest 
esse in illis conversio actualis: ergo habitualis per aliquem habi- 
tum superadditum ipsi naturae. 

Deinde etiam probatur. Nam si aliquo alio modo potest imagi- 
nari remissio illius peccati in parvulis, est per extrinsecam rela- 
tionem ad Deum, et per acceptationem Dei, qui vult illos acceptare 
ad vitam aeternam. Sed omnis relatio realis quae de novo incipit, 
necessario debet esse cum mutatione reali, saltem alterius extre- 
mi. Sed Deus realiter mutari non potest. Ergo necesse est quod 
parvulus realiter mutetur ut incipiat realiter referri in Deum ut in 
finem supernaturalem. Similiter verificari non potest quod Deus 
acceptet istum parvulum ad vitam aeternam quem antea non 
acceptabat, nisi fiat aliqua mutatio in parvulo. Etenim pro illo 
tempore quo est acceptus habet aliquid quod antea non habebat, 
causatum a Dei benevolentia speciali in ordine ad finem superna- 
turalem. Fateor tamen quod de potentia Dei absoluta, postquam 
justificatus est parvulus, poterit Deus suspendere conservationem 
illius habitus infusi, et tunc manebit parvulus nihilominus cum 

rectitudine potentiarum in ordine ad finem supernaturalem per 
modum habitus; quemadmodum diximus in superioribus de pecca- 
to originali, quod per modum habitus faciebat conversionem ad 
bonum commutabile inordinatam, quamvis non esset habitus su- 
peradditus ipsis potentiis. 

Et si quis objiciat quod, destructo fundamento, destruitur 
relatio realis: ergo si Deus auferat illum habitum semel infusum, 
destruetur relatio realis illius parvuli in Deum ut in finem super- 
naturalem: respondetur quod sunt quedam relationes reales quae 
fundantur in actione et passione tamquam in ratione fundandi. Et 
hujusmodi relationes possunt manere realiter manentibus extre- 
mis inter quos fuit actio et passio, quamvis non maneat actio et 
passio; quemadmodum relatio paternitatis et filiationis manent 
realiter, quamvis non maneat generatio quae fuit ratio fundandi. 

23.— Ad argumenta in oppositum respondetur. Ad primum 
quod probat sextam conclusionem. 

Ad secundum respondetur quod in actionibus,instantanées in 
quibus simul est fieri et factum esse, etiam in eodem instanti 
tollitur privatio et introducitur forma contraria, v. g., in eodem 
instanti auferuntur tenebrae et introducitur lux in diaphano. 
Immo licet sit forma positiva vel contraria, in eodem instanti est 
expulsio unius et introductio alterius; quemadmodum in eodem 
instanti expellitur error ab intellectu et introducitur scientia. Quod 
autem in quodam genere causae intelligatur prius expulsio priva- 
tionis vel formae contrariae, scilicet in genere causae materialis, 
non inde infertur quod realiter possit esse expulsio privationis 
sine introductione formae oppositae, quoniam etiam in alio genere 
causae intelligitur prius introductio formae quam destructio pri- 
vationis, scilicet in genere causae formalis et quodammodo effi- 
cientis. 

24.— Ad tertium argumentum respondetur, fatemur potuisse 
Deum creare hominem cum sola rectitudine naturali; sed tunc 
non esset in illo proprie loquendo privatio gratiae, sed pura ne- 
gatio gratiae. At vero posita jam elevatione naturae humanae ad 
finem supernaturalem ad quem ordinabatur per gratiam infusam, 
proprie loquendo est vera privatio negatio gratiae, quia est nega- 
tio formae debitae inesse. Haec autem privatio incurritur per ali- 
quam offensam factam contra Deum ut auctorem gratiae. Unde 

non potest remitti illa offensa nisi a Deo ut ab auctore gratiae. 
Quare non sufficit rectitudo naturalis, sed necessaria est rectitudo 
pertinens ad ordinem gratiae. 

Sed potest aliquis quaerere de ilis qui habent ignorantiam 
invincibilem de isto ordine gratiae, an possit illis remitti peccatum 
per solam reparationem ad rectitudinem naturalem. 

Respondetur negative. Et ratio est quia per peccatum origi- 
nale quod illi ignorant, nihilominus sunt aversi realiter a Deo ut 
a fine supernatural!. Igitur [cum] ipsa natura humana in protopa- 
rente fuerit ordinata ad finem supernaturalem, repugnat aliquem 
hominem reparari per solam rectitudinem naturalem. 

25.— Ad quartum respondetur quod ea quae sunt mediate 
opposita ex parte subjecti absolute considerati, quamvis in aliquo 
statu immediate oponantur, tamen absolute potest tolli a subjecto 
forma positiva sine privatione proprie dicta, licet non e contra, 
possit tolli privatio sine forma positiva. V. g., infidelitas opponitur 
fidei; non tamen immediate absolute ex parte subjecti, potest enim 
esse homo neque fidelis, neque infidelis privative vel contrarie. 
Nihilominus opponuntur immediate in aliquo statu, et infidelitas 
non potest tolli nisi per fidem. At vero fides potest tolli sine infi- 
delitate per claram visionem Dei. Sic ergo in proposito, peccatum 
non potest tolli sine gratia; poterit tamen tolli gratia sine peccato 


de potentia Dei absoluta. 


26.— Denique est dubium: Utrum gratia et peccatum oppo- 
nantur ex natura rei, an vero ex divina ordinatione non possint 
esse simul in eodem subjecto. 

Arguitur primo et probatur quod non opponantur ex natura 
rei. Deus potest conservare gratiam simul cum peccato. Ergo non 
opponuntur ex natura rei. Probatur antecedens, quia gratia a solo 
Deo pendet in genere causae efficientis in fieri et conservari: ergo, 
non obstante peccato creaturae, poterit Deus in illa conservare 
qualitatem quae est gratia. 

27.— Arguitur secundo et confirmatur. Peccatum non corrum- 
pit efficienter caritatem vel gratiam : ergo non opponuntur ex na- 
tura rei. Probatur antecedens, quia nullum agens corrumpit effi- 
cienter aliquam formam, nisi ponendo aliam positivam in subjecto. 

Sed peccatum nullam formam positivam ponit in anima. Ergo non 
corrumpit effective gratiam. 

28. — Ih hoc dubio sunt multi modi dicendi. Aliqui dicunt 
quod, licet gratia et peccatum non opponantur ex natura rei se- 
cundum proprias rationes formales, tamen opponuntur secundum 
effectus qui dimanant ab illis; quemadmodum in naturalibus for- 
ma substantialis ignis et forma aquae non opponuntur formaliter 
ex natura rei, quia substantiae nihil est contrarium, at vero non 
possunt esse simul propter effectus contrarios dimanantes ab illis, 
scilicet propter calorem et frigiditatem. Quemadmodum etiam in 
moralibus peccata carnalia non opponuntur formaliter secundum 
propriam rationém donis intellectualibus, sed propter effectum 
qui dimanant a peccatis carnalibus, scilicet caecitatem mentis, 
quae opponitur intellectionibus supernaturalibus causatis a donis 
intellectus. Sic igitur ajunt quod peccatum causát in ipsa anima 
maculam et indignitatem quae opponuntur effectibus gratiae. 

Aliis tamen melius videtur dicendum quod inter gratiam et 
peccatum est oppositio ex natura rei, ita ut non possint esse si- 
mul; et non solum ex divina ordinatione. Probatur. Primo nam 
alias, eamdem oppositionem poterat Deus constituere inter gra- 
tiam et nigredinem, ita ut nullus niger haberet gratiam. Secundo 
peccatum ex propria ratione secundum effectum peccantis est de- 
structivum Dei et amicitiae illius; sed gratia et caritas ex propria 
ratione et secundum affectum operantis sunt restitutivae divinae 
qualitatis: ergo ex natura rei non possunt esse simul. Tertio amor 
et odium ejusdem objecti intrinsece repugnant ex natura rei; sed 
peccatum intrinsece saltem virtualiter includit odium Dei, gratia 
vero et caritas includunt amorem Dei: ergo intrinsece repugnant 
ex natura rei. 

Iste modus dicendi mihi verissimus est; sed nondum explicat 
an immediate et per se primo formaliter opponantur peccatum et 
gratia vel habitus caritatis. Unde non est contrarius sententiae 
praecedenti. Quoniam illa asserebat quod non opponuntur for- 
maliter ex natura rei. Nihilominus deberet asserere quod oppo- 
nuntur ex natura rei, sive formaliter, sive radicaliter. 

Unde nostra sententia sit: quod ex natura rei tam habitus 
gratiae quam caritatis opponuntur, ita ut non possint esse in 
eodem homine peccatum et gratia vel caritas, quamvis non sit 

oppositio immediata et formalis inter peccatum et gratiam aut 
caritatem. Haec sententia explicabitur et ostendetur in solutioni- 
bus ad argumenta proposita. 

29. — Ad primum argumentum respondet aliqui admittendo 
antecedens, quod Deus possit conservare gratiam simul cum pecca- 
to. Negant tamen consequentiam, quia Deus de potentia absoluta 
potest facere quod gratia existens in anima non faciat gratum, 
sicut potest facere quod ignis calidus non calefaciat, suspendendo 
concursum necessarium ad operationem. Et ita poterit Deus sus- 
pendere concursum ad illum effectum qui est facere gratum. 

Sed haec solutio non videtur nobis admittenda. Neque enim 
exemplum aliquid valet, quoniam ignis respectu calefactionis est 
tantum causa efficiens. Unde potest impediri a Deo talis operatio. 
At vero gratia habet formalem effectum intrinsecum in anima. 
Unde videtur implicare contradictionem quod non habeat effectum 
formalem in anima, sicut quod ignis habeat calorem, et non sit 
formaliter calidus. 

Neque valet aliorum solutio quod, sicut Deus de potentia ab- 
soluta potest ponere visionem in lapide, absque eo quod lapis de- 
nominetur videns; ita poterit ponere gratiam, quae est quaedam 
qualitas in anima, absque eo quod faciat et denominet animam 
formaliter gratam. 

Sed profecto, quidquid sit de exemplo, quod ego reputo im- 
possibile; sed quamvis admittatur, non est eadem ratio de gratia 
posita in anima. Quia illa visio in lapide non est in subjecto capa- 
ci illius effectus formalis qui est videre; at vero gratia est in 
subjecto capaci illius effectus formalis qui est esse gratam. 

Alii vero fingunt quod gratia habet duos effectus formales. 
Alter est primarius et immediatus; et hic non est facere gratum, 
sed participem divinae naturae. Ex quo sequitur effectus secun- 
darius, qui est esse hominem gratum, id est acceptum ad vitam 
aeternam. Priorem effectum non potest Deus impedire de poten- 
tia absoluta, nisi auferendo formam a subjecto. Secundarium vero 
effectum potest impedire. 

Sed judicio nostro falluntur qui sic opinantur. Primo quidem 
quia videtur implicare contradictionem qüod homo sit particeps 
divinae naturae et quod non sit acceptus Deo. Probatur. Quia esse 
acceptum Deo est esse objectum- divinae caritatis erga nos. Obje- 

ctum autem divinae caritatis acceptum est illi et placitum. Omnia 
enim quae Deus facit amat, et omnia quae amat facit. Cum igitur 
Deus faciat consortem divinae naturae hominem non ut auctor 
naturae supernaturalis, sed ipsius esse supernaturalis et divini 
ordinis, implicat quod talis effectus non sit acceptus Deo et gra- 
tus illi suprema quadam acceptatione. Ergo talis homo non potest 
esse odio habitus a Deo propter peccatum quod sit in illo. 

Probatur secundo. Quia mediante gratia dicitur homo genitus 
et natus ex Deo, ac proinde filius. Ergo implicat quod sit filius ex 
participatione divinae naturae, et quod non sit acceptus Deo, sed 
potius odio habitus propter peccatum quod est in illo. 

Probatur tertio. Si esse hominem gratum et acceptum Deo 
consideretur ut includit relationem ad divinam caritatem, quae est 
amor amicitiae, etiam implicat contradictionem quod sit funda- 
mentum et extrema, et quod non consequatur relatio. Sed funda- 
mentum illius relationis est fieri participem divinae naturae et per- 
manere in illa participatione. Ergo impossibile est quod non con- 
sequatur illa relatio quae includitur in esse hominem gratum et 
acceptum Deo. 

Sed respondent quod poterit non esse acceptus ad vitam ae- 
ternam, quia de potentia Dei absoluta fieri poterat quod homo 
existens in gratia nunquam perveniret in vitam aeternam.. Sed ne- 
que ista solutio aliquid valet. Quoniam, quamvis Deus potuisset 
de potentia absoluta ita disponere, ut homo existens in gratia nun- 
quam assequeretur fructum vitae aeternae, nihilominus ipsa gra- 
tia formaliter constitueret hominem dignum et proportionatum 
vitae aeternae. Ergo non poterat esse simul cum peccato, quod 
facit hominem indignum et improportionatum vitae aeternae. Ce- 
terum ipsa visio beatifica non est formalis effectus gratiae neque 
primarius neque secundarius, sed est fructus et finis connaturalis 
ipsi gratiae. Quapropter non decet divinam sapientiam et bonita- 
tem impedire hunc fructum et finem. Etenim, juxta dictum Apo- 
stoli, si filii et heredes (Rom., 8, 17), non videtur decere suavem 
dispositionem Dei quod aliquis sit filius per gratiam, et nunquam 
ingrediatur in hereditatem, permanendo in gratia, quia unum- 
quodque est propter suam operationem. 

Quod autem fingunt de effectu primario et secundario gratiae, 
afferentes exemplum de quantitate, quae habet duplicem effectum 

formalem: alterum primarium qui est facere partem extra par- 
tem in subjecto in quo est; alterum secundarium qui est commen- 
surare partes et extendere in ordine ad partes loci—hunc effectum 
in sacramento altaris impedit divina omnipotentia, quamvis sit 
formalis, quia est secundarius—non inquam valet hoc exemplum. 
Primo quidem quia ille secundarius effectus non est adaequatus 
nec naturaliter necessarius omni quantitati existenti in corpore. 
Nam primum caelum habet perfectissimam quantitatem, et non 
est in loco. Similiter etiam partes profundae lapidis habent suam 
quantitatem, et tamen per illam non sunt in loco, sed totus lapis 
dicitur esse in loco ratione superficiei extremae. Deinde ipse mo- 
dus existendi corporis Christi in sacramento postulat quod quan- 
titas non sit illic nisi concomitanter; sed per se primo substantia 
corporis Christi terminat conversionem panis in ipso. Unde omnia 
quae sunt in corpore Christi dicuntur esse in sacramento non per 
se immediate, sed concomitanter, ratione substantiae corporis 
Christi. Unde non est novum miraculum quod illa quantitas non 
habeat illum effectum, qui est extendere partes in ordine ad locum. 

Secundo non est universale documentum, quod omnem effectum 
formalem secundarium possit Deus impedire servato primario. Est 
instantia. Nam esse existentiae in creaturis, primarium effectum 
formalem quem habet, est constituere essentias rerum extra nihil; 
secundario vero habet effectum ipsam bonitatem rei et veritatem 
transcendentalem. Et tamen implicat contradictionem quod, ser- 
vato illo primario effectu, res non sit bona et vera bonitate et ve- 
ritate transcendental!. Ratio hujus est quia passiones entis, 
quamvis sint reales, non distinguuntur realiter ab ente, sed statim 
consequuntur ex ipsa ratione essendi. Ita in proposito dico, quod 
ille effectus primarius gratiae qui est facere consortem divinae 
paturae, est esse quoddam supernaturale, ad quod statim conse- 
quitur bonitas quaedam supernaturalis ordinis quae facit homi- 
nem objectum divinae dilectionis et placitum illi et dignum vita 
aeterna, quamvis Deus de potentia absoluta poterat nunquam dare 
lumen gloriae. 

30. — Ad secundum argumentum multi theologorum, etiam ex 
thomistis, ajunt quod peccatum tantum moraliter excludit gra- 
tiam. Neque enim habet de se unde effective physice expellat gra- 
tiam, sed dumtaxat in ratione demeriti. Quemadmodum meritum 

est causa augmenti gratiae et gloriae moraliter, et quemadmo- 
dum solus Deus, ut supra diximus q. 12, est causa efficiens gra- 
tiae, loquendo de causa efficienti physica, ita etiam nulla creatura 
potest attingere physice ut causa physica ad destructionem gra- 
tiae; neque etiam instrumentaliter, quoniam instrumentum debet 
agere in virtute principalis agentis. Deus autem, qui est agens 
principale, non potest accipere pro instrumento peccatum ad 
destructionem gratiae. Alias peccatum operaretur in virtute Dei, 
quod est blasphemum. Igitur nullo modo peccatum est causa effi- 
ciens destructionis gratiae, sed a solo Deo aufertur habitus ille 
gratiae, in poenam peccati et demeriti peccantis. 

Sed hic modus dicendi non est improbabilis. Nihilominus alii 
melius philosophantur et magis conformiter ad doctrinam divi 
Thomae, qui in 2. 2, q. 24, a. 10 affirmat quod peccatum et efficien- 
ter et demeritorie destruit caritatis habitum. Et profecto eadem 
est ratio de habitu gratiae. Ergo secundum doctrinam divi Tho- 
mae, non sufficit asserere quod peccatum dumtaxat moraliter, hoc 
est demeritorie, excludit gratiam, sed etiam physice attingit ad 
destructionem gratiae. Et ratio hujus est quoniam ad hoc quod 
aliquod agens attingat physice ad expulsionem alicujus formae a 
subjecto, non necesse est quod immediate attingat ipsam formam, 
sed sufficit quod immediate attingat ad aliquam dispositionem 
cum qua illa forma non potest esse in illo subjecto. Ut v. g., ad 
hoc quod ignis per calefactionem excludat formam ligni, non opus 
est quod calefactio attingat immediate ad formam substantialem 
ligni, sed sufficit quod attingat ad talem dispositionem quod cum 
illa non possit simul existere forma ligni. Similiter, est melius 
exemplum. Agens naturale sufficit expellere physice efficienter 
animam rationalem a corpore, quamvis non immediate attingat 
ad ipsam animam, quae a solo Deo creatur et ab illo solum de- 
pendet in esse; quoniam agens naturale attingit physice ad effi- 
ciendam dispositionem cum qua anima rationalis non potest infor- 
mare corpus. 

Sed dices quod in istis exemplis semper agens physice inducit 
dispositiones ad aliam formam positivam, per cujus introductio- 
nem prior forma formaliter excluditur. Itaque nunquam excludit 
unam formam, nisi ponendo alteram positive. Sed peccatum non 
inducit aliam formam positivam, neque in essentia animae, neque 

in potentia. Ergo non attingit physice ad excludendam formam 
gratiae. 

Respondetur quod, quamvis in agentibus physice respectu for- 
mae substantialis introducendae ita res se habeat, ut argumentum 
probat; tamen ratio expellendi effective priorem formam non est 
forma substantialis quae producitur ab agente, sed per se primo 
est dispositio inducta ab agente contraria dispositioni requisitae 
ad priorem formam. Deinde est alia solutio argumenti evidens. 
Quia in actionibus destructivis alicujus formae accidentalis non 
requiritur introductio alterius formae positivae, etiam in naturali- 
bus. Ut v. g., ut aliquod agens naturale effective dicatur destruere 
visum, non opus est quod introducat aliam formam positivam, 
sed sufficit si introduxerit efficienter dispositionem contrariam in 
organi visus cum qua non potest stare potentia visiva. Et tunc 
vere dicimus quod ille homo efficienter excaecabat alterum et ex- 
clusit potentiam visivam. Quemadmodum etiam in artificialibus, 
ad hoc quod aliquod agens attingat physice ad destructionem for- 
mae cathedrae, non necesse est quod introducat aliam formam ar- 
tificialem, sed sufficit singulas partes cathedrae separare. Plus 
enim requiritur virtutis ad constitutionem rei, quam ad destructio- 
nem. Sic igitur habemus quod peccatum sua mala operatione non 
solum demeritorie est causa ablationis gratiae, sed etiam efficien- 
ter instar causae physicae attingit ad destructionem illius formae 
accidentalis quae est habitus gratiae, per hoc quod attingit imme- 
diate ad dispositionem contrariam dispositioni requisitae ad in- 
formationem gratiae. Est enim haec contraria dispositio, con- 
versio ad bonum commutabile ut ad ultimum finem cum aversio- 
ne a Deo. 

Et per hoc patet responsio ad argumentum contrariae sen- 
tentiae. Vide nostra Commentaria in secundam secundae, ubi su- 


pra, dubio primo. 
ARTICULUS TERTIUS 


Utrum ad justificationem impii requiratur motus liberi arbitrii 


1. — Conclusio est affirmativa. Et ratio est quia Deus universa 
movet secundum modum uniuscujusque: ergo hominem movet ad 

justificationem secundum modum libertatis qui convenit homini ut 
homo est. Haec ratio non procedit de potentia Dei absoluta, sed 
ordinaria qua Deus cuncta gubernat fortiter et suaviter. Nihilo- 
minus de facto conclusio certa est secundum fidem et definita in 
concilio Tridentino, sess. 6 in decreto de justificatione et ex sa- 


cris litteris quarum testimonia plurima afferunt moderni scri- 
ptores. 


2. — Cajetanus notat duo in hoc articulo. Quod actus liberi 
arbitrii requisitus ad justificationem impii, non ita concurrit quod 
justificatio sine illo fieri non possit, ut patet in pueris et in amen- 
tibus, quibus sufficit meritum Christi. Et quando concurrit, non 
uno modo semper concurrit. Etenim aliquando concurrit simulta- 
née cum ipsa justificatione. Et hoc regulariter loquendo. Et est 
quidam motus acceptantis gratiam, ut ait divus Thomas in ar- 
ticulo. Quod quidem non sic intelligatur, quasi gratia sit objectum 
illius actus qui est acceptatio; sed intelligitur in actu exercito, 
"quia est motus liberi arbitrii exercentis acceptationem gratiae ..., 
per hoc quod voluntas movetur in Deum principium gratiae" in 
remissionem peccatorum. Movetur autem amando ipsum cum de- 
testatione offensae Dei. “Quandoque vero concurrit praeveniens 
justificationem, ut in dormientibus" qui antea voluerunt recipere 
sacramentum, ut habetur in solutione ad primum. 

Notat secundo Cajetanus satis scrupulose quod, “si attente 
inspiciamus vim rationis divi Thomae, scilicet quod Deus movet 
omnia suaviter, ac proinde capaces liberi arbitrii usus, movet per 
liberum arbitrium, videbimus quod quando contigerit adultum 
mentis compotem et vigilantem et conscium suscipere sacramen- 
tum absque actuali devotione simultanea cum sacramento, quam- 
vis fuerit praecedens devotio, non infunditur tunc gratia". Et ra- 
tio ejus est quia “Deus infundendo gratiam justificantem simul 
movet liberum arbitrium". Ergo “si liberum arbitrium non simul 
moveatur, consequens est quod gratia non infundatur". Neque si- 
mile est de amentibus et dormientibus, quoniam conditio talis 
status facit ut suaviter moveantur absque motu liberi arbitrii si- 
multaneo. 

Et si aliquis dicat quod sequeretur inde, si post praecedentem 
devotionem, divagetur mens hominis in susceptione sacramenti, 

quod ille ponit obicem gratiae, et consequenter peccat mortaliter: 
respondet Cajetanus quod *quia motio liberi arbitrii simultanea 
cum infusione' gratiae est opus miserentis Dei, et non habere illam 
est signum non suscipiendi gratiam, consequens est quod idem 
sit judicium de tali motione et gratiae infusione. Unde sicut eva- 
gatio mentis non ponit obicem gratiae, ita neque dictae motion!" 
Unde dicit quod neque est peccatum mortale. “Sed si per adveniens 
sacramentum non reducitur mens, quae vagatur, ad actum liberi 
arbitrii tendentis in Deum justificatorem, manifestum est quod 
nori fit justificatio impii tunc per gratiae infusionem. Neque ta- 
men oportet quod peccet quis propterea mortaliter; sed privatur 
fructus sacramenti per obicem quem habet, quamvis de novo non 
ponat illum, ut patet de illo qui diligenter sed non sufficienter se 
discussit." 

Haec doctrina Cajetani adjuvari potest ex doctrina divi Tho- 
mae q. 28 De veritate, art. 3 ubi universaliter docet quod adultus 
*nunquam justificatur nisi “per actum liberi arbitrii qui sit in in- 
stanti justificationis". Secundo probatur ex ratione divi Thomae 
ibidem, quia quando agens et patiens mutuo possunt se tangere, 
nunquam sequitur actio nisi mutuo contactu. Sed Deus et adultus 
quando justificatur, etiam per sacramentum, possunt se mutuo tan- 
gere per actiones adulti ad ipsum Deum. Ergo non sequitur actio 
nisi adsit talis contactus per actum liberi arbitrii. 

3. — Nihilominus sententia Cajetani generaliter rejicitur a dis 
cipulis divi Thomae tamquam falsa nimis. Et arguitur contra illam. 
Primo quia non est magis necessaria ad effectum sacramenti de- 
votio suscipientis, quam intentio ilius et intentio ministri. Sed 
non requiritur actualis intentio simultanea ad effectum sacramen- 
ti; sufficit enim virtualis intentio tam in suscipiente quam in mi- 
nistro. Ergo neque requiritur actualis devotio simultanea ad effe- 
ctum sacramenti; sed sufficiet virtualis in virtute motus liberi 
arbitrii praecedentis et non interrupti per peccatum mortale. 

Item, sicut Cajetanus ait de amentibus et dormientibus, qui 
possunt recipere effectum sacramenti in virtute motus liberi ar- 
bitrii praecedentis; quia secundum conditionem illius status non 
sunt capaces motus liberi arbitrii, ifa possumus dicere quod, se- 
cundum conditionem hominis in hac vita mortali, non est in illo 


capacitas ut semper actualiter simul moveatur per liberum arbi- 

trium dum recipit sacramentum, sed sufficiet moralis simultanea 
conjunctio juxta proprietatem sacramenti. 

Ad testimonium divi Thomae respondetur quod loquitur de 
justificatione adulti extra sacramentum. Et non est eadem ratio 
de justificatione virtute sacramenti, quia sacramentum habet ex 
opere operato dare gratiam, si non invenit voluntatem repugnan- 
tem. Justificatio autem extra sacramentum fit mediante dispositio- 
ne liberi arbitrii. Unde posita aliqua dispositione, si fuerit suffi- 
ciens, statim justificatur homo. Si autem non fuerit sufficiens, 
nunquam justificabitur extra sacramentum, nisi quando habuerit, 
majorem et sufficientem dispositionem. At vero adveniente sacra- 
mento, suppletur id quod deficit praecedenti dispositioni. 

Ad secundum argumentum similiter respondetur quod loqui- 
tur de justificatione extra sacramentum. Et quando loqueretur de 
justificatione cum sacramento, intelligenda est ratio de dispositio- 
ne actuali praecedente, quae manet virtualiter simul cum sa- 
cramento. 

Alia multa solent in hoc articulo disputari a modernis, quae 
non sunt praesentis loci, sed pertinent ad materiam de fide, 2. 2, 
sicut v. g., si sufficit fides, vel ad materiam de poenitentia. Et ideo 
transeamus ad quartum articulum. 


ARTICULUS QUARTUS 
Utrum ad justificationem impii requiratur motus fidei 


Conclusio est affirmativa. Et ratio est quia prima conversio 
mentis in Deum fit per fidem, juxta illud ad Hebr., 11 (v. 6) : Acoe- 
dentem ad Deum oportet credere. 

Secunda conclusio, ad-tertium: In justificatione impii requiri- 
tur actus fidei quantum ad hoc quod homo credat Deum esse justi- 
ficatorem hominum per mysterium Christi sive ministerium. Haec 
conclusio, quantum ad hoc secundum de mysterio Christi, sufficit 
si intelligatur de actu fidei implicite; quantum vero attinet ad 
Deum esse justificatorem, necesse est quod explicite is qui justi- 
ficatur credat illud objectum. 


Ceterum prima conclusio est certa secundum fidem. Et proba- 

tur ad Hebr., 11 (v. 6) : Sine fide impossibile est placere Deo. Est 
autem intelligenda de adultis, qui per proprium actum disponun- 
tur ad justificationem. Fuerunt enim quidam haeretici asserentes 
neminem, etiam infantem, justificari sine actu proprio fidei. Et 
volebant probare ex illo Mare, ultimo (v. 16) : Qui vero non credi- 
derint, condemnabitur. Verumtamen jam. ab Ecclesia damnata est 
haec haeresis in cap. Majores, de baptismo, ubi Innocentius expli- 


cat illud testimonium de adultis. 


ARTICULUS QUINTUS 


Utrum ad justificationem impii requiratur motus liberi arbitrii in 


peccatam 


1. — Conclusio est: Oportet quod in justificatione impii sit mo- 
tus liberi arbitrii duplex: unus quo per desiderium tendat in Deum 
et Dei justitiam et alius quo detestetur peccatum. Itaque conclusio 
est affirmativa. 

Pro intelligentia conclusionis et doctrinae divi Thomae in 
hoc articulo nota primo, quod divus Thomas non diffinit hic in 
particulari de necessitate detestationis peccati, quae est specialis 
actus poenitentiae virtutis, sed diffinit in communi de necessitate 
detestationis peccati, sive sit actus caritatis, ut insinuat in solu- 
tione ad primum dicens quod *ad eamdem virtutem pertinet pro- 
sequi unum oppositorum, et refugere aliud”. Et ideo sicut ad ca- 
ritatem pertinet diligere Deum, ita etiam detestari peccata. Ubi 
divus Thomas non negat necessariam esse detestationem peccati, 
quae est actus specialis virtutis poenitentiae, sicut in Tertia par- 
te docturus erat, sed neque affirmat modo talem actum esse ne- 
cessarium; sed dumtaxat intendit diffinire necessarium esse mo- 
tum liberi arbitrii in peccatum detestando illud. Et hoc confirmat 
ex ipsomet testimonio. 

Nota secundo quod, quamvis in conclusione asserat divus Tho- 
mas duplicem motum liberi arbitrii esse necessarium in justifica- 
tione impii, tamen hoc non obstat quominus possit unus materiali- 
ter actus habere rationem duorum motuum formaliter loquendo, ut 

divus Thomas docuit in art. 4 praecedenti ad primum arg., et ma- 
gis explicat in art. 6 et 7 sequenti. 

Nota tertio, cum Cajetano, differentiam inter motum natura- 
lem et voluntatis, quod in natura quidem idem numero est motus 
localis quo acceditur ad terminum ad quem et receditur a termino 
a quo; in voluntate autem et libero arbitrio oportet utrumque 
fieri formaliter, videlicet ut sit alter actus cujus objectum sit 
malum, a quo anima per detestationem recedit ex proposito, et 
alter actus cujus objectum est bonum, ad quod anima per modum 
accidentis se habet. Et propterea in littera dicit divus Thomas 
quod duplex motus liberi arbitrii requiritur. Hoc autem intelli- 
gendum est de duplicitate motus formali cum expressa cognitio- 
ne termini a quo et termini ad quem, illum detestando, hunc autem 
prosequendo... *.......... * [vacant duae lineae] ad consequendam 
justificationem. Quia unicus actus quo universaliter homo omne 
peccatum detestatur propter Deum, etiamsi nolit cogitari de sin- 
gulis quae habet in memoria, paratus tamen cogitare tempore 
confessionis, sufficit ad justificationem impii. Nam praeceptum de 
rememoratione peccatorum, affirmativum est, et pro semel tantum 
obligat, scilicet tempore confessionis, absolute loquendo. Unde 
illud verbum “oportet” significat necessitatem naturalis progres- 
sus infirmitatis humanae de malo. in bonum justitiae gratuitae per 
imperfecta bona, scilicet per singulares attritiones peccatorum, 
quousque veniat in universalem contritionem illorum. Est enim 
nobis naturale paulatim moveri de extremo ad extremum. Nihilo- 
minus haec nostra conditio non obstat quominus absque hujusmo- 
di attritionibus aliquis moveatur a Deo per gratiam operantem ad 
contritionem universalem suorum peccatorum quae certus est com- 
misisse, quamvis pro tunc vel nullum in particulari vel pauca ha- 
beat in memoria. De qua re in materia de poenitentia est proprius 
locus disputandi. 


2.— Est dubium in hoc articulo: Utrum de potentia absoluta 
possit Deus justificare adultum peccatorem sine actu ipsius liberi 
arbitrii. 

Et ratio dubitandi est prima, quia homo non potest converti 
ad bonuni commutabile, postquam justificatus est, nisi per pro- 
prium actum. Ergo neque viceversa poterit converti a bono com- 

mutabili in Deum, nisi per proprium actum liberi arbitrii. Videtur 
enim eadem ratio transeundi de extremo ad extremum. 

Secundo, quia homo adultus per actum proprium est aversus 
a Deo et factus'indignus a vita aeterna. Ergo haec indignitas non 
poterit tolli nisi ipsemet se converteret in Deum per proprium 
actum. 

3. — Nihilominus respondetur quod potest Deus de potentia 
absoluta justificare peccatorem adultum absque proprio actu 
illius. De qua re latius disputatur Tertia parte, q. 86, a. 2. Sed 
probatur breviter ex dictis supra in art. 2. 

4.— Ad primum argumentum nego consequentiam. Et ratio 
differentiae .est quia conversio ad bonum commutabile tamquam 
ad ultimum finem intrinsece dicit ordinem ad causam deficientem 
a regula. Unde ipse Déus solus non potest esse causa hujusmodi 
conversionis, etiam quantum ad substantiam actus, quia non esset 
alia causa particularis in quam refunderetur illa deordinatio; unde 
necessario tunc refunderetur in Deum. At vero Deus per se solum 
potens est convertere hominem habitualiter a bono commutabili 
ad seipsum tamquam ad ultimum finem, infundendo gratiam et 
virtutes. 

Ad secundum respondetur quod illa indignitas et aversio mo- 
ralis quae causa est indignitatis non dicit ordinem intrinsecum 
quantum ad hoc quod auferatur ad actum liberi arbitrii conver- 
sivum ad bonum incommutabile, ut patet in eo qui justificatur de 
facto cum attritione, virtute sacramenti poenitentiae. Et tamen 
constat quod actus liberi arbitrii qui est attritio non est actus 
conversivus ad bonum incommutabile. Sicut ergo per sacramen- 
tum tollitur illa indignitas hominis, poterit etiam de potentia ab- 
soluta Dei auferri sine sacramento et sine attritione, tum quia 
divina virtus non est alligata sacramento ut non possit sine illo 
facere quod cum illo facit, tum etiam quoniam attritio non est 


actus conversivus in Deum. 

ARTICULUS SEXTUS 


Utrum remissio peccatorum debeat numerari inter ea quae 


requiruntur ad justificationem impii 


1. — Prima conclusio: Quatuor sunt quae requiruntur ad justi- 
ficationem impii: primum, gratiae infusio; secundum, motus liberi 
arbitrii in Deum per fidem ; tertium, motus liberi arbitrii in pecca- 
tum; quartum, remissio culpae. 

Secunda conclusio: Remissio culpae est consummatio motus 


justificationis. 


2. — In hoc articulo nulla est difficultas quantum ad conclusio- 
nem affirmativam, scilicet quod ad justificationem impii requira- 
tur remissio peccatorum et alia tria quae ponit divus Thomas in 
prima conclusione. Haec enim, omnia constant jam ex dictis. 

Sed est dubium circa secundam conclusionem: Utrum con- 
summatio motus justificationis sit remissio culpae, quae est per- 
ventio ad terminum. 

3. —-Arguitur primo pro parte negativa. In omni mutatione 
naturali expulsio contrarii non est per se intenta ab agenti: ergo 
non potest esse finis et terminus actus remissio peccatorum. 

Et confirmatur. Quia consummatio motus consistit in adquisi- 
tione termini ad quem, et non in expulsione termini a quo; sed 
remissio peccati est expulsio termini a quo justificationis: ergo 
non est consummatio illius. 

4. — Arguitur secundo ex divo Thoma art. 1, ubi dixit motum 
justificationis de quo loquimur denominari a termino ad quem, 
scilicet a justitia, quae est perfecta rectitudo partium animae. 
Ergo inde accipit speciem et denominationem, ac proinde remissio 
culpae non est consummatio illius motus qui est justificatio. 

5. — Ad hanc difficultatem respondent moderni doctissimi no- 
tantes duo. Primum est esse discrimen inter justificationem impii 
et alias mutationes naturales, quod in istis expulsio contrarii non 
habet per se rationem boni, sed dumtaxat in ordine ad formam 
introducendam. Quo fit ut neque per se appetatur ab agente, ne- 
que terminet motum naturalem. V. g., in motu calefactionis ex- 

pellitur frigiditas et introducitur calor, ubi expulsio frigiditatis 
non est per se bona, sed ut ordinata ad introductionem caloris. 
Similiter in generatione ignis excluditur forma aeris, quae exclu- 
sio non est' per se bona. At vero in justificatione, quae est motus 
animae, ipsa expulsio peccati habet per se rationem boni, propte- 
rea quod peccatum habet repugnantiam ad Deum, qui est summum 
bonum. Unde etiamsi non adesset infusio gratiae vel justitiae, 
adhuc per se haberet rationem boni expellere peccatum, et esset 
intentum, ab agente. Unde haec expulsio peccati in justificatione 
est finis et consummatio justificationis ex intentione Dei inten- 
dentis vincere suum contrarium per certa quaedam media, scilicet 
per gratiam et justitiam infusam remissivam peccati. 

Notant secundo quod terminus ad quem et finis et consumma- 
tio justificationis non est gratia quomodocumque, sed ut est sana- 
tiva et expulsiva peccati. 

6. — Haec sententia bene considerata verissima est, et confor 
mat cum sententia Cajetani in hoc loco ubi, respondens ad prae- 
dictam dubitationem, ait quod, *quemadmodum in omni mutatio- 
ne ordo naturae ex parte agentis exigit quod duorum quae inve- 
niuntur in termino ad quem, scilicet inductionis formae intentae 
et expulsionis oppositae, primo sit inductio formae intentae, et 
ultimo sit expulsio oppositae, ut patet in illuminatione, in qua, licet 
simul aer illuminetur et excludatur a tenebris, ex hoc autem quod 
illuminatur, eripitur a tenebris, ac proinde expulsio tenebrarum 
est consummatio motus et perventio ad terminum ; ita in hoc motu 
justificationis limpii terminus ad quem habet duo, scilicet inductio- 
nem justitiae et remissionem culpae. Et haec remissio habet ratio- 
nem ultimi", quia media justitia intendit Deus remissionem cul- 
pae et vincere tenebras peccatorum. 

Ubi nos advertimus quod multo magis haec doctrina verifica- 
tur in illuminatione spirituali animae, per quam excluduntur te- 
nebrae peccatorum. Et ratio est quia tenebrae corporales possunt 
habere aliquam rationem boni et eligi a Deo ad aliquem bonum 
finem, sicut in /Egypto factae sunt tenebrae ad puniendam duri- 
tiem Pharaonis. At vero tenebrae peccatorum nulla via et ratione 
possunt eligi a Deo, sed introductae sunt in anima per peccatum, 
quod habet repugnantiam contra, summum bonum. Quo fit ut Deus 
ipse, qui summum bonum est, intendat directe vincere peccatum, 

ostendendo omnipotentiam suam non solum in punitione peccato- 
rum, sed maxime in deletione peccati, et sanatione infirmitatis 
peccati, et mundatione maculae. Unde motus justificationis impii 
non est consummatus per solam introductionem gratiae, sed per 
introductionem gratiae remissivae peccatorum et mundativae ma- 
culae. 

T. — Ad argumenta respondetur. Ad primum nego antece- 
dens, si intelligatur universaliter de omni mutatione physica in- 
ter extrema privative opposita. Etenim consummatio illuminatio- 
nis diaphani consummatur in expulsione tenebrarum, et est intenta 
talis expulsio ab agente. Quemadmodum etiam in illuminatione 
caecorum intendebat Christus Dominus excludere caecitate con- 
ferendo visum, et medicus qui est causa artificialis sanitatis in- 
tendit repellere infirmitatem applicando activa passivis et remo- 
vendo prohibens, ut ipsa natura virtute facultatis sanae perfectam 
sanitatem adquirat; sic etiam Deus, justificator impii, intendit 
mediante lumine gratiae expellere mentis caecitatem, et medi- 
cus animarum intendit expellere aegritudinem et infirmitatem 
peccati. 

Respondetur secundo transeat antecedens, et nego consequen- 
tiam. Et ratio discriminis est quia peccatum est summum malum 
contra summum bonum et ultimum finem. Unde per se nihil bo- 
nitatis habet quominus possit esse intentio praecipua expellendi 
illud malum. At vero in naturalibus mutationibus, ubi excluditur 
aliqua forma positiva quae habet rationem boni secundum se, 
non potest non esse intentio naturae per se destruere illam for- 
mam, sed introducere aliam secundum speciem agentis. Omne 
enim agens intendit facere per se sibi simile. 

Ad confirmationem respondetur similiter, quod expulsio pecca- 
ti finis completus est motus justificationis. Non quatenus pecca- 
tum consideratur formaliter ut in termino a quo; sic enim inter- 
cedit motus ille liberi arbitrii qui dicitur detestatio peccati. Sed 
consideratur ut terminus ad quem repellendum infunditur gratia. 

8.— Ad secundum argumentum ex divo Thoma respondetur 
ita esse quod justitia est terminus justificationis, non qualiscum- 
que, sed sanativa. 

Sed contra hanc doctrinam est argumentum. Ejusdem speciei 
est justificatio per infusionem gratiae non sanativae, qualis fuit in 

angelis et in protoparente, et justificatio hominum post peccatum. 
Ergo habent eumdem terminum per se. 

Respondeo nego antecedens. Sicut non est ejusdem speciei mo- 
tus medicationis ad sanitatem et collatio sanitatis a generante. 
Magis enim Deus ostendit omnipotentiam suam in justificatione 
Adae post peccatum, quam in justificatione per infusionem gratiae 
quando illum creavit. Quemadmodum etiam generatio et resurre- 
ctio non sunt mutationes ejusdem speciei, quamvis utriusque ter- 
minus sit homo vivens, non tamen secundum eamdem rationem, 
propter difficultatem specialem quam habet reparare hominem 
post mortem aut generare hominem; sic etiam vivificare hominem 
post peccatum non habet eumdem terminum formaliter atque in- 
fundere gratiam ante peccatum. De hac re optime philosophatur 
Cajetanus dubio secundo quod movet circa responsionem ad pri- 
mum. Legite illum. 

9. — Bst alia objectio contra istam doctrinam. Nam praedesti- 
natio angelorum est ejusdem speciei cum praedestinatione homi- 
num. Ergo et justificatio. 

Respondetur concedo antecedens, et nego consequentiam. Pri- 
mo quidem quia praedestinatio prout est in Deo non est mutatio 
creaturae. Quia, ut diffinit divus Thomas, praedestinatio nihil 
ponit in praedestinato, sed est quoddam divinum decretum per- 
ducendi creaturam intellectualem in vitam aeternam. Si autem 
praedestinatio accipiatur pro omnibus effectibus praedestinatio- 
nis collective, isto modo omnis praedestinatio est ejusdem speciei, 
quia tota illa collectio, qualiscumque sit, accipit speciem ab ultimo 
effectu, qui est consecutio vitae aeternae. Unde contingit quod 
multi praedestinantur per media specie differentia, et tamen prae- 
destinatio est ejusdem speciei. Sicut v. g., pueri qui moriuntur 
cum solo baptismate praedestinati sunt, et alii qui praedestinan- 
tur per poenitentiam, sive actualem contritionem, sive susceptio- 
nem sacramenti, etiam sunt praedestinati. Et tamen constat quod 
media unius praedestinati secundum se specie differunt a mediis 


per quae alius destinatur in vitam aeternam. 

ARTICULUS SEPTIMUS 


Utrum justificatio impii fiat in instanti, vel successive 


Prima conclusio: Ista justificatio im pii originaliter consistit in 
gratiae infusione. Ratio est quia per infusionem gratiae liberum 
arbitrium movetur et culpa remittitur. 

Secunda conclusio : Justificatio impii' fit a Deo in instanti. Haec 
conclusio est universalis. Et ratio est quia infusio gratiae fit a 
Deo in instanti, quae est origo totius justificationis. Ergo tota 
justificatio fit in instanti. Antecedens probat divus Thomas ele- 
ganti discursu, tam ex parte gratiae, quam ex parte dispositionis 


subjecti, et potissime ex parte Dei agentis. 


Nota primo in hoc articulo quod illud verbum “originaliter” in 
prima conclusione intelligendum est de origine actuali et simulta- 
nea, sicut gravitas lapidis originaliter consistit in forma substan- 
tiali lapidis. 

Nota secundo quod dispositio ad gratiam quaedam est remota 
et antecedens prius tempore ipsam gratiam, quamvis sit ordinis 
supernaturalis. Et talis dispositio potest esse major vel minor. 
Aliquando enim excitatur mens hominis ab Spiritu Sancto ut re- 
cipiat fidem et credat evangelio, et ille resistit ex propriis viribus 
infirmis; alius vero credit corde, sed non vult pro tunc servare 
alia mandata. Iste tunc jam habet dispositionem liberi arbitrii 
ejusdem ordinis cum justificatione, sed remotam. Alius vero pro- 
ponit servare mandata et detestari peccata propter poenas infer- 
ni, nondum propter Deum summe dilectum. Et iste magis appro- 
pinquat justificationi, et justificabitur si sacramentum baptismi 
vel poenitentiae receperit cum illa dispositione. Et hic modus 
justificationis dicitur a theologis merito ex opere operato. Non 
autem ex opere operantis, quia illa justificatio provenit ex virtute 
sola sacramenti, non ex dispositione sufficienti ex parte liberi 
arbitrii, qualis est dispositio in illo qui dolet de peccato, vel dete- 
statur peccata propter Deum summe dilectum, qui quidem justi- 
ficatur ex opere operantis. Non quia mereatur justificationem et 
gratiam, sed quia consensus illius est proportionata et ultima dis- 

positio ad gratiam, recipiendam. De hac dispositione prius praece- 
dente tempore verificantur multa quae dicuntur in concilio Tri- 
dentini, sess. 6, c. 6 et 7. At vero alia est dispositio proxima et 
intrinseca cum infusione gratiae quando homo justificatur extra 
sacramentum. Et de hac universaliter dicit divus Thomas quod 
justificatio cum illa dispositione fit in instanti, sive praecesserit 
alia dispositio, sive non; quamvis ut in plurimum et regulariter 
loquendo semper praecedat alia dispositio. 

Nota tertio documentum illud divi Thomae: “Deus ad hoc quod 
gratiam infundat animae non requirit aliquam dispositionem nisi 
quam ipse facit." Et idem dixit supra q. 112, a. 2 ad tertium, 
quod “nulla praeparatio exigitur quam ipse non faciat". Ubi 
observandum est quam aliena sit a veritate sententia illa quae 
solam moralem efficaciam agnoscit in divina motione respectu 
consensus liberi arbitrii. Nam secundum illam, aequalis est dispo- 
sitio physica quam Deus physice facit in eo qui non convertitur 
et in eo qui convertitur. Ergo requiritur alia physica disposi- 
tio in libero arbitrio illius qui convertitur, videlicet consensus 
actualis liberi arbitrii. Quem Deus ut auctor gratiae, secundum 
illam sententiam, non facit physice et realiter, sed dumtaxat mo- 
raliter, quia dat opportuno tempore dispositionem illam physicam 
aequalem quando praescivit Petrum habiturum esse consensum ex 
proprietate sui liberi arbitrii in talibus circumstantiis constituti; 
ac proinde respectu illius effectus singularis, scilicet boni usus 
liberi arbitrii, solus homo qui convertitur est causa physica et 


moralis, Deus autem est tantum causa moralis. 


ARTICULUS OCTAVUS 


Utrum gratiae infusio sit prima ordine inter ea quae requiruntur 


- ad justificationem im pii 


1. — Prima conclusio: Ordine naturae primum inter quatuor 
est gratiae infusio; secundum est motus liberi arbitrii in Deum; 
tertium motus ejusdem in peccatum ; quartum est remissio culpae. 


Secunda conclusio explicativa praecedentis, in solutione ad pri- 

mum: Ex parte mobilis, naturaliter recessus a termino praecedit 
accessum ad terminum. 

Tertia conclusio, ibidem: Ex parte vero agentis etiam ordine 
naturae contingit e converso, scilicet quod prius est consecutio 
termini ad quem quam discessio a termino a quo. 

Quarta conclusio, ad secundum: Motus liberi arbitrii naturae 
ordine praecedit consecutionem gratiae, sequitur autem gratiae 


infusionem. 


2.— Nota primo in hoc articulo quomodo sit intelligendum 
quod dicitur in concilio Tridentino, sess. 6, c. 7, quod sic incipit: 
“Hanc dispositionem consequitur justificatio, quae non est sola 
peccatorum remissio, sed interior renovatio et sanctitas per vo- 
luntariam susceptionem gratiae et donorum supematuralium.” 
Potest enim hoc intelligi dupliciter. Uno modo, quod concilium lo- 
quitur de dispositione antecedente prioritate temporis ipsam jus- 
tificationem, quae regulariter loquendo praecedit in eis qui con- 
vertuntur, postea vero in instanti justificationis est ordo illorum 
quatuor quae distinguit divus Thomas in articulo. Secundo potest 
intelligi etiam de dispositione proxima et ultima quae est in puncto 
justificationis. Et tunc verificabitur doctrina concilii, juxta se- 
cundam conclusionem quam notavimus in solutione ad primum: 
scilicet quod ex parte mobilis prius natura est recessus a termino 
a quo quam sit justificatio, quatenus est consecutio termini ad 
quem, scilicet justitiae rectificantis impium et remittentis peccata. 
Et ita intelligitur hanc dispositionem consequitur justificatio. 

Nota secundo in solutione- ad primum duas solutiones quae 
aequivalenter in idem redeunt et explicant conclusionem primam 
articuli. Ubi Cajetanus quasi quintum requisitum videtur agnosce- 
re, scilicet ipsam justificationem ut consequentem donum justitiae 
ad quod ordinabatur in ratione mutationis. Sed profecto clarius 
dicemus quod divus Thomas illa dua requisita, scilicet infusionem 
gratiae et remissionem culpae aliter nominat ex parte mobilis. 
Etenim infusionem gratiae vocat consecutionem gratiae ex parte 
mobilis; remissionem vero culpae, quae ex parte agentis erat con- 
summatio motus, appelát liberationem a culpa ex parte mobilis. 
Et hanc dicit esse prius ordine naturae quam consecutio gratiae 
ex parte mobilis. 

3.— Est dubium in hoc articulo: Utrum ipsemet motus liberi 
arbitrii, qui est effectus ab infusione gratiae procedens, possit esse 
dispositio ad gratiam recipiendam. 

Et ratio dubitandi est pro parte negativa. Quia gratia est cau- 
sa efficiens sive radicalis illius motus qui est dilectio Dei, qui est 
contritio. Ergo simpliciter loquendo ordine naturae est realiter 
prior quam ille motus. Nam causa efficiens prior est quam effectus 
illius. Nullo ergo modo potest intelligi quod dispositio sit prius 
quam existentia suae causae, etiam ordine naturae. 

4. — Propter hoc argumentum aliqui theologi ajunt quod dis- 
positio quae est contritio et dilectio dumtaxat est dispositio ad 
gratiam in genere causae moralis. Unde non est necesse quod 
praesupponatur in genere causae physicae, etiam materialis. Et 
putant quod Cajetanus hoc sentiat super istum articulum dum in- 
quit quod in justificatione operatur contritio tamquam dispositio 
ad gratiam non per modum naturae, sed per modum liberi arbitrii. 

5. — Sed profecto haec doctrina falsa est in se et contraria 
sententiae divi Thomae. Quoniam in concilio absolute dicitur quod 
poenitentia est dispositio ad gratiam. Ergo realiter in genere cau- 
sae materialis concurrit ex parte subjecti ad consecutionem gra- 
tiae. Deinde quia peccator realiter est indispositus ad recipiendam 
gratiam: ergo realiter et physice debet disponi ad recipiendam 
gratiam. Et cum contritio et dilectio Dei sit ejusdem ordinis cum 
gratia, consequitur quod non solum sit moralis, sed etiam physica 
dispositio realiter proportionata gratiae recipiendae. .Neque Ca- 
jetanus sentit contrarium cum inquit libere hominem disponi, et 
non per modum naturae. Voluit enim docere quod illa dispositio 
non est sicut dispositio ad formam ignis, quae tantum est natu- 
ralis, sine cognitione et consensu subjecti. Sed dispositio ad gra- 
tiam est insuper cum cognitione et libero consensu. Et ita homo 
per liberum arbitrium consentit quod disponatur a Deo tamquam 
a movente. 

Pro cujus intelligentia notandum est, ex divo Thoma q. 111, 
a. 2 ad quartum, quod eadem gratia est operans et coopérons re- 
spectu diversorum effectuum vel secundum modum operandi distin- 
ctum. Quod quidem etiam de gratia habituali intelligitur. Nam 
ipsa infusio gratiae habitualis respectu actionum liberi arbitrii 
quatenus meritoriae sunt vitae aeternae, dicitur gratia cooperans; 

et eadem infusio gratiae habitualis respectu duplicis motus liberi 
arbitrii in Deum et in peccatum quatenus est dispositio necessaria 
ad terminum intentum ab agente, est gratia operans remissionem 
peccatorum. Ita docuit divus Thomas ubi supra quod dicitur gra- 
tia operans quatenus justificat hominem. Et Cajetanus optime 
illic explicat. Quando igitur ipsa gratia consideratur ut cooperans, 
jam intelligitur ut forma habitualis per quam homo constituitur in 
actu primo ut mereatur per actum liberum vitam aeternam. Quan- 
do vero consideratur infusio gratiae ut operantis, time homo con- 
sideratur ut actualiter motus et dispositus physice a solo Deo. 
A se autem tantum moraliter disponitur dum libere consentit Deo 
moventi. Itaque idem motus liberi arbitrii est dispositio physica 
subjecti ad consecutionem gratiae, et etiam moralis. Sed tamen 
ut est physica dispositio, a solo Deo est effective. Ut autem est 
moralis dispositio, est ab utroque, scilicet a Deo et a libero arbi- 
trio. Neque tamen negamus actionem illam dilectionis et contri- 
tionis physice a libero arbitrio proficisci tamquam a causa effi- 
cienti; sunt enim actiones vitales. Sed tamen dum considerantur 
illae actiones ut sunt dispositio proportionata ad recipiendam gra- 
tiam, a solo Deo fiunt ut a causa physice efficiente et disponente 
ad formam ut assimilet sibi hominem per gratiam habitualem. Et 
ratio est quia solus Deus est in actu Deus, ut possit efficere deos 
per participationem gratiae. Quare ad illum solum pertinet dispo- 
nere subjectum effective physice; ad hominem autem pertinet se 
disponere moraliter, libere consentiendo Deo moventi. 

6. — Ex dictis sequitur quod in instanti justificationis contri- 
tio et dilectio et actus spei et fidei, si considerentur ut dispositio- 
nes ad consecutionem gratiae ex parte mobilis, non intelliguntur 
ab habitibus gratiae et virtutum proficisci, sed ab intellectu et 
voluntate, cum actuali auxilio Dei elevante illas potentias aliqua 
qualitate per modum transeuntis indita. Utrum autem illa qualitas 
distinguatur tamquam res a re ab habitibus infusis a Deo in illo 
instanti, disputant theologi. Sed ego existimo sola ratione formali- 
ter distingui. Etenim quatenus est dispositio in fieri respectu mo- 
bilis non intelliguntur illi actus procedere ab habitibus, sed po- 
tius intelliguntur ut via ad formam gratiae habitualis adquiren- 
dam, et reliquas virtutes etiam adquirendas quae consequuntur 
gratiam. At vero quatenus illi actus considerantur in facto esse, 

jam considerantur ut ab habitibus, et sunt meritorii vitae aeter- 
nae. Itaque eadem qualitas est actuale auxilium constituens po- 
tentiam in actu primo ut eliciat actum prout est dispositio, et etiam 
est ipsemet habitus quatenus illi actus sunt a gratia coopérante. 
Et habent rationem, meriti quod praesupponit gratia. 

Et probatur ista doctrina. Quia illi actus ex parte objecti, sive 
considerentur ut dispositiones ad formam, sive ut procedentes ab 
illa, sunt ejusdem speciei; siquidem habent idem objectum formale. 
Ergo principium proportionatum illorum actuum est ejusdem spe- 
ciei, quamvis differant secundum perfectum et imperfectum, quem- 
admodum calefactio et calor et albefactio et albedo. 

Ex dictis sequitur non esse factibile quod aliqua potentia vi- 
talis eliciat actum per solam extrinsecam motionem Dei, absque 
eo quod ponatur in ipsa potentia aliqua qualitas qua proportione- 
tur cum effectu vitali. Et ratio est quia principium actionis vitalis 
non concurrit instrumentaliter, sed ut vera causa, nam illa actio 
attribuitur operanti ut quod operatur. 

7. — Ad argumentum pro parte negativa respondetur cum divo 
Thoma ad secundum quod idem motus ordine naturae praecedit 
consecutionem gratiae ex parte mobilis, et sequitur gratiae infu- 


sionem ex parte agentis. 


ARTICULUS NONUS 


Utrum justificatio impii sit maximum opus Dei 


Prima conclusio: Ex parte modi operandi, creatio est majus 
opus quam justificatio impii. Ratio est quia iste modus operandi 
est ex nihilo producere, nulla praesupposita materia tamquam sub- 
jecto mutationis. 

Secunda conclusio: Ex parte rei productae, justificatio impii 
est maximum opus Dei. Et ratio est quia est elevatio creaturae ad 
participium et consortium divinitatis. 

Tertia conclusio: Absolute loquendo de magnitudine, donum 
gloriae est majus quam donum gratiae justificantis impium. Ratio 
est quia illud donum est consummatio et perfectio gratiae. 


Quarta conclusio: Si loquamur de magnitudine secundum pro- 

portionem subjecti et per com parationem ad subjectum, majus est 
donum gratiae justificantis impium. Ratio est quia magis distat 
impius a gratiae beneficio, quam justus a gloria cui jam est pro- 
portionatus per gratiam; quemadmodum granus sinapis dicitur 
magnus, et mons dicitur parvus propter magnitudinem proportio- 
nabilem cum subjecto. 

Circa secundam conclusionem nota quod, si glorificatio consi- 
deretur seclusa gratia justificante, ut v. g., si peccator videret 
Deum, non esset absolute loquendo majus donum, quia melior 
esset justus per gratiam quam peccator videns Deum. Unde con- 


clusio intelligitur supposita gratia. 


ARTICULUS DECIMUS 


Utrum justificatio impii sit opus miraculosum 


Prima conclusio: Omnia opera quae a solo Deo fieri possunt 
sunt simpliciter mira quasi habentia causam occultam. 

Secunda conclusio: Quando forma inducta est supra natura- 
.lem potentiam talis materiae est etiam opus miraculosum. Sed 
quantum ad hoc justificatio im pii non est opus miraculosum. Ratio 
est quoniam anima naturaliter est capax gratiae. 

Tertia conclusio: Quando aliquod opus fit praeter consuetum 
ordinem etmodium, est miraculosum. Et isto modo justificatio impii 
aliquando est miraculosa, qualis fuit in conversione divi Pauli. 

Contra secundam conclusionem est argumentum. Nam si mi- 
raculum est, ut ait divus Thomas, quando forma inducta est su- 
pra naturalem potentiam talis materiae, sicut in suscitatione mor- 
tui, vita est supra naturalem potentiam talis corporis, sequitur 
quod etiam in suscitatione peccatoris mortui propter peccatum, 
vita sit supra naturalem potentiam talis hominis; ac proinde ex 
hoc titulo erit miraculum justificatio impii. Probo consequentiam. 
Nam si ratio divi Thomae procedit, ut necesse est procedere suppo- 
sita conditione talis materiae ut talis est, scilicet quatenus est 
corpus mortuum, etiam quod peccator resuscitetur ad vitam gra- 
tiae est supra naturalem potentiam illius ut talis est, scilicet ut 
mortuus per peccatum. Quod autem divus Thomas ita loquatur 

cum illa conditione manifestum est quia corpus ut accipitur pro 
ipsa materia secundum se habet naturalem potentiam ad animam 
sicut ad omnem formam. 

Respondetur nihilominus negando consequentiam. Et ratio 
differentiae est quia corpus semel mortuum non habet naturalem 
potentiam ad eamdem animam, ita ut idem homo iterum vivat 
naturaliter. At vero per peccatum non destruitur naturalis ca- 
pacitas animae ut iterum vivat per gratiam. Quod autem idem 
homo numero reparari non possit per naturam, probatur. Quia 
hic homo quantum ad naturaliter fieri, pendet ab hoc tempore et 
instanti et his dispositionibus, quae omnia secundum cursum na- 
turae repeti non possunt. 

Unde ad argumentum respondetur quod, quamvis materia pri- 
ma de se sit indifferens ad omnem differentiam formae substan- 
tialis generabilis, tamen respectu hujus vel illius formae singula- 
ris dependet ejus naturalis potentia a praedictis conditionibus sin- 
gularibus. Et quia illae conditiones naturaliter repeti non possunt, 
ideo semper est miraculosa reparatio ejusdem individui. 

Nota in hoc articulo quod inter miracula quaedam dicuntur 
signa protestantia omnipotentiam Dei supra naturam totius uni- 
versi; et haec sunt sensibilia quae ordinantur a Deo ut homines 
credant invisibilia mirabilia Dei quae per evangelium proponuntur 
credenda hominibus. Et talia signa, ut inquit Apostolus, dantur 
infidelibus, non fidelibus, qui habent testimonium Dei majus intra 
se. Advertimus ergo quod neque justificatio impii, neque conver- 
sio panis in corpus Christi, neque incarnatio Verbi divini sunt 
signa miraculosa ; sed fidelibus sunt opera Dei maxime miraculosa. 


QUAESTIO CENTESIMADECIMAQUARTA 


De merito 


ARTICULUS PRIMUS 


Utrum homo possit aliquid mereri a Deo 


1. — Prima conclusio: In iis, id est, inter eos inter quos est 
simpliciter justum, est etiam simpliciter ratio meriti et mercedis. 

Secunda conclusio: Quamvis non possit esse simpliciter meri- 
tum inter iilos inter quos non est simpliciter justum, potest ta- 
men esse meritum secundum quid, inquantum salvatur ibi justi- 
tiae ratio, sicut filius meretur aliquid a patre et servus a domino. 
Et hoc modo potest homo mereri aliquid a Deo. 

Tertia conclusio: Meritum hominis apud Deum esse non po- 
test nisi secundum praesuppositionem divinae ordinationis. 

Quarta conclusio, ad primum: Homo inquantum propria vo- 

luntate, hoc est libero arbitrio facit quod debet, meretur. 

Quinta conclusio, ad secundum: Meremur aliquid a Deo non 
quia nostris operibus aliquid ei accrescat, sed inquantium propter 
ejus gloriam operamur. 

Sexta conclusio, ad tertium: Ex nostra operatione meritoria 
non efficitur Deus simpliciter debitor nobis, sed sibi ipsi inquan- 
tum debitum est ut sua ordinatio im pleatur. Ratio hujus conclusio- 
nis est tertia conclusio articuli. 


2. — Notandum est primo in hoc articulo quod divus Thomas 
explicat rationem meriti in communi, abstrahendo a bona opera- 
tione facta ex viribus naturae aut virtute gratiae. Quomodolibet 


enim fiat, eadem est ratio proportionabilis in merito ex viribus 

naturae et in merito ex virtute gratiae quantum ad hoc quod 
nullum meritum potest simpliciter habere rationem justi apud 
Deum, sicut non potest esse simpliciter aequalitas inter Deum et 
creaturas. Nihilominus insinuat divus Thomas duplicem ratio- 
nem meriti apud Deum, utramque imperfectam, scilicet ut filius 
meretur apud patrem, et servus apud dominum. Sed hic secundus 
modus bene convenit merito hominis ex viribus naturae, non 
autem prior ille modus. Sed merito qui procedit ex virtute gratiae 
uterque modus convenit, quia per gratiam sunt homines £lii ge- 
niti a Deo in similitudinem divinae naturae, quamvis non cum 
aequalitate. Et propterea non sumus filii naturales, sed adoptivi 
adoptione intrinseca, quae nos facit dignos dignitate ejusdem 
ordinis cum Deo ad consecutionem visionis Dei sicuti est. Cui 
consonat illud 7 Joan., 3 (v. 2) : Nunc filii Dei sumus; sed nondum 
apparuit quid erimus. Scimus autem quoniam cum apparuerit, si- 
miles ei erimus, quoniam videbimus eum sicuti est. 

Nota secundo de nomine merito, quod ejus primaeva et pro- 
priissima significatio et acceptio est, ut significet et accipiatur 
pro jure quod adquirit aliquis ex propria operatione libera et stu- 
diosa. Sed hinc statim derivatum est nomen apud philosophos et 
theologos pro ipsamet operatione in qua fundatur illud jus ad ad- 
quirendam et obtinendam mercedem. Et in hac acceptione accipi- 
tur in tota ista materia hujus quaestionis. Sed in ista significatio- 
ne derivatum est nomen ut largo modo accipiatur pro qualibet 
condignitate ad aliquid habendum, sive in bonam, sive in malam 
partem. Et ita dicimus virum bonum et sapientem mereri episco- 
patum, er dicimus etiam equum egregium mereri duo millia duca- 
torum. Similiter dicimus impium mereri mortem. Immo etiam 
extenditur ad aliquam aequalitatem consecutam dumtaxat ex di- 
vina ordinatione, absque aliquo jure consecuto ex bona ordina- 
tione. Et ita dixit divus Gregorius in Benedictione cerei paschalis : 
“O felix culpa quae talem ac tantum meruit habere redemptorem." 

Ex dictis etiam sequitur quomodo sit intelligendum quando 
dicimus, quod pueri baptizati merentur vitam aeternam. Est enim 
sensus quod digni sunt vita aeterna per gratiam receptam a Christo 
et ejus meritis. Nunc autem loquimur de merito prout est propria 
operatio ejus qui meretur. 


Denique adverte quod aliquando meritum accipitur pro ipsa 

mercede et praemio in significatione propria, passive tamen ac- 
cepto termino, quod vulgo dicimus “lo merecido”. Et ita accipitur 
apud Terentium in Phormione: Nihil suave meritum est mihi; id 
est, nulla merces suavis accessit mihi ex mea diligentia. Et in 
hoc sensu dixit divus Clemens in epistola ad Jacobum fratrem 
Domini, futurum saeculum est tempus meritorium (1). 

Colligamus igitur diffinitionem et quod quid est prout hic a 
nobis disputandum est de illo, et dicimus quod meritum, est ope- 
ratio libera et bona moraliter ex qua adquiritur jus ad mercedem, 
praesupposita divina ordinatione. Haec diffinitio datur de merito 
apud Deum, qui redditurus est mercedem. Ex qua diffinitione plu- 
rimas conditiones necessarias ad rationem hujusmodi meriti aliqui 
colligunt. Prima est quod sit actus liber; secunda quod sit bonus; 
tertia quod exhibeatur in obsequium praemiatoris Dei; quarta 
quod sit ab homine qui est in statu merendi; quinta, quam ponit 
divus Thomas, quod ex divina ordinatione ordinetur ut per illud 
consequatur homo quasi mercedem id ad quod Deus ei virtutem 
deputavit operandi. 


3. — Est dubium pro examinatione diffinitionis: Utrum omnes 
istae conditiones sint necessariae ad rationem meriti. 

Et respondetur resolutorie. Sit prima conclusio: /lla prima 
conditio est tam intrinseca merito, quod est genus ad bonam ope- 
rationem et malam. Ista conclusio est communis consensio philo- 
sophorum et theologorum. 

Nihilominus Petrus de Alliaco et Holcot in 1 Sent., d. 17 pu- 
tant libertatem non esse necessariam ad meritum. Et probant. 
Primo, quia Christus Dominus habuit actum caritatis Dei per 
quem meritus est nobis remissionem peccatorum; et tamen ille 
actus non erat liber: ergo. Probatur minor, quia ille actus ex 
necessitate sequitur visionem beatificam: ergo non erat liber. 

Et confirmant. Quia Christo fuit impositum praeceptum mo- 
riendi; sed ille non poterat non adimplere praeceptum, quia alias 
potuisset peccare: ergo non habuit libertatem in adimpletione 
praecepti, sicut non erat indifferens ad implendum vel non im- 
plendum. Nihilominus in eadem dist. et in dist. sequenti et in 3 


(1) Ps.-Oliemkns, Bpist. prima ad Jac. fratrem Domini. in fine. MG 1. 484. 

Sent., d. 18 omnes doctores tenent oppositam sententiam, quae 
quidem plurimis testimoniis sanctorum et philosophorum et sa- 
crarum litterarum confirmari poterat. De quibus vide Decanum 
Lovaniensem in art. 6 et 7 Contra Lutherum, et Castro, De haere- 
sibus, verbo “Meritum”. Et probatur. Quia in sacris litteris pro- 
mittitur praemium volentibus servare mandata, et supplicium prae- 
dicitur nolentibus servare. At vero si homo non libere operaretur 
bonum, frustra essent promissiones et comminationes. 

4. — Ad argumentum vero in oppositum respondent aliqui quod 
in Christo fuit duplex actus caritatis. Unus qui sequebatur ex vi- 
sione beatifica, et hic erat necessarius et connaturalis visioni. Al- 
ter qui sequebatur scientiam infusam, et hic erat liber. Sed pro- 
fecto haec solutio nunquam mihi placuit. Primo quidem quia po- 
nit in eodem subjecto duo accidentia ejusdem speciei distincta nu- 
mero. Et probatur. Quia caritas et actus caritatis specificantur 
ex objecto. Sed habent idem objectum, scilicet summum bonum 
prout est in se, ut docet divus Thomas 2. 2, q. 23. Unde et caritas 
viatoris est ejusdem speciei cum caritate beatorum. Deinde di- 
versitas cognitionis intellectualis non est sufficiens diversificare 
actum caritatis: ergo cognitio per scientiam infusam non multi- 
plicabat actum caritatis. Antecedens probatur, quia diversitas 
cognitionis non facit aliquam differentiam in objecto caritatis. 
Neque per scientiam infusam erat Christus Dominus viator ; siqui- 
dem haec perseverat in caelo apud ipsum. Commodius ergo vide- 
tur dicendum quod, cum caritas infusa sit quaedam participatio 
divinae caritatis cui assimilatur homo maxime in patria, et quem- 
admodum dilectio Dei qua seipsum amat est naturalis respectu 
sui neque libera, nihilominus idem actus dilectionis est liberrimus 
respectu existentiae creaturarum. Sic igitur caritas Christi po- 
tuit habere actum liberum respectu creaturarum, qui tamen esset 
necessarius respectu summi boni quo fruebatur ex lumine gloriae. 

Ad confirmationem respondetur pro nunc quod praeceptum su- 
perveniens non destruit rationem libertatis in actu qui alias erat 
liber. Et ratio est quia praeceptum est aliquid extrinsecum actio- 
ni liberae: ergo non potest ejus libertatem immutare. Quod autem 
Christus Dominus non potuerit peccare, multo minus destruit 
libertatem, sed potius illam perficit ut non possit deficere. De 
qua re longa nos disputatio exspectat in secundo tractatu. 

5. — Secunda conclusio: Neccesaria est etiam secunda illa con- 
ditio ad propriam rationem meriti. Et probatur. Quia proprie lo- 
quendo merces distinguitur a supplicio, nam hoc dicitur respectu 
malae operationis; merces autem dicitur respectu bonae operatio- 
nis. Retributio vero genus est ad supplicium et mercedem. Et 
confirmatur. Quia merces quae est ex Deo includit rationem laudis 
et gloriae et dicitur proprie praemium. 

6. — Tertia conclusio: Superflua est illa tertia conditio ad ra- 
tionem meriti apud Deum. Nam etsi apud homines inter quos est 
justum et aequale simpliciter sit necessaria conditio quod bonum 
opus fiat ab illo qui meretur in obsequium vel utilitatem alterius 
apud quem meretur, immo quod fiat ex pacto expresso utriusque, 
tamen apud Deum non est necessaria ista conditio. Ratio est quia 
eo ipso quod actus est bonus moraliter, exercetur in honorem Dei 
auctoris naturae rationalis et omnis actionis conformis rationi. 
Unde ad Deum pertinet retribuere dignam mercedem tali operi, 
ut ostendit divus Thomas supra q. 21, a. 4, qui legendus est pro 
intelligentia hujus materiae. Non enim est opus ad meritum apud 
Deum quod homo expresse referat actionem bonam moralem in 
Deum; sed ipsa actio bona statim virtualiter et moraliter eo ipso 
quod fit, refertur virtualiter in Deum auctorem naturae rationalis. 
Si autem operans non fuerit alias aversus a Deo, sed conversus ad 
illum ut ad ultimum finem, etiam ipse virtualiter refert illud opus 
in Deum, et reportabit condignam mercedem si statim moriatur. 

7. — Quarta conclusio: Superflua est etiam illa quarta condi- 
tio, quod operans sit in statu merendi. Quamvis enim verum sit, 
tamen hoc includitur in illa conditione quam quinto loco posuimus 
ex divo Thoma, scilicet quod meritum apud Deum praesupponit 
divinam ordinationem. Etenim divina ordinatio extendit se ad 
bonas operationes quae fiunt in praesenti vita mortali, ante quam 
perveniat homo ad terminum retributionis. Et propterea angeli 
neque beati merentur augmentum gratiae vel gloriae essentialis 
per multas operationes liberas quas exercent in gloriam Dei et 
salutem nostram, ut dicitur de angelis ad Hebr., cap. 1 (v. 14): 
Omnes sunt administratorii spiritus, in ministerium misi propter 
eos qui hereditatem capiunt salutis. Dixi quod non merentur 
augmentum praemii essentialis, quoniam divus Thomas docet quod 


merentur augmentum praemii accidentalis, quoniam est gaudium 

de bono creato propter custodiam quam exercent erga homines. 

8. — Sed quaeret aliquis an haec ordinatio divina quam prae- 
supponit ratio humani meriti, includat aliquam promissionem vo- 
luntariam Dei. 

Respondetur quod duplex est ordinatio divina. Altera rerum 
quae sunt intra limites naturae rationalis, v. g., inter bonum opus 
morale commensuratum naturali lege, et inter praemium ejus 
naturale. Et in hujusmodi non requiritur expressa divina pro- 
missio ad rationem meriti, sed sufficit dictamen luminis naturalis, 
quod quidem dictat illud opus esse conforme rationi. Et potest 
etiam accedere discursus naturalis ex lumine naturali, quo con- 
cluditur esse retributionem bonorum et malorum in alia vita. Unde 
multi philosophi scripserunt plurima de finibus bonorum et malo- 
rum. Verumtamen iste discursus non est necessarius ad rationem 
meriti naturalis. Nam divus Thomas supra, q. 21, a. 3 demonstrat 
eo ipso quo opus est bonum moraliter, habere rationem laudabilis 
et meriti apud Deum. Altera est divina ordinatio inter meritum ex 
gratia et praemium supernaturalis ordinis. Et ad rationem hujus 
meriti necessaria est de facto divina promissio et expressa, juxta 
illud Apostoli ad Hebr., ll (v. 6) : Accedentem ad Deum oportet 
credere quia est, et quod inquirentibus se remunerator est. Et 
confirmatur ex diffinitione fidei data ibidem ab Apostolo. Est enim 
fides sperandarum substantia rerum, argumentum non apparen- 
tium. Ergo de facto requiritur praedicta promissio, quoniam alias 
nemo potest sperare firmiter quod ratione naturali cognosci non 
valet. Igitur si spes vitae aeternae necessaria est de facto, erit 
etiam necessaria promissio Dei revelantis tale praemium. Qua- 
propter Deum esse glorificatorem est articulus septimus divinita- 
tis. Et denique sacra scriptura plena est divinis promissionibus, 
v. g. Jac. (1, 12) : Beatus vir qui suffert tentationem, etc., quo- 
niam accipiet coronam vitae, quam repromisit Deus diligentibus 
eum. Item Apoc., 2 (v. 7) : Vincenti dabo edere de ligno vitae; et 
cap. 3 (v. 12) : Qui vicerit, faciam eum columnam in templo Dei. 
Et Christus Dominus Luc., 22 (w.29-30) : Ego dispono vobis sicut 
disposuit m ihi Pater, etc., ut edatis et bibatis super mensam meam 
in regno Dei. Et Matth., 5 (v. 3) expresse promittit regnum caelo- 
rum et visionem beatificam pauperibus spiritu et mundis corde. 


9. — Sit quinta conclusio: Opera bona ex gratia et caritate 

facta de se habent condignitatem cum tali praemio, supposita 
dumtaxat divina ordinatione. Quam divus Thomas explicat in ar- 
ticulo dum inquit, quod non potest esse justitia hominis ad Deum 
secundum absolutam aequalitatem, sed secundum proportionem 
quamdam. Et explicans in quo consistat ista proportio ait, “in- 
quantum uterque operatur secundum modum suum. Modus autem 
et mensura humanae virtutis homini est a Deo. Et ideo meritum 
hominis apud Deum esse non potest, nisi secundum propositum 
divinae ordinationis, scilicet ut id homo consequatur a Deo per 
suam operationem, quasi mercedem, ad quod Deus ei virtus ope- 
randi deputavit". 

Ex qua doctrina sequitur quod, absque divina promissione ex- 
pressa, poterat esse meritum vitae aeternae. Et tunc in tali casu 
praemiarentur supernaturali praemio, quod non cognoverunt ho- 
mines ex divina revelatione. Quemadmodum si in puris naturali- 
bus crearetur homo, et faceret aliquod bonum opus morale, et sta- 
tim moreretur, praemiaretur ille homo naturali praemio ab aucto- 
re naturae. Quemadmodum etiam modo de facto multi qui non 
cognoverunt poenas inferni futuras, incurrunt illas. Cum igitur 
Deus dicatur et sit promptior ad praemiandum quam ad punien- 
dum, similiter praemiaret bona opera facta ex gratia secundum 
condignitatem et proportionem quam de se haberent respectu vi- 
tae aeternae. 

Ista conclusio plane intelligitur de merito apud Deum. Nam 
inter homines, ad rationem mercedis et meriti requiritur expres- 
sum pactum vel expressa promissio. Et ratio hujus differentiae 
est quia, cum Deus sit ultimus finis propter cujus gloriam omnia 
bona fiunt, et simul etiam sit gubernator totius universi, praeser- 
tim naturae intellectualis, quae operatur per liberum arbitrium, 
non opus est nova et expressa promissione aut pacto ad hoc quod 
bonae operationes liberi arbitrii habeant rationem meriti apud 
Deum, quoniam ipsae actiones natura sua ordinantur ab ipso Deo 
ad ultimum finem, vel naturalem, vel supernaturalem, consequen- 


dum a creatura rationali. 


10. — Est secundum dubium: Utrum positis omnibus requisi- 
tis ad meritum apud Deum, sit dicendum esse meritum simpliciter 


et absolute loquendo. 

Et pro parte negativa facit id quod divus Thomas ait in ar- 
ticulo: *In quibus est justum secundum quid, et non simpliciter, 
in his etiam non simpliciter est ratio meriti, sed secundum quid." 

Sed ex alia parte videtur esse communis modus loquendi theo- 
logorum et sacrarum litterarum quo asseritur sine addito aliquo, 
sed simpliciter loquendo quod justus per bona opera quae facit 
ex gratia meretur vitam aeternam et meretur augmentum gloriae. 
Et ita etiam loquitur concilium Tridentinum in illa sess. 6 de 
justificatione, et Apostolus ad Tim., II (cap. 4, v. 8) : Reposita est 
mihi corona justitiae quam reddet mihi Dominus in illa die justus 
judex. Totus populus Christianus ita loquitur absque aliquo addito, 
quod venturus est judicare et reddere unicuique secundum ope- 
ra sua. 

11. — Pro intelligentia hujus dubii observandum est quod Pe- 
lagius et Lutherus per duo extrema erraverunt. Ille etenim per 
operationem liberi arbitrii ex viribus naturae ajebat hominem me- 
reri et gratiam et gloriam; Lutherus vero negabat omne meritum: 
tum quia negabat liberum arbitrium esse in hominibus, sed omnia 
fieri in nobis a solo Deo, tam bona quam mala, propter efficaciam 
divinae causalitatis; tum etiam quia peccatum nunquam delebatur 
in nobis, sed dicebatur remitti et condonari per solam extrinsecam 
non imputationem ob justitiam et merita Christi, a cujus justitia 
et gratia denominabamur justi ab extrinseco, sicut columna dici- 
tur mihi dextra. Sed Pelagius etiamsi poneret meritum ex viribus 
naturae liberi arbitrii, non tamen eo ipso negabat gratiam et mi- 
sericordiam Dei factam hominibus in eo quod dedit illis liberum 
arbitrium, et perpetuo conservat, et concurrit cum illis ad opera- 
tiones liberas tamquam auctor naturae, concursu quodam gene- 
rali. Et secundum hanc doctrinam, non negabat ille imperfectio- 
nem meriti apud Deum, siquidem fundabatur in illa gratia et mi- 
sericordia Dei, qui dabat talem virtutem operandi hominibus et 
conservabat illam. Unde necessario sequitur quod non sit justum 
simpliciter inter meritum hominis et mercedem Dei propter ratio- 
nem divi Thomae, quae pariter procedit in operationibus bonis 
moralibus, et in operationibus ex fide et gratia. Omnes enim illas 
operationes ex ordinatione Dei, qui dat virtutem operandi, ait 
divus Thomas, habere aliquam rationem meriti et justitiae. Ve- 
rumtamen Lutherus meo judicio impius erravit et turpius. Nam 

si prima ejus ratio aliquid concluderet, etiam efficeret in Christo 
Domino non fuisse liberum arbitrium humanum, ac proinde neque 
meritum. Probatur sequela. Quia non minus efficaciter et fortiter 
movebat Deus animam illam sanctissimam Christi ad bonas ope- 
rationes, immo magis quam alios justos ac proinde neque homines 
poterant denominari justi a meritis Christi ab extrinseco. 

12. — Hoc supposito, respondeo ad dubium: Meritum hom inis 
justi apud Deum est meritum proprie, quamvis imperfectum. Pro- 
batur. Quia proprie meritum consistit in operatione bona et libera 
unde adquiritur aliquod jus ad mercedem. Et quamvis jus quod 
adquiritur non sit inter aequales, tamen non propterea dicitur 
meritum aut jus metaphoricum. Sed dicitur imperfectum quate- 
nus deficit ab aequalitate inter operantem et praemiantem. Non 
tamen deficit ab aequalitate inter rem et rem, id est inter condigni- 
tatem et proportionem ipsius operationis bonae cum praemio, us- 
que -adeo ut praemium illud sit debitum simpliciter et perfecte 
tali merito, quamvis ipse praemiaturus non sit debitor proprie lo- 
quendo ipsi creaturae. Et hoc est quod dicit divus Thomas in 
solutione ad tertium, quod nostris operibus non efficitur debitor 
nobis, sed sibi ipsi. Esse autem debitorem sibi metaphorice dici- 
tur. Hoc est etiam quod docet divus Augustinus illo communi pro- 
loquio, reddis debita nulli debes. 

13.— Secunda conclusio: /n communi locutione catholicorum, 
simpliciter et absolute loquendo, asserendum est bona opera justi 
esse meritoria vitae aeternae apud Deum. Tum quia est propria 

lo meriti, quamvis non plena secundum rationem justitiae com- 

utativae; semper enim catholici praesupponunt divinam illam 
rdinationem factam ex misericordia et gratia Dei, et quod ipse 
est Dominus absolutus tam meritorum quam praemiorum, neque 
obligari potest ad alterum. Tum etiam quia per hunc modum lo- 
quendi detestamur errorem lutheranorum. 

ARTICULUS SECUNDUS 


Utrum aliquis sine gratia possit mereri vitam aeternam 


1. — Conciusio est negativa. Quam probat divus Thomas in 
statu naturae integrae unica ratione; in statu vero naturae lapsae 
duabus. 

Circa istum articulum nota primo cum Cajetano, quod non 
possumus arguere divum Thomam de superfluitate propterea quod 
in q. 109, a. 5 posuit eumdem titulum, utrum homo possit mereri 
sine gratia vitam aeternam. Et ratio est quia non inconvenit quod 
diversis considerationibus in diversis locis eadem quaestio tracte- 
tur. Atque ita in illo articulo quinto agebatur de necessitate gra- 
tiae in ordine ad meritum tamquam ad finem ; hic autem agitur 
de merito tamquam de quodam effectu principali gratiae. Et dein- 
de divus Thomas in hoc articulo differentem considerationem fa- 
cit in quibusdam, ut patebit legenti utrumque articulum. 

Deinde nota secundo in responsione ad tertium argumentum, 
cum Cajetano, circa illud, quod “homo non potest mereri ab alio 
homine quem prius offendit, nisi ei satisfaciens reconcilietur”. 
Videtur enim hoc esse falsum. Nam si Joannes offendit Petrum 
contumelia, et postea videns filium Petri invasum a latronibus 
liberat eum cum periculo propriae vitae, meretur apud Petrum, 
etiamsi non reconcilietur illi. 

Secundo, si aliquis laboret in vinea Petri, quem affecit contu- 
melia, merebitur apud illum mercedem sui laboris, sicut alii mer- 
cenarii conducti. Ergo falsa est doctrina divi Thomae. 

2. — Ad primum respondet Cajetanus, quod non est necessa- 
rium quod prius tempore Joannes reconcilietur Petro quam quod 
mereatur apud illum; sed sufficit quod prius natura intelligatur 
satisfacere quam mereri eadem operatione qua defendit filium Pe- 
tri; quemadmodum etiam erga Deum, contritio meritoria est vitae 
aeternae, et tamen prius natura intelligitur esse quaedam satis- 
factio et recompensatio pro offensa. 

Ad secundum vero argumentum non videtur mihi Qajetanum 
satisfacere. Ait enim “quod quia offensa pro tanto excludit meri- 
tum pro quanto excludit debitum mercedis", ab offensa non pur- 

gatur per sequens servitium, neque merebitur mercedem; sed ser- 
vitium illus per modum solutionis debiti satisfacit in toto vel in 
parte. Sed profecto melior est secunda solutio, quod divus Tho- 
mas loquitur tantum de merito apud amicum ut amicus est, et 
apud patrem ut pater est, apud quos offensos nullam habet ratio- 
nem satisfactionis aut meriti opus aliquod servile, qualis est labor 
mercenarii in vinea.'Nam quamvis operarius mereatur mercedem 
sui laboris, tamen non est meritum apüd amicum offensum, sed est 
meritum ex justitia commutativa et pacto. Unde dominus vineae 
tenetur solvere ex justitia integram mercedem laboranti, neque 
poterit in toto neque in parte defraudare illum. 

3.— Est dubium principale in hoc articulo: Utrum conclusio 
divi Thomae mtelligenda sit non solum de potentia ordinaria, sic 
enim certa est secundum fidem, ut patet in concilio Arausicano 
can. 18 et Tridentino sess. 6, can. 2, et patet ex his quae dicta sunt 
supra q. 109; sed etiam de potentia absoluta, ita ut non sit facti- 
bile a Deo quod aliquis mereatur vitam aeternam sine gratia Dei. 

Scotus in 1, d. 17, q. 1, quem sequuntur alii theologi, ait posse 
hominem de potentia Dei absoluta mereri vitam aeternam per bona 
opera moralia facta absque aliquo dono supernatural!, sed dumta- 
xat ex ordinatione Dei extrinseca et acceptatione. Et probat. Pri- 
mo quia in humanis potest rex condere legem ut unus argenteus 
valeat decem millia ducatorum : ergo multo magis poterit Deus or- 
dinare ut bonum opus morale factum ex viribus naturae ratio- 
nalis valeat ut pretium vitae aeternae. 

4.— Secundo arguitur. Deus de facto elevat aquam ut pertin- 
gat ad causandam gratiam in anima. Ergo poterit elevare opus 
moraliter bonum ut mereatur vitam aeternam. 

5. — Cajetanus autem super istum articulum negat colligi ex 
titulo illius vel ex ratione divi Thomae conclusionem esse intelli- 
gendam de potentia Dei absoluta, ita ut sine gratia habituali non 
possit fieri a Deo quod aliquis mereatur vitam aeternam. Sed pro- 
fecto aliqua distinctione opus est. 

Notandum est primo quod aliud est Deum promittere alicui 
conditionaliter beatitudinem, si fecerit aliquod bonum opus mo- 
rale ex viribus naturae ; aliud vero est dicere quod tale opus dé se, 
etiam supposita tali promissione, sit meritorium beatitudinis vitae 
aeternae. Etenim ad promissionem sufficit sola voluntas Dei re- 

velata; ex qua sequitur quad, si homo fecerit illud opus, Deus 
conferet illi vitam aeternam. Quae consequentia fundatur in vera- 
citate et fidelitate Dei. Ceterum ad meritum proprie loquendo ne? 
cesse est quod interveniat ratio aliqualis justitiae secundum aequa- 
litatem proportionis meriti ad praemium, quae fundatur in ordi- 
natione divina, non solum extrinseca promissione, sed in ordina- 
tione divina quatenus dat homini virtutem operandi proportiona- 
biliter ad finem et praemium vitae aeternae. Itaque divina ordi- 
natio debet etiam accipi passive in operatione liberi arbitrii pro- 
cedente ex tali principio proportionato et ejusdem ordinis cum fine 
vitae aeternae. 

6. — Ex hac doctrina facilime respondetur ad quaestionem 
propositam. Et sit unica conclusio: Homo etiam de potentia ab- 
soluta Dei, sine gratia habituali vel sine aliquo auxilio supernatu- 
rali indito et constituente liberum arbitrium in actu primo, ut sit 
principium proportionatum operis quod sit ordinis supernaturalis, 
non potest proprie mereri vitam aeternam. In hac conclusione lo- 
quimur disjunctive quia, ut jam diximus q. 113, a. 2, non requiri- 
tur de potentia Dei absoluta gratia habitualis ad justificationem 
impii, ac proinde neque ad meritum vitae aeternae. Quod autem 
requiratur aliquod donum supernaturale ut liberum arbitrium sit 
principium proportionatum operis meritorii vitae aeternae, ratio 
prior divi Thomae in hoc articulo expresse docet, et ex diffinitione 
meriti proprie dicti plane colligitur. Debet enim esse tale opus, ut 
ex ipso adquiratur aliquod jus ad praemium. Sed deficit a ratione 
aequalitatis, quia fundamentum illius juris non est ex virtute libe- 
ri arbitrii, sed ex aliqua qualitate superaddita ex gratia Dei per 
quam constituitur proportionatum principium talis operationis me- 
ritoriae vitae aeternae. Si autem loquamur de merito largo modo, 
quatenus fundatur dumtaxat in extrinseca promissione et volun- 
tate Dei, absque eo quod conferat creaturae aliquam qualitatem 
quae dignificet operationem, erit meritum secundum quamdam 
congruitatem, quia congruum est et conveniens quod Deus adim- 
pleat quod promissit vel omnino extrinsece voluit ordinare. 

Haec doctrina multo magis explicabitur in articulo sequenti, 
ubi divus Thomas asserit condignitatem et aequalitatem inter ope- 
ra meritoria ex gratia et inter praemium vitae aeternae. 

7. — Ad primum argumentum Scoti respondetur negando con- 

sequentiam. Et ratio differentiae est quia pecunia non habet alium 
valorem in ratione pecuniae quam secundum taxationem extrinse- 
cam regis aut reipublicae. At vero opera propria meritoria habent 
valorem proportionatum intrinsece cum praemio vitae aeternae, 
quam proportionem facit intime Spiritus Sanctus, qui est pignus 
hereditatis nostrae. 

8. — Ad secundum argumentum nego consequentiam. Et ratio 
differentiae est evidens, quoniam aqua non est proprie causa gra- 
tiae, sed tantum instrumentum. Unde non oportet quod habeat 
aliquod principium formale proportionatum effectui. Hoc enim 
est incommunicabile, ut diximus q. 112. At vero respectu operis 
meritorii homo non est instrumentum sed causa principalis, et 
ideo simpliciter homo est qui meretur praemium vitae aeternae, 
quamvis effective solus Deus dat valorem operi meritorio, et solus 


ipse est causa physica luminis gloriae. 


ARTICULUS TERTIUS 


Utrum homo in gratia constitutus possit mereri vitam aeternam 


ex condigno 


1. —- Prima conclusio: Si considerentur opera nostra praecise 
secundum quod procedunt ex libero arbitrio, non sunt meritoria 
vitae aeternae ex condigno, sed solum ex congruitate. 


Secunda conclusio: Si autem loquamur de opere meritorio se- 


cundum quod procedit ex gratia Spiritus Sancti, sic est meritorium 


vitae aeternae ex condigno. 


2. — Nota primo circa primam conclusionem, quod divus Tho- 
mas de eodem opere quod procedit ex libero arbitrio et gratia fa- 
cit illam distinctionem secundum diversam considerationem, non 
praecisione negativa. Alias autem opus, quantumlibet bonum mo- 
raliter procedens a solo libero arbitrio, sive homo sit in peccato, 
sive in puris naturalibus, sive etiam in gratia, non est meritorium, 
nec quidem de.congruo vitae aeternae. Existens autem in gratia 
et referens illud opus bonum morale per caritatem in finem vitae 
aeternae, meretur de condigno vitam aeternam. 


Nota secundo cirCa secundam conclusionem quomodo divus 


Sto. Tomas - IU 31 

Thomas ex duplici capite tribuit valorem condignitatis meritis 
justorum respectu vitae aeternae. Primum et principale est virtus 
Spiritus Sancti moventis nos in vitam aeternam; secundum est 
subordinatum priori, scilicet ipsa gratia filiorum Dei, quae habet 
condignitatem radicalem respectu vitae aeternae, et ex ipsa ra- 
dice communicatur bonis operibus ex gratia procedentibus per ca- 
ritatem condignitas ad vitam aeternam ut ad praemium et coro- 
nam. Ipsi autem gratiae immediate non respondet vita aeterna 
ut praemium et corona, sed ut fructus ut hereditas filiorum Dei, 
quemadmodum respondet parvulis baptizatis. Neque mirum est 
quod meritis nostris ex motione Spiritus Sancti, qui unitur nobis 
per gratiam et operatur in nobis per caritatem, accedat condigni- 
tas valoris vitae aeternae. Siquidem operibus Christi Domini pro- 
cedentibus a libero arbitrio creato accessit valor infinitus in ra- 
tione meriti, non solum secundum condignitatem meritorum ad 
praemium, sed etiam secundum condignitatem de rigore justitiae 
ex parte operantis, quatenus Verbum divinum uniebatur hyposta- 
tice humanae naturae, per quam exercebantur illae operationes 
quantum ad substantiam operis. Sic igitur ratione unionis Spiri- 
tus Sancti, qui est in nobis per gratiam et operatur per caritatem, 
accedit valor nostris operibus ut fiant merita de condigno respectu 
vitae aeternae. 

Nota tertio quantum aberrent a doctrina divi Thomae et ve- 
ritate qui respectu vitae aeternae aliunde quaerunt valorem,bonis 
operibus quam ab Spiritu Sancto et motione ejus per gratiam 
actualem. Ajunt enim quod ex majori conatu liberi arbitrii, cum 
aequali auxilio et motione Spiritus Sancti, potest homo magis me- 
reri augmentum vitae aeternae, immo et vitam aeternam in justi- 
ficatione. De qua re plura dicemus in art. 8. 

3. — Denique examinandum est dubium breviter: an revera 
opera ex gratia proprie sint de condigno meritoria vitae aeternae. 

Gregorius Ariminensis in 1, d. 17, q. 1 negat merita sanctorum 
esse de condigno. Quem sequitur Albertus Pighius in Controversia 
secunda contra Lutherum, et Burgensis in Additionibus ad Psal- 
mum 31. Solet etiam citari Durandus pro ista sententia, sed reve- 
ra ille intelligit per meritum de condigno, meritum de rigore justi- 
tiae, quod non fundatur in misericordia erga operantem, quale fuit 


in Christo Domino. 

Argumenta Gregorii sunt: primum quia Deus non potest obli- 
gari ex justitia suae creaturae: ergo creatura non potest mereri 
de condigno apud Deum. Probatur consequentia, quia meritum de 
condigno importat rationem justitiae et aequalitatis. Ergo si ex 
una parte est justitia, ex altera etiam debet esse obligatio ex 
justitia. 

Secundum est quia merita nostra etiam ex gratia procedentia 
sunt omnino inaequalia et improportionata fini ultimo qui est Deus 
et praemium nostrum. Ergo non potest esse condignitas in metito 
respectu talis praemii. 

4. — Nihilominus communis sententia scholasticorum est quod 
opera bona sanctorum ex gratia procedentia sunt proprie merito- 
ria de condigno vitae aeternae. Quae sententia valde consona est 
cum doctrina fidei catholicae. Et probatur. Nam in sacris litteris 
asseritur praemium vitae aeternae reddendum esse justis ex justi- 
tia, ZI ad Tim., 4 (v. 8) : Reposita est mihi corona justitiae, quam 
reddet m ihi Dom inus in illa die justus judex. Et propterea appela- 
tur illud praemium merces quae redditur operariis ex justitia. Le- 
gimus etiam quod Deus reddet unicuique secundum opera sua 
(Rom ., 2, 6). Sed malis de justitia redditurus est poenas aeternas. 
Ergo etiam bonis retribuetur de justitia vitam aeternam. 

Et confirmatur ex illo 77 ad Thess. 1 (w. 5-7) : Ut digni ha- 
beamini in regno Dei, pro quo et patimini. Si tamen justum est 
apud Deum retribuere retributionem his qui tribulant vos; vobis 
autem requiem nobiscum in revelatione Dom ini nostri Jesu Christi, 
hoc est in die judicii. Ubi videtur Apostolus facere consequentiam 
quam fecimus et comparationem inter retributionem bonorum et 
malorum quantum ad condignitatem justitiae. Praeterea ope- 
ra procedentia ex gratia habent omnia requisita ad meritum de 
condigno, quia sunt proportionata intrinsece fini ultimo quod est 
praemium, et facta sunt cum directione ad illius consecutionem 
referente caritate. Ergo digne merentur vitam aeternam. 

5.— Ad primum argumentum respondetur ex dictis supra, 
q. Ill, a. 1 ad secundum, et in I parte, q. 21, quod repugnat Deo 
esse debitorem et obligatum ex justitia alicui creaturae. Et ratio 
est quod aliquis sit debitor alteri et obligetur ex justitia Oritur 
ex illo cui debetur; et ita ponit imperfectionem in debitore, et obli- 
gatur per quamdam subordinationem inferioritatis ad alterum. 

Cum igitur Deus sit semper dominus absolutus suae creaturae et 
omnium quae in ilia sunt, non potest obligari de justitia, quamvis 
possit esse redditor praemii justi debiti merito de condigno. Ita- 
que ipse Deus facit condignitatem inter meritum et praemium 
justum. Neque in hoc deterior est conditio creaturae rationalis 
bene operantis quam si Deus esset obligatus ex justitia commuta- 
tiva, quia non est minus firma promissio Dei ex fidelitate et vera- 
citate ipsius, quam si esset ex justitiae commutativae obligatione. 

'Sed ajunt qui oppositum sentiunt quod, supposita promissione 
Dei, non est inconveniens ponere in Deo justitiam commutativam, 
ex qua oritur obligatio Dei ad creaturam. 

Sed contra hoc est evidens argumentum. Quoniam attributa 
quae formaliter sunt in Deo, necesse est quod sint naturalia illi, 
neque dependentia aut consequentia ex aliquo voluntario et libero. 
Sed promissio Dei est voluntaria, et praesupponit voluntariam 
creationem creaturae rationalis, et voluntariam regenerationem 
per gratiam, et voluntarium impulsum Spiritus Sancti efficaciter 
concurrentis ad meritum. Ergo ex istis suppositis non potest re- 
sultare in Deo formale attributum justitiae commutativae. Si au- 
tem velint dicere quod ista justitia eminenter ab aeterno est in 
Deo, fatemur ita esse, et contineri in justitia distributiva, quae 
formaliter est in Deo, et naturalis etiam est illi; quam divus Tho- 
mas ponit formaliter esse in Deo, Prima parte ubi supra, negat 
autem esse posse in Deo commutativam. 

6. — Ad secundum facile respondetur, quod opera facta ex gra- 
tia habent proportionem aequalitatis non cum ipso Deo absolute 
considerato, sed cum assecutione illius objecti quae est visio Dei 
beatifica, limitata ex limitatione luminis gloriae. 

7.— Tandem Cajetanus optime advertit contra Scotum. Nam 
Scotus in 1 Sent., d. 17, q. 1 tenet non sufficere ad hoc quod opus 
sit meritorium quod procedat ex gratia operantis, sed ultra requi- 
ritur divina ordinatio et acceptatio ad vitam aeternam; et quod 
in hac acceptatione et ordinatione passiva consistit ratio merito 
de condigno. Probatque dupliciter. Primo, quia si actus ex intrin- 
secis quae sunt in agente esset meritorius de condigno et ordina- 
tus ad vitam aeternam, sequeretur quod Deus non posset non re- 
tribuere ei qui sic operatus est, nisi faciendo injustitiam. 

Secundo, quia stricta justitia non tribuit aliquid majus quam 

sit meritum. Sed Deus in praemiando semper tribuit aliquid ma- 
jus. Ergo et consistit in acceptatione Dei ratio meriti talis praemii. 

8. — Ad primum respondet Cajetanus non opus esse ordinatio 
divina ultra id quod intrinsecum est operationi ex gratia proce- 
denti et ex motione Spiritus Sancti; sed eo ipso ordinatur ad bea- 
titudinem et habet rationem meriti de condigno et aequalitatis 
simpliciter cum ipso praemio, ac proinde rationem meriti ex con- 
digno. Neque inde sequitur quod Deus esset injustus si non re- 
tribueret praemium illud; sed esset infidelis et mendax. Habet 
enim semper omnipotentiam ad anihilandum universum tam- 
quam absolutus dominus omnium. Unde non potest facere alicui 
injuriam contra justitiam commutativam. 

Ad secundum respondetur quod non repugnat merito ex con- 
digno quod tempore retributionis exerceat Dominus liberalitatem 
et tribuat ultra condignum debitum, juxta illud quod. Dominus 
promisit mensuram bonam et confertam et coagitatam... dabunt in 
sinum vestrum (Luc. 6, 38). Quam superabundantiam existimo 
futuram majorem vel minorem secundum proportionem merito- 
rum ad merita, ut postulat ratio justitiae distributivae, etiam 
quando exercetur ex liberalitate. 


ARTICULUS QUARTUS 


Utrum gratia sit principium meriti principalius per caritatem quam 


per alias virtutes 


1. — Conclusio es affirmativa. Quam conclusionem probat di- 
vus Thomas ex duplici capite et ratione intima caritatis. 

Adverte in hoc articulo quod conclusio ipsius quantum ad id 
quod docet, actum caritatis esse perfectiorem et majoris meriti 
secundum se, certa est secundum fidem, ut patet ex Apostolo 
I ad Cor., 12 in multis verbis: Adhuc excellentiorem viam vobis 
demonstro; supereminentem scientiae, etc. Et cap. 13: Si linguis 
hominum loquar, etc. At vero utrum alia opera aliarum virtutum 
multiplicata cum eodem actu caritatis, sint magis meritoria respectu 
vitae aeternae quae est beatitudo essentialis, quam sit solus ille 
actus caritatis, versatur in disputatione inter theologos. Sed sen- 

tentia divi Thomae est quod respectu praemii essentialis et lumi- 
nis gloriae, tota mensura quantitatis desumitur in ipso merito ex 
actu caritatis, et inde derivatur ad opera aliarum virtutum, quae 
insuper habent ex proprio objecto praemium accidentale; ita pror- 
sus ut, si quis cum aequali actu caritatis dederit potum aquae fri- 
gidae sitienti, et alius proprium sanguinem fuderit pro testimonio 
fidei, erunt omnino aequales in praemio essentiali. Sed insuper 
martyr habebit excellentissimum praemium accidentale, quod di- 
citur aureola martyrii. 

De hac re latissime disputavi in Secunda secundae, q. 24, a. 6, 
sequens per omnia doctrinam divi Thomae, quam aliqui moderni 
irrationabiliter impugnant, quorum impugnationes expressius re- 
futavi in Relectione nostra De merito et augmento caritatis. Sed 
specialiter vide in q. 3 ad argumenta, pag. 120, verba divi Thomae. 

2.— Quaestio celebris solet disputari in hoc articulo: an sup- 
posito quod actus aliarum virtutum, ut sint meritorii vitae aeter- 
nae, necesse habeant referri a caritate in ultimum finem, an inquam 
haec relatio necessario debeat esse actualis, vel sufficiat virtualis, 
an saltim habitualis. De qua re diximus supra, q. 109, a. 2. Et re- 
centiores theologi in suis scriptis plura dicunt super istum arti- 
culum. Idcirco abstrahendum est a longa disputatione, properan- 
tibus ad majora. 

3. — Unicum tamen fundamentum observandum est. Quod in 
aliis virtutibus distinctis a caritate, duo possumus considerare: 
alterum est ipse actus interior; alterum vero ipse actus exterior. 
Et actus interior, juxta doctrinam divi Thomae supra, q. 29, nihil 
addit bonitatis aut malitiae supra actum interiorem, ac proinde 
nihil addit meriti vel demeriti apud Deum. Dicimus ergo quod, si 
consideretur actus alterius virtutis dum interius exercetur, certum 
est non requiri actualem relationem in ultimum finem, sed suffice- 
re virtualem, hoc est, quod referatur in virtute alicujus actus prae- 
cedentis cujus objectum erat ultimus finis. Si autem consideremus 
actum exteriorem, v. g. peregrinationem ad sanctum Jacobum, 
etiam ipse actus exterior est meritorius secundum circumstantias 
et difficultates annexas peregrinanti, ut sumptus pecuniarum, et 
labor itineris, etc., quae omnia per se pertinent ad meritum vir- 
tutis religionis, quae interius antea exercita est. Si vero in inti- 
nere sese obtulit occasio exercendi aliquam virtutem moralem na- 

turalem cujus actus nunquam fuit relatus in particulari ab ipsa 
caritate, talis actus non erit meritorius vitae aeternae, quia non 
procedit ex gratia imperante caritatem, sed ex mera ratione natu- 
rali, ut si v. g., invitavit amicum forte praetereuntem ad coenam. 
Ceterum de actibus virtutum infusarum multo aliter sentiendum 
est. Nunquam enim exerceri possunt, nisi virtualiter referantur 
ab aliquo actu caritatis praecedenti. Et ratio est quia istae virtu- 
tes infusae morales, ex objectis et ex natura sua et ex objecto 
subordinatae sunt caritati, et ab ea diriguntur in finem caritatis. 
At vero actus virtutum moralium naturalium non habent ex na- 
tura sua et specie talem subordinationem, quamvis habeant ulti- 
mum finem naturalem, ad quem virtualiter referuntur. 

4. — Nihilominus de istis etiam actibus moralibus contendunt 
nominales et quidam multi alii ex modernis, quod in homine 
existent! in gratia sunt meritoriae vitae aeternae et meritoriae 
etiam augmenti gratiae et gloriae, quamvis nunquam isti actus 
fuerint actualiter relati in finem caritatis. Sed ajunt quod sufficit 
habitualis relatio, quatenus ille qui operatur habet habitum gra- 
tiae et caritatis quibus ipse ordinatus est in ultimum finem, ac 
proinde omnes actiones bonae quae sunt in illo, simul habitualiter 
referuntur in eumdem finem, ac proinde sunt meritoriae et propor- 
tionatae, ratione subjecti, cum praemio vitae aeternae. Sed haec 
sententia communiter refellitur a theologis. Et merito quidem, 
quia ex talibus actionibus humanis non adquiritur jus ad prae- 
mium supernaturale, nisi forte dirigantur ab alia actione per 
quam adquiritur jus ad praemium supernaturale, qualis est actus 
caritatis, cujus objectum est bonum summum supernaturale. Haec 


doctrina est conformis diffinitione concilii Tridentini, sess. 6, c. 32. 


ARTICULUS QUINTUS 


Utrum homo possit sibi mereri primam gratiam 


1l. — Conclusio est negativa. Quam conclusionem probat divus 
Thomas ex duplici capite. 

Sed ut magis explicetur conclusio divi Thomae, arguitur pri- 
mo contra illam. Ad meritum sufficit proportio boni operis re- 


spectu praemii. Sed opus optimum factum ex viribus naturae ha- 

bet proportionem cum prima gratia. Ergo erit meritorium illius. 
Probatur minor ex illo communi proloquio divi Dionysii, quia *su- 
premum infimi attingit infimum supremi" (1). Ergo optimum opus 
naturae rationalis attingit et proportionem habet cum infimo su- 
pernaturalis ordinis, qualis est gratia respectu vitae aeternae. 

2. — Arguitur secundo. Prima contritio, quae etiam est dispo- 
sitio ad gratiam, dicitur meritoria vitae aeternae, ut docuit divus 
Thomas supra, q. 112, a. 2 ad primum. Ergo poterit esse merito- 
ria primae gratiae. Probatur consequentia. Quia prima gratia nihil 
aliud est quam prima acceptatio ad gloriam: ergo si contritio me- 
retur gloriam, meretur acceptari ad gloriam. 

Et confirmatur. Nam saltem contritio illa poterit esse merito- 
ria habituum supernaturalium infusorum, v. g., caritatis et alia- 
rum virtutum; siquidem prius natura videtur intelligi contritio 
informata gjratia, quam tales habitus infundantur. Ergo poterit 
esse meritoria illorum. 

3.— Arguitur rertio. Per illam primam contritionem mere- 
tur homo remissionem culpae: ergo primam gratiam. Probo con- 
sequentiam, quia remissio culpae fit formaliter per infusionem 
gratiae. Antecedens vero probatur: tum quia contritio est actus 
poenitentiae virtutis specialis per quam homo récompensát et sa- 
tisfacit Deo pro offensa commissa contra illum, ut docet divus 
Thomas in Tertia parte, q. 85, a. 3; tum etiam quia homo per 
contritionem meretur remissionem poenae damni omnino. Ergo 
et remissionem culpae. Probo consequentiam quia poena damni 
remittitur eo ipso quo remittitur culpa. 

4. — Pro intelligentia hujus difficultatis nota quod aliud est 
dicere hominem justificari ex operibus, et aliud est justificari cum 
actu proprio et consensu arbitrii. Nam primum significat quod ex 
virtute nostrorum operum mereamur justificationem ; et ideo Apo- 
stolus saepe negat hominem justificari ex operibus. At vero quod 
homo per actum proprium disponatur ex divina motione ad gra- 
tiam et justitiam, non denotat aliquam virtutem in ipso opere se- 
cundum quod est a nobis, sed secundum quod est ex motione Spi- 
ritus Sancti et gratia operante, ut in superioribus explicatum est 


satis. 

Conclusio igitur divi Thomae certissima est, secundum fidem, 
loquendo de facto, ut patet ex pluribus testimoniis Apostoli, ut 
ad Rom. et ad Gal. et saepe alibi, et ex diffinitione concilii Arausi- 
cani, can. 18: “Merces debetur bonis operibus si fiant; sed gratia 
Dei, quae non debetuir, praecedit, ut fiant." Hoc testimonium et 
similia intelliguntur non tantum de gratia excitante, sed de prima 
gratia justificante. Nam omnes actus praecedentes hanc gratiam 
non sunt meritorii illius, quamvis disponant ad illam, ut diffinitur 
in concilio Tridentino, sess. 6, cap. 8. Deinde rationes divi Thomae 
pro ista conclusione sunt demonstratoriae, ita ut videantur nobis 
probare quod neque de potentia absoluta possit homo mereri sibi 
primam gratiam. 

5.— Ad primum argumentum respondetur quod illa maxima, 
verificatur in illis rebus quae sunt ejusdem ordinis respectu hujus 
universi naturalis, vel etiam sunt ejusdem ordinis supernaturalis. 
Ceterum totus ordo naturalis universi longe distat a proportione 
ordinis supernaturalis, nisi ab auctore supernaturali proportione- 
tur et elevetur, mediante aliquo supernaturali indito, per quod or- 
dinabitur ad finem supernaturalem. 

6. — Ad secundum argumentum Gabriel in 4 Sent., d. 14, q. 1, 
a. 2, quem sequuntur aliqui moderni, censet primam contritionem 
non esse meritoriam vitae aeternae. Et probat, quia talis contritio 
non est effectus gratiae cooperantis, sed tantum operantis: ergo 
non potest esse meritoria, quia omne meritum est a gratia coopé- 
rante, ut supra diximus, q. 111. Antecedens vero probatur, quia 
ipsa contritio est dispositio ad gratiam, quae attribuitur efficien- 
ter motioni Spiritus Sancti. 

7. — Alii vero docent quod prima illa contritio non est meri- 
toria vitae aeternae ut sic absolute consideratae, sed est merito- 
ria augmenti gloriae, hoc est, quantitatis et intensionis majoris 
visionis beatificae, quae tanto erit intensior, quanto contritio fue- 
rit major. Et ratio istorum est quia per gratiam justificantem jam 
homo est dignus, et proportionem habet cum vita aeterna. Ergo 
ut sic frustra ponitur contritio meritoria vitae aeternae, quae jam 
est debita homini ratione gratiae, quae constituit illum filium Dei 
et heredem vitae aeternae. 

8. — Pro hujus explicatione adverte quod, sicut nomine primae 
gratiae intelligimus eam per quam homo justificatur, transiens de 

peccato ad justitiam, ita nomine primae gloriae intelligunt moder- 
ni visionem Dei correspondentem illi gratiae, sive sit intensa, sive 
minus intensa. 

Secundo recolendum est quod prima contritio dupliciter con- 
siderari potest. Uno modo, ut est dispositio ad gratiam ex motione 
Spiritus Sancti; et hoc modo certum est quod non intelligitur me- 
ritoria gloriae, quia ut sic praeintelligitur gratiae, quae est prin- 
cipium meriti. Altero modo consideratur in eodem instanti ut est 
jam formata ex gratia infusa; et hoc modo est a gratia coopé- 
rante et meritoria vitae aeternae. Haec doctrina est divi Thomae 
supra, q. 111, a. 2, et est communis inter thomistas et theologos 
hujus Universitatis, et consonat cum doctrina concilii Tridentini, 
sess. 6, can. 32, ubi delinitur quod justi per bona opera quae ab eis 
fiunt ex Dei gratia et merito Christi, merentur vitam aeternam et 
augmentum gloriae. Ubi concilium videtur distinguere inter me- 
ritum vitae aeternae, et augmentum gloriae. Quaedam enim opera 
bona sunt quae merentur ipsam vitam aeternam, non autem 
augmentum gloriae, qualia sunt opera interiora quibus homo pri- 
mum justificatur. Alia vero, sunt quae postea operantur; et haec 
merentur augmentum gloriae. Atque ita in sacris litteris non so- 
lum augmentum gloriae, sed etiam ipsa vita aeterna promittitur 
tamquam merces pro bonis operibus. 

Et confirmatur. Nam si quis adultus extra sacramentum justi- 
ficetur et statim moriatur, ille profecto recipiet vitam aeternam 
tamquam mercedem boni operis, et non solum ut parvulus bapti- 
zatus, qui recipit illam jure hereditario, propter regenerationem 
in Christo per baptismum. Praeterea ille actus est supernaturalis 
et informatus gratia: ergo est meritorius vitae aeternae. Patet 
consequentia, quia ex tali actione adquirit homo jus ad beatitudi- 
nem ut dictum est. 

Ex quibus sequitur quod tales actus non sunt meritorii augmen- 
ti gloriae, ut ajebat alia opinio, in illo primo instanti, sed tantum 
merentur primam gloriam sibi correspondentem secundum totam 
dignitatem ipsorum. Adaequatur enim ipsa gloria primae gratiae, 
et haec adaequatur etiam intensioni et perfectioni illorum actuum, 
sive considerentur ut dispositiones, sive considerentur ut effectus 


dimanantes a radice gratiae quo pacto sunt meritorii. 
9. — Ad argumenta Gabrielis respondetur quod, quamvis illa 

contritio prout antecedit ordine naturae gratiam justificantem, 
sit effectus gratiae operantis Dei moventis, eadem tamen, secun- 
dum quod in eodem instanti in alio genere causae est effectus a 
gratia gratum faciente per actum caritatis dirigentis contritionem 
in finem, erit proprie meritoria vitae aeternae et de condigno. 

10. — Ad secundum respondetur quod non reputamus incon- 
veniens quod in illo instanti vita aeterna correspondeat homini 
justificato duplici titulo et jure hereditario quatenus factus est 
filius adoptivus per gratiam, quo pacto vita aeterna non habet ra- 
tionem praemii aut mercedis; et etiam ratione meriti per propriam 
operationem operantis filii Dei adoptivi, et hac ratione correspon- 
de! vita aeterna ut praemium. Et ille homo habet aliquid amplius 
gloriae accidentalis, prdpterea quod duplici titulo assequitur vitam 
aeternam. 

11.— Hoc supposito ad principale argumentum [n. 2] respon- 
detur negando consequentiam. Et ad confirmationem respondetur 
quod prima contritio neque est meritoria habitus caritatis neque 
aliarum virtutum, quia omnes virtutes infusae pertinent ad for- 
malem rationem per quam justificatur homo et rectificatur in suis 
potentiis. Sed utrum de potentia absoluta Dei possit aliquis mereri 
primam gratiam, prolixe disputant recentiores theologi super istum 
articulum. Verumtamén pro nunc videtur nobis sufficere ratio divi 
Thomae ad negandum esse factibile, etiam de potentia absoluta, 
quod aliquis mereatur sibi primam gratiam proprie loquendo de 
merito de condigno, ad cujus rationem necessarium est quod pro- 
cedat ex principio gratiae. Quemadmodum ergo non potest idem 
esse via et terminus respectu ejusdem, ita non potest meritum esse 
via ad gratiam et habere rationem meriti ex ipsa gratia tamquam 
ex principio. Quamvis enim idem actus, ut dictum est, possit esse 
ordine naturae prior quam gratia, quatenus est dispositio ad illam, 
tamen secundum eamdem rationem dispositionis non potest esse 
ab illa, sed ab ipso agente. At vero secundum aliam rationem, scili- 
cet meriti vitae aeternae, potest esse idem actus a gratia tamquam 
a principio radical! merendi. Tamen ipsa ratio meriti vitae aeter- 
nae non potest esse prior et posterior respectu gratiae, quoniam 
ut sic radicatur in gratia ipsa tamquam in principio formalitatis 
meriti vitae aeternae. 


12. — Sed dicet aliquis: non implicat contradictionem quod 

aliquis per opera sequentia mereatur id quod prius accepit. Ergo 
primam gratiam poterit homo mereri de potentia absoluta per 
opera sequentia. 

Respondetur quod hoc argumentum evidenter solvit divus Tho- 
mas in hoc articulo in solutione ad tertium. Sed nos etiam respon- 
demus quod quando illud quod prius accipitur non transit in do- 
minium recipientis, fieri potest et contingit inter homines quod 
postea habeat rationem mercedis per opera subsequentia. At vero 
gratia Dei datur nobis, ut per liberum arbitrium simus domini 
illius et virtutum infusarum ; et insuper ab ipsa gratia procedit 
tamquam a principio ratio meriti de condigno respectu vitae ae- 
ternae. 

Sed quaeret aliquis adhuc, an de potentia Dei absoluta possit 
homo mereri sibi de congruo primam gratiam. 

Ad quod breviter respondetur et dicimus: primo, quod si homo 
consideretur in peccato, saltem originali, impossibile est quod per 
aliquam actionem, quantumlibet bonam ex objecto et circumstan- 
tiis, mereatur de congruo sibi primam gratiam. Et ratio est quia 
meritum etiam de congruo praesupponit amicitiam, vel saltem ex- 
cludit inimicitiam ipsius Dei. Ergo impossibile est quod existens 
inimicus apud Deum, mereatur de congruo gratiam justificantem. 
Antecedens probatur. Quia tota ratio congruitatis reddendi prae- 
mium desumitur ex bonitate Dei comparata ad bonam operatio- 
nem ejus qui alias est amicus, vel saltem non est aversus a summa 
bonitate Dei. Ergo nulla rafio congruitatis potest accipi ex parte 
creaturae rationalis quae est in peccato, ad hoc quod Deus reddat 
illi praemium ordinis supernaturalis, qualis est gratia, quae radix 
est vitae aeternae. 

Dico secundo quod si homo consideretur et crearetur in puris 
naturalibus, et operaretur, secundum suas vires, opus moraliter 
bonum, probabile est quod poterat Deus de potentia absoluta fa- 
cere legem promittendo gratiam homini qui secundum vires natu- 
rae operaretur bonum; et tunc ille homo mereretur de congruo 
gratiam elevantem illum ad finem vitae aeternae. Et probatur. 
Quia supposita illa promissione et lege, potest accipi ratio con- 
gruitatis ex divina bonitate comparata ad hominem qui facit quod 
in se est ex viribus naturae, et alias non est aversus a Deo. 

Et potest hoc confirmari ex doctrina divi Thomae supra, q. 112, 

a. 3 ubi docet quod praeparatio hominis ad gratiam, si comparetur 
secundum quod est a libero arbitrio, nullam habet necessitatem ad 
gratiae consecutionem. Sed nihilominus habet congruitatem cum 
ipsa gratia, sicut docet divus Thomas in art. 6 hujus quaest., sed 
maxime in art. 3 praecedenti, ubi ait expresse quod bonum opus, 
“si consideretur secundum substantiam suam, et secundum quod 
procedit ex libero arbitrio", quamvis non sit in illo condignitas 
ad gratiam et ad vitam aeternam, tamen “est ibi congruitas 
propter quamdam aequalitatem proportionis". Nihilominus si bene 
attendamus: nunquam divus Thomas ponit meritum nec de con- 
gruo respectu alicujus supernaturalis praemii, nisi gratia praesup- 
posita in ipso operante. De hoc merito de congruo videatur ma- 
gister Soto, lib. 2 De nahira et gratia, cap. 4, ubi egregie disputat 
contra Scotum et alios ponentes meritum de congruo in peccatore 
facienti quod in se est ex solis viribus naturae. 

13. -— In tertio argumento tangebatur quaedam difficultas, an 
cum homo justificatur, satisfaciat aliquo modo in illo instanti per 
actum poenitentiae pro offensa commissa contra Deum. Sed haec 
difficultas abunde satis decissa est a nobis super Primam partem 
divi Thomae, q. 21, art. ultimo in additione secundae impressionis 
Salmanticae. 


ARTICULUS SEXTUS 


Utrum homo possit alteri mereri primam gratiam 


Prima conclusio: Merito de condigno solus Christus potuit alhs 
mereri primam gratiam. 

Secunda conclusio: Merito de congruo potest justus alteri me- 
reri primam gratiam. 

Circa doctrinam hujus articuli nota quod illa quaestio theolo- 
gica, an purus homo de potentia Dei absoluta potuerit satisfacere 
de condigno pro peccatis hominum, disputatur a theologis in Ter- 
tia parte, q. 1, a. 2 ad secundum, ubi communis sententia est ne- 
gativa. Quamvis enim crearetur aliquis homo purus in gratia, et 
possit mereri sibi de condigno vitam aeternam per bonam operatio- 


nem ex gratia et caritate progredientem, tamen illa operatio non 

poterat habere rationem satisfactionis pro peccato aliorum homi- 
num de condigno. Et ratio est quia offensa contra Deum habet 
rationem infinitatis propter infinitam majestatem Dei offensi; et 
ideo requiritur ex parte satisfacientis infinitam dignitatem perso- 
nae. Quam quidem habere non poterat homo purus, quantumlibet 
esset gratia praeditus, quoniam illa gratia limitate communicatur 
homini puro. Unde etiam propter illam gratiam habet limitatam 
dignitatem', qua limitate mereri potest de condigno limitatam bea- 
titudinem, non autem respectu satisfactionis offensae factae Deo. 
Quapropter illud meritum et satisfactio esset de congruo respectu 
remissionis peccatorum. 

Nota secundo quod, quamvis justus homo possit pro suo libero 
arbitrio applicare suam satisfactionem alteri justo.pro poenis 
quas ille alter debet in purgatorio, ita ut ille de condigno satisfe- 
cisse videatur pro illis poenis temporalibus, propter unionem quam 
habent omnes qui sunt in gratia inter se, tamquam membra unius 
capitis Christi Domini; tamen meritum augmenti gratiae aut glo- 
riae nemo potest alteri applicare, etiamsi alter justus sit, sed 
unusquisque secundum proprium laborem mercedem accipiet. Et 
ratio istius est, quia motio Spiritus Sancti ad hujusmodi meritum 
et augmentum tantum ordinatur ex natura sua ad bonum ejus qui 
recipit, quia ipse solus efficitur dignus illo praemio. 

Nota tertio, contra abusum quorumdam sacerdotum, qui pu- 
tant esse in illorum potestate suspendere applicationem sacrificii 
missae, et postea applicare pro illis pro quibus petitur missam pro 
se celebrare, vel pro animabus peccatorum. Et tota ratio illorum 
est quia dicunt quod Deus scit quinam sit ille qui petiturus est 
missam dato stipendio; atque cum ipsi sacerdotes jam applicave- 
rint ex sua intentione pro illis qui daturi sunt stipendia, hoc suffi- 
cit ut illis de facto applicetur valor sacrificii tunc quando petunt 
pro se missam celebrare. Verumtamen hoc judicium et opinatio 
nullatenus sustineri potest. Primo quia est contra antiquam con- 
suetudinem Ecclesiae. Nunquam enim hactenus sacerdotes consue- 
verunt talem modum applicandi sacrificia. Deinde nostrae actiones 
humanae non mensurantur mensura divinae praescientiae, ut pos- 
simus ex nunc pro tunc facere certum, quod de se contingens est. 
Itém alias etiam futura missa applicare posset nunc petenti, quia 
Deus scit me celebraturum missam illam, ac proinde jam acceptat 

illam pro isto homine. Item sequeretur quod pari ratione posset 
sacerdos aliquis ex centum formulis panis consecrare hodie, 
v. g., septuaginta, quas Deus scit crastina die me manibus pro- 
priis ministraturum populo, et quod remaneant triginta non con- 
secratae. Et si aliquis dicat quod ad consecrationem necessarium 
est quod sacerdos proferat verba consecrationis supra determina- 
tam materiam, respondetur quod, secundum illorum opinionem, 
satis est quod sit determinata apud Deum materia quam habet 
coram se, et ex illa Deus scit quas formas sit accepturus crastina 
die sacerdos ad communicandum populum. Tertio hoc sacrificium 
missae, inquantum satisfactctrium pro poenis debitis in purgato- 
rio, non prodest pro poenis debendis propter futura peccata. Sed 
continget quod qui petiturus est postea sacrificium missae pro se 
offerri, commiserit multa peccata post annos duos a sacrificio 
oblato. Ergo tunc non proderit illi sacrificium, ac proinde defrau- 
dabitur a petitione sua. Major probatur. Quoniam alias, pari ra- 
tione possem ego meorum jejuniorum satisfactione, qua modo 
non indigeo, pro quando indiguero, multa peccata commissa, vel 
etiam pro alio proximo meo, quando petierit pro peccatis postea 
committendis. Probatur sequela. Quia magis dominus sum ego 
meae satisfactionis, quam sacrificii, cujus ego sum tantum mi- 
nister, et debeo applicare secundum intentionem Christi et Eccle- 
siae. Quarto posset sacerdos celebrare, v. g., tria millia sacrificia, 
applicanda postea saecularibus nascituris et peccaturis cognatis 
suis intra annos viginti, et in suo testamento disponere de appli- 
catione illorum sacrificiorum ab heredibus suis facienda, aut certe 
mittere maximum numerum missarum ad indos, ubi stipendia pro 
sacerdotibus sunt maxima. Et denique illa' sententia facit sacerdo- 
tes dispensatores indulgentiarum ex thesauro Ecclesiae. Et ratio 
est quia quidquid superest satisfactionis vel ex sacrificiis, vel ex 
operibus satisfactoriis justorum, si non statim applicatur alicui, 
statim deponitur in thesauro communi Ecclesiae. Unde nullus 
potest dispensare indulgentias, nisi summus pontifex, vel episco- 
pi ex ejus commissione. Ergo dicere quod sacerdotes possunt 
postea applicare satisfactionem sacrificii missae jam celebratae, 
vel satisfactionem bonorum operum personalium quae non appli- 


cata est quando sunt facta bona opera, est facere illos dispensato- 
res thesauri Ecclesiae. 

Nota denique in hoc articulo quod, sicut meritum de condigno 
non infallibiliter assequitur semper suum effectum, propter im- 
pedimentum peccati sequentis, usque ad mortem, ita neque meri- 
tum de congruo consequitur suum effectum propter impedimentum 
illius pro quo justus orat, vel bene et pie operatur. 

Sed dicet aliquis: hoc est quod justus petit et pro quo pie 
operatur, videlicet quod Deus emolliat cor alterius indurati in pec- 
catis. Ergo semper erit impedimentum ex parte alterius, ac proin- 
de superfluum est meritum de congruo. 

Ad hanc ego aliter respondere nescio, nisi dicendo quod me- 
ritum de congruo multum innititur divinae misericordiae, ut dicit 
divus Thomas ad secundum. Nec ex parte operantis bonum opus 
factum ex gratia ea intentione, ut Deus convertat peccatorem, ha- 
bet aliam proportionem, nisi ex ordinatione speciali Dei, qui mi- 
sericorditer vult illam petitionem sui amici ordinare ad conversio- 
nem alicujus peccatoris; atque ita ordinavit de facto orationem 
protomartyris Stephani ad conversionem Sauli, et non ordinavit 
ad conversionem quorumdam aliorum lapidantium. Itaque in asse- 
cutione effectus meriti de congruo non est alia infallibilitas nisi 
ordinatio divinae misericordiae. Exemplum est egregium lib. Z Reg., 
cap. 16 (v. 1), ubi Dominus dixit ad Samuelem : Usquequo tu luges 


Saul, cum ego projecerim eum? 


ARTICULUS SEPTIMUS 
Utrum homo possit sibi mereri reparationem post lapsum 


1. — Conclusio: Nullus potest sibi mereri reparationem post 
lapsum neque merito de condigno, neque merito de congruo. Con- 
clusio est bimembris, et ita duplici ratione probatur a divo Thoma. 

Conclusio articuli, quantum ad meritum de condigno, fides 
catholica est et communis consensus theologorum. Et manifeste 
probatur ex illo ad Rom., 3 (v. 24) : Justificati gratis per gratiam 
ipsius. Et accedit explicatio concilii Tridentini, ubi decernitur 
quod nihil eorum qui justificationem antecedit, meretur justifi- 
cationem. Accedit etiam testimonium Ezechielis, 18 (v. 24) : Si 


averterit se justus a justitia sua, et fecerit iniquitatem ..., omnes 

justitiae ejus quas fecerat non recordabuntur. Si autem de con- 
digno meruerat per illa opera reparationem post lapsum, profecto 
satis abunde recordarentur quantum ad effectum justificationis. 
Et denique ipsa ratio theologica concludit esse errorem contra- 
riam conclusionem. Quoniam sequeretur ex illa quod nullus homo 
semel justificatus, si fecit bonum opus in gratia, condemnaretur. 
Patet, quia meretur reparationem post lapsum ante mortem. Con- 
sequens est evidenter haereticum. 


2.— Sed contra primam rationem divi Thomae est argumen- 
tum. Homo simpliciter meretur vitam aeternam, etiamsi postea 
interrumpatur motio Spiritus Sancti per sequens peccatum. Ergo 
etiam simpliciter poterit pro tunc quando est in gratia mereri re- 
parationem post lapsum, etiamsi interrumpatur per sequens pec- 
catum. 

Ad hoc argumentum respondetur negando consequentiam. Et 
notandum ex doctrina Cajetani in isto loco, quod gratia requiritur 
ad meritum non solum comparatione ad praemium vitae aeternae 
in se consideratae, sed etiam praerequiritur immediate ex parte 
assecutionis praemii, ita ut quando homo fuerit assecuturus prae- 
mium sit in gratia, et pro tunc sit dignus praemio quod receptu- 
rus est. Quae dignitas consistit in ipsa gratia. At vero quando 
aliquis reparandus est post lapsum, non potest esse in gratia, 
quia talis reparatio est mutatio inimici in amicum, ac proinde 
quando reparandus est, indignus est reparari. Et inde sequitur 
quod non sit eadem ratio de merito vitae aeternae, et de merito 
reparationis post lapsum. 

3. — Circa secundam conclusionem et rationem illius multipli- 
citer argumentantur moderni theologi. Et aliqui tenent non esse 
inconveniens asserere quod justus potest mereri sibi de congruo 
reparationem post lapsum, quia videtur condignum divinae mise- 
ricordiae et conveniens, ut propter unum peccatum non oblivisca- 
tur bonorum operum praecedentium. 

Sed profecto, si haec sententia assereret quod infallibiliter tale 
meritum assequeretur effectum reparationis, erronea esset; quia 
sequeretur ex illa quod qui semel fuit in gratia et fecit bonum opus 
ex gratia, nunquam condemnaretur, quia quotiescumque est in gra- 
tia Meretur reparationem post lapsum ac proinde moreretur in 

gratia. Sed tamen si non ponit illa sententia infallibilitatem effe- 
ctus, judicio meo, nihil habet periculi, quia nos etiam confitemur 
cum divo Thoma quod oratio existentis in gratia potest impetrare 
reparationem post lapsum. Non tamen dicimus quod infallibiliter 
impetrabit. Affirmare vero quod talis oratio sit etiam meritum 
de congruo absque infallibilitate effectus, non multum differt a 
nostra, sententia. Nihilominus sententia divi Thomae est magis 
probabilis, quia minus requiritur ad impetrationem quam ad me- 
ritum de congruo. Nam peccator orando et petendo veniam ex fide 
passionis Christi, impetrat saepe veniam peccatorum suorum, et 
tamen improprie dicetur mereri de congruo veniam, quia ratio 
meriti etiam de congruo postulat ut ille qui meretur sit in gratia 
Dei. Quod autem peccatores impetrent veniam, patet ex divo Au- 
gustino, Tractatu J}. super Joannem, explicans illa verba caeci jam 
illuminati: Scio quia peccatores Deus non exaudit, ubi ait oppo- 


situm, quod peccatores Deus exaudit. 


ARTICULUS OCTAVUS 


Utnim homo possit mereri augmentum gratiae vel caritatis 


1. — Prima conclusio: Ex condigno meretur homo augmentum 
gratiae et caritatis. 

Secunda conclusio, ad tertium: Quolibet actu meritorio mere- 
tur homo augmentum gratiae; sed non statim augetur, sed cum 
sufficienter fuerit dispositus ad recipiendum gratiae augmentum. 
Hanc probat divus Thomas et explicat comparatione ad meritum 
vitae aeternae. Sicut enim quolibet actu meritorio meretur homo 
vitam aeternam, et tamen vita aeterna non statim datur, sed quan- 
do justus morietur in gratia, quod quidem non cadit sub merito; 
ita etiam meretur augmentum gratiae quolibet actu meritorio, 
quantumlibet remisso, et tamen non statim dabitur augmentum, 
sed suo tempore, scilicet quando homo sufficienter fuerit dispo- 
situs, videlicet per actum aequaliter intensum cum augmento re- 


cipiendae gratiae. 


2. — Prima conclusio hujus articuli, quantum ad rationem me- 


riti proprie et absolute loquendo, certa est secundum fidem, ut 

constat ex concilio Tridentino, sess. 6, cap. 9 et 10 et can. 24, et 
maxime 32, et ex multis locis sacrae scripturae ibidem adductis, 
quae etiam plurima citantur a modernis theologis super istum 
articulum. Verumtamqn quantum ad id quod adjicitur de condigno, 
non invenitur tam expresse in sacris litteris; nihilominus per bo- 
nam consequentiam colligitur a theologis, quod illud meritum est 
ex condigno. Quemadmodum enim diximus contra Scotum supra, 
art. 3, quod justus meretur vitam aeternam de condigno, propte- 
rea quod praemium vitae aeternae dicitur corona justitiae 77 ad 
Tim., 4 (v. 8): Quam redditurus est Dominus justus judex; ita 
etiam pari ratione justus qui meretur proprie augmentum gratiae 
et gloriae, dicendus est mereri de condigno, quia sicut se habet 
simpliciter ad simpliciter, ita magis ad magis. Ac proinde moderni 
theologi pariter censent esse certum secundum fidem, quod meritum 
augmenti gratiae est de condigno. 

3. — Sed notandum est esse discrimen inter primam gratiam 
et caritatem, et augmentum illarum quantum attinet ad rationem 
meriti. Nam prima gratia, cum sit principium totius esse super- 


naturalis per quod constituitur homo in ordine divino, non potest 


.cadere sub merito nostro, quia omne meritum in ratione meriti 


praesupponit gratiam. At vero in augmento jam praesupponitur 
esse supernaturale per primam gratiam. Quo circa possibile est 
hominem cooperari ad augmentum gratiae; quemadmodum viven- 
tia non possunt quidem operari ad propriam sui generationem, 
bene tamen operantur ad sui augmentum, et augescunt ab intrin- 
seco principio. Haec tamen comparatio non tenet quantum ad 
omnia. Sicut enim ad infusionem gratiae solus Deus est causa effi- 
ciens attingens ad proportionatam dispositionem in quantum dispo- 
sitio est ad receptionem gratiae, sic etiam a solo Deo augetur gra- 
tia effective, physice et realiter loquendo, a nobis autem meri- 
torie. Et ita justus est causa augmenti gratiae. 

Notandum est secundo hoc esse difficile ad explicandum, a quo 
producatur actus ille intensior quam fuerat habitus praecedens. 
Per quem actum non solum meretur homo augmentum gratiae et 
caritatis, sed etiam de facto recipit. Et ratio dubitandi est quia ille 
actus non proficiscitur ab habitu gratiae praecedentis vel caritatis, 
quia illi habitus erant remissiores quam ipse actus intensior. Ergo 
a proportione minoris inaequalitatis non fit actio intensior. 

Pro cujus intelligentia adverte quod in eodem instanti in quo 
est intensior actus, est etiam ipse habitus intensior quam antea. 
Et licet ordine naturae meritum illius actus intensioris antecedat 
praemium augmenti gratiae, tamen in eodem instanti est utrum- 
que. Ex quo fit ut cum ipse habitus in eodem instanti in quo est 
operatur, quod tunc etiam poterit elicere actum intensiorem. Quo- 
modo autem haec duo stare simul possint, videlicet quod actus ille 
sit meritorium augmenti gratiae, et sub hac ratione sit prior, et 
rursus quod ipsemet actus eliciatur ab ipso habitu, duobus modis 
explicari solet a discipulis divi Thomae. Prior est quod illa major 
intensio illius qualitatis quae est habitus secundum quod est prin- 
cipium effectivum talis actus, non praeintelligitur procedere ab 
habitu in ratione habitus, sed in ratione cujusdam actualis auxilii 
intrinsece elevantis potentiam et intime, ut habeat actum inten- 
siorem quam fuerat antea habitus; quod quidem auxilium habet 
rationem gratiae cooperantis. Ex quo habet homo mereri de con- 
digno augmentum habitus, quod in eodem instanti confertur. Se- 
cunda explicatio est quod ille actus intensior procedit elicitive 
et effective ab illo habitu in ratione habitus augmentati a Deo; 
nihilominus meretur illam intensionem habitus. Neque est incon- 
veniens quod ille actus, si consideretur in genere causae efficien- 
tis, sit posterior habitu intenso tamquam effectus illius; tamen 
si consideretur intra genus causae moralis, qualis est meritoria, 
est prior quam intensio habitus. 

4. — De secunda conclusione longa disputatio erat nobis in 
eunda contra quosdam modernos, qui ex professo impugnant do- 
ctrinam divi Thomae tam in hoc loco quam in 2. 2, q. 24, a. 6. 
Sed ad solutionem argumentorum quae faciunt contra istam doctri- 
nam satis dictum est a nobis in 2. 2, q. 24, a. 6, et potissime et 
abundantius in Relectione de augmento caritatis. Nunc autem 
unum observandum est, quod in can. 32 concilii Tridentini, sess. 6, 
nullum verbum est quod non sit divi Thomae. Ex quo plane colli- 
gitur quod ille canon non potest afferri contra doctrinam divi 
Thomae. Probo consequentiam, quia quando aliquod concilium 
diffiniendo aliquam veritatem utitur verbis alicujus sancti docto- 
ris, receptissimum est inter theologos quod illa verba debent ex- 
plicari sicut ille sanctus explicavit. Sed divus Thomas in eisdem 
locis in quibus ponit doctrinam diffinitam a concilio intellexit 

eam sicut a nobis explicata est. Ergo talis diffinitio suaviter expli- 
cabitur sicut divus Thomas intellexit et explicavit. Non dico quod 
intelligentia divi Thomae sit diffinita in concilio; quin potius 
assero quod concilium reliquit locum variis opinionibus quae inter 
catholicos theologos versabantur, in quibus opinionibus nihil pe- 
riculi esse potest, dummodo loquamur et sentiamus sicut conci- 
lium loquitur et diffinit. Quod autem verba concilii sit doctrina 
divi Thomae, patet legenti canonem 32, ubi in primis diffinitur 
quod “justificatus bonis operibus quae ab eo per Dei gratiam 
fiunt et Christi meritum, vere mereri augmentum gratiae””; secun- 
do “vitam aeternam" tertio "ipsius vitae aeternae, si tamen in 
gratia decesserit, consecutionem". Ubi observet theologus quod, 
quamvis justificatus simpliciter mereatur vitam aeternam per talia 
opera, tamen consecutionem ipsam vitae aeternae non absolute 
meretur, sed cum conditione, si in gratia decesserit. Quarto dicit 
concilium quod meretur justus per talia opera *gloriae augmen- 
tum". Ubi thomista observet quod aliqui corrumpunt verba con- 
cilii, et ubi dicitur “atque etiam gloriae augmentum", legunt ipsi 
“gloriae augmenti”, scilicet consecutionem, si in gratia decesserit. 

Observandum est etiam quod nomine gloriae seu augmenti 
gloriae non semper necesse est intelligere in sacris litteris et con- 
ciliis gloriam quam dicunt theologi essentialem, quae est ipsius 
Dei immediata visio et fruitio. Sed aliquando potest intelligi spe- 
cialis gloria accidentalis, qualis v. g. est aureola martyrum, quam 
nemo recipiet qui non fuerit martyr in effectu, et aureola virgi- 
num et doctorum. 

Nos itaque, per omnia sequentes divi Thomae doctrinam, in- 
telligimus doctrinam concilii sicut ille antea intellexerat, et sicut 
intelligit in isto articulo in solutione ad tertium. Unum autem est 
quod adversarios maxime admirari facit, videlicet quod aliquis 
existens in gratia, mereatur aliquod augmentum gratiae et con- 
sequenter gloriae, et quod moriens in gratia non assequatur illud 
augmentum et gradum gloriae. Ad quod tamen respondetur in alio 
casu simili, si quae virgo faciat votum virginitatis existens in 
gratia, jam meretur aureolam et gloriam virginum; et tamen po- 
test contingere quod etiam manens in gratia usque ad mortem non 
assequatur illam aureolam gloriae virginum, v. g., in casu in 
quo, propter bonum commune reipublicae, postea post votum ne- 

cessarium fuerit nubere principi, atque adeo non moritur virgo, 
quamvis perseveraverit in gratia. Ita ergo dicimus, secundum do- 
ctrinam divi Thomae, quod quolibet actu bono ex gratia proce- 
dente mereatur justus augmentum gratiae absolute loquendo, ta- 
men consecutionem illius augmenti non meretur absolute, sed sub 
conditione, si fuerit dispositus proportionabiliter per actum inten- 
siorem quam antea fuerat habitus. Quia divus Thomas, sicut in 
ipsa impii justificatione requirit aequalem dispositionem liberi ar- 
bitrii ex impulsu Spiritus Sancti cum intensione gratiae quae in- 
funditur, ita vult quod in augmento intensive gratiae servetur ae- 
qualis dispositio intensionis actus ut de facto augeatur. Quapropter 
philosophatur divus Thomas quod, quamvis actus remissus sit 
meritorius augmenti, tamen non est sufficiens dispositio ut statim 


augeatur, quia ipsam consecutionem augmenti non meretur abso- 


lute, sed sub conditione, si se disposuerit. 


ARTICULUS NONUS 


Utrum homo possit perseverantiam mereri 


1. — Prima conclusio: Perseverantia gloriae cadit sub merito. 
Ratio est quia illud cadit sub humano merito, quod comparatur ad 
motum liberi arbitrii directe a Deo movente sicut terminus. 

Secunda conclusio: Perseverantia viae non cadit sub merito. 
Ratio est quia pendet solum ex motione divina, quae est princi- 


pium omnino meriti. 


2.— Circa rationem divi Thomae est objectio Cajetani, quia 
pari ratione diceretur quod homo non potest mereri augmentum 
gratiae. Probatur. Quia illud augmentum pendet ex sola motione 
Dei, quae sola attingit effective ad augmentum. Nos enim, quam- 
vis disponamur ad augmentum per consensum liberi arbitrii, ta- 
men non concurrimus effective ad augmentum gratiae vel caritatis. 

Respondet Cajetanus quod ratio differentiae consistit in hoc, 
quod illa divina motio a qua sola pendet perseverantia viae, nullo 
modo ipsa habet rationem termini, neque habet immutationem 
aliquam circa gratiam ipsam cum qua perseverat homo. At vero in 

augmento gratiae invenio realem mutationem circa gratiam prae- 
existentem, cujus augmentum est terminus divinae motionis, ac 
proinde potest cadere sub merito. At vero perseverantia in ipsa 
gratia, continuatio est productionis gratiae, quae continuatio a 
solo Deo pendet effective. 

Secundo possumus respondere quod in augmento gratiae prae- 
supponitur habitus, qui effective concurrit simul cum divina mo- 
tione ad actum qui habet pro termino augmentum gratiae prae- 
existentis. Ac proinde augmentum illud non pendet solum a divina 
motione, sed etiam ab habitu praeexistente, per quem redditur 
homo proportionatus ad meritum, et habet dignitatem filii ut per 
bona opera liberi arbitrii mereatur, id quod habet rationem ter- 
mini. Argumentum igitur solum probat quod non potest homo 
mereri praemotionem Dei necessariam ad augmentum gratiae, 
quia illa nullo modo habet rationem termini. 

3. — Deinde nota quod secunda conclusio est certa secundum 
fidem, si loquamur de merito de condigno. Probatur ex Tridentino, 
sess. 6, cap. 12 et can. 16.. Et ratio divi Thomae theologice videtur 
eam demonstrare. 

Utrum autem de condigno possit homo mereri perseverantiam 
in gratia, non satis constat. 

Inter theologos uZiqui tenent partem negativam, quia divus Tho- 
mas comparat perseverantiam cum prima gratia. Ergo sicut pri- 
ma gratia non cadit sub merito de congruo, ita neque perseve- 
rantia. 

Aliis tamen videtur probabilior sententia, quod possit homo 
justus mereri de congruo sibi perseverantiam in gratia. Et proba- 
tur. Quia homo justus potest alteri de congruo mereri perseveran- 
tiam : ergo. Et probatur consequentia, quia ex parte merentis est 
dignitas supernaturalis et Dei amicitia. Ergo sicut haec sufficit 
ut de congruo mereatur alteri perseverantiam, multo magis suffi- 
ciet ut sibi mereatur. Et confirmatur. Quia ratio meriti de con- 
gruo in hoc consistit quod, sicut homo operatur secundum id quod 
suum est ex supernatural! gratia, implendo voluntatem Dei, sic 
etiam Deus secundum congruentiam impleat voluntatem justi et 
amici sui, juxta illud Psalmi (144, 19) : Voluntatem timentium se 
faciet et deprecationem eorum exaudit. Sed haec ratio fortius mili- 


tat in homine justo respectu propriae perseverantiae quam re- 

spectu alterius hominis. Et ex hoc colligitur discrimen inter me- 
ritum primae gratiae respectu sui ipsius et meritum perseveran- 
tiae. Nam meritum primae gratiae nec de congruo esse potest 
respectu sui. Et ratio est quia omne meritum praesupponit gra- 
tiam, quam non habet ille qui est in peccato; quamvis respectu 
alterius possit justus mereri de congruo alteri primam gratiam. 
Ceterum perseverantia in gratia jam praesupponit hominem esse 
in gratia et amicum Dei, ac proinde tam sibi quam alteri poterit 
mereri de congruo perseverantiam. Unde comparatio illa divi Tho- 
mae de merito perseverantiae cum merito primae gratiae tantum 
acciplenda est quantum ad rationem meriti de condigno. Quia 
quantum ad hoc quod prima gratia et auxilium efficax perseveran- 
tiae non possint cadere sub merito de condigno, ratio est quoniam 
haec duo habent rationem dumtaxat principii. Licet sit differentia, 
quoniam prima gratia habet rationem principii formalis et ra- 
dicalis, quatenus dat esse supernaturale; et ita necessario debet 
praecedere meritum operantis. At vero perseverantia jam prae- 
supponit illam dignitatem. Et propterea homo justus poterit me- 
reri de congruo manutenentiam Dei usque in finem, quod quidem 
meritum innititur divinae misericordiae. 

4.— Utrum autem omnis qui de facto perseverat mereatur de 
congruo illam perseverantiam, poterit aliquis dubitare. Responde- 
tur non esse hoc universaliter verum, quod omnis qui perseverat 
meretur de congruo illam perseverantiam. Probatur. Nam ille qui 
attritus, v. g., recipit absolutionem a peccatis, et statim moritur, 
perseveravit in gratia, et tamen non habuit actum meritorium de 
congruo illius perseverantiae; siquidem attritio fuit tantum quae- 
dam dispositio sufficiens cum sacramento ad primam gratiam, non 
autem fuit meritoria neque primae gratiae neque perseverantiae 
in illa gratia, sed fuit tantum justificatus ex opere operato virtute 
dumtaxat sacramenti, quod non facit attritionem meritoriam, sed 
sufficientem dispositionem ad justitiam. 

5. — Quaeritur secundo. Supposito quod aliqui justi merentur 
sibi de congruo perseverantiam, quonam actu merentur? Respon- 
detur quod non solum orationibus, petendo er ne nos inducas in 
tentationem, sed etiam bonis operibus insistendo. Huic doctrinae 


consonat quod inquit divus Petrus in altera canonica (1, 10) : Sa- 


tagite ut per bona opera certam vestram vocationem et electionem 

faciatis., hoc est, perseveretis in Dei gratia, et infallibiliter asse- 
quamini finem ad quem electi estis a Deo et vocati. 

6. — Quaeritur tertio utrum de potentia Dei absoluta sit po- 
sibile quod justus mereatur sibi de condigno perseverantiam. 
V. g., si Deus legem vel pactum statuisset quod, si justus faceret 
aliquod egregium bonum opus, collaturus esset Deus donum per- 
severantiae vel confirmaturus in gratia. Videtur quod tunc de 
condigno mereretur justus perseverantiam. Respondetur nihilo- 
minus quod in illo casu tale opus, quantumlibet procederet ex gra- 
tia, mereretur ab intrinseca dumtaxat Dei ordinatione tale prae- 
mium, non autem ex condignitate operis. Et ratio est quia si 
tale opus haberet intrinsecam talem condignitatem, modo etiam 
de facto Deus non auferret a tali opere tale praemium. Unde bo- 
num opus nostrum, quantumlibet ex gratia procedat, non extendi- 
tur ex natura sua et ab intrinseco ad aliud praemium de condigno 
conferendum quam ad vitam aeternam et augmentum gratiae. Dixi 
opus nostrum; nam meritum Christi Domini, propter sui infinita- 
tem, de facto extenditur ad omnia quae nobis conferuntur a Deo 
per ordinem ad vitam aeternam, et ad primam gratiam, et ad 
omnia auxilia supematuralia. 

Ex dictis sequitur quod nec de congruo meretur homo ille per- 
severantiam qui post operationem, quantumlibet bonam, lapsus 
est in peccato. Ratio est evidens, quoniam alias, per illam bonam 


operationem meretur de congruo reparationem post lapsum. 


ARTICULUS DECIMUS 


Utrum temporalia bona cadant sub merito 


Prima conclusio: Bona tem poralia non cadunt sub merito sim- 
pliciter, sed secundum quid. Ratio est quia illa sunt bona secun- 
dum quid, et non simpliciter sunt bona hominis. 

Secunda conclusio: Si tamen temporalia bona considerentur 
prout sunt utilia ad opera virtutum quibus perducimur in vitam 
aeternam, secundum hoc directe et simpliciter cadunt sub merito, 
sicut augmentum gratiae et omnia illa quibus homo adjuvatur ad 


perveniendum ad beatitudinem post primam gratiam. Ratio hujus 

est quia tantum dat Deus viris justis de bonis temporalibus, et 
etiam de malis, quantum eis expedit ad perveniendum ad vitam 
aeternam, et eatenus sunt simpliciter bona hujusmodi temporalia. 

Tertia conclusio: Temporalia bona in seipsis considerata pos- 
sunt habere rationem mercedis respectu ad motionem divinam, 
qua voluntates hominum moventur ad aliqua temporaliter agenda, 
licet in illis non habeant homines rectam intentionem. Ratio hujus 
est quia, sicuti vita aeterna est simpliciter praemium operum ju- 
stitiae per relationem ad motionem divinam, ita temporalia bona 
habebunt rationem mercedis in se considerata, habito respectu ad 
motionem divinam per quam voluntas hominis movetur ad ali- 
quid agendum. 

Hic articulus non est tam facilis quantum videtur. Cajetanus 
tria breviter notat circa illum. Primum est illud quod inquit divus 
Thomas in secunda conclusione: *omnia illa quibus homo adju- 
vatur ad perveniendum ad beatitudinem post primam gratiam ca- 
dere sub merito simpliciter, intelligendum est de omnibus illis 
quae possunt habere rationem termini". Nam, ut jam diximus, 
conservatio gratiae et perseverantia non cadit sub merito simpli- 
citer, neque etiam divinae motiones quibus voluntas movetur et 
adjuvatur ad operadum meritorie. Secundum est quod "sicut bo- 
num est duplex, scilicet simpliciter et secundum quid, ita et me- 
ritum" est duplex, scilicet simpliciter et secundum quid. Et qui- 
dem merito simpliciter, quod est meritum ex gratia, respondet 
bonum simplicitem; sed “merito secundum quid respondet bonum 
secundum quid, scilicet bonum temporale secundum se conside- 
ratum". Tertium est quod, “quemadmodum in merito simpliciter 
invenitur prima radix, ordinatio divina per gratiae donum, et se- 
cunda, liberum arbitrium motum a Deo supernaturaliter; ita in 
merito secundum quid invenitur ordinatio divina, non per gra- 
tiam, quia non est aliquid excedens naturam, sed per propositum 
consequendi illud temporale, et liberum arbitrium operans pro 


consecutione illius" (1). 


(1) Hic desinit codex Salmantinus 650. 

ARTICULUS DECIMUS X 


Utrum bona temporalia cadant sub merito 


1.— Prima conclusio: Si hujusmodi bona considerentur qua- 
tenus sunt instrumenta virtutum quibus itur ad vitam aeternam, 
cadunt sub merito de condigno. 

Secunda conclusio: Si bona haec considerentur secundum se, 
cadunt sub merito non simpliciter, sed secundum quid. 

Sanctus Thomas meo judicio intelligit primam conclusionem 
de merito de condigno. Dicit enim quod bona temporalia quatenus 
sunt instrumenta virtutum cadunt sub merito simpliciter sicut 
augmentum gratiae. Augmentum autem gratiae meretur homo de 
condigno. Ergo et ista bona temporalia. Juxta prima conclusionem 
hoc dixerim, quia recentiores in 2, q. 27 affirmant quod hujusmodi 
bona solum cadunt sub merito de congruo. Pono exemplum pro sen- 
tentia sancti Thomae. Si esset aliquis episcopus valde infirmus, 
homo justus, et ob ejus infirmitatem periculum immineret ejus 
episcopatui, si ille peteret a Deo salutem, mereretur illam de con- 
digno, si salus illa esset omnino necessaria ad gratiam et virtu- 
tem tuendam et esset necessaria pro salute subditorum. Commu- 
niter tamen hujusmodi bona non cadunt sub merito de condigno, 
sed de congruo, et illa tribuit Deus prout cognoscit expedire. 

2.— Est modo dubium : An Deus conferat aliquando existen- 
tibus in giratia bona ex merito illoram quae nocitura sint illis. 

Et videtur quod non. Quia ut habetur Luc., 5, Deus est medicus 
animarum nostrarum; sed bonus medicus dat medicinas sanas et 
non nocituras: ergo multo magis hoc facit Deus. Et confirmatur 
Luc. ll (v. 11) : Si petieritis a patre tuo piscem, nunquid dabit 
tibi serpentem ? 

Sanctus Thomas ad Rom., 8 lect. 5 circa illud, Quid oremus 
sicut oportet nescimus, dicit quod homines justi petunt aliquando 
a Deo bona quae erunt occasio domnationis. Et probat de filiis 
Zebedaei quibus dixit Christus Mathh., 20 (v. 22) : Nescitis quid 


petatis. Et divus Gregorius, lib. 6 Moralium, cap. penultimo, de- 


(% Expositio hujus art. facta a Mantio de Corpore Christi, desumitur ex codice 


gerundensi 9-92. 

clarans illa verba Job, cap. 5 (v. 26) : Ingredieris in abwndantia se- 
pulchri, hoc ipsum dicit, et adducit exemplum ex Luc., 8 de dae- 
moniaco qui volebat statim sequi vitam contemplativam, cui dixit 
Christus non sic faciendum est, sed prius vade domum et narra 
quae contingerunt tibi, hoc est prius exercere vitam activam. An 
vero hujusmodi bona illis tribuat Deus, non docet Gregorius nec 
divus Thomas. 

3. — Ad hoc dico primo quod nihil obstat quominus det Deus 
homini justo pro illius merito bona temporalia quae sunt illi fu- 
tura in perditionem, quia confert Deus secundum praesentem justi- 
tiam. Et hac ratione docent doctores cum sancto Thoma 2. 2, q. 83, 
a. 5 et 6 quod bona temporalia non sunt petenda a Deo absolute, id 
est sine conditione. Nec tamen est necessarium hujusmodi condi- 
tionem semper exprimere mente vel voce in oratione, sed sat est 
virtualiter subesse. ! 

Dico secundo quod hujusmodi homo non damnabitur ex natura 
bonorum quae illi Deus confert, sed damnabitur ex propria mali- 
tia et abusu bonarum rerum. 

Dico tertio quod pro majori parte bonis et electis non dat 
Deus bona temporalia quae illis sunt futura in perniciem, ut pa- 
tet ex locis supra citatis de filiis Zebedaei et daemoniaco. 

4.— Est secundum dubium: An justus mereatur bona tempo- 
ralia pro peccatoribus. 

Respondetur quod sic de congruo. Patet quia si in Sodoma 
fuissent quinquaginta justi, propter illos parceret Deus omnibus 
ilis civitatibus, ut patet Gen., 18; et propter Abraham Deus libe- 
ravit Lot. Item homo peccator potest demereri alteri mala tem- 
poralia: ergo e contra justus bona temporalia malis. Patet con- 
sequentia quia pronior est Deus ad miserendum quam ad punien- 
dum, ut patet 77 Reg., 12, occisus est filius David propter adulte- 
rium patris; et filii Sodomitarum propter peccata parentum, et 
Gen., 9 Canaam maledictus est a Noe ob peccatum patris. Exodi, 20 
(v. 5) ait Deus: Ego sum Deus... zelotes, visitans peccata patrum 
in filios in tertiam et quartam generationem. 

Sed contra videtur Ezechiel, 18 (v. 20) : Anima quae peccave- 
rit ipsa morietur; filius non portabit iniquitatem patris. 

Respondet Hieronymus super hunc locum, quem sequitur Ma- 
gister in 2, d. 36, quod solum, comminatur Deus se puniturum 

filios propter peccata parentum, si fuerint eorum imitatores in 
peccato. 

At vero filius David et alii multi non propter hoc mortui sunt: 
ergo solutio nulla. Respondetur breviter quod poena spirituali, sci- 
licet poena inferni vel subtractione gratiae nullus punitur pro alio, 
sed pro proprio peccato. At vero temporaliter unus punitur pro 
alio, maxime quando est res ejus. Et sic puniuntur parentes in 
filios ut in propriis bonis. Et respectu filiorum et servorum illa 
mors non est poena peccati illorum, sed est medicina praeservativa 
mali et quandoque promotiva ad majus bonum. Vide sanctum Tho- 
mam 2. 2, q. 108, a. 4 ad primum et Hadrianum Quodl. 12, a. 1. 

5.— Est ultimum dubium: An peccator mereatur saltim do 
congruo per bona opera sibi hujusmodi bona temporalia. 

Sancti respondent affirmative. Patet Ezechiel, 29, Nabuchodo- 
nosor factus est a Deo rex /Egypti ob servitium et laborem ad- 
versus Tyrum. Quo loco colligit Hieronymus per bona opera quae 
faciunt mereri multa bona temporalia a Deo. Idem dicit supra 1 
cap. Agaei, et refertur de poenitentia d. 3, ca. Si quando, quod est 
videndum cum duobus sequentibus, quae sunt Gregorii homilia 4 
super Evangelia et Chrysostomi homil 67 ad populum Antioche- 
num. Et Augustinus, lib. 5 De civitate Dei, cap. 12 et 55 dicit quod 
Romani propter bona opera quae fecerunt meruerunt imperium 
orbis. Hoc ipsum docet sanctus Thomas opusculo 20, lib. 3, cap. 4 
et 5; et in 4, d. 15,q. 1, a. 3, q.a 4 meritum de congruo admittit in 
praedictis operibus, et in hoc articulo ad secundum, pro quo videte 
sanctum Thomam 2. 2, q. 110, a. 3 ad secundum. Magister Soto, 
lib. 4 De justitia et jure, q. 4, a. 2 refert quod Romanis propter 
bona opera Deus tribuerit imperium orbis, et declarat dictum Au- 
gustini; et in omnibus peccatoribus negat meritum de congruo 
in 4, d. 19, q. 1, a. 5. Haec tamen quaestio pro utraque parte est 
probabilis, et refert parum hoc vel illud dicere. Et haec dicta sunt 
de merito gratiae ad laudem omnipotentis Dei. 


TRACTATUS 


DE VERA ET LEGITIMA CONCORDIA LIBERI ARBITRII 
CREATI CUM AUXILIIS GRATIAE DEI EFFICACITER 
MOVENTIS HUMANAM VOLUNTATEM 


[auctore dominico banez] 


Hunc tractatum sub apostolico themate ad Hebr., 13 (w. 20 
et 21) visum est prosequi: Deus pacis aptet vos in omni bono, ut 
faciatis ejus voluntatem, faciens in vobis quod placeat coram se 
per Jesum Christum. In quo themate, quasi in quodam praegnan- 
ti principio, intelligo contineri omnia quae ad veram concordiam 
humanae voluntatis cum divina pertractanda sunt. Continentur 
enim in his verbis et liberum arbitrium hominis, et liberum arbi- 
trium Dei. Dei quidem in eo quod Apostolus exoptat, ut Deus 
aptet homines in omni bono. Si enim in Deo non esset liberum 
arbitrium, frustra esset desiderium et oratio Pauli. Deinde liberum 
arbitrium hominis abunde satis explicatur in eo quod inquit, ut 
faciatis ejus voluntatem, eo vel maxime quia in superiori clausula 
praecesserat: amplius deprecor vos hoc facere. Tandem expri- 
mitur efficacia auxilii gratiae Dei in eo quod dicitur, faciens in 
vobis quod placeat coram se. Itaque liberum arbitrium hominis 
adaptatur a Deo ut libere faciat id quod placet Deo, et nihilomi- 
nus ipse Deus facit ut homo faciat. Quae concordia insinuatur in 
eo quod dicitur, Deus pacis, quasi potens Dominus talem pacem 
et concordiam facere. 

Jam vero, ut distincte procédámes in hoc tractatu, non animo 
contendendi, sed potius docendi hujus rei veritatem prout ex: do- 
ctrina divi Augustini et divi Thomae et aliorum patrum accepi- 


mus, in tres partes praecipuas hanc meditationem dividamus: 


352 DOMINICUS BANEZ 


Prima versabitur in statuenda definitione Uberi arbitrii et 
actionis liberae. 

Deinde in secunda parte, de efficacia actualis gratiae Dei, quid 
sit et unde habeat illam disseremus. 

In rertia denique parte explicabimus quomodo concordia haec 


sit possibilis sine injuria, immo cum perfectione liberi arbitrii. 


PARS PRIMA 


CAPUT PRIMUM 


In quo investigatur vera definitio liberi arbitrii, rejecta aliorum 


mala definitione 


1. — Prima quidem quaestio erat an sit liberum arbitrium, nisi 
cum catholicis certandum esset. Sed id supponendum est esse cer- 
tum, et ratione naturali demonstratum, et in sacris litteris con- 
firmatum. De qua re vide quae diximus in Prima parte, q. 83, a. 1, 
et maxime legatur divus Thomas De Veritate, q. 24, a. 1. Et pro- 
fecto ipsa experientia in nobis ipsis nos docet, esse potestatem 
ex duobus propositis alterum eligere et alterum refutare, immo 
neutrum eligere, sed suspendere voluntatem; ac proinde sequitur 
quod cum negante liberum arbitrium, non magis disputandum est 
quam cum bruto. 

Tota igitur difficultas est in ipso quod quid est liberi arbitrii. 
De qua re Ludovicus Molina in sua nova Concordia, pag. 11 sic 
ait: “Ante omnia constituendum est quid nomine liberi arbitrii 
intelligatur. Libertas enim duobus modis sumi potest. Uno modo 
ut dicitur a verbo libero opponiturque servituti. Quo pacto dici- 
tur 77 ad Cor., 3 (v. 17): Ubi Spiritus Domini, ibi libertas" (1). 
De libertate ita sumpta, ait, non est nobis hoc loco sermo. Altero 
modo sumitur ut dicitur a verbo libet. Et hoc pacto dupliciter. 
Uno modo ut opponitur coactioni; et hoc modo concedimus Patrem 
in divinis libere, hoc est non coacte, sed sponte generare Filium. 
“Alio vero modo accipi potest ut opponitur necessitati; et sic illud 
agens liberum dicitur quod, positis omnibus requisitis ad agen- 


(1) Ed. Olyssipone, 1588. 

dum, potest agere et non agere, vel ita agere unum ut contrarium 
etiam agere possit. Atque ab hac libertate, facultas qua tale 
agens potest ita operari, dicitur libera. Quoniam vero non opera- 
tur nisi praevio arbitrio judicioque rationis, inde est quod... libe- 
rum appelletur arbitrium." 

Ubi duo advertit. "Primum est pueros et amentes non solum 
operari sponte, sed etiam multa efficere libere, ita ut in ipsorum 
potestate sit ea efficere vel non efficere... Verum ea ex eo neque 
ad culpam neque ad meritum eis imputatur, quod non discernant 
ratione inter bonum et malum morale... Secundum est voluntatem 
non omnes suos actus posse non elicere." Et ponit exemplum in 
voluntate videntis Deum, quae non potest Deum non diligere; si- 
militer dum sumus in via, saepe subrepunt actus quos voluntas 
non valuit impedire. Unde voluntas solum comparatione eorum 
actuum quos potest non elicere libera est quantum ad exercitium. 
“Quod si simul possit elicere indifferenter vel hunc vel contra- 
rium, cernitur libertas quoad speciem actus, quae plenae et per- 
fectae libertatis rationem habet." Hactenus Molina. 

2.— In cujus discursu multa sunt animadversione digna. In 
primis nescio quare derivaverit arbitrium a verbo libet potius 
quam a verbo /ibero, nisi quia libuit. Nam profecto, si latinae lin- 
guae auctores consuluisset, aliter loqueretur. Nam qui prosequi- 
tur illa qiiae rectam animi deliberationem anticipaverunt, ille agit 
quae sibi libent. Is vero qui recta ratione deliberat quod agendum 
est, non dicitur quod sibi libuit operari. Dicimus ergo libertatem 
arbitrii amplius sese extendere quam libidinem, immo impertinen- 
ter se habere. Contingit enim quod nobis non deliberantibus, aliqua 
libent, v. gr., fornicari, furari, et tamen deliberamus non esse fu- 
randum neque fornicandum. Si autem incontinens deliberaverit 
esse fornicandum, tunc quidem fateor illum deliberasse quod antea 
libuit. Unde profecto derivatio liberi arbitrii aliena est a verbo 
libet, siquidem non omnia quae libent deliberamus, neque omnia 
quae deliberamus libent, tametsi quaedam aliquando deliberamus 
quae libent. 

3.—!Multo igitur proprius a verbo libero, liberum arbitrium 
derivari existimo. Nam etsi in primitiva significatione ille dicatur 
liber qui servitutem non servit, ut ait Cicero lib. 2 De natura 
deorum, qui de libera matre est, liber est; hinc tamen plures signi- 

ficationes per quamdam similitudinem deducuntur, ut docet Cale- 
pinus in verbo liber. Quorum una est, ut liber accipiatur pro 
immuni, sive pro alicui rei non obnoxio sive alligato. Unde Cicero 
lib. 1 De finibus dixit liberum esse tempus, cum soluta nobis est 
eligendi optio cumque nihil impedit. Et Livius lib. 7 De bello Ma- 
cedonico, liberum arbitrium esse ait, animi voluntatem ac sen- 
tentiam liberam. Ubi utriusque potentiae meminit. Quamvis itaque 
libertas, juxta primaevam significationem, servituti contraria sit, 
tamen quia, sicut is qui servus est ad unius domini imperium alli- 
gatur, ita hinc libertas de qua loquimur derivatur ad facultatem vo- 
luntatis quae non est alligata ad unius objecti prosecutionem, sed 
indifferenter habet potestatem volendi hoc vel non volendi, vel 
aliquando contrarium appetendi. Quia vero facultas illa et potestas 
oritur ex ratione, quae etiam potest indifferenter judicare de tali 
objecto quod sit conveniens vel non conveniens voluntati, hinc 
libertas arbitrii dicitur, sive liberum arbitrium. Arbitrium enim 
proprie pertinet ad judicium mentis; unde proprius fortasse dice- 
retur liberum arbitratum, sive libertas arbitrata. Est enim libertas 
formaliter in voluntate, sed radicaliter in arbitrio intellectus. Et 
ita liberum arbitrium significat libertatem voluntatis quae ex ar- 
bitrio rationis pendet. 

Adverte secundo quod ille auctor adduxit testimonium 7/7 ad 
Cor., 3, Ubi Spiritus Domini, ibi libertas, existimans illic liberta- 
tem non posse accipi pro libertate de qua nunc loquimur. Quod 
quidem falsum est; nam Rom., 8 (v. 14) : Qui Spiritu Dei aguntur, 
hi sunt filii Dei. Et tamen opera ad quae agenda aguntur non solum 
eripiunt eos a servitute peccati, sed etiam per illa apud caelestem 
Patrem aeternam vitam promerentur, ac proinde ubi Spiritus Do- 
mini ibi libertas est de qua loquimur. 

Tertio adverte quod ille auctor ibidem ait, Patrem in divinis 
libere, hoc est non coacte, sed sponte generare Filium. Hic modus 
loquendi non debet placere theologis. Nam etsi de Spiritu Sancto 
aliqui scotistae dicant a Patre et Filio libere, hoc est spontanea 
voluntate spirari, tamen de Filio similem locutionem neque legi 
neque audivi. Quamvis enim Deo Patri complaceat de Filio genito, 
tamen nullatenus theologi audebunt dicere spontaneam voluntatem 
quasi principium generationis intelligi; quin potius ante omnem 
intelligentiam divinae voluntatis, fatemur principium generandi 

per modum naturae esse perfectum in divino intellectu. Non igitur 
modus ille loquendi admittendus est, scilicet Patrem libere, hoc 
est spontanee generare Filium, quia in tali locutione insinuatur 
spontanea voluntas esse quodammodo principium generationis Fi- 
lii; sicut dicimus lapidem sponte descendere, et brutum sua sponte 
ad pastum progredi, ubi quidam appetitus naturalis datur intelligi 
esse principium illorum motuum. Quo pacto recte dicemus Pater 
et Filius sua sponte spirant Spiritum Sanctum, non solum quia 
non coacte, sed quia voluntate spirant. 

Praeterea animadversione dignum videbatur quod inquit, pue- 
ros non solum operari sponte, sed etiam multa efficere libere, 
quae tamen neque ad culpam neque àd meritum eis imputantur, 
quia non discernunt ratione inter bonum et malum morale. Quae 
assertio implicare videtur contradictionem. Nam si definitio liberi 
arbitrii quam ille praemiserat convenit pueris et amentibus, vide- 
licet positis omnibus requisitis ad agendum, est in eorum potestate 
talia efficere vel non efficere, aut velle contrarium, sequitur eos 
peccare posse, nam illa indifferentia oritur a rationis arbitrio judi- 
cantis ita convenire vel non convenire. Et ponit exemplum in pueris 
in septimo aetatis suae anno completo; et tamen profecto in ea 
aetate confitentur peccata sua et absolvuntur. 

Denique quod maxime adversione dignum est observa, videli- 
cet quod ultimo loco dixit, libertatem quoad specificationem actus, 
plenae et perfectae libertatis rationem habere. Hoc est, si non 
solum potest voluntas elicere vel non elicere hunc actum, sed etiam 
contrarium hujus, v. gr. si voluntas alicujus potest velle actum 
virtutis vel vitii contrarii, sequitur ex hac doctrina non esse in 
Deo nec in Christo plenam et perfectam rationem libertatis; siqui- 
dem Deus et Christus non potest ita velle bonum, ut possit velle 
contrarium. Et hoc ipsum sequeretur de confirmatis in gratia, qui 
non possunt peccare, ac proinde non plenae et perfectae libertatis 
ratione gauderent. 

4. — His assertionibus refutatis, ad veram et legitimam defini- 
tionem liberi arbitrii statuendam procedamus. 

Ex multis definitionibus quae de libero arbitrio circumferun- 
tur, pessimam sibi elegerunt novae concordiae auctores. Nam illu- 
strissimus Bellarminus, cardinalis de religione Societatis assum- 


ptus, in tomo tertio Controversiarum, c. 21, quod est De gratia et 

libero arbitrio, lib. 3, c. 3, distinguit quinque definitiones liberi 
arbitrii, et nulla earum est illa qua voluerunt uti Molina et Suarez, 
videlicet: liberum arbitrium est quod, positis omnibus requisitis 
ad agendum, potest agere hoc vel non agere, aut velle contrarium. 
Haec forma definitionis liberi arbitrii neque apud Aristotelem, 
neque apud Magistrum, neque apud divum Thomam, nec apud 
aliquem gravem doctorem invenitur, nisi apud Almainum et alios 
nominales. 

Et quidem si illam definitionem recte intelligerent et explica- 
rent, tollerabile fuisset fundamentum. Nos igitur, illorum intelli- 
gentiam destruere intendentes, quaerimus quid intelligant per illa 
verba, “positis omnibus requisitis ad agendum". Nam si fiat sermo 
de requisitis antequam exerceatur actio libera, optime intelligitur 
quod voluntas adhuc manet indifferens ad agendum vel non agen- 
dum. Verumtamen inter illa requisita non annumeratur efficacia 
divinae motionis, sive in ordine naturae, sive in ordine gratiae; 
ila enim efficacia simul est cum nostrae voluntatis consensu. Si 
autem intelligant suam definitionem de requisitis in momento in 
quo actio libera exercetur, falsum esse comprobatur quod, omnibus 
illis positis, sit composibile hominem non eligere illud bonum quod 
Deus praecipit vel consulit, quia unum de requisitis est actualis 
divina motio qua voluntas movetur de non volente in volentem. 
Ubi observandum est quod non asserimus simpliciter et absolute 
non esse possibile voluntatem non eligere, sed diximus non esse 
composibile cum positione omnium quae requisita sunt in momen- 
to boni consensus, quod voluntas non exerceat illum actum. Alias 
frustraretur divina intentio qua Deus vult hominem eligere. 

5. — Verumtamen illi auctores aliorsum tendunt. Putant enim 
non esse necessaria alia requisita ex parte Dei in momento huma- 
nae operationis quam illa quae praecesserunt, praeter concursum 
generalem quo Deus cuncta conservat et cum omnibus operantibus 
concurrit; et ita. manet homo liber et taliter indifferens, ut sit 
composibile non agere, etiam in sensu composito, positis omnibus 
illis requisitis ex parte Dei. Et in hoc putant consistere libertatem 
hominis. Et usque adeo Molina ista sentit, ut in sua Concordia, 
pag. 232, dicat quod divisio auxilii sufficientis in efficax et 'ineffi- 
cax ab effectu, qui simul ab arbitrii libertate pendet, sumatur, 
illudque auxilium sufficiens, sive majus sive minus in se sit, efficax 

dicatur cum quo arbitrium pro sua libertate convertitur, cum ta- 
men nihil eo auxilio impediente potuerit non converti. Et pag. 425 
errorem esse putat dari auxilium efficax quod ex modo motionis 
divinae atque ex Deo ipso habeat efficaciam. 

Item Suarez lib. 3 De auxiliis, c. 6, n. 7 in re consentit cum 
Molina, nam ait quod ille concursus Dei “pendet ex nostro arbitrio 
ut ponatur in actu secundo" (1). Quod Bellarminus torn. 3, lib. 1 
De gratia et libero arb., cap. 12 dicit esse errorem contra sacras 
litteras. 

6. — Sed contra istam doctrinam in sequentibus plura dicenda 
sunt. Nunc autem, ad legitimam diffinitionem liberi arbitrii in- 
telligendam, supponimus necessariam esse illam divisionem de sen- 
su composito et sensu diviso, quam aliqui irrident, quando de 
libera operatione agitur. Non quia negent impossibile esse liberum 
arbitrium simul consentire et non consentire, hoc enim esset ne- 
gare primum principium, quodlibet est et non est, sed quia putant 
libertatem in hoc consistere, quod positis omnibus requisitis ad 
agendum provenientibus ab extrinseco, etiam ab ipso Deo influente 
et concurrente, stet simul liberum arbitrium non velle operari. Et 
usque adeo Franciscus Suarez censet hoc esse necessarium, ut 
existimet totaliter destrui usum libertatis, si ponamus ex parte 
Dei auxilium ita efficax, ut simul cum illo non sit composibile vo- 
luntatem non operari. Videatur lib. 1 Opusculorum, cap. 1, a nu- 
mero 5 usque ad 7, et c. 2 a num. 2; in quo toto capite videtur 
insinuare quod secundum nostram sententiam, indifferentiam liber- 
tatis quantum ad usum tantum passive nobis inesse, cum tamen 
longe simus ab hac sententia. Sed quod asserimus est nostram 
liberam voluntatem, cum de non deliberante transit ad deliberan- 
tem et seipsam determinat libere ad usum, nihilominus prius na- 
tura determinatur a divina voluntate. Ille vero et consortes volunt 
ita se liberam voluntatem determinare, ut ab alio extrinseco nulla- 
tenus determinetur; alias tota libertas, si quae intercedit in illa 
electione, erit in agente seu determinante, et non in ipsa voluntate 
quae determinatur. Nos vero tantam libertatem in solo Deo con- 


fitemur; in creatura vero rationali est libertas subordinata motio- 


(1) P. Suarez, De concursu, motione et auxilio Dei. Opera, ed. Parisiis, Vives, 


t. 11, p. 180. 

ni divinae voluntatis et libertatis. Et tantum abest quod inde des- 
truatur nostra libertas, ut potius inde vim accipiat ad .deliberan- 
dum et agendum libere id quod Deus vult hominem deliberare. Sed 
de hoc latius in tertia parte hujus tractatus dicemus. Nunc autem 
ad veram definitionem liberi arbitrii statuendam accedamus. 

7.— Sed prius consideremus aliam definitionem quintam quam 
eligit illustrissimus Bellarminus ubi supra, sub hac forma: “Li- 
berum arbitrium est libera potestas ex iis quae ad finem aliquem 
conducunt, unum prae alio eligendi, aut unum et idem acceptandi,: 
vel pro arbitrio respuendi, intelligenti naturae ad magnam Dei 
gloriam attributa" (1). Hanc definitionem latius suo modo expli- 
cat; sed judicio nostro non est artificiosa definitio, sed partim su- 
perflua et confusa, et partim diminuta. 

In primis, cum in Deo sit formaliter liberum arbitrium, conve- 
niens esset definire secundum universalem rationem, quamvis 
analogam, convenientem Deo et creaturis, quae ad imaginem Dei 
creatae sunt. Sed illa definitio tantum convenit creaturis. Ergo 
limitata est nec formalitatem liberi arbitrii adaequate explicat. 
Sed esto ita intenderit definire liberum arbitrium creatum, tamen 
non deberet ponere in definitione utramque partem definiti. Ait 
enim, est libera potestas, etc., et pro arbitrio respuendi, etc., qui 
maximus est defectus in definitionibus assignandis. Denique quod 
ait, “ad magnam Dei gloriam attributa creaturae intellectuali", 
obscurum sensum habet, nam videtur sentire esse gratiae donum, 
vel aliquid ex liberàlitate Dei collatum naturae intellectuali, quod 
falsum est. Nam quamvis educere creaturas ex nihilo ex libera 
voluntate Dei fuerit, sicut et conservare, tamen quod homo sit 
habens liberum arbitrium est debitum, sicut quod sit risibilis, 
immo naturaliter continetur in idea hominis quae est in DeO. Circa 
quod lege Augustinum lib. 1 De gratia Christi, c. 3, 4, 5 et 6. 

8. — Nos igitur, supponentes secundum catholicam fidem, in 
Deo esse formaliter liberum arbitrium, sicut est scientia et sapien- 
tia et intellectus et voluntas et reliquae perfectiones quae a theo- 
logis dicuntur simpliciter simplices, talem definitionem assignare 
intendimus in qua non excludamus divinum liberum arbitrium; 
siquidem ad similitudinem illius factus est homo liber et dominus 


(1) S. Bellarminus, Controv. de gratia et libero arbitrio, eap. 3. Opera, ed. 
Parisiis, Vives, t. 5, p. 583. 

suarum actionum. Est autem definitio haec: Liberum arbitrium 
est facultas intellectus et voluntatis ad agendum velnon agendum, 
vel ad agendum unum vel aliud. Haec definitio assignatur a Ma- 
gistro Sententiarum lib. 2, d. 24, $ 5. Nos tamen diximus “intel- 
lectus et voluntatis" ubi Magister dixit “rationis et voluntatis", 
quia de libero arbitrio hominis specialiter agere intendebat. Et 
insuper adjecit, “qua bonum eligitur gratia assistente, vel malum 
eadem desserente". Verumtamen exacta definitio liberi arbitrii se- 
cundum totam suam universalem rationem est, quod sit facultas 
intellectus et voluntatis ad utrumlibet. Ea vero quae sequuntur, 
scilicet ad agendum vel non agendum, vel ad prosequendum unum 
vel alterum, explicant quid per utrumlibet intelligamus. 

Notandum vero quod non diximus, vel ad agendum contrarium, 
quoniam agere contrarium non pertinet ad formalitatem liberi 
arbitrii, sed potius ad imperfectionem et infirmitatem. Unde per- 
fecta et plena ratio Ubertatis invenitur absque illa indifferentia 
contrarietatis, in sola libertate contradictionis vel diversitatis, 
quae exercetur in eo quod liberum arbitrium potest eligere unum 
medium vel alterum medium conveniens ad finem. Ea definitione 
utitur divus Thomas in 2 Sent., dist. 25, a. 1 ad 1. Quod autem 
posse peccare non sit formalis ratio voluntatis liberae, demonstrat 
divus Thomas 1 p,, q. 62, a. 8 ad 3, et ih 2. 2, q. 88, a. 4 ad 1, 
in 1 Sent., d. 42, q. 2, a. 1 ad 3 et De veritate, q. 24, a. 3 et alias 
saepissime. Et ita sentit divus Anselmus in dialogo De Ubero ar- 
bitrio, cap. 1. Non tamen propterea negamus optime colligi libe- 
rum arbitrium esse in eo qui peccare potest, nec propterea liberum 
arbitrium habet quia potest peccare; sed quia dum peccat, utitur 
facultate liberi arbitrii contra legem Dei. 

9. — Ut autem formalitatem et originem liberi arbitrii altius 
consideremus, notandum est ex doctrina divi Thomae 1 p., q. 19, 
a. 1, quod voluntas demonstratur alicui competere ex eo quod 
intellectum habet; quemadmodum quaelibet res talem habet incli- 
nationem qualem habet formam sui esse. Et talis habitudo in re- 
bus carentibus cognitione vocatur appetitus naturalis, ut gravitas 
in lapide; et in habentibus sensum, est appetitus animalis; in ha- 
bentibus vero intellectum est appetitus intellectualis seu voluntas. 
Et inde colligitur in Deo esse voluntatem, cum sit in illo in- 

Nota secundo quod formaliter loquendo facultas ad utrumlibet 
non est ipsa voluntas quatenus tendit ad bonum universale cogni- 
tum ab intellectu vel ad proprium objectum; sic enim naturaliter 
et ex necessitate fertur in tale objectum. Unde in ipso Deo respectu 
proprii objecti non est facultas ad utrumlibet, sed maxima divinae 
naturae necessitas cum summa et infinita perfectione conjuncta, 
scilicet cum possessione et fruitione summi boni, quod est videre 
seipsum et frui sua bonitate. Voluntas autem creata hominis, 
quamvis naturaliter et necessario sit determinata ad proprium 
objectum, quod est bonum in communi; tamen hanc habet imper- 
fectionem, quod non est determinata quantum ad perpetuum exer- 
citium, sed dumtaxat quantum ad specificationem, videlicet quod 
non potest velle malum sub ratione mali. Voluntas denique angeli 
naturaliter determinata est actualiter quantum ad exercitium ad 
proprium objectum,, quod est bonum proprium, quod etiam peccan- 
do amat. 

Nota tertio quod praedicta naturalis et necessaria habitudo 
voluntatis ad proprium objectum, est primum fundamentum liber- 
tatis ejus per ordinem ad media; usque adeo ut, quanto fuerit per- 
fectior illa prior habitudo et magis necessaria in actu, tanto per- 
fectiori modo erit libera respectu mediorum. Doctrina haec est 
sancti Tomae De Veritate, q. 24, a. 1 ad 20 et 1. 2, q. 10, a. 1 et 2. 
Sicut in speculativis cognitio naturalis primorum principiorum est 
radix omnis discursus, ita quanto cognitio finis fuerit perfectior, 
tanto melius cognoscitur indifferentia quorumdam mediorum ad 
illum, quae est propria ratio libertatis. 

Quod patet primum in Deo, cujus voluntas liberrima est respe- 
ctu omnium quae sunt extra Deum, quia neque in communi, neque 
in particulari indigebat aliquo medio ad proprium finem, sed ex 
sua bonitate processit Deus ad productionem creaturarum, ordi- 
nando illas ad seipsum manifestandum. 

Deinde angelus magis libere eligit quanto cum majori cogni- 
tione naturali, et magis necessaria habitudine ad proprium bo- 
num, procedit ad media convenientia ad illum finem naturalem, 
respectu cujus finis non poterat peccare eligendo medium. Sed 
quia respectu finis supernaturalis non erat determinatus per na- 
turam suam, inde factum est ut peccare potuisset, male eligendo 
permanere in sua beatitudine, non ordenando illam ad supernato- 

ralem finem, cujus ordinationis praeceptum supernaturale habebat. 

Homo denique, qui in ordine intellectualium infimum locum 
tenet, praesertim si in puris naturalibus vel in natura lapsa con- 
sideretur, tanto minus perfecta libertate gaudet, quanto.minus 
determinatus est ad proprium finem et objectum, voluntatis. Et 
quamvis liberum arbitrium per peccatum non amiserit, ut fides 
docet, tamen nisi per gratiam sanetur, manet infirmum et saucium, 
ita ut etiam in bono secundum rationem naturalem diu perseverare 
non valeat. 

Ex dictis sequitur unum corollarium: quod quamvis indiffe- 
rentia sit necessaria ad rationem Uberi arbitrii, tamen non ideo 
erit perfectius liberum arbitrium quia pluribus modis in se est 
indifferens. Probatur. Quoniam alias, sequeretur quod liberum ar- 
bitrium peccatoris esset magis perfectum, quoniam habet indiffe- 
rentiam ad bonum et malum, quam justi confirmati in gratia, cujus 
liberum arbitrium jam non est indifferens ad peccandum. Immo 
et Christus Dominus minore libertate gauderet quoniam ex gratia 
unionis est impeccabilis. Item sequeretur magis perfectum esse 
liberum arbitrium quando non se determinat ad electionem, quam 
cum eligit, siquidem antequam eligat est minus determinatus. 

Nota quarto quod, quamvis primum fundamentum libertatis 
sit naturalis determinatio voluntatis ad finem 'cognitum, tamen 
proximum fundamentum radicale usus liberi arbitrii consistit in 
cognitione indifferentiae mediorum ad illum finem. Quae quidem 
cognitio in supremo libero arbitrio, non est distincta a cognitione 
naturali finis, quae est ratio cognoscendi omnia media possibilia 
et ordinabilia ad illum finem. At vero libertatis humanae, de qua 
proxime philosophari intendimus, principium radicale proximum 
non est cognitio finis ultimi et boni in communi ut est objectum 
voluntatis. Sed cum homo sit rationalis naturae, ex illa cognitione 
finis, discurrit ad inquirenda media utilia ad illum finem; et de 
istis deliberat et consiliatur, et tandem ex tali judicio determinat 
hic et nunc hoc medium esse eligendum, et sic exercet suam liber- 
tatem, non manens indifferens in actu, sed per seipsum determi- 
natus ad unum actualiter operando; manens tamen cum potestate 
quam habuit in deliberando. Sed quia potissima difficultas est in 
intelligentia indifferentiae quae requiritur ad rationem liberi ar- 
bitrii, specialis quaestio de hac re in sequenti capite disputanda est. 

CAPUT SECUNDUM 


In quo examinatur qualis indifferentia necessaria sit ad usum liberi 


arbitrii et ubi sit haec indifferentia 


1. — Quaestio igitur est: an indifferentia sit de intrinseca ra- 
tione liberi arbitrii. 

Arguitur primo pro parte negativa. In Deo est maxime per- 
fectum liberum arbitrium; et tamen in illo non potest esse aliqua 
indifferentia: ergo indifferentia non pertinet per se et intrinsece 
ad rationem formalem liberi arbitrii. Patet consequentia quia, > 
sicut in Deo est quidquid pertinet ad rationem formalem sapien- 
tiae, quia sapientia est perfectio simpliciter simplex, ita etiam de- 
bet esse quidquid pertinet ad rationem formalem liberi arbitrii. 

2.— Arguitur secundo. Christus Dominus libere obedivit usque 
ad mortem ; et tamen supposito praecepto non poterat non obedire: 
ergo liberum ejus arbitrium non habebat indifferentiam ad obe- 
diendum vel non obediendum. Patet consequentia, quia non habe- 
bat indifferentiam ad peccandum vel merendum. 

3.— Arguitur tertio. Angelus malus modo de facto peccat: 
ergo libere operatur. Et tamen non habet indifferentiam in suo 
libero arbitrio, quod est obstinatum in malo, quoniam angelus ex 
natura sua immutabiliter eligit. Ergo saltem ad actum liberum non 
necessarium est quod maneat aliqua indifferentia in voluntate ad 
utrumlibet. 

4.— Arguitur denique et confirmatur primum argumentum. 
Nam si indifferentia requiritur ad rationem formalem liberi arbi- 
trii, sequeretur quod Deus non esset omnino immutabilis, sed possit 
vel potuisset aliter se habere in seipso quam modo se habet. Con- 
sequens est contra illud Jacobi 1 (v. 17): Apud quem non est 
transmutatio nec vicissitudinis obumbratio. Ad probationem con- 
sequentiae advertendum est quod homo non dicitur vitiose muta- 
bilis vel inconstans quando mutat consilium ex novis et rationa- 
bilibus circumstantiis advenientibus. Sed nihilominus revera vo- 
luntas ejus mutatur si, postquam voluit aliquid, iterum vult illud 
non fieri. Angelus vero minus mutabilis est propter perfectionem 
suae naturae. Nam postquam eligit aliquid, eligit immutabiliter, 

nec potest oppositum eligere. Nihilominus in angelo realis muta- 
bilitas in libero ejus arbitrio consideratur quatenus electionem 
quam habuit, potuit non habere, ac proinde potuit se aliter realiter 
habere in seipso quam modo se habet. At vero in Deo nec transmu- 
tatio nec vicissitudinis obumbratio inveniri potest. Etenim divina 
voluntas non potuit aliam realem actionem ab aeterno habere 
quam modo habeat quia, cum sit actus purissimus, nulla realis 
differentia potest inveniri in ejus voluntate quae non sit necessaria 
et aeterna in ipso Deo. 

5. — Pro decisione hujus difficultatis notandum est quod in- 
differentia potest accipi dupliciter. Uno modo negative; et sic di- 
citur aliquid non differens nec determinatum. Altero modo potest 
accipi privative, ita ut dicatur indifferens quod est aptum deter- 
minari sive a se, sive ab alio, sive simul a se et ab alio ; v. gr., sicut 
homo qui non statuit ducere uxorem, nec vero statuit non ducere, 
est aptus se determinare ad alteram partem contradictionis, est 
indifferens privative. 

Nota secundo quod adhuc indifferentia, sive negative, sive pri- 
vative accipiatur, potest tripliciter accipi. Uno modo pure active, 
quatenus res illa cui competit potest sua facultate aliquid operari, 
et potest idipsum non operari; sicut artifex habet facultatem artis 
activam ad faciendum aliquod artificiatum, vel non faciendum 
illud, vel ad faciendum alterum. Altera est indifferentia pure passi- 
va, sicut materia prima est indifferens ad omnem formam. Tertio 
invenitur indifferentia utroque modo in aliqua facultate, quemad- 
modum viventia potentiam habent ad varios motus, activum et 
passivum, nam a semetipsis et movent et moventur; sicut motus 
progressivus simul est actio et passio. 

6.— His suppositis sit prima conclusio: Si de libero arbitrio 
loquamur in communi secundum totam suam analogiam, ut includit 
divinum liberum arbitrium, non intelligitur pertinere ad -ejus ra- 
tionem formalem nisi indifferentia negativa et activa, quae in 
omni libero arbitrio invenitur, licet non semper sola activa. 

Probatur. Quia repugnat Deo privativa indifferentia, scilicet 
quod sit in illo aptitude passiva ad utrumlibet, et non sit determi- 
natio ad alterum. Et nota quod non loquimur hic respectu actio- 
num ad intra, in quibus nulla indifferentia inveniri potest, sed 


omnia sunt ex necessitate naturalia et purissimus actus; sed lo- 

quimur de indifferentia quae est in divina potestate per compara- 
tionem ad omnes creaturas, sive existentes, sive possibiles. Et isto 
modo affirmamus divinam voluntatem non esse determinatam ex 
natura sua ad aliquam creaturam producendam, neque esse deter- 
minatam ex natura sua ad aliquam non producendam ; sed divinam 
omnipotentiam dicimus negative indifferenter se habere potesta- 
tive ad aliquam creaturam producendam, vel non producendam. 
Et ratio est quia nulla creatura habet necessariam connexionem 
cum primario objecto divinae voluntatis, neque aliquam utilitatem 
afferre posset ut divina voluntas melius assequatur vel fruatur 
hac sua beatitudine. Diximus autem hanc indifferentiam negati- 
vam active inveniri in Deo, ut condescenderemus cum modo lo- 
quendi quorumdam modernorum. Sed profecto proprius dicere- 
mus quod illa indifferentia negative convenit potentiae activae Dei 
secundum se consideratae. 

Secunda conclusio explicativa praecedentis: Cum Deus statuit 
ab aeterno facere mundum et omnia alia quae facit in tempore, 
hon aliter se habet in seipso quam si non statuisset creare mun- 
dum, vel statuisset non creare. Haec veritas est una de admirabi- 
libus divinae majestatis, videlicet quomodo causa totali eodem 
modo existent! necessario, non necessario sequatur idem effectus. 

Nihilominus conclusio haec probatur ex immutabilitate Dei, 
qui cum sit purissimus actus, impossibile est quod sit in potentia 
ut aliter se habeat in seipso quam modo se habet. Sed omnis po- 
testas ejus est purissimus actus, ita ut deliberatio creandi et de- 
liberatio non creandi, nullam realem differentiam habeat in ipso 
Deo; sicut neque facit differentiam realem esse finalisativum et 
finalisare, sed solum est differentia rationis ratiocinatae, sicut in- 
ter attributa divina ponitur. 

Ex hac conclusione sequitur quod tota ratio potentialitatis quae 
insinuatur in diffinitione liberi arbitrii in communi data, si for- 
malissime loquamur, debet refundi in objectum liberi arbitrii, 
quod semper est medium habens indifferentiam passivam ut possit 
ordinari vel non ordinari ad finem. Cum itaque dicimus, liberum 
arbitrium est facultas intellectus et voluntatis ad utrumlibet, utri- 
que potentiae assignamus objectum habens indifferentiam- passi- 
vam. Intellectui quidem convenit esse intellectivum et intelligere 
illam indifferentiam objecti; et talis cognitio est radix et funda- 

mentum proximum libertatis, quae formaliter est in voluntate sic- 
ut et ipse usus libertatis. Item voluntati assignamus objectum 
indifferens, hoc est, non habens connexionem necessariam ad 
finem qui est objectum voluntatis. Nam cum tota ratio volendi 
media sit voluntas finis, ad quem voluntas determinata est, si 
cognoscatur aliquod medium quod, quamvis possit habere aliquam 
convenientiam ad finem illum, tamen non habet necessariam con- 
venientiam, inde est quod bonitas illius medii sit passive indiffe- 
rens, ut possit ordinari vel non ordinari, et eligi vel non eligi in 
finem. Et haec est potissima ratio propter quam intelligimus esse 
in Deo perfectissimum liberum arbitrium et formalissimum, non 
includens aliquam imperfectionem, quia ex perfectissima cogni- 
tione finis, est in Deo perfectissima cognitio indifferentiae omnium 
aliarum rerum, in quibus nulla est necessaria connexio cum summo 
bono, quod est objectum divinae voluntatis. Et tamen cognoscit 
Deus in illis quod sunt ordinabiles ad manifestationem summi boni 
finalizativi omnium creaturarum possibilium. Finalizat autem eas 
dumtaxat quas sua libera voluntate fecit, ita sane ut esse finali- 
zativum et finalizare, nullam realem differentiam ponat in divina 
voluntate, sed dumtaxat differentem relationem rationis. 

Atque hactenus de purissima formalitate liberi arbitrii, quae 
in solo Deo invenitur, explicata est diffinitio; sicut et plenariae 
rationis sapientiae et aliarum perfectionum quae dicuntur per- 
fectiones simpliciter simplices a theologis, in solo Deo invenitur 
plenitudo, a qua dependent et cui subordinantur tales perfectiones 
prout formaliter participantur a creaturis. 

Tertia conclusio: Jn omni libero arbitrio creato invenitur non 
solum passiva indifferentia objecti cogniti ut indifferenter eligi- 
bile, sed etiam invenitur aliqua indifferentia passiva cum quadam 
potentialitate subjecti. 

Haec conclusio ratione communi probatur. Primo quia omnis 
creatura, quantumvis intellectualis, habet aliquid potentialitatis, 
cum solus Deus sit purus actus; sed omnis creatura habet esse 
receptum et limitatum et dependens a primo esse in fieri et con- 
servari, ac proinde in omni operatione sua: ergo et liberum ar- 
bitrium creatum suo modo debet habere potentialitatem et passi- 


vam indifferentiam ad suam operationem et usum libertatis. 
Probatur secundo, quia in nulla creatura intellectuali potest 


PARS I, CAP. II 367 


inveniri quod modo non eligat et postea eligat sine mutatione sul: 
ergo in omni creatura intellectuali invenitur aliqua indifferentia 
passiva in libero ejus arbitrio. Antecedens probatur. Quia electio 
quae est in creatura nec est suum esse, cum sit operatio, nec est 
determinata ab auctore naturae, sicut voluntas finis quod est obje- 
ctum voluntatis. Ergo dum voluntas eligit quod non habet necessa- 
riam connexionem cum suo objecto, realiter mutatur de potentia 
in actum. 

Tertio probatur. Quia omnis creatura intellectualis est pecca- 
bilis et defectibilis: ergo per liberum arbitrium mutabilis. Ante- 
cedens commune documentum est demonstratum a theologis; a 
sancto Thoma 1 p., q. 63,a. l, et 1.2, q. 89, et lib. 3 Contra gentes, 
cap. 108. Consequentia patet, quia mutari de bono in malum prae- 
supponit potentialitatem et indifferentiam passivam creaturae ra- 
tionalis. 

Denique probatur inductive. Nam angeli creati in gratia rea- 
liter sunt mutati per liberum arbitrium de bono in malum, et si- 
militer homo in gratia creatus realiter mutatus est. Postea vero 
in statu naturae lapsae hanc mutabilitatem experimur de bono in 
malum per liberum arbitrium, et de malo in bonum: per Dei gra- 
tiam credimus fieri mutationem. 

Quarta conclusio: 'Nihilom inus facultas liberi arbitrii et usus 
illius facultatis, quantumlibet sit liberum arbitrium Creatum, non 
consistit formaliter in passione aut potentialitate illius facultatis, 
sed revera facultas est activa et usus illius est actio. 

Haec conclusio certissima est secundum fidem, ut patet ex con- 
cilio Tridentino sess. 6, can. 4, 5 et 6. Et profecto ex ipsa diffini- 
tione liberi arbitrii constat facultatem illam esse activam ad agen- 
dum hoc vel aliud, vel ad eligendum agere vel non agere. Et de- 
nique omnes actiones humanae in quibus dumtaxat invenitur ratio 
boni aut mali moralis, sunt verae actiones elicitas a potentiis acti- 
vis, tametsi ex parte subjecti habeant conjunctum aliquid passi- 
bilitatis, dum potentia transit de non operante in operantem vir- 
tute motionis superioris agentis. 

Ex quo sequitur quod frustra laborat Suarez lib. 1 De aw iliis, 
cap. 2, ostendens hanc indifferentiam liberi arbitrii creati et usus 
libertatis non consistere in passione, putans se contra nos aliquid 
definire. Sed profecto ipse finxit hostem quem feriret. 


368 DOMINICUS BASEZ 


7. — Ex dictis sequitur unum corollarium valde notandum: 
quod ranto scilicet erit magis perfectum liberum arbitrium crea- 
turae, quanto magis per gratiam assimilabitur divino Ubero arbi- 
trio tam in fundamento et radice quam in formalitate voluntatis 
ad utrum libet se habentis. Hoc corollarium videtur aperte demon- 
strari. Nam si homo hanc maximam perfectionem habet, qfiod 
factus est ad imaginem et similitudinem Dei, propter liberum ar- 
bitrium et dominium quod habet ad agendum utrumlibet, ut ex- 
plicatum est, optime colligitur quod, si per gratiam haec facultas 
elevatur, tanto erit perfectior quanto magis assimilabitur in modo 
operandi divino libero arbitrio. 

Sequitur secundo liberum arbitrium et exercitium illius esse 
magis perfectum in beatis quam in puris viatoribus. Hoc probatur, 
quia primum fundamentum, quamvis non proximum, libertatis, 
est. determinata cognitio finis et immutabilis adhaesio voluntatis 
ad finem ultimum. Et beati videntes Deum ex natura rei diligunt 
illum immutabiliter, sicut et ipse Deus se videt et diligit. Ergo 
jam in hoc fundamento maxime beati assimilantur Deo. Rursus ex 
perfecta cognitione et dilectione summi boni perfectius cognosci- 
tur indifferentia mediorum ad illum finem, quae est proxima radix 
usus libertatis. 

Ex quo tandem sequitur quod ipse usus libertatis qui formali- 
ter est in voluntate, sit perfectiori modo liber, quantum libet in- 
fallibiliter semper voluntas eorum eligat bonum. Non tamen po- 
nimus meritum in beatis, non defectu libertatis, sed quia jam sunt 
in termino beatitudinis constituti. Alias autem repugnat quod ali- 
quis videat Deum et mereatur in electione mediorum ad finem, 
sicut Christus videbat Deum sicut modo videt, et nihilominus per- 
fectissime merebatur nobis gratiam et gloriam eligens obedire 


usque ad mortem. 


CAPUT TERTIUM 
In quo ad argumenta respondetur 
1. — Ad primum argumentum facile respondetur ex praedictis 


conclusionibus: concedo majorem, et distinguo minorem. Si enim 


intelligatur de indifferentia privativa aut passiva quae subjective 

sit aut intelligatur esse in Deo, concedo minorem. Et nego conse- 
quentiam, quia talis indifferentia non pertinet ad formalitatem 
liberi arbitrii. Si autem intelligatur de indifferentia negative quae 
competit facultati activae Dei, nego minorem; immo divina fa- 
cultas non est determinata de se ad creandum, neque est determi- 
nata ad non creandum, sed tantum est potestas creandi. 

2. — Ad secundum argumentum respondetur quod praeceptum 
superveniens non destruit formalitatem libertatis neque radicem 
ejus, quia existente cognitione indifferentiae alicujus medii se- 
cundum se ad finem, voluntas etiam quae sub illa cognitione mili- 
tat, libere eligit illud medium obediendo praecepto extrinseco, 
quod non destruit formalitatem libertatis. 

Si quis autem sophistice instet quod, stante praecepto, in sensu 
composito non poterat Christus non operari, quoniam alias po- 
tuisset peccare: respondetur quod formalitas et perfectio liberta- 
tis non consistit in eo quod possit non operari peccando, sed in eo 
quod absolute loquendo poterat non operari vel operari. Neque 
enim liberum arbitrium definitur per indifferentiam ad opposita 
in sensu composito, sed in sensu diviso, in eo quod dicitur facultas 
ad utrumlibet. Ergo etiam si ista duo stare non poterant: Christus 
habet praeceptum obediendi usque ad mortem, et Christus non 
vult mori, tamen per hoc non sequitur quod absolute loquendo non 
potuit non velle mori. 

Quod si rursus instet sophista, quod saltim respectu hujus 
actus qui est obedire, non habebat Christüs facultatem ad obe- 
diendum vel non obediendum : ergo non libere obediebat: responde- 
tur, quidquid sit de consequentia, implicare contradictionem quod 
infertur, ergo non libere obediebat, si obediebat, quoniam actus 
obedientiae est actus virtutis moralis, in cujus ratione includitur 
quod sit actus humanus et liber. Ergo' obedire et non obedire im- 
plicat contradictionem. Sed respondetur magis ad formam, distin- 
guo antecedens. Nam si ille actus obediendi praesupponat prae- 
ceptum, ita ut non obedire sit inobedientia, concedo antecedens. 
Et nego consequentiam, quoniam ad libere obediendum non est ne- 
cesse quod obediens possit peccare. Si autem non obedire pure 
negative accipiatur, nego antecedens. Immo potuit Christus non 
obedire, quia possibile fuit non habere praeceptum; sicut haec 
negativa vera est: Christus non obedivit usque ad mortem lapida- 

tionis aut decollationis, quia haec negativa nihil ponit in esse 
neque praesupponit praeceptum. 

Habemus itaque quod ad libertatem obediendi, etiam stante 
praecepto, sufficit quod voluntas eligens obedire militet sub cogni- 
tione indifferentiae illius medii in ordine ad finem ultimum, non 
obstante quod non possit peccare. Quemadmodum Deus absolute 
loquendo liberrime conservat universum, et nihilominus stante 
promissione vitae aeternae, incomposibile est mundum annihilari, 
sicut est impossibile Deum mentiri. Observandum igitur est sem- 
per ad dissolvenda importuna sophismata quod, quidquid adve- 
niens ab extrinseco non destruit formalitatem libertatis neque 
usum formalem illius, qui consistit in subordinatione voluntatis ad 
cognitionem indifferentiae mediorum ad finem, non potest destrue- 
re liberum arbitrium neque exercitium illius. 

3. — Ad tertium argumentum videnda sunt quae latius dixi- 
mus super Primam partem, q. 64, a. 2, dub. 1 ad 2 arg. Nunc 
autem respondetur quod, quamvis angelus malus sit obstinatus 
per operationem plene deliberatam, tamen hoc non destruit in- 
differentiam quae requiritur ad actionem liberam. Et ratio est 
quia libera actio non dicitur quia ipsa non sit determinata ad 
objectum quod sub electione cadit, sed dicitur libera a facultate 
et a modo facultatis a qua procedit, videlicet a facultate intellectus 
et voluntatis, quae de se indifferenter se habet ad utrumlibet, sive 
indifferentia negativa sive privativa et passiva. Cum igitur electio 
angeli tale initium et talem radicem habuerit, necesse est ut quan- 
diu durat, sit libera electio, quamvis ipsa sit determinata ad parti- 
culare objectum, id quod etiam in electione humana verificatur. 
At vero in angelo habet aliam conditionem electio, propter natu- 
ram angeli inflexibilem, ita ut quod semel eligit, non possit non 
eligere ac respuere. Sed tamen haec inflexibilitas tantum abest ut 
deroget facultati libertatis, quod potius attestatur maximae per- 
fectioni liberae facultatis angelicae, quatenus angelus, ut divus 
Thomas docet in illo art. citato, cum summa cognitione indiffe- 
rentiae mediorum ad finem et omnium circumstantiarum eh'git, 
ac proinde ab electione semel elicita non potest discedere, saltim 
refutando quod semel eligit. Homines autem, etiam postquam ele- 
gerunt, possunt refutare quod semel elegerunt. Quae mutabil'tas 
profecto non oritur ex multa perfectione liberi arbitrii, sed ex 

potentialitate nimia facultatis intellectus et voluntatis; quia dum 
homo eligit, non habet perfectam cognitionem omnium, circumstan- 
tiarum, ac propterea adveniente nova circumstantia, aliud eligit 
quam elegerat. 

Et haec doctrina abunde satis'probatur. Nam si ad perfectio- 
nem liberi arbitrii usus, pertineret posse cessare ab electione ejus 
quod semel eligitur, non esset in Deo perfecta facultas liberi arbi- 
trii. Constat enim quod postquam Deus decrevit aliquid fieri aut 
facere, implicat contradictionem quod Deus eligat oppositum ejus 
quod elegit, juxta illud: Consilium meum stabit et omnis voluntas 
mea fiet (Is., 46, 10), et illud 7 Reg., 15 (v. 29) : Triumphator in 
Israel non parcet nec poenitudine flectetur; neque enim homo est 
ut agat poenitentiam. Ex quo sequitur quod quanto fuerit per- 
fectius liberum arbitrium, tanto erit magis constans et minus 
mutabile ab eo quod semel eligit. 

Habemus igitur quod daemones non minus peccant modo obsti- 
nati in malum quam peccaverunt in principio deliberationis per- 
fectae. Scientes enim se esse inflexibilis naturae, deliberaverunt in 
seipsis permanere, non se referendo in finem supernaturalem, sicut 
tenebantur ex praecepto supernaturali quod fide cognoverunt, ut 
docet divus Augustinus in Enchiridione, cap. 105: "Multum quippe 
liberius erit liberum arbitrium, quod omnino non poterit servire 
peccato" (1). 

Sequitur etiam ex praecedenti doctrina quod confirmati in gra- 
tia non minus libere servant mandata, immo magis perfecte libere 
quam non confirmati in gratia; siquidem illorum liberum arbitrium 
per gratiam confirmationis stabilitur et determinatur ad bonum, 
ad similitudinem Dei. 

Ex hac denique doctrina colligemus postea quomodo auxilium 
Dei efficax perficiat libertatem et usum liberi arbitrii. 

4. — Ad quartum argumentum jam patet ex prima et secunda 
conclusione. Non enim negamus Deo indifferentiam negative divini 
liberi arbitrii. Argumentum vero probat quod, si in Deo daretur 
aliqua indifferentia privativa aut passiva, non esset omnino immu- 
tabilis, siquidem poterat se in seipso aliter se habere quam modo 
se habet. Tota igitur formalissima ratio liberi arbitrii consistit in 

facultate activa non determinata ad unum, sed indifferentiam ne- 
gativam habens ad utrumlibet agendum vel non agendum. Est 
autem haec potestas et facultas in intellectu et voluntate. In in- 
tellectu quidem radicaliter, inquantum est in illo cognitio indiffe- 
rentiae mediorum ad finem; in voluntate vero formaliter est fa- 
cultas eligendi utrumlibet quod ab intellectu cum indifferentia 
proponitur. Usus denique ipse hujus facultatis non consistit in 
aliqua indifferentia negativa aut passiva ipsius electionis ; est enim 
omnis electio specifice determinata et in individuo ad. unum obje- 
ctum cum suis circumstantiis. Sed denominatio usus liberi arbitrii 
competit electioni ex parte principii a quo proficiscitur, videlicet a 
cognitione indifferentiae mediorum ad finem, et a voluntate, quae 
militando sub illa cognitione et illi subordinata, determinat unum 
eligendum. Et sic intellectus movetur a voluntate ad actum imperii, 
quod explicatur per verbum imperativi fac. 

Unde constat quam longe simus ab illa sententia quam Suarez 
putat nos tenere, quod ratio libertatis et usus illius consistat for- 
maliter in cognitione et judicio indifferentiae objecti. Nos enim in 
hoc radicaliter consistere asserimus usum libertatis, mediante qua 
radice Deus ipse perfectius illuminando intellectum et intime inspi- 
rando in voluntatem, efficit quod voluntas se determinet tam libere 
quam si ab extrinseco non ageretur. Et nihilominus fortiter move- 
tur ex parte Dei primi moventis. Cujus motio et auxilium non ligat 
liberam facultatem, sed eam perficiendo efficit infallibiliter operari, 
ut amplius in sequentibus explicare intendimus. Hactenus de prima 


parte hujus tractatus. 


SECUNDA PARS 


In secunda parte agendum nobis est de divinis auxiliis. Et primo 
quid sit auxilium Dei. Secundo quotuplex sit auxilium. 


CAPUT PRIMUM 


In quo explicatur quid sit auxilium 


1. — Quia nominis etymologia solet prodesse ad investigandum 
ipsum quod quid est rei, advertendum est auxilium sive adjutorium 
dicere ordinem et relationem auxiliantis et adjuvantis ad rem alte- 
ram existentem. Auxilium enim quasi ab augendo et promovendo 
rem existentem dicitur. Adjutorium etiam ab adjuvando rem exis- 
tentem quae per seipsam vel conservari vel operari non valet, vel 
non tam perfecte operari, sicut accedente alia causa influente in 
rem ipsam aut effectum illius. Unde auxilians vel adjuvans proprie 
dicitur de causa efficiente quae in rem praeexistentem vel in 
effectum illius vel in utrumque simul influit. V. gr., si quis homo 
non valet aliquod pondus levare, aut vix et aegre levat, time si 
quis alius accedat et se applicet simul ad levandum lapidem, dicitur 
auxiliari et adjuvare alterum, non conferendo illi vires, sed appli- 
cando eas ad effectum, et sic uterque alterum adjuvat. Et exem- 
plum memoriae commendetur. At vero caeli et concursus illorum 
utrumque adjuvant effective, influendo non solum in effectum, sed 
etiam vires membrorum et facultatem motivam corpoream sua in- 
fluentia conservando, et interdum perficiendo. Cessante enim motu 
caeli, motus inferiorum corporum cessarent, ut communis habet 
philosophia. Multo autem magis necessarius est influxus primae 


causae, movens et naturales causas et voluntarias ad suos effectus, 

influendo in causam, vel in effectum, vel in utrumque, ut statim 
amplius explicabitur. 

2. — Ex dictis sequitur quod quando Deus creavit mundum, non 
dicitur adjuvasse aut auxilium contulisse. Est enim creatio pro- 
ductio ex nihilo; auxilium vero seu adjutorium praesupponit rem 
jam existentem. Possumus itaque definire auxilium esse influentiam 
causae efficientis ad aliquam operationem vel motum rei praeexis- 
tentis ordinatam. Haec definitio communi sapientum consensu de- 
bet recipi, tum quia alia convenientior assignari forte non poterit, 
tum quia non est limitata ad certam opinionem circa modum con- 
currendi vel influendi causarum in causas vel in effectus, tum de- 
nique quia communis est auxiliis quae feruntur sive ab auctore 
naturae, sive ab auctore gratiae. 

Et quia nostra potissima intentio est agere de auxiliis Dei ut 
auctoris gratiae et totius ordinis supernaturalis, notanda est diffe- 
rentia inter utrumque ordinem. In primis ordo gratiae praesuppo- 
nit ordinem naturae et perficit ipsum. Quapropter totus ordo gra- 
tiae adjunctus ordini naturae potest dici auxilium Dei elevantis et 
perficientis naturam praexistentem ad operationem supernaturalem 
et ad supernaturalem, finem tendentem. V. gr., creavit Deus ange- 
los, simul in eis condens naturam et largiens gratiam. Sed tamen 
ea quae in angelo, creationis terminus, fuerunt, nullatenus dicun- 
tur auxilia. Talis fuit existentia qua formaliter angelica natura 
educta est ex nihilo; talis etiam fuit consequenter intellectus an- 
gelicus et voluntas et liberum arbitrium et reliquae proprietates 
quae angelicae naturae ex propria quidditate debentur et in divina 
idea naturaliter repraesentantur. Haec enim omnia non possunt dici 
proprie auxilia, sed ad existentiam rei pertinentia tamquam natu- 
raliter consecuta ab essentia, contra Pelagium, qui gratiam Dei 
totam putat esse liberum arbitrium. Quoniam vero, ut docet divus 
Thomas 1. 2, q. 109, a. 1, “quantumcumque natura aliqua corpora- 
lis vel spiritualis ponatur perfecta, non potest in suum actum pro- 
cedere nisi moveatur a Deo", idcirco omnis creatura indiget ad 
suam operationem vel motum auxilio Dei primi moventis. Cujus 
rationem ibidem insinuat divus Thomas, quoniam “a Deo est omnis 
formalis perfectio sicut a primo actu". Ac si diceret, sicut res de- 
pendet in esse a primo actu, qui est ipsum esse, ita etiam pendet 

in omni operatione sua, quia omne quod operatur, operatur inquan- 
tum est in actu. 

3. — Circa quod maxime observandum est et cavendum a mala 
philosophia quorumdam asserentium, nihil aliud esse influxum pri- 
mae causae in secundam ut secunda actualiter agat, quam conser- 
vationem causae secundae et omnis virtutis ejus per quam consti- 
tuitur in actu primo sufficienter ad agendum. Hanc sententiam 
evidenter colligo esse Molinae et Suarez. Molinae quidem in sua 
Concordia, disp. 27 et 28, quae habentur a pag. 179, ubi ait Deum 
auxilio et concursu generali non influere in causas secundas prae- 
movendo eas, sed tantum influere immediate in ipsas operationes 
et effectus causarum secundarum, sine praemotione aliqua ipsarum 
causarum. Et putat contrariam sententiam tollere libertatem ar- 
bitrii, et tenet quod Deus suo concursu, sive generali, sive gratuito, 
ut causa partialis respectu effectus se habet. Ait enim in pag. 169: 
“Quo fit ut concursus Dei generalis non sit influxus Dei in causam 
secundam, quasi illa prius mota agat et producat suum effectum, 
sed sit influxus immediate in illius actionem et effectum." Et pag. 
sequenti ait: “cum negari non possit, effectum quemcumque causae 
secundae indigere immediato Dei influxu in ipsum ut conservetur, 
etiam postquam cessaverit influxus causae secundae, multo magis 
ut de novo producatur. Utique vel dandum esset generalem con- 
cursum Dei cum causis secundis ad earum actiones et effectus non 
esse influxum in causas, sed cum causis immediate in actiones et 
effectus, quod probare intendimus; vel affirmandum esset Deum 
duplici generali concursu influere in productione cujusque effectus : 
uno immediate ih causam et per causam mediate in effectum, et 
altero in effectum". Haec Molina. Ecce quomodo negat concursum 
Dei in causam secundam nihil influere, sed dumtaxat conservat 
illam in suo esse et virtute, de qua conservatione non est opinio. 

Item Suarez in sua Metaphysica, disp. 22, sec. 1 et 2 multa phi- 
losophatur de prima causa et cooperatione seu concursu cum se- 
cundis causis. Et cum in prima sectione de concursu immediato Dei 
in omnem rem, operationem et motum egisset, postea in sectione 
secunda, dum inquirit quid sit ille concursus primae capsae, an 
sit aliquid per modum principii vel actionis, relatisque variis sen- 
tentiis, tandem concludit numero 20, quod “concursus primae cau- 


sae, praeter id quod est per modum actionis vel fieri, non includit 

ex intrinseca necessitate aliquid de novo inditum ipsi causae se- 
cundae quod sit principium actionis ejus vel conditio ad illam ne- 
cessaria." Dicit *de novo inditum, quia certum est concursum cau- 
sae secundae supponere in illa virtutem agendi datam et conser- 
vatam a prima causa, quod hic supponimus, et inquirimus quid 
ultra illam necessario sit adjungi ex parte primae causae" (1). 
Hactenus Suarez. Quam sententiam nititur probare ex testimoniis 
divi Thomae, ex quibus universi thomistae oppositum probant. De 
qua re, si pro rei dignitate agendum esset, prolixius tractatus esset 
componendus. 

4. — Nunc autem dico primo contra Molinam, esse indignum 
divinae omnipotentiae asserere Deum esse causam partialem cum 
sua creatura, sicut duo trahentes navim dicuntur causae partiales, 
quia neuter in alterum influit neque effectus totus singulis attri- 
buitur, sed ambobus simul. At vero cum Deus concurrit cum causa 
secunda, totus effectus et quidquid in illo est, immediate est a Deo 
immediatione virtutis et suppositi, ut etiam fatetur supra Suarez. 
Ubi nota quod particula illa immediate non accipitur exclusive ut 
excludat suppositum et virtutem causae secundae, sed dumtaxat 
importat intimam et perfectam virtutem Dei operantis in omnibus 
rebus, in quibus intime existit per essentiam, per potentiam et 
praesentiam. Nihilominus creaturas quasdam assumit ad secum 
cooperandum eumdem effectum, virtute illis indita a Deo per mo- 
dum principii, cui proportionetur effectus. Et in hac parte no- 
biscum sentit Suarez ubi supra [sect. 1], num. 22 et 23, ubi citat 
divum Thomam lib. 3 Contra gentes, c. 70 dicentem, quod Deus 
"non ex insufficientia virtutis, sed ex immensitate bonitatis ipsius 
provenit quod creaturae communicaverit vim agendi; et ideo non 
per se solum, sed cum illa velit tales effectus producere". Item 
Suarez ut minus probabile negat Deum et creaturam esse causas 
partiales componentes unam causam totalem, sed ait unamquam- 
que esse integram in suo ordine, quatenus altera alteri subordina- 
tur. Sed profecto, si subordinatio non consistit in alio quam in 
'conservatione causae secundae, negat tales causas fortuito conve- 


nire ad agendum, quia “causa secunda pendet a prima a priori et 


(1) F. Suarez? Disput. metaphys., disp. 22, sect. 2, num. 19. Opera, ed. Pari- 
siis, Vivés, t. 25, p. 815. 

essentialiter, quia insufficiens per se est ad aliquid agendum sine 
illius ope. Causa vero prima proprie non pendet a secunda neque 
a priori nec a posteriori... Cumque prima causa semper agat ex 
certa scientia et voluntate sua et juxta ordinem a se institutum, 
non potest dici fortuito convenire cum causa secunda ad agendum, 
sed summa de rebus providentia" (1). Quam doctrinam adversus 


illum postea inducemus. 


Dico secundo contra eumdem Molinam, non opus esse duplici 
concursu generali, altero in causam, altero in effectum quando 
effectus est actio immanens; quin potius Deus unico infuxu causam 
movet et cum illa actionem produxit, sive loquamur de concursu 
generali primae causae quo cuncta gubernat, sive de concursu spe- 
ciali gratuito. Probatur. Quia si causa secunda a priori et essen- 
tialiter pendet a prima, ut bene dixit Suarez, non opus est alio 
influxu in causam secundam ut actualiter causantem, et alio in 
actione ejus; sed ipsa causa secunda ex passiva motione primae 
causae actualem vim accipit agendi et producendi. Dixi autem in 
causam ut actualiter causantem, quoniam si causa consideretur ut 
est in se cum habituali virtute agendi, alio divino influxu conser- 
vatur in illo esse et alio actualiter movetur ad actualiter efficien- 
dum. Hic tamen influxus immediate attingit causam et effectum, 
quoniam ut est a Deo non dependet a causa secunda, quamvis ipse 
effectus pendeat ab utraque. Et hac ratione dicitur Deus producere 
effectum mediante causa secunda, quia ipse facit effectum depen- 
dere ab illa in fieri, et aliquando in conservari, sicut in actionibus 
vitalibus contingit. 

Jam vero dicimus tertio contra Franciscum Suarez: quoties- 
cumque causa secunda ex non operante transiit in operantem, ne- 
eesse est ut ipsa causa moveatur a prima, quae motio passive re- 
cipitur in ipsa causa. Et ex illa motione prout est a Deo tantum 
abest ut impediatur actualis causalitas causae secundae, quod po- 
tius inde actualiter perficitur ut ipsa operetur. Haec doctrina ex- 
pressa est divi Thomae 1 p., q. 105, a. 4 et 1. 2, q. 6, a. 1 ad 3 et 
q. 10, a. 4 et potissime q. 109, a. 1, ubi ejus verba comendavimus, 


videlicet: *quantumcumque creatura aliqua corporalis vel spiri- 


(1) Id. ib., sect. 1, n. 23. p. 807. 

tualis ponatur perfecta, non potest in suum actum procedere nisi 
moveatur a Deo; quae quidem motio est secundum suae providen- 
tiae rationem, non secundum necessitatem naturae". Et concludit 
quod “actio cujuscumque entis creati pendet a Deo quantum ad 
duo: uno modo quantum ab ipso habet perfectionem sive formam 
per quam agit; alio modo inquantum ab ipso movetur ad agendum". 
Nota quod non ait inquantum ab eo pendet ad agendum, sed ait 
movetur, ne quis dicat quod pendet quatenus conservatur. In quo 
articulo divus Thomas universaliter loquitur, et non solum de agen- 
tibus naturaliter, ut ait Suarez, sed etiam de agentibus superna- 
turaliter. 

5. —— In cujus doctrina divi Thomae nota primo quod ait, *quan- 
tumcumque creatura corporalis aut spiritualis ponatur perfecta", 
videlicet per suam formam, virtutem et habitum, “non potest in 
actum procedere nisi moveatur a Deo". 

Nota secundo quod ait hanc motionem esse a Deo non secundum 
necessitatem suae naturae, sicut caelum movet haec inferiora, sed 
secundum suae providentiae rationem. Ex quo sequitur quod, cum 
gubernatio sit executio rationis providentiae, impossibile est ali- 
quam creaturam moveri vel operari nisi moveatur a Deo, cujus 
motio prius natura est quam omnis alia motio vel operatio cujus- 
cumque creaturae, sive seipsam moveat, sive aliam, sive ab alia 
moveatur. Et ratio est quia, sicut esse Dei est causa perpetuo in- 
fluens esse in creaturis, ita necesse est ut quando creatura transit 
de non operante in operantem, vel quomodolibet alias movet aut 
movetur, ita influxus divinae motionis sit prior ordine causalitatis. 
Et confirmatur ex doctrina divi Thomae q. 109, a. 6: "Necesse est 
enim, cum omne agens agat propter finem, quod omnis causa con- 
vertat suos effectus ad suum finem ; et ideo cum secundum ordinem 
agentium sive moventium, sit ordo finium, necesse est quod ad 
ultimum finem convertatur homo per motionem primi moventis". 
Ex qua doctrina sic argumentor : Ultimus finis prius natura influit 
secundum proprium modum causandi seu finalizandi in ea quae 
ordinantur ad finem quam alii particulares fines: ergo etiam primum 
agens prius natura influit in omnem operationem et motum quam 
omnis creatura agens aut movens. Et haec ratio multo magis proce- 
dit de operatione inferioris agentis quae ordinatur ad finem super- 
naturalem. Quia quamvis Deus convertat omnia ad seipsum; sed 

homines justos convertit ad seipsum sicut ad specialem finem quem 
intendunt, ut ait Dionysius, De divinis nominibus, cap. 4 (1). 

6. — Observandum est autem quod isti doctores; Molina et Sua- 
rez, ut sternant viam ad suas opiniones circa determinationem libe- 
ri arbitrii ad agendum, destruunt etiam in naturalibus plurima prin- 
cipia metaphysicalia, ut patebit legenti disputationem 22, ubi multa 
innovat Suarez de subordinatione causae secundae ad primam, ut 
patet num. 47, ubi expresse tenet quod illa maxima, causa secunda 
non agit nisi mota a prima, non debet intelligi ita “quod causa se- 
cunda praeter suum esse et omnem virtutem agendi connaturalem 
quam habet, indigeat novo motu vero ac reali in ipsa recepto ut 
agat". 

Sed haec doctrina nobis falsissima videtur. Primo quidem quia 
est contra communem sensum philosophorum antehac receptum, 
et contra rationem naturalem qua utitur divus Thomas 1. 2, q. 9, 
a. 4: *omne quod quandoque est agens in actu, et quandoque in 
potentia, indiget moveri ab aliquo movente". Et inde colligit quod, 
cum voluntas incipiat velle quod prius non volebat, necesse sit 


quod ab aliquq extrinseco principio moveatur ad volendum. 


Deinde, quia divina gubernatio, quae est effectus rationis pro- 
videntiae, aliquid reale de novo ponit in rebus gubernatis praeter 
conservationem ipsarum rerum in suo esse et naturalibus virtu- 
tibus. Nemo enim hactenus dixit quod creatio et conservatio rerum 
sit gubernatio, sed potius passiva quaedam motio quae ex ratione 
divinae providentiae procedit et recipitur in rebus gubernatis. 

Praeterea per illam doctrinam enervatur discursus rationis na- 
turalis, quo ostenditur esse unus primus motor et una causa effi- 
ciens. Nam profecto, si causalitas actualis secundae causae non 
pendet ab influentia actuali primae in ipsam causam secundam, 
vanus est discursus Aristotelis 8 Physicorum. Ex illo enim princi- 
pio, omne quod movetur ab alio movetur, possemus respondere 
quod statim sistimus in quodam movente particulari quod non mo- 
vetur ab alio. V. gr., quando lignum calefit, movetur ab igne qui 
est in actu causans, absque eo quod moveatur actualiter ab alio; 


atque adeo ignis erit primum, movens respectu illius effectus, et 


(qd) Ps.-DiObTYSius, De divinis nomi-n., cap. 4, $ 4. MG 3, 700. 

nec oportebit pervenire ad primum motorem qui est Deus. Eo 
vel maxime quoniam Aristoteles putabat mundum esse ab aeterno, 
neque dependere a libera voluntate Dei in sua conservatione; et 
nihilominus illo discursu intendebat ostendere esse unum primum 
actualiter moventem reliqua quae movent aut moventur. 

Et tandem, ut in moralibus exemplum ponamus, et destruamus 
potissimam rationem in qua fundatur Suarez ut probet liberam 
voluntatem non determinari a Deo, sic argumentor: Liberum ar- 
bitrium perficitur realiter et intrinsece et formaliter per actionem 
immanentem, sicut quaelibet alia potentia vitalis; v. gr., visus 
visione, intellectus intellectione. Ergo, sicut quaelibet alia potentia 
vitalis pendet a motione primae causae tamquam a causa efficiente 
ut actu operetur, ita etiam facultas liberi arbitrii. Probatur con- 
sequentia. Quia haec facultas non minus transit de potentia priva- 
tiva in actum, quam aliae potentiae vitales quando exercent pro- 
prias actiones. Confirmatur. Quia intellectus per cognitionem in- 
differentiae mediorum ad finem, perficitur de novo quando de 
non cognoscente illam indifferentiam fit cognoscens. Ergo ab alio 
movetur ad illam cognitionem. 

Sed dices: intellectus ex cognitione finis potest se movere ad 
cognitionem mediorum, sicut ex cognitione primorum principiorum 
se movet ad cognitionem scientificam. Respondetur quod hoc ipsum 
nos asserimus, sed intendimus inde probare quod sit necessaria mo- 
tio primae causae, quia etiam ad cognitionem finis et cognitionem 
primorum principiorum requiritur in nobis motio primae causae. 
Quoniam ad talem cognitionem sumus aliquando in potentia, ali- 
quando in acto, requiritur motio primae causae, quae semper est 
in actu, ut docet divus Thomas 1. 2, q. 9, a. 4. Ex hoc igitur con- 
firmamus quod voluntas quae non eligit et postea eligit, moveatur 
non solum a seipsa quatenus vult finem, sed etiam a prima causa 
quae movet illam ad actualiter volendum finem. Nam quidquid est 
causa causae, est causa causati, si formalis sit locutio, inquantum 
aliquid est causa causae ut causantis. 

Praeterea illa maxima, omne quod est in potentia debet reduci 
in actum ab aliquo quod sit in actu, receptissima est apud philo- 
sophos et metaphysicos ; nam et propterea intellectum agentem po- 
suit Aristoteles, quia intellectus noster est in potentia ad recipien- 

dum species. Et fundatur illa maxima in illo principio cognito 
lumine naturali, nemo dat quod non habet, saltem eminenter. Ergo 
siliberum nostrum arbitrium perficiendum est perfectione ad quam 
est in potentia cum privatione illius, necesse est quod ab alio quod 
sit in actu reducatur ad illam actualem perfectionem. Haec ratio, 
quamvis in naturalibus actionibus liberi arbitrii locum habeat, ta- 
men multo magis procedit in supematuralibus electionibus; ut 
quando homo consentit credere, sperare et diligere sicut oportet ad 
justificationem et salutem. Etiam, quamvis possit aliquis respon- 
dere ad rationem factam dicendo, quod voluntas prout est in actu 
ad volendum naturaliter finem, valet movere seipsam ad volendum 
media et eligendum aliquod conveniens ad finem; tamen haec so- 
lutio, qualiscumque sit, non habet locum in praedictis electionibus 
supematuralibus. Et ratio est manifesta, quia voluntas, dum tran- 
sit de non consentiente in assensum credendi ea quae sunt fidei, et 
sperandi in Deo adjutore vitam aeternam, et diligendi illum super 
omnia ut finem supernaturalem, non potest esse antea in actu 
sufficienti et virtuoso circa proprium objectum, quod est bonum in 
communi, ut inde valeat se determinare ad praedicta media eli- 
genda ad illum finem supernaturalem. Igitur haec mutatio dexterae 
excelsi est, ac proinde opus habet ab iha determinari ut se deter- 
minet. Quae determinationes, videlicet determinatio passiva prout 
est a Deo movente, et determinatio activa prout est a voluntate 
consentiente, quamvis in eodem momento conjunctae sint, tamen 
activa determinatio voluntatis pendens est a passiva motione, quae 
est a libero arbitrio Dei, intime operantis et moventis et reducentis 
in actum liberum arbitrium juxta modum suae naturae, illuminan- 
do intellectum ut melius cognoscat media, et inspirando in volun- 
tatem ut efficaciter eligat quod beneplacitum est Deo. Et hoc est 
quod Apostolus dicit in themate proposito, aptet vos in omni bono, 
ut faciatis ejus voluntatem, faciens in vobis quod placeat coram 
Deo. Ecce voluntas nostra aptatur passive a Deo ut nos faciamus. 
Quomodo autem hoc fiat efficaciter, explicat in eo quod dicit, 
faciens in vobis quod beneplacitum est coram se. 

Cui doctrinae consonat explicatio divi Augustini circa illud, 
qui Spiritu Dei aguntur, ad Rom., 8 (v. 14), De verbis Apostoli, 
serm. 13. “Dicit mihi aliquis: ergo agimur non agimus. Respondeo, 


immo et agis et ageris; et tunc bene agis si a bono agaris. Spiri- 

tus enim Dei qui te agit, agentibus adjutor est; ipsum nomen adju- 
toris praescribit tibi" (1). 

7. — Sed contrarium sentientes clamant quod destruimus libe- 
rum arbitrium per istam passivam determinationem a Deo, ut a 
causa realiter efficiente et movente liberum arbitrium. Nos contra 
objicimus quod ipsi praecipitant liberum arbitrium, attribuentes ei 
principatum in determinatione reali et physica sui ipsius, in qua 
consistit consummatio consensus; ipse autem Deus sit dumtaxat 
moralis causa praebens quaedam auxilia supernaturalia, sufficien- 
tia quidem, si liberum arbitrium velit uti illis. Hic autem bonus 
usus non est effectus realis a causalitate gratiae Dei, sed dumtaxat 
moralis effectus, quatenus Deus eo tempore dedit quo praescivit 
liberum arbitrium fore consensurum. De qua re in tertia parte 
altius tractabimus. Nos itaque liberum arbitrium aedificamus dum 
humiliamus illud sub potenti manu Dei, juxta doctrina Apostoli 
ad Phil., 2 (w. 12-13) : Cum metu et tremore salutem vestram ope- 
ram ini. Deus enim est qui operatur in vobis velle et perficere, ne 
superbiamus putantes nos ex nobis aliquid facere quod gratia Dei 
non faciat in nobis. At vero qui dicunt quod voluntas nostra se 
applicat ad opus, et statim etiam Deus influit; “si autem nostrum 
liberum arbitrium suum influxum continuaverit, etiam concursus 
Dei actualis cessabit", videntur asserere Deum expectare nostram 
voluntatem ut purgari velimus. Ita videtur dicere Suarez lib. 3 


De auxiliis, cap. 6, num. 7. Sed de hac difficultate amplius ex di- 


cendis constabit quid sentiendum sit. 


CAPUT SECUNDUM 


In quo exactius inquiritur quotuplex sit auxilium Dei 


1. — Supposito fundamento de quo, ut existimo, non potest 
esse controversia inter theologos, scilicet quod auxilium Dei sit 
actualis influentia in rem praeexistentem per quam res ad opera- 
tionem ordinatur, prima divisio auxilii divini sit in auxilium natu- 


rale et auxilium supernaturale. Auxilium quidem naturale est auxi- 


(1) S. August. Sermo 156, De verbis Apost. 13. ML 38, 855-856. 

lium ordinatum ad naturales operationes hominis vel aliarum re- 
rum naturalium. Etenim divina gubernatio quatenus Deus est 
auctor universi, ad omnem creaturam se extendit, a suprema usque 
ad infimam, movendo singulas juxta modum suae naturae; de qua 
re agitur in 1 p., a q. 103 et deinceps. Unde constat quod guber- 
natio non est sola conservatio rerum, sed ordinata motio illarum 
juxta regulam quae est in ratione divinae providentiae. 

Hinc sequitur quod, cum homo sit nobilissima creatura, quate- 
nus per rationem et liberum arbitrium magis assimilatur Deo au- 
ctori quam reliquae creaturae corporales, ita excellentiori modo 
auctor naturae gubernat et adjuvat hominem ad proprias ejus 
operationes. 

Juxta hanc doctrinam, primum auxilium naturale quod Deus 
confert homini venienti ad usum rationis, non est conservatio ho- 
minis, neque luminis naturalis, quae est potentia congenita, neque 
etiam conservatio voluntatis vel facultatis liberi arbitrii; haec 
enim omnia ad existentiam rei consequuntur quasi proprietates 
debitae naturae, ut cap. praecedenti diximus. Sed primum auxilium 
quod Deus confert homini pertinens ad ordinem naturae, est actua- 
lis illum inatio qua homo illuminatur ad cognitionem veri, sive spe- 
culativam, sive practicam. In qua illuminatione nihil Deus confert 
homini per modum principii constituentis intellectum in actu primo. 
Nam per intellectum naturali lumine praeditum, sufficienter est 
constitutus homo in actu primo ad ea cognoscibilia intelligenda, 
in quorum notitiam per sensibilia potest pervenire. Sed nihilomi- 
nus, “quantumcumque creatura aliqua... ponatur perfecta, non po- 
test in suum actum procedere nisi moveatur a Deo", ut ait divus 
Thomas 1. 2, q. 109, a. 1. Haec autem passiva motio hominis jam 
perfecti in actu primo, quod sit de novo indita creaturae, operose 
nimis inquirunt metaphysici theologi. 

Et eadem est difficultas de prima operatione voluntatis, quam 
auctori naturae tribuimus, qui sua motione deducit voluntatem 
nostram de non volente finem in actualiter volentem, juxta doctri- 
nam divi Thomae 1. 2, q. 9, a. 4. De qua doctrina non intelligo 
controversiam esse inter recentiores theologos. Omnes enim con- 
fitentur voluntatem nostram passive se habere in prima volitione 
sui objecti. Non quia illa volitio non sit actio elicita a potentia 
voluntatis, est enim vitalis actio, sed quite, illa volitio non est ope- 

ratio hominis inquantum homo est. Quia non inquantum rationalis 
et inquantum dominus suarum actionum discurrens ex aliquo prin- 
cipio; sed est omnino operatio voluntatis ut natura quaedam est, 
et inclinatio ad proprium objectum sibi naturale. Respectu cujus 
voluntas non indiget alio principio formali sibi indito, sed sufficit 
extrinsecum principium quod est in intellectu, naturale lumen os- 
tendens, et proponens bonum quod est objectum voluntatis, cum 
motione primae causae intime existentis. 

2. — Hoc supposito, idem dico ad quaestionem illam molestam 
in qua quaeritur, quid sit illa motio passiva qua voluntas movetur 
ab auctore naturae dumtaxat quando transit de non volente in 
volentem bonum in communi: an sit aliqua qualitas indita voluntati 
per modum principii ad eliciendum vitalem actionem circa pro- 
prium objectum. Et respondeo non esse aliquam qualitatem supe- 
radditam per modum principii, quia ipsamet voluntas secundum se 
est principium sufficiens ad eliciendum vitalem actionem circa pro- 
prium objectum propositum ab intellectu. Verum, quod ab intel- 
lectu proponatur nunc, et quod nunc voluntas actualiter tendat in 
illud, neutrum fit sine divina praemotione. Quae promotio non est 
sola conservatio potentiarum; alias semper intellectus et voluntas 
essent in actu, quia semper conservantur a Deo. Sed fateor me non 
intelligere quid aliud sit illa divina praemotio, si passive conside- 
retur, quam ipsamet facultas intellectus posita in actu completo 
ab auctore naturae, qui operatur in omnibus secundum rationem 
suae providentiae. 

Si autem praemotio active consideretur, prout est in Deo, nihil 
aliud esse intelligo quam divinam voluntatem, quae in omnibus 
rebus intime adest, efficiens in illis omnia quae fiunt, prout habent 
rationem essendi et bonitatis. Quare autem nunc moveat et antea 
non moveat ipsa divina voluntas, quae est prima causa rerum 
omnium quae fiunt, non potest ratio reduci nisi ad rationem divinae 
providentiae, quae ita disposuit secundum consilium voluntatis suae. 
Nunquam enim concedendum est a sapiente philosopho et theologo, 
quod divinus concursus qui dicitur naturalis et generalis, determi- 
netur a creaturis, sicut concursus caelestium corporum determina- 
tur ab inferioribus causis, maxime ab homine, qui per liberum ar- 
bitrium etiam astris dominatur. At vero divinae voluntatis gene- 


ralis concursus, quia est secundum rationem divinae providentiae, 

Un 


omnes causas et omnes effectus intime attingit, omnia determinans 
et a nullo determinatur. Dicitur autem generalis concursus Dei, 
quia non limitatur ad unum effectum, sed absque exceptione omnia 
disponit et gubernat juxta modum naturae uniuscujusque rei. 

Universa haec doctrina expressa est divi Thomae 1 p., q. 19 
per totam, et q. 22 per totam, quae est de divina providentia, et 
similiter videatur in q. 105. Quam doctrinam, si pénétrassent qui- 
dam ex modernis, non tam frequenter reducerent effectus contin- 
gentes, maxime qui habent radicem in libero arbitrio hominis, ad 
divinam praescientiam tantum, sed omnia reducerent ad divinam 
providentiam, ad quam reducenda sunt omnia quae fiunt, sive bona, 
sive mala: bona quidem ut effectus directe voliti et ordinati secun- 
dum rationem divinae providentiae ; mala vero culpae ut permissa, 
ut ait Augustinus in Enchiridione, cap. 95 et 96. Est enim bona 
permissio peccatorum et ordinabilis a Deo in ultimum finem. Alias 
divina praescientia non haberet infallibilitatem, nisi praescita re- 
ducerentur ad decretum divinae voluntatis. De hoc naturali con- 
cursu plura dici poterat, sed pro temporis brevitate haec sufficiant. 

3. — Transeamus jam ad auxilium supernaturale definiendum 
et dividendum. 

Notandum vero prius est, ne in aequivoco laboremus, differen- 
tiam esse inter auxilium et concursum, si proprie loquamur. Nam 
auxilium proprie dicit influentiam in causam principalem, etiamsi 
sit secundaria; concursus vero dicit influentiam in effectum pro- 
ductum, sive a causa, sive ab instrumento, ad quem effectum pro- 
ducendum concurrit simul cum causa, vel cum instrumento causa 
illa quae influit in effectum, adjuvans causam vel elevans instru- 
mentum. Hoc probatur ex communi modo loquendi; nam auxiliari 
vel adjuvare dicit relationem ad causam cooperantem. Unde non 
proprie dicemus quod artifex adjuvat instrumentum ad efficiendum 
artificiale, quoniam instrumentum non est proprie causa, sed dici- 
mus quod artifex movet et elevat instrumentum, et cum illo con- 
currit ad efficiendam imaginem; et similiter dicimus quod Deus 
concurrit cum aqua ad producendam gratiam in anima, non autem 
proprie dicemus quod Deus adjuvat aquam ut producat gratiam. 

Ex qua doctrina sequitur quod potest dari auxilium quod non 
sit concursus, et potest dari concursus qui non sit auxilium, et po- 
test dari auxilium quod simul sit concursus. Exemplum primi quan- 

do Deus infundit habitum gratiae et habitus virtutum infusarum, 
fert auxilium homini. Ipsi enim habitus infusi auxilia Dei sunt, 
ordinata quidem ad operationem, sed non necesse est quod statim 
operentur. Quod autem habitus sit auxilium, docet divus Thomas 
1. 2, q. 109, a. 9 ubi ait quod “homo ad recte vivendum dupliciter 
auxilio Dei indiget: uno modo quantum ad aliquod habituale donum 
per quod natura humana sanetur et elevetur...; alio modo indiget 
homo auxilio gratiae ut a Deo moveatur ad agendum". Ipse itaque 
habitus infusus auxilium Dei est, quod parvulis in baptismo datur 
antequam operentur; immo et adultis quando virtute sacramenti 
cum sola attritione justificantur, datur hoc auxilium habituale, 
quando nondum habent actum caritatis. Immo etiam, ut divus 
Thomas docet ubi supra ad primum argumentum, ipsa conservatio 
habitus, influentia est in rem praeexistentem et ordinatur ad ope- 
rationem. 

Exemplum secundi: Deus concurrit cum aqua ad sanctifican- 
dam animam, et tamen non adjuvat aquam ad productionem gra- 
tiae, quoniam aqua non habet aliquod formale principium pro- 
portionatum effectui ut proprie dicatur adjuvari ad operationem, 
sed est mere instrumentum Dei. Ex quo sequitur quod sacerdos 
non opus habet petere auxilium gratiae ut absolvat, ut consecret, 
sed ut digne hoc ministerium exerceat. Et idem videtur dicendum 
de sanctis facientibus miracula, cum quibus Deus concurrit ad fa- 
cienda miracula; sed non dicitur proprie adjuvare illos ad facienda 
miracula, quia ipsi tantum habent rationem instrumenti. Et tan- 
dem, si proprie loquendum esset, quando aliqua causa partialis 
influit tantum in effectum alterius causa-e partialis, non esset di- 
cenda immediate ferre auxilium alteri causae, quia in eam nihil 
influit, sed in effectum causatum ab utraque simul. Unde neutra 
alteram immediate adjuvat, sed ambae simul in ratione causandi 
efficiuntur una causa respectu unius effectus, ut contingit quando 
duo homines levant lapidem quem neuter levare potest. 

Denique exemplum tertii manifestum est. Nam cum Deus movet 
justum ut utatur habitibus infusis et operetur, certum est eodem 
auxilio motionis adjuvare justum ad operationem, et concurrere 
ad illam. 

4. — His ita constitutis, cum deinceps de auxilio primae causae 
mentionem fecerimus, intelligemus Dei influentiam non prout con- 

currit cum instrumento ad effectum, sed prout est adjutorium 
causae principalis in ordine ad operationem. Et hoc pacto loquen- 
tes, primam divisionem auxilii fecimus in auxilium naturale et 
auxilium supernaturale. Naturale quidem est quod confertur ad 
operationem aut motum ad finem naturalem, vel ad bonum in 
communi, quod est naturale objectum voluntatis. Et hoc auxilium 


est quod communiter dicitur generale primae causae. 


5. — Verumtamen haec generalitas differenter intelligitur ab 
auctoribus novae concordiae et a thomistis. Nam auctores novae 
concordiae nihil aliud intelligunt per auxilium generale, quam con- 
servationem secundarum causarum et concursum immediatum ad 
operationes et effectus illarum. Nos autem per hoc auxilium intel- 
ligimus motionem primae causae actualem, sine qua causa secunda 
quantumlibet conservata, operari non potest. Et ratio quae nos 
movet ea est, quia omnis causa secunda per suam operationem per- 
ficitur, praesertim si operatio est immanens. Nam de actione trans- 
eunte non est ita manifestum, quamvis mihi certissimum sit. Quia 
omnis potentia activa creaturae intrinsece et essentialiter ordina- 
tur tamquam ad proprium finem et complementum ad propriam 
operationem. Ergo quando operatur, habet complementum suae 
speciei. Et haec est ratio quare actio divina non sit proprie trans- 
lens, quia potestas Dei non ordinatur essentialiter ad operationem 


alicujus effectus ad extra; hoc enim esset imperfectio in Deo. 


Ceterum quod per actionem immanentem perficiatur potentia, 
manifestissimum est, cum ipsa actio sit complementum actualitatis 
potentiae, sicut visus realiter est perfectior quando videt quam 
cum non videt, et intellectus quando intelfigit quam cum non in- 
telligit. Ergo cum omnis potentia transit de non operante in ope- 


rantem, necesse est quod moveatur a causa quae sit in actu. 


6. — Jam vero auxilium supernaturale est auxilium ordinatum 
ad finem supernaturalem per operationes supernaturales. Et suppo- 
no quod modo loquimur de auxiliis supernaturalibus intrinsecis et 
ordinatis ad bonum ipsius recipientis, ut excludamus gratias gratis 
datas, quae potius dicuntur supernaturales concursus Dei ad utili- 
tatem Ecclesiae, quam auxilia ipsius operantis ad proprium,bonum 
ipsius ordinata, quod consistit in adhaesione ad Deum, ut docet 


divus Thomas 1. 2, q. Ill, a. 1. Omnes itaque divinae influentiae 

in animam ad hunc finem accommodatae, auxilia Dei sunt super- 
naturalia. 

Rursus auxilium supernaturale dividitur a divo Thoma ubi 
supra art. 2 et 3, primo quidem in gratiam operantem et cooperan- 
tem; secundo in praevenientem et subsequentem. Cujus doctrina, 
cum interpretaremur illos articulos, valde commendavimus ut uti- 
lem ad praesentem tractatum. Hoc tamen specialiter commemo- 
randum est quod, sicut divus Thomas illic dividit gratiam sive ut 
est habituale donum, sive ut est divinum auxilium quo nos actua- 
liter movet Deus ad bene volendum, ita et nos modo dividimus 
auxilium supernaturale in habituale donum nobis divinitus inditum, 
et in actualem motionem Dei qua mens movetur a Deo, sive se- 
cundum intellectum, sive secundum voluntatem. Omnia enim haec, 
auxilia Dei appellantur a divo Thoma. Nam ut diximus, in 1. 2, 
q. 109, a. 9 expresse habituale donum gratiae appellat auxilium; 
reliquas vero motiones et influentias ad supernaturalem finem or- 
dinatas, in q. 111, a. 2 expresse vocat auxilia. Et nos in sequenti- 
bus appellabimus gratiam actualem, ut condistinguamus inter auxi- 
lium habituale et auxilium actualis motionis. 

7. — Sed quia tota nostra disceptatio est circa auxilia actualia 
necesse est adhuc dividere actuale auxilium, in auxilium omnino 
praeveniens nostram libertatem, seu potius usum nostrae liberta- 
tis, et in auxilium cum quo jam nostram libertatem exercemus. 
Prioris generis auxilium est repentina quaedam illum inatio et exci- 
tatio Dei vocantis et invitantis animam ad bonum. Et solent appel- 
lari divinae inspirationes, quae prius tempore fiunt in homine, 
regulariter loquendo, quam ipse deliberet adhaerere Deo. Et de 
hujusmodi inspirationibus dicitur in concilio Arausicano can. 20: 
"multa bona in homine fiunt quae non facit homo". De eisdem 
etiam dicitur Prov., 1 (v. 24) : Vocavi et renuistis, hoc est, post- 
quam advertistis vocationem meam, et renuistis. De istis etiam 
potest intelligi illud /s., 50 (v. 4): Dominus erigit mane, mane 
erigit mihi aurem ut audiam quasi magistrum. Notandum est au- 
tem quod hujusmodi auxilia omnino praevenientia identificantur 
quidem cum actionibus vitalibus intellectus et voluntatis. Sed quia 
fiunt ex motione Dei omnino praevenientis prius tempore usum 
nostrae libertatis, idcirco dicit concilium, “multa bona fiunt in ho- 
mine quae non facit homo". Et similiter dicunt theologi quod in 

ilis recipiendis tunc mere passive nos habemus. Loquuntur enim 
de homine prout est causa moralis .suarum actionum et dominus 
deliberandi vel non deliberandi. Et in hac parte nulla est differentia 
inter patres Societatis et thomistas. 

Secundi generis auxilium diximus esse quo stante, nostram 
libertatem exercemqs. Et hoc dupliciter potest contingere. Uno 
modo ita ut perseverante illa excitatione quae fuit omnino praeve- 
niens, jam homo advertens et sciens et prudens resistat Deo vo- 
canti et excitanti. Et tunc auxilium gratiae Dei convertitur in iram, 
ex malitia recipientis, juxta illud Apostoli ad Rom., 2 (w. 4-5): 
Ignoras quoniam benignitas Dei ad poenitentiam te adducit? Se- 
cundum autem duritiam tuam et impoenitens cor, thesaurizas tibi 
iram in die irae. Altero modo solet homo exercere suam libertatem 
consentiendo Deo vocanti et excitanti. Et circa hoc versatur tota 
difficultas et controversia inter patres Praedicatores et patres So- 
cietatis. Quamobrem in capite sequenti specialem quaestionem 
disputare intendimus: an illud idem auxilium praeveniens non alio 
adjuncto, sufficiat ad consensum liberi arbitrii et conversionem in 
Deum ; an vero aliud auxilium accedat quo mens hominis actdaliter 


consentiat Deo et convertatur in illum. 


CAPUT TERTIUM 


De differentia auxilii suffientis et efficacis 


1. — Quaestio igitur principalis est an sit idem et unum auxi- 
lium quod respectu conversionis mentis in Deum, sive per fidem, 
sive per caritatem, dicitur sufficiens et efficax. 

Arguitur primo pro parte affirmativa. Nam si semper est 
aliud auxilium efficax quo homo consentit Deo distinctum ab omni 
alio quod recepit antequam consentiret, sequitur quod nullum aliud 
antea fuerat sufficiens. Patet consequentia quia, si omne aliud in- 
diget adhuc alio auxilio efficaci, non erat sufficiens ad efficiendum. 

2.— Arguitur secundo. Quia si omnis homo qui non converti- 
tur non accipit illud auxilium efficax necessarium ad conversio- 
nem, excusaretur a peccato. Probatur sequela. Quia nemo potest 
obligari ad impossibile; sed impossibile est homini sine auxilio illo 

converti: ergo quandiu non datur illi illud auxilium, excusabitur a 
peccato. 

Sed dices: sua culpa non habet illud auxilium. Contra probatur 
quod non sit nova culpa non habere illud auxilium. Quia non est in 
ejus potestate obtinere illud, sed dumtaxat est in potestate divinae 
misericordiae gratis illud conferre eis quos efficaciter ad se con- 
vertit: ergo non denegatur homini sua culpa. 

Et confirmatur. Deus statuit non dare homini qui non con- 
vertitur illud auxilium efficax: ergo non stat per hominem non 
habere illud. 

3. — Tertio arguitur. Quia videtur crudele obligare hominem 
ad actum ad quem exercendum non habet necessarium principium, 
neque est in pjus potestate facere aliquid quo illud obtineat. Nec 
valet respondere quod petat a Deo, nam etiam ad istam orationem 
indiget auxilio efficaci. Ergo vel procedendum est in infinitum, vel 
dicendum est quod jam habet sufficiens principium ad eliciendum 
actum sine alio efficaci auxilio ; sed illud sufficiens fiet efficax per 
consensum liberi arbitrii. 

4. — Arguitur quarto ex illo celebri testimonio Matthaei (11, 
21): Vae tibi Bethsaida, vae tibi Corozain, quia si in Tyro et Si- 
done faotae fuissent virtutes quae factae sunt in vobis, olim in 
cilicio et cinere poenitentiam egissent. Ex quo testimonio sic ar- 
gumentor: Si non sufficeret divinum auxilium quod datum est ju- 
daeis ut cum solo illo converterentur tyrii et sidonii, sed necessa- 
rium esset auxilium aliud quod dicitur efficax, non verificaretur 
conditionalis a Christo Domino prolata. Etenim neque tyrii et 
sidonii egissent poenitentiam magis quam illae civitates quibus 
exprobat Dominus. Potuissent enim respondere Corozain et Beth- 
saida: si Tyro et Sidoni non amplius dedisses quam nobis, neque 
ipsi agerent poenitentiam. 

5.— Denique arguitur ex testimonio divi Augustini lib. De 
praedestinatione et gratia, cap. 15 ubi comparat Pharaonem cum 
Nabuchodonosore, et facit illos pares quantum ad omnia, tam ex 
parte ipsorum, quam ex parte Dei, et concludit: “Quid ergo fines 
eorum fecit esse diversos, nisi quod imus manum Dei sentiens, in 
recordatione propriae iniquitatis ingemuit, alter vero libero contra 


Dei misericordiosissimam veritatem pugnavit arbitrio?" (1). 


(1) S. August., De praedestinatione et gratia, cap. 15. ML 45, 1.675. 

Et confirmatur ex divo Gregorio homilia de invitatis ad nuptias, 
ubi differentiam quare quidam venerunt ad nuptias et quidam non 
venerunt, refert ad diversitatem efectuum eorum qui invitabantur, 
non ad differentiam vocationis. Id quod et divus Augustinus videtur 
confirmare lib. Octoginta trium quaestionum, q. 68 prope finem 
ubi, loquens de vocatis ad coenam (Luc. 14), sic ait: “Ad illam 
enim coenam quam Dominus dicit in evangelio praeparatam, neque 
omnes qui vocati sunt venire voluerunt, neque illi qui venerunt, 
venire possent nisi vocarentur. Itaque nec sibi debent tribuere qui 
venerunt, quia vocati venerunt; neque illi qui noluerunt venire 
debent alteri tribuere, sed tantum sibi, quoniam ut venirent vocati 
erant in libera voluntate." Haec Augustinus (1). Ubi videtur sen- 
tire quod auxilium vocationis gratiae Dei fuit aequale utrisque. 

Denique confirmatur ex concilio Tridentino, sess. 6, can. 4 ubi 
E definitur: “Si quis dixerit liberum hominis arbitrium a Deo motum 
et excitatum, nihil cooperari assentiendo Deo excitanti atque vo- 
canti quo ad obtinendam justificationis gratiam se disponat, neque 
posset dissentire si velit, sed... mere passive se habere, anathema 
sit.” Hinc arguitur: ergo stante quocumque auxilio, poterit stare 
simul quod homo dissentiat; ac proinde nullum est auxilium Dei 
efficax distinctum a sufficiente, sed illud idem erit efficax si homo 
consentiat, et non efficax si homo non consenserit. 

6. — Quaestio haec plus temporis exigebat quam paucis lectio- 
tionibus nobis suppetit. Videantur quae diximus Super Primam 
partem, q. 23, a. 3, dub. 3 et in Secunda secundae, q. 10, a. 2, 
dub. 2, documento 3. 

Nunc autem summarie procedentes, sit prima conclusio: Ne- 
cessaria est distinctio auxilii gratiae Dei in auxilium sufficiens et 
in auxiUium efficax. Hanc distinctionem admittunt etiam auctores 
novae concordiae, saltem voce tenus. Et quamvis haec distinctio 
non inveniatur expresse apud, divum Thomam, tamen virtualiter 
invenitur et in divo Thoma et in divo Augustino. Ait enim divus 
Augustinus saepissime, quod primo homini datum est posse per- 
severare, non autem perseverare, et datum est ut posset non pecca- 
re, sed non est datum ut non peccaret. Habet etiam fundamentum 


in simili locutione theologorum de merito et redemptione .Christi. 


(1) S. August., De diversis quaestionibus octoginta, tribus, cap. 68. ML. 40, 63. 

Dicunt enim quod Christus Dominus satisfecit pro peccatis omnium 
hominum quantum ad sufficientiam meriti et satisfactionis, non 
tamen omnibus meruit quod applicaretur quantum ad efficaciam; 
quoniam multis de facto non est applicata satisfactio et redemptio 
Christi, et paucioribus quantum ad salutem vitae aeternae. Hoc 
enim modo dumtaxat praedestinatis applicata est redemptio Chri- 
sti Salvatoris, juxta illud: Pater, quos dedisti mihi, non perdidi 
ex eis quemquam (Joan., 18, 9). Et de hujusmodi ovibus dixit: 
Non rapiet quisquam eas de manu mea (Joan., 10, 28). Juxta hunc 
modum loquendi, dixit Apostolus de Christo quod est Salvator 
omnium, maxime fidelium (1 Tim., 4, 10). Quibus verbis et suffi-' 
cientiam universalem redemptionis Christi declarat et efficaciam 
in quibusdam. Quae etiam efficacia explicatur verbis nostri the- 
matis dum inquit Paulus: Deus autem pacis aptet vos in omni 
bono, ut faciatis ejus voluntatem, faciens in vobis quod benepla- 
citum est coram se. Videatur Augustinus in lib. De praedestinatio- 
ne sanctorum et De dono perseverantiae. 

Sed ut melius intelligatur ista distinctio auxilii, notandum est 
quod tunc auxilium dicitur efficax quando habet effectum conco- 
mitantem. Non dico quoniam habet, sed quando habet, et in hoc 
omnes conveniunt. Sed iste effectus potest esse duplex: aliquando 
enim est cum consensu liberi arbitrii, aliquando vero non est cum 
consensu liberi arbitrii. Nunc autem nostra distinctio intelligitur 
de auxilio efficaci priori modo, quo stante, homo libere vel cre- 
dit, vel convertitur in Deum. 

Nam si posteriori modo intelligatur, sit secunda conclusio: 
Omne auxilium gratiae Dei est efficax alicujus effectus ad quem 
ex beneplacito divinae voluntatis absoluto mittitur. V. gr., repen- 
tinae illuminationes et inspirationes mentis effectum aliquem ha- 
bent, dum homo excitatur et invitatur quibusdam actionibus vita- 
libus ad finem supernaturalem. Haec doctrina est divi Thomae 
1. 2, q. 112, a. 3 ubi ait quod praeparatio dupliciter considerari 
potest. Et dicit quod si consideretur secundum quod est a Deo 
movente, habet necessitatem ad id ad quod ordinatur a Deo non 
quidem coactionis, sed infallibilitatis, quia intentio Dei deficere 
non potest. Unde si ex intentione Dei moventis est quod homo 
cujus cor movet gratiam consequatur, infallibiliter ipsam conse- 
quitur; et tale auxilium dicitur a nobis efficax. 

T. — Nota secundo quod cum condistinguimus auxilium suffi- 
ciens et efficax loquimur de sufficientia quae nondum est conjuncta 
cum effectu libero, quamvis de se ordinetur ad illum. Alias enim 
non esset bona divisio. 

Sic igitur loquentes de auxilio sufficienti et efficaci, sit tertia 
conclusio: Auxilium efficax realiter distinguitur a sufficienti. 

Haec conclusio est contra Molinam et Suarez. Contra Molinam 
quidem, qui expresse tenet in sua Concordia, pag. 232, quod "divisio 
sufficientiae auxilii in efficacem et inefficacem ab effectu sumitur" ; 
et quod idem auxilium, *sive majus sive minus, quod est sufficiens, 
efficax dicatur cum quo arbitrium pro sua libertate convertitur" 
et quod est in libera potestate nostra, auxilia divina efficacia redde- 
re, consentiendo et cooperando cum illis, vel inefficacia illa reddere 
continendo consensum. 

Similiter contra Suarez, qui lib. 3 De auxiliis, praesertim a 
cap. 14, nihil reale intrinsecum ponit in auxilio sufficienti ut fiat 
efficax, et tandem concludit in cap. 20 quod idem realiter auxilium 
gratiae dicitur majus quia opportuno tempore datur. Hanc autem 
Opportunitatem temporis considerat ex parte individui, quatenus 
praescivit Deus quod ille homo singularis, si illo tempore reciperet 
auxilium, esset consensurus et operaturus cum illo. Et ibi defendit 
Molinam, qui absolute dixerit unum hominem cum aequali auxilio 
unum operari et non alium ; quoniam apud sapientes intelligitur illa 
assertio de aequalibus viribus ex parte principii, et non ex parte 
concursus Dei, quem putat esse ipsam actionem hominis. Sentiunt 
itaque inter auxilium sufficiens et efficax nullam esse realem diffe- 
rentiam, sed tantum moralem, quae provenit ex opportunitate tem- 
poris, supposita praescientia Dei, qui praescivit illud hominem in 
tali tempore constitutum cum talibus auxiliis fore operaturum, et 
voluit misericorditer constituere illum in talibus circumstantiis. 

Nihilominus probatur nostra conclusio ex illo testimonio egre- 
gio primae ad Cor., 4 (v. 7) : Quis enim te discernit? Quid autem 
habes quod non accepisti? Si autem accepisti, quid gloriaris quasi 
non acceperis? In quo loco, ut ait divus Augustinus lib. De prae- 
destinatione sanet., cap. 5, Apostolus evidentissime loquitur con- 
tra humanam superbiam, “ne quisque in homine, ac proinde nec 
in seipso, sed in Domino glorietur". Et inquit: “Nunquid per haec 
dona quae omnibus communia sunt hominibus, discernuntur homi- 

nes ab hominibus?" Ac si diceret, minime quidem. Et subjungit: Di- 
xit enim Apostolus: Quis enim te discernit ? Et quia posset dicere 
homo inflatus, “discernit me justitia mea, fides mea vel si quid 
aliud, talibus occurrens cogitationibus bonus doctor, addidit: Quid 
autem habes quod non accepisti? A quo nisi ab illo qui te discernit 
ab alio, cui non donavit quod donavit tibi?" (1). Haec ille. Ex quo 
sic argumentor: Si auxilium gratiae efficacis non distinguitur rea- 
liter ab auxilio sufficienti, sequitur quod ille qui convertitur possit 
gloriari in seipso, dicens : nihil reale amplius mihi datum est quam 
alteri, sed ego aliquid reale adjeci quo me discrevi ab altero. Itaque 
bonum usum auxilii sufficientis non accipit a gratia Dei, sed ex 
viribus liberi arbitrii sui. Bene usus est illo auxilio sufficienti, ac 
proinde iste realiter se discernit, et non discernitur realiter a Deo. 

8. — Sed dicunt quod Deus moraliter illum discernit, quatenus 
aequale et interdum minus auxilium realiter et entitative eo tem- 
pore opportune dedit, in quo praescivit ex proprietate sui liberi 
arbitrii fore consensurum et bene usurum auxilio sufficienti. 

Sed contra est quod Augustinus statim cap. 6 inquit: “Multi 
audiunt verbum veritatis, sed alii credunt, alii contradicunt. Volunt 
ergo isti credere, nolunt autem illi. Quis hoc ignoret? quis hoc 
neget? Sed cum aliis praeparatur, aliis non praeparatur voluntas 
a Domino, discernendum est utique quid veniat de misericordia 
ejus, quid de judicio." ' 

Ex hoc patet quod non sufficit ponere opportunitatem tempo- 
ris, ut dicatur Deus realiter praeparare voluntatem unius et non 
alterius. Neque iterum valet respondere quod illud auxilium datum 
opportuno tempore quo Déus praescivit hominem ex proprietate 
sui arbitrii bene usurum illo, fuit major misericordia. Primo quidem 
quia haec opportunitas et ista praescientia non arguit realem dis 
tinctionem illorum hominum ex parte Dei, ac proinde habemus in- 
tentum, quod Deus non discernit realiter credentem a non cre- 
dente; ac proinde solus ipse qui vult credere, realiter se distinguit 
ab alio per solas vires liberi arbitrii, et in seipso et de se gloriari 
poterit. Nec denique valebit respondere quod ipsum liberum arbi- 
trium simul cum auxilio sufficienti est datum et reservatum a Deo 
auctore naturae et gratiae: tum quia ista responsio partim erat 


(1) S. August. De praedest. sanet., cap. 5. ML 44, 967-968. 

Pelagii, tum etiam quia in hoc quod est habere liberum arbitrium, 
non discernitur credens a non credente. In hoc vero quod est con- 
servare auxilium sufficiens in uiio et non in altero, non dant ratio- 
nem ex parte Dei, sed ex parte hominis. 

Est aliud egregium testimonium divi Augustini in Enchiridions, 
cap. 32, ubi explicans illud Apostoli ad Rom., 9 (v. 16), Igitur 
non est volentis neque currentis, sed miserentis est Dei, movet 
ipse quaestionem quomodo dicat Apostolus non esse volentis neque 
correhtis, sed miserentis Dei, “cum procul dubio, si homo cujus 
aetatis est ut ratione jam utatur, non possit credere, sperare et 
diligere nisi velit, neque pervenire ad palmam supernae vocationis 
Dei nisi voluntate concurrerit””. Et respondet quod propterea dictum 
est non volentis neque currentis, quia et ipsa voluntas a Deo prae- 
paratur. Et ut magis explicet hanc solutionem quaestionis, refutat 
quamdam solutionem falsam, scilicet quod "propterea dictum est, 
non volentis neque currentis, sed miserentis est Dei, quia ex utro- 
que fit, id est ex voluntate hominis et misericordia Dei, ita ut sit 
sensus, non volentis neque currentis, id est non sufficit sola volun- 
tas hominis, nisi sit etiam misericordia Dei". Quae solutio ést Anas- 
tasii Nicaeni in lib. Quaest. scriptur., quaest. 55 (1), et Gregorii 
Nazianzeni, Oratione 31. Vide Suarez lib. 3, cap. 9, num. 7. 

Sed replicat Augustinus contra hanc solutionem : “Si propterea 
dictum est non volentis neque currentis, sed miserentis est Dei, 
quia id voluntas hominis sola non implet, cur non et e contrario 
recte dicetur, non miserentis est Dei, sed volentis est hominis, quia 
id misericordia Dei sola non implet?" Concludit ergo Augustinus 
quod, “sicut nullus Christianus dicere audebit, non miserentis est 
Dei, sed volentis est hominis... necesse est ut propterea recte 
dictum intelligatur, non volentis neque currentis, sed miserentis est 
Dei, ut totum Deo detur, qui hominis voluntatem bonam et prae- 
parat adjuvandam, et adjuvat praeparatam", ita sane ut bona vo- 
luntas annumeretur inter dona miserentis Dei, juxta illud Ps. 58 
(v. 11) : Misericordia ejus praeveniet me. Haec Augustinus (2). 

In cujus doctrina adverte primo, quod bonam voluntatem vocat 
ipsam actionem bonam liberi arbitrii qua bene utitur auxilio Dei. 

Adverte secundo quomodo distinguit inter praeparationém, et 


(1) S. Anast. Sinaita, Quaestiones et respons., q. 55. MG 89, 620. 
(2) S. August., Enchiridion, cap. 32. ML 40, 247-248. 

hanc bonam voluntatem, et adjutorium Dei ad illam. Inquit enim, 
ut totum Deo detur miserenti, non ut creatori conservanti liberum 
arbitrium, sed ut salvatori qui hominis voluntatem bonam et prae- 
parat adjuvandam, et adjuvat praeparatam. Ecce praeparationem 
et adjutorium, duo auxilia differentia distinguit. Alioquin si idem 
auxilium est, possemus dicere praeparat praeparandam, et adjuvat 
adjuvatam. Sed profecto nomine praeparationis intelligit auxilia 
quae dantur per modum sufficientiae ad perficiendam ipsam poten- 
tiam in actu primo. Cum vero inquit, adjuvat praeparatam, intel- 
ligit divinam motionem efficacem consensus liberi arbitrii. Et hoc 
pacto totum datur Deo qui totum efficit in ipsa facultate liberi 
arbitrii, non solum illuminando intellectum et proponendo obje- 
ctum, sed etiam realiter et efficaciter movendo liberum arbitrium, 
ut deliberando consentiat. 

Denique adverte quantum distat haec augustiniana doctrina 
a doctrina illorum qui nullam majorem efficaciam physicam et rea- 
lem ponunt ex parte Dei, sed dumtaxat ex parte naturalis proprie- 
tatis hujus liberi arbitrii. Ceterum ipsi Deo dumtaxat attribuunt 
in executione bonae voluntatis humanae moralem quamdam effi- 
cientiam, quae consistit in hoc quod, cum Deus naturali scientia et 
necessaria citra decretum seu potius decretatum a divina voluntate 
cognoscat hanc conditionalem : si hic homo constituatur in tali tem- 
pore et cum talibus auxiliis et circumstantiis, consentiet credendo 
in Deum et diligendo super omnia, etc. In qua quidem cognitione 
nullam misericordiam facit huic homini, quia illa consurgit ex com- 
prehensione naturali divinae essentiae et in ea omnium creatura- 
rum, ut Molina philosophatur. Vide Suarez Metaphysic..disput. 30, 
num. 33. 

9. — Totam igitur Dei misericordiam constituunt in hoc quod 
Deus voluerit creare illum hominem et collocare in illis circumstan- 
tiis et in illa temporis opportunitate, et de hoc poterit homo agere 
gratias divinae misericordiae. Quod autem suppositis illis circum- 
stantiis homo se applicaverit ad consensum bonum, habet ex pro- 
prietate sui liberi arbitrii, ac proinde de hac applicatione non po- 
terit agere gratias Deo salvatori, sed forte creatori et conservatori 
facultatis liberi arbitrii. Nullum enim alium concursum ponunt isti 
doctores moderni ex parte Dei, nisi conservationem facultatis liberi 
arbitrii cum sufficienti auxilio, cum quo Deus concurrit, non in- 

fluendo in ipsum, sed tantum in substantiam effectus. Ac proinde 
non totum Deo dabitur, si voluntatem hominis non praeparat adju- 
vandam, nec adjuvat praeparatam; sed. totam sufficientiam et effi- 
caciam realem ita distinguunt, ut sufficientia sit ex Deo, efficere 
autem attribuatur naturae hujus liberi arbitrii, quod aequaliter 
praeadjutum reali auxilio, quod illi appellant physicum, se discernit 
ab altero, quod aequale auxilium vel forte majus acceperat, et nihi- 
lominus non consentit Deo vocanti et excitanti. 

Ecce totam differentiam inter thomistas et augustinianos theo- 
logos ex una parte, et inter quosdam modernos novae: concordiae 
inventores ex altera. li quidem convincuntur argumentis factis, eo 
quod ajunt se non posse intelligere quomodo servetur proprietas 
facultatis liberi arbitrii cum tanta efficacia reali gratiae Dei. Nos 
vero cum Augustino multo minus possumus intelligere omnipoten- 
tiam divinae voluntatis et beneplaciti Dei, “si, ut inquit Augustinus 
in Enchiridione, cap. 95, aliquid voluit Deus facere quod non fecit; 
et quod est indignius, ideo non fecit, quoniam ne fieret quod volebat 
omnipotens voluntas hominis impedivit". Atque ita "periclitatur 
ipsum nostrae confessionis initium, qua nos in Deum Patrem omni- 
potentem credere confitemur". Haec Augustinus (1). Quomodo 
autem cum hac certa efficacia gratiae Dei servetur conditio facul- 
tatis liberi arbitrii, in solutione argumentorum et in dictis in prima 


parte hujus tractatus explicatur. 


CAPUT QUARTUM 


In quo ad argumenta in oppositum respondetur 


1. — Ad primum argumentum, nego sequelam. Ad probatio- 
nem, nego iterum consequentiam. Non enim dicitur auxilium suffi- 
ciens quia valeat efficere sine motione primae causae, sed dicitur 
sufficiens ad constituendum hominem quasi in actu primo, quo 
mediante, proponitur sibi ut bonum possibile ex auxilio gratiae 
Dei finis supernaturalis et media ad illum finem. Et haec est be- 


nignitas Dei, quae hominem excitat et invitat aliqua illuminatione 


(D. S. August., Enchiridion, cap. 95-96. ML 40, 276. 

intellectus et aliqua inspiratione voluntatis sufficienti, ad obligan- 
dum illum ad credendum, sperandum et diligendum. Quod si re- 
nuerit, imputabitur ili ad culpam, quam potest committere ex 
propriis viribus, non Deo auctore; si autem consenserit, Deo aucto- 
re et speciali auxilio efficaciter operante convertitur, consentiens 
per liberum suum arbitrium. Et ita Deus hoc efficaci auxilio discer- 
nit illum ad altero qui non convertitur, cui non dedit auxilium 
efficax. 

2. — Ad secundum argumentum negatur sequela, quoniam ad 
peccandum minus sufficit quam ad bene agendum. Et ideo non 
habens auxilium efficax, non excusatur a peccato, quia sufficit 
quod proponebatur illi ut possibile a Deo, et ipse homo ex propriis 
liberi arbitrii defectibilis non vult illud auxilium, eo ipso quod non 
vult converti in Deum ut finem supernaturalem. Et hoc sufficit ad 
peccandum. Neque requiritur quod sit in ejus potestate tamquam 
in principio virtuoso active, physice aut meritorie ad obtinendum 
illud auxilium, sed sufficit quod proponatur illi ut possibile ex 
auxilio Dei, ad hoc quod non dicatur obligari ad impossibile. Ut 
si v. gr., Deus praeciperet mihi ut volarem, et ipse offerret mihi 
alas, non excusarer a peccato dicendo, non habeo alas, quia jam 
offeruntur mihi ut possibiles ex dono Dei, ac proinde peccarem si 
responderem, nolo volare. 

Ad confirmationem respondetur distinguo antecedens. Si enim 
intelligatur sine praevisione futurae resistentiae liberi arbitrii, nego 
antecedens ; immo nemini adulto cui obtulit auxilium efficax negat 
tale auxilium in executione, nisi ei quem praescivit noliturum. Ac 
proinde divinum decretum non excusat illum a peccato. 

Sed dices, quare praescivit de isto homine quod esset noliturus 
magis quam de alio qui convertitur ? Respondetur quia voluit per- 
mittere istum deficere, et non voluit alium permittere quod defice- 
ret. Cujus differentiae et discretionis noli velle investigare causa, 
si non vis errare; sed contenti simus distinguere quid veniat de 
misericordia, quid de judicio. Et hoc est sapere ad sobrietatem 
(ad Rom., 12, 3). 

Sed hic est replica importuna et sophistica, qua putant aliqui 
contra nos triumphare. Contra sic argumentor: Si affirmatio est 
causa affirmationis, negatio est causa negationis. Sed auxilium effi- 
cax quod nos speciale ponimus distinctum realiter a sufficiente est 

causa conversionis cujuslibet hominis qui convertitur. Ergo nega- 
tio illus auxilii est causa quare non convertitur omnis qui non 
convertitur. 

Ad hoc argumentum vide 1 p., q. 23, a. 3, dub. ultimo ad 6. 
Sed respondetur primo quidem quod illa maxima intelligenda est 
de causa totali, quae se sola in suo genere est causa affirmationis, 
ut v. gr. si albedo est causa formalis albi, negatio albedinis erit 
causa non albi. Item si solus Deus est causa creationis suo decreto, 
erit etiam causa non creandi per negationem decreti. Et ita vo- 
luntas divina suo decreto fuit causa creandi istos angelos et non 
creandi alios. Quando vero concurrunt duae causae, etiamsi sint 
subordinatae ad aliquem effectum, quamvis ex affirmatione primae 
causae ponatur effectus, tamen negatio effectus non habet pro 
causa negationem primae causae, sed poterit habere negationem 
secundae causae, ut patet ex doctrina divi Thomae 1.2,q. 112, a.3 
ad 2, ubi ait quod “defectus gratiae prima causa est ex nobis, sed 
collationis gratiae prima causa est a Deo". 

Respondetur secundo et confirmatur praecedens solutio. Et 
nota quod negatio conversionis ad Deum potest dupliciter consi- 
derari. Uno modo in genere moris, et sic non est pura negatio 
entis, sed est omissio. Altero modo potest considerari ut est pura 
negatio entis. Si priori modo consideretur, non habet pro causa 
negationem auxilii efficacis ex parte Dei, sed liberum arbitrium 
defectibile et deficiens. Si autem secundo modo consideretur, con- 
cedo quod negationis illius entitatis causa est pura negatio auxilii 
efficacis, quod Deus non tenebatur dare, sed potius voluit per- 
mittere peccatum. Neque semper in poenam alterius peccati. Nam 
angelos permisit peccare, et saepe permittit Deus justum deficere 
a gratia per peccatum, et tamen illa permissio non est in poenam 
alterius peccati. Nam originale jam erat remissum in viro justo; 
atque ideo non potest dici illa negatio auxilii efficacis poena praece- 
dentis peccati, quamvis aliquando talis subtractio auxilii sit poena 
peccati, quae in sacris litteris solet dici excaecatio et induratio. 
Unde ad confirmationem merito negamus illam consequentiam, 
Deus statuit ab aeterno non dare illud auxilium efficax, ergo non 
stat per hunc hominem non habere illud. Nam aliquando quidem 
statuit non dare in poenam peccati, quod praescivit Deus futurum ; 
aliquando vero, etiamsi sit prima permissio peccati prot^parentis, 

neque possit habere rationem poenae praecedentis peccati, tamen 
prima et adaequata causa negationis auxilii, ut se tenet illa nega- 
tio ex parte executionis in tempore, est liberum arbitrium, quod 
de se habet posse velle deficere et omittere praeceptum Dei, Deo 
permittente, qui tamen poterat impedire, si vellet pro sua miseri- 
cordia convertere hominem a peccato, vel manutenere in justitia. 

3.—- Ad tertium argumentum respondetur quod potius esset 
blasphemum notare Deum de crudelitate quia quibusdam non dat 
illud auxilium efficax vel donum perseverantiae jam justificatis. 
Nam pari ratione murmuraremus quod non omnes homines prae- 
destinavit, si praedestinatio non habet causam in praescientia me- 
ritorum ex parte praedestinatorum, ut quidam nostris etiam tem- 
poribus intendunt introducere in scholam. Contra quos objicio illud 
Apostoli ad Rom., 9 (vv. 12-16) : Non ex operibus, sed ex vocante 
dictum est, quia major serviet minori, sicut scriptum est: Jacob 
dilexi, Esau autem odio habui. Et subdit: Quid ergo dicemus? 
Nunquid iniquitas est apud Deum? Absit. Moysi enim dicit (Ex., 
33) : Miserebor cujus miserebor, et misericordiam praestabo cujus 
miserebor. Igitur non volentis neque currentis, sed miserentis est 
Dei. Ecce ubi integrum effectum praedestinationis soli divinae 
misericordiae tribuit. Immo negat hunc effectum integrum habere 
rationem in praescito conatu et cursu liberi arbitrii, tametsi colla- 
tio gloriae futura sit propter praescita merita, non tamen totus 
effectus praedestinationis. Et iterum respondet Apostolus aliis 
superbis ita objicientibus: Quid adhuc quaeritur? Voluntati enim 
ejus quis resistet? Si cujus vult miseretur, et quem vult indurat, 
o homo, tu quis es qui respondeas Deo?, etc., usque ad caput un- 
decimum ubi concludit: O altitudo divitiarum scientiae et sapien- 
tiae Dei, etc. Non itaque est crudelitas obligare hominem ad cre- 
dendum antequam habeat auxilium efficax, quia non est obligare 
illud ad impossibile, quia possibile est habere illud, ac proinde pos- 
sibile est implere praeceptum. Non enim opus est quod illud auxi- 
lium sit in potestate hominis tamquam in principio activo aut me- 
ritorio ; sed illa possibilitas fundatur in Dei misericordia, et in lege 
communi, et in facultate liberi arbitrii, cui offertur auxilium a 
Deo, qui paratus est dare, nisi per hominem steterit. 

4. — Ad quartum argumentum vide quae late diximus 1 p., 
q. 23, a. 3, dub. 3, conci. 10, $ Sed circa doctrinam, et in 2. 2, q. 10, 

a. 1, dub. 2, documento 3. Nunc autem notandum est cum divo 
Augustino lib; 1 De Trinitate, cap. 12, ubi documentum egregium 
ponit ad intelligentiam sacrarum litterarum, videlicet “nullo locu- 
tionis genere utitur sacra scriptura quod in consuetudine hominum 
non inveniatur" (1). Cui consonat Origenes lib. 4 Contra Celsum 
dicens sacra scriptura pro auditorum viribus et utilitate dimetitur 
quae denuntiat (2). Hoc supposito sciendum est quod circa illud 
locum Matthaei 21, multa dicunt doctores inquirentes quare tyriis 
et sidoniis non dederit illa auxilia quae judaeis dederit, praedica- 
tione sua et miraculis. Sed certe divus Gregorius et divus Hiero- 
nymus super illum locum ajunt quod scire secreta Dei non est 
hominis. 

Nihilominus, ut satisfaciamus scholasticis theologis, respon- 
detur ad argumentum negando consequentiam dum infertur: ergo 
cum aequali auxilio Dei existente judaei non convertebantur, et 
tyrii et sidonii cum illo solo converterentur. Et ratio est quoniam 
ad veritatem illius conditionalis non requiritur quod tyrii et sidonii 
poenitentiam egissent non recipientes aliud donum Dei, quod non 
dabatur judaeis. Sed sensus est: si apud illos ego praedicarem et 
miracula facerem sicut apud vos, illi poenitentiam egissent. Hoc 
enim idem est ac si diceret: Deus dedisset illis poenitentiam. Cer- 
tum est enim quod poenitentiam agere donum Dei est, juxta illud 
II ad Tim., 2 (v. 25): Ne quando det Deus illis poenitentiam, etc. 
Quod quidem donum non recipit qui non agit poenitentiam. 

Quod si iterum roges, quare dicit Christus quod positis illis 
miraculis et doctrina daret poenitentiam tyriis et sidoniis quam 
dabat judaeis: respondetur quod Christus Dominus humano more 
voluit objicere judaeis, quod erant pejores quam tyrii et sidonii et 
quod propter majora illorum peccata et demerita denegabatur illis 
juste illud auxilium efficax poenitentiae salutaris, cujus auxilii 
minus indigni erant tyrii et sidonii, ad quos, si venisset Christus 
praedicans et miracula faciens, Deus misericorditer emolliret ille- 
ram corda minus indigna. Et ideo remissius erit tyriis et sidoniis 
in die judicii quam perfidis judaeis. Et haec fuit potissima intentio 


Christi Domini, exprobare illis civitatibus quae propter majores 


(1) S. August., De Trinitate, lib. 1, cap. 12. ML 42, 837. 
(2) Origines, Contra Celsum, lib. 4, n. 71. MG- 11, 1.139-1.142. 

iniquitates suas, etiamsi illa exteriora beneficia praestarentur eis, 
miraculorum nempe et praedicationis evangelii, indigniores erant 
quibus interiora auxilia efficacia concederentur quam tyrii et Si- 
donii, in quibus minor indignitas erat ad recipiendum misericor- 
diter illa auxilia quae illis darentur, si talia miracula apud eos 
fierent. 

Neque replica quae fit ex parte judaeorum quidquam valet ad 
excusandum eos dicentes, si tyriis et sidoniis non dedisses alia 
majora auxilia interiora, neque ipsi converterentur magis quam 
nos. Etenim solutio ex dictis est manifesta. Nam respondemus pro 
Christo, concedentes quod nec illi converterentur absque majori- 
bus internis auxiliis. Sed nihilominus hoc non excusat judaeorum 
majorem indignitatem suae infidelitatis et superbiae, propter quae 
gravissima peccata negabantur illis talia auxilia, quae non nega- 
rentur minus indignis, si dignaretur Christus ad eos venire et talia 
miracula facere in confirmationem suae doctrinae. Verumtamen, 
ut dicit Augustinus lib. 2 De dono perseverantiae, cap. 14, quia “nec 
tyriis et sidoniis credere est datum, et unde crederent est negatum", 
et utrique punientur in die judicii; sed multo magis judaei propter 
majora sua peccata (1). 

5. — Ad quintum argumentum, de comparatione Pharaonis et 
Nabuchodonosoris, respondetur quod qui illud citant testimonium 
in favorem suae sententiae, vel non legerunt, vel si legerunt, affe- 
runt de industria truncatum. Nam profecto ibi Augustinus proce- 
dit argumentando contra eum qui divinum consilium altissimum 
sapienti corde dijudicat. Unde Augustinus ab illo quaerit causam 
indifferentiae, ubi medicamentum est aequale. Et quamvis divus 
Augustinus in illo discursu particularem illam et formalem diffe- 
rentiam proferat ex parte recipientium, “quoniam alter, manum 
Dei sentiens, in recordatione propriae iniquitatis ingemuit, alter 
vero contra Dei misericordiosissimam veritatem, libero pugnavit 
arbitrio", tamen haec differentia statim ad aliam profundiorem 
reducit. Admonet enim divus Augustinus ut intelbgamus illa omnia 
quae in Pharaone et Nabuchodonosore et in similibus peccatoribus 
contingerunt, “vel adjuvante Domino perfici, vel deserente per- 
mitti, ut noverimus nolente Domino nihil prorsus admitti". Itaque 


(1) S. Augustinus, De dono perseverantiae, cap. 14. ML- 45, 1.014. 

conversionis unius prima causa est Dei adjutorium, quod alius 
non habuit efficax. 

Unde colligat theologus documentum quod, quamvis hujus dif- 
ferentiae, quare unus peccator convertatur et alter non converta- 
tur, proxima ratio formalis possit assignari, quia imus bene utitur 
auxilio Dei, alius vero Deo vocanti resistit, tamen non est haec 
prima causa et radix hujus differentiae. Quia si ibi sisteretur, 
homo per vires liberi arbitrii se discerneret ab altero, qui aequale 
Dei auxilium recepit. Igitur recurrendum est ad,divinam volun- 
tatem, quae intime adjuvit movendo ^efficaciter liberum arbitrium 
unius ut converteretur, alterius autem liberum arbitrium deficere 
permisit. Itaque omnia fiunt vel Deo volente, vel Deo permittente, 
ita ut permissio non sit causa peccati. "Quare vero istum trahat 
illum non trahat, noli investigare si non vis errare", ut ait Au- 
gustinus super illud Joan., 6 (v. 44) : Nemo potest venire ad me (1). 

Habemus itaque majus auxilium datum fuisse Nabuchodono- 
sori poenitenti quam Pharaoni obdurato; non quidem exterius, sed 
interius. 

Ad confirmationem ex divo Gregorio respondetur ex praefato 
documento quod cum assignatur proxima ratio differentiae, non 
excluditur prima, sed potius in illa intelligitur. Etenim illa prior 
est quasi formalis ratio differentiae. Voluntas autem divina est 
prima causa efficiens bonum et permissionis mali. Et ita se explicat 
divus Augustinus lib. 2 De dono perseverantiae, cap. 9, ubi tyrii 
et sidonii negotium ad causas praedestinationis pertinere asserit, 
“sine quarum causarum latentium praejudicio tunc ita respondere 
me dixi" (2). Ac si dicat quod, si alicubi praedictae differentiae 
rationem ad usum liberi arbitrii retulerit, semper intelligendum est 
sine praejudicio divinae praedestinationis. Et ita explicandus est 
divus Gregorius et omnes sancti patres quando ex diversitate 
effectus vocatorum ajunt provenire diversos fines, videlicet quod 
quidam veniant ad coenam, quidam non veniant. Non enim inten- 
dunt sancti patres negare bonum usum liberi arbitrii esse donum 
proveniens ab efficaci Dei auxilio. 

Ad ultimam confirmationem ex concilio Tridentino, miror quam 


obnixe contendant ex illo canone et ex cap. 5 in illis verbis, *ut 


(1) S. August., Tractatus in Joan, evang., tract. 26, cap. 6. ML 35, 1.607. 
(2) S. Augustinus, De dono perseverantiae, cap. 9. ML 45, 1.005. 

tangente Deo cor hominis per Spiritus Sancti illuminationem, ne- 
que homo ipse nihil omnino agat inspirationem illam recipiens, 
quippe qui illam adjicere potest". Miror, inquam, quomodo con- 
tendant ex verbis concilii colligere condemnatam esse efficaciam 
auxilii quam nos ponimus. In primis quod in canone quarto defini- 
tur, nos intelligimus juxta doctrinam divi Thomae et divi Augustini 
quantum attinet ad illa verba: “neque posse dissentire si velit". De 
quorum intelligentia vide quae dixi 2. 2, q. 10, a. 1, documento 3, 
dub. 2, $ Jam vero ad objectionem. Sed nunc adversus sic obji- 
cientes objicio ego testimonia scripturarum, quae etiam ipsi expli- 
care tenentur; et ut illi explicaverint, sic. nos explicabimus conci- 
lium. Nam Esther cap. 13 (v. 9) dicit fidelis femina: Non est qui 
possit resistere voluntati tuae. Quae verba Ecclesia refert in offi- 
cio missae cujusdam dominicae: “In voluntate tua Domine cuncta 
stint posita, et non est qui possit resistere voluntati tuae... Dominus 
universorum tu es" (1). Et in Ps. 134 (v. 6) : Omnia quaecumque 
voluit fecit in caelo et in terra. Quod quidem argumentum locuplete 
prosequitur Augustinus in Enchiridione a cap. 95 et deinceps, et 
in cap. 99 refert argumentum blasphemantium contra Deum ex 
Apostolo ad Romanos, 9 (v. 19) : Quid adhuc conqueritur? Volun- 
tati enim ejus quis resistit? “Tamquam propterea malus non vi- 
deatur esse culpandus, quia Deus cujus vult miseretur, et quem 
vult indurat." Ubi ait Augustinus: “Absit ut pudeat nos hoc res- 
pondere, quod respondisse videmus Apostolum: O homo, tu quis 
es qui respondeas Deo?" In quo loco ait: “Quidam stulti putant 
responsione defecisse, et inopia reddendae rationis repressisse con- 
tradictoris audaciam. Sed magnum, inquit, habet pondus quod 
dictum est: O homo, tu quis es, etc. Nam in talibus quaestionibus ad 
suae capacitatis considerationem revocat hominem. Si enim non 
capit haec, quis est qui respondeat Deo? Si autem capit, magis non 
inveniet quid respondeat." Et tandem concludit Augustinus quod 
qui considerat omnibus hominibus debitum esse judicium damna- 
tionis propter peccatum, saltem originale, non est quod quaerat, 
quare quorumdam misertus fuerit. Nam responsio facilis est, quia 
ejus indebita misericordia quibusdam subvenire voluit. In quo 
tractatu firmissime contendit Augustinus Dei voluntatem superari 


(1) Dominica XXI post Pentec. 

aut impediri non posse ab hominum voluntate, ut non possit facere 
potentissimus quod vult, *qui in caelo et in terra non quaedam vo- 
luit et fecit, quaedam voluit et non fecit, sed omnia quaecumque 
voluit fecit." (1). 

6. — Veniamus igitur ad nostrum propositum. Nam cum in 
sacris litteris habeantur haec duo quae videntur facie tenus esse 
contraria, nemo resistere voluntati Dei, et iterum, vos semper Spi- 
ritui Sancto resistitis (Act., T) ; Job., 9 (v. 4) : Quis restitit ei et 
pacem habuit? Ps. 75 (v. 8) : Tu terribilis es, et quis resistet tibi? 
Ps. 16 (v. 8): A resistentibus dexterae tuae, et similia, et alia 
similia testimonia, necesse est ut catholicus theologus haec testi- 
monia distinguat et concordet, quia utraque sunt a Spiritu Sancto. 
Et quidem divus Augustinus ubi supra similem objectionem contra 
se facit cap. 97 ex illo Apostoli 7 ad Tim., 2 (v. 4) : Qui vult omnes 
hom ines salvos fieri; et illud Mat., 23 (v. 37) : Quoties volui collige- 
re filios tuos sicut gallina pullos suos et noluisti. Ergo voluntas 
Dei impeditur a voluntate hominum. Sed solvit haec argumenta 
recurrendo ad divinam praedestinationem et explicando illud tes- 
timonium Apostoli, qui vult, etc,,inteligendum esse primo secun- 
dum distributionem accommodam, quatenus omnes quotquot sal- 
vantur, voluntate Dei salvantur; secundo secundum distributio- 
nem pro generibus singulorum, et ostendit esse maxime litteralem 
intelligentiam secundum contextum. 

Praeterea divus Thomas 1 p., q. 19, a. 6 demonstrat voluntatem 
Dei semper impleri, ex illo fundamento: quia “divina voluntas est 
causa universalis omnium rerum". Unde necesse est ut, “quod 
videtur recedere a divina voluntate secundum unum ordinem, rela- 
bitur in ipsam secundum alium." Et postquam in solutione ad pri- 
mum recitat duas solutiones Augustini circa illud, qui vult omnes 
homines salvos fieri, addit tertiam ex Damasceno, lib. 2 Ortho- 
doxae fidei, cap. 29, quod illud testimonium et similia intelligantur 
“de voluntate antecedente, non de voluntate consequente. Quae 
distinctio non accipitur ex parte voluntatis divinae, in qua nihil 
est prius vel posterius, sed ex parte volitorum", ut illic egregie 
explicat divus Thomas. Nam quaedam bona sunt absolute et. secun- 


dum se considerata, hoc est absque aliis circumstantiis; et sic di- 


(1. S. August., Enchiridion, cap. 97 et 99. ML. 40, 277-278. 

cuntur volita antecedenter a Deo. Ut v. gr., omnem hominem sal- 
vari, comparatum ad divinam voluntatem, bonum est. At vero idem 
objectum consideratum praesupposito peccato et secundum exigen- 
tiam divinae justitiae, non est consequenter volitum, hoc est, re- 
solutorie attentis circumstantiis, non est volitum a Deo, sed potius 
simpliciter loquendo non vult omnem hominem salvum fieri. Id vero 
quod antecedenter est volitum, non est simpliciter volitum. Ratio 
est “quia voluntas comparatur ad res secundum quod in seipsis 
sunt. In seipsis autem sunt in particulari", cum omnibus suis cir- 
cumstantiis. "Unde simpliciter volumus aliquid secundum quod 
volumus consideratis omnibus circumstantiis particularibus." Et 
nota quod una de circumstantiis propter quam simpliciter loquendo 
non vult Deus omnes homines salvos fieri, est ostensio majoris mi- 
sericordiae in eos qui salvantur, dum ostenditur divina justitia in 
eos qui propter sua peccata, quae permittente Deo commiserunt, 
puniuntur, ut colligitur ex Apostolo ad Rom., 9 (v. 22) : Quod si 
Deus volens ostendere iram, et notam facere potentiam, suam, etc. 

7. — Sed dices, quorsum tot ambages ad solvendum argumen- 
tum quod ex testimoniis concilii propositum est ? Respondetur quod 
idcirco de adimpletione divinae voluntatis, quae semper impletur, 
doctrinam interposui, ut inde colligam auxilium quod dicitur effi- 
cax ab iila divina voluntate absoluta vim efficiendi secum afferre. 
Qua stante, contradictionem implicat quod simul stet dissensus 
liberi arbitrii. Alias divina voluntas quae simpliciter et absolute 
voluntas dicitur, non impleretur. Cum igitur haec ita se habeant, 
necesse est catholicis theologis verba concilii cum praedicta doctri- 
na concordare. Dicimus itaque quod cum doctrina concilii sit ex 
directo adversus lutheranos, qui efficaciam divinae motionis et 
voluntatis talem esse intelligebant, ut sine consensu liberi arbitrii 
effectum haberet, ex hac intentione concilii solutionem clarissimam 
dabimus argumento dicentes quod, quantumlibet ponatur efficax 
divinum auxilium quo homo ex non credente fit credens, nunquam 
habet talem effectum sine nobis consentientibus. Sed negamus quod 
ex nobis consentientibus habeat effectricem virtutem, quin potius 
ex divina voluntate secum affert efficere infallibiliter quod nes 
bene utamur illo auxilio libere consentientes, cum habeamus facul- 


tatem dissentiendi, si velimus. Nunquam tamen verificabitur quod 

illo auxilio stante, velimus dissentire, ut jam in prima parte hujus 
tractatus explicatum est. 

Itaque aliud est habere facultatem assentiendi vel dissentiendi 
dum habemus illud auxilium, non enim facultas destruitur ; et aliud 
est habere actum dissentiendi. Hoc enim secundum est impossibi- 
le, quin potius illo auxilio stante, necesse est necessitate conse- 
quentiae et infallibilitatis adesse simul consensum ex libero ar- 
bitrio. 

Sed ajunt, quid mihi prodest non destrui facultatem liberi ar- 
bitrii, si usus in actu exercito non est liber? Nos vero responde- 
mus actum illum esse maxime Uberum, etiamsi ex praemotione 
divinae gratiae efficacis habeat necessitatem consequentiae et in- 
fallibilitatis, ut in [hoc] tractatu prima parte, cap.2 explicatum est. 
Hoc enim provenit ex infinitate divini liberi arbitrii, quod nostro libe- 
ro arbitrio unitum, tam fortiter et suaviter illud movet, ut faciat de 
illo quod vult, perficiendo ejus libertatem, ut deliberet quod placi- 
tum est coram Deo, ex divina illuminatione et divina impulsione. 
Divina etenim illuminatio efficit hominem perfectius finem cogno- 
scere, et mediorum indifferentiam ad illum. Impulsus autem Spiri- 
tus Sancti efficax efficit ut voluntas sub illa cognitione eligat de- 
terminate quod bonum est. 

8. — Atque in hoc loco commemoranda est doctrina divi Tho 
mae 1. 2, q. 112, a. 3 quam retulimus in capite praecedenti, con- 
clusione secunda, de infallibilitate praeparationis liberi arbitrii ad 
gratiam prout est ex motione Dei. Alias divina voluntas non faceret 
quod vult in nobis realiter, et ut ipsi ajunt physice, sed dumtaxat 
ordinaret dare nobis auxilia opportuno tempore, ut nos per nostrum 
liberum arbitrium et propriis viribus simus sola causa physica 
illius doni applicandi ad usum. 

Et per hanc doctrinam patet ad verba quae adferuntur ex 
cap. 5, sess. 6, in decreto de justificatione, ubi dicitur quod homo, 
"inspirationem Dei recipiens, aliquid agit, quippe qui illam et abji- 
cere potest". Ubi non est sensus compositus quod simul recipiat 
illam, et abjiciat, sed sensus est quod et potestatem habuit non 
recipere illam, atque adeo recipiendo illam, consentiendo cum ea, 
aliquid agit. Item et postquam illam recepit et operatus est, poterit 
deinceps illam abjicere et cessare ab operatione aut peccare. 

Et confirmatur nostra doctrina ex testimonio quod ibidem 

affertur ex Jerem. (Thren., 5, 21) : Converte nos Domine ad te et 
convertemur. In qua oratione non solum petimus quod Deus det 
nobis quo possimus converti, sed quod de facto talis Dei gratia 
nos praeveniat ac praeparet, qua.de facto convertamur. Hoc enim 
est quod suis promittit Deus de suo per Eze., 36 (v. 27) : Faciam 
ut in praeceptis meis ambuletis, et judicia mea custodiatis et ope- 
rem ini. Unde sumitur argumentum. Promissio divina per divinam 
operationem impletur: ergo Deus efficaciter facturus est quod 
promittit, adhibendo media efficacia ut fiat promissum. Ergo cum 
homo vult credere, ita libere vult, quod stante divino auxilio effi- 
caci, non possit verificari quod homo non vult; alias maneret in 
hominis potestate divinam promissionem frustrare. 

9. — Hoc argumento utitur divus Augustinus De praedestina- 
tione sanctorum, cap. 10 et 11, explicans illud ad Rom., 4 (v. 16), 
Ideo ex fide, ut secundum gratiam, firma sit promissio omni se- 
mini, ubi ait: “Non de nostrae voluntatis potestate, sed de sua 
praedestinatione promisit. Promisit enim quod ipse facturus fue- 
rat, non quod homines. Quia etsi faciunt homines bona quae perti- 
nent ad colendum Deum, ipse facit ut illi faciant quae praecepit; 
non illi faciunt ut ipse faciat quod promisit. Alioquin ut Dei pro- 
missa compleantur, non in Dei, sed in hominum est potestate" (1). 
Cum qua doctrina non bene consonat quod inquit pater Suarez 
lib. 3 De auxiliis, cap. 6, praesertim num. 7, quod generalis con- 
cursus et auxilium sufficiens per modum concursus “ita sit exhibi- 
tus ex parte Dei seu expositus in actu primo, ut ex nostro arbitrio 
pendeat quod ponatur vel non ponatur in actu secundo. Nam vo- 
luntate nostra applicante se ad opus, statim etiam Deus influit, et 
ex vi suae antecedentis voluntatis. Si autem nostrum liberum ar- 
bitrium suum influxum continuerit, etiam concursus Dei actualis 
cessavit" (2). Haec ille. Ecce quomodo vult quod promissum Dei 
in executione pendeat a nostra voluhtate applicante se ad opus, 
prioritate quadam causalitatis, ut statim Deus influat ex vi suae 
antecedentis voluntatis; cum tamen Augustinus doceat quod ex 
divina voluntate absoluta pendeat quod nostra voluntas applicet se 
ad opus, Deo efficaciter illam movente. Semper enim, ut inquit 


Augustinus epistola 106 ad Bonifacium, humana voluntas in bonis 


(1) S. August., De praedestin. sanet., cap. 10. ML 44, 975. 


(2) F. SuárHz, De concurs-u, motione et auxilio Dei. Opera, ed. cit., t. 11, p. 180. 

operibus,et actionibus ad salutem pertinentibus pedisequa est, non 
praevia gratiae Dei. Et hoc ipsum est quod dicitur in concilio Arau- 
sicano can. ultimo: “In omni opere bono nos non incipimus et 
postea per Dei misericordiam adjuvamur, sed ipse nobis... fidem 
et amorem sui inspirat.” Et can. 23 praedixerat: “Quando homines 
ita faciunt quod volunt ut divinae deserviant voluntati, quamvis 
volentes agant quod agunt, illorum tamen voluntas est a quo prae- 
paratur et oritur quod volunt." Itaque actus ipse diligendi Deum 
est a gratia praeparante et exequente quod homines volunt. Alias 
profecto Deus expectaret nostram voluntatem ut a peccato purga- 
remur, cum tamen ut etiam purgari velimus, Deus est qui operatur 
in nobis et velle et perficere, ut ait Apostolus ad Phil. 2, et in 
eodem, concilio can. 4 definitum est. 

Plurima alia dici poterant de auxilio efficaci quod habent omnes 
qui recte operantur, ex quo carent qui non credunt aut diligunt; 
sed temporis angustia coacti, praetermittimus. Unum tamen ad- 
vertere non desinam: ut simus attenti orationibus Ecclesiae, tam 
in sacrificio missae, quam in divino officio, in quibus frequentissime 
petit Ecclesia non solum auxilium quo possimus bene operari, sed 
etiam ipsam operationem petimus, videlicet ut faciat Deus in nobis 
per gratiam suam ejus semper obedire mandatis. Exempli gratia 
in feria quarta post dominicam secundam in quadragesima orat 
Ecclesia: “Deus innocentiae restitutor et amator, dirige ad te tuo- 
rum corda servorum, ut spiritus tui fervore concepto, et in fide 
inveniantur stabiles et in opere efficaces." Si autem jam esset in 
nostra potestate cum solo auxilio sufficienti et praevenienti appli- 
care nos ad efficaciter operandum cum generali concursu Dei, non 
opus esset petere a Deo hanc efficaciam. Similiter dicit Ecclesia 
in alia oratione dominicae aestivalis [dominicae XIII] *ut merea- 
mur assequi quod promittis, fac nos amare quod praecipis". Et in 
dominica decimasexta: “Tua nos, quaesumus Domine, gratia sem- 
per et praeveniat et sequatur, et bonis operibus praestet esse in- 
tentos." 

Hactenus de secunda parte dicta sufficiant. 


TERTIA PARS 


DE LEGITIMA ET VERA CONCORDIA NOSTRI LIBERI ARBITRII CUM 


EFFICACIA GRATIAE 


CAPUT UNICUM 


Quod, quamvis concordia nostri liberi arbitrii cum divinae gratiae 
efficacibus auxiliis et aeterna praedestinatione semper fuerit diffi- 
cilis ad intelligentiam in hac vita, tamen modus dicendi ex sancto 


Augustino et sancto Thoma am plectendus est 


1. — Quemadmodum antiquis philosophis humanum liberum ar- 
bitrium cum Dei providentia componere valde fuit difficile, usque 
adeo ut in extremos errores divisi fuerint, quia sibi satisfacere non 
poterant: —quidam enim negabant divinam providentiam et guber- 
nationem ad liberum hominis arbitrium se extendere; quidam vero, 
ut divinam providentiam defenderent, fati infallibilem dispositio- 
nem affirmantes, hominis liberum arbitrium negaverunt——; ita 
etiam post evangelii praedicationem, in hujus concordiae difficultate 
superbi homines devicti, in contrarias haereses divisi sunt. Quidam 
enim, ut pelagiani et Caelestius, ut hominis libertatem defenderent, 
divinae gratiae interna et supernaturalia auxilia necessaria esse 
negaverunt; sed sufficere ajebant exteriora auxilia doctrinae et 
legis et miraculorum, ut homo per facultatem liberi arbitrii valeret 
credere et operari. Si quando vero Deus interioribus auxiliis su- 
pernaturalibus homini opitularetur, hoc non erat simpliciter ne- 
cessarium, sed ad melius esse. Alii vero haeretici per alterum ex- 
tremum, qualis fuit Lutherus et sequaces, negaverunt liberum ar- 
bitrium, maxime post peccatum, volentes attribuere tantum divi- 
nae omnipotentiae et voluntati Dei, ut dicerent pariter Deum au- 

ctorem esse bonorum et malorum operum. Utrique sane ex eadem 
superba ignorantia concordiae liberi arbitrii cum divina voluntate, 
in tam diversa erroris extrema devenerunt. 

Et quidem lutheranorum error abunde satis demonstratus et 
condemnatus est in concilio Tridentino. 

2. — Error autem Pelagii et sequacium, praesertim Caelestii, 
damnatus est in concilio Cartaginensi primo et in concilio Mile- 
vitano. Postea vero surrexerunt in Gallia quidam infecti reliquis pe- 
lagianorum, de quibus scribunt Prosper Aquitanus et Hilarius Are- 
latensis singulas epistolas divo Augustino, quae habentur tomo 7 
ante librum De praedestinatione sanctorum. Illi itaque qui reli- 
quiis pelagianorum erant infecti, vehementer contradicebant do- 
ctrinae divi Augustini, quia testimonia Apostoli ad Romanos scri- 
bentis ad manifestationem divinae gratiae, a nullo ecclesiastico ita 
fuerint intellecta sicut a divo Augustino. Cum autem ab ipsis 
quaerebatur ut exponerent illa, respondebant nihil se invenisse quod 
placeat, et de his tacendum esse dicebant quorum altitudinem 
nullus attigerit. Et eo pervenerunt ut dicerent fidem quam disci- 
puli Augustini praedicabant, aedificationi audientium contrariam 
esse; et quamvis esset vera, tamen silentio continendam esse. Et 
quidam alii, confitentes gratiam Christi, quae omnia praeveniat 
merita humana, nihilominus “ad conditionem hanc velint uniuscu- 
jusque hominis pertinere, in qua eum nihil prius merentem, quia 
neque existentem, liberi arbitrii et rationalem gratia creatoris insti- 
tuat, ut per discretionem boni et mali, et ad cognitionem Dei, et 
ad obedientiam mandatorum ejus possit suam dirigere voluntatem, 
atque ad hanc gratiam qua in Christo renascitur, pervenire per na- 
turalem facultatem, petendo, querendo, pulsando; ut ideo accipiat, 
ideo inveniat, ideo introeat, quia bono naturae bene usus, ad istam 
salvantem gratiam, initialis gratiae ope meruit pervenire" (1). Et 
multa aha refert in quibus confitentur *duo esse quae humanam 
operantur salutem, scilicet Dei gratia et hominis obedientia; prio- 
remque volunt esse obedientiam quam gratiam, ut initium salutis 
ex eo qui salvatur, non ex Deo credendum est stare qui salvat, et 
voluntas hominis divinae gratiae sibi pariat opem, non gratia sibi 
humanam subjicere voluntatem". Et conqueritur ipse Prosper quod, 


(1) S. Prosper, Epist. Inter augustinianas, 225. ML 44, 949-950. 

quamvis sit constans in non credendo illis, non tamen esse parem 
ad contrastandum auctoritati illorum: “quia, inquit, nos multum 
et vitae meritis antecedunt", et aliqui eorum sunt episcopi et propte- 
rea paucos esse perfectae gratiae intrepidos amatores. Unde in 
istis pelagianae pravitatis reliquiis non mediocris virulentiae fibra 
nutritur." Et tandem concludit quaerens solutionem ab Augustino, 
quia illi affirmabant quod propositum et praedestinatio Dei sit ex 
praescientia, *ut ob hoc Deus alios vasa honoris, alios contumeliae 
fecerit, quia finis uniuscujusque praeviderit, et sub ipso gratiae 
adjutorio in qua futurus esset voluntate et actione praescierit". 
Hactenus ex epistola Prosperi. 

Et similia habentur in epistola Hilarii. Hi homines infecti reli- 
quiis pelagianorum eo argumento convicti sunt, quia si praedesti- 
natio et propositum Dei fuisset absolutum et causa efficax boni 
usus liberi arbitrii, destruebatur omnino facultas intellectus et vo- 
luntatis ad utrumlibet, et homines in desperationem per hanc do- 
ctrinam indicerentur, et frustra essent exhortationes et praedica- 
tiones ad inducendum homines ut recte viverent. 

3. — Cui quaestioni luculenter respondet Augustinus rescri- 
bens Hilario et Prospero in libris De praedestinatione sanctorum. 
Contra has reliquias pelagianorum congregatum est concilium 
Arausicanum secundum sub Leone primo, in quo continentur fere 
expressa verba divi Augustini per omnes canones, in quibus, quan- 
tum nobis videtur, non solum illae reliquiae pelagianorum condem- 
natur, sed etiam clauditur janua opinionibus quibusdam nostri 
temporis, quas ego non censeo modo esse omnino illas antiquas 
reliquias pelagianorum, sed existimo falsas esse, dum intendunt 
liberum arbitrium, initiali exisfente gratia et auxilio sufficienti, ha- 
bere realem efficaciam bene utendi et applicandi se ad opus ex 
proprietate sua, non ex motione Dei. Ita ut cum nihil reale am- 
plius acceperit unus homo quam alius, immo interdum minus, unus 
homo convertatur et alter maneat in infidelitate. Video jam denique 
adinvenisse auctores harum opinionum quamdam inaequalitatem 
auxilii sufficientis gratiae Dei quam dicunt esse moralem; et hanc 
moralitatem reducunt ad opportunitatem temporis simul cum prae- 
scientia Dei cognoscentis illum hominem bene operaturum, si in tali 
tempore constitutus, gratiam illam sufficientis auxilii reciperet. 


Atque ita putant illud auxilium gratiae congruere et coadaptari 

proprietati hujus liberi arbitrii. Et per hoc concordiam faciunt 
inter auxilium gratiae et liberum hominis arbitrium, utrumque 
enim ajunt suo jure simul gaudet in actione Ubera. Neque enim 
liberum arbitrium potuisset converti in Deum sine sufficienti auxi- 
lio praeveniente, neque tamen libere consentiret si ab efficacia'di- 
vinae motionis praeveniretur. 


4. — Nos vero, perfectae gratiae Dei quae nobis ex meritis 
Christi datur amatores et defensores, eum divo Thoma et divo Au- 
gustino et aliis sanctis patribus quos citare non vacat, multo aliter 
sentimus de hac divina et legitima concordia. Nam praefata con- 
cordia quam patres Molina et Suarez putant necessariam, quamvis 
prima fonte videatur, ad pauca respicientibus, facilis ad intelligen- 
dum, tamen, si quis introspexerit, multa falsa continere demon- 


stratur. 


Atque praeter argumenta facta de efficacia divini auxilii, in 
primis est contra illam, quia videtur derogare divinae omnipoten- 
tiae voluntatis, quae omnia quaecumque voluit fecit et facit; sed 
maxime vult et amat nostrum liberum consensum quo in Deum 
convertimur et ei maxime placemus: ergo hunc ipse facit vere et 
realiter in nobis, et non solum dat quo possimus, sed etiam quo 
actualiter faciamus. Quomodo ergo negant auxilium divinae mo- 


tionis realiter efficax hujus consensus? 


Et confirmatur Jac. 1 (v. 17) : Omne datum optimum et omne 
donum perfectum, desursum est, descendens a patre luminum. Sed 
actus ipse caritatis quo homo in Deum convertitur est datum opti- 
mum. Ergo descendit a patre luminum. Si autem auxilii efficacia 
de libero arbitrio est, non descendit a patre ipsum diligere et ei 


actualiter adhaerere. 


Confirmatur secundo ex verbis Ecclesiae orantis: “Deus qui 
omnipotentiam tuam miserando maxime et parcendo manifes- 
tas” (1). Si autem Deus non esset causa realis et physice influens 
movendo efficaciter liberum arbitrium ad consensum, sed tantum 
moralis causa conferendo quo possit se ad operationem physice 
movere, non multum ostenderet omnipotentiam suam in justifica- 
tione impii. Quoniam aliquid facit homo realiter et physice quod 


(1) Dominica X post Pentecosten. 

non facit Deus sed relinquit homini faciendum; ac proinde non 
dominatur libero hominis arbitrio inclinando illud quo voluerit. 

Confirmatur tertio ex illo ad Rom., 11 (v. 2) : Non repulit Deus 
plebem suam, quam praescivit. Quem locum Augustinus lib. 2 
De bono perseverantiae, cap. 18 intelligit ita ut nomine praescien- 
tiae praedestinatio significetur. Et probat quia Apostolus “loque- 
batur de reliquiis judaeorum, quae salvae factae sunt pereuntibus 
ceteris." Et ut ostenderet Dei gratia esse relictas reliquias, subjun- 
git id quod ad Eliam 3 Reg. cap. 19 dixit divinum responsum: 
Reliqui m ihi septem millia virorum qui non curvaverunt genu ante 
Baal (Rom., 11, 4). Et notat Augustinus quod non dixit, “relicta 
sunt mihi, aut reliquerunt se mihi, sed reliqui mihi. Sic ergo, in- 
quit, et in hoc tempore reliquiae per electionem gratiae salvae 
factae sunt”. Electio igitur gratiae efficaciter separat eum qui con- 
vertitur ab eo qui non convertitur. Alias ipse homo solus suo libero 
arbitrio se discerneret physice et realiter ab altero qui curvat genu 
ante Baal, et se relinqueret et servaret Deo (1). 

5. — Secundo principaliter displicet illa concordia quoniam de- 
rogare videtur meritis Christi. Et probo ex illo Zs., 53 (v. 10): Si 
posuerit pro peccato animam suam, videbit semen longaevum, et 
voluntas Domini in manu ejus dirigetur. Ubi ait Hieronymus ut 
quidquid Pater voluit illius virtutibus impleatur, hoc est, meritis 
Christi detur nobis quidquid ex Dei gratia provenit ordinatum ad 
salutem nostram. 

Ex hoc sic argumentor: Quamvis illi qui talem concordiam 
amplectuntur, confitentur quod Christus Dominus meruerit quod 
illud auxilium sufficiens daretur et quod daretur huic homini 
opportuno tempore in quo Deus cognovit quod, si ille homo consti- 
tueretur, esset operaturus, verumtamen non possunt concedere 
quod illud scitum, videlicet quod ille homo, si in tali tempore 
constitueretur, applicaturus se esset ad operationem cum illo au- 
xilio sufficienti, cadat sub merito Christi. Etenim talis applicatio 
actualis non provenit ab illo auxilio physice et realiter prout mitti- 
tur a divina voluntate, sed secundum illos, provenit ex proprietate 
hujus singularis liberi arbitrii per naturalem et necessariam scien- 


tiam cognita a Deo, quod non cadit sub merito Christi. 


(1) S. August., De dono perseverantiae, c. 18. ML 45, 1.022. 

Et profecto talis assertio parum differt ab assertione illorum 
quos refert Prosper ubi supra, qui ajebant gratia et merita Christi 
ad hoc se extendere, ut illi homines crearentur rationales et cum 
libero arbitrio, quo discernerent inter bonum et malum, ut deinde 
Deus eorum voluntates dirigeret. Immo profecto multo minus po- 
test cadere sub merito, quod iste homo jam creatus et constitutus 
in talibus circumstantiis, habeat talem proprietatem in suo libero 
arbitrio, quod infallibiliter se determinet et applicet ad opera- 
tionem. 

6. — Tertio illa concordia, dum liberum arbitrium intendit sta 
tuere, videtur potius illud destruere. Probatur. Nam illa certitudo 
divinae scientiae respectu illius conditionalis, naturalis est et ne- 
cessaria. Alias positus homo ille in talibus circumstantiis, poterat 
non operari; quod possibile, si ponatur in esse, jam illa conditiona- 
lis esset falsa, ac proinde Dei scientia non esset certa neque prae- 
scientia infallibilis. Igitur illius conditional! certitudo debet fundari 
in aliqua naturali proprietate Petri cognita necessario a Deo. Ergo 
non libere pro tunc sic operatur, quia determinatio illius operatio- 
nis necessario proficiscitur a sua nativa proprietate. 

Deinde libero arbitrio derogant, dum ejus operationem hic et 
nunc subjiciunt complexioni individuali et caelestium corporum 
influentiis, ut mihi in publica disputatione cencessum est. 

Praeterea occasione illius doctrinae fiunt homines confidentes 
de seipsis, ut audeant de seipsis promittere Deo quod, si ipse de- 
derit etiam minus auxilium quam alteri opportuno tempore, quod 
ipsi convertentur et conversi magis proficient quam alii. 

Et randem in easdem angustias, immo et majores, incidunt in 
quas putant nos incidere, ponentes auxilium efficax distinctum rea- 
liter a sufficienti. Nam ut diximus, illi libertati derogant; et rursus 
neque rationem reddent quam homines parum humiles desiderant, 
quare Deus huic homini opportuno tempore dederit auxilium et non 
alteri, cui forte etiam majus auxilium sufficiens contulit, et non con- 
vertitur. Cujus differentiae nullam aliam rationem assignare pote- 
runt, praeter absolutam divinam voluntatem. Nam dicere quod 
ille qui excitatus a Deo non convertitur, non poterat habere oppor- 
tunum tempus, est dicere quod non poterat salvari, neque Deus 
illum justificare per ejus consensum liberum. In vanum ergo quae- 
ritur ratio differentiae quare iste convertitur et ille non converti- 

tur ex praescientia futurorum, ante decretum divinae voluntatis, 
quae cujus vult miseretur et quem vult indurat. 

7.— Nos igitur praedictis inconvenientibus magis deterremur, 
ac propterea divi Thomae et divi Augustini doctrinam constanter 
sequimur, qui in libro De bono perseverantiae inquit: “Cur autem 
illi habeant aures audiendi, illi non habeant, hoc est, cur illis da- 
tum sit a Patre ut veniant ad Filium, illis autem non sit datum, 
quis cognovit sensum Domini, aut quis ejus consiliarius fuit? 
(Rom., 11, 34)... Nunquid ideo negandum est quod apertum est, 
quia comprehendi non potest quod occultum est?" Haec ille (1). 
'Cujus doctrina humilitatem scholasticos theologos docet, ut non 
plus sapiant quam oportet sapere. 

Cum igitur liberum arbitrium in nobis experiamur, et ex alia 
parte evidenti ratione ostenditur Dei omnipotentia, qui potest fa- 
cere et facit omnia quaecumque voluit, cujus divinae voluntatis 
non est assignare causam, fatuum videtur negare, aut nos libero 
non esse praeditos arbitrio, aut divinam providentiam et prae- 
destinationem non esse certam, quia non comprehendimus nostro 
ingenio quomodo haec inter se cohaereant, ut bene adnotavit Ferra- 
riensis lib. 3 Contra gentes, cap. 94 circa finem. 

8.— Sed ajunt necessarium esse satisfacere haereticorum ar- 
gumentis. 

Quibus respondemus quod aliud est argumenta evidenter sol- 
vere, et aliud est conclusionem nostram de concordia evidenter 
demonstrare. Illud quidem promittimus et facimus. Nam, ut inquit 
Cajetanus, qui probabiliter solvit argumenta, evidenter solvit; nam 
si argumentum evidenter convinceret, neque probabiliter solvere- 
tur. Cum igitur ex efficacia et praemotione efficaci divinae gratiae 
infertur, sive a lutheranis, sive ab adversariis, destrui usum liberi 
arbitrii, fidenter négamus consequentiam, quia sic inferentes non 
intelligunt ipsum quod quid est liberi arbitrii et liberae actionis, ut 
in prima parte hujus tractatus ostendi. Quin potius ex conjunctione 
divini liberi arbitrii ad humanum, per intimam motionem gratiae 
suae, perficitur nostrum liberum arbitrium, ita ut m sua operatio- 
ne magis assimiletur divino quam si in seipso relinqueretur. Po- 
test enim ex propriis viribus deficere et peccare. Adhaerere autem 


(1) S. Augustinus, De dono perseverantiae, cap. 14. ML 45, 1.026. 

Deo nunquam continget, nisi Deus speciali auxilio efficacis gratiae 
illud ad sese traxerit. 

Alterum vero, quod est evidenter demonstrare quomodo fiat 
ista concordia, neque profitemur, neque possumus; sed cum divo 
Augustino et aliis sanctis patribus, nostram ignorantiam ingenue 
fatemur. Ait enim Augustinus in Enchiridione, cap. 94: “Tunc, 
id est in aeterna beatitudine, sancti scient plenius quid boni ejus 
contulerit gratia; tunc rebus ipsis evidentibus, apparebit quod in 
Psalmo scriptum est: Misericordiam et judicium cantabo tibi, Do- 
mine... Tunc non latebit quod nunc latet, cum e duobus parvulis 
unus esset assumendus per Dei misericordiam..: Tunc in clarissima 
luce sapientiae videbitur quod nunc piorum fides habet, antequam 
manifesta cognitione videatur, quam certa et immutabilis et effi- 
cacissima sit voluntas Dei; quam multa possit et non velit, nihil 
autem velit quod non possit; et quam sit verum quod in Psalmo 
canitur: Omnia quaecumque voluit fecit in caelo et in terra." 
Haec ille (1). 

Ex quibus colligimus quantum ab hac doctrina differat quo- 
rumdam scholasticorum curiositas, qui contendunt aperte osten- 
dere quomodo libertatis usus servatur cum divinae gratiae effica- 
cia, asserentes dumtaxat moralem esse hanc efficaciam, non reali- 
ter et physice, ut illi ajunt, attingentem liberum arbitrium, sed 
dumtaxat invitantem et excitantem et proponentem illi bonum 
supernaturale, ut homo de proprietate sui liberi arbitrii, non de 
gratia efficaci, se applicet ad operationem. Nam si haec ita se ha- 
berent, frustra admirarentur sancti de efficacia divinae gratiae po- 
tenter subjicienti sibi fortiter et suaviter liberum hominis arbi- 
trium, ut divinae voluntati libere conformetur atque consentiat. 
' 9, — Quorsum etiam de hujusmodi mysteriis dum loquitur 
Apostolus, commendans divinae gratiae efficaciam provenientem 
ex praedestinatione et absoluto Deo proposito, irascitur adversus 
curiosum inquisitorem divinae dispositionis et consiliorum Dei su- 
per filios hominum dicens: O homo, tu quis es? Et iterum vehe- 
menter admirans clamat: O altitudo divitiarum scientiae et sa- 
pientiae Dei, quam incomprehensibilia sunt judicia ejus et inves- 


tigabiles viae ejus. Quis cognovit sensum Dom ini, aut quis consi- 


(0) S. August., Enchiridion, cap. 94-95. ML- 40, 275-276. 

liarius ejus fuit, aut quis prior dedit illi ut retribuat ei? Quoniam 
ex ipso, et per ipsum, et in ipso sunt omnia. Ipsi gloria in saecu- 
la (ad Rom., 11, 33-36). 

Super quem locum videatur divus Thomas lect. ultima egregie 
interpretans singula verba, praesertim illa tria: ex ipso, et per 
ipsum et in ipso sunt omnia. Ait enim per primum verbum, ex ipso, 
significari causam efficientem; per secundum, per ipsum, signifi- 
cari causam formalem, idealem et exemplarem; per tertium vero, 
in ipso, significari conservationem et gubernationem et dispositio- 
nem omnium rerum, juxta illud Acrorum, 17 (v. 28) : In ipso enim 
vivimus, movemur “et sumus. Per distributionem autem omnia, in- 
telligit quidquid habet rationem entis. Unde non intelligitur pecca- 
tum, quia secundum Augustinum, peccatum nihil est. Nihilominus 
dicit divus Thomas quod "quidquid entitatis est in peccato, totum 
est a Deo”. 

Ex hoc igitur testimonio Apostoli sic argumentor in refutatio- 
nem concordiae modernorum et confirmationem nostrae concor- 
diae: Deliberatio bona nostra liberi arbitrii computatur inter opti- 
ma bona realia quae sunt in mundo: ergo est a Deo tamquam a 
causa efficiente, et per Deum tamquam a causa exemplari, et in 
Deo tamquam in causa conservante, secundum dispositionem di- 
vinae sapientiae incomprehensibilis. Non ergo sufficit asserere 
Deum esse dumtaxat moralem causam in executione humanae deli- 
berationis, praesertim supernaturalis, sed etiam necesse est asse- 
rere ipsum esse causam realiter efficientem et praemoventem libe- 
rum arbitrium ad talem deliberationem efficaciter exercendam. 
Probatur haec conclusio. Quoniam alias, homo prior ipse ex proprio 
libero arbitrio, quod non est gratia Dei, daret Deo aliquid, scilicet 
applicare se cum illo auxilio sufficienti ad bonam operationem; 
quam quidem applicationem non accepit vere et realiter ex ipso 
auxilio, quod commune fuit alteri qui non se applicat ad opera- 
tionem. 

Item cum Apostolus ait ad Rom., 8 (v. 14) : Quicumque Spiritu 
Dei aguntur, hi sunt filii Dei, non videtur posse explicari quod 
aguntur tantum moraliter a Spiritu ostendente illis bonum, sed 
etiam physice et realiter efficaciter inspirante ad exercitium di- 
lectionis Dei. Item cum ibidem ait quod in spiritu adoptionis filio- 
rum clamamus, Abba, pater, profecto causam efficientem signifi- 

cat hujus clamoris. Item illud, 7pse Spiritus postulat pro nobis 
gemitibus inenarrabilibus, causam efficientem efficacissimam de- 
signat, quae postulare nos facit et desiderare quae Deo placent, 
ut est communis interpretatio sanctorum super illum locum. 

10. — Concludamus igitur in summa quod nostra concordia in 
multis praestat concordiae modernorum. Primo quidem in antiqui- 
tate in schola theologorum; secundo in eo quod magis consonat 
cum ratione naturali de modo causandi primae causae: neque enim 
negamus principia metaphysicalia, ut alii negant; tertio quia con- 
formis est magis doctrinae sanctorum patrum, si cum attentione 
et sincere legantur, quorum testimonia facile nobis erat inserere, 
nisi temporis angustia coarctaremur; quarto in eo quod brevius 
et facilius solvimus argumenta contrariorum, ut visum est; quinto 
in eo quod per hanc doctrinam humiliores efficiuntur homines fide- 
les, dum in solo Deo gloriantur, agentes gratias non solum quia 
dedit posse, sed quia vere et realiter dedit velle et facere, ac majore 
cum humilitate petunt manutenentiam Dei, totam spem collocan- 
tes in Deo; 

At vero nova concordia quam moderni, bono fortassis zelo, in 
scholam theologorum conantur introducere, nihil praedictorum ha- 
bet. Quin potius nimia curiositate de re incomprehensibili huma- 
no ingenio satisfactionem offerunt, ut sapiat non ad sobrietatem. 
Deinde nescio quam consolationem majorem afferant hominibus 
dum illos magis confidentes intendunt facere de potestate sui liberi 
arbitrii ad operadum suam aeternam salutem, dum opinantur per 
vires suas se posse auxilia Dei quae secum efficaciam realem non 
afferunt praevenientem, determinare et efficacia reddere, dummo- 
do opportuno tempore Deus illa dederit. 

Nos vero illam gratiam agnoscimus efficacem cum Augustino 
“quae a nullo duro corde respuitur", quae secum affert, non tem- 
poris opportunitatem, sed aeterni beneplaciti Dei virtutem effica- 
cissimam, ut faciat in nobis quod placitum est coram Deo. 

Qui vero ad opportunitatem temporis et mediam scientiam, 
contra quam alibi diximus, reducunt rationem differentiae et dis- 
cretionis ejus qui convertitur ab eo qui non convertitur, debuissent 
considerare non minus ansios et ignorantes relinquere homines 
superbos in consideratione suae salutis aeternae. Nam dum quae- 
ritur ab istius novae concordiae auctoribus, quare huic homini de- 

dit opportuno tempore et non alteri; nunquid alter, ut objectum 
illius scientiae mediae, nunquam habuit aliquam temporis oppor- 
tunitatem ? Quare ergo non decrevit Deus pro time dare illi auxi- 
lium gratiae praeveniens, quo sciebat bene usurum, si daretur? 
Profecto nullam rationem proferre poterunt, praeter divinam libe- 
ram voluntatem, quae misericorditer quos voluit elegit; reliquos 
vero, ut ostenderetur ordo divinae sapientiae et justitiae, permisit 
deficere per peccatum et in eo permanere. Clamemus igitur omnes: 
O altitudo divitiarum, sapientiae et scientiae Dei. Ipsi gloria in 


saecula. 

— primum auxilium naturale, 383. Bonum commune totius universi duplex: 
— est praemotio divina physica, 


407, 8; 417, 8. Vide Praemotio extrinsecum sive transcendens, 
physica. 77, 12: 


intrinsecum sive immanens et 


— generale et speciale, 23-24; 129, 
17. 


Bonum morale: naturale et supernatu- 


rale, 32. 
— speciale gratiae bifarie potest — naturale duplex: totale et par- 
intelligi, 129, 17. tiale sive particulare, 32. 
— supernaturale est auxilium or- — supernaturale duplex: imper- 


dinatum ad finem supernatu- fecte sive mere salutare et per- 

fecte salutare sive meritorium 
de condigno vitae aeternae, 97- 
101; 247-251; 318-327. 


Bonum velle et facere: 


Ad volendum et faciendum 
quodcumque bonum indiget ho- 
mo auxilio divino interiori prae- 
movente voluntatem et poten- 
tias operativas ejus, 31-32; 86, 
1. 

Ad volendum et operandum 
quodcumque bonum supernatu- 
rale indiget homo auxilio di- 
vino supernatural!, 32. 

Ad volendum et operandum bo- 
num naturale, saltem partiale 
vel particulare, non indiget ho- 
mo auxilio divino supernatura- 
li, 32. 

Vide Sratus naturae integrae, 


Status naturae lapsae. 


Certitudo quid, 256, 2. 
— duplex: evidentiae et credibili- 
tatis sive fidei; fidei autem di- 


vinae et humanae, infallibilis 
et fallibilis, 256, 2. 

Concordia liberi arbitrii creati cum auxi- 
lis gratiae Dei efficaciter mo- 
ventis humanam  volu.ntatem 

tria postulat dilucidanda: na- 

tiiram liberi arbitrii et actionis 
liberae; naturam gratiae Dei 
efficacis; concordiam utriusque 
sine immo cum per- 

fectione liberi arbitrii, 351-352. 

Molinae et Suare^ji corripi- 
tur, 413-416; 417, 8; 419, 10. 

Concordia auctoris exponitur et compro- 

410-420. 


injuria, 


Concordia 


batur, 


Concursus divinus : praevius : vide Prae- 
motio physica. 
— simultaneus: quid, 21; 


tur, 21-22; 87, 2; 375, 3; 382, 5. 


corripi- 


Suarezii corripitur, 28-30; 
302; 397; 414-416; 


Congruismus 
126; 2-1-253; 
419-420. 

Controversia inter Patres Praedicatores 
et Patres Societatis Jesu in quo 
proprie sita sit, 389. 

Credere. Vide Fides. 


Deliberatio. Quod homo deliberet vel 
non deliberet dependet ex hoc 
quod liberum arbitrium homi- 


nis, movetur ab aliquo exterio- 

ri principio quod est supra men- 

tem humanam, scilicet a Deo, 
32-33. 

Dilectio Dei 


turalis sive ut auctoris naturae 


super omnia duplex: na- 


et supernaturalis sive ut aucto- 
ris gratiae et gloriae, 66, 1; 76, 
11. Prima est actus devotionis, 
secunda amicitiae et caritatis, 
78. 

Naturalis bifaria: 
explicita, 67, 4; 76, 11; item sim- 


implicita et 


pliciter et secundum quid sive 
secundum praesentem statum, 
67, 4; 68; quae est divisio ana- 
logi in analogata, 70-71. 
— Supernaturalis gemina: quoad 
substantiam actus et quoad mo- 
dum meritorium, 72, 9; 73; rur- 
sus, quoad substantiam dupli- 
ci sensu: formaliter sive ejus- 
dem objecti formalis et mere 
materialiter sive ejusdem tan- 
tum objecti materialis, 74-75. 
Quomodo sit intelligendus san- 
ctus (I-II, 


171, 2 ad 3) diligere Deum su- 


Thomas cum ait 


per omnia non esse supra na- 
turam quantum ad substantiam 
83-85. 


ad finem bifarie: 


actus, 
Dispo sit io formaliter 
et materialiter, 99, 4. 
— ad gratiam remota et proxima, 
301-302. 
Evidenter : aliud est evidenter argumen- 
ta contraria solvere, aliud pro- 


priam doctrinam demonstrare, 


416, 8. 
Fides divina et humana, 256, 2. 
— divina duplex: catholica et pri- 
vata, B, EA 
— humana triplex, 262, 11. 
Gloria. Qua ratione dicitur gratia con- 
summata, 168, 6. 
Gratiae nomen dicitur quia gratis datur, 
15, 4. 


Multiplex acceptio: 
l. pro libera voluntate amante 
16, 4. 


2. pro bono alliciente volunta- 


aliquid, 


tem et amorem provocante, 
"16. 4. 
3. pro gratitudine debita amo- 


ri et voluntati, 16, 4. 


: I.ncreata 

4. pro quolibet dono provenien- 


te a libera voluntate donan- 


tis, sive hominis, sive Dei, 


etiamsi illud sit ordinis na- 


turalis, 16, 4. 


5. pro dono supernatural! exce- 
dente naturam, 17, 4; et qui- 


dem hoc in sensu: 


a) generalius, pro quolibet 


dono supernatural! tam 


interiori quam exteriori, 


tam viae quam termini, 
17, 4. 


b) stricte, pro gratia habi- 


tuali viae justificante 
pos et reddente gratos 
Deo, 17, 4; 131-132. 


Gratia hoc in sensu stricto ac- 
cepta, dicitur principium exte- 


rius humanorum actuum: ex- 


17, 5- 


quia est 


plicationes insufficientes, 
19, 


extra et supra omne debitum 


6; vera explicatio, 


et capacitatem naturae subje- 


cti operantis, 19, 7. 

divisio: Gratia dividitur in gra- 
tiam  increatam et gratiam 
creatam, 171, 2. 


duplex: ipsa divina 
voluntas qua Deus gratis amat 
nos et personalitas Verbi gra- 
tis data humanae naturae Chri- 
sti, 171- 
172. 


sive gratia unionis, 
Creata dividitur divisione ana- 
logi in analogata in gratiam 
gratum facientem et 
171, 1; 
180, 12. 
Gratiae gratis datae novem spe- 
217-222. 


Gratia gratum faciens subdivi- 


gratiam 
gratis 173, 8; 


180, 12; 


datam, 
174-180; 


cies connumerantur, 


ditur in actualem et habitua- 
181, 1. 


Utraque diverso sensu diversa- 


lem, 


que ratione distinguitur in ope- 
181- 
in praevenientem et 
209-214; 
in excitantem et adjuvantem, 
214-216. 


rantem et 
209; 


subsequentem, 


cooperantem, 
item 


rursus, 


— Actualis specialiter distinguitur 


in sufficientem et 
215, 


nantem et elevantem, 


efficacem, 
10; habitualis vero in sa- 


passim. 


Gratia 


— Ejus definitio, 

actualis: quid sit, 132, 1; est 
praemotio physica supernatu- 
ralis, 101, 2; 190-191; 193-199; 


non est ipse actus vel operatio 


bona, sed principium et causa 
ejus, 87, 2. 
— Habitualis: est qualitas infusa 


animae dans ei esse divinum, 


132, 1; est qualitas intrinseca 
animae inhaerens, 135-140: et 
quidem modo permanenti per 
modum habitus, 140-142; est 
formalis quaedam participatio 


naturae divinae secundum id 


quod excellentius est in ipsa 
152-159 ; differt rea- 


liter et essentialiter a virtuti- 


natura Dei, 


bus infusis, etiam a caritate 
ut habitus entitativus ab ope- 
160, 1. 161-166; et est in 
ipsa essentia animae 
166-170; 
proprie loquendo, 


de 


rativis, 


sicut in 
subjecto, non creatur 
sed educitur 
potentia ani- 
132, 1, 145-147; solus Deus 


causa principalis 


obedientiali 


mae, 
est gratiae, 
humanitas Christi est ejus cau- 
sa instrumentalis conjuncta et 
sacramenta Novae Legis sunt 
causa instrumentalis separata, 


232-246; est perfectior anima et 


omni bono naturae creato, 147- 
152; an sit etiam perfectior vi- 
sione beatifica, 225-231; est 


ejusdem speciei apud omnes ho- 
mines et angelos, 202-209; nemo 


potest, citra divinam  revela- 


tionem, certo scire certitudine 
fidei cui non potest subesse fal- 
sum, se habere-gratiam Dei, 
255-262; potest tamen hoc scire 
mtorali quadam certitudine an- 


sietatem excludente ex quibus- 
256, 1; 262-265. 
170, 9. 


1. qualitas animae 


dam signis, 


infusa per 


quam  efficimur consortes 


naturae divinae; 


2. forma supernaturalis quae 
confert nobis esse et vitam 


supernaturalem ; 


3. ornamentum et vestis ani- 
mae qua anima: pulchra et 
grata efficitur coram Deo 


sicut si in sponsam Dei et 
filiam assumatur; 

Homo. 


Impossibilitas 


Justificatio 

4. per quam homo acceptatur 
ad gloriam; 
5. qualitas animae per quam 


reddimur grati et amabiles 


Deo. 


Quid primo occurrat homini ve- 


nienti ad usum rationis, 50. 


physica, meta- 


92-94. 


triplex : 


physica, moralis, 


impii est transmutatio qua 
aliquis transmutatur ab statu 


injustitiae ad statum justitiae 


per remissionem peccati, 266; 
non potest intelligi sine infu- 
sione gratiae habitualis cujus 


est proprius effectus formalis, 


267, 271, 274-290; dicitur a jus- 
titia, non qua ipse Deus justus 
est, sed qua nos justos facit, 


ac vere et proprie nobis inhae- 
ret, 271-274; requirit in adultis 
motum conversionis liberi ar- 
bitrii in Deum justitiae fontem 
et aversionis a peccato per do- 
lorem et detestationem ejus, 
290-296. 

Quatuor proinde necessario re- 


quiruntur ad justificationem 


impii: 
a) gratiae infusio ; 
&) motus conversionis liberi 
arbitrii in Deum; 
aversionis et detes- 
arbitrii in 


c) motus 
tationis liberi 
peccatum ; 

d) remissio culpae, 297-300. 


animae dans ei esse divinum, 


ti, 301-302; et cuandoque mira- 
culose perficitur, 307-308; adest 


tamen inter quatuor ad illa re- 
quisita ordo quidam naturae, 
qui tamen non est idem ex par- 
te mobilis et ex parte moven- 
302-306. 
Comparatio justificationis 


creatione et glorifica- 


tis sive agentis, 
im- 
pii cum 
tione: ex parte modi operandi, 
opus creationis est majus; se- 
cus vero ex parte rei produc- 
ex hac etiam parte opus 
est proportiona- 


tae; 
justificationis 
liter majus opere glorificatio- 


nis, licet absolute sit eo minus, 


306-307. 


Justitia 


Libertas: 


Liberum 


originalis et justitia gratuita 
sive gratia habitualis, 
duo habitus realiter distincti 


vel unum tantum. 51-56. 


an sint 


Minor libertas requiritur et 


sufficit ad peccatum quam ad 
recte agendum. 95. 12. 

Major et perfectior libertas est 
in viro justo quam in peccato- 
re, 95, 12. 

Multo major est libertas in vi- 


ro confirmato in gratia quam 


in non confirmato, 95, 12. 
Libertas obedientiae non tolli- 
369, 2. 


tur praecepto, 


arbitrium: unde dicatur libe- 


rum, 354-355; unde dicatur ar- 
bitrium, 355. 

ejus existentia, 353. 

ejus essentia, 358. 


ejus definitio, 359; formula Ma- 
gistri Sententiarum, 360, 8; for- 
mula Auctoris: facultas intel- 


lectus et voluntatis ad utrum- 


libet, 360, 8; est in intellectu 
radicaliter, in voluntate forma- 
liter, 372. 

in Deo, 361. 

in angelis, 361; 370, 3: 

in homine, 362; 370, 3. 


in daemonibus, 370, 3. 
sive principium 
pri- 


remotum et proxi- 


fundamentum 
radicale libertatis duplex: 
seu 
mum, 361-362. 


Indifferentia requisita ad Liber- 
sumitur, 


mum 


tatem multipliciter 
362; negative et privative sum- 
pta, 364, 5; 
utroque modo accepta, 


passive, 
364, 5. 


active, 


indifferentia requisita ad libe- 
rum arbitrium in communi se- 
cundum totam suam amplitu- 
dinem analogicam est sola ne- 
gativa et activa ex parte sub- 
jecti, 364-365; 371-372. 
indifferentia vel potentialitas 
passiva sive objectiva ex par- 
te objecti cogniti, 365-366. 
perfectissime invenitur in Deo, 
365-366; 368-369. 

in creaturis semper admisce- 
tur aliqua potentialitas ex par- 
te subjecti, 366-367; essentiali- 
ter tamen et formaliter est fa- 

cultas activa et usus ejus est finitio crisi subjicitur, 357-358. 
actio, 367. — ejus doctrina circa distinctio- 
— liberum arbitrium creatum eo nem gratiae sufficientis et effi- 
est perfectius quo magis assi- cacis, 393-397; 408, 9. 
milatur divino libero arbitrio — ejus placita circa concursum 
tam in fundamento et radice Dei cum agentibus creatis, 375, 
quam in formalitate voluntatis 3; 382; 385, 5. 
ad utrumlibet se habentis, 95, — doctrina ejus circa concordiam 
12; 368, 7. gratiae et liberi arbitrii, 413- 
— multo perfectius est in com- 416; 417, 8; 419, 10. 
prehensoribus quam in puris Molinistae non sunt semipelagiani, 412, 
viatoribus etiam quantum ad 3; falsa tamen proferunt, 412- 
usum, 368, 7. 413. 
— multo etiam perfectius est in 
confirmatis in gratia quam in Naturale bifarie sumitur: pro eo quod 
non confirmatis, 371, 3. fluit ex natura et pro eo quod 
— optime cohaeret cum praecepto est secupdum naturam, 60, 6. 


et impeccabilitate, 312, 4. A A E 
Ordo gratiae praesupponit ordinem na- 


Lutherus et lutherani errant circa con- . turae et perficit ipsum, 374, 2. 


cordiam liberi arbitrii cum di- — totus ordo gratiae adjunctus 


vinae gratiae efficacibus auxi- 


ordini naturae potest dici auxi- 
liis, 410, 1. 


lium Dei elevantis et perficien- 


tis jiaturam praeexistentem ad 
Meritum apud' Deum est effectus gra- 


operationem supernaturalem et 
tiae habitualis cooperantis, 309- 


ad supernaturalem finem ten- 
321. 


dentem, 374, 2. 
Nominis meritum acceptio mul- 


tiplex, 309-311. 


Meritum duplex: de condigno 


Pelagiani et semipelagiani circa concor- 


diam liberi arbitrii cum divi- 


et de congruo, 321-325. nae gratiae efficacibus auxiliis, 


Meritum de condigno definitur: 410-411. 
Operatio libera et bona mora- Perseverantia duplex: habitualis et ac- 


liter ex qua adquiritur jus ad tualis, quae et finalis dicitur, 


mercedem, praesupposita divi- 116, 1. Homo justus non eget 


na ordinatione, 311-317: ac pri- nova gratia habituali ad per- 


mo quidem convenit actibus ca- severantiam habitualem; eget 


ritatis, consequenter actibus tame,n gratia actuali ad perse- 
aliarum virtutum caritate for- verantiam finalem, 116, 127- 


matarum, . 325-327. 130. 


Objectum meriti de congruo, 
327-338. 


Objectum meriti de condigno, 


Praecepta legis divinae gemina: natu- 
ralia et supernaturalia, 86-88; 


item affirmativa et negativa, 
338-342, 349. Perseverantia glo- 96-97. Bifarie impleri possunt: 
riae cadit sub merito de con- quoad substantiam operum et 
digno, non autem perseveran- quoad modum meritorium, 86, 
tia viae, 342-345; bona etiam 1. Homo in nullo statu potest 
temporalia cadunt sub merito, 


implere sine gratia elevante 
non quidem absolute vel se- 


praecepta supernaturalia legis 
cundum se sumpta, sed prout neque praecepta naturalia 
instrumentaliter subserviunt 


quoad modum meritorium, 86, 
nostrae saluti spirituali, 345- 


1. Absolute loquendo conceden- 
349. 


dum est quod omnis homo 

Molina: corripitur, 122-127. quamdiu est in hac vita potest 
— exponitur ejus doctrina circa 
naturam liberi arbitrii, 353-354; 


corripitur, 354, 2-356, 3; ejus de- 


implere omnia mandata natu- 
ralia et super.naturalia, 94-97. 


Sine gratia tamen elevante nul- 

Lis homo potest vitare peccata 
contra praecepta affirmativa 


supernaturalia, 109, 2. 


Praemotio physica: quid, 22, 2. 
Maximum discrimen inter con- 
cursum caelorum et causarum 
secundarum erga causas secun- 

+ das et inter concursum causae 
simpliciter primae erga omnes 
alias causas et totum univer- 
sum, 21-22. 

— Fit secundum divinae providen- 
non secundum 


tiae rationem, 


naturae necessitatem, 28, 9; 
374; 377-378. 
—I Est prior causa praemota na- 
tura et causalitate, 62, 50-51. 
— duplex est: naturalis et super- 
naturalis, 124, 126; 127, 13j 407, 
7; 416, 8; 418. 

Praeparatio ad gratiam consummatam 
sive ad gloriam est per gratiam 
habitualem, 97, 1. 

— ad gratiam habitualem fit per 

gratiam actualem, 98, 1. 
Se praeparare ad gratiam habi- 
tualem idem est ac converti in 
Deum ut in finem supernatura- 
lem vel facere quod in se est: 
et ideo illud commune prolo- 
quium, facienti quod in se est 
Deus non denegat gratiam, non 
est intelligendum de faciente 
quod in se est ex viribus na- 
turae, sed de faciente quod in 
se est cum auxilio Dei moven- 
tis et trahentis ad se, 98, 1; 
100-101; 104-109; 251-252. 

— ad suscipiendam gratiam habi- 
tualem in adultis requiritur 

actualis dispositio vel praepa- 

arbitrii ex gratia 


ratio liberi 


actuali praeveniente, 247-251. 
— ad gratiam primam actualem 


nula praeparatio requiritur ex 


parte hominis quasi praeve- 


nientis divinum auxilium, sed 
potius quaecumque praeparatio 
in homine est ex auxilio Dei 
moventis animam ad bonum, 


247, 1. 
causa est a Deo; defectus gra- 


Collationis gratiae prima 
tiae prima causa est a nobis, 
251. Diversitatis gratiae colla- 
tae prima causa est ex parte 


Dei, dona sua distribuens prout 


secundaria vero potest 


vult; 
accipi ex parte hominis se prae- 
parantis ad gratiam, quae ta- 
men praeparatio major vel mi- 
nor non est ex majori vel mi- 
nori conatu naturali, sed ex 
majori vel minori gratia actuali 
praeveniente ex se efficaci, 253- 
255. 


Vide Dispositio ad gratiam.. 


Resurrectio a peccato duplex: in fieri 

et in facto esse, 102, 2; ad pri- 

. mam sufficit gratia actualis; 

ad secundam requiritur insuper 
gratia habitualis, 101-104. 

— ad rectitudinem naturalem et 

ad rectitudinem 


lem, 102, 4; 104, 108. 


supernatura- 


media, 419-420. 


Scientia 


Sensus compositus et divisus in materia 
358-359; 406-409. 


— in quaestione de obedientia et 
369-370. 


de libertate, 


libertate Christi, 

Soto corripitur, 74-75. 

Status naturae quintuplex: tres reales, 
nempe status justitiae origina- 
lis una cum justitia gratuita, 
status naturae lapsae et sta- 
tus naturae reparatae; ac duo 
possibiles, videlicet status na- 
turae purae et status purae in- 
tegritatis, 33-34; 45, 24. 

Status naturae integrae: quid 


45-47 ; 


sine justitia gratuita, 


importet, an fuerit ali- 
quando 
47-51. Wide Justitia. 

Homo in nullo statu, etiam na- 
turae integrae potest ex solis 
naturalibus verum aliquod su- 
pernaturale cognoscere, 26, 8. 
Homo in statu naturae Integrae 
potest per sua naturalia velle 
et facere totum bonum morale 
naturale, 32. 

Homo in statu naturae integrae 
potest omne verum naturale 
tam speculativum quam practi- 
cum cognoscere, 41-44. 

Homo in statu naturae integrae 
poterat per vires suas .natura- 
les explicite et simpliciter Deum 
diligere super omnia ut est au- 
ctor naturae, 66, 1; 76-77. 
inte- 


Homo in statu naturae 


Sto. 

grae potest per proprias vires 
naturales servare omnia prae- 
cepta naturalia legis quoad sub- 
stantiam operum et quoad mo- 
dum virtutis acquisitae, 86. 
Homo in statu naturae integrae 
potest per proprias vires natu- 
rales vitare omnia peccata mor- 
talia et venialia contra legem 
naturalem, 109-111. 

Status naturae lapsae. 

Homo in statu naturae lapsae 
potest cognoscere aliquod ve- 
rum tam speculativum quam 
practicum sive morale ex pro- 
naturalibus cum 


priis viribus 


solo generali auxilio naturali 
Dei absque speciali auxilio su- 
23-25, 5; 


nequit tamen omnia collective 


pernatural! gratiae, 
cognoscere absque auxilio gra- 
tiae sanantis vulnus intellectus 
ejus, 25, 6-26, 7. 

Homo in statu naturae corrup- 
tae potest velle et facere per 
virtutem suae naturae cum solo 
generali concursu et praemo- 
tione Dei auctoris naturae hu- 
manae aliquod bonum particu- 
lare naturale, .non tamen po- 
test velle et facere totum bo- 
num morale naturale nisi sa- 
netur per gratiam, 32, 56-66. 
Homo in statu naturae lapsae 
non potest Deum super omnia 
diligere amore perfecto simpli- 
Citer, etiam ut auctorem natu- 
rae, sine gratia sanante, 66-76; 
80-81; potest tamen amore im- 
perfecto et secundum quid et 
quoad meram substantiam ac- 
tus, 81-83. 

Homo in statu naturae lapsae 
noh potest per proprias vires 


sine gratia sanante implere 
omnia collective praecepta na- 
turalia legis, etiam quoad me- 
ram substantiam operum, 86- 
90; neque omnia peccata mor- 
talia co.ntra legem naturalem 
diu vitare, 90-91; neque gravi- 
bus tentationibus resistere, 91- 
94; potest tamen aliqua distri- 


butive servare, 90, 9. 
Homo in statu naturae lapsae 


non potest diu vitare omnia 


Tornas - III 


Su Ar eIZ: 


Supernaturale 


Tentatio : 


Thomas, 


peccata mortalia nisi a Deo sa- 
netur per gratiam, 109. 

Status naturae purae: quid, 33, 
2; est possibilis, 34-38; non ta- 
mem decet divinam bonitatem 
creare hoipinem in tali statu, 
38-41. 

Homo in statu naturae purae 
posset ex viribus naturae ha- 
bere actum dilectionis Dei na- 
turalem quo diligeret Deum 
super omnia sive implicite sive 
explicite cognitum, 78-80. 
Status naturae reparatae. 
Homo in gratia constitutus non 
potest si.ne novo auxilio actuali 
Dei vitare diu omnia peccata 
venialia, potest tamen singula 
vitare praesertim plene volun- 
taria et deliberata; abstinere 
autem per totam vitam ab 
omni peccato veniali non po- 
test absque speciali Dei pri- 
vilegio, 112-116. 

Indiget praeterea praemotione 
supernatural! Dei ad omnia 
opera salutaris exercenda, 116- 
127; ad opera vero naturalia 
moraliter bona sufficit praemo- 
tio naturalis Dei ut auctoris 
naturae, 120, 7. 
exponitur et corripitur ejus 
doctrina de natura liberi arbi- 
trii, 357; 358, 6. 

frustra laborat contra thomis- 
tas, 367; 372. 

crisi subjicitur ejus doctrina 
circa distinctionem gratiae suf- 
393-397; 


conCursum Dei 


ficientis et  efficacis, 
408, 9; circa 
cum causis creatis, 375, 3; 382; 
387: circa concordiam gratiae 
et liberi arbitrii, 413-416; 417, 
8; 419, 10. 

duplex: quoad substan- 
tiam et quoad modum, 82, 20; 


83, 21; 85, 13. 


Ad resistendum tentationibus 
vehementibus et diuturnis non 
sufficiunt virtutes  acquisitae, 
sed requiritur auxilium gratiae 
Dei, 95, 13; 96. 


S. Mutavit sententiam circa 


possibilitatem servandi  prae- 


cepta naturalia sine gratia ab 


2'8 

homine in statu naturae lapsae, Ad cognitio.nem veritatum na- 
97, 15. turalium, saltem aliquarum, 
non eget homo auxilio super- 
Veritas: naturalis et supernaturalis, 20- naturali interiori neque exterio- 
23; speculativa et practica sive ri, 20, 1; 23, 5-25, 5; interdum 
moralis, 23-27; omnis et singu- tamen Deus miraculose aliquos 
la ordinis naturalis, 23-27. intruit de illis quae per natu- 
Veritatis cognitio ralem rationem cognosci pos- 
Ad actualem cognitionem cu- sunt, 20, 1. 
juscumque veritatis indiget ho- Vide Status naturae integrae, 
mo divino auxilio interiori prae- Status naturae lapsae. 
movente intellectum ejus, 20, 1- Visio beatifica est actus elicitus intel- 
22, 2. lectus elevati per lumen glo- 
Ad cognitionem cujuscumque riae, 76. 
veritatis supernaturalis eget Voluntas Dei antecedens et con- 
homo divino auxilio superna- sequens, 405, 6. 
turali exterioris revelationis; Vulneratio naturae. Vide Status natu- 
quod si agatur de cognitione rae lapsae. 
salutari, indiget ulterius auxi- Vulnus ignorantiae: afficit directe in- 
lio supernaturali interiori ac- tellectum practicum, i.ndirecte 
tuali vel habituali, 20, 1; 26, intellectum speculativum, 23, 3; 


8-31, 11. 25, 6; 26, 6. 

